(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΙΣΤ΄

Τετάρτη, 14 Μαΐου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Α. Δεληκάρη , σελ.   
3. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 1ο Γυμνάσιο Καισαριανής και φιλοξενούμενοι Ιταλοί μαθητές, από το 14ο Δημοτικό Σχολείο Χαϊδαρίου, από το 71ο Δημοτικό Σχολείο Αθήνας, από το 2ο Δημοτικό Σχολείο Αλίμου, από το Δημοτικό Σχολείο Αμπελακίων Σαλαμίνας, από το 2ο Δημοτικό Σχολείο Καρύστου, από το Δημοτικό Σχολείο Ερατεινής Φωκίδας, από το 3ο Δημοτικό Σχολείο Ναυπλίου, από το Ενιαίο Ειδικό Επαγγελματικό Γυμνάσιο-Λύκειο Χανίων, από το 2ο Δημοτικό Σχολείο Χανίων, από το Β' Δημοτικό Σχολείο Σοφάδων Καρδίτσας και από το 39ο Δημοτικό Σχολείο Πάτρας., σελ.   
4. Ανακοινώνεται ότι ο Υπουργός Δικαιοσύνης, διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, την 13-5-2025 ποινική δικογραφία που αφορά στον Πρωθυπουργό Κυριάκο Μητσοτάκη, στον τέως Υπουργό Μεταφορών και Υποδομών Χρήστο Σταϊκούρα, στον τέως Υφυπουργό αρμόδιο για θέματα μεταφορών του Υπουργείου Μεταφορών και Υποδομών Βασίλειο Οικονόμου και στον Υφυπουργό αρμόδιο για θέματα υποδομών του Υπουργείου Μεταφορών και Υποδομών Νικόλαο Ταχιάο., σελ.   
5. Επί προσωπικού θέματος, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Ψηφιακής Διακυβέρνησης:   
 i. με θέμα: «Προσωπικός Αριθμός», σελ.   
 ii. με θέμα: «Αναγραφή και αποθήκευση Προσωπικού Αριθμού στο Δελτίο Αστυνομικής Ταυτότητας», σελ.   
 β) Προς την Υπουργό Κοινωνικής Συνοχής και Οικογένειας:   
 i. με θέμα: «Σκοπεύετε να ακυρώσετε τις αυξήσεις στα επιδόματα του ΟΠΕΚΑ (Οργανισμός Προνοιακών Επιδομάτων και Κοινωνικής Αλληλεγγύης) που ανακοινώσατε με πανηγυρικό τρόπο πριν 7 μήνες, αλλά δεν έχετε δώσει μέχρι σήμερα;», σελ.   
 ii. με θέμα: «Να νομοθετηθεί η διατήρηση του αναπηρικού επιδόματος του ΟΠΕΚΑ και όταν ο/η ανάπηρος/η βρίσκει εργασία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής: Η Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις του Υπουργείου Δικαιοσύνης», σελ.   
2. Κατάθεση Εκθέσεως Διαρκούς Επιτροπής: Η Διαρκής Επιτροπή Παραγωγής και Εμπορίου καταθέτει τις Εκθέσεις της επί των σχεδίων νόμων:Α. του Υπουργείου Υποδομών και Μεταφορών «Κύρωση της Συμφωνίας Αεροπορικών Υπηρεσιών μεταξύ Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας» καιΒ. του Υπουργείου Ναυτιλίας και Νησιωτικής Πολιτικής «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών», σελ.   
3. Κατάθεση σχεδίου νόμου: Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Υγείας, Υποδομών και Μεταφορών, Ναυτιλίας και Νησιωτικής Πολιτικής και Κλιματικής Κρίσης και Πολιτικής Προστασίας κατέθεσαν στις 13-5-2025 σχέδιο νόμου: «Κύρωση του Μνημονίου Κατανόησης σχετικά με τη Συνεργασία στους Τομείς της Αεροναυτικής και Ναυτικής Έρευνας και Διάσωσης μεταξύ της Κυβέρνησης της Ελληνικής Δημοκρατίας, εκπροσωπούμενης από το Υπουργείο Εθνικής Άμυνας της Ελληνικής Δημοκρατίας, και της Κυβέρνησης της Αραβικής Δημοκρατίας της Αιγύπτου, εκπροσωπούμενης από το Υπουργείο Άμυνας της Αραβικής Δημοκρατίας της Αιγύπτου», σελ.   
4. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις του Υπουργείου Δικαιοσύνης», σελ.   
5. Κατάθεση σχεδίου νόμου: Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Εσωτερικών, Υγείας, Περιβάλλοντος και Ενέργειας και Δικαιοσύνης κατέθεσαν σήμερα 14-5-2025 σχέδιο νόμου με τίτλο «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης «NOBLE JYMP 2017», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί προσωπικού θέματος:

ΞΑΝΘΟΠΟΥΛΟΣ Θ. , σελ.   
  
Β. Επί διαδικαστικού θέματος:  
  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΖΑΜΙΑΣ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
  
Γ. Επί των επικαίρων ερωτήσεων:  
  
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΣΤΕΡΓΙΟΥ Δ. , σελ.   
 ΡΑΠΤΗ Ζ. , σελ.   
 ΤΣΙΡΩΝΗΣ Σ. , σελ.   
 ΦΩΤΙΟΥ Θ. , σελ.   
  
Δ. Επί του σχεδίου νόμου του Υπουργείου Δικαιοσύνης:

ΑΘΑΝΑΣΙΟΥ Χ. , σελ.   
 ΑΚΤΥΠΗΣ Δ. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Ε. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΓΙΑΝΝΟΥΛΗΣ Χ. , σελ.   
 ΓΡΑΜΜΕΝΟΣ Β. , σελ.   
 ΔΑΓΚΑ Π. , σελ.   
 ΔΗΜΗΤΡΙΑΔΗΣ Π. , σελ.   
 ΖΕΜΠΙΛΗΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΜΝΗΝΑΚΑ Μ. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΤΙΣΤΑΚΗΣ Ε. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΛΙΝΟΥ Α. , σελ.   
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΤΖΩΚΑΣ Α. , σελ.   
 ΜΠΙΑΓΚΗΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΣΤΑΥΡΟΥ Σ. , σελ.   
 ΠΛΕΥΡΗΣ Α. , σελ.   
 ΡΑΠΤΗ Ζ. , σελ.   
 ΡΟΥΝΤΑΣ Γ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΙΓΚΑΣ Β. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΥΨΗΛΑΝΤΗΣ Β. , σελ.   
 ΦΛΩΡΙΔΗΣ Γ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΡΙΤΣΗΣ Α. , σελ.   
 ΧΡΗΣΤΙΔΟΥ Ρ. , σελ.   
  
Ε. ΠΑΡΕΜΒΑΣΕΙΣ:  
  
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡIΣΤ΄

Τετάρτη 14 Μαΐου 2025

Αθήνα, σήμερα στις 14 Μαΐου 2025, ημέρα Τετάρτη και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα.

Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-5-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙΕ΄ συνεδριάσεώς του, της Δευτέρας 12 Μαΐου 2025, καθ’ ο μέρος αφορούν την ειδική ημερήσια διάταξη για την «Κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Συμβουλίου της Επικρατείας, του Αρείου Πάγου και της Εισαγγελίας του Αρείου Πάγου, που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη πέντε τακτικών και τριών αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα και του αναπληρωτή του, σύμφωνα με τα άρθρα 86 παράγραφος 4 του Συντάγματος, 158 παράγραφοι 1 και 2 του Κανονισμού της Βουλής και 8 του ν.3126/2003 «Ποινική ευθύνη των Υπουργών» όπως ισχύουν, μετά την από 11 Απριλίου 2025 απόφαση της Ολομέλειας της Βουλής, για την άσκηση ποινικής δίωξης κατά του πρώην Υφυπουργού παρά τω Πρωθυπουργώ, κ. Χρήστου Τριαντόπουλου για την ενδεχόμενη τέλεση της αξιόποινης πράξης της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 3-3-2023 και 6-3-2023 από τον ως άνω πρώην Υφυπουργό κατά την άσκηση των καθηκόντων του».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Βρεττάκο.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 14 Μαΐου 2025, οι επίκαιρες ερωτήσεις που θα συζητηθούν είναι οι εξής:

Η με αριθμό 853/5-5-2025 και η με αριθμό 870/12-5-2025 επίκαιρες ερωτήσεις θα απαντηθούν από τον Υπουργό Ψηφιακής Διακυβέρνησης κ. Δημήτριο Παπαστεργίου.

Η με αριθμό 855/6-5-2025 επίκαιρη ερώτηση και η με αριθμό 344/21-10-2024 ερώτηση, κατά το άρθρο 130 παράγραφος 5 του Κανονισμού της Βουλής, θα απαντηθούν από την Υφυπουργό Κοινωνικής Συνοχής και Οικογένειας κ. Ελένη Ράπτη.

Ξεκινάμε με τη δεύτερη, με αριθμό 870/12-5-2025, επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας της Νίκης κ. Σπυρίδωνα Τσιρώνη προς τον Υπουργό Ψηφιακής Διακυβέρνησηςμε θέμα: «Προσωπικός Αριθμός».

Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, ξανασυναντιόμαστε σήμερα γιατί την προηγούμενη εβδομάδα αποφύγατε να απαντήσετε σε σημαντικά ερωτήματά μου. Θα συναντιόμαστε κάθε εβδομάδα μέχρι να απαντήσετε. Οπότε μετά τις -επιτρέψτε μου- αστείες απαντήσεις που δώσατε την προηγούμενη εβδομάδα, θα σας ξαναρωτήσω:

Ο Αριθμός Φορολογικού Μητρώου είναι ένα προσωπικό δεδομένο και ξέρουμε ότι είναι υποχρέωση του υπεύθυνου επεξεργασίας να κοινοποιήσει στα υποκείμενα των δεδομένων, δηλαδή στους πολίτες και κατ’ επέκταση και σε μένα, τους σκοπούς της επεξεργασίας ενός προσωπικού δεδομένου, όπως τέτοια είναι η αναγραφή του ΑΦΜ στα Δελτία Ταυτότητας, καθώς και τη νομική βάση για την επεξεργασία αυτή.

Για τον Προσωπικό Αριθμό είπατε ότι αναγράφεται ως μοναδικό στοιχείο επαλήθευσης του πολίτη από τον δημόσιο λειτουργό. Γιατί επιλέξατε όμως, και δεν μου απαντήσατε, τον ΑΦΜ ή οποιονδήποτε άλλον τομεακό αριθμό να είναι διακριτό μέρος του Προσωπικού Αριθμού; Γιατί δεν είναι δώδεκα τυχαία νούμερα ή και χαρακτήρες; Σε ποια λογική βασίστηκε αυτή η ενέργεια;

Και προτού προσπαθήσετε να αποφύγετε ξανά την ερώτηση, να σας θυμίσω ότι όταν νομοθετήθηκε ο Προσωπικός Αριθμός, το 2020, με τον ν.4727, όπου και αποφασίστηκε η σημερινή του μορφή, ύπουλα δεν υπήρχε η πρόβλεψη της αναγραφής του Προσωπικού Αριθμού επάνω στα δελτία ταυτότητας των Ελλήνων.

Επίσης, για να σας προλάβω, να πω ότι δεν είναι αποδεκτή η απάντηση που μας είπατε την προηγούμενη εβδομάδα, ότι δεν αναγράφεται ο ΑΦΜ στις ταυτότητες, αλλά ο Προσωπικός Αριθμός. Αναγράφεται και ο Προσωπικός Αριθμός και ο ΑΦΜ αφού είναι μέρος του Προσωπικού Αριθμού. Να σας θυμίσω ότι σε όλες σας τις συνεντεύξεις λέγατε πάντα ότι υπάρχουν τρία στοιχεία και ο ΑΦΜ. Άρα, διαψεύδετε τον ίδιο σας τον εαυτό.

Είναι σαν να λέμε, για να το κάνω πιο κατανοητό, ότι αν αναγραφόταν πάνω: «Ένα, δύο, τρία, Παπαστεργίου» ότι δεν υπάρχει το επώνυμό σας πάνω στην ταυτότητα. Πραγματικά, τι ακριβώς μας λέτε;

Και ένα δεύτερο ερώτημα το οποίο δεν απαντήσατε, ενώ είπατε ότι θα το απαντήσετε με χαρά, είναι το εξής: Πότε διενεργήθηκε και αν διενεργήθηκε και κοινοποιήθηκε στην Αρχή Προστασίας Δεδομένων Προσωπικού Χαρακτήρα η επικαιροποίηση των εκτιμήσεων αντίκτυπου των σχετικών με την προστασία δεδομένων που ζητείται από την υπ’ αριθμό 125 γνωμοδότησή της τόσο από το Υπουργείο Ψηφιακής Διακυβέρνησης, όσο και από την Ελληνική Αστυνομία για την αναγραφή και αποθήκευση του Προσωπικού Αριθμού στα Δελτία Ταυτότητας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Τσιρώνη.

Θα απαντήσει ο Υπουργός Ψηφιακής Διακυβέρνησης κ. Δημήτριος Παπαστεργίου.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε

Καλημέρα, κυρία και κύριοι Βουλευτές.

Ερχόμαστε σήμερα να απαντήσουμε στις δύο ερωτήσεις του κ. Τσιρώνη. Η πρώτη ερώτηση είναι ίδια ακριβώς με αυτήν η οποία είχε τεθεί και την προηγούμενη φορά και θα απαντηθεί με τον ίδιο ακριβώς τρόπο.

Αντιπαρέρχομαι τα περί αστείων ερωτήσεων. Αφήστε να κρίνουν οι πολίτες ποιοι και τι είναι αστείο.

Ποιος είναι λοιπόν ο σκοπός και η νομική βάση αναγραφής του ΑΦΜ; Θα ξαναπώ πως δεν αναγράφεται το ΑΦΜ στην ταυτότητα, αναγράφεται ο Προσωπικός Αριθμός, κομμάτι του οποίου είναι ο Αριθμός Φορολογικού Μητρώου, όπως ακριβώς νομοθετήθηκε με τον ν.4727/2020.

Ποιος είναι ο σκοπός του Προσωπικού Αριθμού; Γιατί θα μπορούσα να τελειώσω εδώ την απάντησή μου. Ο σκοπός λοιπόν δημιουργίας του Προσωπικού Αριθμού και αναγραφής του στην ταυτότητα είναι για να διευκολύνουμε την εξυπηρέτηση των πολιτών από το Ελληνικό Δημόσιο στο οποίο σήμερα οι πολίτες δυστυχώς αναφέρονται και συνδυάζουν τέσσερα διαφορετικά μητρώα και τέσσερις διαφορετικούς τομεακούς αριθμούς. Είναι καθημερινά τα φαινόμενα στα οποία οι πολίτες δυστυχώς δεν εξυπηρετούνται και ακόμα χειρότερα ταλαιπωρούνται εξαιτίας ακριβώς του γεγονότος ότι στα τέσσερα αυτά μητρώα πολλές φορές κάποιο στοιχείο τους -όπως επίθετο, όνομα, δυο μικρά ονόματα, δυο επίθετα, ημερομηνία γέννησης- αναγράφονται με διαφορετικό τρόπο. Γι’ αυτό το 2020 ορθά νομοθετήθηκε η δημιουργία πλέον ενός αριθμού με τον οποίο πλέον οι πολίτες θα μπορούν να εξυπηρετηθούν.

Για την αναγραφή δε στην ταυτότητα το απαντάει πολύ ξεκάθαρα και η Αρχή Προστασίας Δεδομένων Προσωπικού Χαρακτήρα. Γίνεται για να μπορούν να το θυμούνται οι πολίτες, να είναι κάτι σχετικά οικείο. Γι’ αυτό τότε, το 2020, χωρίς να είμαι τότε στην θέση αυτή στο Υπουργείο, επιλέχθηκε ο Αριθμός Φορολογικού Μητρώου και όχι ένας τυχαίος αριθμός, ακριβώς για να είναι κάτι οικείο και σχετικά γνωστό στους πολίτες.

Σε σχέση με τη νομική βάση για όλα τα υπόλοιπα είναι προφανώς το προεδρικό διάταγμα 40/2025 για το Μητρώο του Προσωπικού Αριθμού. Εκεί αναφέρεται ακριβώς πλέον πώς ακριβώς δημιουργείται. Προφανώς, είναι και το άρθρο 31 του νόμου του 2025 σε σχέση με την αναγραφή στα Δελτία Ταυτότητας.

Σε σχέση δε με τη δεύτερη ερώτησή σας για το πότε διενεργήθηκε και πότε κοινοποιήθηκε να πω τα εξής. Η επικαιροποίηση της εκτίμησης αντικτύπου κινδύνου από πλευράς του Υπουργείου Ψηφιακής Διακυβέρνησης, σύμφωνα με τις κατευθύνσεις που υπήρχαν στην υπ’ αριθμόν 1/2025 γνωμοδότηση της Αρχής Προστασίας Δεδομένων Προσωπικού Χαρακτήρα, πραγματοποιήθηκε από την πλευρά του Υπουργείου μας τον Μάρτιο του 2025. Σύμφωνα δε με το από 13-05-2025 έγγραφο του Υπουργείου Προστασίας του Πολίτη αναφορικά με την έκδοση του νέου Δελτίου Ταυτότητας, καταρτίστηκε σχετική τροποποίηση μελέτης αντίκτυπου κινδύνου τον Μάιο του 2025.

Οφείλω επίσης να σας επισημάνω, γιατί το ζητάτε μετ’ επιτάσεως και καλό είναι να γνωρίζετε ακριβώς τι γράφει και τι εννοεί η Αρχή, ότι η γνωμοδότηση υπ’ αριθμόν 1/2025 της ΑΠΔΠΧ ζητά την επικαιροποίηση της μελέτης αντίκτυπου κινδύνου της DPIA, όπως ακριβώς και κάναμε τον Μάρτιο του 2025, και όχι την κοινοποίησή της. Προφανώς, αν μας ζητηθεί, θα την κοινοποιήσουμε και, προφανώς, μπορούμε να σας την επιδείξουμε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Κύριε Υπουργέ, ως προς το πρώτο θέμα συνειδητά λέτε ψέματα και το καταλαβαίνω. Σας είπα όσο πιο απλά γίνεται ότι δεν μπορεί να λέτε: «ένα, δύο, τρία και τον ΑΦΜ» και να έρχεστε εδώ και να λέτε ότι δεν υπάρχει ο ΑΦΜ, ότι δεν αναγράφεται ο ΑΦΜ και ότι αυτό είναι ο Προσωπικός Αριθμός, αφού γνωρίζουμε ακριβώς ότι ορίζετε τον ΑΦΜ στα τελευταία εννέα ψηφία.

Βέβαια καλά κάνετε και λέτε ψέματα, γιατί αλλιώς θα έπρεπε να το πάρετε κατευθείαν πίσω, όπως και θα το πάρετε γιατί θα ακολουθηθούν νομικές διαδικασίες.

Πριν όμως σχολιάσω το υπόλοιπο των απαντήσεών σας ή των μη απαντήσεών σας, θα εκφράσω την απορία μου: Πώς γίνεται τα κόμματα της Αριστεράς να μην συμμετέχουν σε όλο αυτό και να είναι ένας αγώνας μόνο της Νίκης; Οι άνθρωποι της Αριστεράς έκαιγαν τους φακέλους το 1982 στο όνομα της δημοκρατίας και των ελευθεριών και σήμερα που διαμορφώνεται το απόλυτο ηλεκτρονικό φακέλωμα, σφυρίζουν αδιάφορα.

Επανέρχομαι σε εσάς και για να μιλήσουμε τη γλώσσα της αλήθειας και για να μας καταλάβει και ο κόσμος. Κοιτάξτε τι έχετε κάνει για να επιβάλλετε ύπουλα τον Προσωπικό Αριθμό. Ξεκινήσατε πριν από λίγους μήνες με την απόδοση του ΑΦΜ σε νεογέννητα. Καταργήσατε με αυτόν τον τρόπο την αρχή της αναλογικότητας με μια κίνηση, αφού η απόδοση ΑΦΜ σε ένα νεογέννητο ούτε κατάλληλο μέτρο είναι, ούτε αναγκαίο, ούτε αναλογικό με την ευρύτερη έννοια. Αναγράφετε πάνω στο δελτίο Ελλήνων πολιτών τρεις τομεακούς αριθμούς, για τον ίδιο λόγο, αυτόν της ταυτοποίησης, τον Αριθμό Δελτίου Ταυτότητας, τον Προσωπικό Αριθμό και τον ΑΦΜ, που αρνείστε. Άρα, καταργήσατε και την αρχή της ελαχιστοποίησης η οποία μας λέει ότι θα πρέπει να επεξεργάζονται, για να διατηρούνται μόνο τα απολύτως απαραίτητα προσωπικά δεδομένα, για την επίτευξη ενός συγκεκριμένου σκοπού, αφού ο Προσωπικός Αριθμός ήρθε για να είναι ο μοναδικός αριθμός επαλήθευσης του πολίτη από το Δημόσιο, όπως λέτε, γιατί αναγράφετε πάνω και τον ΑΦΜ; Ποια Αρχή Προσωπικών Δεδομένων και ποιο Συμβούλιο της Επικρατείας σας είπε ότι οι νόμοι είναι προαιρετικοί και αν θέλετε να τους χρησιμοποιείτε;

Υπενθυμίζω ότι θα έχουμε και προσφυγές και καταγγελίες γι’ αυτό. Γιατί; Διότι φέρατε έναν νόμο για τον Προσωπικό Αριθμό χωρίς πραγματικό σκοπό. Γιατί δεν είναι για τη διευκόλυνση του Δημοσίου η ένωση των τομεακών, αφού ήδη οι τομεακοί αριθμοί -και σας το είπα και την προηγούμενη φορά- στη σελίδα ΑΜΚΑ.gr ενοποιούνται ΑΦΜ, ΑΜΚΑ και Αριθμός Δελτίου Ταυτότητας. Γιατί δεν είναι για τη διευκόλυνση του πολίτη, αφού η ταυτοποίηση από τον δημόσιο λειτουργό θα μπορούσε να γίνει απλά με την επίδειξη της ταυτότητας χωρίς καν ο πολίτης να χρειάζεται να θυμάται όχι έναν προσωπικό αριθμό, κανέναν άλλον αριθμό.

Και το χειρότερο ψέμα από όλα είναι ότι δεν έχει καμία σχέση η επικαιροποίηση των προσωπικών δεδομένων με τον Προσωπικό Αριθμό και πουθενά δεν συμβάλλει σ’ αυτή. Το εντυπωσιακό είναι ότι η επικαιροποίηση, που αναφέρατε ως τρανό επίτευγμα του Προσωπικού Αριθμού στην προηγούμενη ερώτηση τόσο στην πρωτολογία σας όσο και στη δευτερολογία σας, δεν υπάρχει.

Και μιας και αναφέρθηκα στην προηγούμενη ερώτηση, θα πρέπει να σταματήσετε πια να αναφέρετε -και θα το ξαναπώ- το φαιδρό επιχείρημα ότι επειδή χρησιμοποιούμε smart phone ή έχουμε Facebook έχουμε παραδώσει τα στοιχεία μας. Δεν γίνεται ένας Υπουργός να μην αντιλαμβάνεται ότι με τη συναίνεσή μου και για να πάρω υπηρεσίες από μια εταιρεία, κάνω μία μορφή σύμβασης, αποδέχομαι όσα θέλω για να πάρω αυτά που θέλω. Είναι σαν να μας λέτε ότι επειδή ανοίγω την πόρτα του σπιτιού μου για να δεχτώ έναν φιλοξενούμενο που κάλεσα, μπορεί να μπει και ο Υπουργός μέσα αυθαίρετα. Αυτό μας λέτε. Το αφήγημα Προσωπικός Αριθμός θα καταρρεύσει και θα καταρρεύσει και στα δικαστήρια.

Ολοκληρώνω και σας ρωτώ άλλη μια φορά. Πείτε στον κόσμο με απλά λόγια ο Προσωπικός Αριθμός πώς συμβάλλει στην επικαιροποίηση των στοιχείων. Και επειδή δεν έχω τριτολογία, θα προκαταβάλω την απάντησή σας. Ή θα πείτε την αλήθεια, οπότε είναι άχρηστος ο Προσωπικός Αριθμός, δεν χρειάζεται για την επικαιροποίηση των στοιχείων, αφού απλά στην πλατφόρμα GOV.gr θα μπορούσε ο καθένας να επικαιροποιήσει, χωρίς την παρουσία Προσωπικού Αριθμού, τα στοιχεία του. Ή θα αναγκαστείτε για μια φορά ακόμα να πείτε ψέματα. Και πραγματικά απορώ, γιατί σας ακούν επιστήμονες πληροφορικής. Δεν σας απασχολεί ότι καταλαβαίνουν αυτά που λέτε ότι είναι ψέματα;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσιρώνη.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Ευχαριστώ πάρα πολύ.

Κατ’ αρχάς, χαίρομαι, κύριε Τσιρώνη, που δεν επαναλάβετε τις ανοησίες περί τεχνητής νοημοσύνης, που είχατε αναφέρει την προηγούμενη φορά, το γυρίσατε λίγο σε σχέση με την απάντησή μου. Καλό είναι αυτό, είναι δείγμα ότι είστε επιδεικτικός σε μάθηση και χαίρομαι που μπαίνετε σιγά-σιγά και στο κομμάτι της πληροφορικής.

Λέτε πως καταργήσαμε την αρχή της ελαχιστοποίησης, αλλά εσείς με την δευτερολογία σας καταργήσατε μια ανεξάρτητη αρχή, την καταργήσατε την Αρχή Προστασίας Δεδομένων Προσωπικού Χαρακτήρα, την μόνη Αρχή, η οποία την ώρα αυτή είναι υπεύθυνη, προκειμένου να απαντήσει για το εάν προστατεύονται ή όχι τα προσωπικά μας δεδομένα και εάν τα όσα σε αυτήν καταθέσαμε για τη δημιουργία και το σκοπό δημιουργίας του Προσωπικού Αριθμού είναι συμβατά ή όχι με τη νομοθεσία.

Και επειδή πιθανώς η μνήμη σας δεν σας βοηθά, να σας θυμίσω πως υπάρχει πρώτη γνωμοδότηση, 01/2024, που δέχεται τη δημιουργία του Προσωπικού Αριθμού, δεύτερη γνωμοδότηση, 01/2025, που δέχεται την αναγραφή του Προσωπικού Αριθμού στις ταυτότητες.

**ΣΠΥΡΙΔΩΝ ΤΣΙΡΩΝΗΣ:** …(δεν ακούστηκε)

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Αφήστε με λίγο. Καταλαβαίνω τον εκνευρισμό σας. Δεν θέλετε να ακούτε πραγματικά πράγματα, τα οποία απαντούν στα όσα λέτε, αλλά είναι η απόλυτη αλήθεια.

Εάν, λοιπόν, θέλετε να ζείτε σε ένα συντεταγμένο κράτος, στο οποίο υπάρχουν Ανεξάρτητες Αρχές, οι οποίες εκφράζουν άποψη για ζητήματα τα οποία τις ρωτάμε και αυτές απαντάνε, οι απαντήσεις είναι αυτές εδώ, σας αρέσουν ή δεν σας αρέσουν. Οπότε όλα τα όσα λέτε έχουν κατατεθεί στην Αρχή, έχουν απαντηθεί από την Αρχή και έχουν γίνει αποδεκτά από την Αρχή.

Δεν υπάρχει κανείς άλλος λόγος να απαντήσω σε οτιδήποτε παραπάνω. Αυτές είναι ταπεινές μου γνώσεις στην πληροφορική, αυτό το οποίο σπούδασα όλα αυτά τα χρόνια στο Εθνικό Μετσόβιο Πολυτεχνείο. Αυτό το οποίο αγνοείτε είναι και η άποψη των υπηρεσιακών, οι οποίοι όλα αυτά τα χρόνια πριν το 2020 επέμεναν πως δεν υπάρχει αυτός ο ένας αριθμός, ο οποίος θα τακτοποιήσει τα χιλιάδες λάθη, τα οποία υπάρχουν στα μητρώα, τα χιλιάδες λάθη τα οποία υπάρχουν και ταλαιπωρούν τους πολίτες, τα οποία επίσης αγνοείτε σκοπίμως για τους δικούς σας μικροπολιτικούς σκοπούς.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την τρίτη με αριθμό 853/5-5-2025 επίκαιρη ερώτηση πρώτου κύκλου του Ανεξάρτητου Βουλευτή Β΄ Θεσσαλονίκης κ. Νικολάου Παπαδόπουλου προς τον Υπουργό Ψηφιακής Διακυβέρνησης με θέμα: «Αναγραφή και αποθήκευση Προσωπικού Αριθμού στο Δελτίο Αστυνομικής Ταυτότητας».

Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Χριστός Ανέστη. Καλημέρα σας, κυρίες και κύριοι.

Μετά τον νόμο των ομοφυλοφίλων, το δεύτερο μεγάλο έγκλημα που διαπράττει αυτή η Κυβέρνηση της Νέας Δημοκρατίας και κόντρα στην απόφαση του Σ.τ.Ε. 2388/2019, που επέχει θέση νομολογίας, που ρητά διευκρινίζει ότι οι νέες ταυτότητες δεν πρέπει επ' ουδενί να αποτελούν όργανο ηλεκτρονικής διακυβέρνησης, αλλά μόνο ταυτοποίησης, η Κυβέρνησή σας, υπούλως και υποχθονίως, εξέδωσε σειρά τροπολογιών, ΦΕΚ, δηλαδή, 17-2-23, 6-9-23, που διέστρεψε τον νόμο αυτό του Σ.τ.Ε. και σημειώνουμε ότι σε πολλές ευρωπαϊκές χώρες δεν είναι καν υποχρεωτικές οι ταυτότητες.

Έτσι μετά, σε ένα άσχετο νομοσχέδιο, 26 Μαρτίου νύχτα, μετά από μεγάλη γιορτή που ήταν όλα πιο χαλαρά, ψηφίσατε τον νόμο περί Προσωπικού Αριθμού, τον 5188, που αποδίδεται στις ταυτότητες ακριβώς ο αντίθετος σκοπός από αυτόν που αναγράφει ο νόμος, ηλεκτρονική, δηλαδή, παρακολούθηση και επιτήρηση των Ελλήνων πολιτών και όχι διευκόλυνσή τους, αφού ο σκοπός αναφέρεται ότι είναι η διευκόλυνση των συναλλαγών του Δημοσίου με τους πολίτες, δηλαδή, η ταυτότητα γίνεται ξεκάθαρο όργανο ψηφιακής διακυβέρνησης.

Αναφερθήκατε πριν στην Αρχή Προστασίας Δεδομένων Προσωπικού Χαρακτήρα, σας υπενθυμίζω ότι η ίδια Αρχή λέει ότι λόγω της μη ύπαρξης αναγκαίου ηλεκτρονικού εξοπλισμού δεν είναι απαραίτητη η αναγραφή του Προσωπικού Αριθμού στα Δελτία Ταυτότητας και συνεπώς, συστήνεται η επαναξιολόγηση της διάταξης περί υποχρεωτικής αναγραφής του Προσωπικού Αριθμού στα Δελτία Ταυτότητας.

Συνεπώς, ερωτάται ο αρμόδιος Υπουργός: Ποια εναλλακτικά μέτρα προτίθεστε, κύριε Υπουργέ, να λάβετε, ώστε οι πολίτες που για λόγους θρησκευτικής συνείδησης και ασφάλειας των προσωπικών τους δεδομένων θα αρνηθούν την λήψη του Προσωπικού Αριθμού στα νέα Δελτία Ταυτότητας, ώστε να μην στερηθούν τα θεμελιώδη δικαιώματά τους, όπως είναι η εργασία, η ασφαλιστική κάλυψη, η υγειονομική περίθαλψη, η λήψη μισθών και συντάξεων, η πρόσβαση στο τραπεζικό σύστημα, η εκπλήρωση των φορολογικών υποχρεώσεων και η άσκηση δικαιώματος ιδιοκτησίας.

Έτσι ρωτάμε γιατί ο Προσωπικός Αριθμός πρέπει να αναγράφεται στο Δελτίο Ταυτότητας, εφόσον, σύμφωνα και με τις παραδοχές της Αρχής, που πριν από λίγο ενστερνιστήκατε, αναφωνεί ότι υπάρχει σοβαρός κίνδυνος διαρροής προσωπικών δεδομένων σε κάθε επίδοξο χάκερ του διαδικτύου.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παπαδόπουλο.

Κυρίες και κύριοι συνάδελφοι, πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα ότι ο Υπουργός Δικαιοσύνης, διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, την 13-5-2025 ποινική δικογραφία που αφορά στον Πρωθυπουργό Κυριάκο Μητσοτάκη, στον τέως Υπουργό Μεταφορών και Υποδομών Χρήστο Σταϊκούρα, στον τέως Υφυπουργό αρμόδιο για θέματα μεταφορών του Υπουργείου Μεταφορών και Υποδομών Βασίλειο Οικονόμου και στον Υφυπουργό αρμόδιο για θέματα υποδομών του Υπουργείου Μεταφορών και Υποδομών Νικόλαο Ταχιάο.

Επίσης, η Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Δικαιοσύνης «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις του Υπουργείου Δικαιοσύνης».

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Κύριε Πρόεδρε, ευχαριστώ.

Πάμε στην πρώτη εκ των δύο ερωτήσεων. Κύριε Παπαδόπουλε, είμαι χριστιανός ορθόδοξος και προσωπικά δεν έχω κανένα θέμα θρησκευτικής συνείδησης να βγάλω Προσωπικό Αριθμό. Εσείς αντιλαμβάνομαι ότι έχετε. Και πιθανώς ένας τρίτος, για παράδειγμα, ο κ. Αναγνωστόπουλος πίσω, να έχει ένα άλλο θέμα θρησκευτικής συνείδησης ή θέμα συνείδησης μιας άλλης θρησκείας και δεν θέλει να βγάλει δίπλωμα οδήγησης, γιατί δεν του αρέσει ο αριθμός που έχει πάνω, αλλά θέλει να οδηγεί. Και ένας τέταρτος, που μπορεί να έχει ένα τρίτο θέμα θρησκευτικής συνείδησης και να μην θέλει να βγάλει διαβατήριο, γιατί ο αριθμός ο MRZ στη ζώνη ασφαλείας των διαβατηρίων του φαίνεται ύποπτος, αλλά, παρ’ όλα αυτά, θέλει να ταξιδεύει χωρίς να βγάλει διαβατήριο.

Όπως καταλαβαίνετε -και το ξέρετε πολύ καλά- δεν δουλεύουν έτσι τα κράτη. Η νομοθεσία δεν είναι αλά καρτ και δεν παίρνουμε όποιο κομμάτι της νομοθεσίας μας αρέσει, δεν ψωνίζουμε όποιον νόμο μας είναι βολικός. Πρόκειται για νόμο του κράτους, ήδη από το 2020 και ειδικότερα το άρθρο 11 του ν.4727, οπότε αφορά σε όλους τους πολίτες χωρίς εξαιρέσεις, προκειμένου να διασφαλιστεί η ορθότητα και ακεραιότητα των προσωπικών στοιχείων των φυσικών προσώπων που τηρούνται σε επιμέρους μητρώα του Ελληνικού Δημοσίου.

Και κάτι ακόμη, είναι ξεκάθαρο και το είπα και την προηγούμενη εβδομάδα στην ερώτησή που απάντησα από τον κ. Τσιρώνη, ότι αν φτιάχναμε σήμερα την καινούργια ψηφιακή Ελλάδα από την αρχή, θα είχαμε έναν και μόνο αριθμό και θα μπορούσε πιθανώς να είναι αυτός ο αριθμός, δηλαδή, τρία αλφαριθμητικά ψηφία και ο Αριθμός Φορολογικού Μητρώου.

Συνεπώς, φοβάμαι πως κάτι σας παραπλανά και το εννοώ καλόπιστα ότι κάπου συγχέουμε πρωτοβουλίες, που έρχονται να δώσουν λύση με βασικές έννοιες πληροφορικής. Δηλαδή τι; Ότι σε ένα μητρώο θα πρέπει να υπάρχει ένας μοναδιαίος, ένας μοναδικός αριθμός αντιστοίχισης πολίτη με το μητρώο και δυστυχώς, συνδυάζετε πράγματα τελείως άσχετα μεταξύ τους, που δεν μπορούν να εξηγηθούν σε καμία περίπτωση με τη λογική, αλλά φοβάμαι πως ούτε με τη Μεταφυσική.

Τέλος, για το δεύτερο κομμάτι της ερώτησης, σε σχέση με την αγωνία ή την αποστροφή της Αρχής Προστασίας Δεδομένων Προσωπικού Χαρακτήρα, καλό είναι να την διαβάσουμε όλοι και, αν συμφωνείτε, θα είναι χαρά μου και θα είναι ένα σημαντικό βήμα στον Προσωπικό Αριθμό και στην αναγραφή στις ταυτότητες.

Επισημαίνει, λοιπόν, η Αρχή ότι «κατόπιν ικανού χρονικού διαστήματος, κατά τη διάρκεια του οποίου η χρήση του Προσωπικού Αριθμού θα έχει γενικευτεί και θα έχει αποκρυσταλλωθεί, τόσο στη συνείδηση του πολίτη, όσο και στις συναλλαγές στους φορείς του Δημοσίου…» και σημειώνει πως «…μέχρι σήμερα αυτό δεν είναι άμεσα εφικτό», τότε λέει: «πως δεν θα είναι αναγκαία η αναγραφή του Προσωπικού Αριθμού στις ταυτότητες, γιατί θα μπορεί να γίνεται η ανάγνωση από το ψηφιακό μέσο της ταυτότητας».

Αν, λοιπόν, κι εσείς συμφωνείτε ότι αρκεί η αναγραφή του Προσωπικού Αριθμού στις ταυτότητες, όπως ακριβώς η Αρχή επισημαίνει, τότε είναι ένα πολύ σημαντικό βήμα, για να πάμε σε ακόμα ασφαλέστερους τρόπους διάδοσης του Προσωπικού Αριθμού.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Υπουργέ, ως Βουλευτής του Ελληνικού Κοινοβουλίου έχω ύψιστο καθήκον να προειδοποιήσω για τον κίνδυνο που διατρέχει ο Έλληνας πολίτης από το «πάντρεμα» -το «κουκούλωμα» δηλαδή- του Προσωπικού Αριθμού με τις ψηφιακές ταυτότητες που υποχρεωτικά δίνεται και επιβάλλεται στους Έλληνες πολίτες, δημιουργώντας έτσι, όχι ταυτότητες απλές, όπως ρητά σας είπα για τον προηγούμενο νόμο, αλλά τις μετατρέπετε σε ένα ισχυρότατο υπερόπλο ψηφιακής διακυβέρνησης της νέας τάξης πραγμάτων, που τυφλά υπηρετεί η παρούσα Κυβέρνηση της Νέας Δημοκρατίας.

Ο ελληνικός λαός γνωρίζει ότι ποτέ δεν «μάσησα» τα λόγια μου. Όπως και στην πανδημία, τον προειδοποιούσα με κάθε λεπτομέρεια για τα m-RNA εμβόλια της ευθανασίας, που στην ουσία είναι γονιδιακές θεραπείες και ό,τι είπα εγώ το πλήρωσα με δεκαέξι μήνες αναστολής. Μου κόστισε ακριβά, ενώ άλλοι συνάδελφοί μου -και ακαταδίωκτοι- θησαύριζαν εκείνη την εποχή.

Η νέα ηλεκτρονική ταυτότητα, κύριε Υπουργέ, φαίνεται ότι δεν είναι ταυτότητα, αλλά κάρτα δικαιωμάτων της ψηφιακής διακυβέρνησης, αφού μέσω αυτής θα συναλλάσσεται με το δημόσιο, με τους ιδιώτες, με υπηρεσίες υγείας, με τις τράπεζες. Από τα ψευτο-εμβόλια περνάμε στις ψευτο-ταυτότητες. Όπως οι εμβολιασμένοι είχαν προνόμια, σε σχέση με τους αρνητές -ήμασταν και αρνητές του εμβολίου-, έτσι αριθμοποιημένοι τώρα θα έχουν προνόμια σε σχέση με τους αρνητές της νέας ηλεκτρονικής ταυτότητας και του Προσωπικού Αριθμού.

Ρωτώ: Πότε είχαμε αριθμοποίηση των ανθρώπων; Μα, φυσικά στις αδίστακτες δικτατορίες, στους ναζί και στα στρατόπεδα του Άουσβιτς!

Θα πρέπει να μας απαντήσετε, ξεκάθαρα, με «ναι» ή «όχι»: Όσοι δεν πάρουν Προσωπικό Αριθμό, θα υφίστανται κοινωνικό και οικονομικό αποκλεισμό, όπως έγινε και με εκείνους που αρνήθηκαν τότε τον εμβολιασμό; Αν πείτε ότι δεν τίθεται θέμα κοινωνικού και οικονομικού αποκλεισμού, τότε θα πρέπει να πείτε ξεκάθαρα ποιο θα είναι το εναλλακτικό μέσο ηλεκτρονικών συναλλαγών για τον πολίτη και αν αυτό το εναλλακτικό μέσο θα είναι ισοδύναμο, από πλευράς λειτουργικότητας ή αν θα έχουμε πολίτες δύο ταχυτήτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν, κύριε Παπαστεργίου, ισχυριστείτε ότι χώρες έχουν προσωπικό αριθμό, θα λάβετε ισχυρή απάντηση με δύο παραδείγματα: τον Μάρτιο του 2021 το 64% των Ελβετών καταψήφισε αντίστοιχο νομοσχέδιο ηλεκτρονικής ταυτοποίησης και τον Ιούλιο του 2024, ο Βρετανός Πρωθυπουργός Στάρμερ απέρριψε την αντιλαϊκή πρόταση του πρώην Πρωθυπουργού και ένθερμου οπαδού της νέας τάξης πραγμάτων Τόνι Μπλερ, για θέσπιση υποχρεωτικής ηλεκτρονικής ταυτότητας.

Και δυο λόγια για τα θέματα ασφαλείας. Λέτε ότι δεν υπάρχει κανένα πρόβλημα ασφαλείας, αλλά η Αρχή Προστασίας Προσωπικών Δεδομένων με την γνωμοδότηση 1 του 2025 λέει για την έλλειψη μέτρων προστασίας και τον κίνδυνο αποκάλυψης του Προσωπικού Αριθμού ιδίως σε συναλλαγές με τους ιδιώτες. Μάλιστα είχε τεθεί και πρόστιμο 150.000 ευρώ στο Υπουργείο Προστασίας του Πολίτη.

Επίσης, η Αρχή επισημαίνει ότι κίνδυνοι ανακύπτουν και από πιθανή παράνομη χρήση του Προσωπικού Αριθμού σε περίπτωση απώλειας ή κλοπής του Δελτίου Ταυτότητας. Ο μεγαλύτερος, όμως, κίνδυνος είναι η ενοποίηση των κρατικών μητρώων ο δημόσιος υπάλληλος μπορεί να έχει πρόσβαση σε όλα τα αρχεία και τα δεδομένα του πολίτη.

Αυτό είναι το λεγόμενο, κυρίες και κύριοι της Αριστεράς, ηλεκτρονικό φακέλωμα που εδώ το μεθοδεύουν από το 1986. Ο αλήστου μνήμης Κουτσόγιωργας είχε θεσπίσει τον ΕΚΑΜ, τον Ενιαίο Κωδικό Αριθμό Μητρώου. Και ξέρετε ποιο ήταν το παρατσούκλι, κύριε Παπαστεργίου; Κουτσο-Όργουελ τον είχε βγάλει ο Παπαναγιώτου της «Καθημερινής» στις 21 Μαΐου 1986. Ενώ σπουδαίοι νομικοί, όπως ο Θανάσης Παπαχρήστου, καθηγητής Αστικού Δικαίου Νομικής Σχολής Αθηνών, στις 12 Οκτωβρίου 1985 είπε για τον ενιαίο αριθμό ότι φτιάχνει το ηλεκτρονικό πορτρέτο του πολίτη. Το ίδιο ακριβώς ισχυρίστηκε και ο Βουλευτής της Νέας Δημοκρατίας Παναγιώτης Φωτέας, ο οποίος προειδοποίησε και αυτός για την απειλή της ψηφιακής επιτήρησης των πολιτών.

Και ρωτώ: Οι Βουλευτές της Νέας Δημοκρατίας έχουν πάθει αμνησία; Γιατί δεν θυμούνται τι καταμαρτυρούσαν οι κομματικοί σας πρόγονοι στο ΠΑΣΟΚ -τώρα βέβαια γίνατε κουλουβάχατα εσείς οι δύο- που προσπαθούσαν να θεσπίσουν προσωπικό αριθμό;

Κύριε Υπουργέ, ο Κουτσόγιωργας έλεγε ακριβώς τα ίδια επιχειρήματα με τα δικά σας, περί δήθεν πάταξη της γραφειοκρατίας, τεχνολογική πρόοδο. Επί σαράντα χρόνια ΠΑΣΟΚ και Νέα Δημοκρατία στην εξουσία, χρησιμοποιείτε ίδιες προφάσεις, ίδιες δικαιολογίες, ίδια επιχειρήματα σαν να μην πέρασε μια μέρα! Καρμπόν τα ψέματα! Έχω μετρήσει τα ψέματα που έχετε πει -τα είπε κι ο συνάδελφος- στις συνεντεύξεις σας.

Και τελειώνω με το βασικό σας παράδειγμα, κύριε Υπουργέ, που άκουσα σε συνέντευξη και μου έμεινε. Λέτε για μια Μαριάννα που τη γράψανε αλλού με ένα «ν» και αλλού με δύο «ν». Θέλετε, κύριε Υπουργέ, να κλείσετε τον Έλληνα πολίτη σε ψηφιακό κλουβί για της Μαριάννας το ένα ή τα δύο «ν». Θου, κύριε, φυλακήν τω στόματί μου!

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ, κύριε Παπαδόπουλε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Ευτυχώς, δεν συνεχίσατε την ομοιοκαταληξία. Εξαιρετικός ο τρόπος με τον οποίο εκφέρετε τις φοβίες σας. Αλήθεια είναι πως όλα αυτά σε ελάχιστους ανθρώπους βρίσκουν ανταπόκριση. Τέτοια είναι, ούτως ή άλλως, και τα ποσοστά σας, γιατί μιλάτε για δημοσκοπήσεις και οι καλύτερες δημοσκοπήσεις νομίζω γίνονται στις κάλπες. Εκεί πέρα ο πολίτης ξεκάθαρα μπορεί να καταλάβει αν ταλαιπωρείται ή όχι και αν έχει βοηθηθεί, βέβαια, σε σχέση με την ψηφιακή, η κλασική γραφειοκρατία και αν η ζωή του είναι πολύ πιο εύκολη πλέον με όλα αυτά τα εργαλεία τα οποία από το 2019 το Υπουργείο Ψηφιακής Διακυβέρνησης και η Κυβέρνηση αυτή έχει φέρει στη ζωή του.

Η Αρχή Προστασίας Δεδομένων Προσωπικού Χαρακτήρα είναι πολύ ξεκάθαρη σε αυτό το οποίο λέει. Και θα σας θυμίσω, επειδή επιμένετε να αναφέρεστε σε αυτή, ότι η Αρχή Προστασίας Δεδομένων Προσωπικού Χαρακτήρα λέει ότι ναι, ανησυχούμε για να μπορέσουμε να ελαχιστοποιήσουμε την έκθεση και αμέσως τοποθετήσαμε το να απαγορευθεί πλέον το αντίγραφο της φωτοτυπίας, παρά μόνο αυτό το οποίο ψηφιακά μπορεί να βγαίνει με τα άκρως απαραίτητα στοιχεία, αυτά τα οποία αναφέρονται και αναγράφονται στο αντίγραφο της ταυτότητας, το οποίο ψηφιακά δίνεται.

Σας είπα και πάλι ότι νόμοι αλά καρτ δεν γίνονται. Εγώ μπορώ να προφασισθώ ότι για λόγους θρησκευτικής συνείδησης δεν θέλω να πληρώνω φόρους. Δεν υπάρχει τρόπος ο καθένας να φτιάξει ένα κράτος αλά καρτ προφασιζόμενος οτιδήποτε, προκειμένου εκείνος να κάνει αυτό το οποίο θέλει χωρίς να υπακούει σε νόμους.

Μην παίρνετε τους πολίτες στον λαιμό σας γιατί επιμένετε πως η αγαπημένη κατά τα άλλα μπλε ταυτότητα, αυτή έχω κι εγώ ακόμα, αγαπητέ Πρόεδρε, είναι βασισμένη σε τεχνολογία του 1969. Από το 1969 μέχρι σήμερα κάποια πράγματα έχουν αλλάξει τη ζωή μας, κάποιες τεχνικές έχουν αλλάξει και προφανώς κανείς μας δεν μπορεί να είναι ασφαλής. Κανείς από τους πολίτες αυτούς τους οποίους λέτε, αν δει μια μέρα ότι κάποιος πήρε ένα δάνειο στο όνομά του, έχοντας υποδείξει την ψεύτικη και πλαστή ταυτότητα με το όνομά του, δεν θα χαρεί ιδιαίτερα και δεν θα ενστερνιστεί ιδιαίτερα αυτά τα οποία σήμερα λέτε.

Άρα, λοιπόν, αυτό ακριβώς πάμε να κάνουμε. Πάμε να φτιάξουμε έναν πολύ πιο ασφαλή χώρο για τη διακίνηση των δεδομένων, να διακινούνται μόνο αυτά τα οποία πρέπει, εκεί που πρέπει, ελαχιστοποιώντας την έκθεση κινδύνου, όπως ακριβώς η Αρχή μας επιβάλλει.

Το πρόστιμο το οποίο αναφέρατε και επιβλήθηκε στο Υπουργείο Προστασίας του Πολίτη, το οποίο έχει κάνει ένσταση, είχε να κάνει προφανώς με ζητήματα τα οποία διορθώθηκαν στη σημερινή έκδοση των ταυτοτήτων.

Πραγματικά, απορώ γιατί όλα αυτά σας φαίνονται περίεργα για τις ταυτότητες, ενώ το διαβατήριο που έχει ακριβώς τις ίδιες δικλείδες ασφαλείας, δηλαδή RFID και χώρο ΜΡΖ για επαλήθευση των κωδικών, το δεχόμαστε κανονικά και ταξιδεύουμε. Οι μπλε ταυτότητες, ούτως η άλλως, από το 2026 και μετά, βάσει ευρωπαϊκού κανονισμού, δεν θα γίνονται αποδεκτές. Να το λέτε και αυτό για μην βρεθούν προ απροόπτου οι πολίτες του χρόνου το καλοκαίρι, όταν ξαφνικά καταλάβουν ότι οι ταυτότητες τους, οι μπλε ταυτότητες, δεν θα τους βοηθήσουν να ταξιδέψουν. Να τα έχουμε κατά νου, λοιπόν, όλα αυτά.

Για το τι έλεγε ο μακαρίτης ο Κουτσόγιωργας δε, η αλήθεια είναι πως ήμουν μαθητής του δημοτικού τότε και δεν τα έχω παρακολουθήσει.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την πρώτη με αριθμό 855/6-5-2025 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της νέας Αριστεράς κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Σκοπεύετε να ακυρώσετε τις αυξήσεις στα επιδόματα του ΟΠΕΚΑ (Οργανισμός Προνοιακών Επιδομάτων και Κοινωνικής Αλληλεγγύης) που ανακοινώσατε με πανηγυρικό τρόπο πριν 7 μήνες, αλλά δεν έχετε δώσει μέχρι σήμερα;».

Παρακαλώ, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υφυπουργέ, πράγματι πριν οκτώ μήνες πια ο κ. Πρωθυπουργός εξήγγειλε στη ΔΕΘ και κατόπιν εξειδίκευσαν οι αρμόδιοι Υπουργοί Οικονομικών και Οικογένειας και Κοινωνικής Συνοχής τρεις αυξήσεις, αυξήσεις σε τρία επιδόματα, στο ελάχιστο εγγυημένο εισόδημα, στο επίδομα στέγης και στο επίδομα παιδιού. Ο κ. Μητσοτάκης μάλιστα είχε πει τότε, καταχειροκροτούμενος, ότι οι αυξήσεις γίνονται για να μειώσει την παιδική φτώχεια και να στηρίξει τους πραγματικά ευάλωτους.

Οι Υπουργοί έδωσαν μάλιστα και παραδείγματα για το ελάχιστο εγγυημένο εισόδημα. Ζευγάρι με δύο παιδιά και μηδενικό εισόδημα θα έπαιρνε 535 ευρώ το μήνα αντί για 432 που παίρνει σήμερα, πάνω από 100 ευρώ αύξηση. Οκτώ μήνες μετά, το ζευγάρι αυτό δεν είναι ούτε 1 ευρώ αύξηση. Το ίδιο δεν είδαν ούτε 1 ευρώ αύξηση ούτε το επίδομα παιδιού ούτε το επίδομα στέγης και πάει λέγοντας.

Τώρα στο ελάχιστο, ειδικότερα, εγγυημένο εισόδημα που όπως ξέρετε είναι για την ακραία φτώχεια, όχι μόνο δεν δώσατε ούτε 1 ευρώ αύξηση, όπως υποσχέθηκε ο Πρωθυπουργός αλλά κάνατε κάτι διαφορετικό, μειώσατε τους δικαιούχους κατά εκατόν δέκα χιλιάδες από το 2019. Έλα μου όμως που η φτώχεια από το 2019 αυξήθηκε κατά διακόσιες χιλιάδες. Τα στοιχεία είναι της ΕΛΣΤΑΤ, πρόσφατα.

Στο επίδομα παιδιού ούτε 1 ευρώ αύξηση, αλλά και τον τελευταίο χρόνο μειώσατε τους δικαιούχους κατά εκατόν επτά χιλιάδες οικογένειες -τον τελευταίο χρόνο- και σε σχέση με το 2019 τους μειώσατε κατά διακόσιες δεκαεπτά χιλιάδες οικογένειες και μιλάτε για το δημογραφικό; Ντροπή σας!

Στο επίδομα στέγης που αφορά μόνο ενοικίαση πρώτης κατοικίας, ούτε 1 ευρώ αύξηση, αλλά μειώσατε τους δικαιούχους κατά σαράντα πέντε χιλιάδες σε σχέση με πέρυσι και περίπου ενενήντα χιλιάδες σε σχέση με το 2019 που τα νοίκια ήταν 40% χαμηλότερα, με βάση την ΕΛΣΤΑΤ.

Και αυτά τα κάνετε, ενώ η χώρα μας διέρχεται τη μεγαλύτερη στεγαστική κρίση στην Ευρώπη, με έναν στους τρεις πολίτες σε κρίση στεγαστική, όταν ο μέσος όρος της Ευρώπης είναι ένας στους δέκα, δηλαδή ένας στους τρεις πολίτες εδώ δαπανά πάνω από το 40% του εισοδήματός του σε έξοδα, νοίκι, δάνειο, λογαριασμούς ΔΕΚΟ και θέρμανση ή ψύξη. Υπογραμμίζω εδώ ότι οι κατηγορίες που λαμβάνουν το επίδομα στέγης πληρώνουν πάνω από το 80% του εισοδήματός τους για έξοδα στέγης.

Θεωρώ ότι τα περί αυξήσεων επιδομάτων είναι ο μεγαλύτερος εμπαιγμός που κάνει ο Μητσοτάκης και η Κυβέρνησή του, διότι όχι μόνο δεν τα αυξάνετε, αφού εξαιτίας του πληθωρισμού η αγοραστική τους δύναμη μειώνεται συνεχώς ενώ τις εξαγγείλατε εδώ και οκτώ μήνες, αλλά μειώνετε και τους δικαιούχους με κάθε τρόπο.

Γι’ αυτό σας ρωτώ, θα δώσετε άμεσα αυξήσεις στα τρία επιδόματα και μάλιστα αναδρομικά από τον Οκτώβριο ή μήπως αυτή η καθυστέρηση σημαίνει ότι η Κυβέρνησή σας σκοπεύει να ακυρώσει αυτά που εξήγγειλε ο Πρωθυπουργός στη ΔΕΘ;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Φωτίου.

Θα απαντήσει η Υφυπουργός Κοινωνικής Συνοχής και Οικογένειας κ. Ελένη Ράπτη.

Ορίστε, έχετε τον λόγο.

**ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κυρία συνάδελφε, θα αρχίσω από το δεύτερο ερώτημά σας. Ρωτάτε αν η Κυβέρνηση καθυστερεί σκόπιμα, γιατί αυτό που πραγματικά θέλει, όπως λέτε, είναι να ακυρώσει τις αυξήσεις που ο ίδιος ο Πρωθυπουργός ανακοίνωσε από το βήμα της ΔΕΘ το 2024. Η απάντηση κατηγορηματικά και ξεκάθαρα είναι όχι.

Η Κυβέρνηση αυτή, κυρία Φωτίου, από την πρώτη μέρα που έλαβε την εντολή του ελληνικού λαού έχει αποδείξει έμπρακτα ότι τιμά τις δεσμεύσεις της. Το κάνει με συνέπεια, με σεβασμό και προσήλωση στους δημοσιονομικούς στόχους. Και είναι ακριβώς αυτή η στάση υπευθυνότητας που μας επέτρεψε, ακόμα και μέσα σε εξαιρετικά δύσκολες συγκυρίες, όπως η πανδημία, ο πόλεμος στην Ουκρανία και η ενεργειακή κρίση που ακολούθησε, να σταθούμε στο ύψος των περιστάσεων και να στηρίξουμε την κοινωνία με πράξεις. Ειδικά ο Πρωθυπουργός δεν θα επέλεγε ποτέ τον εύκολο όσο και πρόσκαιρο εντυπωσιασμό, δεν θα καλλιεργούσε προσδοκίες χωρίς αντίκρισμα για καμία κοινωνική ομάδα, πόσο μάλλον για τους πιο ευάλωτους συμπολίτες μας.

Η ενίσχυση της κοινωνικής πολιτικής ήταν και συνεχίζει να είναι πολιτική στην πράξη, που ασκείται με αίσθημα δικαίου, κοινωνική ευαισθησία και δημοσιονομική υπευθυνότητα. Το αποδείξαμε για άλλη μια φορά πολύ πρόσφατα. Η Κυβέρνηση αξιοποιεί διαθέσιμο δημοσιονομικό χώρο που η ίδια δημιούργησε.

Μέσα από πετυχημένη φορολογική πολιτική, με στοχευμένα μέτρα, προχωρήσαμε στην πάταξη της φοροδιαφυγής και καταφέραμε η χώρα μας πέρα από κάθε προσδοκία να εμφανίσει για το 2024 πρωτογενές πλεόνασμα ύψους 11,4 δισεκατομμύρια. ευρώ. Και όλα αυτά χωρίς ούτε μία φορολογική αύξηση και χωρίς ούτε έναν φόρο. Αντίθετα προχωρήσαμε σε στοχευμένες φορολογικές ελαφρύνσεις.

Έτσι, λοιπόν, ανακοινώσαμε ήδη την επιστροφή ενός ενοικίου κάθε χρόνο για μια μεγάλη μερίδα συμπολιτών μας, αλλά και μία περαιτέρω ενίσχυση των ατόμων με αναπηρία με την ετήσια πρόσθετη οικονομική στήριξη 250 ευρώ. Επομένως, όχι, δεν παίρνουμε τίποτα πίσω απ’ όσα έχουμε εξαγγείλει. Οι υποχρεώσεις όχι μόνο εκπληρώνονται, κυρία Φωτίου, στο ακέραιο, αλλά όποτε υπάρχει η σχετική δυνατότητα ξεπερνιούνται κιόλας.

Σε ό,τι αφορά το πρώτο ερώτημά σας, τον περασμένο Σεπτέμβρη πράγματι ο Πρωθυπουργός μίλησε για αναμόρφωση των τριών βασικών προνοιακών επιδομάτων μέσα στο 2025, το επίδομα στέγασης, επίδομα παιδιού και ελάχιστο εγγυημένο εισόδημα. Η αναγγελία είχε συγκεκριμένη στόχευση, να υλοποιηθούν αλλαγές που σε συνδυασμό με μέτρα που ήδη εφαρμόζονται ή αναμένεται να εφαρμοστούν, θα βελτιώσουν τους όρους διαβίωσης τόσο για τους δικαιούχους του επιδόματος στέγασης και του ελάχιστου εγγυημένου εισοδήματος, όσο για τμήματα της μεσαίας τάξης που επιθυμούν να κάνουν οικογένεια. Το πώς θα διαμορφωθούν ακριβώς οι αλλαγές αυτές και τι μορφή θα πάρουν είναι αυτή τη στιγμή υπό επεξεργασία, με βάση όλα τα νέα δεδομένα. Άλλωστε, όπως είπαμε, στα συγκεκριμένα πεδία ήδη ανακοινώθηκαν και επιπλέον παρεμβάσεις με παρεμφερή τρόπο.

Για να μιλήσουμε όμως ακόμα πιο ειδικά, μπορούμε από τώρα να σας πούμε και να σας διαβεβαιώσουμε πως δεν θα υπάρξουν αλλαγές στα κριτήρια για το ελάχιστο εγγυημένο εισόδημα, ενώ εξετάζεται το ακριβές ύψος της επικείμενης αύξησης αφού οι συνθήκες συνεχώς μεταβάλλονται.

Για το επίδομα στέγασης ήδη οι δικαιούχοι του γίνονται ταυτόχρονα και δικαιούχοι της επιστροφής ενοικίου, που αναφέραμε παραπάνω και αυτό είναι βέβαια κάτι που θα πρέπει να συνυπολογιστεί για όλους. Σε ό,τι αφορά το επίδομα παιδιού η ενοποίηση της δεύτερης και τρίτης εισοδηματικής κατηγορίας θα έχει ως αποτέλεσμα την αύξηση του επιδόματος στην τρίτη εισοδηματική κατηγορία. Για όλα αυτά σύντομα θα υπάρξουν ανακοινώσεις που θα τα εξειδικεύσουν.

Να είστε βέβαιοι πως όλα θα γίνουν στον χρόνο τους, όπως ακριβώς έχουμε δεσμευτεί.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Υφυπουργέ.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κυρία Υπουργέ, μεγάλη έπαρση για να μου πείτε τι; Ότι πράγματι οι αυξήσεις που ανακοίνωσε ο Πρωθυπουργός στα τρία επιδόματα αυτά τον Σεπτέμβρη στη ΔΕΘ και με παραδείγματα δεν έγιναν και μάλλον δεν σκοπεύετε να τα κάνετε. Με πολλές κουβέντες, πολλές λέξεις και με μεγάλο στόμφο. Πού τον βρίσκετε τον στόμφο, όταν σας ρώτησα κάτι συγκεκριμένο, πολύ συγκεκριμένο;

Το εξήγγειλε πριν οκτώ μήνες ο Πρωθυπουργός. Δεν μίλησε γενικά ο Πρωθυπουργός, είπε για αυξήσεις στα τρία συγκεκριμένα επιδόματα. Και σας λέω ότι εδώ οι αυξήσεις που λέει είναι ελάχιστες, αυτές που υποσχέθηκε και δεν τις κάνει γιατί τα πράγματα έχουν ανατραπεί. Το λέω σε εσάς που μελετάτε την κατάσταση, τι συμβαίνει.

Πράγματι εδώ έχουμε δύο επιδόματα, της στέγης και του παιδιού, που παραμένουν όπως σας τα παρέδωσα αριθμητικά το 2019. Όλα όσα είπατε για την τρίτη και τέταρτη κατηγορία του επιδόματος του παιδιού δεν τα έχετε θεσμοθετήσει και ακόμη και σήμερα δεν υπάρχουν. Δίνονται ακριβώς όπως τα έδινα εγώ το 2019. Όμως από τότε η ακρίβεια σε τρόφιμα, ενοίκια και άλλα βασικά αγαθά, μείωσε την αγοραστική τους δύναμη ή δεν το ξέρετε;

Από το 2018-19 ο γενικός πληθωρισμός έχει αυξηθεί κατά 20%. Τα τρόφιμα ακρίβυναν κατά 34%, οι δαπάνες τέτοιες κατά 23% και τα νέα ενοίκια αυξήθηκαν κατά 40% έως 50% ανά περιοχή. Τα διαβάζετε τα στοιχεία της ΕΛΣΤΑΤ; Πρόσφατα είναι. Και εσείς εξαγγέλλετε ανεπαρκείς αυξήσεις, που επί οκτώ μήνες δεν τις υλοποιείτε.

Ας τα πάρουμε αναλυτικά και να μου απαντάτε και εσείς αναλυτικά. Το επίδομα στέγης: Όταν το θέσπισα -ήμουν Αναπληρώτρια Υπουργός σε αυτή τη θέση το 2018- το 2019 ούτε ο γενικός πληθωρισμός ούτε οι τιμές των ενοικίων βρίσκονταν στην απελπιστική κατάσταση που βρίσκονται σήμερα. Εξαγγείλατε πρόσφατα ένα επιπλέον επίδομα ενοικίου και δώσατε παραδείγματα για ενοίκια 800 ευρώ τον μήνα. Σοβαρά; Αφορούν αυτά τα παραδείγματα έστω και έναν από αυτούς που παίρνουν επίδομα στέγης ή μήπως δεν ξέρετε ότι πρόκειται για ανθρώπους οι οποίοι νοικιάζουν σπίτι -δεν έχουν σπίτι!- για πρώτη κατοικία. Και τι παίρνει σήμερα ένα ζευγάρι με δύο παιδιά; Παίρνει 175 ευρώ τον μήνα. Δεν μου λέτε, βρίσκετε σπίτι εσείς με 175 ευρώ το μήνα; Τα ξέρετε κατ’ αρχήν, γιατί φοβάμαι μήπως και δεν τα ξέρετε.

Λόγω της οξύτατης στεγαστικής κρίσης στη χώρα μας, εμείς προτείνουμε τον διπλασιασμό του επιδόματος στέγης. Σήμερα κοστίζει 335 εκατομμύρια. Εμείς προτείνουμε τον διπλασιασμό. Αντίστοιχα είναι τα προβλήματα με το επίδομα παιδιού.

Εδώ βρισκόμαστε αντιμέτωποι με δύο πράγματα. Πρώτον, με την παιδική φτώχεια και δεύτερον το δημογραφικό πρόβλημα. Για σημειώστε, επί των ημερών σας αυξήθηκε στο 22,4% από το 20,9% που την παραλάβατε το 2019 η παιδική φτώχεια. Πρέπει να σας πω ότι αυτό το επίτευγμα το καταφέρατε εσείς, ενώ εμείς μέχρι τότε μειώναμε την παιδική φτώχεια. Δεύτερον, το δημογραφικό πρόβλημα επίσης το επιδεινώσατε, όπως προκύπτει από τις πολύ χειρότερες προβλέψεις της Eurostat το 2023 σε σχέση με το 2019. Τρεις φορές χειρότερες είναι οι προβλέψεις της Eurostat για το δημογραφικό. Εκεί το καταντήσατε. Το επίδομα παιδιού παραμένει το ίδιο από το 2019 παρά τις συνεχείς εξαγγελίες σας για αύξηση. Είναι 70, 45, 25. Αυτό δίνετε. Αυτά τα περί ενοποίησης κατηγοριών δεν τα ψηφίσατε, δεν τα δίνετε. Σήμερα χρειάζεται δραστική αύξηση τουλάχιστον κατά 35%.

Ανάλογη δραστική αύξηση χρειάζεται και το ελάχιστο εγγυημένο εισόδημα, που αυξήσατε μόνο κατά 8%, δηλαδή κάτω από το 20% της γενικής ακρίβειας και το 35% της ακρίβειας των τροφίμων. Νούμερα είναι αυτά. Και μπορεί να χασμουριέστε, γιατί είμαι πληκτική με τα νούμερα, κυρία Υπουργέ, γιατί είναι νωρίς. Επαναλαμβάνω, όμως, ότι αυξήσεις που εξαγγέλλονται και δεν υλοποιούνται, είναι η μία όψη του εμπαιγμού από την Κυβέρνηση. Η δεύτερη όψη είναι η μείωση των δικαιούχων σε συνθήκες αύξησης της φτώχειας.

Πώς καταφέρνετε αυτό το θαύμα; Για προσέξτε. Δεν αναπροσαρμόζετε αναλογικά -και μου το είπατε μόλις- και δεν πρόκειται να αλλάξετε τους όρους, δηλαδή την περίμετρο αυτών που παίρνουν τα επιδόματα αυτά. Τι σημαίνει αυτό; Δεν αναπροσαρμόζετε με βάση τον πληθωρισμό τα εισοδηματικά και περιουσιακά κριτήρια, με τα οποία καθορίζονται οι δικαιούχοι των επιδομάτων. Διαβάστε τα στοιχεία του ΟΠΕΚΑ. Είναι συγκλονιστικά.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΘΕΑΝΩ ΦΩΤΙΟΥ:** Ολοκληρώνω και ευχαριστώ.

Το 2019 δικαιούχοι για το επίδομα παιδιού ήταν πάνω από 860.000 οικογένειες. Τα 2024 δικαιούχοι είναι 643.000 οικογένειες. Αυτά τα λέω για να γράφονται στα Πρακτικά, μπας και τα μελετήσει η Κυβέρνηση. Δηλαδή μέσα σε πέντε χρόνια και παρά το οξύ δημογραφικό πρόβλημα της Ελλάδας, η Κυβέρνηση Μητσοτάκη μείωσε τους δικαιούχους επιδόματος παιδιού κατά 217.000 νοικοκυριά. Κόψατε ένα στα τέσσερα νοικοκυριά. Οι μειώσεις συνεχίζονται και το 2025. Πώς τολμάτε να συνεχίζετε το παραμύθι ότι φροντίζετε το δημογραφικό; Και τέλος το επίδομα στέγης τον Σεπτέμβριο του 2022 δικαιούχοι ήταν 273.000 νοικοκυριά. Τον Μάρτιο του 2025 δικαιούχοι ήταν 194.000 νοικοκυριά. Δηλαδή, μέσα σε δυόμισι χρόνια και παρά τη δριμύτατη στεγαστική κρίση, η Κυβέρνηση Μητσοτάκη μείωσε τους δικαιούχους του επιδόματος στέγης κατά 80.000 νοικοκυριά.

Και όλα αυτά συμβαίνουν με βάση στοιχεία της ΕΛΣΤΑΤ από το 2019 έως το 2023, όταν δηλαδή ο κ. Μητσοτάκης από το 2019 έως το 2023 ο κ. Μητσοτάκης αύξησε τη φτώχεια κατά 200.000 άτομα και ακόμη περισσότερο ποσοστιαία την παιδική φτώχεια. Γι’ αυτό επιμένω στις ερωτήσεις. Θα δώσετε επιτέλους τις αυξήσεις αναδρομικά ή σκοπεύει να τις ανακοινώσει στη ΔΕΘ ο Πρωθυπουργός για νέα μέτρα ή εν πάση περιπτώσει θα τις κρύψετε κάτω από όλα αυτά που λέτε κάθε τόσο για επικοινωνιακούς λόγους;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι πέντε μαθήτριες και μαθητές και πέντε συνοδοί εκπαιδευτικοί από το 1ο Γυμνάσιο Καισαριανής και φιλοξενούμενοι Ιταλοί μαθητές.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, κυρία Υπουργέ, έχετε τον λόγο.

**ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κυρία Φωτίου, σας ανέπτυξα κατά τη διάρκεια της απολογίας μου όλα όσα πρόσφατα εξαγγείλαμε και σας μίλησα για όσα έχει ήδη δεσμευτεί ο Πρωθυπουργός και τα οποία είναι στον δρόμο της υλοποίησης, μια και η οικονομία μας το επιτρέπει.

Να σας θυμίσω ότι είμαστε η πρώτη Κυβέρνηση που ήδη από το 2023 αύξησε το ελάχιστο εγγυημένο εισόδημα κατά 8%, ενώ παράλληλα διεύρυνε και τα εισοδηματικά όρια και περιέλαβε περισσότερους δικαιούχους. Το 2023 επίσης αύξησε κατά 8% δεκατρία αναπηρικά επιδόματα του ΕΦΚΑ και του ΟΠΕΚΑ. Το 2020 με διευρυμένα εισοδηματικά κριτήρια, ετήσιο εισόδημα ως 40.000 ευρώ, θεσμοθέτησε για πρώτη φορά το επίδομα γέννησης αρχικά στα 2.000, ευρώ ενώ στη συνέχεια αύξησε και διαμόρφωσε το ύψος του επιδόματος σύμφωνα με τον αριθμό των παιδιών από 2.400 ευρώ για το πρώτο παιδί έως 3.500 ευρώ για τέταρτο ή περισσότερα παιδιά. Μιλάμε για κατακτήσεις που είναι πλέον μέρος της καθημερινότητας των πολιτών, αποτελώντας μία πολύτιμη ενίσχυση. Είναι αρκετοί, όχι όσοι θα θέλαμε, αλλά συγκεκριμένοι και μετρήσιμοι.

Και συνεχίζουμε. Καταργούμε τους ηλικιακούς περιορισμούς για τα κωφά και βαρήκοα άτομα, που πλέον θα λαμβάνουν το επίδομα κόπωσης εφ’ όρου ζωής. Αναφέρω ξανά τη σημαντική ενίσχυση για την πλειοψηφία των ενοικιαστών, που θα λαμβάνουν πίσω ένα ενοίκιο κάθε Νοέμβριο και θα φτάσει έως και 800 ευρώ ετησίως ανάλογα με το ύψος του ενοικίου. Μία ρύθμιση που αφορά 950.000 νοικοκυριά και 1.280.000 φορολογούμενους.

Αναφέρω, επίσης, την οικονομική ενίσχυση ύψους 250 ευρώ σε χαμηλοσυνταξιούχους άνω των 65 ετών, στους οποίους συμπεριλαμβάνονται οι 35.000 περίπου ανασφάλιστοι υπερήλικες και 250.000 περίπου δικαιούχοι των επιδομάτων αναπηρίας.

Νομίζω οι πράξεις μας λένε πολλά περισσότερα από τα οποιαδήποτε λόγια. Έρχονται να δώσουν απαντήσεις και λύσεις σε δίκαια αιτήματα ετών. Με μία πολιτική που έχει λογική και συνέχεια και δεν είναι αποσπασματική ή συγκεχυμένη, μία πολιτική με διάρκεια που θα έχει και περαιτέρω συνέχεια με την ίδια λογική στοχευμένης και αποτελεσματικής ενίσχυσης εκείνων που πραγματικά το έχουν περισσότερο ανάγκη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Και ολοκληρώνουμε με την πρώτη με αριθμό 344/21-10-2024 ερώτηση του κύκλου αναφορών και ερωτήσεων της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να νομοθετηθεί η διατήρηση του αναπηρικού επιδόματος του ΟΠΕΚΑ και όταν ο/η ανάπηρος/η βρίσκει εργασία».

Ορίστε, κυρία συνάδελφε, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υφυπουργέ, γνωρίζετε ότι οι ανασφάλιστοι ανάπηροι λαμβάνουν αναπηρικό επίδομα από τον ΟΠΕΚΑ με βάση γνωμάτευση των ΚΕΠΑ, που πιστοποιούν το είδος της βλάβης ή της πάθησης και την εμφανίζουν στον ηλεκτρονικό φάκελο του αναπήρου, καθώς και την κατηγορία των προνοιακών παροχών στις οποίες εντάσσονται.

Όμως, η γνωμάτευση των ΚΕΠΑ για να πάρουν αυτό το επίδομα γράφει ότι ο δικαιούχος είναι «ανίκανος για βιοποριστικό επάγγελμα/εργασία», όρος που αυτόματα τους κόβει το επίδομα του ΟΠΕΚΑ αν βρουν εργασία. Όμως, ο όρος αυτός έρχεται σε αντίθεση με το Σύνταγμα της χώρας και τη Διεθνή Σύμβαση για τα δικαιώματα των ατόμων με αναπηρία, όπως όλο το αναπηρικό κίνημα και η ΕΣΑμεΑ ζητούν την κατάργηση αυτού του χαρακτηρισμού. Επίσης ζητούν να μην χάνουν οι ανάπηροι το επίδομα του ΟΠΕΚΑ αν βρουν εργασία στον δημόσιο και ιδιωτικό τομέα και η υγεία τους το επιτρέπει.

Τα ποσοστά ανεργίας των αναπήρων είναι 90% και άνω –το ξέρετε- και θα πρέπει η πολιτεία να διευκολύνει κάθε ένταξή τους στην εργασία και στο κοινωνικό γίγνεσθαι, αντί να τους θεωρεί ανίκανους για εργασία για να πάρουν ένα επίδομα, που με κανέναν τρόπο δεν τους επιτρέπει να ζουν αξιοπρεπώς.

Ήδη με τον ν.4488/2017 και με την εγκύκλιο 12/2018 του ΕΦΚΑ το επίδομα του ΟΠΕΚΑ δεν κόβεται για άτομα με αναπηρία άνω του 50% που οφείλεται σε ψυχική πάθηση ή νοητική υστέρηση ή συνδυασμό και των δύο, άτομα με αναπηρία που λαμβάνουν εργασία ως μισθωτοί ή αυτοαπασχολούμενοι, και σημειώνω εδώ ότι σε αυτές τις περιπτώσεις δεν γίνεται διακοπή ή περικοπή σύνταξης αναπηρίας ή λόγω θανάτου, ακριβώς διότι η κοινωνική επανένταξη που γίνεται μέσω εργασίας έχει ευεργετικά αποτελέσματα και στην αποκατάσταση της βλάβης τους.

Θεωρούμε ότι ήλθε ο καιρός αυτή η ρύθμιση, που έκανα εγώ προσωπικά το 2017-2018, να επεκταθεί σε όλους τους αναπήρους ανεξάρτητα από τη βλάβη ή πάθησή τους.

Γι’ αυτό σας ρωτάμε: Θα νομοθετήσετε άμεσα τη διατήρηση του επιδόματος αναπηρίας του ΟΠΕΚΑ όταν ο ανάπηρος βρίσκει εργασία ανεξάρτητα της βλάβης ή της πάθησής του;

Δεύτερον θα απαλείψετε από τη γνωμάτευση των ΚΕΠΑ τον μισαναπηρικό όρο «ανίκανος για κάθε βιοποριστικό επάγγελμα και εργασία»;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Φωτίου.

Παρακαλώ, κυρία Υπουργέ, έχετε τον λόγο.

**ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κυρία συνάδελφε, αρχικά να διευκρινίσουμε για ποιο πράγμα μιλάμε. Είναι γενική αρχή ότι η χορήγηση των ειδικών προνοιακών επιδομάτων στα άτομα με αναπηρία δεν σταματάει όταν αυτά ξεκινήσουν να εργάζονται είτε ως μισθωτοί ή ως αυτοαπασχολούμενοι. Τα ειδικά αυτά επιδόματα -εννέα στο σύνολο- αφορούν συγκεκριμένες αναπηρίες, όπως επιδόματα βαριάς νοητικής υστέρησης, παραπληγίας, τετραπληγίας, σε άτομα με συγγενή αιμολυτική αναιμία, συγγενή αιμορραγική διάθεση ή σύνδρομο ανοσοανεπάρκειας, κώφωσης, οπτικής αναπηρίας, εγκεφαλικής παράλυσης, για χανσενικά άτομα και μέλη των οικογενειών τους, κίνησης, διατροφικό επίδομα σε νεφροπαθείς, μεταμοσχευμένους καρδιάς και άλλους. Κανένα από αυτά τα επιδόματα δεν κόβεται, εάν το άτομο με αναπηρία εργάζεται.

Πέραν αυτών τα οποία χορηγούνται ανεξαρτήτου εργασίας ή μη, έχει θεσμοθετηθεί και το επίδομα βαριάς αναπηρίας. Δεν μιλάμε για όλα τα επιδόματα, μιλάμε ειδικά γι’ αυτό. Το συγκεκριμένο επίδομα δίνεται σε άτομα που πιστοποιήθηκαν με ποσοστό αναπηρίας 67% και άνω, με τη διαφορά ότι το ποσοστό αυτό δεν προκύπτει από μια συγκεκριμένη πάθηση, αλλά μπορεί να προκύπτει αθροιστικά από ένα πλήθος περισσότερων παθήσεων. Ειδικά και μόνο αυτό το συγκεκριμένο προνοιακό επίδομα, το επίδομα βαριάς αναπηρίας, το λαμβάνουν άτομα με συνολική αναπηρία από 67% και πάνω, με την προϋπόθεση ότι δεν είναι άμεσα ασφαλισμένοι, δηλαδή δεν εργάζονται.

Το επίδομα αυτό θεσμοθετήθηκε το 1982 και αρχικώς προοριζόταν μόνο για ανασφάλιστους. Το 1989 μάλιστα προβλέφθηκε ότι οι δικαιούχοι θα έπρεπε επιπλέον να είναι -το λέω εντός εισαγωγικών, όπως οριζόταν- «ανίκανα προς κάθε βιοποριστικό επάγγελμα». Έτσι λοιπόν είναι κατανοητό ότι ιστορικώς ο νομοθέτης έθεσε το κριτήριο της εργασίας, αφενός ως ένδειξη λειτουργικότητας και αφετέρου ως έμμεσο εισοδηματικό κριτήριο, καθώς μόνο το συνολικό ποσοστό αναπηρίας δεν είναι πάντα αντιπροσωπευτικό της βαρύτητας της αναπηρίας.

Από το 1982 που τέθηκαν αυτές οι προϋποθέσεις ποτέ δεν άλλαξαν. Μόνο επί των ημερών σας προστέθηκαν κάποιες μικρές εξαιρέσεις, αλλά ούτε εσείς ως αρμόδια Υπουργός απαλείψατε ολότελα την προϋπόθεση περί μη εργασίας.

Τώρα, αν με ρωτάτε, αυτό που συμβαίνει με το επίδομα βαριάς αναπηρίας, έτσι όπως συμβαίνει, αν πρέπει να αλλάξει, θα σας απαντήσω κατ’ αρχήν ναι, υπό προϋποθέσεις. Είναι δηλαδή μια διάταξη που πρέπει να ξαναδούμε και ανάλογα με τον διαθέσιμο δημοσιονομικό χώρο να την αναμορφώσουμε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Γνωρίζω πολύ καλά βεβαίως τις κατηγορίες αυτές που αναφέρατε για τις οποίες μπορεί όποιος παίρνει το επίδομα του ΟΠΕΚΑ να εργάζεται και σας είπα ότι ξεκίνησα αυτή την ιστορία εγώ προσωπικά.

Το πρόβλημα τώρα στο οποίο μου απαντήσατε -αλλά ελπίζω να μη μου απαντάτε για κάτι που δεν θα κάνετε- αυτό που επικαλείστε, το επίδομα βαριάς αναπηρίας, όπως ξέρετε το παίρνει το 80% έως 90% των αναπήρων. Τι μου απαντήσατε -αν το κατάλαβα καλά και να επανέλθετε; Ότι το μελετάτε αυτό το επίδομα να δίνεται ανεξαρτήτως εργασίας. Καλά κατάλαβα; Γιατί αν καλά κατάλαβα, είμαι ευχαριστημένη από την ερώτησή μου σήμερα. Γιατί πραγματικά, όπως ξέρετε, εκατοντάδες χιλιάδες ανάπηροι περιμένουν την απάντησή σας αυτήν τη στιγμή, εκατοντάδες χιλιάδες ανάπηροι, και θέλουμε να είσαστε σαφής.

Ήδη γνωρίζουμε όλοι πια τις ευεργετικές επιπτώσεις που έχουν στη ζωή των αναπήρων ο αθλητισμός και η καλλιτεχνική δημιουργία, καθώς και η εργασία, που όπως σας είπα θεσμοθετήθηκε για πρώτη φορά το 2017-2018 για τις κατηγορίες αναπήρων με ψυχικές και νοητικές βλάβες και παθήσεις. Όταν όμως εσείς χρησιμοποιείτε τον όρο «συμπερίληψη» σαν καραμέλα για την ένταξη των αναπήρων στην κοινωνία, έχετε τουλάχιστον κατανοήσει τις θετικές επιπτώσεις που έχει η συμπερίληψη για τα μη ανάπηρα άτομα, για μας εδώ;

Γνωρίζετε ότι το να βρει ένας ανάπηρος ή ανάπηρη εργασία είναι εξαιρετικά δύσκολο αφενός και αφετέρου πολύ δυσκολότερο να τη διατηρήσει; Τι θα συμβεί αν θα τη χάσει ή αν οι όροι είναι δυσβάσταχτοι, ενώ του έχει κοπεί το επίδομα του ΟΠΕΚΑ; Γιατί σήμερα, το 80% με 90% -επαναλαμβάνω- των αναπήρων δεν μπορούν να εργάζονται και να παίρνουν και το επίδομα του ΟΠΕΚΑ, αυτό σας ρωτάω τόση ώρα.

Ή ξέρετε ότι το επίδομα του ΟΠΕΚΑ είναι μια ελάχιστη συμβολή στα καθημερινά του έξοδα, που είναι τριπλάσια από ό,τι ενός μη ανάπηρου; Αυτό δείχνουν όλες οι μελέτες, ευρωπαϊκές και παγκόσμιες. Δεν μπορείτε να βάζετε το δίλημμα στους αναπήρους/ανάπηρες «ή δουλειά ή επίδομα», όταν είναι γνωστό ότι το επίδομα του ΟΠΕΚΑ δημιουργεί μια ελάχιστη ισοτιμία, επαναλαμβάνω ελάχιστη ισοτιμία, με τους μη αναπήρους. Αυτό είναι το επίδομα του ΟΠΕΚΑ, ελάχιστη ισοτιμία, τίποτα παραπάνω, πολύ περισσότερο όταν γνωρίζετε πως τα ποσοστά ανεργίας των αναπήρων είναι δυσθεώρητα και ότι πρέπει να αναθεωρηθούν με κάθε τρόπο δεν μπορείτε να υπολογίζετε τα λίγα χρήματα που θα κερδίσετε από την αφαίρεση του επιδόματος του ΟΠΕΚΑ για όσους αναπήρους βρουν εργασία και να μην υπολογίζετε τα τεράστια οφέλη για την κοινωνία, τους ανάπηρους και τις οικογένειές τους.

Ξέρετε ότι τα αναπηρικά επιδόματα είναι περίπου 1 δισεκατομμύριο. Αυτό είναι, κύριε Πρόεδρε, 1 δισεκατομμύριο. Πόσα θα κερδίσετε, από πόσους που θα βρουν εργασία αν συνεχίζετε να τους τα δίνετε; Πόσα; Εκεί στο οικονομικό σας επιτελείο έχετε κάνει κάποιους περιορισμούς;

Εμείς πιστεύουμε ότι σήμερα οι αυξήσεις που δόθηκαν και τις οποίες αναφέρετε είναι χαμηλότερες του πληθωρισμού. Σας τα έχω αναπτύξει στην προηγούμενη ερώτηση, δεν θα επανέλθω. Και επίσης ξέρετε πολύ καλά ότι εκεί που μπορεί να βρει δουλειά ο ανάπηρος δεν είναι προσβάσιμη.

Εμείς πιστεύουμε ότι αυτή η νομοθετική πράξη που σας ζητάμε θα έχει τεράστια οφέλη, ακόμη και οικονομικά. Γι’ αυτό σας ρωτάμε, θα νομοθετήσετε άμεσα τη διατήρηση του επιδόματος αναπηρίας του ΟΠΕΚΑ όταν ο ανάπηρος βρίσκει εργασία, ανεξάρτητα της βλάβης ή της πάθησής του; Θα απαλείψετε από τη γνωμάτευση των ΚΕΠΑ τον μισαναπηρικό όριο «ανίκανος για κάθε βιοποριστικό επάγγελμα και εργασία»;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Φωτίου.

Κυρίες και κύριοι συνάδελφοι, η Διαρκής Επιτροπή Παραγωγής και Εμπορίου καταθέτει τις Εκθέσεις της επί των σχεδίων νόμων:

Α. του Υπουργείου Υποδομών και Μεταφορών «Κύρωση της Συμφωνίας Αεροπορικών Υπηρεσιών μεταξύ Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας» και

Β. του Υπουργείου Ναυτιλίας και Νησιωτικής Πολιτικής «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών».

Επίσης θα ήθελα να ανακοινώσω προς το Σώμα ότι οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Υγείας, Υποδομών και Μεταφορών, Ναυτιλίας και Νησιωτικής Πολιτικής και Κλιματικής Κρίσης και Πολιτικής Προστασίας κατέθεσαν στις 13-5-2025 σχέδιο νόμου: «Κύρωση του Μνημονίου Κατανόησης σχετικά με τη Συνεργασία στους Τομείς της Αεροναυτικής και Ναυτικής Έρευνας και Διάσωσης μεταξύ της Κυβέρνησης της Ελληνικής Δημοκρατίας, εκπροσωπούμενης από το Υπουργείο Εθνικής Άμυνας της Ελληνικής Δημοκρατίας, και της Κυβέρνησης της Αραβικής Δημοκρατίας της Αιγύπτου, εκπροσωπούμενης από το Υπουργείο Άμυνας της Αραβικής Δημοκρατίας της Αιγύπτου».

Παραπέμπεται στην αρμόδια Διαρκή Επιτροπή.

Παρακαλώ, κυρία Υπουργέ, έχετε τον λόγο.

**ΕΛΕΝΗ ΡΑΠΤΗ (Υφυπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κυρία συνάδελφε, ξέρετε, είναι πάρα πολύ εύκολο να δίνεις υποσχέσεις χωρίς ενδοιασμούς και δεύτερες σκέψεις, μόνο και μόνο για να γίνεις αρεστός. Αυτό όμως δεν ισχύει για μια υπεύθυνη Κυβέρνηση. Οι κυβερνήσεις κρίνονται από το έργο τους συνολικά και γι’ αυτό θα κριθεί και η Κυβέρνησή μας. Η δημοσιονομική πειθαρχία δεν είναι ούτε υπεκφυγή ούτε πρόφαση, είναι προϋπόθεση πολιτικής σταθερότητας και κοινωνικής συνοχής. Μετά από μια σκληρή δεκαετία κρίσης κανείς πολίτης και κυρίως κανείς πολιτικός δεν δικαιούται να αγνοεί τους δημοσιονομικούς κανόνες που κρατούν την οικονομία στις ράγες της ανάπτυξης, προστατεύουν το εισόδημα των πολιτών και ενισχύουν την κοινωνική συνοχή. Δεν υπάρχει καμία υπερβολή σε αυτή τη στάση μας. Πρέπει κάθε μέτρο, κάθε αλλαγή, κάθε προσθήκη να σταθμίζεται και δημοσιονομικά.

Σε ό,τι τώρα αφορά τις πολιτικές μας για την αναπηρία είμαστε υπερήφανοι. Η Νέα Δημοκρατία ως Κυβέρνηση άλλαξε το αφήγημα για την αναπηρία. Υιοθέτησε πλήρως την ιδέα της συμπερίληψης και την εφαρμόζει σε όλες τις πτυχές της κοινωνικής μας ζωής. Προχωράμε σταθερά και συστηματικά στον εξορθολογισμό της επιδοματικής πολιτικής, ενώ παράλληλα δημιουργούμε ευκαιρίες για κοινωνική ένταξη και αυτόνομη διαβίωση.

Τι έχουμε κάνει για την αναπηρία; Αυξήσαμε 8% όλα τα επιδόματα αναπηρίας. Κάθε Νοέμβριο θα χορηγούνται 250 ευρώ σε κάθε δικαιούχο.

Αποσυνδέσαμε το επίδομα βαριάς νοητικής υστέρησης και διαταραχών φάσματος αυτισμού από τη λήψη ορφανικής σύνταξης.

Αποδώσαμε το επίδομα τυφλών και βαρήκοων σε όλους ανεξαρτήτως ηλικίας, ενώ τα άτομα ηλικίας 18-65 το στερούνταν.

Δημιουργήσαμε νέες υπηρεσίες και εργαλεία, προσωπικός βοηθός, Εθνική Πύλη Αναπηρίας, την κάρτα αναπηρίας.

Έχουμε σχεδιάσει και θα υλοποιηθούν άμεσα η πρώιμη παρέμβαση και η επιχορήγηση παρεμβάσεων προσβασιμότητας στα σπίτια και τους χώρους εργασίας των ατόμων με αναπηρία.

Δημιουργήσαμε ένα σταθερό πλαίσιο χρηματοδότησης των στεγών υποστηριζόμενης διαβίωσης, των κέντρων διημέρευσης ημερήσιας φροντίδας και των θεραπευτηρίων χρόνιων παθήσεων, τα οποία εσείς είχατε αφήσει στο κενό με μια διάταξη που δεν εφαρμόσατε και δεν μπορούσε να εφαρμοστεί.

Έχουμε αποδείξει ότι ακούμε τα αιτήματα των πολιτών, κυρίως των πιο ευάλωτων, και δρομολογούμε δίκαιες, εφικτές λύσεις.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι έξι μαθήτριες και μαθητές και τέσσερις συνοδοί εκπαιδευτικοί από το 14ο Δημοτικό Σχολείο Χαϊδαρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις του Υπουργείου Δικαιοσύνης».

Η Διάσκεψη των Προέδρων αποφάσισε στη συνεδρίασή της στις 8 Μαΐου 2025 τη συζήτηση και ψήφιση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο παρακαλώ επί της διαδικασίας.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Είμαι στη δυσάρεστη θέση να απευθυνθώ στο Προεδρείο για πολλοστή φορά σε σχέση με ένα ζήτημα το οποίο έχουμε θίξει στην Αίθουσα αυτή και αφορά στη λειτουργία του Κοινοβουλίου μας και στη νομοθετική λειτουργία. Και αναφέρομαι, κύριε Πρόεδρε, στις τροπολογίες που έρχονται νύχτα, την παραμονή ψήφισης συγκεκριμένων σχεδίων νόμων, πολύ σοβαρών. Ήδη τα σχέδια νόμου έχουν πολύ σοβαρές και μη συναφείς μεταξύ τους διατάξεις, και έρχονται τροπολογίες - μικρά νομοσχέδια νύχτα, σωρηδόν, αργά την παραμονή -επαναλαμβάνω- των σχεδίων νόμου.

Χθες, στις 22.00΄, κατατέθηκε μία τροπολογία που έχει, μεταξύ άλλων, δαπάνες εισαγωγικής εκπαίδευσης προσωπικού δικαστικής αστυνομίας, αποζημίωση για καθ’ υπέρβαση υποχρεωτικού ωραρίου εργασία και απαγόρευση συμμετοχής συζύγων, συντρόφων και συγγενών πρώτου βαθμού Αρχηγών πολιτικών κομμάτων σε offshore εταιρείες σε φορολογικούς παραδείσους, στις 22.00΄, χωρίς καμία αιτιολόγηση. Είναι εντελώς συνοπτική και απαράδεκτη η αιτιολόγηση σε αυτό.

Στις 23.10΄ έρχεται δεύτερη τροπολογία, μικρό νομοσχέδιο, για τον Νέο Οικοδομικό Κανονισμό. Στις 23.10΄ τη νύχτα νομοσχέδιο για τον Νέο Οικοδομικό Κανονισμό, που εδώ και μήνες με τις παλινωδίες της η Κυβέρνηση έχει προκαλέσει τεράστια προβλήματα σε ουκ ολίγους συμπολίτες μας κι είναι έκθετη και σε αποφάσεις διοικητικών δικαστηρίων και στο ευρωπαϊκό κεκτημένο και σε όλη την κοινωνία τελικά.

Και φέρνει στις 23.10΄ τη νύχτα χωρίς διαβούλευση, χωρίς συνεννόηση με κανέναν φορέα της κοινωνίας των πολιτών, της αυτοδιοίκησης, κανέναν, μία τροπολογία. Και το πρωί έχει διανεμηθεί σε όλα τα media ένα non paper με δώδεκα ερωταπαντήσεις! Συνάδελφοι, 23.10΄ στη Βουλή και το πρωί non paper στα media! Τι παράσταση δώσατε πάλι! Τι εμπαιγμός του Κοινοβουλίου είναι αυτός! Για πολλοστή φορά, επαναλαμβάνω.

Ποια είναι τα πρόσωπα τα οποία στην πρώτη τροπολογία για τα οποία νομοθετείτε; Γιατί στη δεύτερη τροπολογία δεν υπήρξε διαβούλευση συγκεκριμένα με φορείς της κοινωνίας για τον Νέο Οικοδομικό Κανονισμό; Δεν αφορά την κοινωνία ο Νέος Οικοδομικός Κανονισμός; Ποιον αφορά, τον Υπουργό Περιβάλλοντος και μόνο;

Κύριε Πρόεδρε, επειδή τα ζητήματα αυτά είναι πάρα πολύ σοβαρά και είναι τύχη αγαθή ότι σήμερα ότι, αντί άλλων Υπουργών, είναι παρών και εκπροσωπεί την Κυβέρνηση ο Υπουργός της Δικαιοσύνης, που είναι υπεύθυνος και για τη μεγάλη σφραγίδα του κράτους και θεματοφύλακας με έναν τρόπο της ελληνικής νομοθεσίας, εμείς ζητούμε από τον κύριο Υπουργό της Δικαιοσύνης, αφού εξηγήσει για λογαριασμό της Κυβέρνησης γιατί ακολουθείται αυτή η πρακτική για πολλοστή φορά και γιατί νομοθετεί μέσα στη νύχτα όσα νομοθετεί η Κυβέρνηση, να αποσύρει αυτές τις δύο τροπολογίες.

Κύριε Πρόεδρε, στο πρόσωπό σας απευθυνόμαστε στον Πρόεδρο της Βουλής και τον θέτουμε ξανά και εκείνον προ των δικών του ευθυνών, όπως και όλους εμάς ο λαός μάς θέτει προ των ευθυνών μας.

Τον ακούσαμε να μιλάει για τροποποίηση του Κανονισμού της Βουλής και είπαμε ότι ναι, είναι αναγκαία, αλλά ας ξεκινήσουμε από αυτά τα βασικά: Την τήρηση των προθεσμιών στις επιτροπές και ανάμεσα στις επιτροπές και την Ολομέλεια. Την τήρηση των προθεσμιών στην κατάθεση των τροπολογιών. Στο τι τροπολογίες κατατίθενται. Ποιες διατάξεις είναι συναφείς ή μη συναφείς. Πώς τοποθετείται η αντιπολίτευση με μία ψήφο σε πολλές επιμέρους μη συναφείς μεταξύ τους διατάξεις, που είναι με τη σειρά τους και αυτές μη συναφείς με ένα σχέδιο νόμου το οποίο ψηφίζουμε σήμερα.

Και αυτό, διότι όλα αυτά, κύριε Πρόεδρε, δεν είναι απλώς ζητήματα κανονιστικά ή απλά ζητήματα τάξης. Εδώ μέσα κάθε μέρα στα πρόσωπά μας και στις πρακτικές της Κυβέρνησης και της Βουλής μετράται η αξιοπιστία της δημοκρατίας μας. Και γι’ αυτόν τον λόγο εμείς, πρώτα η Βουλή και δευτερευόντως η Κυβέρνηση, οφείλουμε αυτή τη δημοκρατία να την προασπίσουμε, να την υπερασπίσουμε και να την εγγυηθούμε με τις καθημερινές μας διαδικασίες και λειτουργίες.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μάντζο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κι εγώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Γιαννούλη, έχετε τον λόγο. Και μετά θα δώσω σε εσάς τον λόγο, κύριε Καζαμία.

Ορίστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Πάρα πολύ σύντομα, συνυπογράφοντας και αυτά που είπε πριν από λίγο ο κ. Μάντζος, θα προσέθετα ότι ο αρμόδιος Υπουργός της Δικαιοσύνης δεν αρκεί μόνο να απαντήσει, αρκεί να απολογηθεί για το γεγονός ότι αυτό που είχε καταστεί ως εξαίρεση τα προηγούμενα χρόνια τώρα έχει γίνει πραγματικός εθισμός, καθημερινή εφαρμοσμένη πολιτική πρακτικής υποβάθμισης και υποτίμησης του Ελληνικού Κοινοβουλίου. Και αυτό δεν γίνεται τυχαία.

Βέβαια, πέρα από όλα τα επιμέρους ζητήματα που αναδείχθηκαν, είναι ντροπή να αναγράφετε σε τροπολογία κατάθεσης στις 23.10΄ μια σειρά ζητημάτων που αποτελούν από μόνα τους αντικείμενο νομοθέτησης και προπαρασκευής.

Για να μη σας κουράσω -το ανέπτυξε κι ο κ. Μάντζος-, αν υπάρχει ευαισθησία, αν υπάρχει ευθύνη, αν υπάρχει μια στοιχειώδης σεμνότητα όταν σου απευθύνονται τουλάχιστον να ακούς και να μη σημειώνεις απερίσκεπτος και αμέριμνος ό,τι θέλεις να κάνεις σε αυτή την Αίθουσα, θα παρακαλούσα μέσω υμών να εξηγήσει ο Υπουργός της Δικαιοσύνης, που έχει υπηρετήσει στο παρελθόν τη λογική του «αυριανισμού», γιατί εισάγει τη λογική του «φλωριδισμού». Με ποια έννοια;

Χθες διατύπωσε την άποψη σε αυτήν την Αίθουσα ότι -και για το ΠΑΣΟΚ, αν δεν κάνω λάθος-, είμαστε κόμματα του περιθωρίου. Έλεος πλέον με τη χυδαιότητα του κ. Φλωρίδη!

Παρακαλώ εσείς, αναλογιζόμενος το πού βρισκόμαστε, με την εντολή ποιου έχουμε έρθει εδώ, και όχι με διορισμό, τουλάχιστον να διατηρήσετε την προοπτική σε αυτήν την Αίθουσα να υπάρχει ευπρέπεια, σοβαρότητα και εντιμότητα.

Απαιτώ, στο όνομα και των συναδέλφων, να μας ορίσει τι θεωρεί περιθωριακά κόμματα και αν θεωρεί -θέτω εγώ ένα ερώτημα- ανακόλουθο στο ύψος των περιστάσεων και της ευθύνης του έναν Υπουργό ο οποίος το μόνο που ξέρει να κάνει είναι να δυναμιτίζει τον κοινοβουλευτικό διάλογο και τη νομοθετική διαδικασία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γιαννούλη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι δύο μαθήτριες και μαθητές και τρεις συνοδοί εκπαιδευτικοί από το 71ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, και εγώ θέλω να αναφερθώ στις τροπολογίες που κατατέθηκαν πάλι χθες νύχτα.

Το ζήτημα δεν είναι μόνο αυτές οι δύο τροπολογίες, οι οποίες έφτασαν στη Βουλή στις 22.00΄ η ώρα η μία από το Υπουργείο Δικαιοσύνης και από το Υπουργείο Περιβάλλοντος στις 23.10΄, καθόσον θυμάμαι ότι όλους τους προηγούμενους μήνες δεν έχει υπάρξει τροπολογία η οποία να κατατέθηκε πιο νωρίς από τις τελευταίες νυχτερινές ώρες της προηγούμενης ημέρας.

Δεν είναι ότι έχουμε μπροστά μας ένα μεμονωμένο φαινόμενο. Είναι μανιέρα, κύριε Πρόεδρε. Και η Κυβέρνηση κάνει αυτό το πράγμα συστηματικά. Και το κάνει για έναν προφανή λόγο, να αιφνιδιάζει τους Βουλευτές, να μην μπορούν οι Βουλευτές να μελετήσουν τις τροπολογίες σωστά, ούτως ώστε να περνάνε ρυθμίσεις χωρίς πραγματικό έλεγχο.

Και βεβαίως, με τον τρόπο με τον οποίο οι τροπολογίες αυτές έχουν κατατεθεί, επειδή είναι κατατεθειμένες την τελευταία στιγμή, κατατίθενται χωρίς σωστή προετοιμασία.

Θα αναφερθώ συγκεκριμένα και στις δύο. Ενώ η ειδική έκθεση του επισπεύδοντος Υπουργείου που καταθέτει την τροπολογία μιλάει για δαπάνες -στη μία μάλιστα υπάρχει και αριθμός δαπανών-, η αιτιολογική έκθεση που συνοδεύει τις τροπολογίες -αυτό είναι ένα συνεχές φαινόμενο- δεν αναφέρει τίποτα όσον αφορά τα κόστη της προτεινόμενης ρύθμισης.

Πάλι γίνεται η εξαπάτηση του Κοινοβουλίου. Μας κοροϊδεύει η Κυβέρνηση. Λέει δηλαδή ότι αυτή η τροπολογία περιέχει άρθρα που, σύμφωνα με την αιτιολογική έκθεση, θα έχουν μόνο οφέλη. Υπάρχουν κόστη στη μία περίπτωση κοστολογημένα με αριθμούς. Στην άλλη περίπτωση, η ειδική έκδοση του Υπουργείου και το Γενικό Λογιστήριο του Κράτους μιλούν για κόστη, χωρίς όμως πραγματική κοστολόγηση, το οποίο είναι ένα άλλο πρόβλημα. Και η συνοδευτική αιτιολογική έκθεση των τροπολογιών δεν αναφέρεται καθόλου σε κόστη.

Πρόκειται, με άλλα λόγια, για μία πάγια πλέον πρακτική εκ μέρους της Κυβέρνησης υπονόμευσης του Κοινοβουλίου, υποβάθμισης της ποιότητας του κοινοβουλευτικού ελέγχου. Και γίνεται προφανώς διότι η Κυβέρνηση έχει μεγάλη ανασφάλεια σε σχέση με τις ρυθμίσεις που περνάει μέσα από αυτές τις τροπολογίες.

Υπάρχει και το ζήτημα του γεγονότος ότι έρχονται άρθρα τα οποία δεν έχουν σχέση μεταξύ τους, ούτως ώστε να μην μπορεί η Αντιπολίτευση να εκφράσει ξεκάθαρη άποψη για κάθε άρθρο χωριστά. Και βεβαίως, το ζήτημα αυτό είναι μία διαρκής πρακτική.

Η Πλεύση Ελευθερίας το έχει επισημάνει πάρα πολλές φορές. Πρέπει κάποια στιγμή επιτέλους πλέον να σταματήσει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καζαμία.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Καραθανασόπουλε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Βεβαίως, το ίδιο έργο επαναλαμβάνεται και όχι μόνο από τη σημερινή Κυβέρνηση, αλλά και από τις προηγούμενες κυβερνήσεις. Είχαν πάντοτε σκοπό να φέρουν τροπολογίες τις νυχτερινές ώρες, οι οποίες σε πολλές περιπτώσεις ήταν άσχετες με το νομοσχέδιο που συζητάγαμε.

Την ίδια τακτική ακολουθεί η Κυβέρνηση και της Νέας Δημοκρατίας και, μάλιστα, με τροπολογίες ιδιαίτερα σημαντικές, όπως αυτή για τον Νέο Οικοδομικό Κανονισμό, όπου τα συμφέροντα είναι τεράστια, οι χρήσεις γης και η αλλαγή χρήσης γης είναι πολύ σημαντικά ζητήματα, όπως βεβαίως και ό,τι μπορεί να κατασκευαστεί, καθώς και η προστασία του περιβάλλοντος.

Και προσπαθούν να την περάσουν με μορφή τροπολογίας, χωρίς να υπάρχει μια ολοκληρωμένη συζήτηση για τις επιπτώσεις που θα έχει μια τέτοια τροπολογία, μια τέτοια νομοθέτηση, στα ζητήματα τα οποία αφορά, σε σχέση με τον οικιστικό κανονισμό, που είναι ένα πολύ σημαντικό ζήτημα, με τα συνολικά θέματα που υπάρχουν για τη στέγη και τα προβλήματα που αντιμετωπίζουν τα λαϊκά στρώματα. Και, όμως, η Κυβέρνηση προσπαθεί με έναν τέτοιο τρόπο να συγκαλύψει ακριβώς την εξυπηρέτηση συγκεκριμένων επιχειρηματικών και οικονομικών συμφερόντων.

Αντίστοιχα είναι και τα υπόλοιπα ζητήματα της πρώτης τροπολογίας, στα οποία μπορεί να είναι και φωτογραφικές διατάξεις, και τα οποία έρχονται χωρίς συζήτηση για άσχετα θέματα με το συγκεκριμένο νομοσχέδιο ή το συγκεκριμένο Υπουργείο.

Από αυτήν την άποψη, εμείς λέμε καθαρά ότι πρέπει να αποσυρθεί τουλάχιστον η τροπολογία για τον Οικοδομικό Κανονισμό, γιατί είναι πάρα πολύ σημαντικό ζήτημα και δεν μπορούμε με διαδικασίες fast track να αποδεχθούμε ζητήματα που σχετίζονται με τεράστιες ανάγκες και με πολύ μεγάλα οικονομικά συμφέροντα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καραθανασόπουλο.

Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, δεν μπορώ να αποφύγω την επισήμανση ότι η Κυβέρνηση πρέπει να βοηθάει με τη στάση της σ’ έναν ήπιο και ευπρεπή διάλογο εδώ. Όμως, αυτή η επισήμανση με οδηγεί στο να θυμηθώ τι συμβαίνει σ’ αυτήν την Αίθουσα εδώ και ενάμιση χρόνο, όπου αυτή η πτέρυγα και η Κυβέρνηση βρίσκονται συνέχεια αντιμέτωπες με κατηγορίες ότι είναι δολοφόνοι και ότι έχουν βάψει τα χέρια τους στο αίμα. Αυτό εννοείτε;

**ΔΗΜΗΤΡΙΟΣ ΜΑΝΤΖΟΣ:** Εγώ…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν μιλώ για εσάς, για το ΠΑΣΟΚ, κύριε Μάντζο. Δεν μιλώ για εσάς. Είναι καθαρό αυτό. Ξέρουν αυτοί πολύ καλά για ποιους μιλάω.

Όταν εκφέρονται αυτές οι βαριές κατηγορίες περί δολοφόνων και ανθρώπων που έχουν βάψει τα χέρια τους με αίμα, δεν υπάρχει αντίδραση απ’ αυτούς που μιλούν τώρα για ευπρέπεια, καμία αντίδραση, αλλά αντίθετα υπάρχει ένα σιγοντάρισμα. Το λέω για να δούμε την υποκρισία.

Εδώ και ενάμιση χρόνο αυτή η Κυβέρνηση βρίσκεται κάτω από μια πλαστή, ψευδή κατηγορία μέσα από μια συνωμοσιολογία ότι επιχείρησε να κάνει κάτι στον χώρο που συνέβη αυτό το φοβερό δυστύχημα για να συγκαλύψει εγκλήματα, για να αποδειχθεί τελικά ότι αυτό ήταν μια συνωμοσιολογία η οποία κατευθυνόταν και από εδώ και απ’ έξω, μ’ έναν και μοναδικό στόχο, μέσα από το ψέμα να πέσει μια Κυβέρνηση κατά παράβαση κάθε συνταγματικής διαδικασίας και κατά παράβαση κάθε νομοθετικής λειτουργίας αυτής της χώρας, κατά παράβαση κάθε θεσμικής λειτουργίας αυτής της χώρας και ευτυχώς απέτυχε αυτή η προσπάθεια. Ο ενταφιασμός της ήλθε χθες.

**ΧΡΗΣΤΟΣ ΓΙΑΝΝΟΥΛΗΣ:** Βγήκε απόφαση δικαστηρίου; Είστε με τα καλά σας; Ποιοι είστε εσείς που θα κλείσετε την υπόθεση;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ποιος μιλάει για δικαστήριο, κύριε Γιαννούλη; Ποιος μιλάει για δικαστήριο;

**ΑΛΕΞΑΝΔΡΟΣ ΚΑΖΑΜΙΑΣ:** … (Δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αναφέρομαι …

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κάνετε πως δεν καταλαβαίνετε; Αναφέρομαι στην πολιτική απόπειρα που έγινε και δεν συζητάω για δικαστικές διαδικασίες.

**ΧΡΗΣΤΟΣ ΓΙΑΝΝΟΥΛΗΣ:** Από ποιους; Γιατί κρύβεστε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η δικαιοσύνη κάνει καλά τη δουλειά της και χθες αποδείχθηκε για μία ακόμη φορά ότι κάνει εξαιρετικά τη δουλειά της. Αυτό που αποδείχτηκε χθες και ενταφιάστηκε ήταν μια συνωμοσιολογία…

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** … η οποία επιχείρησε να προκαλέσει αποσταθεροποίηση της πολιτικής ζωής στη χώρα…

**ΧΡΗΣΤΟΣ ΓΙΑΝΝΟΥΛΗΣ:** Μεγαλοπιάνεστε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** … εργαλειοποιώντας συναισθήματα του ελληνικού λαού μέσα από τερατώδη ψέματα. Λοιπόν, για την πολιτική μιλάω. Αφήστε τη δικαιοσύνη.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** … (Δεν ακούστηκε)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αφήστε τη δικαιοσύνη! Εσείς θέλετε να καταδικάσετε και να κηρύξετε ενόχους ανθρώπους που δεν έχουν καμία σχέση με όλα αυτά τα οποία λέτε!

(Χειροκροτήματα από την πτέρυγα της Νέας Δημοκρατίας)

Εσείς μας καταδικάζετε ενάμιση χρόνο τώρα με ψέματα, με συκοφαντίες, με προτάσεις μομφής, με προτάσεις παραπομπής, με ψέματα!

**ΧΡΗΣΤΟΣ ΓΙΑΝΝΟΥΛΗΣ:** Τα μπάζα εμείς τα είπαμε; Τις χυδαιότητες;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πάω τώρα στα σημερινά.

Κύριε Μάντζο, έχετε δίκιο ότι δεν είναι θετικό για καμία κυβέρνηση να νομοθετεί με τροπολογίες. Δεν είναι καλό, όμως εδώ τι έχουμε τώρα; Οι τροπολογίες που προβλέπονται από το Σύνταγμα και από τον Κανονισμό της Βουλής έρχονται να λύσουν ζητήματα τα οποία είτε πρέπει να αποσαφηνίσουν κάποια πράγματα, τα οποία δημιουργούν σκιές στο πολιτικό σύστημα είτε κυρίως να επιλύσουν μεγάλα κοινωνικά προβλήματα, τα οποία εδώ και καιρό είναι στη δημόσια συζήτηση.

Τι εννοώ τώρα για τη δημόσια συζήτηση; Μετά την απόφαση του Συμβουλίου της Επικρατείας για τον νέο Οικοδομικό Κανονισμό δημιουργήθηκαν σημαντικότατα προβλήματα στην οικοδομική δραστηριότητα της χώρας. Από τότε, λοιπόν, ξεκίνησε μια συζήτηση με όλους τους φορείς, η οποία είναι και δημόσια συζήτηση. Οι φορείς, οι πολίτες σ’ αυτήν τη συζήτηση παίρνουν μέρος διαρκώς. Μη μου πείτε ότι απέχετε από τη συζήτηση αυτή. Μη μου πείτε ότι δεν την παρακολουθείτε. Τότε είναι προφανές…

**ΔΗΜΗΤΡΙΟΣ ΜΑΝΤΖΟΣ:** Δεν καλέσαμε φορείς; Να καλέσουμε φορείς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μα, με συγχωρείτε. Η συζήτηση αυτή διεξάγεται αφ’ εαυτής και από μόνη της μέσα στην κοινωνία και με τους φορείς από την ώρα που εξεδόθη η απόφαση του Συμβουλίου της Επικρατείας. Από την ώρα που εξεδόθη η απόφαση του Συμβουλίου της Επικρατείας τα αποτελέσματα τα δυσμενή άρχισαν να παράγονται. Από εκεί και πέρα, λοιπόν, ξεκίνησε αυτή η μεγάλη συζήτηση …

**ΧΡΗΣΤΟΣ ΓΙΑΝΝΟΥΛΗΣ:** Χθες το βράδυ το καταλάβατε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …και επειδή ειδικά εσείς στο ΠΑΣΟΚ λέτε ότι συμμετέχετε στην ανάδειξη όλων των κοινωνικών προβλημάτων, δεν μπορώ να φανταστώ ότι απέχετε τόσο καιρό απ’ αυτήν τη συζήτηση και ότι δεν ξέρετε τι γίνεται εκεί και ότι δεν ξέρετε τι λέει ο κόσμος και ότι δεν ξέρετε τις αγωνίες τους.

Έρχεται, λοιπόν, αυτή η ρύθμιση να προσπαθήσει να δώσει μια λύση σ’ ένα τεράστιο κοινωνικό πρόβλημα το οποίο έχει προκύψει, εναρμονιζόμενη με τις κατευθύνσεις του Συμβουλίου της Επικρατείας. Αυτό κάνει.

**ΔΗΜΗΤΡΙΟΣ ΜΑΝΤΖΟΣ:** Να έρθει στην αρμόδια Επιτροπή Παραγωγής και Εμπορίου, κύριε Υπουργέ.

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχουμε, λοιπόν, ένα διαδικαστικό ζήτημα και ένα ουσιαστικό ζήτημα.

**ΕΥΑΓΓΕΛΙΑ ΛΙΑΚΟΥΛΗ:** Α, είναι διαδικαστικό.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το ουσιαστικό ζήτημα είναι ότι υπάρχει ένα μεγάλο πρόβλημα το οποίο συζητιέται στην ελληνική κοινωνία, έχει μπλοκάρει δικαιώματα και προσδοκίες και πρέπει αυτό να το λύσουμε με μια εναρμόνιση μιας νομοθετικής ρύθμισης με τις αποφάσεις του Συμβουλίου της Επικρατείας. Αυτό γίνεται τώρα.

Άρα, λοιπόν, νομίζω ότι πρέπει όλοι να δεχτούμε την αναγκαιότητα για να μπορέσει να προχωρήσει αυτή η ρύθμιση. Θα έλθει εδώ ο αρμόδιος Υπουργός να εξηγήσει και το περιεχόμενο.

Τώρα, όσον αφορά την άλλη ρύθμιση που αφορά τους πολιτικούς, επειδή αναφερθήκατε σε offshore πολιτικών κ.λπ., αν έχετε δει τη διάταξη, αυτό που κάνει είναι ακριβώς για να προστατεύσει τους πολιτικούς. Αποκλείει τους πολιτικούς από εξωχώριες, αποκλείει τους πολιτικούς από οποιαδήποτε συμμετοχή σε χώρα που δεν συνεργάζεται στο φορολογικό της καθεστώς και με την Ελλάδα και με τις χώρες της Ευρωπαϊκής Ένωσης. Αυτό κάνει. Διαφάνεια εισάγει και ξεκαθαρίζει επιτέλους έννοιες οι οποίες είναι περίεργες και οι οποίες δεν διευκρινίζονται.

**ΧΡΗΣΤΟΣ ΓΙΑΝΝΟΥΛΗΣ:** Γιατί δεν απαντάτε επί της ουσίας;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σε τι οι πολιτικοί αποκλείονται παντελώς; Οι πολιτικοί αποκλείονται παντελώς από τα πάντα.

**ΔΗΜΗΤΡΙΟΣ ΜΑΝΤΖΟΣ:** Είναι ήδη αποκλεισμένοι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σε τι οι πολιτικοί αποκλείονται με παρένθετα πρόσωπα, δηλαδή με τις οικογένειές τους; Και εκεί, λοιπόν, για τις οικογένειες δεν υπάρχει δυνατότητα συμμετοχής μελών της οικογένειας σε offshore εταιρείες και σε εταιρείες χωρών που δεν συνεργάζονται φορολογικά με την Ευρώπη και με την Ελλάδα, δηλαδή σε χώρες που είναι φορολογικοί παράδεισοι.

Αυτά διευκρινίζει αυτή η τροπολογία και έχω την εντύπωση ότι είναι υπέρ της διαφάνειας για το πολιτικό σύστημα. Εν πάση περιπτώσει, η συζήτηση μπορεί να το αναδείξει αυτό.

**ΧΡΗΣΤΟΣ ΓΙΑΝΝΟΥΛΗΣ:** Αυτό δεν ίσχυε μέχρι τώρα, κύριε Υπουργέ;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αν διαβάζατε τις διατάξεις, θα βλέπατε πολλά ερμηνευτικά προβλήματα, ένα από τα οποία προέκυψε τελευταία, αν το είδατε. Εσείς δεν το πήρατε;

**ΧΡΗΣΤΟΣ ΓΙΑΝΝΟΥΛΗΣ:** Πότε το πήρατε χαμπάρι εσείς; Χθες το βράδυ;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Εσείς το πήρατε;

(Θόρυβος στην Αίθουσα)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ. Αργότερα θα γίνει η συζήτηση αυτή επί της ουσίας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να ανοίξει το σύστημα της ηλεκτρονικής εγγραφής των ομιλητών.

Τον λόγο έχει η εισηγήτρια της Νέας Δημοκρατίας κ. Ζωή Ράπτη.

(Θόρυβος στην Αίθουσα)

Παρακαλώ, ησυχία.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, δεν απάντησε ο Υπουργός…

**ΠΡΟΕΔΡΕΥΩΝ (Ιωάννης Πλακιωτάκης):** Δεν θα κάνουμε συζήτηση τώρα. Θέσατε το θέμα, απάντησε ο Υπουργός, συνεχίζεται η συζήτηση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, δεν απάντησε για την κατηγορία των κομμάτων περιθωρίου.

**ΠΡΟΕΔΡΕΥΩΝ (Ιωάννης Πλακιωτάκης):** Κατά την άποψή σας. Παρακαλώ!

Κυρία Ράπτη, έχετε τον λόγο.

**ΖΩΗ ΡΑΠΤΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, στις μέρες μας ο εκσυγχρονισμός της δικαιοσύνης αποτελεί κυρίαρχο κοινωνικό αίτημα. Αποτελεί όμως και τον δείκτη για να διαπιστωθεί το μέγεθος της αποφασιστικότητας μιας κυβέρνησης για βαθιές τομές και διαρθρωτικές αλλαγές, αλλαγές που θα οδηγήσουν σε ταχύτερη, αποτελεσματικότερη, αλλά και ποιοτικότερη απονομή της δικαιοσύνης προς όφελος των Ελλήνων πολιτών, καταπολεμώντας παθογένειες και στρεβλώσεις που έρχονται από το παρελθόν.

Πράγματι κατά τη νέα θητεία της Κυβέρνησης το Υπουργείο Δικαιοσύνης έχει προχωρήσει με θάρρος και γοργούς ρυθμούς σε μια ολοκληρωμένη και συστηματική προσπάθεια για να αντιμετωπίσει αυτές τις παθογένειες.

Σε αυτό το πλαίσιο μια από τις μεγάλες μεταρρυθμίσεις, η οποία εκκρεμούσε στη χώρα μας 113 χρόνια, η ενοποίηση του πρώτου βαθμού δικαιοδοσίας με την κατάργηση των ειρηνοδικείων και την ένταξη των ειρηνοδικών στους πρωτοδίκες, ψηφίστηκε και υλοποιείται σήμερα με επιτυχία. Από τον περασμένο Μάιο τέθηκαν σε ισχύ ο νέος Ποινικός Κώδικας και ο Κώδικας Ποινικής Δικονομίας, ώστε να αντιμετωπίσουμε αποτελεσματικά την εγκληματικότητα και την ατιμωρησία και να επιταχύνουμε την ποινική δίκη. Με διατάξεις που ψηφίσαμε την ίδια περίοδο για την ενδοοικογενειακή βία δημιουργήσαμε ένα σημαντικό πλαίσιο προστασίας των θυμάτων, αλλά και των επαγγελματιών που βρίσκονται αντιμέτωποι με τέτοια περιστατικά, ώστε να μπορούν να τα καταγγέλλουν χωρίς να κινδυνεύουν με διώξεις, ενώ παράλληλα με νόμο μεταφέραμε σημαντικό μέρος δικαστηριακής ύλης στους δικηγόρους, στηρίζοντας το δικηγορικό επάγγελμα και απαλλάσσοντας δικαστές από πρόσθετο φόρτο.

Με αυτόν τον τρόπο αποδεικνύεται ότι η Ελλάδα μπορεί να προχωρά σε σημαντικές μεταρρυθμίσεις όταν υπάρχει η πολιτική βούληση και οι άνθρωποι στο πεδίο που θα υλοποιήσουν αυτές τις μεταρρυθμίσεις.

Σε αυτό το πλαίσιο το παρόν σχέδιο νόμου στοχεύει στο πρώτο μέρος του στην αναβάθμιση της διαδικασίας εισαγωγής και εκπαίδευσης των υποψηφίων της Εθνικής Σχολής Δικαστικών Λειτουργών με γνώμονα την πληρέστερη στελέχωση των δικαστηρίων, καθώς η σχολή αυτή αποτελεί θεμελιώδη θεσμό για τη δικαιοσύνη στην Ελλάδα και είναι ο μοναδικός κρατικός φορέας εκπαίδευσης και επιμόρφωσης των μελλοντικών δικαστικών λειτουργών της χώρας μας.

Επίσης, το νομοσχέδιο αυτό στοχεύει και στην αναγκαία προσαρμογή του νομοθετικού πλαισίου που τη διέπει μετά την κατάργηση της κατεύθυνσης των ειρηνοδικών. Μέσω μιας ευρείας δέσμης διατάξεων που αποτυπώνονται στο πρώτο μέρος του παρόντος επιδιώκεται η ενίσχυση της αποτελεσματικότητας της διαδικασίας επιλογής και η παροχή υψηλού επιπέδου επιστημονικής κατάρτισης των υποψηφίων, η απλοποίηση των διαδικασιών διορισμού δικαστικών υπαλλήλων, όπως επίσης και η παροχή κινήτρων για τη στελέχωση δικαστηρίων σε περιοχές με χαμηλό πληθυσμό.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Επιδιώκεται η ενίσχυση της αποτελεσματικότητας της διαδικασίας επιλογής και η παροχή υψηλού επιπέδου επιστημονικής κατάρτισης των υποψηφίων, η απλοποίηση των διαδικασιών διορισμού δικαστικών υπαλλήλων, όπως επίσης και η παροχή κινήτρων για τη στελέχωση δικαστηρίων σε περιοχές με χαμηλό πληθυσμό. Μεταξύ άλλων με το άρθρο 3 ρυθμίζονται οι αρμοδιότητες του γενικού διευθυντή της Εθνικής Σχολής Δικαστικών Λειτουργών, επανακαθορίζονται στη συνέχεια τα απαραίτητα προσόντα συμμετοχής στον διαγωνισμό και αυξάνονται οι απαιτήσεις συμμετοχής σε αυτόν ώστε να διασφαλιστεί ότι οι υποψήφιοι έχουν την απαραίτητη εμπειρία αλλά και την επαρκή γνώση της λειτουργίας του δικαστικού συστήματος πριν από την απόκτηση της ιδιότητας του δικαστικού λειτουργού. Έτσι αυξάνονται τα απαιτούμενα έτη άσκησης δικηγορίας σε τρία και προστίθεται και ένας ελάχιστος αριθμός απαιτούμενων παραστάσεων σε δικαστήριο τριάντα στα τρία έτη.

Με το άρθρο 7 ορίζεται ότι η εξέταση στις θεματικές με αντικείμενο το δίκαιο θα διενεργείται μέσω πλέον της επεξεργασίας δικογράφου σχετικού ένδικου βοηθήματος ή μέσου ενδεικτικά της αγωγής, της προσφυγής, της έφεσης ούτως ώστε να επιτυγχάνεται η ενίσχυση της αξιοπιστίας και της συνάφειας του διαγωνισμού για την εισαγωγή των δικαστικών λειτουργών. Με το άρθρο 16 παρέχονται κίνητρα σε υποψήφιους για να στελεχώσουν τα δικαστήρια των περιοχών όπου παρατηρούνται δυσκολίες προσέλκυσης νέων δικαστικών λειτουργών και παράλληλα θεσπίζεται δέσμευση δεκαετούς υπηρεσίας στη θέση στην οποία διορίζεται ο υποψήφιος για να αποφευχθούν φαινόμενα πρόωρης αποχώρησης.

Τέλος, παρέχεται απόλυτη προτεραιότητα στην επιλογή θέσης στους εκπαιδευόμενους δικαστικούς υπαλλήλους που είναι γονείς τριών τέκνων και άνω προκειμένου να διαχειριστούν τις αυξημένες ανάγκες και υποχρεώσεις της οικογενειακής ζωής. Οι διατάξεις του δεύτερου μέρους του σχεδίου νόμου στοχεύουν στην τροποποίηση του νομοθετικού πλαισίου για την εκδίκαση ακυρωτικών διαφορών ουσίας και διαφορών ουσίας ως συνέπεια της μεταφοράς των ακυρωτικών διαφορών στο τριμελές διοικητικό πρωτοδικείο με το άρθρο 57 του ν.5172/2025 καθώς και στη ρύθμιση θεμάτων υπηρεσιακής κατάστασης λειτουργών και υπαλλήλων αρμοδιότητας του Υπουργείου Δικαιοσύνης. Ειδικότερα σε ό,τι αφορά στους δικαστικούς υπαλλήλους στο κεφάλαιο Γ οι προτεινόμενες διατάξεις ρυθμίζουν ζητήματα γονικών αδειών και αποσπάσεων.

Σε ό,τι αφορά τους δικαστικούς λειτουργούς στο κεφάλαιο Δ οι προτεινόμενες διατάξεις διευκολύνουν την ένταξη πρωτοδικών στη γενική επετηρίδα, διατυπώνουν κωλύματα εντοπιότητας, ώστε να μην παρατηρείται το φαινόμενο εισαγγελέας πρωτοδικών ή πρωτοδίκης να ασκεί τα καθήκοντά του στην ίδια περιφέρεια όπου συγγενείς πρώτου βαθμού, ο σύζυγος ή ο σύντροφος ασκούν καθήκοντα δικηγόρου και βελτιώνουν το πλαίσιο της διαδικασίας ανάδειξης της ηγεσίας των ανωτάτων δικαστηρίων καθώς και της επιλογής προϊσταμένων των συμβουλίων διοίκησης. Είναι σημαντικό να τονίσουμε ότι για πρώτη φορά με τη διάταξη αυτή συμμετέχει η δικαστική εξουσία στη διαδικασία για την επιλογή της ηγεσίας της. Μια ρύθμιση που εισάγεται μετά από πρόταση που διατυπώθηκε από τις διοικητικές ολομέλειες του Συμβουλίου Επικρατείας του Αρείου Πάγου και της εισαγγελίας του Αρείου Πάγου οι οποίες και προσδιόρισαν ακριβώς τη διαδικασία και τον τρόπο της ψηφοφορίας.

Σε ό,τι αφορά στους συμβολαιογράφους στο πέμπτο κεφάλαιο οι προτεινόμενες διατάξεις αφορούν την πρόβλεψη ανώτατου ορίου ηλικίας για τη συμμετοχή στον διαγωνισμό των συμβολαιογράφων, μια διάταξη επιβεβλημένη μετά την έκδοση σειράς αποφάσεων του διοικητικού εφετείου Αθηνών και του Συμβουλίου Επικρατείας, όπως επίσης εντάσσεται η πρόβλεψη μεταθέσεών τους για σημαντικούς λόγους υγείας.

Σε ό,τι αφορά στους δικαστικούς επιμελητές στο κεφάλαιο έκτο τροποποιούνται τα όρια ηλικίας συμμετοχής στον διαγωνισμό και αποχώρησης από την ενεργό υπηρεσία από το τεσσαρακοστό στο πεντηκοστό έτος προς εναρμόνιση με τα νέα κοινωνικά δεδομένα. Όλα τα ανωτέρω οργανωτικά και υπηρεσιακά θέματα έχουν ανακύψει στην πράξη και ρυθμίζονται σήμερα με συνακόλουθες τροποποιήσεις των διατάξεων των αντίστοιχων κωδίκων, δηλαδή του κώδικα δικαστικών υπαλλήλων, του κώδικα οργανισμού δικαστηρίων και δικαστικών λειτουργών, του κώδικα των συμβολαιογράφων και του κώδικα των δικαστικών επιμελητών.

Συγχρόνως όμως το υπό κρίση νομοσχέδιο στο κεφάλαιο έκτο στοχεύει και στην αντιμετώπιση πολύ σοβαρών κοινωνικών ζητημάτων. Με το άρθρο 46 που αφορά στο ζήτημα των προϋποθέσεων παροχής ιατρικώς υποβοηθούμενης αναπαραγωγής προσδιορίζεται εννοιολογικά το που μπορεί να εφαρμοστεί η μέθοδος της παρένθετης μητρότητας. Η διάταξη αυτή τέθηκε διότι παρατηρήθηκε στο παρελθόν σε αυτόν τον κρίσιμο τομέα να έχουμε αντίθετες ερμηνείες από διαφορετικά δικαστήρια με αποτέλεσμα να έχει δημιουργηθεί μια πραγματική κοινωνική κατάσταση γεννηθέντος τέκνου με τη μέθοδο αυτή η οποία δεν μπορούσε να αποκατασταθεί νομικά. Συνεπώς, για λόγους ομοιομορφίας και ασφάλειας του δικαίου, καθώς επίσης και για λόγους αποτροπής τυχόν διαφορετικών αποφάσεων από τα δικαστήρια αλλά και για να αποφευχθεί τυχόν εκκρεμότητα στην προσωπική κατάσταση των τέκνων προτάθηκε η τροποποίηση του οικείου άρθρου 1458 του Αστικού Κώδικα με την προσθήκη τρίτου εδαφίου σύμφωνα με το οποίο δεν συνιστά ιατρική αδυναμία κυοφορίας η αδυναμία κυοφορίας λόγω φύλου. Παράλληλα επαναφέρεται η προϋπόθεση της κατοικίας της αιτούσας και της κυοφόρου γυναίκας στην Ελλάδα καθώς η προσωρινή διαμονή στην Ελλάδα κρίνεται ότι εγκυμονεί κινδύνους καταστρατήγησης των προϋποθέσεων των άρθρων 1458 και 1464 του Αστικού Κώδικα.

Με το άρθρο 49 ενισχύεται το δικαστικό σώμα και αυξάνονται κατά τριάντα οι οργανικές θέσεις των δικαστικών λειτουργών της πολιτικής και ποινικής δικαιοσύνης με το βαθμό του εφέτη προκειμένου να επιτευχθεί η ταχύτερη έκδοση τελεσίδικων δικαστικών αποφάσεων καθώς και η ισόρροπη κατανομή του δικαιοδοτικού έργου μεταξύ του πρώτου και του δεύτερου βαθμού δικαιοδοσίας.

Με τα άρθρα 51 έως 53 ρυθμίζονται ζητήματα αναφορικά με την αμοιβαία μετάθεση προσωπικού και εισαγωγή και εκπαίδευση αλλά και επιμόρφωση της δικαστικής αστυνομίας και παρατείνεται η ισχύς του πίνακα επιλαχόντων του διαγωνισμού υπό στοιχεία 1ΔΑ/2023 προκήρυξης του Υπουργείου Δικαιοσύνης.

Με το άρθρο 54 παρέχεται η περαιτέρω δυνατότητα σύστασης αυτοτελών γραφείων προστασίας ανηλίκων θυμάτων, όπως το «Σπίτι του Παιδιού» -έχουν ήδη δημιουργηθεί δύο- σε κάθε εφετειακή περιφέρεια με έκδοση σχετικού προεδρικού διατάγματος ανάλογα με τις ανάγκες που προκύπτουν. Μια ιδιαίτερα σημαντική διάταξη για τη στήριξη των ανήλικων θυμάτων σε ειδικά διαμορφωμένους χώρους κατάλληλους για ανηλίκους και σε άλλες εφετειακές περιφέρειες καθόσον μέχρι σήμερα είχε προβλεφθεί η σύσταση «Σπιτιού του Παιδιού» περιοριστικά και μόνο σε συγκεκριμένες περιοχές, δηλαδή στην Αθήνα, τη Θεσσαλονίκη, τον Πειραιά, την Πάτρα και το Ηράκλειο της Κρήτης.

Με το άρθρο 56 προβλέπεται η δημοσιοποίηση των προσωπικών στοιχείων καταζητούμενου δράστη που είναι επικίνδυνος για τη δημόσια τάξη και ασφάλεια με εισαγγελική διάταξη άμεσης ισχύος. Το άρθρο αυτό εισάγεται για την αποτελεσματική αντιμετώπιση κακουργημάτων βίας που τελούνται από ιδιαίτερα επικίνδυνους δράστες οι οποίοι διαφεύγουν της σύλληψης. Η προτεινόμενη αυτή ρύθμιση θα συμβάλει αφενός στη λήψη μέτρων αυτοπροστασίας των πολιτών αλλά και στην ενδεχόμενη συνεισφορά των πολιτών στον εντοπισμό και σύλληψή τους.

Επίσης, στο παρόν νομοσχέδιο περιλαμβάνεται διάταξη με την οποία παρέχεται δικαίωμα προσφυγής στον εισαγγελέα εφετών ενώπιον του Συμβουλίου Εφετών επί διάταξης επιβολής περιοριστικών όρων του ανακριτή πλημμελειοδικών. Και τούτο προκειμένου οι περιοριστικοί όροι να αντικατασταθούν με κατ’ οίκον περιορισμό με ηλεκτρονική επιτήρηση ή προσωρινή κράτηση. Είναι σημαντικό ότι η Ένωση Εισαγγελέων Ελλάδος κατά την ακρόαση των φορέων ενώπιον της επιτροπής μας δήλωσε ότι συμφωνεί με την προωθούμενη ρύθμιση του άρθρου 58 αξιολογώντας ότι πρόκειται για μια ρύθμιση η οποία λειτουργεί προστατευτικά.

Επίσης, στο παρόν νομοσχέδιο περιλαμβάνεται και διάταξη με την οποία παρέχεται η δυνατότητα εξωδικαστικής επίλυσης διαφορών αναφορικά με τις αγωγές της παραγράφου 2 του άρθρου 6 του νόμου 2664/1998 όταν εναγόμενοι είναι το Ελληνικό Δημόσιο, Οργανισμοί Τοπικής Αυτοδιοίκησης ή νομικά πρόσωπα δημοσίου δικαίου.

Τέλος, με το ακροτελεύτιο άρθρο 62 τίθεται διάταξη με την οποία διαπιστώνεται η κατάργηση της παραγράφου 2 του άρθρου 3 του νόμου 3126/2003 περί της παραγραφής των αδικημάτων των μελών της Κυβέρνησης και των Υφυπουργών που τέλεσαν κατά την άσκηση των καθηκόντων τους από τη θέση σε ισχύ της συνταγματικής Αναθεώρησης που έλαβε χώρα με το ψήφισμα της 25ης Νοεμβρίου 2019 της Θ΄ Αναθεωρητικής Βουλής των Ελλήνων. Είναι σαφές ότι το άρθρο 86 παράγραφος 4 του Συντάγματος ισχύει έχοντας κανονιστικό χαρακτήρα υπέρτερης ισχύος ήδη από την Αναθεώρηση του Συντάγματος το 2019 και τη δημοσίευση στο Φύλλο Εφημερίδας της Κυβερνήσεως του αναθεωρημένου συνταγματικού κειμένου. Αυτό έγινε τον μήνα Δεκέμβριο χωρίς βεβαίως να απαιτείται κάτι άλλο και η αποκλειστική προθεσμία που αναφερόταν στο δεύτερο εδάφιο της παραγράφου 3 του άρθρου 86 του Συντάγματος έχει καταργηθεί έκτοτε. Προς επιβεβαίωση των ανωτέρω έρχεται και αυτή η διαπιστωτική διάταξη στο ζητούμενο σχέδιο νόμου.

Κυρίες και κύριοι συνάδελφοι, το παρόν σχέδιο νόμου τήρησε πλήρως τους κανόνες της καλής νομοθέτησης τόσο ως προς τη δημόσια ανοιχτή διαβούλευση η οποία διήρκεσε δύο εβδομάδες όσο και ως προς την ακρόαση των φορέων κατά την επεξεργασία του καθώς προσήλθαν οι δώδεκα εκ των δεκατριών που προσκλήθηκαν. Είναι χαρακτηριστικό ότι στην πλειοψηφία τους οι φορείς που παρέστησαν κατά τη διαδικασία ακρόασης και συγκεκριμένα τόσο η ένωση δικαστικών λειτουργών του Συμβουλίου της Επικρατείας όσο και η συντονιστική επιτροπή συμβολαιογράφων Ελλάδος, η ομοσπονδία δικαστικών επιμελητών και η ολομέλεια των δικηγορικών συλλόγων επικρότησαν τη λήψη, υπ’ όψιν και αποδοχή από τον νομοθέτη των προτάσεων που είχαν υποβάλει τόσο κατά τη διάρκεια της διαβούλευσης όσο και τα υπομνήματα που υπέβαλαν στο Υπουργείο Δικαιοσύνης, γεγονός που αποδεικνύει ότι η Κυβέρνηση και διαβουλεύεται και ακούει τις προτάσεις των ενώσεων του νομικού κόσμου.

Οφείλουμε, λοιπόν, να συγχαρούμε τον Υπουργό κ. Γιώργο Φλωρίδη και τον Υφυπουργό κ. Ιωάννη Μπούγα, αλλά και όλους όσοι εργάστηκαν και συνέδραμαν σε αυτό το νομοτεχνικά άρτιο σχέδιο νόμου, καθώς εμπεριέχει διατάξεις που συνιστούν έναν σημαντικό κρίκο στις μεταρρυθμίσεις που έχουν ληφθεί από την Ελληνική Κυβέρνηση και το Υπουργείο Δικαιοσύνης, με στόχο την επίτευξη της ορθής και ποιοτικά αναβαθμισμένης απονομής της και φόντο τις απαιτήσεις της σύγχρονης εποχής. Και γι’ αυτό σας καλώ να το υπερψηφίσετε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, ευχαριστούμε και για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεννέα μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Αλίμου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει η εισηγήτρια του ΠΑΣΟΚ - Κινήματος Αλλαγής η κ. Λιακούλη.

Παρακαλώ, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ της Δικαιοσύνης, ακριβώς επειδή σήμερα συζητάμε στο πεδίο του Υπουργείου Δικαιοσύνης, θα ήθελα να κάνω ένα σχόλιο πριν αναφερθώ στο νομοσχέδιο. Σε μια δημοκρατική και ευνομούμενη χώρα, κύριε Υπουργέ, η φίμωση και η προπαγάνδα -φαντάζομαι ότι πρώτος εσείς συμφωνείτε- δεν έχουν καμία θέση. Όταν η προπαγάνδα και η φίμωση κυριαρχούν, τότε η δημοκρατία υπονομεύεται ευθέως, καθώς μεταμορφώνεται αργά αλλά σταθερά σε καθεστώς. Και το καθεστώς μεγαλουργεί στα πεδία της διαφθοράς, της διαπλοκής και του αυταρχισμού, καθώς δεν ανέχεται οποιαδήποτε άλλη φωνή, ακόμη και καλόπιστη, ακόμη και θεσμική, αν θεωρήσει ότι του κάνει ζημιά, όχι μόνο στην ουσία, αλλά ακόμα και στην εικόνα και προβαίνει στη, συνήθη πια στις μέρες μας, δολοφονία χαρακτήρα.

Δίνεται από το καθεστώς, λοιπόν, η άνωθεν εντολή και πιάνουν οι γνωστές μονταζιέρες σας δουλειά. Δίνεται από το καθεστώς η άνωθεν εντολή και πιάνουν οι, επίσης, γνωστοί και μη εξαιρετέοι κονδυλοφόροι σας δουλειά. Χθες και σήμερα μετέχω προσωπικά, για μία ακόμη φορά, αυτής της απίθανης εμπειρίας που προσφέρει το καθεστώς σας, να θεωρήσει ότι όταν ενοχληθεί είτε στην εικόνα του είτε από κάποια πράγματα που μπορούν να εξελιχθούν και σε επικίνδυνα, τότε παρεμβαίνει. Είναι, λοιπόν, ένα καλό παράδειγμα του τι σημαίνει καθεστώς και το αναφέρω.

Αμέσως, λοιπόν, μετά, κύριε Υπουργέ της Δικαιοσύνης, την ανάπτυξη μιας επίκαιρης ερώτησής μου στη Βουλή, δέχομαι επιθέσεις από την Ομάδα Αλήθειας -από ποιον άλλον- αλλά και από άλλα μέσα με ρεπορτάζ, παραπολιτικά- διότι τόλμησα με μία επίκαιρη ερώτησή μου να αναφερθώ σε μελέτη του Κέντρου Έρευνας και Εκπαίδευσης στη δημόσια υγεία, την πολιτική υγείας και την πρωτοβάθμια υγεία, το ΚΕΠΥ, που αναλύει τα στοιχεία των πλεοναζόντων θανάτων στη Θεσσαλία, καταγράφοντας τον αριθμό των θυμάτων της πλημμύρας «Daniel» όχι σε δεκαεπτά, αλλά τριακόσιους τριάντα πέντε, προσμετρώντας όσους υπέκυψαν σε μολυσματικές ασθένειες κατά το πρώτο τετράμηνο μετά τη θεομηνία από λοιμώδεις νόσους, λεπτοσπείρωση, σαλμονέλωση, κ.λπ.. Τη συγκεκριμένη έρευνα την έκαναν καθηγητές του ΑΠΘ και του Δημοκρίτειου Πανεπιστήμιου, λοιπόν, και δημοσιεύτηκε και σε διεθνή επιστημονική επιθεώρηση στο «Journal of Public Health».

Το εκπληκτικό της ιστορίας, κυρίες και κύριοι συνάδελφοι, κάποιοι από αυτούς που σήμερα συμμετέχουν σε αυτήν τη δολοφονία χαρακτήρα, υπηρετούν μέσα που το θέμα αυτό το ανέδειξαν πρωτοσέλιδο και μάλιστα με πηχυαίους τίτλους. Ενδεικτικά αναφέρω: «Η Καθημερινή»: «Αυξημένοι θάνατοι μετά την κακοκαιρία «Daniel» το 2023»». «Το Πρώτο Θέμα»: «Τα απόνερα της κακοκαιρίας «Daniel» έχουν ήδη στοιχίσει τριακόσιες τριάντα πέντε ζωές». «ANT1», «Έθνος», «Dnews» κ.ο.κ.. Τα καταθέτω στα Πρακτικά, κύριε Υπουργέ της Δικαιοσύνης.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα, λοιπόν, αυτά τα μέσα, τα κεντρικά -όπως λέμε- μέσα ενημέρωσης, το θεώρησαν το θέμα αυτό σπουδαίο. Κι όταν μια Θεσσαλή Βουλευτής του ΠΑΣΟΚ -και η μοναδική στη Θεσσαλία- έκανε το αυτονόητο καθήκον της, να φέρει, δηλαδή, το θέμα στη Βουλή και να ρωτήσει -όχι να το υιοθετήσει, αλλά να ρωτήσει- τη συγκεκριμένη Υπουργό αν αυτό ισχύει και τι κάνει το Υπουργείο γι’ αυτό, δέχτηκε αυτήν την προπαγάνδα, την επίθεση και τη φίμωση.

Έτσι, λοιπόν, λειτουργείτε, αγαπητέ κύριε Υπουργέ της Δικαιοσύνης. Αυτές τις μεθόδους έχετε και αυτά κάνετε. Όσο κι αν προσπαθείτε, όμως, τα στοιχεία είναι στοιχεία και είναι αμείλικτα, όπως ακριβώς και οι αριθμοί, όπως ακριβώς και οι έρευνες: Υπάρχουν και αναζητούν απαντήσεις. Και όσο οι Υπουργοί σας δεν δίνουν απαντήσεις στο πεδίο, δηλαδή στα μέσα κοινοβουλευτικού ελέγχου, τόσο, λοιπόν, εμείς θα τις αναζητούμε με άλλους τρόπους και εκεί που πρέπει. Να ξέρετε πάντως ότι εγώ θα τις αναζητήσω εκεί που πρέπει και δεν θα με κάμψει ούτε η προπαγάνδα σας ούτε όλα αυτά που μετέρχεστε.

Με αυτό, λοιπόν, το χαρακτηριστικό παράδειγμα, κυρίες και κύριοι συνάδελφοι, για τη λειτουργία της δημοκρατίας μας, αντιλαμβάνεστε εσείς, κύριε Υπουργέ, ότι υπάρχει πλέον σοβαρό θέμα σε θεσμικό και αξιακό επίπεδο για τα αυτονόητα.

Δεν νομίζω ότι εσάς δεν σας απασχολεί το γεγονός ότι επτά στους δέκα Έλληνες δεν έχουν εμπιστοσύνη στη δικαιοσύνη. Οκτώ στους δέκα Έλληνες στις δημοσκοπήσεις λένε ότι κάνατε τη συγκάλυψη του αιώνα στο θέμα των Τεμπών και στον τρόπο που το χειριστήκατε. Είναι ψεκασμένη η Ελλάδα, είναι αλλοπρόσαλλοι οι άνθρωποι, αποτρελάθηκε ο ελληνικός λαός; Τι ακριβώς έχει γίνει; Ή μήπως η κοινωνία έχει στο νου της τη μεγάλη εικόνα σας -τη δική σας εικόνα- και παραδείγματα όπως αυτά που πέρασαν, το σκάνδαλο των υποκλοπών για παράδειγμα; Τι θα ψελλίζετε; Δεν ακούω. Θα ψελλίζετε ότι γίνεται μία δίκη ήδη; Με ποιους; Με τέσσερις ιδιώτες που κάθονται τελικά στο σκαμνί και κανένας άλλος αξιωματούχος. Σε μια υπόθεση σκάνδαλο του αιώνα, όπου η ΕΥΠ -ακούστε, η ΕΥΠ- συνεργάστηκε με το Predator προκειμένου να παρακολουθήσει από τον Αρχηγό της Αξιωματικής Αντιπολίτευσης μέχρι διοικητές οργανισμών και φορέων και τέσσερις ιδιώτες τελικά κάθονται στο σκαμνί. Έτσι, λοιπόν, πορεύεστε και με αυτά τα πράγματα θεωρείτε ότι το επιτελικό σας κράτος μπορεί να σταθεί.

Στον χώρο της δικαιοσύνης, κύριε Υπουργέ, πραγματικά, τι μπορεί κανείς να πει για τον τρόπο με τον οποίο έχετε λειτουργήσει και εσείς προσωπικά, με την απαξίωση των Ανεξάρτητων Αρχών που βυθίζονται, με υποστελέχωση και η υποχρηματοδότηση, προσχεδιασμένες τοποθετήσεις εκλεκτών σας, με τελευταίο στην Εθνική Αρχή Διαφάνειας, στη ναυαρχίδα των Ανεξάρτητων Αρχών, όπου βάλατε την ψυχολόγο, προσαρμόσατε τα προσόντα στον άνθρωπο και τον άνθρωπο στα προσόντα, τα αλλάξατε, για να βάλετε τη ψυχολόγο της αρεσκείας σας. Με χρήση e-mails, όταν διασπείρατε σε όλη την Ελλάδα, την επικράτεια, για να κάνετε το κουμάντο σας προεκλογικά, τα προσωπικά δεδομένα των πολιτών. Τη διαρκή προσπάθεια αποπροσανατολισμού και προστασίας των στελεχών της Κυβέρνησης, των ρουσφετιών σας, ξεκινώντας από τον σταθμάρχη, φτάνοντας τους πραγματογνώμονες, βλέποντας τις πραγματογνωμοσύνες, βγάζοντας στα παράθυρα αυτούς που θέλατε, από μακριά, από κοντά, από παντού για την υπόθεση των Τεμπών, διότι οι φάκελοι είναι ακόμη ανοιχτοί, οι δικογραφίες είναι ακόμη ανοιχτές και, όπως το λαϊκόν σοφόν λέει: Ο λύκος στην αντάρα χαίρεται.

Όλα αυτά, λοιπόν, τα λέω, όχι για κανέναν άλλον λόγο. Διότι, να σας πω την αλήθεια, εγώ, κύριε Φλωρίδη, σας κοιτάζω με απορία και λέω πολλές φορές, είμαι διστακτική, δεν καταλαβαίνω πώς είναι δυνατόν να μη σας έχει απομείνει ούτε ένα κύτταρο μέσα σας από τη μήτρα της δημοκρατικής παράταξης που σας γέννησε πολιτικά, που σας γαλούχησε πολιτικά και που είστε εδώ επειδή ακριβώς αυτή η παράταξη υπάρχει. Δεν μπορώ, λοιπόν, να αντιληφθώ ότι δεν έμεινε ούτε ένα κύτταρο, ακόμη και άθελά σας, ακούσια, να το κουβαλάτε αυτό. Μην κάνετε, λοιπόν, ότι δεν καταλαβαίνετε αυτά που σας λέω.

Έρχεστε, λοιπόν, με το παρόν νομοσχέδιο εσείς και η Κυβέρνησή σας, ένα νομοσχέδιο συνονθύλευμα πραγματικά, πολυνομοσχέδιο με διάσπαρτες πολλές και διάφορες διατάξεις, χωρίς να αντιμετωπίζετε όμως τα δομικά προβλήματα του χώρου της δικαιοσύνης. Δεν λύνονται αυτά με ανακοινώσεις και πηχυαίους τίτλους. Οι υποδομές στις δικαστικές υπηρεσίες είναι για κλάματα. Με εξαγγελίες είστε συνέχεια ενώ έχετε χάσει και έχετε πάρει μόνο το 35% από το Ταμείο Ανάκαμψης. Χαιρετάμε έργα όπως ήταν τα κτίρια τα οποία ανακοινώσατε για το Πρωτοδικείο και την Εισαγγελία Αθηνών, σε κακή κατάσταση τα κτίρια στην Ευελπίδων. Είχαμε αποχή των δικηγόρων επειδή κρύωναν από το ακραίο κρύο δεν μπορούσαν να ασκήσουν τα καθήκοντά τους.

Εδώ η περιβόητη ψηφιοποίηση ακόμα δεν φαίνεται στον ορίζοντα, με πενήντα χιλιάδες πιστοποιητικά, παρακαλώ, στο Πρωτοδικείο Αθηνών να περιμένουν τη σειρά τους για να απαντηθούν. Αυτό το ψηφιακό κράτος έχετε, υποστελέχωση και ανακοπές το 2034.

Όταν σας τα λέγαμε αυτά, λέγατε ότι πετύχατε τα πάντα. Απαντούσατε με τον νέον δικαστικό χάρτη. Ξεκινήσατε κατόπιν εορτής. Τώρα μιλάτε για νέον Κώδικα Πολιτικής Δικονομίας, χωρίς βεβαίως νομοπαρασκευαστική επιτροπή. Είστε αλλεργικοί σε όλα αυτά που έχουν σχέση με τη διαβούλευση και με φορείς.

Αυστηροποιείτε τη νομοθεσία διαρκώς και μάλιστα κλείνετε και το μάτι σε αυτούς που την τηρούν την αυστηρή νομοθεσία. Χαμπάρι δεν έχετε για το τι γίνεται στα ευρωπαϊκά και παγκόσμια δεδομένα. Πετάτε χαρταετό στην κυριολεξία και κλείνετε και τα μάτια. Περιστρεφόμενη πόρτα έχει γίνει η Ελλάδα. Πρώτη τη τάξει. Όσοι μπαίνουν παραβάτες στη φυλακή βγαίνουν και οι ίδιοι ξαναμπαίνουν. Ενσωμάτωση και κοινωνική επανένταξη πήγαν περίπατο.

Φαύλος κύκλος τα νομοθετήματα του Υπουργείου Δικαιοσύνης και το σημερινό νομοσχέδιο δεν είναι η εξαίρεση. Εξηγούμαι. Στο σημερινό νομοσχέδιο, λοιπόν, κάνετε κατ’ αρχάς κάποιες παρεμβάσεις για την Εθνική Σχολή Δικαστών. Κι εκεί λέτε ότι θα κάνετε καλύτερα το καθεστώς της φοίτησης και ούτω καθεξής. Κατ’ αρχάς, αιφνιδιάζετε φέτος τους υποψηφίους που ξέρετε ότι πολλά χρόνια προετοιμάζονται και αυτό δεν θα έπρεπε να το κάνετε. Έχουμε ένσταση σε αυτό. Ναι, στην εμπειρία που πρέπει να έχουν οι δικαστές με προηγούμενη δικηγορία. Εμείς είπαμε μάλιστα πέντε χρόνια και η διευθύντρια της σχολής είπε πως «ναι». Εσείς λέτε «όχι». Αλλάζετε κατά βάση τις διατάξεις του 2021. Μπορείτε να τις κάνετε καλύτερες, με εξειδίκευση.

Για το διδακτικό προσωπικό δεν μπορούμε να καταλάβουμε για ποιον λόγο, αν και όλοι θέλουμε καλούς δικαστές, εσείς κάνετε κάτι περίεργο. Το συγγραφικό έργο από 30% βαρύτητα στην επιλογή των διδασκόντων το πάτε στο 10% και την ειδική ενασχόληση με το αντικείμενο από 40% το πάτε σε 70%. Φωτογραφία είναι αυτό και βάλατε και φλας. Δεν κρύβεστε κιόλας. Η χαρά δεν σας αφήνει.

Στο θέμα της επιμόρφωσης, αντί να επεκτείνετε τα προγράμματα και να ωθήσετε κι άλλα νέα προγράμματα ΑΙ πλέον, τεχνητή νοημοσύνη πλέον, που θέλουμε περισσότερη κατάρτιση φυσικά όλοι μας και οι δικαστές μαζί, εσείς τα κόβετε τα προγράμματα. Κατακριθήκατε από τους φορείς.

Στους δικαστικούς υπαλλήλους δίνετε μπόνους -λέει- για να πάνε στα ακριτικά νησιά, στα ορεινά, στα δυσπρόσιτα όπως λέμε. Πολύ σωστά. Θα το ψηφίσουμε, ναι. Δεν μας είπατε για την ταμπακιέρα, όμως, τι θα κάνετε, για την υποστελέχωση των υποδομών. Όλα τα δικαστήρια «κλαίνε», κύριε Υπουργέ. Σας το είπαν οι φορείς, μας το είπαν οι φορείς στη συνάντηση που είχαμε και προχθές. Δεν ανακοινώσατε τίποτα, δεν είπατε τίποτα πώς θα τους στελεχώσετε. Οι ίδιοι λένε ότι βρίσκονται σε εξαντλητική κατάσταση πλέον και βιοποριστικά και προσωπικά και ψυχολογικά.

Για τους συμβολαιογράφους καταργείτε τα ανώτατα ηλικιακά όρια. Αυτό σημαίνει όποιος θέλει, σε όποια ηλικία γίνεται συμβολαιογράφος. Έχετε αντίθετα τους συμβολαιογράφους. Όπως, επίσης, δεν δέχεστε απ’ ό,τι μαθαίνω το κριτήριο για την αμοιβαία μετάθεση των συμβολαιογράφων. Δεν διευκολύνετε περιοχές και ανθρώπους. Δεν καταλαβαίνω γιατί το κάνετε αυτό.

Φέρνετε τροποποιήσεις στους κώδικες. Έχετε καταντήσει τους δικηγόρους να χρειάζονται πέντε συνεργάτες και δεκαπέντε ασκουμένους για να βρουν ποιος νόμος του νόμου, της εξαίρεσης των εξαιρέσεων ισχύει επί καθεστώτος -δικό σας, καθεστώς είστε- προκειμένου να κάνουν σωστά τη δουλειά τους.

Η συμβουλευτική δικηγορία που ήταν κάτι παλιά και εύκολο, τώρα πλέον γίνεται κάτι πολύ δύσκολο. Γιατί πρέπει να συμβουλευτείς εκατό πλευρές για να δεις τι ισχύει σήμερα και τι δεν έχει εξαιρεθεί.

Εξόφθαλμη, όμως, είναι η αλλαγή που φέρνετε στον Κώδικα Ποινικής Δικονομίας το δικαίωμα του εισαγγελέα εφετών να παρεμβαίνει σε απόφαση κοινή του ανακριτή και του εισαγγελέα, όταν αποφασίζουν για έναν παραβάτη περιοριστικούς όρους και όχι προσωρινή κράτηση ή βραχιολάκι. Κάνετε τον εισαγγελέα εφετών «καπέλο», λοιπόν, στην απόφαση των δικαστών, που θα έπρεπε να είναι ανεξάρτητοι και αμερόληπτοι. Και τι κάνετε με αυτό; Πονηριά μεγάλη κάνετε. Διότι κάνετε τους ανθρώπους να είναι πιο αυστηροί a priori. Δηλαδή, σου λέει ας πάρω μια αυστηρή απόφαση για να μην έρθει ο εισαγγελέας εφετών που είναι και αξιολογητής μου. Να τα θυμόμαστε κι αυτά. Ο εισαγγελέας εφετών είναι και αξιολογητής μου. Κάνει κι αυτός έγγραφο για το πόσο καλός δικαστής είμαι. Με αυτό, λοιπόν, δίνετε αλά καρτ δικαίωμα προσφυγής στον εισαγγελέα εφετών σε βάρος του κατηγορουμένου. Σας είπαμε, αν θέλετε να το ζυγίσετε και να το διορθώσετε, δώστε το ίδιο δικαίωμα στους κατηγορουμένους. Ψελλίσατε κάτι. Κανείς δεν σας κατάλαβε.

Περνάω στα θέματα των δικαστικών λειτουργών για τα κωλύματα. Πρώτα είπατε ότι είναι κώλυμα για έναν δικαστικό λειτουργό να υπηρετεί κάπου και δίπλα του να είναι συγγενείς, το σωστό. Στην εφετειακή, όμως, είπατε περιφέρεια, λάθος. Εκεί βέβαια τα κάνατε δύσκολα τα πράγματα, διότι ανακαλύψατε ότι είχατε νομοτεχνικό λάθος. Ελπίζω σήμερα ότι θα το φέρετε. Σας το επισήμαναν και οι δικαστές. Μέχρι σήμερα δεν βλέπω να το έχετε διορθώσει.

Για την ανάδειξη της ηγεσίας της δικαιοσύνης ένα σχόλιο. Για ποιον λόγο τόση βιασύνη; Ο Πρόεδρος του ΠΑΣΟΚ, μαζί με τους τομεάρχες δικαιοσύνης και τον τομεάρχη του κόμματός μας, πήρε μια πρωτοβουλία και συναντήθηκε με την Ένωση Δικαστών και Εισαγγελέων. Από εκεί ξεκίνησε ένας διάλογος. Κλήθηκαν όλα τα κόμματα, κλήθηκε το Υπουργείο. Ήρθε ο κ. Μπούγας. Επειδή ήρθε ο κ. Μπούγας δεν ήρθατε εσείς, το απαξιώσατε τόσο πολύ. Ξεκίνησε ο διάλογος, λοιπόν, για το πώς θα αλλάξει η διαδικασία επιλογής της ηγεσίας της δικαιοσύνης. Και μεσούσης αυτής της διαδικασίας, φέρνετε αυτή τη ρύθμιση και λέτε: Για φέτος και για τώρα, ενώ προχωράει δηλαδή η συνομιλία, εγώ επιλέγω κάτι άλλο και θα ψηφίζουμε αλλιώς.

Βάζετε και μία διαδικασία ψηφοφορίας την οποία δεν την καταλαβαίνουμε. Για παράδειγμα ήταν μέχρι πέντε και βάζετε από τρεις μέχρι πέντε. Αυτό γιατί το κάνετε; Το κάνατε προφανώς για να αλλάξετε τους συσχετισμούς και να ανοίξετε τη βεντάλια των υποψηφίων. Πονηριά κι αυτό; Σημειώστε να μου το απαντήσετε.

Όσο για τις αποσπάσεις δικαστικών λειτουργών στο Υπουργείο Δικαιοσύνης, στο τέλος θα τους κάνετε μονίμους υπαλλήλους. Από τρία χρόνια το κάνατε τέσσερα με προηγούμενη ρύθμιση, τώρα το κάνετε πέντε. Πού θα το φτάσετε τελικά;

Για τη διαπιστωτική διάταξη, μετά από έξι ολόκληρα χρόνια -συνάδελφοι ακούστε κι εσείς που σχολιάζετε- μετά τη συνταγματική αναθεώρηση, συρόμενοι από τις εξελίξεις και τις αντιδράσεις, φέρνετε μία τροποποίηση-κατάργηση της ειδικής αποσβεστικής προθεσμίας με νόμο, ανοίγοντας μαζί την Κερκόπορτα. Δηλαδή, όποιος αμφισβητεί ότι το Σύνταγμα, ο υπέρτατος νόμος, είναι κυρίαρχο, ας πάρει και τη δική σας εκδοχή με ένα νόμο εκτελεστικό κι ας πορευτεί στον δρόμο της αμφισβήτησης, με όλα όσα σημαίνουν αυτά για τη νομική επιστήμη και όσους γνωρίζουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε, και ευχαριστώ, με το άρθρο 46 για την ιατρικώς υποβοηθούμενη αναπαραγωγή και την παρένθετη μητρότητα που φέρνετε μετά βαΐων και κλάδων. Διάταξη λέτε, και κλείνετε και δύο μάτια στο δεξιό σας ακροατήριο, εσείς οι συντηρητικοί που κάνατε τότε το περιλάλητο νομοσχέδιο για τον γάμο των ομόφυλων ζευγαριών και την τεκνοθεσία. Μία λέξη χαρακτηρίζει την Κυβέρνησή σας, υποκρισία, με κεφαλαία γράμματα. Η παρένθετη μητρότητα είναι ένα πάρα πολύ σοβαρό θέμα που η Κυβέρνησή σας αντιμετωπίζει ευκαιριακά, επικοινωνιακά και θέλοντας να ικανοποιήσει πεδία ψηφοφόρων και οπαδών.

Η πραγματικότητα είναι ότι δεν είναι καθόλου θέμα που αφορά μόνο τα ομόφυλα ζευγάρια. Αφορά τα ετερόφυλα επίσης. Είναι θέμα, όμως, εξόχως κοινωνικό και εξαιρετικά σοβαρό. Κάποιοι τα λέγαμε όταν ήρθε και ο περιβόητος νόμος για τον γάμο και την τεκνοθεσία ότι παρατηρούνται κενά σε πολύ σοβαρά ζητήματα και δεν αφορούν στα ομόφυλα ζευγάρια, αλλά και στα ετερόφυλα και συνολικά στο θέμα. Εσείς «αγρόν ηγοράζατε» και τότε.

Είναι ορθάνοικτες οι πόρτες, κυρίες και κύριοι συνάδελφοι, στα ιδιωτικά συμφέροντα, με τα οποία η Κυβέρνησή σας, κύριε Φλωρίδη, δεν θέλει να συγκρουστεί.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Ολοκληρώνω, κύριε Πρόεδρε. Δώστε μου μόνο ένα λεπτό.

Είκοσι χρόνια και πλέον από τη θεσμοθέτηση της διαδικασίας από την κυβέρνηση του ΠΑΣΟΚ, με ένα νόμο καθολικής αποδοχής από τη Βουλή, με αλτρουιστικό χαρακτήρα, σήμερα θέλετε δεν θέλετε έχουμε νέα δεδομένα. Δεν είναι δυνατόν έρευνες, δημοσιογράφοι έγκριτοι που εσείς δίνετε συνεντεύξεις, να λένε ότι έχουμε εκατόν εβδομήντα τρεις αιτήσεις και αποφάσεις στα πρωτοδικεία της χώρας κι έχουμε πέντε χιλιάδες τεκνοθεσίες από κέντρα αναπαραγωγής.

Εδώ, λοιπόν, θα πρέπει να το δείτε πολύ σοβαρά αυτό το χάσμα. Διότι εσείς, ως Υπουργός Δικαιοσύνης, δεν πρέπει να παρέμβετε σε αυτό; Υπάρχουν ρεπορτάζ τα οποία μιλούν για εμπόριο βρεφών. Τα καταθέτω για τα Πρακτικά.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ ολοκληρώστε.

**ΕΥΑΓΓΕΛΙΑ ΛΙΑΚΟΥΛΗ:** Δεν αφορά, βεβαίως, τα ομόφυλα που δήθεν έρχεστε εσείς να ρυθμίσετε. Δεν παρεμβαίνετε; Δεν θέλετε να έχετε τον πλήρη έλεγχο;

Δεν θέλετε να έχετε τον έλεγχο, διότι τότε θα τα χαλάσετε με τους ομογάλακτους και τους εταίρους σας. Αυτό άλλωστε ένα καθεστώς ποτέ δεν μπορεί να το κάνει. Γι’ αυτό χρειάζεται η δημοκρατική ανατροπή της μεγάλης δημοκρατικής παράταξης που αυτή το έφερε, αυτή θα το μεταρρυθμίσει και έτσι θα πορευθεί, με δημοκρατία, με ισότητα, με κράτος δικαίου και σεβασμό στους θεσμούς.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής εγγραφής ομιλητών.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι πέντε μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Αμπελακίων Σαλαμίνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής από τον ΣΥΡΙΖΑ κ. Θεόφιλος Ξανθόπουλος.

Παρακαλώ, κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, κυρίες και κύριοι συνάδελφοι, συζητά η Εθνική Αντιπροσωπεία ένα νομοσχέδιο το οποίο μας απασχόλησε σε τέσσερις συναπτές συνεδριάσεις και πλέον έχουν αποκρυσταλλωθεί οι απόψεις όλων των πλευρών της Βουλής.

Θα μου επιτρέψετε, κύριε Υφυπουργέ, να κάνω κατ’ αρχάς μια διαδικαστικού χαρακτήρα παρατήρηση. Τροπολογίες που έρχονται στις 23.00΄ το βράδυ απονομιμοποιούνται αφ’ εαυτών. Πρώτον, δεν μπορεί να αποτελέσουν αντικείμενο σοβαρής αντιπαράθεσης και επεξεργασίας, δεύτερον, έχετε βεβαρημένο παρελθόν και ενισχύετε την καχυποψία μας απέναντι στα όσα απεργάζεστε σε βάρος της κοινοβουλευτικής διαδικασίας. Τρίτον, οφείλει ο Υπουργός, ο οποίος θα εισηγηθεί την αναγκαιότητα της τροπολογίας, να μας πει για το κατεπείγον. Τι είναι αυτό που τον οδηγεί 23.00’ το βράδυ να φέρει τροπολογία και να ρυθμίσει θέματα του Νέου Οικοδομικού Κανονισμού, τα οποία αποφεύγει να ρυθμίσει με την κανονική κοινοβουλευτική διαδικασία; Αυτό σε ό,τι αφορά τα όσα διημείφθησαν μέχρι τώρα.

Θέλω να ξεκινήσω, όμως, για να μην είμαι άδικος, με δύο ευφρόσυνες ειδήσεις. Κατ’ αρχάς, κύριε Υπουργέ, εσείς και εγώ σήμερα οφείλουμε να γιορτάσουμε την απελευθέρωση της Κομοτηνής, που και για εσάς και για εμένα είναι η πόλη στην οποία σπουδάσαμε, διαμορφωθήκαμε.

**ΠΡΟΕΔΡΕΥΩΝ (Γεώργιος Γεωργαντάς):** Και για τον προεδρεύοντα.

**ΘΕΟΦΙΛΟΣ ΞΑΝΘΟΠΟΥΛΟΣ:** Ωραία, παρεμβαίνει και ο κύριος Πρόεδρος.

Άρα, λοιπόν, είναι μια πολύ σημαντική για εμάς μέρα όλους τους Δημοκρίτειους και με την έννοια αυτή χρόνια πολλά Κομοτηνή.

Δεύτερον, κύριε Υπουργέ, εχθές υπεγράφη η σύμβαση για προστασία του επαγγέλματος του δικηγόρου στο πλαίσιο του Συμβουλίου της Ευρώπης. Είναι μια πολύ σημαντική θεσμική κατοχύρωση του δικηγορικού λειτουργήματος και θα ήθελα από την πλευρά σας, όποτε κρίνετε σκόπιμο, να δεσμευτείτε ότι πολύ σύντομα θα ενσωματωθεί στο ελληνικό δίκαιο, γιατί αποτελεί, πραγματικά, μια μεταρρύθμιση θεσμική την οποία έχει ανάγκη και η δικηγορία -αλλά όχι μόνο η δικηγορία- και η κοινωνία.

Σε ό,τι αφορά το corpus της σημερινής συνεδρίασης, το νομοσχέδιο, όπως έχω πει και στις προηγούμενες συνεδριάσεις στις επιτροπές, είναι ένα νομοσχέδιο 62 άρθρων το οποίο εκτείνεται σε διαφορετικά πεδία, με αποτέλεσμα να μην υπάρχει μια συνοχή και να μην μπορούμε να πούμε επί της αρχής όλοι οι Βουλευτές -και κυρίως, βέβαια, της Αντιπολίτευσης που ασκούμε κριτική στο νομοσχέδιο- εάν είμαστε υπέρ ή κατά. Διότι διατάξεις που διαλαμβάνουν από τη λειτουργία της Σχολής των Δικαστών μέχρι και τη δυνατότητα προσφυγής του εισαγγελέα εφετών κατά διάταξης του ανακριτή δεν έχουν ενιαίο πλαίσιο αντιμετώπισης. Με αυτήν την έννοια πάλι δεν υπηρετείτε τον κανόνα -την υποχρέωση- της ορθής νομοθέτησης και, βεβαίως, είναι ενδεικτικό της αποσπασματικής προσέγγισης που έχετε στα προβλήματα της δικαιοσύνης.

Θέλω να διατρέξω σύντομα το νομοσχέδιο και να σταθώ στα κομβικά κατά την άποψή μας σημεία. Αλλάζετε τα προσόντα των υποψηφίων για την Εθνική Σχολή των Δικαστικών Λειτουργών καθώς και των εκπαιδευτικών. Αυτό δημιουργεί πάλι μια αμφιβολία. Σας τα είπε η προηγούμενη συνάδελφος από το ΠΑΣΟΚ. Ποιους θέλετε να βοηθήσετε; Αν θέλετε να αποκλείσετε κάποιους και γενικώς δημιουργείτε στο πλαίσιο του δικαστικού σώματος μια αμφιθυμία και μια αμφιβολία που είναι ό,τι χειρότερο για τη λειτουργία των δικαστών.

Σας θυμίζω ότι όλοι μας έχουμε ανάγκη από σταθερούς θεσμούς οι οποίοι να εγγυώνται την απρόσκοπτη λειτουργία της κοινωνίας και της Σχολής Δικαστικών Λειτουργών. Με αυτές τις κοπτοραπτικές υπονομεύετε την απαραίτητη θεσμική λειτουργία και με την έννοια αυτή η διάταξη αυτή είναι αντικείμενο πολύ σοβαρής κριτικής.

Επίσης, προσδιορίζετε νέα κωλύματα εντοπιότητας των δικαστικών λειτουργών. Και θα το συζητούσα, πραγματικά, αν υπήρχε μια ορθολογική προσέγγιση. Αλλά θυμάμαι ότι το ΄22 πάλι σ’ αυτήν την Αίθουσα θεσπίσαμε κάποια κολλήματα για τα οποία κανείς δεν κάνει τον κόπο να έρθει να μας πει «δεν λειτούργησαν εκείνα και κρίνουμε ότι πρέπει να μπουν αυτά» ή «τροποποιούμε τη ρύθμιση του ΄22 και θέτουμε μια ρύθμιση του ΄24». Απαράδεκτα και χωρίς καμία εξήγηση τροποποιείτε τον νόμο που εσείς ψηφίσατε και, βεβαίως, διαμαρτύρονται και οι δικαστές, αλλά και ειλικρινά και εμάς μας αφοπλίζετε με την έννοια ότι δεν ξέρουμε κάθε φορά που τροποποιείτε τους δικούς σας νόμους ποιον έχετε κατά νουν και τι εξυπηρετήσεις θέλετε να κάνετε.

Είχα πει στις επιτροπές και το λέω και στην Ολομέλεια, υπάρχει ένα πρόβλημα με τη δυνατότητα μετάταξης των υπαλλήλων που είναι αποσπασμένοι στο Υπουργείο Δικαιοσύνης, το άρθρο 47 του νομοσχεδίου. Δημιουργείται, δηλαδή, μια στρατιά, ένα τμήμα υπαλλήλων, οι οποίοι προνομιακά παραμένουν στο Υπουργείο Δικαιοσύνης χωρίς τις διαδικασίες που προβλέπεται, γιατί οι δικαστικοί υπάλληλοι έχουν ιδιαίτερο καθεστώς, και με τον τρόπο αυτό αφενός μεν έχετε έναν θύλακα στο Υπουργείο Δικαιοσύνης υπαλλήλων που ξεχωρίζουν, που δεν υφίστανται τη συνήθη διαδικασία και αφετέρου κάνετε και κάτι άλλο, αποδυναμώνετε τις υπηρεσίες από τις οποίες αποσπάτε αυτούς τους υπαλλήλους, ενώ θα έπρεπε -εφόσον κρίνετε ότι η κεντρική υπηρεσία του Υπουργείου Δικαιοσύνης έχει ανάγκη στελέχωσης- να προχωρήσετε κανονικά στην προκήρυξη μόνιμου προσωπικού και να προσλάβετε μόνιμο προσωπικό για να καλύψετε τις θέσεις. Αντ’ αυτού απομειώνετε το προσωπικό που υπηρετεί σε περιφερειακά πρωτοδικεία για να ενισχύσετε το Υπουργείο Δικαιοσύνης.

Έχετε μια διάταξη για τα σπίτια του παιδιού. Εδώ έρχομαι να ρωτήσω με πολύ μεγάλη οργή: Γιατί καταστρέψατε ό,τι αφήσαμε ως έργο για το συγκεκριμένο θέμα; Γιατί εμείς ως ΣΥΡΙΖΑ είχαμε ολοκληρώσει ένα θεσμικό πλαίσιο, είχαμε φτιάξει όλον τον νόμο που ρύθμιζε τα σπίτια του παιδιού, είχαμε διαμορφώσει μέσα από πολύ κοπιώδη διαδικασία το ερωτηματολόγιο με το οποίο θα εξετάζονται αυτά τα παιδιά. Να πω για τους πολίτες που δεν έχουν ιδιαίτερη εξοικείωση με το θέμα ότι αυτά τα σπίτια αφορούν παιδιά τα οποία έχουν υποστεί κακοποίηση, είναι θύματα ποινικών αδικημάτων και ως εκ τούτου πρέπει να προστατευτούν αφενός μεν από ένα εχθρικό περιβάλλον, αφετέρου να μπουν σε μια διαδικασία καταθέσεων χωρίς επαναθυματοποίηση. Το καταστρέψατε όλο αυτό και σήμερα έχουμε δύο σπίτια στην Αθήνα και στη Θεσσαλονίκη, ενώ οι ανάγκες είναι τεράστιες. Υπενθυμίζω στην Εθνική Αντιπροσωπεία την περίφημη υπόθεση της δωδεκάχρονης του Κολωνού η οποία κατέθετε στο κτίριο της ΓΑΔΑ και αυτό θεωρείται ως κάτι που συνάδει και με τα δικαιώματα του παιδιού και με μια ευνομούμενη πολιτεία.

Μπαίνω, κατά την άποψη μου, στα πολύ σημαντικά. Δημιουργείται το πρώτο δικαίωμα προσφυγής του εισαγγελέα εφετών κατά αποφάσεων του εισαγγελέα πρωτοδικών και του ανακριτή που δεν επιβάλλουν προσωρινή κράτηση. Και μόνον η σκέψη μονομερώς να παρεμβαίνει ο εισαγγελέας προς μια κατεύθυνση είναι ενδεικτικό του πώς αντιλαμβάνεστε τη λειτουργία των δικαστικών λειτουργών. Το είπαμε στις επιτροπές και το επαναλαμβάνουμε μετ’ επιτάσεως, εάν θέλετε να φτιάξετε ένα φίλτρο -που δεν συμφωνούμε, για να μη δημιουργούνται εντυπώσεις, αλλά θα ήταν πιο αντικειμενικό-, πείτε στον εισαγγελέα οσάκις διαπιστώνεις μία αντίφαση ανάμεσα στην απόφαση του ανακριτή σε πρώτο στάδιο και στα πραγματικά περιστατικά, δικαιούσαι να κάνεις προσφυγή. Όχι. Μόνον εάν είναι ευνοϊκότεροι οι όροι για τον κατηγορούμενο, μόνον τότε θα προσφύγει. Και αυτό, πραγματικά, δείχνει ότι η λογική του νόμος και τάξη, η αυστηροποίηση των ποινών, διαπερνά κάθετα και οριζόντια όλες τις προσεγγίσεις που έχετε για τη λειτουργία του ποινικού συστήματος. Γιατί για εσάς αυτό που προέχει είναι η αυστηρότητα, είναι η φυλάκιση, είναι η καταστολή και όχι η διατήρηση των δικαιωμάτων του πολίτη.

Υπενθυμίζω ότι το κεντρικό πρόσωπο της ποινικής διαδικασίας είναι ο κατηγορούμενος. Και όπως έλεγε και ο αείμνηστος Μανωλεδάκης -πολλοί από εμάς είχαμε την τύχη να είμαστε φοιτητές του, αλλά υποθέτω όλοι έχουμε διαβάσει τα συγγράμματα του- κατηγορούμενος μπορεί να καταστεί οποιοσδήποτε πολίτης. Γι’ αυτό οι εγγυήσεις υπέρ του κατηγορουμένου είναι τόσο ενισχυμένες και είναι βασικός παράγοντας του κράτους δικαίου. Έρχεστε, λοιπόν, με αυτήν τη ρύθμιση να τον υπονομεύσετε.

Πηγαίνω και στο κρίσιμο ζήτημα του άρθρου 46, που έχει σχέση βεβαίως με την ιατρικώς υποβοηθούμενη αναπαραγωγή. Τι έρχεστε και κάνετε, λοιπόν; Ψηφίσατε έναν νόμο με τον οποίο επιτρέπετε τον γάμο ατόμων ανεξαρτήτως φύλου. Και βεβαίως ξεσηκώθηκε μία θύελλα από το συντηρητικό κομμάτι της κοινωνίας και από τα κόμματα στη Βουλή που εκφράζουν το κομμάτι αυτό, καταγράφονται διαρροές προς τα δεξιά σας και θεωρείτε ότι με αυτόν τον τρόπο μπορείτε να στεγανοποιήσετε αυτές τις διαρροές και να περιορίσετε αυτές τις απώλειες. Και έρχεστε και λέτε ότι δεν αποτελεί λόγο θέσπισης της ιατρικώς υποβοηθούμενης αναπαραγωγής η φυσική αδυναμία τεκνοποίησης. Και εισάγετε μια διάκριση σε βάρος συγκεκριμένων ανθρώπων λόγω φύλου, την οποία κανείς μα κανείς δεν μπορεί να τεκμηριώσει. Υπάρχει πολύ σοβαρός κίνδυνος να καταπέσει στα δικαστήρια. Και σας διαβάζω από την έκθεση της Επιστημονικής Υπηρεσίας της Βουλής, που λέει ότι: «Ζήτημα έχει εγερθεί σε σημαντική μερίδα της θεωρίας για το αν είναι συμβατές με την συνταγματική αρχή της ισότητας, διότι αποκλείουν τον άγαμο και μόνο άνδρα και το ομόφυλο ζεύγος από τον κύκλο των προσώπων που επιτρέπεται να προσφύγουν σε τεχνητή γονιμοποίηση αν και επιτρέπουν την προσφυγή στην άγαμη και μόνη γυναίκα». Το λέει η Επιστημονική Υπηρεσία της Βουλής. Πολύ φοβούμαι ότι σε λίγο θα το πουν και τα αρμόδια δικαστήρια και τότε θα έχουμε να αντιμετωπίσουμε ένα τεράστιο πρόβλημα με τα παιδιά που ήδη έχουν γεννηθεί ενδεχομένως. Και ακόμη πιο πρόχειρο είναι αυτό που κάνετε, διότι εισάγετε τη ρύθμιση αυτή χωρίς μεταβατική διάταξη. Τι θα γίνει στην περίπτωση που ήδη έχουμε τέτοιες ψηφοφορίες; Άκρα του τάφου σιωπή.

Κλείνω με το άρθρο 62. Κάναμε όλοι μαζί μια τροποποίηση του Συντάγματος, στην τελευταία συνταγματική Αναθεώρηση, και καταργήσαμε την αποσβεστική προθεσμία, την πολύ περιορισμένη, την πολύ σφιχτή αποσβεστική προθεσμία που αφορούσε στα αδικήματα των Υπουργών. Όμως από το 2019 μέχρι και σήμερα ο εφαρμοστικός νόμος 3126/2003 έμεινε αλώβητος. Και όχι μόνο έμεινε αλώβητος ο νόμος, αλλά παρεμβαίνετε με το άρθρο 183 του ν.4855 και ενώ δεν επιτρεπόταν να ασκηθεί η πολιτική αγωγή στο δικαστήριο αυτό, τον καταργείτε. Θέλω να πω, δηλαδή, ότι ο νόμος αυτός δεν ξέφυγε της προσοχής σας, γιατί κάνατε παρέμβαση στον νόμο αυτόν και ενώ τροποποιήσατε την παράγραφο 5, δηλαδή ασχοληθήκατε με τον νόμο, το κύριο βάρος που ήταν η δεύτερη σύνοδος της επομένης κοινοβουλευτικής συνόδου από τη διάπραξη του αδικήματος το αφήσατε στο απυρόβλητο. Τι να πω; Ότι είστε αφελείς; Δεν είμαστε αφελείς. Τι να πω; Ότι σας ξέφυγε; Είναι πασιφανές ότι δεν σας ξέφυγε γιατί παρεμβήκατε στον νόμο σε άλλη διάταξη, για να επιτρέψετε την παράσταση της πολιτικής αγωγής. Έχετε απόλυτη ευθύνη, απόλυτη πολιτική ευθύνη, διότι επί τόσο καιρό αφήσατε αλώβητο τον νόμο περί ευθύνης Υπουργών. Έχουμε Υπουργό στα έδρανα, στο εδώλιο του κατηγορουμένου προσεχώς, και είναι άγνωστο τι θα αποφασίσει το δικαστήριο. Ανοίξατε όμως τον δρόμο για να μπορεί να επικαλεστεί μια ψευδο-ερμηνευτική δήλωση και να πει ότι εφόσον η συνταγματική διάταξη μιλάει για το ως ο νόμος ορίζει και ο νόμος ορίζει ότι ισχύει η αποσβεστική προθεσμία που ανέφερα προηγουμένως, να φτάσουμε σε αδιανόητα αποτελέσματα.

Κλείνω με το εξής, εμείς ήδη από τον Μάρτιο προσπαθήσαμε και καταθέσαμε τροπολογία με περιεχόμενο ανάλογο με αυτό που έχετε καταθέσει εσείς σήμερα. Η διάταξη του άρθρου 3 παράγραφος 2 του ν.3126 θεωρείται καταργημένη από 28 Νοεμβρίου 2019. Αυτό ήταν η διάταξη. Δεν το ψηφίσατε και τότε. Και έρχεστε τώρα να φέρετε με το ίδιο περιεχόμενο διάταξη για να καλύψετε τα ακάλυπτα.

Εμείς θα την ψηφίσουμε τη διάταξη, διότι κατ’ αρχάς την έχουμε προτείνει. Αλλά αυτό εσάς δεν σας απαλλάσσει από καμία ευθύνη, πρώτον, διότι ασχοληθήκατε με τον νόμο του 2021, αλλάξατε τη δυνατότητα παράστασης της πολιτικής αγωγής, δεν αλλάξατε την προθεσμία την αποσβεστική και δεύτερον, φέραμε μία τροπολογία αρκετά νωρίτερα από εσάς την οποία αρνηθήκατε να ψηφίσετε και την υιοθετείτε σήμερα και σε πολύ λίγο καιρό θα κληθεί ένα δικαστήριο να κρίνει και εκεί φοβούμαι ότι υπάρχει ενδεχόμενο να ανοίξει ο ασκός του Αιόλου.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει η ειδική αγορήτρια από το Κομμουνιστικό Κόμμα Ελλάδας, κ. Κομνηνάκα.

Παρακαλώ, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Είναι φθηνός ο αντιπερισπασμός σας, κύριοι της Κυβέρνησης, και μεγάλη πρόκληση να πανηγυρίζετε και από πάνω για ένα πόρισμα που βασίστηκε σε επιστημονικές υποθέσεις και αμφιλεγόμενα στοιχεία. Υποθέσεις, κύριε Υπουργέ, γιατί η έρευνα σκοντάφτει διαρκώς στην απώλεια κρίσιμων αποδεικτικών στοιχείων λόγω της απαράδεκτης εκτεταμένης αλλοίωσης του τόπου του εγκλήματος. Πολύ περισσότερο είναι φθηνός ο αντιπερισπασμός σας από τη βασική σας ευθύνη για το κύριο έγκλημα, από το γεγονός ότι το 2023 δύο τρένα συγκρούστηκαν αφού κινούνταν για δώδεκα λεπτά στην ίδια γραμμή, χωρίς φωτοσήμανση, τηλεδιοίκηση, χωρίς συστήματα ασφαλείας που τα θεωρούσαν κόστος όλες οι κυβερνήσεις σε ένα ασυντήρητο δίκτυο, με αποδεκατισμένο προσωπικό στον απελευθερωμένο σιδηρόδρομο σας και με την εγγύηση της Ευρωπαϊκής σας Ένωσης των πέντε χιλιάδων βαγονιών για παλιοσίδερα και του μόλις 13% του δικτύου με σύγχρονα συστήματα ασφαλείας γιατί κοστίζει. Δεν ξεπλένονται και δεν παραγράφονται τα εγκλήματα σας ούτε τα δικά σας ούτε των προηγούμενων. Και μην ετοιμάζεστε να κουκουλώσετε τις κακουργηματικές ευθύνες των Υπουργών με τα γνωστά τερτίπια α λα Τριαντόπουλος.

Βλέπετε, κύριε Υπουργέ, αυτό που λείπει για την ουσιαστική διερεύνηση της αλήθειας και την απόδοση των ευθυνών δεν είναι η διαπίστωση που βάζετε στο άρθρο 62 ότι δεν ισχύει η αποσβεστική προθεσμία του νόμου περί ευθύνης Υπουργών μετά την Αναθεώρηση του Συντάγματος του 2019. Λείπει η ίδια η κατάργηση του απαράδεκτου νόμου περί ευθύνης Υπουργών και του άρθρου 86 του Συντάγματος και το στοιχειώδες, η κατάργηση της οργανικής εξάρτησης της ηγεσίας της δικαιοσύνης από την εκάστοτε κυβέρνηση.

Κι αυτά παραμένουν σε ισχύ, γιατί όλοι μαζί Νέα Δημοκρατία, ΠΑΣΟΚ και όλος ο ΣΥΡΙΖΑ αρνηθήκατε τις επανειλημμένες προτάσεις του ΚΚΕ για την κατάργησή τους και ας παριστάνετε τώρα τους θιγμένους. Ευθύνεστε όλοι για την προκλητική προσπάθεια συγκάλυψης όχι μόνο των ευθυνών σας αλλά και του μεγάλου ενόχου για το έγκλημα στα Τέμπη.

Και την ώρα που προσπαθείτε να αμνηστεύσετε τους Υπουργούς και τις κυβερνήσεις σας για ένα έγκλημα που στέρησε τη ζωή σε πενήντα επτά ανθρώπους, στη Θεσσαλονίκη καταδικάστηκαν σε ποινές από οχτώ έως δεκαπέντε μήνες επτά αγωνιστές, εργαζόμενοι και φοιτητές, ανάμεσά τους μέλη της Κεντρικής Επιτροπής του ΚΚΕ και του Κεντρικού Συμβουλίου της ΚΝΕ, γιατί έγραψαν αντιπολεμικά συνθήματα πάνω στις πολεμικές μηχανές του ΝΑΤΟ που στέλνονταν στην Ουκρανία. Ανοσιούργημα, κύριε Υπουργέ.

Αυτή είναι η ταξική σας δικαιοσύνη και επιδιώκετε να την κάνετε όλο και πιο αμείλικτη απέναντι στο εργατικό λαϊκό κίνημα και τις διεκδικήσεις του. Δεν θα σας περάσει, να ξέρετε.

Την ίδια υποκρισία επιδεικνύετε και στην όλη διαδικασία που ακολουθήθηκε στο σημερινό νομοσχέδιο. Διεκπεραιώσατε τη δημόσια διαβούλευση μέσα στο Πάσχα και καλέσατε σε ασφυκτικές προθεσμίες τους φορείς να τοποθετηθούν για παρεμβάσεις σε ένα τεράστιο εύρος διαφορετικών αντικειμένων. Δεν είναι άλλωστε η πρώτη φορά που κάνει κάτι τέτοιο το Υπουργείο σας, που προτείνετε αιφνιδιαστικά τροποποιήσεις βασικών νομοθετημάτων όπως οι παρούσες, χωρίς την παραμικρή ουσιαστική συζήτηση και διαβούλευση με τους αρμόδιους φορείς. Είναι χαρακτηριστική η καταγγελία της Ένωσης Διοικητικών Δικαστών ότι πρόκειται για μια παγιωμένη πρακτική της κατάρτισης νομοθετημάτων που άπτονται της δικονομίας και της ύλης που δικάζουν χωρίς να τους λαμβάνετε υπ’ όψιν.

Το νομοσχέδιο αποτελεί συρραφή ετερόκλητων διατάξεων και τροποποιήσεων μιας σειράς νομοθετημάτων. Πιο συγκεκριμένα, στο πρώτο μέρος επιχειρείτε να κάνετε ακόμα πιο αντιδραστικό το νομοθετικό πλαίσιο της Εθνικής Σχολής Δικαστών. Το κόμμα μας, βεβαίως, έχει έγκαιρα και επανειλημμένα αποκαλύψει ποιος είναι ο πραγματικός της ρόλος, να δημιουργεί νέες φουρνιές δικαστών οι οποίοι από την πρώτη στιγμή εκπαιδεύονται να δικάζουν με κριτήριο τις αντοχές της οικονομίας, τη δημοσιονομική πειθαρχία, τα ματωμένα πλεονάσματα, όλες δηλαδή αυτές τις αρχές στις οποίες επιδιώκετε να προσαρμόσετε τη δικαιοσύνη, για να παίζει τον ρόλο της ως στυλοβάτης του συστήματος.

Μάλιστα, και για τους εν ενεργεία δικαστές προβλέπετε ότι αυτοί θα αξιολογούνται με βάση τις παραπάνω κατευθύνσεις καθ’ όλη τη διάρκεια της θητείας τους. Αναφερόμαστε ιδίως στο άρθρο 7, με το οποίο αλλάζει ο τρόπος εξέτασης των υποψηφίων για τον εισαγωγικό διαγωνισμό στη σχολή μέσω της επεξεργασίας δικογράφων. Παρά τις διευκρινίσεις που δόθηκαν από τη διευθύντρια της σχολής σχετικά με την ασάφεια της διατύπωσης για τιθέμενα ερωτήματα, το κυριότερο είναι ότι ο διαγωνισμός καθίσταται πιο τεχνοκρατικός, υποβαθμίζεται αντικειμενικά το κριτήριο που αξιολογεί τη θεωρητική κατάρτιση προς τον σκοπό να επιλέγονται με μεγαλύτερη σιγουριά ως μελλοντικοί δικαστές εκείνοι που ήδη ενστερνίζονται τις προαναφερόμενες κατευθύνσεις.

Σε κάθε περίπτωση, κύριε Υπουργέ, είναι προβληματικό ότι αυτές οι αλλαγές στον τρόπο εξέτασης θα αφορούν και τον επικείμενο διαγωνισμό δημιουργώντας μεγάλη αναστάτωση και ανασφάλεια στους υποψηφίους που ολοκληρώνουν τώρα την προετοιμασία τους.

Επίσης, ο επανακαθορισμός των προσόντων που προβλέπεται στο άρθρο 5, κατά τη γνώμη μας, χρειάζεται πιο προσεκτική αντιμετώπιση, γιατί η ζητούμενη και επιβεβλημένη κοινωνική εμπειρία που πρέπει να έχει ένας δικαστής πριν την ανάληψη των καθηκόντων του δεν εξασφαλίζεται απλουστευτικά με ένα νούμερο διπλοτύπων στη δικηγορία, πολύ περισσότερο με δεδομένη τη σκληρή εργασιακή πραγματικότητα που βιώνει η μεγάλη πλειοψηφία κυρίως των νέων μισθωτών δικηγόρων, οι οποίοι μπορεί να μην έχουν και κανένα διπλότυπο στο όνομά τους ακόμη κι αν βγάζουν τον μεγάλο όγκο της δουλειάς, δυσκολεύοντας έτσι την πρόσβασή τους στον διαγωνισμό.

Με το άρθρο 10, μειώνονται οι κύκλοι στους οποίους εντάσσονται τα υποχρεωτικά προγράμματα επιμόρφωσης των εν ενεργεία δικαστών σε δύο αντί για τέσσερις που είναι σήμερα. Αυτό προφανώς είναι ομολογία αδυναμίας της σχολής να αποδεχθεί το σύνολο των αιτήσεων των δικαστών. «Είναι απαξιωτικό για μας να παλεύουμε να γίνουμε δεκτοί στα σεμινάρια», είπε χαρακτηριστικά η Πρόεδρος της Ένωσης Διοικητικών Δικαστών, ζητώντας, τουλάχιστον, να μην ισχύσει η προϋπόθεση για την προαγωγή από τις 16-09-2026.

Όμως, κρίσιμο παραμένει το γεγονός ότι τα επιμορφωτικά σεμινάρια της ΕΣΔΥ έχουν έντονα ιδεολογικό χαρακτήρα και στην πράξη αποσκοπούν στο να συμβάλλουν στην εκπαίδευση των εν ενεργεία δικαστών καταστέλλοντας, αν μπορούμε να το πούμε έτσι, τις όποιες αντίθετες απόψεις και διαθέσεις, ώστε να δικάζουν προσαρμοσμένοι στις εκάστοτε ιεραρχίες του συστήματος, στη στήριξη των επιχειρηματικών συμφερόντων και των κερδών τους και ενάντια, βεβαίως, στα λαϊκά συμφέροντα και τις διεκδικήσεις. Άλλωστε, η χρηματοδότησή τους εκπορεύεται και από το Ταμείο Ανάκαμψης.

Αυτό αποτυπώνεται χαρακτηριστικά και στην επιλογή της θεματολογίας των προγραμμάτων της υποχρεωτικής επιμόρφωσης. Φιγουράρουν μεταξύ άλλων οι πιο κρίσιμοι τομείς που ενδιαφέρουν αυτό το διάστημα την άρχουσα τάξη, η πνευματική ιδιοκτησία, η ενέργεια, η κεφαλαιαγορά, το τραπεζικό δίκαιο και άλλα παρόμοια. Προς διασφάλιση, βεβαίως, της επίτευξης της στόχευσης αυτής τα σεμινάρια όχι μόνο είναι υποχρεωτικά αλλά η παρακολούθησή τους αποτελεί και όρο για την προαγωγή των δικαστών.

Με το δεύτερο μέρος επιχειρούνται νέες αντιδραστικές μεταρρυθμίσεις στη διοικητική και την ποινική δίκη, ενώ χειροτερεύει και το πλαίσιο της υπηρεσιακής κατάστασης δικαστών και δικαστικών υπαλλήλων.

Θα αναφερθώ ενδεικτικά σε ορισμένες από αυτές που δίνουν και το στίγμα των αλλαγών:

Με τα άρθρα 27 έως 30, συμπληρώνεται σε συνέχεια προηγούμενων αντίστοιχων νομοθετικών παρεμβάσεων, ένα πλαίσιο αποσπασματικής ασύνδετης μεταφοράς κατηγοριών υποθέσεων στα διοικητικά πρωτοδικεία. Σε κάθε περίπτωση, αν θεωρείται ως δικαιολογητικός λόγος της μεταφοράς των αρμοδιοτήτων από το διοικητικό εφετείο στα πρωτοδικεία η μειωμένη ροή υποθέσεων στα περιφερειακά διοικητικά πρωτοδικεία, σας λέμε, κύριε Υπουργέ, ότι η πραγματική κατάσταση της μείωσης της ροής των υποθέσεων στα διοικητικά πρωτοδικεία οφείλεται στα δικονομικά βάρη που συνεχώς φορτώνετε και στην εκτόξευση του κόστους της δίκης. Κι αυτή, βεβαίως, δεν ανατρέπεται με μια τεχνητή αποσπασματική μεταφορά διαφορών. Αν σας ενδιαφέρει, πράγματι, να έχουν δουλειά τα πρωτοδικεία, αφαιρέστε τα δικονομικά εμπόδια, όπως η ενδικοφανής διαδικασία στις φορολογικές διαφορές, και, κυρίως, μειώστε τα δικαστικά έξοδα προκειμένου να διευκολυνθούν, πραγματικά, οι εργαζόμενοι και τα λαϊκά στρώματα για να προσέλθουν στη δικαιοσύνη.

Με το άρθρο 32, επιδεινώνεται σε επιμέρους ζητήματα ένα ήδη αντιδραστικό πλαίσιο που αφορά δικαιώματα και υποχρεώσεις των δικαστικών υπαλλήλων με εργαλείο τις αποσπάσεις. Όλες οι σχετικές διατάξεις είναι απαράδεκτες και κινούνται σε αντιδραστική και δυνητικά ρουσφετολογική κατεύθυνση. Χειροτερεύει το πλαίσιο με τη δυνατότητα ακόμα και υποχρεωτικών μετακινήσεων υπαλλήλων ακόμα και σε ακριτικά νησιά, ενώ αυτές μπορούν να χρησιμοποιηθούν κατά κόρον για να αναπτυχθεί ένα παζάρι μεταξύ διοίκησης προϊσταμένων και διοικούμενων υπαλλήλων αλλά και των κεντρικών υπηρεσιών Υπουργείων με τις υπόλοιπες δικαστικές υπηρεσίες με τις απαράδεκτες διατάξεις που προβλέπετε και για τις αποσπάσεις στο Υπουργείο δικαστών και υπαλλήλων.

Ξέρετε, με τέτοιου είδους μέτρα όχι μόνο δεν αντιμετωπίζετε τα πολύ σοβαρά προβλήματα υποστελέχωσης, αλλά τελικά τα γιγαντώνετε. Και φέρνετε τώρα, λες και τους κάνετε και χάρη, στο άρθρο 2 της συνολικά απαράδεκτης τροπολογίας σας, κύριε Υπουργέ, την αύξηση των ορίων της αποζημίωσης της υπερωριακής εργασίας στις διακόσιες ώρες, λες και με την αύξηση των ορίων εξασφαλίζετε ότι θα τα παίρνουν κιόλας όλα τα χρωστούμενα, «να σε κάψω Γιάννη, να σε αλείψω λάδι».

Όχι, κύριοι, οι δικαστικοί υπάλληλοι όπως και οι υπόλοιποι εργαζόμενοι, δεν θα ζουν για να δουλεύουν. Να προσλάβετε τώρα όλο το απαραίτητο προσωπικό. Και εάν θέλετε να ενισχύσετε το εισόδημα ενός κλάδου, που αντικειμενικά απασχολείται και υπερωριακά, να ικανοποιήσετε τα αιτήματά τους για πραγματικές αυξήσεις στους μισθούς, για επαναφορά του επιδόματος ειδικών συνθηκών, του δέκατου τρίτου και δέκατου τέταρτου μισθού, τα οποία κατ’ επανάληψη σας ζητάνε και έχουμε φέρει και τροπολογίες. Και βέβαια, ούτε να σκεφτείτε με τέτοιες διατάξεις να ανοίξετε θέμα σχετικά με το ωράριο εργασίας τους.

Έτσι, μπορεί να μειωθεί τελικά και η απροθυμία για την κατάληψη των θέσεων των νησιωτικών περιοχών που δεν επιλέγονται λόγω και του τεράστιου κόστους μετακίνησης, διαμονής και να μην αναγκάζεστε σ’ αυτές τις απαράδεκτες προβλέψεις για την υποχρεωτικότητα της απόσπασης που τελικά οδηγεί σε μεγαλύτερη απροθυμία, παραιτήσεις και τελικά γιγαντώνει το πρόβλημα αντί να το λύνει.

Συνεχίζοντας, τέλος, τα αλυσιδωτά μέτρα κατεδάφισης των κεκτημένων της κοινωνικής ασφάλισης έρχεστε να αυξήσετε τα όρια αποχώρησης από την υπηρεσία των δικαστικών επιμελητών στα εβδομήντα έτη. Διερωτόμαστε αν είναι και δοκιμαστική η επιλογή της συγκεκριμένης κατηγορίας εργαζομένων για να επεκταθεί και σε άλλους κλάδους το επόμενο διάστημα. Κάτι τέτοιο κατά τη γνώμη μας προμηνύει και αυτή η αφαίρεση στο άρθρο 41 του ανώτατου ηλικιακού ορίου διορισμού των συμβολαιογράφων, που αντικειμενικά ωθεί προς τα πάνω και τα όρια αποχώρησης από το επάγγελμα.

Ταυτόχρονα, αυτά τα μέτρα δεν είναι καινούργια. Τα βλέπουμε σε όλη την Ευρωπαϊκή Ένωση παράλληλα, βεβαίως, με τη μείωση των συντάξεων, την υποβάθμιση των κρατικών υπηρεσιών υγείας και πρόνοιας, τη μετακύλιση της ευθύνης και του βάρους της ασφάλειας στους ίδιους τους εργαζόμενους. Αυτή η αύξηση, όμως, των ορίων συνταξιοδότησης και των δικαστικών επιμελητών, όπως,, βεβαίως και συνολικά των εργαζομένων, τελεί σε αντίφαση με τις πρωτοφανείς τεχνολογικές δυνατότητες της εποχής μας, οι οποίες θα δικαιολογούσαν ακριβώς το αντίθετο, τη συνολική μείωση των ορίων συνταξιοδότησης αλλά και τη βελτίωση των συντάξεων των παροχών υγείας και γι’ αυτό, βεβαίως, η διάταξη αυτή είναι παντελώς απαράδεκτη.

Επιπλέον, με τις διατάξεις των άρθρων 56 έως 58 του νομοσχεδίου, για τις οποίες τοποθετήθηκε αναλυτικά στην κατ’ άρθρον συζήτηση στην επιτροπή, για πολλοστή φορά έρχεστε να εισάγετε σοβαρές και απαράδεκτες τροποποιήσεις στους Ποινικούς Κώδικες. Τέτοιες είναι τόσο η διεύρυνση της δυνατότητας δημοσίευσης βασικών προσωπικών δεδομένων κατηγορουμένων, καταζητούμενων για μια τεράστια γκάμα εγκλημάτων, η αναβάθμιση της λεγόμενης ανακριτικής διείσδυσης, αλλά και, κυρίως, αυτή η πρωτοφανής δυνατότητα προσφυγής του εισαγγελέα εφετών σε κάθε υπόθεση επιβολής περιοριστικών όρων στον κατηγορούμενο και μάλιστα στην κατεύθυνση αποκλειστικά της αντικατάστασής τους με επιβολή κατ’ οίκον περιορισμό ή προσωρινή κράτηση και όχι βεβαίως το αντίθετο της άρσης αυτών των όρων, δηλαδή μόνο προς χειροτέρευση της θέσης του κατηγορουμένου, η οποία συνιστά,, βεβαίως μια ακόμα χονδροειδή παρέμβαση στο έργο των δικαστών. Πρόκειται για διατάξεις που κινούνται, αξιοποιώντας, βεβαίως, και την επικαιρότητα, σε ακόμη πιο αντιδραστική κατεύθυνση, στην ενίσχυση της κατασταλτικής λειτουργίας του αστικού κράτους και της δικαιοσύνης και της αυστηροποίησης της ποινικής μεταχείρισης ως δήθεν πανάκειας για την αντιμετώπιση της εγκληματικότητας.

Τέλος, επιτρέψτε μου ένα μόνο σχόλιο για το άρθρο 46, γιατί θα τοποθετηθεί ολοκληρωμένα γι’ αυτό η Βιβή η Δάγκα και το ανέπτυξε χθες αναλυτικά. Έρχεστε εδώ να διαγκωνιστείτε για το ποιος κατέχει τα πρωτεία του προοδευτισμού γύρω από ένα τέτοιο ευαίσθητο ζήτημα.

Αλήθεια, κύριε Ξανθόπουλε, πόσο προοδευτική είναι η εμπορευματοποίηση της παρένθετης μητέρας, μιας από τις πιο ακραίες μορφές εκμετάλλευσης του γυναικείου σώματος;

**ΘΕΟΦΙΛΟΣ ΞΑΝΘΟΠΟΥΛΟΣ:** Καθόλου.

**ΜΑΡΙΑ ΚΟΜΝΗΝΑΚΑ:** Καθόλου, αλλά δεν βγάλατε τσιμουδιά γι’ αυτό.

Και αυτό αφορά και τα ομόφυλα ζευγάρια των ανδρών, αλλά αφορά και τα ετερόφυλα ζευγάρια και τις εκτός γάμου γυναίκες.

Με βάση, λοιπόν, τα παραπάνω καταψηφίζουμε το νομοσχέδιο και θα τοποθετηθούμε και στη δευτερολογία για τις τροπολογίες, που για ακόμη μια φορά φέρατε νύχτα.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Κύριε εισηγητά,επειδή εδώ είναι θέμα διαφωνίας που θα ακολουθήσει συζήτηση, να τελειώσει η πρώτη συζήτηση με τις τοποθετήσεις και μετά θα πάρετε τον λόγο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα πέντε μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Καρύστου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής από την Ελληνική Λύση, ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Κύριε Υπουργέ, κύριοι συνάδελφοι, συζητάμε σήμερα άλλο ένα νομοσχέδιο στην Εθνική Αντιπροσωπεία, ένα νομοσχέδιο που φέρνει το Υπουργείο Δικαιοσύνης. Και πάμε να δούμε τώρα τι εμπεριέχει αυτό το νέο νομοσχέδιο.

Εμπεριέχει, λοιπόν, αιφνιδιαστικές προτάσεις, τροποποιήσεις βασικών νομοθετημάτων όπως πρώτον, ο Κώδικας Οργανισμού Δικαστηρίων και Κατάστασης Δικαστικών Λειτουργών αλλά και η νομοθεσία περί Εθνικής Σχολής Δικαστικών Λειτουργών. Κάτι επιχειρείτε, κύριε Υπουργέ, να κάνετε εδώ. Κάποιους θέλετε να εξυπηρετήσετε. Και όλα αυτά χωρίς να έχει προηγηθεί η απαραίτητη και αναγκαία διαβούλευση με τις δικαστικές αρχές, ενώσεις, όπως σας καταγγείλαμε σύσσωμη η Αντιπολίτευση σε όλες τις επιτροπές. Έχουμε εντελώς διαφορετική αντίληψη αφενός για τον ουσιαστικό ρόλο της Σχολής Δικαστών και για τα κριτήρια με τα οποία εσείς επιδιώκετε να εκπαιδεύσετε τις νέες φουρνιές των δικαστών μας.

Η επιλογή, μάλιστα, να τεθεί το εν λόγω νομοσχέδιο σε δημόσια διαβούλευση εν μέσω των εορτών του Πάσχα, δεν συνέβαλε ουσιωδώς στην ουσιαστική συμμετοχή των φορέων και κυρίως των δικαστικών λειτουργών. Γι’ αυτό και εμείς ως κόμμα οφείλουμε να καταγγείλουμε για ακόμα μία φορά μέσα από το Βήμα της Βουλής την παγιωμένη πρακτική σας, την πρακτική της κατάρτισης νομοθετημάτων που άπτονται της δικονομίας και των δικαστηρίων γενικότερα, χωρίς ωστόσο προηγούμενη ακρόαση ή συνεργασία με τις αρμόδιες δικαστικές ενώσεις και φορείς, κάτι που οφείλατε να κάνετε.

Κύριε Φλωρίδη, μιλάμε σήμερα για τη δικαιοσύνη, για το ύψιστο αυτό αγαθό στο οποίο προσφεύγει ο πολίτης όταν αισθάνεται ότι αδικείται, αλλά δυστυχώς τα στατιστικά στοιχεία τα οποία βλέπουν το φως της δημοσιότητας σας εκθέτουν και ως πολιτικούς και ως Υπουργούς, αλλά και ως Κυβέρνηση. Σύμφωνα με μελέτες, κύριε Υπουργέ, επτά στους δέκα Έλληνες πολίτες δεν εμπιστεύονται τη Θέμιδα. Και επειδή έχουμε τα στοιχεία στα χέρια μας από έγκυρα sites και μεγάλες εφημερίδες και θα τα καταθέσω στα Πρακτικά, σας τα δείχνω, κύριε Υπουργέ, ότι επτά στους δέκα Έλληνες πολίτες δεν εμπιστεύονται την ελληνική δικαιοσύνη. Δηλαδή, τρεις στους δέκα, το 27% μόνο εμπιστεύεται σήμερα τους Έλληνες δικαστές και την ελληνική δικαιοσύνη.

(Στο σημείο αυτό ο Βουλευτής κ. Βασίλειος Γραμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι λυπηρό να ακούς από τα χείλη των Ελλήνων πολιτών ότι νιώθουν ανασφαλείς όταν μια υπόθεσή τους φτάσει στην ακροαματική διαδικασία. Επτά στους δέκα Έλληνες -να τα ακούσει ο ελληνικός λαός- σύμφωνα με στατιστικές υπηρεσίες βλέπουν συγκάλυψη στην υπόθεση των Τεμπών. Και εσείς, κύριε Υπουργέ, μας λέτε ότι είμαστε για τα μπάζα. Έμεινε στην ιστορία αυτή η ατάκα σας.

Η πλειοψηφία των πολιτών διαισθάνεται απόκρυψη της αλήθειας, την οποία τεχνηέντως η Κυβέρνησή σας -θα μου επιτρέψετε τη λέξη- «μπαζώνει». Από εσάς την δανείζομαι.

Μιλάμε για μία υπόθεση που έχει συγκλονίσει το πανελλήνιο, που δεν έχει ξαναγραφεί στην ιστορία της χώρας παρόμοια τέτοια τραγωδία, για μια υπόθεση που εκκρεμεί με αστοχίες, αλλοίωση στοιχείων της δικογραφίας, σημαντικές καθυστερήσεις επί της διαδικασίας, περίεργες μεταθέσεις δικαστικών λειτουργών αλλά και αιφνιδιαστικές απομακρύνσεις από την υπόθεση αυτή.

Όλα αυτά τη στιγμή που οι συγγενείς των θυμάτων, αλλά και σύσσωμη η ελληνική πολιτεία και οι Έλληνες πολίτες, κύριε Υπουργέ, ζητούν τι; Το αυτονόητο. Ζητούν δικαιοσύνη, ζητούν απόδοση ευθυνών στα εμπλεκόμενα πρόσωπα, στους συναδέλφους σας, ζητούν -ναι, γιατί όχι;- κάποιοι από αυτούς να πάνε στη φυλακή, να λογοδοτήσουν στην Έλληνα δικαστή, να τους παραπέμψουν στη δικαιοσύνη και να πάνε στη φυλακή.

Και δικαιολογημένα για εμάς, κύριε Υπουργέ. Για εσάς δεν ξέρω αλλά για εμάς είναι δικαιολογημένη η αγανάκτηση όλων των Ελλήνων πολιτών, όταν έρχεται ο Υπουργός σας από αυτό το Βήμα, από εκεί που κάθεστε εσείς, κύριε Φλωρίδη, και μας κουνάει το δάχτυλο και υποστηρίζει ότι τα τρένα είναι ασφαλή. Ενώπιον του ελληνικού λαού τα λέει αυτά και κουνάει το δάχτυλο στην Αντιπολίτευση ο κ. Καραμανλής -το θυμάμαι σαν τώρα- και μας λέει ότι πρέπει να ντρεπόμαστε, γιατί θέτουμε θέματα ασφάλειας για τα τρένα, ως Αντιπολίτευση.

Μάλιστα, ο κ. Καραμανλής ζητούσε, με περίσσιο και απύθμενο θράσος, να ανακαλέσουμε και να υποστηρίξουμε κι εμείς αυτό που υποστηρίζετε κι εσείς και στείλατε τους ανθρώπους στο θάνατο, ότι «τα τρένα είναι ασφαλή». Ε όχι, δεν θα το κάνουμε αυτό! Δεν μπορούμε να το κάνουμε! Δεν έχουμε δικαίωμα να το κάνουμε!

Και ο άλλος Υπουργός σας, ο λαλίστατος άλλος Υπουργός σας, έβγαινε σε τηλεοπτικά κανάλια, πανελλαδικής εμβέλειας κι έλεγε -ακούστε τι έλεγε, αν και τα ξέρετε- ότι εάν έβγαινε ένας Υπουργός Μεταφορών σε ένα τηλεοπτικό κανάλι και υποστήριζε ότι τα τρένα δεν είναι ασφαλή, τότε όλος ο κόσμος δεν θα ανέβαινε σε αυτά. Μάλιστα. Και αυτός συνεχίζει να είναι Υπουργός! Τι να πει κανείς;

Εδώ, λοιπόν, η δικαιοσύνη, για την οποία συζητάμε σήμερα, θα έπρεπε να αυτεπαγγέλτως να παρέμβει. Να καθίσει στο σκαμνί τους Υπουργούς αυτούς και να τους πάει για ενδεχόμενο δόλο, όπως λένε και υποστηρίζουν έγκριτοι νομικοί. Να τους καθίσει στο σκαμνί για ενδεχόμενο δόλο γιατί οι άνθρωποι υποστήριζαν το αστήρικτο.

Δικαίως, λοιπόν, η πλειοψηφία των Ελλήνων πολιτών διαμαρτύρεται. Δικαίως, λοιπόν, όσο και να αμφισβητείτε τις προθέσεις των Ελλήνων πολιτών βγαίνει στους δρόμους και διαδηλώνει. Δικαίως νιώθει ανασφαλής απέναντι στην ελληνική δικαιοσύνη και στους θεσμούς.

Θέλετε απόδειξη; Σας αναφέρω μερικά παραδείγματα. Έχουμε υποθέσεις διαφθοράς που έχουν συγκλονίσει το πανελλήνιο και που έχουν εξευτελίσει τη χώρα παγκοσμίως. Κύκλωμα πολεοδομίας στη Ρόδο, Κτηματολόγιο, επίορκοι δημόσιοι υπάλληλοι, επίορκοι αστυνομικοί, επίορκοι δημόσιοι υπάλληλοι ακόμη και δικαστές. Έχουμε οργανωμένο έγκλημα που δρα ανεξέλεγκτα στη χώρα. Έχουμε καταντήσει χειρότεροι και από την Κολομβία. Είμαστε η «Κολομβία των Βαλκανίων». Έτσι μας χαρακτηρίζουν με διεθνείς διαστάσεις! Είναι κάτι το οποίο δεν μπορεί να καταπολεμήσει καμία δική σας Αρχή.

Δεν μπορεί να καταπολεμήσει η Κυβέρνηση όσο και να προσπαθεί, αφού από τη μία συλλαμβάνονται και από την άλλη, κύριε Υπουργέ, σύμφωνα με το νομικό πλαίσιο που έχετε φτιάξει εσείς οι κυβερνώντες, αφήνονται ελεύθεροι όλοι αυτοί οι παραβατικοί, όλα αυτά τα εγκληματικά στοιχεία, όλοι αυτοί οι εγκληματίες του κοινού ποινικού δικαίου.

Έχουμε, λοιπόν, συγκλονιστικές υποθέσεις -και συνεχίζω- παιδοβιαστών και όχι παιδόφιλων, όπως αρκείστε και σας αρέσει να τους χαρακτηρίζετε. Γιατί είναι άλλο ο παιδόφιλος και άλλο ο παιδοβιαστής. Έχουμε παιδεραστές που μας κάνουν, με τις αποκαλύψεις που βλέπουμε καθημερινά, να ανατριχιάζουμε και ως πολίτες και ως γονείς που έχουμε παιδιά. Πόσες φορές είδαμε αυτά τα τέρατα να συλλαμβάνονται από την Αστυνομία, να οδηγούνται στον φυσικό τους δικαστή και από την άλλη να κυκλοφορούν ελεύθεροι ανάμεσά μας;

Τώρα για τις υποκλοπές τι να πούμε; Τα ξέρει ο κόσμος και τα γνωρίζει. Τα ξέρετε κι εσείς αλλά, δυστυχώς, γυρίζετε την πλάτη σε όλα αυτά τα θέματα. Όλα αυτά που βιώνουμε και ζούμε καθημερινά κλονίζουν και θα συνεχίσουν να κλονίζουν στον υπέρτατο βαθμό το κοινό περί δικαίου αίσθημα, γιατί οι θεσμοί κατακρημνίζονται και καταρρέουν αφού παραβιάζονται ασύστολα και καθημερινά από τους ίδιους τους κυβερνώντες και αυτό καταγγέλλουμε εδώ μέσα.

Εσείς στην Κυβέρνηση τι κάνατε; Σχεδόν τίποτα! Ναι, κύριοι της Κυβέρνησης, δεν κάνατε τίποτα για να προασπίσετε το τελευταίο προπύργιο του Έλληνα πολίτη που δεν είναι άλλο από τη δικαιοσύνη και την ανεξαρτησία της. Δείχνετε μια ανάλγητη και παγιωμένη στάση και αυτή η στάση σας είναι παγιωμένη δεκαετίες τώρα. Δεν είναι καινούργιο το φαινόμενο.

Για να ξεκαθαρίσουμε, λοιπόν, τα πράγματα: Διορισμένη δικαιοσύνη από την εκάστοτε κυβέρνηση δεν θα μπορεί να είναι ποτέ μια ανεξάρτητη δικαιοσύνη. Θα είναι μία δικαιοσύνη α λα καρτ, φτιαγμένη και κομμένη στα μέτρα σας, προσαρμοσμένη στις ανάγκες σας και στις επιταγές της εκάστοτε κυβέρνησης. Γι’ αυτό και δεν θα μπορεί ποτέ να είναι ανεξάρτητη, άμεμπτη, αδέκαστη και κυρίως, κύριε Φλωρίδη, τυφλή.

Πάμε, λοιπόν, να πούμε για το άρθρο 58 για το οποίο έγινε λόγος στις επιτροπές και δεν ξέρω αν δώσατε τη δέουσα σημασία. Τι κάνετε με αυτό το άρθρο; Δίνετε το δικαίωμα στον εισαγγελέα εφετών να προσφύγει κατά της διάταξης ανακριτή και εισαγγελέα, κύριε Υπουργέ. Αλήθεια, ποιος σας συμβούλευσε να το κάνετε αυτό; Γιατί το κάνετε αυτό το πράγμα; Στην τοποθέτησή σας θέλουμε να μας πείτε για ποιον λόγο κάνετε αυτό το πράγμα. Πού αποσκοπείτε; Γιατί εσείς ο ίδιος ακυρώνετε τη Θέμιδα; Με ποιο δικαίωμα ακυρώνετε απόφαση δικαστών βάζοντας έναν άλλον δικαστή από πάνω; Δεν έχετε εμπιστοσύνη στους Έλληνες δικαστές και προσπαθείτε με αυτόν τον τρόπο να τους επιβάλλετε επιτηρητή στις αποφάσεις τους με δικαίωμα αλλαγής απόφασης; Αυτό θέλετε να κάνετε;

Διότι, όταν βάζετε δικαστή να ακυρώσει έναν άλλο δικαστή σε ένα τόσο κομβικό στάδιο της διαδικασίας, απαξιώνονται οι αποφάσεις έμπειρων δικαστικών λειτουργών, ανακριτών και εισαγγελέων πρωτοδικών. Τι θα καταφέρετε με αυτή τη διάταξη; Να μας πείτε τι θα καταφέρετε! Θα σας πούμε εμείς τι πιστεύουμε: Θα δημιουργήσετε μία δικαιοσύνη δύο ταχυτήτων. Αυτό θέλετε να κάνετε, μια δικαιοσύνη μέσα στην ίδια τη δικαιοσύνη.

Την ίδια ακριβώς μεθοδολογία χρησιμοποιήσατε και με την επιτροπή των ιατροδικαστών, με τον κ. Καρακούκη. Αν δεν σας αρέσει ένα πόρισμα ή μια γνωμάτευση σπεύδει αυτή η επιτροπή και την αλλάζει. Αν δεν μας αρέσουν οι αποφάσεις, να έχουμε τη δυνατότητα να τις αλλάζουμε ανά πάσα ώρα και στιγμή. Αυτό για σας, κύριε Φλωρίδη, ως Υπουργό Δικαιοσύνη, είναι δίκαιο; Είναι θεμιτό; Είναι ηθικό; Είναι αξιοκρατικό; Ή είναι αντισυνταγματικό; Περιμένουμε να μας πείτε κι αυτό.

Εμείς, λοιπόν, σας απαντάμε σε μια ρήση του Επίκτητου στωικού φιλοσόφου. Ποια είναι αυτή; «Όπως το ίσιο δεν χρειάζεται χάρακα, έτσι και το δίκαιο δεν χρειάζεται δικαιοσύνη». Απλά τα πράγματα. Πόσο μάλλον όταν αυτό το δίκαιο κρίνεται από τους ίδιους τους δικαστές που εσείς διορίζετε.

Καλούμε, λοιπόν, την ηγεσία σας να αποσύρει άμεσα την εν λόγω διάταξη για την οποία -ας μου επιτραπεί η έκφραση αργκό- έγινε μεγάλος ντόρος και στις επιτροπές.

Θα πούμε και δυο λόγια για την Εθνική Σχολή Δικαστών. Ξέρετε, είναι τόσο σημαντικό αυτό ζήτημα της πλήρους απουσίας πρόβλεψης για την προστασία των σπουδαστριών της Εθνικής Σχολής Δικαστικών Λειτουργών, την ΕΣΔΙ, που βρίσκονται σε εγκυμοσύνη ή λοχία. Το αυστηρό όριο απουσιών που ισχύει, χωρίς καμία απολύτως εξαίρεση, παραβλέπει εντελώς την ανάγκη προστασίας της μητρότητας, η οποία δεν εξαντλείται στο πλαίσιο της απλής εργασιακής σχέσης, καθώς και τα θεμελιώδη δικαιώματα του παιδιού.

Η ανάγκη για ειδική νομοθετική ρύθμιση και παρέμβαση κυρίως -το είπαμε και το ξαναλέμε και μέσα από την Ολομέλεια- είναι επιτακτική και πρέπει να ρυθμιστεί άμεσα, ώστε να διασφαλίζεται η ισότιμη και ουσιαστική στήριξη της μητρότητας και κατά τη διάρκεια της εκπαίδευσης στην Εθνική Σχολή Δικαστών.

Οι προτάσεις μας, οι προτάσεις της Ελληνικής Λύσης -διότι πάντα έχουμε προτάσεις και πάντα από αυτό το Βήμα τις αναφέρουμε-, είναι οι εξής: Πρώτον, η εκλογή ηγεσίας να γίνεται από τον φυσικό της χώρο. Οι δικαστές να μη διορίζονται σε κυβερνητικές θέσεις μετά την αφυπηρέτησή τους από τις Ανεξάρτητες Αρχές, τα νομικά πρόσωπα δημοσίου δικαίου, δημόσιες αρχές και υπηρεσίες γενικότερα.

Επίσης και τέλος πρέπει να κοπεί άμεσα ο ομφάλιος λώρος μεταξύ δικαιοσύνης και εκάστοτε κυβέρνησης.

Ζητάμε, λοιπόν, το αυτονόητο. Ζητάμε μία ανεξάρτητη, ζητάμε μια αδέσμευτη και ακηδεμόνευτη δικαιοσύνη χωρίς καμία απολύτως εξάρτηση και δέσμευση απέναντι στην εκάστοτε κυβέρνηση. Καταψηφίζουμε, κύριε Υπουργέ, το συγκεκριμένο νομοσχέδιο και περιμένουμε τις απαντήσεις σας με πάρα πολύ αγωνία.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο έχει τώρα από τη Νέα Αριστερά ο ειδικός αγορητής, ο κ. Τζανακόπουλος.

Παρακαλώ, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Φλωρίδη, το τελευταίο διάστημα δεν έχετε κάνει και λίγα, η αλήθεια είναι. Έχετε προσβάλει, έχετε καθυβρίσει συγγενείς θυμάτων, Βουλευτές, πολιτικούς Αρχηγούς, όποιον έχει τολμήσει να σηκώσει ανάστημα ή έστω να διαφωνήσει με την καθεστωτική λογική με την οποία κυβερνά ο κ. Μητσοτάκης και η Κυβέρνησή του.

Όμως, κύριε Φλωρίδη, νομίζω ότι χθες στην κυριολεξία ξεπεράσετε τον εαυτό σας. Φτάσατε στο σημείο, κύριε Υπουργέ, να απειλήσετε πραγματογνώμονες. Δήθεν πραγματογνώμονες είπατε, διότι εσείς μοιράζετε και πιστοποιητικά αρτιότητας επιστημονικής και αριστείας επιστημονικής σε όποιον εσείς νομίζετε. Απειλήσατε, λοιπόν, τους δήθεν πραγματογνώμονες που έχουν αναδείξει το ζήτημα της πυρόσφαιρας, αλλά όχι μόνο το ζήτημα της πυρόσφαιρας και άλλα ζητήματα που αφορούν τις αιτίες που οδήγησαν στο τραγικό δυστύχημα, στο έγκλημα των Τεμπών με τους πενήντα επτά νεκρούς.

Τους απειλήσατε με διώξεις και με φυλακίσεις. Ξέρετε, κύριε Φλωρίδη, το να απειλεί κανείς με διώξεις και με φυλακίσεις όποιον έχει εκφράσει διαφορετική άποψη από την Κυβέρνηση δεν είναι χαρακτηριστικό δημοκρατικής πολιτείας, είναι χαρακτηριστικό ολοκληρωτικής αντίληψης. Και δικαιώνει απόλυτα τη θέση την οποία έχουμε εκφράσει εδώ και πάρα πολύ καιρό, ότι εδώ έχουμε να κάνουμε πλέον με μια συνθήκη καχεκτικής δημοκρατίας, εδώ έχουμε να κάνουμε πλέον με καθεστώς.

Είστε καθεστώς, κύριε Φλωρίδη. Τα καθεστώτα απειλούν όποιον εκφράζει διαφορετική άποψη από την κυβέρνηση με διώξεις και φυλακίσεις. Και σας καλώ, τουλάχιστον, στην σημερινή σας τοποθέτηση να ανακαλέσετε και να ζητήσετε και συγνώμη γι’ αυτό το οποίο είπατε χθες. Οφείλετε συγγνώμη όχι σε μας, ούτε καν στους συγγενείς των θυμάτων. Οφείλετε μια συγγνώμη απέναντι στη δημοκρατία.

Είπατε επίσης, κύριε Φλωρίδη, ότι μετά το πόρισμα Καρώνη κατέρρευσαν τα ψεύδη της Αντιπολίτευσης και απέτυχε η επιχείρηση αποσταθεροποίησης της χώρας. Δεν θα μπω στη διαδικασία, κύριε Φλωρίδη, να σχολιάσω τεχνικά το πόρισμα. Δεν είναι η δουλειά μου όπως δεν είναι και η δουλειά σας.

Θα σας πω μόνο ότι ήδη η επιστημονική αρτιότητα του πορίσματος έχει αρχίσει να αμφισβητείται όχι από δικηγόρους ή πολιτικούς. Έχει αρχίσει να αμφισβητείται από συναδέλφους του κ. Καρώνη, μηχανικούς και πανεπιστημιακούς. Επομένως, αυτή η συζήτηση θα συνεχιστεί.

εσείς, βέβαια, σπεύσατε να το υιοθετήσετε, ενώ γνωρίζετε ότι υπάρχουν και αντίθετα πορίσματα, ότι υπάρχουν και αντίθετες απόψεις και προφανώς σπεύσατε να το υιοθετήσετε επειδή σε κάποιο βαθμό δικαιώνει την πολιτική άμυνα της Κυβέρνησης.

Θα σας πω όμως το εξής: Ότι ανεξάρτητα της επιστημονικής εκτίμησης για το πόρισμα, που δεν είναι δουλειά σας να την κάνετε, η ποινική θέση του κ. Καραμανλή δεν αλλάζει σε τίποτα, σε τίποτα! Ο κ. Καραμανλής συνεχίζει να ευθύνεται για διατάραξη συγκοινωνιών, για έκθεση σε κίνδυνο ζωής, για ανθρωποκτονίες από αμέλεια. Συνεχίζει να ευθύνεται για όλα αυτά τα ποινικά αδικήματα ή για να μη σπεύσετε να μου πείτε ότι τον καταδίκασα, δεν αλλάζει σε τίποτα τις σοβαρότατες ενδείξεις ότι ο κ. Καραμανλής ευθύνεται για όλες αυτές τις εγκληματικές πράξεις και για άλλες. Άρα, μη σπεύδετε να δικαιώσετε την Κυβέρνηση.

Εξάλλου υπάρχει μια ποινική διαδικασία η οποία θα ακολουθήσει και κατά την οποία θα υπάρξει κρίση, όσο προφανώς το επιτρέψετε, καθώς έχετε ήδη προλάβει να διαμορφώσετε όρους με τους χειρισμούς στην υπόθεση Τριαντόπουλου για να δημιουργηθούν και δικονομικές πλημμέλειες τις οποίες οι Υπουργοί σας ενδεχομένως θα έχουν τη δυνατότητα να τις αξιοποιήσουν κατά την ποινική διαδικασία. Όμως αυτό είναι άλλο θέμα. Θα τα συζητήσουμε στην ώρα τους.

Θέλω να σας πω και κάτι ακόμα. Προσέξτε! Αυτό που θα σας πω λέγεται «επιτελεστική αντίφαση». Κατηγορείτε, λοιπόν, την Αντιπολίτευση ότι συνωμοσιολογεί. Ξέρετε τι είναι η επιτελεστική αντίφαση, κύριε Υπουργέ; Όταν αυτό που κάνετε, αυτό που επιτελείτε έρχεται σε αντίθεση, σε αντίφαση, ακυρώνει αυτό που κάνετε, αυτό που πράττετε. Αυτό γίνεται όταν αυτό που λέτε έρχεται σε αντίθεση με αυτό το οποίο κάνετε.

Τι λέτε, λοιπόν; Κατηγορείτε την Αντιπολίτευση ότι συνωμοσιολογεί επί ενάμιση χρόνο για να δημιουργήσει προβλήματα στην Κυβέρνηση, να την αποσταθεροποιήσει κ.τλ. κ.τλ.. Και την ίδια ώρα που κατηγορείτε εμάς για συνωμοσιολογία, συνωμοσιολογείτε ασυστόλως λέγοντας ότι υπήρξαν ξένες δυνάμεις οι οποίες επιχείρησαν αξιοποιώντας ή εκμεταλλευόμενες την υπόθεση των Τεμπών, να αποσταθεροποιήσουν τη χώρα. Ποιες δυνάμεις, κύριε Φλωρίδη, είναι αυτές; Αυτό δεν είναι ασύστολη συνωμοσιολογία; Πείτε μας ποιες δυνάμεις είναι αυτές που επιδιώκουν να αποσταθεροποιήσουν τη χώρα.

Και κάτι ακόμα σε σχέση με αυτό. Κύριε Φλωρίδη, από πότε η αποσταθεροποίηση της Κυβέρνησης και η πτώση της θεωρείται αποσταθεροποίηση της χώρας; Από πότε τα συμφέροντα της Κυβέρνησης ταυτίζονται με τα συμφέροντα της χώρας; Άλλη μία ένδειξη, αν όχι απόδειξη, ότι εδώ έχουμε να κάνουμε με ολοκληρωτικές αντιλήψεις. Μόνο στα ολοκληρωτικά καθεστώτα τα συμφέροντα της κυβέρνησης ταυτίζονται με τα συμφέροντα της χώρας και των πολιτών.

Η μετάλλαξή σας, κύριε Φλωρίδη. είναι απόλυτη. Θα σας πρότεινα να ανοίξετε ένα λεξικό και διαβάστε τον ορισμό του χαρακτηρισμού γενιτσαρισμός. Ο γενιτσαρισμός είναι ένα χαρακτηριστικό το οποίο αναδεικνύετε σε κάθε πολιτική σας ομιλία, να είστε φανατικότερος ακόμα και από τους πιο φανατικούς Δεξιούς απέναντι σε ποιους; Σε πρώην ομοϊδεάτες σας. Αυτό είναι το χαρακτηριστικό του πολιτικού γενιτσαρισμού. Όταν θεωρείτε ότι τα συμφέροντα της χώρας ταυτίζονται με τα συμφέροντα της Κυβέρνησής σας, αποδεικνύετε ακριβώς αυτή τη βαθύτατη πολιτική μετάλλαξη.

Κύριε Φλωρίδη, θα σας πω ότι η αποσταθεροποίηση της Κυβέρνησης και η πτώση της Κυβέρνησης είναι προϋπόθεση σταθεροποίησης της χώρας, είναι προϋπόθεση αποκατάστασης της θεσμικής κανονικότητας και της δημοκρατίας στη χώρα διότι βρισκόμαστε σε βαθύτατη θεσμική κρίση.

Έχουμε μπει σε μια φάση σκοτεινή, θεσμικού εκφυλισμού, πρωτοφανούς για την περίοδο της Μεταπολίτευσης. Και σε αυτήν τη φάση του θεσμικού εκφυλισμού, στην οποία έχουμε μπει, είστε ένας από τους κύριους πρωταγωνιστές εσείς ο ίδιος. Χθες στην επιτροπή σάς έδωσα μερικά παραδείγματα για αυτόν τον θεσμικό εκφυλισμό, γι’ αυτήν την θεσμική αποσταθεροποίηση και για τη βαθύτατη κρίση στην οποία βρίσκεται η ελληνική δικαιοσύνη. Δεν απαντήσατε σε τίποτα.

Σας είπα ότι είναι ενδεικτικό της θεσμικής κρίσης ότι ο ίδιος σας ο αδερφός, ανώτατος δικαστικός λειτουργός, βγαίνει και δίνει συνεντεύξεις πολιτικολογώντας. Δεν απαντήσατε. Και σας είπα επίσης ότι κάτι τέτοιο, όχι πολύ παλαιότερα, θα κινητοποιούσε άμεσο πειθαρχικό έλεγχο. Σας ρωτώ, λοιπόν, ευθέως: Θα ζητήσετε τον πειθαρχικό έλεγχο του κ. Φλωρίδη του νεότερου γι’ αυτό το θεσμικό παράπτωμα; Περιμένω να απαντήσετε.

Δεύτερον, το σύνθημα για αυτού του τύπου την εμπλοκή ανώτατων δικαστικών λειτουργών στην πολιτική και στη δημόσια συζήτηση την έχουν δώσει ήδη η Εισαγγελέας του Αρείου Πάγου και η Πρόεδρος του Αρείου Πάγου, οι οποίες δεν πολιτικολογούν απλώς αλλά ανοίγουν και βεντέτες με διαδίκους. Τι σκοπεύετε να κάνετε γι’ αυτό, κύριε Φλωρίδη; Το θεωρείτε ορθή θεσμική συμπεριφορά;

Τρίτον, θεωρείτε θεσμική κανονικότητα να προάγεται στη θέση της Αντεισαγγελέως του Αρείου Πάγου η κ. Βλάχου, η οποία πρωταγωνίστησε στο σκάνδαλο των υποκλοπών, εν είδει πολιτικής ανταμοιβής για τις υπηρεσίες της; Περιμένω την απάντησή σας.

Είναι θεσμική κανονικότητα, κύριε Φλωρίδη, να απολύεται από την Hellenic Train, ο βασικός ή ένας από τους βασικούς μάρτυρες κατηγορίας, ο κ. Γενιδούνιας, εκδικητικά, επειδή ακριβώς πρωταγωνίστησε στην αποκάλυψη του αίσχους; Είναι θεσμική κανονικότητα αυτό; Είναι θεσμική κανονικότητα να παραβιάζεται το Σύνταγμα ευθέως και καθ’ ομολογίαν στην περίπτωση των ανακριτικών επιτροπών, για να εξυπηρετηθεί το σχέδιο και η μεθόδευση της Κυβέρνησης;

Και πάμε τώρα στο ζήτημα της κ. Αδειλίνη. Σας ρώτησα χθες. Απαντήσατε άλλα. Και μάλιστα με αυτά τα οποία απαντήσατε προκαλέσετε και ενδοκυβερνητική κρίση. Οδηγήσατε τον κ. Κακλαμάνη, τον Πρόεδρο της Βουλής, να σας απαντήσει δεόντως. Επαναφέρω την ερώτηση, κύριε Φλωρίδη. Θεωρείτε ότι η κ. Αδειλίνη, έχει ή δεν έχει σύγκρουση συμφερόντων στην υπόθεση Τριαντόπουλου; Έχει ή δεν έχει εχέγγυα αμεροληψίας στη συγκεκριμένη υπόθεση με βάση τον τρόπο με τον οποίο έχει κινηθεί αυτά τα δύο χρόνια; Ευθέως σας ρωτώ να απαντήσετε. Πολιτική δήλωση περιμένω, κύριε Φλωρίδη.

Βρισκόμαστε στο ναδίρ. Βρισκόμαστε σε θεσμικό ναδίρ. Το 70% των πολιτών δεν εμπιστεύονται την ελληνική δικαιοσύνη. Σας δημιουργεί κάποιου είδους αναστάτωση, αυτό κύριε Φλωρίδη, ως Υπουργού της Δικαιοσύνης; Σας προβληματίζει;

Και ξέρετε κάτι; Με το νομοσχέδιο το οποίο έχετε φέρει η κρίση βαθαίνει, διότι είναι στον ίδιο ρυθμό και στην ίδια λογική με τα προηγούμενα νομοσχέδια τα οποία έχετε φέρει. Βρίθει φωτογραφικών διατάξεων αυτό το νομοσχέδιο. Για το κώλυμα εντοπιότητας για πρώτη φορά εντάσσεται στις εξαιρέσεις η Λάρισα. Δεν μας εξηγήσατε για ποιον λόγο γίνεται αυτό.

Δεύτερον, έρχεται ένα μήνα πριν την διαδικασία της επιλογής της ηγεσίας της δικαιοσύνης αλλαγή στα κριτήρια επιλεξιμότητας. Προστίθενται πολλοί περισσότεροι αρεοπαγίτες και εντάσσονται στο πεδίο των επιλέξιμων. Ρωτώ, λοιπόν: Γιατί ένα μήνα πριν έρχεται αυτή η διάταξη; Για ποιον λόγο αλλάζετε τα κριτήρια επιλογής των διδασκόντων για τη σχολή δικαστών και μάλιστα αποκλείετε πρωτοδίκες και αντιεισαγγελείς πρωτοδικών από τη δυνατότητα να διδάσκουν στη σχολή δικαστών;

Όλα αυτά, κυρίες και κύριοι συνάδελφοι, είναι διευθετήσεις για τη διατήρηση του ασφυκτικού ελέγχου της Κυβέρνησης στο εσωτερικό της δικαστικής εξουσίας. Αυτό είναι. Μην έχετε καμία αμφιβολία. Αυτά κάνει το νομοσχέδιο. Συνεχίζετε στη ρότα του ποινικού λαϊκισμού. Με αφορμή την υπόθεση της Ρόδου φέρνετε εδώ μια διάταξη η οποία δίνει τη δυνατότητα στον Εισαγγελέα Εφετών να ανατρέπει απόφαση ανακριτή και εισαγγελέα για περιοριστικούς όρους μόνο στην περίπτωση που ο Εισαγγελέας Εφετών κρίνει ότι οι περιοριστικοί όροι είναι ήπιοι και του δίνει τη δυνατότητα να προχωρά σε προσωρινή κράτηση ή κατ’ οίκον περιορισμό.

Σας το έχω πει και σε προηγούμενο νομοσχέδιο. Είναι άλλο ένα βήμα στην κατεύθυνση της μετατροπής και της επαναφοράς μάλλον του θεσμού της προφυλάκισης για τον οποίο θεσμό της προφυλάκισης η χώρα έχει καταδικαστεί από το Ευρωπαϊκό Δικαστήριο Δικαιωμάτων του Ανθρώπου παλαιότερα. Αυτό κάνετε. Μετατρέπετε τον θεσμό της προσωρινής κράτησης, προφυλάκισης, δηλαδή, σε ποινή χωρίς δίκη. Ρωτήστε και κανένα συνάδελφό σας της μαχόμενης δικηγορίας για όλα αυτά, μπορεί να σας διαφωτίσει.

Στην ίδια κατεύθυνση, λοιπόν, κινείστε.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κύριε συνάδελφε, ολοκληρώστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν έχω τον χρόνο να μιλήσω για την αποσβεστική προθεσμία γι’ αυτή την απίθανη υπόθεση. Θα έπρεπε να έχει έρθει η διάταξη το 2019.

Η διάταξη αυτή όμως -και κλείνω, κύριε Πρόεδρε, επιτρέψτε μου- θα έπρεπε να είχε έρθει αμέσως μετά την Αναθεώρηση του Συντάγματος. Εσείς λέτε ότι δεν υφίσταται κανένα θέμα, ότι αυτονοήτως η διάταξη του εκτελεστικού νόμου του Συντάγματος έχει καταργηθεί με την Αναθεώρηση του Συντάγματος το 2020 για τη σύντομη αποσβεστική προθεσμία.

Ρωτώ, λοιπόν: Αν αυτονοήτως έχει γίνει αυτό, με τη διάταξη που φέρνετε, κάνετε τα πράγματα χειρότερα. Διότι η διάταξη από μόνη της αποδεικνύει ότι υφίσταται ερμηνευτικό θέμα. Διότι αν δεν υφίστατο ερμηνευτικό θέμα γιατί φέρνετε τη διάταξη; Αυτό είναι το πρόβλημα, κύριε Φλωρίδη. Καταλαβαίνω ότι είναι μια αρκετά σύνθετη νομική σκέψη, αλλά μπορείτε να συμβουλευτείτε τους συνεργάτες σας ενδεχομένως και άλλους νομικούς από τη Νέα Δημοκρατία.

Κλείνω.

Ήθελα να μιλήσω και για την υπόθεση της παρενθεσίας.

**ΠΡΟΕΔΡΕΥΩΝ (Γεώργιος Γεωργαντάς):** Έχετε δευτερολογία, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κλείνω, κύριε Πρόεδρε.

Δεν κομίζει τίποτα καινούργιο αυτή η διάταξη. Είναι λυμένα αυτά τα ζητήματα από την νομοθέτηση του γάμου για όλα τα ζευγάρια ανεξαρτήτως φύλου. Το μόνο το οποίο κομίζει είναι μια προσπάθεια επανασύνδεσής σας με αντιδραστικές, ακροδεξιές κοινωνικές δυνάμεις.

Μας κατηγορείτε ότι δεν έχουμε προτάσεις. Μία πρόταση έχω να κάνω προς την Κυβέρνηση, κύριε Φλωρίδη. Παραιτηθείτε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από τη Νίκη, ο κ. Ρούντας.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα στην Ολομέλεια ένα ακόμα νομοσχέδιο του Υπουργείου Δικαιοσύνης με τίτλο: «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις του Υπουργείου Δικαιοσύνης», αφού περατώθηκε –όπως περατώθηκε- η διαδικασία στις τέσσερις επιτροπές.

Μπορεί, κύριε Υπουργέ, να λέτε ότι η Αντιπολίτευση αναλώνεται περίπου στο 80% των επιχειρημάτων της σε ζητήματα διαδικασίας, θέλοντας προφανώς να μας προσάψετε έλλειψη θέσεων, εμείς όμως θα συνεχίσουμε να στηλιτεύουμε τα προβλήματα που υπάρχουν στη διαδικασία για να αποδείξουμε την έλλειψη δημοκρατικότητας η οποία διακατέχει την Κυβέρνηση.

Κάποια στιγμή θα πρέπει να σας προβληματίσει σοβαρά το γεγονός ότι το ζήτημα αυτό, δηλαδή της διαδικασίας διαβούλευσης των νόμων, αποτελεί θέμα κριτικής από σύσσωμη την Αντιπολίτευση και δυστυχώς κάνετε ότι δεν το βλέπετε. Εφαρμόζετε μεν τυπικά τον νόμο και τη διαδικασία για να λέτε απλά και μόνο ότι έγινε διαβούλευση, αλλά προφανώς παραβιάζετε και το πνεύμα και την ουσία της διαδικασίας. Καλά, δεν το συζητάμε ότι βδελύττεσθε πλήρως τις νομοπαρασκευαστικές επιτροπές.

Εμείς θα συνεχίσουμε να σας το σχολιάζουμε, γιατί πρέπει κάποια στιγμή να αντιληφθείτε την εσφαλμένη νοοτροπία σας. Η διαβούλευση είναι ζήτημα ουσιαστικής συμμετοχής της κοινωνίας των πολιτών στη συνδιαμόρφωση των νόμων, αν όντως θέλουμε να μιλάμε για ποιοτική δημοκρατία, και προφανώς αποδεικνύεται από την πολιτική συμπεριφορά σας ότι δεν θέλετε να έχουν γνώση οι Έλληνες πολίτες, θέλετε να ζουν σε άγνοια, να μη γνωρίζουν τι νομοθετείτε για τις ζωές τους.

Όταν, βέβαια, πρόκειται να διαφημίσετε το κυβερνητικό σας έργο, φροντίζετε να το κάνετε με κάθε τρόπο, να χρησιμοποιήσετε όλα τα μέσα μαζικής ενημέρωσης. Όταν όμως πρόκειται για ζητήματα διαβούλευσης των νόμων τότε δεν κάνετε αυτό που πρέπει. Και σας προτρέπω να βγείτε έξω στον δρόμο να ρωτήσετε έναν τυχαίο Έλληνα πολίτη στον δρόμο αν γνωρίζει για τη διαβούλευση των νόμων.

Και θα σας το αποδείξω ότι στρεβλά χρησιμοποιείτε τη διαβούλευση και με αριθμούς. Το παρόν νομοσχέδιο αναρτήθηκε στον σχετικό διαδικτυακό τόπο στη διάρκεια των εορτών του Πάσχα.

Στο προηγούμενο ακριβώς νομοσχέδιο κάνατε ακριβώς το ίδιο, που αφορούσε την ενσωμάτωση ευρωπαϊκής Οδηγίας, την 2024/1385, για την αντιμετώπιση των νέων μορφών βίας κατά των γυναικών, το αναρτήσατε παραμονή Χριστουγέννων, όπου ακολουθούσαν Χριστούγεννα, Πρωτοχρονιά και τα Άγια Θεοφάνια.

Το ίδιο ακριβώς πράγμα κάνετε. Δώσατε φυσικά δύο εβδομάδες για να είστε και τυπικά καλυμμένοι, αλλά η ουσία είναι αυτή ότι ο ελληνικός λαός δεν έμαθε τίποτα και φυσικά ούτε και οι φορείς μπόρεσαν να συμμετέχουν ουσιαστικά και φάνηκε και από τη διαδικασία. Στο μεν προηγούμενο νομοσχέδιο τα σχόλια ήταν 392 και στο παρόν 283.

Απορώ αν, πραγματικά, η Κυβέρνηση είναι ευχαριστημένη με την ποσότητα αυτή των σχολίων, γιατί αποδεικνύει, πραγματικά, ότι ο θεσμός δεν λειτουργεί σωστά. Και απορώ γιατί κι οι ίδιοι οι Βουλευτές, η Κοινοβουλευτική Ομάδα της Κυβέρνησης Νέας Δημοκρατίας δεν αντιδρούν σε αυτό το ζήτημα, ότι έχει αποτύχει η διαβούλευση με τον τρόπο με τον οποίο το χειρίζεται η Κυβέρνηση.

Αλλά θα μου πείτε, εδώ δεν αντιδρούν οι Βουλευτές για τις δηλώσεις του κ. Τσάφου για τη Βόρεια Κύπρο, για τις υποκλίσεις στελεχών της Κυβέρνησης στον Ερντογάν, για τη φοβικότητα στα ζητήματα στο Αιγαίο και φυσικά δεν είδα και αντιδράσεις για την πρόσφατη επίθεση στη Νομική με τους καθηγητές, τον κ. Γρίβα, τον κ. Μάζη, τον κ. Φίλη, όπου τραυματίστηκε κι ένας φοιτητής.

Θα μπω λίγο στην ουσία του νομοσχεδίου και συνοπτικά θα αναφερθώ στα άρθρα, γιατί ήταν και πάρα πολλά κιόλας. Πρώτον, για την αλλαγή του τρόπου διεξαγωγής της εξέτασης των υποψηφίων για τον εισαγωγικό διαγωνισμό στην Εθνική Σχολή Δικαστών, είναι πολύ μεγάλες οι αλλαγές και θεωρούμε ότι πρέπει αυτές, αν θα εφαρμοστούν, να εφαρμοστούν τουλάχιστον στους επόμενους διαγωνισμούς όχι τώρα. Γιατί, ξέρετε, έχουν προετοιμαστεί οι άνθρωποι, αφορά το πρόγραμμα ζωής τους. Μην είστε τόσο σκληροί.

Για το επόμενο ζήτημα που αφορά στα κριτήρια επιλογής των εκπαιδευτών στην Εθνική Σχολή Δικαστών που αποκλείονται πλήρως οι πρωτοδίκες και οι αντεισαγγελείς πρωτοδικών, με την εισαγόμενη ρύθμιση δεν αξιοποιείται καθόλου η πολύτιμη πρακτική εμπειρία τους και δυστυχώς δεν θα μεταβιβάζεται αυτή η εμπειρία και στους σπουδαστές. Πρόκειται για μια επιστημονική εμπειρία, την οποία τη χρειάζονται.

Για το ζήτημα της διάθεσης προσδιορισμού εκπαιδευομένων που πρόκειται να καταλάβουν θέσεις δικαστικών υπαλλήλων, ήδη το ακούσαμε ξεκάθαρα στη συνεδρίαση των θεσμών, όπου η οργανωτική γραμματέας του διοικητικού συμβουλίου της Ομοσπονδίας Δικαστικών Υπαλλήλων Ελλάδος σάς είπε ότι το ενδιαφέρον σας είναι καθαρά επιφανειακό. Το ενδιαφέρον σας εννοώ για τους τριτέκνους και τους πολυτέκνους, οι οποίοι προφανώς δεν προστατεύονται καθόλου. Το είπε η ίδια ξεκάθαρα, δεν προστατεύονται οι τρίτεκνοι και οι πολύτεκνοι από αυτή τη διάταξη και σας πρότεινε και μέτρα.

Τα διαβάζω ακριβώς όπως τα πρότεινε η ίδια: τη μαζική πρόσληψη συναδέλφων μέσω του ΑΣΕΠ με επαναφορά των καταργηθέντων κοινωνικών κριτηρίων για τριτέκνους και πολυτέκνους που ισχύουν με τις προκηρύξεις του ΑΣΕΠ με ενδεχόμενη επιδότηση ενοικίου και με χορήγηση αδειών για εγκυμονούσες γυναίκες.

Αυτό είναι, λοιπόν, το ενδιαφέρον που έχετε για το δημογραφικό πρόβλημα; Αυτό είναι το ενδιαφέρον που έχετε για τους τριτέκνους και τους πολυτέκνους;

Μετά είναι το ζήτημα για τα κωλύματα εντοπιότητας των δικαστικών λειτουργών. Πραγματικά ετέθη από πάρα πολλούς συναδέλφους γιατί εξαιρείται η Λάρισα. Θέλουμε μια ξεκάθαρη ερμηνεία, μια ξεκάθαρη αιτιολογία, γιατί πουθενά μέσα στην ανάλυση συνεπειών ρυθμίσεων δεν υπάρχει καμία αιτιολογία γι’ αυτήν την εξαίρεση.

Μετά, για το ζήτημα της παράτασης του χρόνου της υπηρεσίας των αποσπασμένων δικαστικών λειτουργών στο Υπουργείο Δικαιοσύνης, σας το είπε ο κ. Μποροδήμος από την Ένωση Δικαστών και Εισαγγελέων ότι δεν πρέπει να αυξηθεί περαιτέρω. Το 2022, η διάρκεια ήταν τρία έτη, το 2023, εσείς οι ίδιοι, η Κυβέρνησή σας, το αυξήσατε στα τέσσερα έτη και τώρα το πάτε στα πέντε έτη. Για ποιον λόγο; Τι θα καταφέρετε δηλαδή; Και ήδη έχετε κάνει δύο αλλαγές. Για ποιον λόγο θέλετε να αλλάξετε;

Έχουμε πει ότι όσο κρατάτε τους δικαστές μακριά από τα καθήκοντά τους, όταν θα έρθει η στιγμή να επανέλθουν, θα είναι πάρα πολύ δυσκολότερο αυτό. Καλύτερα είναι να μην αποσπώνται καθόλου οι δικαστές στο Υπουργείο Δικαιοσύνης, γιατί προφανώς ο σκοπός είναι οι τρεις εξουσίες να είναι ανεξάρτητες η μία από την άλλη.

Έτσι, λοιπόν, με αυτόν τον τρόπο νομοθέτησης, καλλιεργούνται, ξέρετε, προσδοκίες και η ένωση, να το πω έτσι, των τριών εξουσιών δεν είναι ομαλή, είναι πονηρή και βέβηλη. Η δικαιοσύνη πρέπει να είναι ανεξάρτητη.

Σε ό,τι αφορά στο ζήτημα της επίδοσης με ηλεκτρονικά μέσα στους δικαστικούς λειτουργούς εγγράφων που τους αφορούν εκφράζουμε τη διαφωνία μας. Μέσα είδα ότι το άρθρο γράφει τη λέξη δύναται. Εμείς θεωρούμε ότι θα πρέπει να είναι τουλάχιστον να υπάρχει και άλλος τρόπος. Αν για κάποιους τεχνικούς λόγους δεν μπορεί να λειτουργήσει ένα email, δεν μπορεί να λειτουργήσει ένα κινητό, τι θα γίνει; Το γνωρίζουμε ότι στην Κυβέρνηση είστε λάτρεις της ψηφιακής μετάβασης, αλλά τουλάχιστον δώστε και άλλους τρόπους επίδοσης των σχετικών εγγράφων που τους αφορούν.

Στο άρθρο 58, για την προσφυγή του εισαγγελέα εφετών κατά της διάταξης των περιοριστικών όρων, θεωρούμε ότι είναι επιεικώς απαράδεκτη αυτή η ρύθμιση. Το ακούσατε ξεκάθαρα από όλους τους αρμόδιους θεσμούς, σας το έχει αναφέρει σύσσωμη η Αντιπολίτευση και εσείς εξακολουθείτε να κάνετε ότι δεν ακούτε.

Γιατί προσβάλλεται ευθέως η κρίση και η απόφαση του δικαστικού λειτουργού, προσβάλλεται η αυτονομία και η ανεξαρτησία του. Είναι ξεκάθαρο ότι αφορά μια νομοθέτηση εξ αφορμής της επικαιρότητας σε σχέση με το κύκλωμα της Πολεοδομίας στη Ρόδο. Κι είναι αδιανόητο να νομοθετείτε φυσικά με αυτόν τον τρόπο.

Σε ό,τι αφορά τώρα την διαπιστωτική διάταξη, πραγματικά, θέλουμε μια απάντηση, γιατί δεν το κάνατε τότε το 2019. Γιατί έπρεπε να περάσουν έξι χρόνια; Πραγματικά θέλω μια αιτιολογία.

Και θα κλείσω με το άρθρο 46 του παρόντος νομοσχεδίου, το οποίο είναι η απόλυτη απόδειξη της πολιτικής σας πονηρίας, της αντίφασής σας και της απόλυτης υποταγής σας στη woke κουλτούρα. Εμείς σας προειδοποιήσαμε τότε που ψηφίζατε εδώ τον ψευτογάμο των ΛΟΑΤΚΙ ότι ανοίγετε τον ασκό του Αιόλου για την καταστροφή της ελληνικής κοινωνίας και δεν το ακούγατε. Ορίστε τώρα, λοιπόν, οι ολέθριες συνέπειες.

Αυτό το ζήτημα είναι μια βαθιά πληγή και βάναυση εμπορευματικοποίηση της γυναικείας μήτρας και της ιερής σχέσης μητέρας και παιδιού. Ήθελα να πω ότι η Ελλάδα είναι από τις λίγες χώρες παγκοσμίως όπου επιτρέπεται η παρένθετη μητρότητα, γι’ αυτό και αναπτύσσεται εδώ ο λεγόμενος αναπαραγωγικός τουρισμός. Είναι, βέβαια, μια ρύθμιση η οποία εισήχθη στην ελληνική νομοθεσία το 2002 επί κυβερνήσεως ΠΑΣΟΚ. Σε πολλά ευρωπαϊκά κράτη δεν επιτρέπεται, γιατί έχουν δημιουργηθεί πάρα πολλά ζητήματα εμπορευματικοποίησης της γυναικείας φύσης, της γυναικείας μητρότητας και εξευτελισμού της, πάντα σε σχέση με οικονομικά συμφέροντα.

Ενδεικτικά θα καταθέσω στα Πρακτικά δύο άρθρα που βρήκα στο «Αφήστε με να ζήσω!», όπου παρένθετη μητέρα, λέει, εξαναγκάζεται σε έκτρωση, και σε μια άλλη ιστοσελίδα, στο «Μαμά, Μπαμπάς και παιδιά», που λέει «Η πρώτη παρένθετη μητέρα της Βρετανίας αναζητά το παιδί της που έδωσε πριν από σαράντα χρόνια». Αυτός είναι ο ιερός δεσμός που έχει η μάνα με το παιδί που κυοφορεί. Τα καταθέτω στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να θέσω κι άλλο ένα σχετικό άρθρο, ότι το ανώτατο δικαστήριο της Ισπανίας με πρόσφατη απόφασή του για την παρένθετη μητρότητα λέει ότι θίγει την αξιοπρέπεια και τα δικαιώματα των παιδιών που συλλαμβάνονται. Σας το καταθέτω κι αυτό.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η δεύτερη περίπτωση αφορά στην περίπτωση της Ιταλίας, όπου ψήφισε νόμο το 2024, έναν αυστηρό νόμο σε σχέση με άλλα ευρωπαϊκά κράτη, η οποία απειλεί τους παραβάτες που χρησιμοποιούν παρένθετα πρόσωπα με πολύ αυστηρές ποινές. Το καταθέτω κι αυτό στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και να πω ότι μέχρι και το Ευρωπαϊκό Κοινοβούλιο έχει χαρακτηρίσει την παρένθετη μητρότητα ως εμπορία ανθρώπων. Συγκεκριμένα στις 5 Οκτωβρίου του 2023 η Μικτή Επιτροπή του Ευρωπαϊκού Κοινοβουλίου για τα Δικαιώματα της Γυναίκας και τις Πολιτικές Ελευθερίες πρόσθεσε την παρένθετη μητρότητα στη λίστα των εγκλημάτων που η Οδηγία της Ένωσης στοχεύει για την πρόληψη της εμπορίας των ανθρώπων. Σας το καταθέτω κι αυτό στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενώ, λοιπόν, μέχρι τώρα στο ισχύον άρθρο 1458 του Αστικού Κώδικα αναφερόταν ρητά ότι η παρένθετη μητρότητα είναι επιτρεπτή χωρίς αντάλλαγμα, προφανώς για να μην γίνει εμπορευματοποίηση και να μην μετατραπεί η διαδικασία αυτή σε ένα μέσο πλουτισμού και απόκτησης χρημάτων, έχουμε την απόφαση 1704 στις 25-8-2022 της Εθνικής Αρχής Ιατρικώς Υποβοηθούμενης Αναπαραγωγής, η οποία προβλέπει αμοιβή για την κυοφόρο γυναίκα ύψους 10.000 ευρώ για μονήρη κύηση και 15.000 ευρώ για πολύδυμη κύηση. Την καταθέτω κι αυτή στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να, λοιπόν, πώς ανοίγει η κερκόπορτα για τον δανεισμό της μήτρας και τον εξευτελισμό της γυναικείας φύσης!

Και συνεχίζετε εσείς ως Κυβέρνηση τώρα με τη σημερινή ρύθμιση, προφανώς για λόγους ψηφοθηρικούς. Γιατί δεν έχετε πολιτική ιδεολογία, δεν έχετε ταυτότητα, σκέφτεστε καθαρά με έννοιες ψηφοθηρικές. Θέλετε δηλαδή να κλείσετε το μάτι, όπως ειπώθηκε και από άλλους συναδέλφους, σε ένα ακροατήριο, αλλά να κερδίσετε και ένα άλλο ακροατήριο.

Ήδη ακούστηκε. Θέλετε να απαγορεύσετε την παρένθετη μητρότητα σε ομοφυλόφιλα ζευγάρια ανδρών, αλλά ήδη προφανώς -να οι αρνητικές συνέπειες της εσφαλμένης νομοθέτησή σας- θα κινηθούν διαδικασίες νομικές όπου προφανώς η χώρα μας θα υποστεί κυρώσεις. Αυτό θα καταπέσει και έτσι θα ανοίξει ο ασκός του Αιόλου.

Την ίδια πονηριά κάνατε και σε προηγούμενο νομοσχέδιο για την αντιμετώπιση της βίας κατά των γυναικών, που δήθεν θέλατε να προστατέψετε τις γυναίκες από αυτήν τη βαρβαρότητα του ακρωτηριασμού των γυναικείων γεννητικών οργάνων. Εκεί, στο 315 του Ποινικού Κώδικα, βάλατε μόνο το ρήμα «εξαναγκάζει», ενώ έπρεπε να βάλετε το ρήμα «καταπείθει», γιατί έτσι αφήνετε τις κλειστές φονταμενταλιστές θρησκευτικές κοινότητες των μουσουλμάνων, που εκεί ασκείται επιρροή στον ψυχισμό των γυναικών, να προβαίνουν σε αυτήν τη βαρβαρότητα.

Σας προειδοποιούμε ότι η νομοθέτησή σας άλλη μια φορά –ξέρουμε ότι δεν θα μας ακούσετε- είναι εντελώς καταστρεπτική για την Ελλάδα.

Ο Άλντους Χάξλεϊ στο δυστοπικό μυθιστόρημά του «Ο θαυμαστός καινούργιος κόσμος» το 1932 περιγράφει την πλήρη εκβιομηχάνιση της ανθρώπινης αναπαραγωγής. Στη δική του λοιπόν, εκείνη μελλοντική δυστοπική κοινωνία τα έμβρυα δεν κυοφορούνται σε μήτρες, αλλά σε αποστειρωμένες φιάλες οι οποίες μετακινούνται πάνω σε ιμάντες παραγωγής εργοστασίου.

Και αν θέλετε πραγματικά να ασχοληθείτε με κοινωνικά θέματα, σας προτρέπουμε να ασχοληθείτε με ένα φλέγον κοινωνικό ζήτημα, το ζήτημα της γονικής αποξένωσης και τις τραγικές συνέπειες που έχουν επέλθει ύστερα από τον ν.4800/2021 περί συνεπιμέλειας.

Διαβάζουμε σε ιστοσελίδες επιστημονικά άρθρα ότι πρόκειται για μία μορφή παιδικής κακοποίησης, με επιζήμιες συνέπειες στην ψυχική και σωματική υγεία των παιδιών. Μάλιστα, αυτές οι συνέπειες έχουν αρνητικές επιπτώσεις και στους γονείς και φυσικά σε ολόκληρη την κοινωνική συνοχή.

Κλείνοντας, θέλω να επισημάνω ότι νομοθετείτε σπασμωδικά, εμβαλωματικά και χωρίς να έχετε κάποιον μακρόπνοο σχεδιασμό. Σκέφτεστε μόνο την επικαιρότητα. Είστε επικίνδυνοι γενικά για τη χώρα και το κράτος δικαίου.

Κλείνοντας –θα το καταθέσω και στα Πρακτικά-, θα αναφέρω ότι έγινε μια εκδήλωση πριν λίγες μέρες, στις 6 Μαΐου, στην αίθουσα Θεοχαράκη, με θέμα «Κράτος δικαίου και δικαιοσύνη – Ο ρόλος των δικηγόρων».

Ομιλητές ήταν ο τέως Πρόεδρος του ΔΣΑ κ. Παξινός, ο γνωστός συνταγματολόγος του ΕΚΠΑ κ. Βλαχόπουλος, ο τέως σύμβουλος του Δικηγορικού Συλλόγου Αθηνών κ. Βασίλης Παπαστεργίου και ο νυν Πρόεδρος του Δικηγορικού Συλλόγου Αθηνών κ. Δημήτρης Αναστασόπουλος.

Από τις ομιλίες αυτές εντελώς επιλεκτικά θέλω να σας αναφέρω τα εξής, τα οποία θα πρέπει να σας προβληματίσουν.

Ο κ. Παξινός είπε ότι στη σωστή απονομή της δικαιοσύνης απαιτείται και η συμβολή της πολιτείας, η οποία πρέπει να ψηφίζει νόμους που εμπνέουν σεβασμό και να διασφαλίζουν την ορθή εφαρμογή τους.

Ο κ. Βλαχόπουλος ανέφερε ως μείζονα προβλήματα του σύγχρονου κοινοβουλευτικού συστήματος στην Ελλάδα το γεγονός ότι η εξουσία σήμερα συγκεντρώνεται και εκπορεύεται αποκλειστικά και μόνο από την εκτελεστική εξουσία, από τον πανίσχυρο δηλαδή Πρωθυπουργό και κατά δεύτερο το ζήτημα της ασφάλειας δικαίου, το οποίο εσείς το καταστρατηγείτε μονίμως με την αλλαγή των κωδίκων, που ήδη αναφέρθηκε, και της πολυνομίας, καθώς ο Υπουργός κάθε φορά προσπαθεί να θεσπίσει νέους νόμους και όχι να εφαρμόσει τους προηγούμενους, για να επιδείξει δήθεν ένα νέο μεγάλο νομοθετικό έργο.

Ο κ. Βασίλης Παπαστεργίου ανέφερε τη συσσωρευμένη κοινωνική δυσφορία και την κριτική που ασκεί η ίδια η κοινωνία απέναντι στον θεσμό της δικαιοσύνης, γιατί ο κόσμος απογοητεύεται από την ατιμωρησία.

Τέλος, ο κ. Δημήτρης Αναστασόπουλος είπε ότι η πολυνομία και οι συνεχείς αλλαγές στη νομοθεσία αποτελούν τεράστιο πρόβλημα. Συγκεκριμένα είπε ότι οι συχνές αλλαγές στον Ποινικό Κώδικα και στη φορολογική νομοθεσία δημιουργούν ανασφάλεια δικαίου, καθώς ακόμα και δικαστές αδυνατούν να ακολουθήσουν τις αλλαγές και να κατανοήσουν ποιον νόμο εφαρμόζουν. Αυτά σκεφτείτε τα, σας παρακαλώ, πολύ καλά.

Επίσης, να συνυπολογίσετε και τις τροπολογίες που φέρατε χθες το βράδυ. Άκουσα την τοποθέτησή σας. Είπατε ότι πρέπει να αντιμετωπιστούν σοβαρά κοινωνικά προβλήματα.

Άντε, να το καταλάβουμε αυτό. Στις 22.00΄ και στις 23.10΄ το βράδυ της προηγούμενης ημέρας ψήφισης του νομοσχεδίου θα αντιμετωπιστούν τα σοβαρά κοινωνικά προβλήματα; Είναι επιεικώς απαράδεκτο και εντελώς αντικοινοβουλευτικό.

Σας καταθέτω στα Πρακτικά τη σχετική δημοσίευση από την προηγούμενη εκδήλωση.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστούμε για τη συνέπεια στον χρόνο.

Τον λόγο τώρα έχει η ειδική αγορήτρια από την Πλεύση Ελευθερίας κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, απείχατε από τις τρεις πρώτες συνεδριάσεις της επιτροπής που συζήτησε το σχέδιο νόμου με ταχύτατη διαδικασία και έφτασε σήμερα στη Βουλή σε έναν αγώνα δρόμου συνεδριάσεων. Εμφανιστήκατε στην τέταρτη συνεδρίαση και αναμέναμε να σας ακούσουμε για το υπό ψήφιση νομοσχέδιο να τοποθετήστε. Αντ’ αυτού όμως απολογηθήκατε.

Δεν λείπατε γιατί μεθοδεύατε την κλήρωση μελών των ανώτατων δικαστικών στο Δικαστικό Συμβούλιο που θα χειριστεί την υπόθεση του αθώου Τριαντόπουλου, έτοιμου από καιρό να εμφανιστεί ενώπιον του Δικαστικού Συμβουλίου!

Δηλώσατε ότι το Υπουργείο Δικαιοσύνης δεν είχε την αρμοδιότητα διαλογής των υποψηφίων του καταλόγου. Δηλώσατε πως το ίδιο το Δικαστικό Συμβούλιο θα εξαιρέσει τους δηλούντες, τον λόγο εξαίρεσής τους, ακόμα κι αν είχαν επισήμως γνωστοποιηθεί στο Υπουργείο οι λόγοι αυτής της εξαίρεσής τους.

Και αυτό που αβίαστα προκύπτει είναι ότι ο μόνος λόγος που δεν εξαιρέσατε όσους αποδεδειγμένα σας είχαν γνωστοποιήσει για ποιους λόγους δεν είναι δυνατόν να συγκαταλέγεται η δική τους υποψηφιότητα ανάμεσα στον κατάλογό σας είναι ότι μια τέτοια κρίση, που σαφώς και μπορούσατε και οφείλατε να διατυπώσετε ώστε να αποφευχθεί η κλήρωση μελών που θα υπέβαλαν παραίτηση αμέσως μετά λόγω κωλύματος, εξυπηρετεί το επιχείρημα ότι μην έχοντας δικαίωμα να εξαιρέσετε εκείνους κανέναν δεν είχατε δικαίωμα και αρμοδιότητα να εξαιρέσετε, ούτε την κ. Αδειλίνη Εισαγγελέα του Αρείου Πάγου, που φέρει ισχυρότατους λόγους σύγκρουσης συμφερόντων λόγω της κατ’ εντολή σας ανάμιξής της στο έγκλημα των Τεμπών με τρόπο ατιμωτικό για τους νεκρούς και τα θύματα εν γένει, ούτε βέβαια τον αδερφό σας Βασίλειο Φλωρίδη, που για ευνόητους λόγους θα έπρεπε να έχετε εξαιρέσει. Και ουδόλως σας ενοχλεί ότι εμφανίζεται να πολιτικολογεί σε συνεντεύξεις, προσβάλλοντας την αρχή της αμεροληψίας και ανεξαρτησίας που διέπει το δικαστικό λειτούργημα.

Δεν νιώθουμε καμία έκπληξη βλέποντάς σας να ασχημονείτε μπροστά στην κοινωνία, με την επίκληση του πορίσματος Καρώνη ως δήθεν μόνης αλήθειας, ενός πορίσματος που δεν εξάγει τεκμηριωμένα συμπεράσματα, αλλά γίνεται αναφορά σε προϋποθέσεις που, αν και εφόσον πληρούνται, οδηγούν σε μία αμφιλεγόμενη διαπίστωση, εξίσου όμως ανησυχητική διαπίστωση με την πρωτοφανή στάση σας σήμερα, αλλά και χθες, στα μέσα ενημέρωσης.

Γιατί πιστεύετε ότι δικαιούστε να εκδίδετε αποφάσεις ως ει δικαστής; Γιατί πιστεύετε ότι έχετε το ελάχιστο δικαίωμα σε αυτήν την Αίθουσα να επιχειρείτε τη μετατόπιση της κοινής γνώμης με εξισώσεις που αφορούν το ανεύθυνο της Κυβέρνησης για όσα εγκλήματα έχουν διαπραχθεί, αρχής γενομένης από τη μετωπική σύγκρουση των τρένων που κινούνταν επί δώδεκα λεπτά στην ίδια γραμμή στις 28-2-2023; Προς τι ο πανηγυρικός σας λόγος, κύριε Υπουργέ; Είναι ένδειξη ευπρέπειας;

Νιώθουμε, όμως, την ανάγκη να σας προετοιμάσουμε ότι αυτό που σιγοκαίει και πυροδοτείτε διαρκώς με άδικο, αλαζονεία, αμετροέπεια, ετοιμάζει τη δική σας πολιτική πυρόσφαιρα, εκείνη που προκαλείται από έλαια ψεύδους και διασποράς. Και αναδύεται η «οσμή» από την αίθουσα 168, όπου μελετάμε τη δικογραφία των δεκάδων χιλιάδων σελίδων για τα εγκλήματα Καραμανλή και Σπίρτζη και πολλών άλλων ακόμα.

Επί του παρόντος νομοσχεδίου, βλέπουμε αποσπασματικές φωτογραφικές διατάξεις, αυστηροποίηση της ποινικής νομοθεσίας, διατάξεις που επιφέρουν μεγάλες αλλαγές και στους Κώδικες Διοικητικής Δικονομίας. Είναι ένα ακόμα νομοσχέδιο που φωτίζει την ανάγκη ρύθμισης, όχι κατόπιν ουσιαστικού διαλόγου βεβαίως, αλλά σε εξυπηρέτηση μεμονωμένων συμφερόντων που καταλήγουν στην κοινή συνισταμένη, δημιουργία γόνιμου εδάφους ανάπτυξης της κυβερνητικής ρητορικής περί δήθεν έργων και προόδου στις μεταρρυθμίσεις, με μόνη κατεύθυνση την έλξη δυσαρεστημένων συντηρητικών ψηφοφόρων σας και ικανοποίηση τινών άλλων σε σχέση αλληλεπίδρασης και πολιτικής ρουσφετολογίας και ανταλλαγής.

Σε ό,τι αφορά τις προϋποθέσεις που αιφνιδιαστικά τίθενται για τον διαγωνισμό στην Εθνική Σχολή Δικαστικών Λειτουργών, είναι όχι επιφανειακή η προσέγγιση, αλλά εξυπηρετεί προφανώς κάποιους συγκεκριμένους λόγους που εσείς γνωρίζετε και εμείς όχι. Δεν δικαιούστε στα πρόθυρα του διαγωνισμού των υποψηφίων που είναι τον Σεπτέμβριο του 2025 να αλλάζετε τους όρους με ασαφή διάταξη που αφορά στη θεματική ενότητα που θα διαγωνιστούν, αν θα είναι με βάση το δικόγραφο ή αν θα κληθούν να δώσουν απαντήσεις με μορφή δικαστικής απόφασης.

Η συγκεκριμένη διάταξη του άρθρου 7 του νομοσχεδίου δημιουργεί αναστάτωση, εγείρει πάρα πολλά ερωτηματικά. Ποια είναι η δικαιολογητική βάση της ρύθμισης αυτής στο ξέπνοο του χρόνου της δοκιμασίας των επιστημόνων; Θα πρέπει σε κάθε περίπτωση να προστεθεί -εάν παραμείνει η διάταξη και δεν την αποσύρετε- ότι η ισχύς του εν λόγω άρθρου αρχίζει από τον εισαγωγικό διαγωνισμό που θα προκηρυχθεί το έτος 2027. Δώστε χρόνο. Οποιαδήποτε άλλη χρονική αφετηρία ισχύος υπονομεύει την προσπάθεια των νέων επιστημόνων και την αποτελεσματικότητά της για την πλειονότητα αυτών.

Σε ό,τι αφορά το άρθρο 58 του παρόντος νομοσχεδίου για την τροποποίηση του άρθρου 290 του Κώδικα Ποινικής Δικονομίας, σας ζητήθηκε από τους περισσότερους εκπροσώπους φορέων και από την Πλεύση Ελευθερίας να το αποσύρετε. Σας εκθέτει ακόμα μία φορά στην εικόνα που η κοινωνία αντιλαμβάνεται. Φωτογραφική διάταξη ρύθμισης υπόθεσης που έχει αχθεί στη δικαιοσύνη, αλλά η εξέλιξή της δυσαρέστησε μερίδα των «ημετέρων» και ως εκ τούτου η επέμβασή σας είναι ακαριαία, με θαυμαστό τρόπο ομολογουμένως. Μια διάταξη με την οποία επιχειρείτε επεμβάσεις χειραγώγησης των δικανικών κρίσεων, ειδικά σε υποθέσεις διακύβευσης δικαιωμάτων πολιτικών κρατουμένων, τις οποίες παρατηρούμε σε αργή εξέλιξη σε αυτό το σκοταδιστικό περιβάλλον και με τέτοιους τρόπους να απειλούνται ευθέως με εξαφάνιση ηθική και βιολογική.

Στην ίδια κατηγορία ανήκει και η παράταση της προφυλάκισης του Νίκου Ρωμανού. Από την υπόθεση αυτή φαίνεται ξεκάθαρα ποιοι εργαλειοποιούν υποθέσεις, γιατί στοχοποιούνται πρόσωπα και καταστρέφονται ανθρώπινες ζωές.

Σας καλούμε να επανεξετάσετε το ζήτημα αυτής της προφυλάκισης. Η φράση-σύνθημα στη μεγαλειώδη συναυλία συμπαράστασης που διοργανώθηκε πριν λίγο καιρό για τον Νίκο Ρωμανό θα έπρεπε να σας έχει κινητοποιήσει σε αντίθετη κατεύθυνση από αυτήν που κινείστε και ολισθαίνετε. «Ολόκληρο βαγόνι δεν ήταν αρκετό, μία σακούλα μόνο για τον Νίκο Ρωμανό». Τα εκατομμύρια που διαδήλωσαν για τα Τέμπη στις μεγαλειώδεις συγκεντρώσεις των προηγούμενων μηνών σε όλη τη χώρα και σε όλο τον κόσμο έχουν όλους τους λόγους να ενώσουν τη φωνή τους με τις δεκάδες χιλιάδες κόσμου που στάθηκε αλληλέγγυα στον αδίκως προφυλακισθέντα κρατούμενο για τις ιδέες του και όχι για δήθεν ειδεχθή πράξη που ανάγεται σε παρελθόντα χρόνο και αφορά σε ένα αποτύπωμα σε πλαστική σακούλα και διέπραξε –λέτε- με ανυπόστατες κατηγορίες που διαχέονται στη δημοσιότητα, ενώ στον ίδιο χρόνο και σε άλλο χρόνο της δικής σας διακυβέρνησης κατηγορούμενοι για ειδεχθείς πραγματικά πράξεις απολαμβάνουν την ελευθερία τους, κάνοντας χρήση του τεκμηρίου αθωότητας που δεν αναγνωρίζετε στον συγκεκριμένο κρατούμενο μέχρι την απόδειξη ενοχής.

Η κοινωνία σάς επιφυλάσσει ωστόσο απαντήσεις και στο θέμα των Τεμπών και στο θέμα του Νίκου Ρωμανού.

**ΑΘΑΝΑΣΙΟΣ ΠΛΕΥΡΗΣ:** Η κοινωνία για τον Νίκο Ρωμανό; Τι λέτε;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πλεύρη, δεν σας έχω διακόψει. Σας παρακαλώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Έχετε δίκιο. Παρακαλώ, συνεχίστε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Από την Ομοσπονδία Δικαστικών Υπαλλήλων Ελλάδας έχει γίνει σαφές ότι το παρόν νομοσχέδιο δεν επιλύει τα πολλαπλάσια προβλήματα που δημιουργήσατε με το νέο δικαστικό χάρτη και την αναμόρφωση των δικαστηρίων. Οι κενές οργανικές τους θέσεις θα παραμείνουν κενές. Οι ακριτικές περιοχές δεν θα πάψουν να ταλανίζονται.

Εντυπωσιακά ακούστηκε από την εκπρόσωπο του φορέα ότι η Διεύθυνση Δικαστικών Υπαλλήλων εξυπηρετεί τα αιτήματα μεν πεντέμισι χιλιάδων υπαλλήλων, αλλά διαθέτει ελάχιστο προσωπικό και δεν έχει μηχανοργάνωση και αυτά στην ευθύνη του δικού σας Υπουργείου. Γιατί δεν διαθέτει μηχανοργάνωση; Μια τέτοια παράλειψη οφειλόμενης ενέργειας από άποψη πολιτικής βούλησης χρησιμεύει βεβαίως, γιατί έτσι αποξενώνονται οι υπάλληλοι από τα οργανογράμματα των δικαστικών υπηρεσιών με τη δικαιολογία ότι η αύξηση των οργανικών θέσεων παρέλκει λόγω μνημονιακών δεσμεύσεων.

Από τη συνεδρίαση του συλλογικού οργάνου των δικαστικών υπαλλήλων στις 8-5-2025 αναδείχθηκε ότι οι πραγματικές αιτίες για τις καθυστερήσεις στην απονομή δικαιοσύνης δεν επιλύονται με τα προωθούμενα μέτρα. Τα προβλήματα τα γνωρίζετε, σας τα έχουν εκθέσει, αλλά τα εξέθεσαν και σε αντιπροσωπεία της Ευρωπαϊκής Επιτροπής για την αποτελεσματικότητα της δικαιοσύνης. Οι λόγοι; Τεράστιος αριθμός κενών οργανικών θέσεων στις δικαστικές υπηρεσίες της Αθήνας, υπεραπόδοση των δικαστικών υπαλλήλων και καθεστώς εντατικοποίησης στο οποίο εργάζονται, γήρανση του πληθυσμού, χαμηλές αποδοχές οι οποίες αυξάνουν τη διαρροή δικαστικών υπαλλήλων προς καλύτερα αμειβόμενες θέσεις ή σε περιοχές με όσο το δυνατόν χαμηλότερο κόστος διαβίωσης, ελλείψεις σε υλικοτεχνική υποδομή, καθυστερήσεις στην παράδοση των απομαγνητοφωνημένων πρακτικών από ιδιωτική εταιρεία που έχει αναλάβει το σχετικό έργο.

Τα ζητήματα υποδομής όμως ταλανίζουν όχι μόνο τους ίδιους τους δικαστικούς υπαλλήλους, αλλά και τον κάθε πολίτη αυτής της χώρας που τολμά να ζητά απονομή δικαιοσύνης. Σε έλεγχο μάλιστα που διενεργήθηκε στις 27-1-2025 και στις 26-2-2025 από επιθεωρητές ασφάλειας και υγείας στην εργασία διαπιστώθηκε ότι στα κτίρια του Πρωτοδικείου Αθήνας, στη Σχολή Ευελπίδων, στο κτίριο του πρώην Ειρηνοδικείου Αθηνών και στο κτίριο του Εφετείου Αθήνας υπάρχουν τεράστια προβλήματα ασφάλειας, έξοδοι κινδύνου κλεισμένες με κάγκελα, κατεβασμένα ρελέ ασφαλείας σε ηλεκτρολογικούς πίνακες.

Το ουσιώδες δεν είναι συνεπώς να παρεμβαίνουμε και δη πάντα αποσπασματικά στην υποτιθέμενα σκοπούμενη εύρυθμη λειτουργία της δικαιοσύνης στη χώρα, την οποία υπηρετούν και αποδίδουν άνθρωποι και όχι ιδεατοί θεσμοί, αλλά οι παρεμβάσεις μας να γίνονται μέσα στο πλαίσιο της φροντίδας των προσώπων που την υπηρετούν, έτσι ώστε αυτοί να στεγάζονται σε σύγχρονα ασφαλή κτίρια, με μόνιμο προσωπικό καθαριότητας, με τεχνικό προσωπικό για τη συντήρηση, με επισκευή και ασφαλή λειτουργία των δικαστικών υπηρεσιών, να έχουν στη διάθεσή τους βελτιωμένη, αναβαθμισμένη υλικοτεχνική υποδομή, να εργάζονται σε χώρο όπου υπάρχουν πλήρως στελεχωμένα ιατρεία, με μόνιμο ιατρικό και νοσηλευτικό προσωπικό όπου έχουν ληφθεί όλα τα απαραίτητα μέτρα προστασίας τους από κάθε φυσικό φαινόμενο, σεισμό, πυρκαγιά, όπου έχει καταρτιστεί σχέδιο διαφυγής σε περίπτωση που καταστεί αναγκαία η διαφυγή τους από τον χώρο εργασίας τους προς διάσωση της υγείας και της ζωής τους.

Για τα «Σπίτια του Παιδιού» ή τις «Φυλακές του Παιδιού», στο νομοσχέδιο μιλάτε για τα «Σπίτια του Παιδιού», αλλά για κάποιον λόγο συνειρμικά θυμόμαστε τις φυλακές στην Κασσαβέτεια, τις φυλακές τύπου Αλκατράζ, γιατί η εγκληματικότητα των ανηλίκων που βρίσκονται αυτήν τη στιγμή στις φυλακές αποδίδει σε νούμερα το τριπλάσιο των εγκλείστων της εποχής πριν από την ψήφιση του περιβόητου καλού σας ν.5090/2024.

Τι κάνατε με τη διάταξη για τα «Σπίτια του Παιδιού» δήθεν; Νοιάζεστε για τα θύματα ενδοοικογενειακής βίας και τους ανηλίκους και φροντίζετε για τα παιδιά αυτά. Από πότε ισχύει ο νόμος για τα πέντε Σπίτια, για τις πέντε πόλεις όπου θα συστήνατε τα «Σπίτια του Παιδιού»; Από το 2017. Πόσα Σπίτια έχουμε; Δύο στην Αθήνα και ένα –λέτε- στη Θεσσαλονίκη, δεν ξέρουμε πού.

Μα, είμαστε σοβαροί; Από το 2017 δεν έχετε κάνει τίποτα και φέρνετε μια διάταξη με την οποία λέτε ότι δύναται με προεδρικό διάταγμα η πολιτεία να θεσπίσει και άλλα «Σπίτια του Παιδιού», να ιδρυθούν σε άλλες πόλεις, σε άλλες εφετειακές περιφέρειες της χώρας; Δεν εφαρμόζονται καν σ’ αυτά τα δύο «Σπίτια του Παιδιού» οι προϋποθέσεις τις οποίες θέτει το άρθρο και ο συγκεκριμένος νόμος. Όχι στη δευτερογενή θυματοποίηση. Έχετε κάνει κανένα παρατηρητήριο δεδομένων; Ξέρετε τι συμβαίνει με τα κακοποιημένα παιδιά; Γνωρίζετε ότι οι εισαγγελείς τα παραπέμπουν πίσω σε κακοποιητές, σε καταγγελθέντες για κακοποίηση γονείς; Κρίνουν οι εισαγγελείς χωρίς να λαμβάνουν υπ’ όψιν τους γνωματεύσεις ψυχιάτρων και ψυχολόγων και εκθέσεις πραγματογνωμοσύνης, κρίνουν ότι έτσι πρέπει να γίνει, ότι αυτό είναι καλό για τη ζωή τους, να πάνε στον γονιό αυτόν που το δικαστήριο για την καταγγελία σε βάρος του θα γίνει μετά από δύο-τρία χρόνια.

Έτσι λειτουργεί η δικαιοσύνη, έτσι φροντίζετε εσείς για τα «Σπίτια του Παιδιού». Γνωρίζετε πόσο μόνιμο προσωπικό έχουν; Γιατί δεν απαντήσατε σε ερωτήσεις που σας τέθηκαν στη διάρκεια της συζήτησης του νομοσχεδίου στην επιτροπή;

Δεν φτάνει ο χρόνος αλλά θα πάρω δύο λεπτά, κύριε Πρόεδρε, για να πω για την περιβόητη διάταξη, για την επέκταση της κτηματολογικής διαμεσολάβησης. Αλήθεια τώρα, σε ένα Κτηματολόγιο σε μια χαοτική κατάσταση όπου πρόσφατα ξέσπασε και σκάνδαλο διαφθοράς για τα λεγόμενα γρηγορόσημα έρχεστε και φέρνετε τη διάταξη της κτηματικής διαμεσολάβησης; Να λύσετε τι ακριβώς μεταξύ των δήμων, των νομικών προσώπων και των ιδιοκτητών; Τι να λυθεί; Τα προβλήματα που ανακύπτουν από τις εκατοντάδες χιλιάδες εκκρεμοτήτων που δημιουργήσατε στην «ωραία» εποχή Κυρανάκη που διοικούσε το κτηματολόγιο κατά το δοκούν; Παντελονάτα. Έτσι έλεγε. Με το επιτελικό γραφείο του επιτελικού κράτους να λειτουργεί στην Ηπείρου αποδεχόμενος κατά προτεραιοποίηση ορισμένες υποθέσεις για καταχώριση ενώ οι άλλες στον κουβά. Όποτε. Πριν από δυο-τρία χρόνια έχουν γίνει αιτήσεις καταχώρησης. Οριστική η περαίωση στην πολύ ωραία σας πλατφόρμα που χάνει ακόμα και τις αιτήσεις καταχώρησης.

Σε ένα Κτηματολόγιο μήπως που είδε το φως της δημοσιότητας στη «Διαύγεια» η πολύ ωραία απόφαση έγκρισης δέσμευσης 868.000 ευρώ στις 11 Μαΐου; Γιατί; Για επικοινωνιακό σύμβουλο. Τόσο ωραία τα έχετε κάνει που δίνετε κι ένα εκατομμύριο. Στερείστε της αναγκαίας υποδομής και του αναγκαίου προσωπικού για τις διεκπεραιώσεις και τις άμεσες καταχωρήσεις σε κίνδυνο της ασφάλειας των συναλλαγών αλλά έχετε ανάγκη από επικοινωνιολόγο και διαθέτετε και 1 εκατομμύριο για να γίνει ο διαγωνισμός. Να έρθει ένας επικοινωνιακός σύμβουλος να σας πει «πώς θα διαχειριστούμε και τους υπαλλήλους που κάνουν μία αίτηση και μια ανακοίνωση προς το προσωπικό και τους λένε «φέρτε τα «πόθεν» σας να δούμε ποιοι είστε σωστοί από τους υπαλλήλους; Ποιοι μπαίνετε στη διαδικασία της διαφθοράς; Ποιοι όχι; Φέρτε τα «πόθεν έσχες» σας με βάση τον ν.3528/2007». Και έρχεται η ίδια η κυρία που διευθύνει στο Ελληνικό Κτηματολόγιο και διοικεί -και ποιος άλλος διοικεί δεν έχουμε καταλάβει τελικά- και λέει ότι η συγκεκριμένη ενέργεια του διευθυντή ανθρώπινου δυναμικού των διοικητικών υπηρεσιών δεν συνδέεται με τα γεγονότα της τρέχουσας επικαιρότητας, της διαφθοράς. «Δεν συνδέεται και κακώς σας εστάλη ανακοίνωση να μπείτε στη διαδικασία υπάλληλοι υποχρεωτικά να υποβάλετε δήλωση περιουσιακής κατάστασης και να ενημερώσετε την υπηρεσία με ατομικό φάκελο. Κακώς σας ζητήθηκε. Μην το κάνετε». Όχι δεν θέλουμε να ξέρουμε. Όλα καλά. Συνεχίζουμε αλλά θέλουμε έναν επικοινωνιακό σύμβουλο να μας πει λιγάκι «τι να κάνουμε, πως να σας διαχειριστούμε και εσάς και τους πολίτες». Οκτακόσιες εξήντα οκτώ χιλιάδες ευρώ γι’ αυτό.

Για το άρθρο 62 και για περισσότερα θέματα θα τοποθετηθώ στη δευτερολογία μου.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Ερατεινής Φωκίδας, καθώς και είκοσι οκτώ μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Ναυπλίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο τελευταίος ειδικός αγορητής από τους Σπαρτιάτες, κ. Πέτρος Δημητριάδης.

Παρακαλώ, κύριε συνάδελφε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω κάνοντας μια αναφορά για το φλέγον ζήτημα που είναι το θέμα των Τεμπών και την προανακριτική. Πάγια θέση μας είναι πως η προανακριτική δεν πρέπει να γίνει fast track. Πρέπει να γίνει με μάρτυρες και όπως προβλέπεται. Κυρίως να ασκηθούν ποινικές διαχρονικές ευθύνες του κ. Καραμανλή και του κ. Σπίρτζη αλλά και άλλων προσώπων. Για μας ευθύνη υφίσταται λόγω της μη εκτέλεσης της σύμβασης 717. Επίσης, θα ήθελα να πω για το πόρισμα Καρώνη ότι, ξέρετε, δεν δικαιώνει την Κυβέρνηση. Και θα σας πω γιατί. Το ζητούμενο στα Τέμπη είναι η σύγκρουση. Γιατί συγκρούστηκαν τα τρένα. Επομένως, από τη στιγμή που εκείνη τη βραδιά δεν υπήρχαν συστήματα ασφάλειας και τηλεδιοίκηση η Κυβέρνηση παραμένει εκτεθειμένη. Όσον αφορά στο πόρισμα Καρώνη να πω ότι δεν είμαι ειδικός όμως έχω διαβάσει πλειάδα άρθρων από το πρωί τα οποία επισημαίνουν πως υπάρχουν και πάρα πολλές τεχνικές ασάφειες στο συγκεκριμένο πόρισμα. Αυτό θα το ερευνήσουμε βασικά. Δεν είμαι αρμόδιος όμως υπάρχουν ασάφειες. Πολλοί ειδικοί έχουν ήδη διαφωνήσει. Τελειώνω την παρένθεση.

Θέλω να πω για το συγκεκριμένο νομοσχέδιο τα εξής. Το συγκεκριμένο νομοσχέδιο αποτελεί ένα ακόμα δείγμα μιας αποσπασματικής και πρόχειρης νομοθέτησης. Μιας νομοθέτησης η οποία τέθηκε σε διαβούλευση κατά την περίοδο του Πάσχα, πράγμα για το οποίο διαμαρτυρήθηκε και η Ένωση Διοικητικών Δικαστών. Και θέλω να πω και κάτι. Πολλές φορές ακούω το επιχείρημα ότι δεν πειράζει που έχουν λίγο χρόνο οι φορείς για το νομοσχέδιο γιατί υπάρχει διαβούλευση. Όμως η διαβούλευση συνιστά την πρόχειρη μορφή του νομοσχεδίου. Το νομοσχέδιο είναι ακόμα υπό επεξεργασία. Δεν αφορά στην τελική μορφή. Για την τελική μορφή οι φορείς είχαν ελάχιστο χρόνο. Γι’ αυτόν τον λόγο είχαμε και διαμαρτυρίες. Αυτό πρέπει να το τονίσουμε. Πάρα πολλές φορές ξέρετε λέμε για διαβούλευση όμως δεν αποτελεί την οριστική μορφή. Πρέπει η οριστική μορφή του νομοσχεδίου να τεθεί σε κάποιο χρόνο μελέτης από τους φορείς και από τους Βουλευτές.

Το συγκεκριμένο νομοσχέδιο περιέχει μια πληθώρα άρθρων τα οποία χτίζουν μια πλειάδα θεμάτων, κατά την άποψή μου πρόχειρα και με αποσπασματικό τρόπο. Βασικός κορμός του νομοσχεδίου είναι οι αλλαγές στο νομοθετικό πλαίσιο της Εθνικής Σχολής Δικαστικών Λειτουργών. Επ’ αυτού είχα πει τα εξής στις επιτροπές. Σε κάποια πράγματα συμφωνούμε. Για παράδειγμα στο να τίθεται ελάχιστο όριο τριάντα παραστάσεων και να υπάρχει μια τριετής προϋπηρεσία. Το είχα πει και χθες στην επιτροπή και στην πρωτολογία μου ότι για μας όντως θα πρέπει κάποιος που είναι δικαστής έχει κάποια προϋπηρεσία ως δικηγόρος. Όχι γιατί το βλέπω συντεχνιακά ως δικηγόρος αλλά διότι θεωρώ ότι θα πρέπει να έχεις υπάρξει δικηγόρος, να έχεις μια στοιχειώδη εμπειρία σύνταξης δικογράφων ώστε να μπορείς μετά να αξιολογείς δικόγραφα και να ζητάς καλύτερα αποφάσεις. Αυτό μας το είπε και η διευθύντρια της Εθνικής Σχολής Δικαστών που είπε ότι όσοι δικαστές έχουν διατελέσει δικηγόροι έχουν πολύ μεγαλύτερη ευχέρεια και πολύ μεγαλύτερη ευκολία στο να κατανοήσουν δικόγραφα και να συντάξουν αποφάσεις. Αυτό για μας πρέπει να υφίσταται. Εγώ θεωρώ οξύμωρο αυτό που ίσχυε έως και σήμερα. Μπορεί να ήταν κάποιος δικαστής πολύ κατηρτισμένος όμως να μην έχει υπάρξει ποτέ δικηγόρος και να κρίνει με τη σειρά του δικόγραφα. Για μένα είναι αντιφατικό και οξύμωρο.

Που διαφωνούμε; Διαφωνούμε στο γεγονός ότι εξαιρούνται από το εκπαιδευτικό προσωπικό οι εισαγγελείς πρωτοδικών και οι πρωτοδίκες. Εγώ προσωπικά δεν καταλαβαίνω για ποιο λόγο γίνεται η εξαίρεση. Οι άνθρωποι είναι πεπειραμένοι και θα πρέπει να συνεχίσουν να διδάσκουν στη Εθνική Σχολή Δικαστών.

Σε άλλα ζητήματα του νομοσχεδίου μας προβλημάτισε το γεγονός ότι επεκτείνεται το όριο συνταξιοδότησης των δικαστικών υπαλλήλων από τα εξήντα πέντε στα εβδομήντα έτη. Εδώ να πω ότι εμμέσως πλην σαφώς η Κυβέρνηση παραδέχεται ότι υφίσταται υποστελέχωση στο προσωπικό των δικαστηρίων. Όμως όπως έχουμε πει επανειλημμένως αυτό πρέπει να αντιμετωπιστεί με προσλήψεις νέου προσωπικού και όχι με επιμήκυνση της συνταξιοδότησης των δικαστικών υπαλλήλων διότι αυτοί οι άνθρωποι έχουν μεγάλο φόρτο εργασίας, έχουν ήδη βεβαρημένο ωράριο και για μένα προσωπικά δεν θα πρέπει να επιβαρύνονται περισσότερο με αυτά τα καθήκοντα και ηλικιακά. Για εμάς προέχει η πρόσληψη νέων υπαλλήλων που θα πρέπει να γίνει άμεσα διότι δυστυχώς έχουμε μεγάλη υποστελέχωση σε όλα τα δικαστήρια και στην περιφέρεια. Γι’ αυτό έχουμε μεγάλη καθυστέρηση στην καθαρογραφή και δημοσίευση των αποφάσεων. Επομένως, θεωρούμε πως θα πρέπει η Κυβέρνηση αυτό το θέμα να το εντοπίσει αλλιώς και όχι απλώς με επιμήκυνση του ορίου συνταξιοδότησης.

Επίσης, ένα άλλο θέμα που έχει προκύψει είναι τα κωλύματα εντοπιότητας όπου για πρώτη φορά πάλι μπαίνει η Λάρισα. Δεν ξέρω για ποιο λόγο. Η Λάρισα ξέρετε δημιουργεί συνειρμούς λόγω Τεμπών. Δεν ξέρω για ποιο λόγο μπήκε αυτό το κώλυμα εντοπιότητας. Και μάλιστα να πω ότι είναι η δεύτερη τροποποίηση η οποία γίνεται με αποτέλεσμα πάρα πολλοί δικαστικοί λειτουργοί οι οποίοι έχουν κάνει ένα συγκεκριμένο προγραμματισμό, σήμερα βλέπουν το προγραμματισμό τους να ανατρέπεται. Δηλαδή, ουσιαστικά κάποιος άνθρωπος έχει κάνει έναν προγραμματισμό και αυτήν τη στιγμή έχουμε ανατροπή. Έχουμε αλλαγή. Για μας προσωπικά θα έπρεπε να υπάρχει μεγαλύτερη προσοχή και όχι να γίνεται με τρόπο βεβιασμένο που πολλές φορές δημιουργεί πάρα πολλά προβλήματα.

Ένα άλλο θέμα το οποίο είχαμε θίξει και στις επιτροπές είναι ο τρόπος ηλεκτρονικής ειδοποίησης δικογράφων και κλήσεων με sms και με email σε δικαστικούς λειτουργούς. Είχαμε πει, λοιπόν, πως θα πρέπει να γίνεται με αυξημένες δικλίδες ασφάλειας, θα πρέπει να υπάρχει ένα σύστημα εγγυημένης ασφάλειας ώστε να μην υπάρχει το εξής πρόβλημα. Πολλές φορές στέλνεται ένα sms και πάει στα ανεπιθύμητα. Και κάποιος δεν το βλέπει. Πρέπει να είναι εγγυημένο ότι θα το δει. Δεύτερο και πιο σημαντικό είναι ότι θα θέλαμε να είναι προαιρετικό και όχι υποχρεωτικό –να μη γίνει κανόνας- διότι σε πολλές περιπτώσεις η ηλεκτρονική ειδοποίηση έχει πάρα πολλά προβλήματα. Για παράδειγμα, γίνεται διακοπή ρεύματος και εσύ δεν λαμβάνεις το email. Γίνεται λάθος αποστολή. Γίνεται αποστολή στα ανεπιθύμητα. Πολλές φορές αυτό θα πρέπει να το δούμε γιατί υπάρχουν πάρα πολλά λάθη στην ηλεκτρονική ειδοποίηση. Για μας προσωπικά πρέπει να προέχει η έγγραφη ειδοποίηση και όχι μόνο η ηλεκτρονική. Αυτό είναι κάτι το οποίο θα πρέπει να δούμε. Η άποψή μου είναι ότι είναι και εξαιρετικά σοβαρό.

Ένα άλλο ζήτημα που υπάρχει είναι μία ακόμα τροποποίηση στον Κώδικα Ποινικής Δικονομίας, στο άρθρο 290, αναφορικά με τη δυνατότητα προσφυγής του εισαγγελέα σε περιπτώσεις που επιβάλλονται περιοριστικοί όροι, ειδικά αν αυτοί οι όροι είναι και επιεικέστεροι. Θέλω να πω κάτι. Είναι η δέκατη ένατη φορά αν δεν κάνω λάθος που γίνεται τροποποίηση στον Κώδικα Ποινικής Δικονομίας. Οι αλλεπάλληλες αυτές τροποποιήσεις δημιουργούν κατ’ αρχάς πολύ μεγάλη σύγχυση. Στο τέλος θα βγαίνουν οι δικαστές εισαγγελείς στην έδρα με τέσσερις κώδικες και θα πρέπει να βρουν ποια είναι η εφαρμοστέα διάταξη.

**ΘΕΟΦΙΛΟΣ ΞΑΝΘΟΠΟΥΛΟΣ:** Έτσι γίνεται.

**ΠΕΤΡΟΣ ΔΗΜΗΤΡΙΑΔΗΣ:** Και έτσι γίνεται, πραγματικά, το έχω δει κι εγώ. Ο συνάδελφος έχει δίκιο. Έτσι γίνεται.

Δηλαδή, υπάρχει πολύ μεγάλη σύγχυση. Οι αλλεπάλληλες αυτές τροποποιήσεις δημιουργούν πρόβλημα, να ξέρετε. Και για μας προσωπικά δημιουργείται και ανασφάλεια δικαίου. Πρέπει να υπάρχει μια σταθερά. Πρέπει να γίνεται ενιαία η ρύθμιση και όχι να έχουμε συνεχείς τροποποιήσεις αποσπασματικές. Για μένα προσωπικά θα δημιουργήσει πάρα πολύ μεγάλο πρόβλημα στην απονομή δικαιοσύνης και κυρίως στο να διακρίνει κάποιος ποια είναι η εφαρμοστέα διάταξη. Είναι σοβαρό αυτό το θέμα και πρέπει να το δούμε.

Δεύτερον, επειδή αυτή η διάταξη βλέπω ότι είναι φωτογραφική και φυσικά σχετίζεται με το κύκλωμα Πολεοδομίας Ρόδου όπου υπήρξαν περιοριστικοί όροι, θα πρέπει να πω λίγο το εξής: Αυτή η υπόθεση, που προκάλεσε και την επέμβαση της κ. Κλάπα, η οποία για μένα θεσμικά ήταν άτοπη, όμως, θέλω να πω ότι δεν μπορεί να ξέρει ο κάθε δικαστής, ο κάθε ανακριτής ο κάθε εισαγγελέας και να υπόκειται σε έλεγχο από τον Άρειο Πάγο για το τι απόφαση βγάζει. Αν ήταν έτσι, θα έπρεπε όλοι οι δικαστές να παραπέμπονται και να έχουν πειθαρχικό έλεγχο. Δεν γίνεται αυτό το πράγμα. Δεν μπορεί ο εισαγγελέας και ο δικαστής να έχει έναν μπαμπούλα από πάνω του και να τον φοβίζει για το τι απόφαση θα βγάλει. Για εμένα αυτό είναι λάθος, προσωπικά. Και θα ήθελα να πω ότι δεν μπορεί, ξέρετε, να νομοθετούμε φωτογραφικά, υπό την πίεση της επικαιρότητας και υπό την πίεση ενός λαϊκού -να το πω έτσι- αισθήματος δικαιοσύνης, το οποίο πολλές φορές είναι και λανθασμένο, διότι εμείς ούτε έχουμε διαβάσει τη δικογραφία ούτε γνωρίζουμε λεπτομέρειες. Το λέω για να γνωρίζει ο κόσμος.

Και αυτό το ξέρετε γιατί σήμερα –να το πω και αυτό- αθωωθήκαμε για την εξαπάτηση εκλογέων, όλη η Κοινοβουλευτική Ομάδα. Το λέω γιατί κάποιοι, δυστυχώς, τους προηγούμενους μήνες είχαν προδικάσει την απόφαση, είχανε βγάλει την απόφαση, μιλούσανε για πράγματα που δεν ξέρανε, χωρίς να δουν τη δικογραφία. Σήμερα, λοιπόν, κατέρρευσε και αυτή η κατηγορία. Αυτό το αναφέρω ως δείγμα για να πω ότι πολλές φορές καλό είναι να μην προδικάζουμε αποφάσεις και να μην προκαταβάλλουμε τη δικαστική κρίση. Αυτό το λέω, έτσι, ως παράδειγμα.

Αυτό, λοιπόν, που θα ήθελα να πω -και τελειώνω- είναι ότι δεν μπορεί να υπάρχει παρέμβαση του Ανώτατου Δικαστηρίου του Αρείου Πάγου σε όποια δικαστική κρίση. Διαφορετικά, θα έχουμε πάρα πολύ μεγάλο πρόβλημα. Ο δικαστής πρέπει να αποφασίζει βάσει της λειτουργικής ανεξαρτησίας του και όχι με τη δαμόκλειο σπάθη ενός πειθαρχικού ελέγχου ή κάποιας παρέμβασης. Αυτό για μένα είναι πάρα πολύ σημαντικό.

Επίσης, θα ήθελα να πω λίγο και κάτι για την τροποποίηση σχετικά με την παρένθετη μητρότητα στο άρθρο 45. Όταν είχε έρθει το νομοσχέδιο για την ισότητα στον πολιτικό γάμο, εμείς είχαμε αντιταχθεί και είχαμε θέσει –ξέρετε- και πάρα πολλά πρακτικά ζήτημα τα οποία θα προέκυπταν. Ένα από αυτά ήταν και αυτό, η παρένθετη μητρότητα, όπου είχαμε επισημάνει τους κινδύνους.

Βλέπω, λοιπόν, το Υπουργείο, μετά από ένα χρόνο περίπου –ίσως και περισσότερο από έναν χρόνο- αντελήφθη το πρόβλημα. Όμως, θα ήθελα να πω ότι εμείς το είχαμε επισημάνει από τότε, είχαμε επισημάνει τα μεγάλα προβλήματα που θα προκύψουν, τα μεγάλα κενά που υπάρχουν και δυστυχώς να πω ότι αποδεικνύεται πως πολλές φορές –ξέρετε- νομοθετούμε υπό την πίεση να κάνουμε μια κοινωνική κατάκτηση στην κοινωνία και παραβλέπουμε πάρα πολλά σοβαρά επιμέρους ζητήματα. Αυτό, λοιπόν, για μας θα έπρεπε να έχει διορθωθεί από πέρυσι και τότε το είχαμε επισημάνει σε πάρα πολλές περιπτώσεις.

Σε γενικές γραμμές, θα ήθελα να πω το εξής: Το σημερινό νομοσχέδιο ουσιαστικά είναι ένα νομοσχέδιο κατακερματισμένο. Το είχαν πει ερανιστικό, εγώ το λέω πανσπερμία –να το πω έτσι- διατάξεων, πάρα πολλές διατάξεις οι οποίες είναι από δω και από κει και αγγίζουν πάρα πολλά ζητήματα. Δυστυχώς, όμως, αυτή η πολυνομοθεσία σε αρκετές περιπτώσεις δεν επιφέρει το επιθυμητό αποτέλεσμα. Και σε αρκετές περιπτώσεις, να ξέρετε, ότι δημιουργεί και μεγαλύτερη σύγχυση.

Εμείς, λοιπόν, από εδώ καλούμε το Υπουργείο ώστε να υπάρξει μια μεγαλύτερη ενότητα μέσα στο νομοσχέδιο και όχι να προσπαθούμε να εντάξουμε σε ένα νομοσχέδιο άσχετο άλλες διατάξεις που ερεθίζουν πληθώρα ζητημάτων, με αποτέλεσμα να γίνεται ουσιαστικά ένας χαμός νομοθετικός και ουσιαστικά σε πάρα πολλές περιπτώσεις να μην ξέρουμε τι ισχύει και πώς θα ισχύσει στο μέλλον και πώς θα εφαρμοστεί.

Τέλος, θα ήθελα να πω και το εξής, επειδή είδα και τις τροπολογίες που κατατέθηκαν χθες το βράδυ. Δυστυχώς, βλέπω για ακόμη μία φορά επικρατεί η κακή νομική πρακτική να κατατίθενται τροπολογίες το προηγούμενο βράδυ, με αποτέλεσμα να μην μπορούν οι Βουλευτές να τις μελετήσουν επαρκώς. Και θέλω να ρωτήσω για ποιον λόγο γίνεται αυτό. Γιατί δεν τις καταθέτετε δυο-τρεις μέρες πριν, βασικά; Έχετε άφθονο χρόνο. Γιατί να το κάνετε το τελευταίο βράδυ; Ποιος ο λόγος; Και θα πρέπει πάλι να μελετούμε βεβιασμένα τι συμβαίνει.

Για εμάς, λοιπόν, προσωπικά θα πρέπει σήμερα το Υπουργείο και γενικότερα από δω και στο εξής, σε όλα τα νομοσχέδια να υπάρχει μια επάρκεια χρόνου και για τις τροπολογίες και όχι να έρχονται βεβιασμένα το προηγούμενο βράδυ, άντε να τις μελετήσουμε να βγάλουμε συμπέρασμα. Αυτό, ξέρετε, είναι πάρα πολύ δύσκολο, ειδικά για εμάς που βρισκόμαστε σε μικρές Κοινοβουλευτικές Ομάδες. Έχουμε πολύ μεγάλο πρόβλημα. Έχουμε επιτροπές, έχουμε κι άλλα νομοσχέδια. Είναι πάρα πολύ δύσκολο. Αφού υπάρχει επάρκεια χρόνου, μπορούμε να το κάνουμε και νωρίτερα, με την άνεσή μας και όχι να το κάνουμε βεβιασμένα και υπό την πίεση του χρόνου.

Τελειώνοντας, να πω το εξής: Εμείς θα καταψηφίσουμε το νομοσχέδιο γιατί υπάρχουν πάρα πολλές προβληματικές και φωτογραφικές διατάξεις. Θα θέλαμε, όμως, σε εκείνες τις περιπτώσεις τα ζητήματα που αφορούν τον Κώδικα Ποινικής Δικονομίας, Πολιτικής Δικονομίας και Διοικητικής Δικονομίας να ρυθμίζονται ενιαία και όχι αποσπασματικά με επιμέρους ζητήματα, διότι, αντί να δημιουργούμε ασφάλεια, δημιουργούμε ανασφάλεια δικαίου.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για την συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δώδεκα μαθήτριες και μαθητές και πέντε συνοδοί εκπαιδευτικοί από το Ενιαίο Ειδικό Επαγγελματικό Γυμνάσιο-Λύκειο Χανίων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Πρόεδρος της Ελληνικής Λύσης ο κ. Κυριάκος Βελόπουλος.

Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κύριε Υπουργέ, σήμερα θα ήθελα έτσι συναινετικά και παραινετικά να μιλήσουμε λίγο για το Υπουργείο που είστε αρμόδιος. Έχω μπροστά μου τρεις σελίδες. Η Νέα Δημοκρατία εξελέγη το 2019, κύριε Φλωρίδη, με διάφορα συνθήματα και με ένα πρόγραμμα. Στην πρώτη περίοδο έκανε είκοσι εφτά νομοσχέδια για τη δικαιοσύνη. Ακούστε τον αριθμό: Είκοσι επτά νομοσχέδια! Στη δεύτερη περίοδο, έκανε δώδεκα νομοσχέδια για την δικαιοσύνη, τα δέκα από αυτά είναι δικά σας, κύριε Φλωρίδη.

Και εγώ ρωτώ: Πόσα νομοσχέδια θα χρειαστεί η χώρα για να αποκτήσει δικαιοσύνη πραγματική, μια εύρυθμη δικαιοσύνη, η οποία θα είναι αξιόλογη και αξιοπρεπής; Πείτε μου εσείς. Θέλετε, εκατό, διακόσια, τριακόσια, νομοσχέδια, εφτακόσια; Μην ξεχνάτε ότι η πολυνομία -από αρχαιοτάτων χρόνων, κύριε Φλωρίδη, το έλεγαν οι πρόγονοί μας- οδηγεί στην αναρχία, διότι εκμεταλλεύονται παράθυρα εκ παραθύρων οι διάφοροι παρανομούντες και δεν τιμωρούνται.

Όταν μια Κυβέρνηση, κύριε Φλωρίδη, επί δικής σας θητείας, έχει κάνει δέκα νομοσχέδια και φέρνετε και άλλο νομοσχέδιο, κι άλλο, κι άλλο, κι άλλο, θεωρώ -για κάθε λογικό άνθρωπο και για τα παιδιά που μας βλέπουν εκεί πάνω- ότι εδώ αποδεικνύεται ένα πράγμα ή όλα τα προηγούμενα δεν έκαναν σωστά τη δουλειά τους, αλλά και οι Υπουργοί μαζί και η Κυβέρνηση, και φέρνουν ένα νέο νομοσχέδιο για να τα διορθώσουν ή πάλι θα κάνουμε άλλο νομοσχέδιο την άλλη φορά, για να διορθώσουμε το συγκεκριμένο νομοσχέδιο.

Καταθέτω στα Πρακτικά τους πίνακες με την πολυνομία της Νέας Δημοκρατίας.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρθρο 58, κύριε Φλωρίδη. Δεν θα μπω στη διαδικασία, αν θέλετε, να ξιφουλκήσω και να πω αιχμηρές εκφράσεις. Δεν το καταλαβαίνω. Υπάρχει δικαιοσύνη. Λέτε εσείς προσωπικά ότι πρέπει να εμπιστευόμαστε τη δικαιοσύνη. Το ακούω. Όλοι πρέπει να εμπιστεύονται τη δικαιοσύνη ως ένα βαθμό.

Αλλά τι κάνετε τώρα; Καταργείται τη μια τη δικαιοσύνη, με μια δικαιοσύνη δύο ταχυτήτων. Δηλαδή, εισαγγελέας και ανακριτής αποφασίζουν κάτι και κάνετε ένα νέο δικαστήριο, πάνω από αυτούς, για να ακυρώσετε αυτούς, δηλαδή, να ακυρώσετε τη δικαιοσύνη, περιέργως. Εξηγήστε μου για ποιον λόγο γίνεται αυτό. Ή δεν εμπιστεύεστε και εσείς τους κατώτερους δικαστικούς και εισαγγελείς ή φοβάστε -θα το πω έτσι- την ευνομία τους και την αντικειμενικότητά τους για αποφάσεις που αφορούν εσάς -όχι εσάς προσωπικά, αλλά την Κυβέρνησή σας.

Επιλέξτε, λοιπόν, την οδό της καλοσύνης και όχι της κακίας. Τι θα πει δικαιοσύνη πάνω στη δικαιοσύνη; Τι θα πει αποφασίζει κάποιος από πάνω από μένα για το αν αποφάσισα σωστά και τον ακυρώνω;

Πάμε στον γάμο των ομοφυλοφίλων, που ήταν ένα από τα σημεία τριγμών στο κόμμα της Νέας Δημοκρατίας, κύριε Πλεύρη. Εγώ θα ρωτήσω κάτι. Έχω μπροστά μου αυτό που φέρατε σήμερα, κύριε Φλωρίδη. Επιχειρείτε να βάλετε τρικλοποδιά -αυτό είναι αληθές- στους άνδρες. Μπορείτε να μας πείτε αν δύο γυναίκες μπορούν να χρησιμοποιήσουν παρένθετη μητέρα, ναι ή όχι; Με βάση αυτό που κάνατε. Στους άνδρες γίνεται η τρικλοποδιά. Δεν έχετε το θάρρος να πείτε «απαγορεύουμε στους ομοφυλόφιλους να υιοθετούν παιδιά» και κάνετε τρικλοποδιές μόνο στους άνδρες. «Ο Γιώργος και ο Νίκος δεν μπορούν να υιοθετήσουν», πρόσκομμα. «Η Νικολέτα και η Σταυρούλα» μπορούν να υιοθετήσουν.

Κύριε Πλεύρη μου, καταψηφίσατε, δεν καταψηφίσατε εσείς; Θα καταψηφίσετε σήμερα; Τι θα μου πεις; Να μου πεις τώρα να ξέρω κι εγώ. Να μου πει και ο Υπουργός, όμως. Γιατί το κάνετε αυτό; Εγώ δεν λέω τώρα αν είμαι εναντίον ή υπέρ. Το έχω ξεκαθαρίσει. Είμαι υπέρ του γάμου ομοφυλοφίλων, γιατί το οικογενειακό δίκαιο, κύριε Φλωρίδη, είναι αυτονόητο. Γάμος σημαίνει υιοθεσία και αυτό που κάνετε θα καταπέσει και στο Σ.τ.Ε..

Κύριε Πλεύρη, είστε έγκριτος νομικός. Θα καταπέσει στο Σ.τ.Ε.. Άρα, λοιπόν, τι κάνουν; Προσπαθούν να παγιδεύσουν ψηφοφόρους και να παίξουν επικοινωνιακά αύριο το παιχνίδι, ότι κάναμε αυτό για να απαγορεύσουμε εκείνο.

Δεν γίνεται έτσι να νομοθετηθείτε, κύριε Φλωρίδη. Δεν θα πω ότι είναι πολιτικαντισμός, δεν θα πω ότι είναι καιροσκοπισμός. Θα πω ότι είναι λάθος επιλογή, γιατί είμαι ευγενής και, αν θέλετε, δεν θέλω να οξύνω τα πράγματα.

Πάμε στο άλλο. Ως Κυβέρνηση, πολυδιαφημίσατε το ηλεκτρονικό πινάκιο. Έτσι δεν είναι, κύριε Πλεύρη; Κύριε Φλωρίδη, θέλω να με ακούτε ένα λεπτό. Σας έχει έρθει στο γραφείο σας μια επιστολή -ήρθε και σ’ εμένα- προς τον Υπουργό Δικαιοσύνης όπου σας αποδεικνύει ότι το ηλεκτρονικό πινάκιο δεν λειτουργεί. Δικηγόρος, ενυπόγραφα, σας λέει ότι την τάδε ώρα και τάδε στιγμή, ενώ το πινάκιο έλεγε έντεκα και ήταν δεκαέξι η υπόθεσή του, ο άνθρωπος πετάχτηκε κάπου και με το που γύρισε, ερημοδικία ο πελάτης γιατί το ηλεκτρονικό πινάκιο δεν λειτουργούσε.

Δεν γίνεται να νομοθετούμε έτσι, κύριοι συνάδελφοι. Ή νομοθετούμε και εφαρμόζουμε στην πληρότητά τους αυτά που νομοθετούμε ή δεν νομοθετούμε. Το να κάνω ένα νόμο και να μην τον εφαρμόζω, είναι μια τακτική δεκαετιών. Αυτή η τακτική που οδηγεί στην ανομία και την παρανομία θα παταχθεί μόνο από την Ελληνική Λύση. Γιατί όταν υπάρχει νόμος, θα εφαρμόζεται ο νόμος.

(Χειροκροτήματα από την πτέρυγα της Ελληνικής Λύσης)

Μας λέτε, κύριε Υπουργέ, να εμπιστευτούμε εσάς ως Κυβέρνηση. Θα σας πω όμως ότι δεν μπορούμε να σας εμπιστευτούμε. Κύριε Φλωρίδη, ήσασταν εκεί πέρυσι αν δεν κάνω λάθος, είχατε ένα μάτσο χαρτιά μπροστά με το «πόθεν έσχες» και μου τα κουνούσατε. Εσείς μου κουνάγατε, λοιπόν, πέρυσι τα χαρτιά. Όταν σας έλεγα ότι εξαιρεί ο νόμος από υποχρέωση δήλωσης μετρητών άνω των 30.000 ευρώ για Βουλευτές, έργων τέχνης, κοσμημάτων, κινητών μεγάλης αξίας, είχατε πει τότε ότι θα φέρετε μία νομοτεχνική βελτίωση. Τη φέρατε; Όχι. Γιατί; Χαμογελάτε. Ένας χρόνος πέρασε. Μήπως γιατί έτσι θα υποψιαστούν οι πολίτες ότι ο Φλωρίδης και όλο το Κοινοβούλιο εδώ καλύπτει Βουλευτές, Υπουργούς, δικαστές που δεν κάνουν «πόθεν έσχες» κι έχουν μαύρα χρήματα; Αν αυτό περιποιεί τιμή για το Κοινοβούλιο, κατά την άποψή μου είναι μεμπτό. Διαφάνεια στα κομματικά, βουλευτικά, υπουργικά, δικαστικά έσοδα και έξοδα όλων!

(Χειροκροτήματα από την πτέρυγα της Ελληνικής Λύσης)

Δεν γίνεται να χρεώνουμε στον πολίτη, κύριε Πλεύρη, κύριοι συνάδελφοι, την παρανομία και να τον δικάζουμε, αλλά κάποιοι εδώ να πηγαίνουν μακριά γιατί δεν έφερε μια νομοτεχνική βελτίωση ή μελέτη ή διάταξη ο Υπουργός σας, ο οποίος το υποσχέθηκε. Φαντάζομαι ότι θα τη φέρει την άλλη βδομάδα. Έχω πολλή φαντασία. Έναν χρόνο περιμένω.

Μας λέτε, κύριε Φλωρίδη, να εμπιστευτούμε εσάς και τη δικαιοσύνη. Δεν σας εμπιστευόμαστε, κύριε Φλωρίδη. Ξέρετε γιατί; Τα ίδια μας λέγατε -όχι εσείς προσωπικά- για τα εμβόλια τότε ο Πρωθυπουργός. Και τώρα κάθονται στο σκαμνί πρώην Υπουργοί των Ηνωμένων Πολιτειών, γιατροί -θα τ’ ακούσετε σε λίγο- όπως κάθεται στο σκαμνί και η φίλη της Νέας Δημοκρατίας και του Πρωθυπουργού, η φον ντερ Λάιεν. Για τα εμβόλια κάθεται στο σκαμνί. Βγήκε η απόφαση, η ετυμηγορία του Γενικού Δικαστηρίου της Ευρωπαϊκής Ενώσεως. Βάλατε χιλιάδες, εκατομμύρια Ελλήνων να πάνε να κάνουν το εμβόλιο υποχρεωτικά όλοι σας εδώ. Όλοι. Γιατί όλοι πήγατε και λέγατε «πηγαίνετε να κάνετε το εμβόλιο». Θυμάμαι τον κ. Ανδρουλάκη, με όλο τον σεβασμό, να λέει να μην πληρώνεται η σύνταξη. Είπε να μην παίρνουν τη σύνταξη οι συνταξιούχοι, να τιμωρηθούν όσοι δεν κάνουν το εμβόλιο. Όλοι το κάνατε εδώ, πλην ημών που λέγαμε «προαιρετικά». Υπάρχει η δήλωση και σε βίντεο αν θέλετε να το δείτε. Εντάξει, λάθη κάνουν όλοι. Θα σας πω κάτι όμως. Όταν παίζεις με τις ζωές των ανθρώπων, τα λάθη πρέπει να τιμωρούνται!

(Χειροκροτήματα από την πτέρυγα της Ελληνικής Λύσης)

Διαβάζω, κύριε Υπουργέ, που πρέπει να σας εμπιστευόμαστε. Θυμάμαι τον Πρωθυπουργό εδώ ειδικά και στον κ. Ανδρουλάκη και σε μένα και στους υπόλοιπους να μας λέει ψεκασμένους. Ειδικά εμένα. Έχει μια αδυναμία περί ψεκασμών ο Πρωθυπουργός, ειδικά για την Ελληνική Λύση, αλλά δυστυχώς γι’ αυτόν επιβεβαιωνόμαστε. Του έλεγα ότι η φον ντερ Λάιεν θα καταδικαστεί κι έλεγε ψεκασμένες θεωρίες μου λες.

Το Ευρωπαϊκό Δικαστήριο αποφάνθηκε ότι αποκρύφθηκαν παράνομα τα γραπτά μηνύματα που ανταλλάχθηκαν μεταξύ της φον ντερ Λάιεν και του Αλμπέρτ Μπουρλά κατά τη διάρκεια της πανδημίας. Τα μηνύματα που στάλθηκαν προηγήθηκαν της συμφωνίας. Δηλαδή, αγοράζω εγώ εμβόλια αξίας δισεκατομμυρίων ευρώ ως φον ντερ Λάιεν και πριν τα αγοράσω μιλάω με τον Μπουρλά, ανταλλάσσω μηνύματα. Το δικαστήριο έκρινε ότι αυτή η άρνηση παραβίαζε τους νόμους περί διαφάνειας της Ευρωπαϊκής Ενώσεως. Η ετυμηγορία, λοιπόν, πλήττει σοβαρά την αξιοπιστία της διεφθαρμένης φον ντερ Λάιεν.

Ξέρετε, κύριε Υπουργέ, τι λένε στο χωριό μας στο Κιλκίς; «Πες μου τον φίλο σου να σου πω ποιος είσαι». Αν έχεις διεφθαρμένους φίλους, κύριε Πρωθυπουργέ, όπως την κ. φον ντερ Λάιεν τι μπορεί να είσαι εσύ; Μπορεί να είσαι ή ανόητος ή διεφθαρμένος ή καλοπροαίρετος πολύ. Εγώ πιστεύω ότι είναι καλοπροαίρετος ο Πρωθυπουργός, αλλά η εμμονή του για υποχρεωτικότητες μας έβαλε απέναντι. Γιατί ήταν αντιδημοκρατικές και φασιστικές οι αντιλήψεις αυτές και δικαιωθήκαμε και πάλι.

(Χειροκροτήματα από την πτέρυγα της Ελληνικής Λύσης)

Πάμε τώρα στην επικαιρότητα. Κύριε Υπουργέ, κατηγορείτε κι εσείς, αλλά και ο Πρωθυπουργός, αλλά κι εσείς της Νέας Δημοκρατίας, για εργαλειοποίηση το ΠΑΣΟΚ, τον ΣΥΡΙΖΑ, εμάς, για την υπόθεση των Τεμπών. Πείτε μου τώρα εσείς που από χθες δεχθήκαμε μια καταιγίδα επικοινωνιακή, κύριε Φλωρίδη, εργαλειοποιήσεως μιας υπόθεσης Καρώνη. Γιατί ακούστε πώς ξεκίνησε χθες το πόρισμα: «Το Εθνικό Μετσόβιο Πολυτεχνείο». Δεν είναι το Εθνικό Μετσόβιο Πολυτεχνείο, κύριε Φλωρίδη. Είναι το φυσικό πρόσωπο Καρώνης. Το Εθνικό Μετσόβιο Πολυτεχνείο έδωσε μία δουλειά υπεργολαβία στον Καρώνη. Αυτή είναι η διαδικασία. Δεν βγήκε το Εθνικό Μετσόβιο Πολυτεχνείο να τα πει αυτά.

Και λέω υπόθεση και θα σας αναφέρω τώρα σειρά ψεμάτων που ελέχθησαν από χθες μέχρι σήμερα και από τους Υπουργούς της Νέας Δημοκρατίας και από τον κ. Μαρινάκη και από τα μέσα που ελέγχετε, κύριε Φλωρίδη. Ακούστε. Πρώτον, δεν είναι πόρισμα. Είναι συμπέρασμα. Είναι υπόθεσις Καρώνη. Και λέω το εξής. Όταν μέσα στην υπόθεση Καρώνη υπάρχουν αλλεπάλληλα ψέματα και αντιφατικές δηλώσεις, πώς μπορώ να τον πάρω στα σοβαρά τον κ. Καρώνη; Λέει ο κ. Καρώνης ότι είδε τα βίντεο. Είναι καθηγητής ο άνθρωπος αυτός. Σέβομαι και υπολήπτομαι το ότι είναι καθηγητής. Έχω μπροστά μου, όμως, την απόρρητη -γιατί απαγορεύτηκε η δημοσιοποίηση- έκθεση της Διεύθυνσης Εγκληματολογικών Ερευνών. Κάτω κάτω γράφει, κύριε Πλεύρη: «Απαγορεύεται η μερική αναπαραγωγή της παρούσας έκθεσης χωρίς γραπτή άδεια». Έβγαλε έκθεση είκοσι εννέα σελίδων η Αστυνομία για τα περιβόητα βίντεο Καπερνάρου. Μέσα, κύριε συνάδελφε, λέει το εξής: «Δεν εντοπίστηκε καταγραφή που αφορά την 28 Φεβρουαρίου 2023. Κύριε Φλωρίδη, πότε έγινε το δυστύχημα των Τεμπών; Στις 28 Φεβρουαρίου 2023. Θα τα καταθέσω αυτά στα Πρακτικά για να μην κοροϊδεύουν κάποιοι τον κόσμο. Πώς η Αστυνομία, πώς ο Καρώνης είδε τα βίντεο; Ποια βίντεο είδε; Όχι του δυστυχήματος της συγκεκριμένης μέρας, άλλα βίντεο που μπορεί να είναι πραγματικά, αλλά μπορεί να είναι στις 32 Φεβρουαρίου, στις 45 Μαρτίου. Δεν είναι της 28 Φεβρουαρίου.

Το καταθέτω για τα Πρακτικά της Βουλής για τον ιστορικό του μέλλοντος. Γιατί η Αστυνομία μας απαγορεύει να τα δημοσιοποιήσουμε. Απαγορεύει και στα μέσα ενημέρωσης. Αυτή είναι η δικαιοσύνη και αυτή είναι η Αστυνομία.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άλλα ψέματα. Δηλαδή, μας είπε για τα Τέμπη ότι δεν μετέφερε τίποτε το τρένο γιατί από τα βίντεο δεν αποδεικνύεται. Μα, δεν υπάρχουν βίντεο της 28ης Φεβρουαρίου. Πού ξέρει αν υπάρχουν ή δεν υπάρχουν; Εκτός αν είναι χρονοταξιδιώτης ο κύριος τάδε Καρώνης. Πάει μπροστά, πάει πίσω, ξαναπάει μπροστά. Υπόθεση Καρώνη. Όλα αυτά θα τα καταθέσω για τα Πρακτικά.

Μιλάει για την ανάφλεξη των ελαίων σιλικόνης. Δεν θα πω τι λέει ακριβώς. Λέει ότι σε συνθήκες καύσης και ακινησίας χαρακτηρίζονται αυτοσβενόμενα λόγω του σχηματισμού στερεού οξειδίου του πυριτίου στην επιφάνεια του υγρού. Ακούστε, κύριε Πλεύρη, γιατί θα μας τρελάνει ο κ. Καρώνης. Εδώ μας λέει ότι δεν καίγονται τα έλαια σιλικόνης. Δεν καίγονται. Όχι μόνο δεν κάνουν έκρηξη. Δεν καίγονται γιατί βγάζει οξείδιο του πυριτίου, μια άσπρη σκόνη, όπως οι πυροσβεστικές. Ωραιότατα. Στην περιοχή δεν βρέθηκε οξείδιο του πυριτίου, αλλά βρήκανε και τα έλαια σιλικόνης. Το λέει παρακάτω βέβαια.

Και το χειρότερο; Ακούστε. Όταν κάνατε μια εργασία, κύριοι συνάδελφοι, στα πανεπιστήμια, όλη η ουσία, κύριε Φλωρίδη μου, ήταν το καταληκτικόν, το συμπέρασμα. Δηλαδή έγραψα πενήντα σελίδες εργασία και από κάτω ήσουν υποχρεωμένος, κύριε Πλεύρη, να βγάλεις το συμπέρασμα. Λέει, λοιπόν. Ακούστε για να είμαστε σοβαροί σε αυτή τη χώρα. Θα διαβάσω το κείμενό του από μέσα, όπως είναι, ως έχει. Εδώ είναι.

Ωχ Θεέ μου, Θεέ μου, είναι μερικές στιγμές που αναρωτιέμαι.

«Άρα, όσον αφορά την καύση, είναι λογικό να υποτεθεί». Το ξαναλέω: «Άρα, όσον αφορά την καύση, είναι λογικό να υποτεθεί». Επιστήμη δεν σημαίνει υπόθεση. Κύριε Φλωρίδη, στην επιστήμη ξέρουμε ένα πράγμα. Τι σημαίνει επιστήμη; Θεωρία, πείραμα, απόδειξη. Όσες φορές και να επαναλάβεις το ίδιο πράγμα στη θεωρία και στο πείραμά του, αποδεικνύεται το ίδιο. Εδώ, λοιπόν, μιλάει για θεωρία.

Και στο τέλος-τέλος λέει το καταληκτικό, εκεί που πραγματικά επικρατεί το μεγάλο μπάχαλο: «Αφού είναι πιθανό ενδεχόμενο να σχηματιστεί η πύρινη σφαίρα». Κύριε Φλωρίδη, πραγματικά δεν περίμενα ποτέ από τη Νέα Δημοκρατία που διακηρύσσει όλα αυτά που διακηρύσσει να πέσει στην αυτοπαγίδα της. Και κλείνει, λοιπόν, το πόρισμα: «Άρα, όσον αφορά την καύση είναι λογικό να υποτεθεί». Ακούστε, κύριε Πλεύρη, συμπέρασμα στο τέλος: «Άρα, όσον αφορά την καύση είναι λογικό να υποτεθεί ότι έλαια σιλικόνης συμμετείχαν στην πυρκαγιά». Στην επιστήμη δεν υπάρχει υπόθεση ούτε «είναι λογικό». Υπάρχει απόδειξη.

Και για να δείτε την ποιοτική διαφορά όλων ημών στην Ελληνική Λύση με εσάς, θα σας προτείνω για κάτι, κύριε Φλωρίδη και εύχομαι να το δεχτείτε ως Κυβέρνηση.

Εάν δεχτώ, λοιπόν, ότι τα έλαια σιλικόνης είναι το πρόβλημα, περιμένω από εσάς, κύριε Πλεύρη και από το κόμμα σας να κάνετε μήνυση και αγωγή στη Siemens. Κινδυνεύουν άνθρωποι τώρα που κυκλοφορούν τα τρένα. Αφού φταίνε τα έλαια σιλικόνης που είναι της Siemens, τραβάτε και μια αγωγούλα στη Siemens. Αλλά ακόμα περιμένουμε την αποζημίωση της Siemens. Πού να τολμήσει ο Πρωθυπουργός να πειράξει τη Siemens; Θα πρέπει να επιστρέψουμε πίσω με τα τιμολόγια διάφορα πράγματα. Δεν αποζημιωθήκαμε από τη Siemens ποτέ. Πήραμε 50 εκατομμύρια σε σεμινάρια.

Αφού, λοιπόν, τα έλαια σιλικόνης είναι -το λέει η Νέα Δημοκρατία-, περιμένω το κράτος να κάνει αγωγή στις Siemens. Γιατί κινδυνεύουμε ακόμη και τώρα -όχι μόνο εμείς- και χιλιάδες τραίνα στο εξωτερικό. Ποιόν κοροϊδεύετε; Ποιόν κοροϊδεύουμε; Για πείτε μου. Αλλά μιλάμε για τη Siemens, που θυμάται ο κ. Φλωρίδης -φαντάζομαι δεν ξέχασε, έχει καλή μνήμη- τι είπε ο Τσουκάτος τότε. Ήταν συνάδελφοι τότε. Μετέφερε στις σακούλες μαύρα λεφτά από τη Siemens στο ΠΑΣΟΚ τότε, στο κακό ΠΑΣΟΚ του Σημίτη, γιατί υπάρχει και το καλό ΠΑΣΟΚ, το πατριωτικό. Διαχωρίζουμε την ήρα από το στάρι. Τα λέω όλα αυτά γιατί δεν μπορώ κάποιος να παίζει με τη νοημοσύνη μου.

Και επίσης, κύριε Πλεύρη, ρωτήστε την υπόθεση Καρώνη και τον κ. Καρώνη, πήγε στον τόπο του εγκλήματος ποτέ; Όχι. Πήγε όταν έγινε το πείραμα από το πανεπιστήμιο και το Χημείο του Κράτους; Δεν πήγε. Έγινε πείραμα για το αν καίγονται και εκρήγνυνται τα έλαια σιλικόνης. Ο Καρώνης ήταν υποχρεωμένος να πάει. Πήγαν όλοι. Αυτός δεν πήγε. Έκανε μακροσκοπική έρευνα, εκ του μακρόθεν ο Καρώνης. Εκ του μακρόθεν.

Και επειδή ο κ. Φλωρίδης μπορεί να κλιμακώσει, τελικά βρέθηκαν πτητικοί υδρογονάνθρακες ή όχι; Δεν θα πω τι λέω εγώ. Τι λέει η δική σας εφημερίδα, κύριε Φλωρίδη. Ορίστε, «Ελεύθερος Τύπος», Νέα Δημοκρατία, ζήτω το μαγαζί. Καταθέτω στα Πρακτικά την έκθεση του Χημείου του Κράτους, κύριε Πλεύρη. «Πτητικοί υδρογονάνθρακες». Τώρα το τι λέει ο Καρώνης και ο «Μερώνης» και ο «Ζαβώνης» ουδόλως μας ενδιαφέρει.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΦΙΛΟΣ ΞΑΝΘΟΠΟΥΛΟΣ:** Και ο Ομέρ Βρυώνης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καιο Ομέρ Βρυώνης. Έτσι είναι, ακριβώς.

Ναύαρχέ μου, πενήντα επτά νεκρούς είχαμε εκεί. Πενήντα επτά νεκρούς. Δεν είναι για γέλια η ιστορία. Είναι για κλάματα.

Πάμε, όμως, στην πρόταση. Θα σας πω, λοιπόν, τι μας αποδεικνύει η υπόθεση Καρώνη. Όταν μαγειρεύεις για μεγάλο χρονικό διάστημα, κύριε Πλεύρη, σε σιγανή φωτιά με έλαια σιλικόνης στο τέλος η συνταγή πετυχαίνει. Μαγείρευε δεκαπέντε μήνες, δεκαέξι μήνες σε σιγανή φωτιά και τα έλαια σιλικόνης παίρνουν φωτιά. Ακούστε, μπορείτε να κοροϊδεύετε τον ελληνικό λαό μια φορά, δύο φορές, τρεις φορές, δέκα φορές, είκοσι φορές, δεν μπορείτε να τον κοροϊδεύετε για πάντα όσο υπάρχει η Ελληνική Λύση εδώ.

(Χειροκροτήματα από την πτέρυγα της Ελληνικής Λύσης)

Πρόταση, λοιπόν, θέλετε. Κύριε Φλωρίδη, θέλω να με ακούσετε τώρα ένα λεπτό. Θέλω να συμφωνήσουμε όλα τα κόμματα σε κάτι. Να κάνουμε πρόταση σε όλα τα μέρη, στους πραγματογνώμονες όλων των πλευρών, στον Καρώνη, στον Μορώνη, στον Βρυώνη, σε όποιον θέλετε, να συμφωνήσουμε σε μια ατζέντα, να απευθυνθούμε σε τρία πανεπιστήμια ευρωπαϊκά και αμερικανικά, να είναι εκεί όλοι αυτοί οι άνθρωποι που εμπλέκονται -και των συγγενών, αλλά και του κράτους- και ό,τι συμπέρασμα βγει από εκεί, να το αποδεχθούμε όλοι. Κύριε Φλωρίδη, είναι καλή ιδέα; Σκεφτείτε την. Την επαναλαμβάνω. Όλοι οι εμπλεκόμενοι, συγγενείς, πραγματογνώμονες, το κράτος, η δικαιοσύνη, να συμφωνήσουμε σε μια ατζέντα ότι πρέπει να ξαναγίνει από την αρχή η πραγματογνωμοσύνη, από τρία κορυφαία πανεπιστήμια. Γιατί λέω τρία; Μπορεί να βγει δύο-ένα, τρία-μηδέν, αλλά με παρουσία των ανθρώπων από όλες τις πλευρές, ώστε όποιο αποτέλεσμα βγει, να μην αμφισβητηθεί από κανέναν. Αν βγει καταδικαστικό για τη Νέα Δημοκρατία και ότι υπήρχε συγκάλυψη, έχει τελειώσει η ιστορία, υπήρχε συγκάλυψη. Κάντε το. Αυτό έπρεπε να το προτείνει η Κυβέρνηση, όχι εμείς.

Σας δίνουμε μια διέξοδο αξιοπρεπούς πολιτικής εξόδου. Και έτσι θα βγει και το πολιτικό σύστημα αλώβητο. Σε κάθε κατεύθυνση απευθύνομαι. Ας το αποδεχτούμε τουλάχιστον, για να μην υπάρχουν οι συγκρούσεις, για να υπάρχουν οι μομφές ότι κάτι συγκαλύψαμε εδώ μέσα, ότι κάτι δεν κάναμε καλά, ότι ακόμη περιμένουν δικαίωση. Και βέβαια αυτό μπορεί να το κάνει ο Πρόεδρος της Βουλής, να καλέσει τους συγγενείς και να μιλήσει μαζί τους. Γιατί αυτοί ενδιαφέρονται περισσότερο από εμένα και από εσάς. Οι συγγενείς αυτοί έχασαν τα παιδιά τους, ο Ασλανίδης, ο Ηλιόπουλος και όλοι αυτοί οι άνθρωποι, ο Κωνσταντινίδης, να κληθούν και οι δικηγόροι τους και να συναποφασίσουμε αυτό που σας λέω, τρία πανεπιστήμια, τα κορυφαία του είδους που αφορούν τέτοια δυστυχήματα. Είναι μια λύση σας λέω. Αν υπάρχει καλύτερη, πείτε μου να την ακολουθήσω και εγώ. Θεωρώ ότι είναι μια καλή πρόταση.

Και επειδή πιέζει ο χρόνος και δεν θέλω, να σας πω μόνο το εξής. Ό,τι και να λέει ο Πρωθυπουργός για τα 300 εκατομμύρια ευρώ που θα δώσουμε, τα 350 Ιταλία, η κ. Μελόνι και όλα αυτά τα παραμύθια, θα σας πω κάτι πολύ απλά. Οι υποδομές που έχουμε δεν αντέχουν γρήγορα τρένα. Τελεία, παύλα. Πείτε την αλήθεια στον ελληνικό λαό. Βγείτε και πείτε τους ότι οι υποδομές που έχουμε, οι γραμμές που έχουμε -γιατί θέλουν όλες ξερίζωμα και ξαναφτιάξιμο-, δεν αντέχουν γρήγορα τρένα. Αυτή είναι η αλήθεια. Γιατί δεν κάνατε τίποτα δεκαετίες για να κάνετε γρήγορα τα τρένα. Δεν έχουν εγκατασταθεί συστήματα αυτόματης πέδησης. Πείτε την αλήθεια. Δεν έχουν ανακαινιστεί οι σταθμοί που είναι σε άθλια κατάσταση. Πρέπει να γίνουν όλα αυτά. Για να κάνεις τρένο ξεκινάς να κάνεις τις υποδομές. Αυτό λέω.

Πάμε και στον επίλογό μου. Μιλάμε, κύριε Υπουργέ, για δικαιοσύνη. Σε ένα κοινωνικά άδικο κράτος δεν μπορείς να μιλάς για δικαιοσύνη. Παντού υπάρχουν αδικίες. Ένα κράτος άδικο που μισεί τον πολίτη, τον κυνηγά να τον φορολογήσει, να τον τιμωρήσει, όταν τα μεγάλα ψάρια και οι καρχαρίες μπορούν και φεύγουν πολύ εύκολα από τα δίχτυα της δικαιοσύνης, δεν μπορεί να μιλάει για δικαιοσύνη το κράτος αυτό ούτε η Κυβέρνηση. Παράδειγμα κοινωνικής αδικίας, τα ενοίκια, κύριε Υπουργέ. Είναι κοινωνική αδικία αυτό. Είναι κοινωνική αδικία. Σκοτώνουν την οικογένεια, σκοτώνουν τον ελληνικό πληθυσμό. Δεν μπορούν να κάνουν παιδιά τα νέα ζευγάρια και κάθε μήνα η ψαλίδα μεγαλώνει. Είμαστε οι πιο ακριβοί στα ενοίκια σε όλη την Ευρώπη σε επίπεδο μισθών. Αδικία στην αγορά AirBnB. Στη βόρεια Ελλάδα λυμαίνονται οι ξένοι, κύριε Υπουργέ, ελληνικές περιουσίες και κάνουν -ακούστε- χρονομίσθωση και φοροδιαφεύγουν, γιατί είναι κάτοικοι και υπήκοοι Βουλγαρίας και Ρουμανίας και δεν τα δηλώνουν εδώ και έχουμε εκροή συναλλάγματος. Ενώ ο Έλληνας που το νοικιάζει το σπίτι του πληρώνει 45% φόρο. Καταλάβατε, κύριε Υπουργέ μου; Δηλαδή, ο Ρουμάνος, ο Βούλγαρος μπορεί να τα νοικιάζει και να μην πληρώνει τίποτα και ο Έλληνας που νοικιάζει ένα σπιτάκι 600 ευρώ, 700 ευρώ, 45% φόρο.

Άλλη αδικία, κοινωνικά άδικο κράτος, τα ταξί. Κυνηγάνε τα ελληνικά ταξί, όταν η Uber αλωνίζει στην Ελλάδα. Δεν θέλω να πιστέψω ότι έχει συμφέροντα το Μαξίμου με την Uber, αλλά το ελληνικό ταξί θα παραμείνει ελληνικό ταξί, θα είναι ελληνικό ταξί και η Uber να πάει όπου θέλει.

(Χειροκροτήματα από την πτέρυγα της Ελληνικής Λύσης)

Αδικία στα τιμολόγια της ΔΕΗ, κύριε Υπουργέ. Ακούστε τώρα, κύριε συνάδελφε. Ξέρετε ότι οι πάροχοι ενέργειας δεν δίνουν στην ΕΡΤ τα 3 ευρώ; Η εφημερίδα «Documento» είχε τα έγγραφα χθες και έπαθα σοκ.

«Οι πάροχοι δεν πληρώνουν τα 3 ευρώ, όπως πληρώνουν τα κορόιδα οι Έλληνες». Μαζεύουν οι εταιρείες, οι πάροχοι ενέργειας, τα λεφτά για την ΕΡΤ, τα υπεξαιρούν. Παράνομη πράξη, κύριε Υπουργέ. Υπουργέ δικαιοσύνης, η υπεξαίρεση τιμωρείται από τον νόμο. Οι πάροχοι ενέργειας κλέβουν τα 3 ευρώ. Από κάθε πάροχο ενέργειας. Μιλάμε για 144 εκατομμύρια ευρώ. Μπορεί να είναι και 80 και 50 και 60, δεν ξέρω πόσα είναι, δεν θα κάνω εγώ πρόσθεση. Εδώ λέει 123. Ο Έλληνας πληρώνει τα 3 ευρώ στην ΕΡΤ είτε βλέπει ΕΡΤ είτε δεν βλέπει ΕΡΤ. Μακάρι να βλέπει εν πάση περιπτώσει. Δεν είναι όμως, άδικο το κράτος; Άδικο κράτος. Βάλατε τους γεωργούς να γίνουν φωτοβολταϊκά πάρκα. Γκρεμίσατε την αγροτική παραγωγή, τον πρωτογενή τομέα. Και τώρα τι τους κάνετε; Επειδή απέτυχε η Κυβέρνηση, επειδή απέτυχε Ο Πρωθυπουργός με την πράσινη απάτη, το 20% της ενέργειας το πετάμε, δεν μπορούμε να το απορροφήσουμε, της πράσινης απάτης, και κάνετε το εξής: δεν πληρώνετε τους μικρούς με τα μικρά φωτοβολταϊκά πάρκα, τους γκρεμίζετε, τους τσακίζετε για να πληρώσετε τους μεγάλους. Δεν είναι άδικο το κράτος αυτό;

Και βγαίνει και μια άλλη αδικία. Λέγαμε για νοθεία, κύριε Πλεύρη, εδώ στις εκλογές και γελούσατε. Και ετοιμάζεστε να κάνετε ερώτηση, και καλά κάνετε, μαζί σας είμαστε, να βάζουν -λέει, ακούστε- στις εκλογές σταυρό, νέα παρέμβαση, έντεκα Βουλευτές, διότι οι Βουλευτές θεωρούν πως ουσιαστικά ο ψηφοφόρος στο ψηφοδέλτιο που ψηφίζει πρέπει να βάζει τον ακριβή αριθμό των σταυρών που έβαλε. Δηλαδή, ψηφίζει δύο υποψηφίους; Να λέει, δύο. Διότι τα αλάνια, τα μεγαλοστελέχη της Νέας Δημοκρατίας με τους βολεμένους δικηγόρους στέλνουν εκεί δικαστικούς επιμελητές και βάζουν σταυρουδάκια και στους δικούς τους. Είναι έτσι, κύριε Πλεύρη; Γιατί δεν μιλάτε; Να εδώ είναι η εφημερίδα, η «Καθημερινή», δική σας εφημερίδα. Θα κάνετε ερώτηση; Μαζί σας και εγώ, θα την συνυπογράψω. Γιατί πρόκειται περί νοθείας του εκλογικού αποτελέσματος. Διότι αν είσαι μεγαλοστέλεχος και έχεις πολλά λεφτά βάζεις πενήντα, διακόσιους δικηγόρους στα εκλογικά τμήματα και σου βάζουν και σταυρουδάκια και για σένα και κλέβεις. Αλλά όταν φτάνει στο σημείο ένας πολιτικάντης να κλέψει ψηφαλάκια, θα κατακλέψει το δημόσιο χρήμα, αφού είναι απατεώνας, είναι κλέφτης.

(Χειροκροτήματα από την πτέρυγα της Ελληνικής Λύσης)

Να η νοθεία στις εκλογές!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μια σελίδα έμεινε, έκλεισα.

Κύριε Φλωρίδη, η Κυβέρνησή σας, έχει κάνει τον Έλληνα επαίτη και μίζερο. Αυτή είναι η αλήθεια. Τον έκανε να πεινάει. Εμείς λέμε στον Έλληνα, μιζέρια δεν είναι να πεινάς, Έλληνα μας. Μιζέρια είναι να δέχεσαι το κόκαλο που σου πετάνε για φαΐ. Είναι τελείως διαφορετικό το ένα από το άλλο. Και κυρίως να σου πετάνε το κόκαλο για φαΐ αυτοί που σου κλέβουν το φαΐ, σου κλέβουν το ψαχνό. Και είναι εδώ μέσα αυτοί. Μην τους ψηφίσατε ξανά ποτέ! Δεν αξίζουν την ψήφο σας. Δεν πρέπει να επανεκλεγούν.

(Χειροκροτήματα από την πτέρυγα της Ελληνικής Λύσης)

Και ερωτώ τον κ. Φλωρίδη, γιατί προέρχεται από μια φτωχή περιφέρεια το εξής: Ξέρετε γιατί υπάρχει φτώχεια, κύριε Φλωρίδη; Το Κιλκίς είναι από τις πλέον φτωχές περιοχές, όπως και η Πέλλα, η δική μου περιοχή. Όχι γιατί δεν μπορούμε να ταΐσουμε τους φτωχούς Έλληνες. Όχι, κύριε Πλεύρη μου. Είναι γιατί δεν μπορούμε δυστυχώς να χορτάσουμε τους πλούσιους καρχαρίες που κατασπαράζουν τον πλούτο της χώρας.

(Χειροκροτήματα από την πτέρυγα της Ελληνικής Λύσης)

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Αν κατορθώσουμε λοιπόν να κόψουμε το φαΐ από τους καρχαρίες, ο Έλληνας φτωχός δεν θα πεινάσει. Και αυτό μία αδέσμευτη, ανεξάρτητη, ελληνική κυβέρνηση μπορεί να το κάνει και αυτή είναι μόνο η Ελληνική Λύση, γιατί το δίκαιο είναι του φτωχού και είναι η άποψή μας.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο ο κ. Φλωρίδης για μια παρέμβαση.

Κύριε Φλωρίδη, έχετε πέντε λεπτά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κυρία Πρόεδρε.

Ώστε, κύριε Πρόεδρε, κύριε Βελόπουλε, οι νεκροί τελικά στα Τέμπη είναι πενήντα επτά; Και εκείνοι οι πενήντα τρεις που είχαν ανέβει χωρίς εισιτήριο και χάθηκαν και τους αναζητούσατε, τι έγιναν;

(Χειροκροτήματα από την πτέρυγα της Νέας Δημοκρατίας)

Αυτοί οι πενήντα τρεις τι έγιναν;

Εκείνα τα τρία βαγόνια που χάθηκαν, βρέθηκαν τελικά; Είχαν χαθεί τρία βαγόνια στην αρχή. Τα βρήκατε; Δεν πρέπει να μάθει ο λαός τι έγιναν αυτά τα βαγόνια;

(Χειροκροτήματα από την πτέρυγα της Νέας Δημοκρατίας)

Το τρίτο, εκείνο το ένα βαγόνι που είναι εκατοντάδες τόνους και είχε εξαερωθεί; Βρέθηκε κανένα υπόλειμμα τελικά; Οι 25 τόνοι ξυλολίου που τους πήρε μία εταιρεία φάντασμα από το τελωνείο του Προμαχώνα; Βρέθηκε τελικά ποια είναι αυτή η εταιρεία;

(Χειροκροτήματα από την πτέρυγα της Νέας Δημοκρατίας)

Ο λαθρέμπορος; Βρέθηκε ο λαθρέμπορος με τους 25 τόνους που τελικά είχαν γίνει 15 και μετά 10 και μετά 3; Βρέθηκε αυτός;

Τα μυγάκια στα βίντεο; Εκείνα τα μυγάκια στα βίντεο; Χειμώνα, ε; Τα μυγάκια. Έδειξαν τελικά την απάτη;

Και μήπως πήρατε χαμπάρι εκεί λίγο κοντά στα Χριστούγεννα τους πενήντα χιλιάδες κουκουλοφόρους που ενεργοποιήθηκαν ως λογαριασμοί του διαδικτύου από χώρα του εξωτερικού σε βάρος της Ελλάδος; Τους πήρατε χαμπάρι αυτούς; Μήπως ψάξατε να δείτε ποια είναι η χώρα αυτή; Μήπως είναι από τις αγαπημένες σας; Λέω.

Και μετά από όλα αυτά, αφού δεν υπήρχαν οι πενήντα αγνοούμενοι, αφού δεν χάθηκαν τα βαγόνια, αφού δεν υπήρχε το βαγόνι...

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποια χώρα, κύριε Υπουργέ;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τη χώρα θα την πεις;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποια χώρα; Να ξέρουμε κι εμείς!

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κύριε Πρόεδρε θα πάρετε τον λόγο όταν τον ζητήσετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέει ο Υπουργός Δικαιοσύνης τέτοια πράγματα στη Βουλή και του το επιτρέπετε να το λέει και δεν λέει ποια χώρα;

**ΠΡΟΕΔΡΕΥΟΥΣΑ (Όλγα Γεροβασίλη):** Θα πάρετε τον λόγο και θα τοποθετηθείτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Υπουργός Δικαιοσύνης!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα αναζητήσετε τις ανακοινώσεις του Ελληνικού Οργανισμού Κυβερνοασφάλειας που προστατεύει τη χώρα και εκεί θα βρείτε τις απαντήσεις. Είναι δημόσιες.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσύ δεν μπορείς να τα πεις;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αφού λοιπόν δεν υπήρχαν οι πενήντα τρεις, αφού δεν χάθηκαν τρία βαγόνια, αφού δεν χάθηκε το ένα βαγόνι, αφού δεν υπήρχαν 25 τόνοι του ξυλολίου, αφού δεν υπάρχουν τα μυγάκια στις κάμερες, τώρα ανακαλύψαμε τα πανεπιστήμια του εξωτερικού, διότι λέει κάποιος κ. Καρώνης. Μάλιστα. Όμως, αν θα δείτε τα έγγραφα που υπογράφει ο κ. Καρώνης, -κάνετε και μια ακόμα παράλειψη-, δεν υπάρχει μία μόνο πραγματογνωμοσύνη του Εθνικού Μετσόβιου Πολυτεχνείου. Υπάρχει και μια δεύτερη, του κ. Τσακιρίδη, του καθηγητή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Του ΕΟΔΑΣΑΑΜ υπάρχει.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λέω, δεν υπάρχει μόνο μία πραγματογνωμοσύνη του Μετσόβιου Πολυτεχνείου. Υπάρχουν δύο. Υπάρχει και του κ. Τσακιρίδη, διότι κάποιοι ισχυρίζονταν, αφού το ένα ψέμα καταστρεφόταν και μετά εφευρίσκαν το άλλο, ότι τελικά υπήρχε φωτιά μέσα στον χώρο που ήταν οι μηχανοδηγοί. Εκεί ήταν κάτι μπιτόνια, τα οποία υποτίθεται ότι ανεφλέγησαν. Υπάρχει λοιπόν η έκθεση του κ. Τσακιρίδη, του καθηγητή, που λέει ότι δεν υπήρχε ίχνος. Όπως δεν υπήρχε το παραμικρό ίχνος φωτιάς στην εμπορική αμαξοστοιχία, η οποία υποτίθεται μετέφερε το παράνομο υλικό. Προσέξτε, δεν υπάρχει ίχνος φωτιάς στην αμαξοστοιχία που μετέφερε το παράνομο υλικό, αλλά η φωτιά αυτή με έναν μαγικό τρόπο έφυγε από εκεί χωρίς να πάει…

Εγώ καταλαβαίνω τη δυσχέρεια στην οποία έχετε περιέλθει. Και ξέρετε δεν είναι η δυσχέρεια από εμάς που σας προκαλείται. Είναι η δυσχέρεια από αυτόν τον κόσμο που παραπλανήσατε συνειδητά επί δύο χρόνια, λέγοντας ψέματα.

(Χειροκροτήματα από την πτέρυγα της Νέας Δημοκρατίας)

Το πρόβλημά σας είναι πια αυτός ο κόσμος, με τον οποίον θα πρέπει να ξεκαθαρίσετε τους λογαριασμούς σας. Αυτόν που συνειδητά παραπλανήσατε λέγοντας το ένα ψέμα πίσω από το άλλο. Και τώρα, λοιπόν, τα ψέματα αυτά αποκαλύφθηκαν. Όχι μόνο τώρα, αλλά σε όλη αυτήν τη διάρκεια. Τώρα, όμως, είναι η στιγμή που η αλήθεια ακούγεται. Η αλήθεια λεγόταν και το προηγούμενο διάστημα, δεν μπορούσε να ακουστεί. Όμως τώρα είναι το περιβάλλον μέσα από την κατάρρευση των ψεμάτων να ακουστεί η αλήθεια.

Εδώ, λοιπόν, και θα κλείσω αμέσως, επειδή μιλάτε για τον κύριο τάδε και τον κύριο τάδε, αυτό είναι το έγγραφο της πραγματογνωμοσύνης του κ. Τσακιρίδη, του καθηγητή. Λέει εδώ επάνω Εθνικό Μετσόβιο Πολυτεχνείο και από κάτω είναι ο κ. Τσακιρίδης. Και εδώ, επίσης, λέει Εθνικό Μετσόβιο Πολυτεχνείο και είναι ο κ. Καρώνης.

Μένω σε αυτά. Ήλπιζα όμως ότι ακόμα και σε αυτήν τη στιγμή κάποιοι θα είχαν προβληματιστεί από αυτό που πέρασε η χώρα αυτόν τον ενάμιση χρόνο ή αυτά τα δύο χρόνια. Κάποιοι εδώ μέσα θα είχαν προβληματιστεί για την μεγάλη ζημιά που έγινε στην ελληνική κοινωνία και παραλίγο να την πληρώσει η χώρα, πάνω σε μία κατασκευασμένη συνωμοσιολογία που κινούνταν από δυνάμεις εσωτερικού και δυνάμεις εξωτερικού.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Βελόπουλε, έχετε τον λόγο για τα επόμενα πέντε λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κυρία Πρόεδρε.

Κύριε Φλωρίδη, σας άκουσα προσεκτικά. Μια πρόταση μόνο: Ο θρίαμβος της εργαλειοποίησης δύο υποθέσεων -αυτό ήταν η ομιλία σας-, του Τσακιρίδη και του Καρώνη. Ούτε πήγαν στον χώρο του εγκλήματος, ούτε πήγαν στο πείραμα όταν έγινε.

Όμως, ξέρετε, κύριε Φλωρίδη, τι με πείραξε περισσότερο; Ότι ήσασταν ο γνωστός Φλωρίδης, αλλά σε χαμηλούς τόνους, με ψέματα, με ανακάτεμα αλήθειας και ψέματος μαζί σε έναν αίσχιστο πολιτικαντισμό με τον οποίο δεν συμφωνώ και επιχειρήσατε να αποδομήσετε χαρακτήρες.

Πρώτον, πείτε μου πότε είπα εγώ ότι υπήρχαν παραπάνω νεκροί. Εγώ είπα τι έλεγαν οι συγγενείς. Μετέφερα τις ερωτήσεις των συγγενών.

Δεύτερον, πείτε μου πότε είπα εγώ για τα παραπάνω βαγόνια όταν ανέγνωσα τη δική σας εφημερίδα, την «Καθημερινή». Ήταν ανάγνωση άρθρου της «Καθημερινής».

Πείτε μου επίσης πότε είπα εγώ εδώ μέσα για είκοσι πέντε τόνους ξυλολίου. Θέλω να μου πείτε πότε. Και επειδή είπατε για λαθρέμπορους, μιλάει ο Υπουργός Δικαιοσύνης για λαθρεμπόριο σε ένα τρένο, όταν δεν τολμάει η Κυβέρνησή του να ακουμπήσει τους λαθρέμπορους πετρελαίου που κερδίζουν δισεκατομμύρια.

Πείτε μου, τι νοηματικά άλματα είναι αυτά; Μιλάτε για μυγάκια; Σας είπα ότι δεν υπάρχει βίντεο με βάση αυτά που λέει η ΔΕΕ, η Διεύθυνση Εγκληματολογικών Ερευνών. Το έγραφαν και το κατέθεσα. Αντί ως Υπουργός να το πάρετε και να τους κυνηγήσετε, μέμφεστε εμένα που είπα για μυγάκια. Όμως, ξέρετε τι είπα; Ότι είναι άλλη εποχή, ότι δεν είναι χειμώνας. Ξέρουμε από τηλεόραση, κύριε Φλωρίδη, πολλά περισσότερα από ό,τι ξέρετε εσείς και ξέρουμε πώς γίνεται η αλλοίωση ενός βίντεο. Ξέρουμε καλύτερα από εσάς, πιστέψτε με.

Και να σας πω και κάτι άλλο. Θα μας πείτε αν υπάρχουν βίντεο της 28ης Φεβρουαρίου; Ναι ή όχι; Αυτό θα μου πει εκεί πάνω. Αυτό θα μας πει, κυρία Πρόεδρε, αν υπάρχει βίντεο της 28ης Φεβρουαρίου 2023. Αυτό θέλουμε από τον Υπουργό, όχι τα παραμύθια που λέει. Όταν μιλάει στην Ελληνική Λύση θα μιλάει επί συγκεκριμένων πραγμάτων.

Ακούστε τώρα και το τελευταίο. Ο Μητσοτάκης είπε ότι κάτι κουβαλούσε το τρένο. Δεν το είπαμε εμείς. Τον Πρωθυπουργό σας μέμφεστε; Υπάρχει δήλωση του Πρωθυπουργού που λέει ότι κάτι περίεργο κουβαλούσε το τρένο κι έρχεται ο Υπουργός και αδειάζει τον Πρωθυπουργό; Μα, δεν ντρέπεσαι λίγο; Παραιτήσου, παιδί μου! Ο άνθρωπος αδειάζει τον Πρωθυπουργό εδώ μέσα. Υπάρχει δήλωση του Πρωθυπουργού ότι κάτι μετέφερε.

Όμως, κύριε Φλωρίδη, κάποτε είπατε ότι είμαστε για τα μπάζα. Τι να συζητήσω με Υπουργό που ήρθε με ψεκασμένες θεωρίες εδώ μέσα να μας μιλήσει για τριάντα-πενήντα χιλιάδες ψεύτικους λογαριασμούς; Και είναι ο Υπουργός Δικαιοσύνης αυτός, δεν είναι ένας Βουλευτής. Το αναφέρει στο Ελληνικό Κοινοβούλιο ο Υπουργός Δικαιοσύνης και του ζητάνε από κάτω όλοι οι συνάδελφοι να μας πει ποια χώρα είναι και επειδή είναι φοβικός και φοβάται να πει τη χώρα, λέει: «Πηγαίνετε να μάθετε από αλλού». Τότε, τι το επικαλείσαι; Πες μας ποια χώρα είναι αυτή που τα Χριστούγεννα έκανε πενήντα χιλιάδες λογαριασμούς. Αυτό ζητάω, τίποτε άλλο.

Να πω και κάτι τελευταίο, κύριε Υπουργέ. Αν αποδειχθεί ότι είναι τα έλαια σιλικόνης, θα κάνει η Κυβέρνησή σας μήνυση στη Siemens, ναι ή όχι; Δεν μου απαντήσατε. Καλά, ακόμα παίρνουμε αποζημίωση από τη Siemens.

Αυτό που σας λέμε εμείς είναι το πόρισμα του ΕΟΔΑΣΑΜ, της ανεξάρτητης αρχής που κάνατε εσείς. Επιβεβαίωσε το μπάζωμα και το ξεμπάζωμα, επιβεβαίωσε την ύπαρξη ξυλολίου, κάνει λόγο για τμήματα δύο βαγονιών που εξαφανίστηκαν. Όλα αυτά ο δικός σας ΕΟΔΑΣΑΜ, όχι του ΣΥΡΙΖΑ ή της Ελληνικής Λύσης και των υπολοίπων κομμάτων, ο δικός σας.

Δεν θα σας πω για τις μαρτυρίες. Σας έκανα μια πρόταση και θεωρώ ότι αυτό είναι το πιο σοβαρό από όλα. Και αντί να την πάρετε στα σοβαρά, ήρθατε εδώ πραγματικά με ύφος χιλίων καρδιναλίων και με αλαζονεία να το ειρωνευτείτε. Σας λέω ότι είναι η μόνη λύση για να υπάρξει κοινωνική γαλήνη. Σας λέω ότι είναι η μόνη λύση για να υπάρχει δικαιοσύνη. Σας λέω ότι είναι η μόνη αποδεκτή, από όλους φαντάζομαι, λύση τα τρία ανεξάρτητα πανεπιστήμια να αποφασίσουν να είναι πραγματογνώμονες όλων, και δικοί σας και των συγγενών, μήπως και βρούμε μια άκρη.

Όμως, κύριε Φλωρίδη, ήρθατε εδώ για να μας πείτε πόσο αθώοι είστε. Θυμάμαι, κύριε Φλωρίδη, πριν από πολλά χρόνια -και θα σας το πω, ένοχος ένοχον ου ποιεί, κύριε Φλωρίδη- τα ίδια που λέτε σήμερα για αθώα κυβέρνηση τα λέγατε και με τον Τσοχατζόπουλο και με τον Παπαντωνίου όταν ήσασταν Υπουργός του ΠΑΣΟΚ, τα ίδια ακριβώς.

(Χειροκροτήματα από την πτέρυγα της Ελληνικής Λύσης)

Πώς να σας εμπιστευτούμε; Πώς να σας εμπιστευτούμε; Είστε ο ίδιος πολιτικός που κάνετε το άσπρο μαύρο. Κι επειδή εγώ δεν μπορώ να κάνω κουβέντα έτσι, περιμένω αυτήν την απάντηση για τα τρία ζητήματα που είπα για τα πανεπιστήμια. Γιατί αν δεν το δεχτείτε, θα πω ότι είναι μια ανούσια και ανόητη κουβέντα. Κι εγώ δεν μπορώ να παλέψω την ανοησία, ούτε την ανόητη κουβέντα, διότι η ανοησία, κύριε Υπουργέ, είναι ανίκητη και δεν θέλω να ηττηθώ από εσάς για να μην ξεχειλίζει και η ανοησία σας. Δεχτείτε αυτό που σας λέμε, αλλιώς ηττηθήκαμε.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Έχει ζητήσει τρίλεπτη παρέμβαση ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

Έχετε τρία λεπτά, κύριε συνάδελφε. Στη συνέχεια θα πάρει τον λόγο ο κ. Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΧΡΗΣΤΟΣ ΓΙΑΝΝΟΥΛΗΣ:** Κυρία Πρόεδρε, απευθύνομαι αποκλειστικά και μόνον σε εσάς. Δεν με ενδιαφέρουν τα προβλήματα που έχει η «ακροδεξιά πολυκατοικία» ακόμα και με τη μεταγραφή «πολιτικών γενιτσάρων» που έγιναν πιο σκληροί από τον χώρο που προέρχονται.

Νιώθω πραγματικά ντροπή, όμως, όταν στο πλαίσιο μιας ειρωνικής, κυνικής, σαδιστικής, αμετροεπούς, ανόητης συμπεριφοράς σε αυτήν την Αίθουσα, εισπράττονται με βάση τις ειρωνείες του κ. Φλωρίδη, επικεφαλής του «κινήματος του φλωριδισμού» στα πρότυπα του «αυριανισμού», να ξεσπάνε κάποιοι σε ενθουσιώδη χειροκροτήματα, ενώ στο παρασκήνιο, στο background όλου αυτού να υπάρχουν πενήντα επτά άνθρωποι που έχασαν τη ζωή τους κι εδώ κάποιοι διασκεδάζουν χειροκροτώντας ότι δικαιώθηκαν.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δυο ζητήματα απασχολούν τη δικαιοσύνη, τους σοβαρούς ανθρώπους, όχι τους αριβίστες και τους πολιτικούς του μεταφερόμενου τάγματος και των μεταφερόμενων κομμάτων από «κανάρα σε κανάρα». Δυο πράγματα: Γιατί λέμε έγκλημα των Τεμπών; Γιατί υπήρχε ένα δωδεκάλεπτο ραντεβού θανάτου για το οποίο αυτοί που είχαν την ποινική και πολιτική ευθύνη γνώριζαν. Πρώτον, δεδομένο αδιαμφησβήτητο.

Δεύτερον, στο σημείο του εγκλήματος παρενέβησαν, χωρίς την άδεια της δικαιοσύνης, κρατικοί λειτουργοί, αλλοίωσαν τον χώρο, αποδυνάμωσαν τον κ. Καρώνη, τον κ. Τσακιρίδη, αξιόπιστο ή μη επιστήμονα, από το να μπορέσει να έχει μια πιο τεκμηριωμένη έρευνα που σήμερα θα έριχνε περισσότερο φως στη δημόσια σφαίρα.

Για όλα τα υπόλοιπα ντρέπομαι και εύχομαι πραγματικά ο κ. Φλωρίδης αυτό τον κυνισμό, αυτήν την πολιτική χυδαιότητα να μην χρειαστεί να τη χρησιμοποιήσει σε προσωπικό επίπεδο, γιατί αυτά για τα οποία συζητάμε, χειροκροτάμε, γελάμε, σαρκάζουμε, ειρωνευόμαστε πολλές φορές σε αυτήν τη ζωή έρχονται πάνω μας. Το απεύχομαι. Όμως, η σοβαρότητα, μέχρι αυτήν την ώρα, είναι κάτι που λείπει από αυτόν που καλώς ή κακώς, χωρίς την ψήφο των Ελλήνων πολιτών, αλλά με εντολή Πρωθυπουργού, είναι επικεφαλής του Υπουργείου Δικαιοσύνης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής για τρία λεπτά είναι ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

Θα ακολουθήσει πεντάλεπτη παρέμβαση του Προέδρου των Σπαρτιατών κ. Στίγκα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κύριε Φλωρίδη, πριν λίγο ξεπεράσετε τον εαυτό σας, το οποίο είναι από μόνο του είδηση. Δεν είναι εύκολο σπορ εσείς να ξεπεράσετε τον εαυτό σας. Είπατε τη φράση, για την κριτική που σας ασκείται για το έγκλημα των Τεμπών, ότι ταλαιπωρήθηκε η χώρα. Από τη συζήτηση έχει ταλαιπωρηθεί η χώρα, κύριε Φλωρίδη ή από το γεγονός ότι υπάρχουν πενήντα επτά νεκροί; Σε λίγο θα βγείτε και θα ζητήσετε από τις οικογένειες να σας ζητήσουν συγγνώμη. Σοβαρά τώρα; Ταλαιπωρήθηκε η χώρα από το γεγονός ότι δύο χρόνια τώρα δεν υπάρχει ακόμα δικαιοσύνη; Ταλαιπωρήθηκε η χώρα από το γεγονός ότι εσείς για τέσσερα χρόνια δεν απαντούσατε στους μηχανοδηγούς που σας προειδοποιούσαν; Δεν υπάρχει άλλο παράδειγμα Υπουργείου Μεταφορών που τέσσερα χρόνια δεν έχει δει το Σωματείο των Μηχανοδηγών. Από εσάς που βάζετε με μαφιόζικο τρόπο πλάτες για να απολυθεί ο Γενιδούνιας από την Hellenic Train, που είναι από τους πιο βασικούς μάρτυρες στην υπόθεση του εγκλήματος.

Αυτά που λέτε, όμως, δεν τα πιστεύετε. Έστω ότι το πόρισμα, που βγήκε από το ΕΜΠ χθες, να ξεχάσουμε ότι είναι σε κόντρα με τον ΕΟΔΑΣΑΑΜ, να ξεχάσουμε ότι έχει μέσα μια σειρά από εκκεντρικές αντιφάσεις και πολύ προσεκτικές διατυπώσει, έστω ότι το πόρισμα έλεγε αυτό που λέτε εσείς, ότι για όλα φταίνε μόνο τα έλαια σιλικόνης και ξεχνάμε τη σύγκρουση, την κατεστραμμένη τηλεδιοίκηση, το βύσμα του σταθμάρχη, τα ξεχνάμε αυτά.

Δεν τα πιστεύετε αυτά που λέτε, γιατί αν τα πιστεύατε, θα κάνατε δύο πράγματα. Πρώτον, θα ζητάγατε από το φίλο σας, τον κ. Τζιτζικώστα, που τον παρκάρατε εκεί που τον παρκάρατε, να ξεκινήσει τη διαδικασία αναθεώρησης συνολικά στην Ευρώπη για τους κανόνες λειτουργίας και κυκλοφορίας στον σιδηρόδρομο, γιατί με βάση τη γραμμή σας όλα τα τρένα σε όλη την Ευρώπη είναι κινούμενες βόμβες. Το δεύτερο που θα ζητάγατε, θα πηγαίνατε ως Κυβέρνηση κατά της Siemens, που τα τρένα της είναι κινούμενες βόμβες.

Κύριε Φλωρίδη, όμως, κάτι μου λέει ότι πρώτα θα παγώσει η κόλαση και μετά ο κ. Μητσοτάκης θα κάνει κάτι κατά της Siemens.

Ολοκληρώνω με αυτό. Πραγματικά η φράση σας ότι η συζήτηση και η κριτική που δέχεστε έχει ταλαιπωρήσει τη χώρα, ακόμα και για εσάς ξεπέρασε τα όρια.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαοκτώ μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Χανίων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Στίγκα, θα μου επιτρέψετε να δώσω τον λόγο στον Υπουργό για τρία λεπτά για να απαντήσει και στη συνέχεια θα πάρετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν θέλω τρία λεπτά. Ένα λεπτό θέλω.

Θέλω να σας πω, κύριε Ηλιόπουλε, το εξής. Η χώρα δεν ταλαιπωρήθηκε από τη συζήτηση και την κριτική. Η χώρα ταλαιπωρήθηκε από τα άθλια ψέματά σας, με τα οποία επιχειρούσατε διαρκώς να εκμεταλλευτείτε την μνήμη των νεκρών και τον πόνο των συγγενών.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Από τους πενήντα επτά νεκρούς...

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Από αυτό ταλαιπωρήθηκε η χώρα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είστε «…».

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριοι συνάδελφοι, αυτοσυγκράτηση σε όλες τις πτέρυγες.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η χώρα, λοιπόν, ταλαιπωρήθηκε ακριβώς από αυτήν τη συμπεριφορά, από τα ψέματά σας με τα οποία επιχειρούσατε να εκμεταλλευτείτε την μνήμη των νεκρών και τον πόνο των συγγενών.

(Χειροκροτήματα από την πτέρυγα της Νέας Δημοκρατίας)

Και επειδή μου επιτίθεστε συνέχεια σε δημοκρατικό επίπεδο θα σας επανυποβάλλω το ερώτημα, που σας έχω κάνει πολλές φορές. Την έδρα σας τη βουλευτική θα την παραδώσετε στο κόμμα με το οποίο εκλεγήκατε, όπως την έκανα εγώ; Θα το κάνετε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είστε με το Σύνταγμα…;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα παραδώσετε την έδρα στο κόμμα με το οποίο εκλεγήκατε, όπως το είχα κάνει εγώ;

Όταν το απαντήσετε αυτό, να έρθετε να μας κάνετε μαθήματα δημοκρατίας εδώ μέσα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είστε «…».

**ΔΙΟΝΥΣΙΟΣ ΑΚΤΥΠΗΣ:** Να ανακαλέσει!

**ΑΘΑΝΑΣΙΟΣ ΠΛΕΥΡΗΣ:** Όχι να μας λέει και «…»!

**ΔΗΜΗΤΡΙΟΣ ΚΟΥΒΕΛΑΣ:** Να ανακαλέσει!

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα για πέντε λεπτά ο Πρόεδρος των Σπαρτιατών, ο κ. Στίγκας.

Παρακαλώ, ησυχάστε! Ο καθένας θα λέει την άποψή του. Ο καθένας παίρνει την ευθύνη και κρίνεται γι’ αυτά τα οποία λέει. Έτσι συμβαίνει εδώ μέσα.

**ΑΘΑΝΑΣΙΟΣ ΠΛΕΥΡΗΣ:** Όχι, δεν μπορεί να μας λέει «…»

**ΠΡΟΕΔΡΕΥΟΥΣΑ (Όλγα Γεροβασίλη):** Η λέξη «…» θα διαγραφεί από τα Πρακτικά.

**ΔΙΟΝΥΣΙΟΣ ΑΚΤΥΠΗΣ:** Να ζητήσει συγγνώμη.

**ΠΡΟΕΔΡΕΥΟΥΣΑ (Όλγα Γεροβασίλη):**Ησυχάστε**,** διότι και η δική σας πλευρά δεν είναι πάντα η καλύτερη. Λοιπόν, θα διαγραφεί η λέξη.

Ορίστε, κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ πολύ, κυρία Πρόεδρε.

Να ελαφρύνουμε λίγο την ατμόσφαιρα. Πρώτη φορά, κυρίες και κύριοι συνάδελφοι, νοιώθω χαμογελαστός, νοιώθω ευτυχισμένος, ανακουφισμένος θα έλεγα και εγώ και η Κοινοβουλευτική μας Ομάδα, διότι πριν από λίγο στο Εφετείο Αθηνών ανακοινώθηκε η απόφαση με σύμφωνη γνώμη του εισαγγελέα και του Προέδρου ότι οι Σπαρτιάτες γι’ αυτά τα αδικήματα, που μας κατηγορούσαν, είμαστε αθώοι.

Είναι μια μεγάλη νίκη και των Σπαρτιατών, βεβαίως, που προσπαθούσαμε επί δύο χρόνια να αποδείξουμε ότι δεν είμαστε αυτά που οι περισσότεροι εδώ μέσα συνάδελφοί μας κατηγορούσαν. Εμείς ξέραμε τον εαυτό μας, ξέραμε ποιοι είμαστε και ξέρουμε τι προορισμό έχουμε. Δεν είναι, όμως, μόνο νίκη των Σπαρτιατών. Είναι και μία νίκη και της δημοκρατίας και της δικαιοσύνης.

Παρά τα όσα έχουμε περάσει εδώ τα τελευταία χρόνια και σε πρόσφατες ομιλίες μου, αλλά και από την αρχή, βεβαίως -και είναι γραμμένο στα Πρακτικά- και μια και είναι και ο κ. Φλωρίδης εδώ, ο Υπουργός Δικαιοσύνης, πάντοτε έλεγα ότι έχω εμπιστοσύνη στην ελληνική δικαιοσύνη. Και αν παρ’ ελπίδα ήταν μια άλλη απόφαση από αυτήν την αθωωτική, πάλι όμως το Σύνταγμα, οι νόμοι μας δίνουν το δικαίωμα να προσφύγουμε σε δεύτερο βαθμό και ενδεχομένως και σε τρίτο για να δικαιωθούμε.

Δεν ήρθα εδώ να θριαμβολογήσω. Κρατάω χαμηλούς τόνους. Είμαστε ταπεινοί. Είμαστε σεμνοί άνθρωποι. Και νομίζω το έχουμε δείξει στα δύο χρόνια αυτά σχεδόν που είμαστε μέσα στο Ελληνικό Κοινοβούλιο. Βεβαίως, κυρίες και κύριοι συνάδελφοι, υπάρχουν εντάσεις. Άλλο, όμως, να υπάρχουν πολιτικές εντάσεις και άλλο να υπάρχουν ύβρεις και βαρύτατοι χαρακτηρισμοί, όπως προηγουμένως ακούσαμε. Δεν πρέπει να ακούγονται αυτά εδώ μέσα. Μας παρακολουθούν σχολεία. Μας παρακολουθεί κόσμος, ο λαός από την τηλεόραση, ο λαός που πεινάει. Πρέπει εμείς να έχουμε ένα παιδευτικό χαρακτήρα, να δίνουμε ένα καλό παράδειγμα. Και να σας πω και κάτι; Δεν είναι κακό το να αντιμετωπίζεις πολιτικά τον αντίπαλο σου γι’ αυτά που έχει κάνει, γι’ αυτά που έχει πράξει, για αυτά που έχει πει. Να ακούγονται, όμως, βαριές εκφράσεις, έχουν μεγάλο αντίκτυπο.

Πρώτα απ’ όλα, όπως όλοι σας, όλοι έχουμε ένα κοινωνικό περιβάλλον, ένα οικογενειακό περιβάλλον, έχουμε οικογένειες, έχουμε παιδιά, έχουμε εγγόνια, γιατί να ακούγονται τέτοιες εκφράσεις ότι ο τάδε είναι αυτός, ο άλλος τάδε είναι τούτο και εκείνο και το άλλο. Δεν λέω ότι όλοι οι συνάδελφοι εδώ μέσα έχουν προβεί σε ύβρεις και βαρύτατους χαρακτηρισμούς, τα έχουμε ακούσει, όμως. Υπάρχει μερίδα εδώ πέρα που συνεχώς μας βρίζει και μέχρι και πρόσφατα, δεν καταλαβαίνουν τίποτα. Και βεβαίως, το εγκληματική οργάνωση είναι ό,τι χειρότερο μπορεί να υπάρξει.

Εμείς, οι Σπαρτιάτες πάντα έχουμε εκείνο το αρχαίο ρητό που έλεγαν οι Σπαρτιάτες «μηδέν άγαν», τίποτα το υπερβολικό. Είμαστε εδώ να κάνουμε τη δουλειά μας σωστά, να προσέξουμε το κοινωνικό σύνολο, να νομοθετήσουμε για το κοινωνικό σύνολο, να ψηφίσουμε ό,τι καλό φέρνει μία κυβέρνηση, δεν έχει σημασία αν είναι η Νέα Δημοκρατία ή μια άλλη κυβέρνηση. Εμείς δεν το κρίνουμε έτσι. Εμείς προσπαθούμε και νομίζω έχουμε δείξει ποιοι είμαστε αυτά τα τελευταία δύο χρόνια.

Ούτε θα πω αυτήν τη στιγμή για τους πολιτικούς μας αντιπάλους, γιατί όλοι θεωρητικά είμαστε πολιτικοί αντίπαλοι, ο καθένας πρέπει να κοιτάξει το κόμμα του, αλλά κυρίως για πρόσωπα εδώ μέσα, που όπως είπα και πριν έχουν προβεί σε βαρύτατες κατηγορίες που δεν περιποιεί τιμή για το Ελληνικό Κοινοβούλιο να ακούγονται τέτοια πράγματα εδώ μέσα.

Εμείς, οι Σπαρτιάτες, όπως είχα πει και στις δηλώσεις μου τότε την 25η Ιουνίου, ήρθαμε εδώ πέρα να δώσουμε ένα άλλο ήθος. Και νομίζω, κυρίες και κύριοι συνάδελφοι, ότι το έχουμε κρατήσει και το έχουμε διατηρήσει. Και να ξέρετε παρά την αθωωτική μας απόφαση, θα το τηρήσουμε μέχρι και το τέλος της Κοινοβουλευτικής Ομάδας.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τρία λεπτά και ο κ. Πλεύρης, Κοινοβουλευτικός Εκπρόσωπος της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Κυρία Πρόεδρε, βέβαια είχε αποχωρήσει ο κ. Ηλιόπουλος, αλλά πραγματικά δεν είναι δυνατόν τη στιγμή που μιλούσε ο Υπουργός, να απευθύνεται στους Βουλευτές της Νέας Δημοκρατίας και να αναφέρεται: «Είστε …», παρουσία μάλιστα και σχολείου -ήταν το 2ο Δημοτικό Σχολείο Χανίων- και όλης της ελληνικής κοινωνίας.

Εμείς το «Είστε …» δεν το ανεχόμαστε!

Κυρία Πρόεδρε, με όλον τον σεβασμό θα πρέπει να επιστρέψει στην Αίθουσα και να ανακαλέσει -ορθώς το διαγράφετε από τα Πρακτικά-, διαφορετικά θα πρέπει να επιβληθούν οι κυρώσεις που ορίζονται από τον Κανονισμό.

(Χειροκροτήματα από την πτέρυγα της Νέας Δημοκρατίας)

Δεν είναι δυνατόν να έρχεται και να υβρίζει ένας Βουλευτής εδώ πέρα το σύνολο μιας Κοινοβουλευτικής Ομάδας. Αντιλαμβανόμαστε ότι μπορεί να υπάρχει μια ένταση παραπάνω και αντιλαμβανόμαστε ότι για ένα τέτοιο θέμα μπορεί να υπάρχει και μια φόρτιση, αλλά δεν είναι δυνατόν να ανεχόμαστε έτσι τις ύβρεις στον «ανταγωνισμό» που είχε η Αριστερά πώς το 1,5 θα το κάνει 2 ή πώς θα το κάνει 3 και πώς τσακώνονται τα κόμματα μεταξύ τους για το ποιο θα εργαλειοποιήσει περισσότερο μια τραγωδία.

Κι επειδή ειπώθηκε και κάτι, να σας πω ότι έχει ξεκινήσει από σήμερα εδώ η διαδικασία «δολοφονίας» χαρακτήρων.

Κυρίες και κύριοι συνάδελφοι, πρόσβαση στις δικογραφίες έχετε όλοι. Πηγαίνετε να δείτε πόσες πραγματογνωμοσύνες υπάρχουν μέσα. Υπάρχουν πραγματογνωμοσύνες οι οποίες έχουν αντικρουόμενες σκέψεις. Θα πάμε, δηλαδή, όλον αυτόν τον κόσμο που κάνει την επιστημονική του έρευνα να τον στοχοποιήσουμε; Διότι υπάρχει πραγματογνωμοσύνη τεχνικού συμβούλου και να πάτε να τη δείτε, είναι σε ένα εικονίδιο, που είναι οικογένειας συγγενών από το εξωτερικό και έρχεται και αναφέρεται στα έλαια σιλικόνης. Δηλαδή η οικογένεια των συγγενών είχε κάποια σκοπιμότητα;

Επιστημονικά, προφανώς, μπορεί να αναπτύσσονται διαφορετικές θέσεις. Πώς προήλθε, όμως, αυτή η πραγματογνωμοσύνη του Πολυτεχνείου που υπογράφει ο κ. Καρώνης; Ξέρετε πώς έχει προέλθει: Ακριβώς από την επιμέλεια του ανακριτή. Υπήρξε πραγματογνωμοσύνη, υπήρξαν εκθέσεις τεχνικών συμβούλων που αμφισβητούσαν την πραγματογνωμοσύνη και ζήτησε μία επιπλέον από το Πολυτεχνείο, που όλοι λέγαμε ότι είναι αυτό το οποίο περιμένουμε να μας πει.

Τι θέλετε να πείτε εδώ πέρα, για να καταλάβω; Θα συμφωνούν τα κόμματα μόνο αν είναι με το αφήγημα τους η κάθε πραγματογνωμοσύνη η οποία έρχεται; Εδώ πέρα, λοιπόν, πρέπει τουλάχιστον να σεβόμαστε τη δουλειά η οποία γίνεται. Και προφανέστατα ναι, μία τέτοια πραγματογνωμοσύνη οδηγεί την τραγωδία των Τεμπών, που έχει και εγκληματικές ταμπέλες που ελέγχονται από τη δικαιοσύνη και έχουν διαβιβαστεί και φάκελοι, στην πραγματική διάσταση μιας τραγωδίας που είναι τρομακτική, ότι δύο τρένα μπήκανε στη γραμμή και πού οφείλεται αυτό και συγκρούστηκαν. Άλλα ενταφιάζει μια σειρά από θεωρίες συνομωσίας οι οποίες στην πραγματικότητα απομάκρυναν την έρευνα από την πραγματική τραγωδία.

Και στην πραγματικότητα -αυτό ανέφερε και ο Υπουργός-, ο στόχο δεν ήταν η διαλεύκανση της υπόθεσης αυτών των θεωριών, αλλά ήταν στην πραγματικότητα να γίνεται μια συζήτηση για κάτι διαφορετικό, όπου να κατηγορείται μια κυβέρνηση ότι ήρθε σαν εγκληματική οργάνωση να πάει να συγκαλύψει και να προστατεύσει κάποιον. Πρέπει να γυρίσουμε στην πραγματική διαλεύκανση της υπόθεσης και καταλαβαίνω ότι όσοι επένδυσαν στη συνωμοσία, τώρα βρίσκονται σε μια δύσκολη θέση.

Και με συγχωρείτε, αλλά κανείς δεν θα πει ποτέ από τους συγγενείς να ζητήσουν συγγνώμη από κανέναν, γιατί οι συγγενείς δικαιούνται να κάνουν όποια ενέργεια θέλουν. Κάποιοι, όμως, εδώ μέσα θα πρέπει να ζητήσουν συγγνώμη -απευθύνομαι στην Πλεύση Ελευθερίας και στην κ. Κωνσταντοπούλου- από το νεκρό μηχανοδηγό. Από αυτό εδώ το Βήμα η κ. Κωνσταντοπούλου έλεγε ότι υπάρχει ένα φορτίο και ότι υπάρχει και ένας μηχανοδηγός ο οποίος ήταν εθελοντής στο γραφείο του Κυριάκου Μητσοτάκη. Και αυτός ο μηχανοδηγός σκοτώθηκε και κατηγορούνταν ότι συμμετείχε σε λαθρεμπόριο!

(Χειροκροτήματα από την πτέρυγα της Νέας Δημοκρατίας)

Δεν υπάρχουν νεκροί δύο ταχυτήτων! Υπάρχουν νεκροί και τους νεκρούς θα τους σέβεστε! Είναι νεκροί, λοιπόν, των Τεμπών έχουν όλοι οι οικογένειες. Και η κ. Κωνσταντοπούλου που, από αυτό το Βήμα ουσιαστικά συνέδεε παράνομο εμπόριο με μηχανοδηγό, πρέπει να έρθει εδώ να ζητήσει συγνώμη από την οικογένεια αυτού του ανθρώπου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει επίσης, για μια τρίλεπτη παρέμβαση, όπως δικαιούται, ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρία Πρόεδρε, όταν ο κ. Πλεύρης σηκώνεται να πει ότι πρέπει να αποφεύγονται εκφράσεις και πρέπει να αποφεύγεται ένας εκνευρισμός εκ μέρους της Αντιπολίτευσης, θα πρέπει ο ίδιος πρώτα απ’ όλα να μην λέει ψέματα και να μην βάζει ψευδή λόγια στο στόμα της κ. Κωνσταντοπούλου. Αυτά που είπε, δεν συνέβησαν όπως τα είπε και πρέπει να απολογηθεί και να ζητήσει συγγνώμη για όσα είπε!

Δεύτερον, ο κ. Φλωρίδης, ο οποίος από το πρωί είναι εδώ και λέει ό,τι θέλει και για την έκθεση που είδε το φως της δημοσιότητας πάλι, για την πραγματογνωμοσύνη και για όσα λέει σχετικά με το αφήγημα -υποτίθεται- που κυκλοφορεί στην κοινωνία και το οποίο τώρα έχει, κατά τα λεγόμενά του, καταρρεύσει, μας δίνει το ένα ψέμα μετά το άλλο! Έχει και κάποιο όριο αυτή η ιστορία.

Ο ίδιος που τώρα λέει ότι κατέρρευσε το αφήγημα της συγκάλυψης, τον θυμάστε εδώ πριν από έναν χρόνο και λίγο, όταν ήρθε και μας είπε ότι όποιος μιλάει για το μπάζωμα είναι για τα μπάζα; Εγώ ήμουν που σας απάντησα, κύριε Φλωρίδη, και σας είπα τότε ότι είστε «αυριανιστής», γιατί αυτό είναι το ήθος σας. Είστε ένας «αυριανιστής», ο οποίος μιλά αδίστακτα χωρίς να υπολογίζει ούτε την αλήθεια ούτε το ψεύδος. Είστε ένας «κλόουν» της πολιτικής, ο οποίος περιφέρεται από κόμμα σε κόμμα και προσπαθείτε τώρα να δώσετε μαθήματα ηθικής, εσείς που πρέπει να ντρέπεστε για όσα είπατε. Η κοινωνία έχει ταλαιπωρηθεί με τα ψέματα. Οκτώ στους δέκα Έλληνες ξέρουν ότι υπάρχει συγκάλυψη. Ο κ. Φλωρίδης είναι από αυτούς που συμμετέχουν στη συγκάλυψη και δεν θα λέει αυτά τα πράγματα εδώ στη Βουλή χωρίς απαντήσεις.

Πρέπει να καταλάβετε ότι το αφήγημα της συγκάλυψης ξεκινάει από πριν. Ξεκινάει προτού πραγματοποιηθεί το έγκλημα, όταν ο κ. Καραμανλής έλεγε ότι τα τρένα είναι ασφαλή. Αυτό ήταν συγκάλυψη κι εσείς τον προστατέψατε; Όταν υπάρχει μπάζωμα του τόπου του εγκλήματος, αυτό είναι συγκάλυψη. Τώρα το να έρχεστε να λέτε ότι κατέρρευσε με αυτό το πόρισμα που είδε το φως της δημοσιότητας, το αφήγημα της συγκάλυψης, κοροϊδεύετε τον λαό.

Παριστάνετε ότι η συγκάλυψη δεν είναι μια σειρά από πράξεις και παραλείψεις της Κυβέρνησης, οι οποίες έχουν παραποιήσει τα δεδομένα, ούτως ώστε να κρύψετε τη δική σας ενοχή και εμπλοκή στο έγκλημα, αλλά προσπαθείτε να δείξετε ότι πρόκειται για μια πράξη.

Θα πρέπει αυτά να τα αφήστε κατά μέρος. Το αφήγημα της συγκάλυψης είναι στην πραγματικότητα μια κατηγορία εις βάρος της Κυβέρνησης, την οποία πιστεύει η συντριπτική πλειονότητα της ελληνικής κοινωνίας. Κι όσο κι αν προσπαθείτε με τα ψέματά σας και της παραποίησης των δεδομένων, κανείς δεν σας πιστεύει.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώθηκε ο κύκλος των Κοινοβουλευτικών Εκπροσώπων.

Μπαίνουμε στον κατάλογο των ομιλητών και πρώτος ομιλητής είναι ο κ. Κούβελας, Βουλευτής της Νέας Δημοκρατίας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι Βουλευτές, σήμερα στην Ολομέλεια συζητούμε ένα νομοσχέδιο που συμπληρώνει και οριστικοποιεί τη συντονισμένη και ουσιαστική μεταρρύθμιση, την τομή στην δικαιοσύνη, που από την πρώτη στιγμή που ανέλαβε η Κυβέρνηση της Νέας Δημοκρατίας, το 2019, ξεκίνησε και ειδικότερα ολοκληρώνει σε αυτήν την δεύτερη φάση, υπό τη σημερινή ηγεσία του Υπουργείου Δικαιοσύνης.

Το σχέδιο νόμου αποτυπώνει τη βούληση της Κυβέρνησης Μητσοτάκη να προχωρήσει με συνέπεια και τόλμη στη θωράκιση των θεσμών και στην οικοδόμηση μιας δικαιοσύνης ταχύτερης, δικαιότερης και πιο προσιτής στον πολίτη, με πυξίδα την διαφάνεια, την αξιοκρατία και την αποτελεσματικότητα.

Βέβαια, εδώ θα πρέπει, κυρίες και κύριοι συνάδελφοι Βουλευτές, να ξεκαθαρίσουμε επιτέλους κάτι. Εμπιστεύεστε την δικαιοσύνη ή την αμφισβητείτε, προτιμώντας να στηρίζετε θεωρίες συνωμοσίας; Θα στηρίξουμε νομοθετήματα τα οποία θωρακίζουν και ενισχύουν την δικαιοσύνη ή θα πηγαίνετε επίμονα κόντρα προσβάλλοντας, όχι μόνο το δημοκρατικό μας πολίτευμα και το Σύνταγμα, αλλά τελικά την καθημερινή λειτουργία της ζωής στη χώρα; Αφού έχουμε ξεκαθαρίσει ότι η δικαιοσύνη είναι ένας αναγκαίος πυλώνας, τόσο της δημοκρατίας μας, όσο και της κοινωνικής συνοχής, αλλά και της οικονομικής ανάπτυξης για την Ελλάδα.

Έρχομαι στο νομοσχέδιο. Έπειτα από δημόσια διαβούλευση, όπου κατατέθηκαν διακόσια ογδόντα τρία σχόλια, έφτασε η ώρα των επιτροπών. Από τα σχόλια αυτά, αλλά και από τη συζήτηση που έγινε στις επιτροπές, πολλά ενσωματώθηκαν, πολλά αξιοποιήθηκαν σε πολύ μεγάλο βαθμό. Άρα, λοιπόν, η συζήτηση για νομοθέτηση πρόχειρη, αποσπασματική και γρήγορη νομίζω δεν έχει καμία αξία, καμία βάση. Ας έρθουμε στην ουσία.

Στέκομαι σε μερικές από τις χαρακτηριστικές προβλέψεις του νομοσχεδίου για την Εθνική Σχολή Δικαστικών Λειτουργών. Οι προβλέψεις που εισάγονται, έρχονται να ικανοποιήσουν χρόνια αιτήματα της ίδιας της δικαιοσύνης και των δικηγόρων. Ρωτήστε και εμάς τους δικηγόρους, αν είναι απαραίτητη τριετής επαγγελματική εμπειρία με τριάντα τουλάχιστον παραστάσεις από αυτούς οι οποίοι αύριο θα έρθουν να κρίνουν τις υποθέσεις και να δώσουν δίκιο στους πολίτες.

Θωρακίζουν την ωριμότητα και τη σοβαρότητα όσων διεκδικούν ρόλο δικαστή στη δικαιοσύνη. Είναι με αυτόν τον τρόπο πιο ρεαλιστική η αξιολόγηση της επαφής του υποψηφίου δικαστή με το δικαστικό έργο που θα κληθεί στη συνέχεια να επιτελέσει.

Η μετατροπή λοιπόν των εξετάσεων σε πιο πρακτικές με πραγματικά δικόγραφα και εφαρμοσμένες γνώσεις υπηρετεί την ανάγκη για ανθρώπους που γνωρίζουν τη δικαιοσύνη στην πράξη και όχι απλώς στη θεωρία. Προπάντων όμως έτσι θα υπηρετήσουμε τη δικαιοσύνη και τους πολίτες προσφέροντας δικαστές υψηλού επιπέδου.

Η διάταξη που προσαυξάνει κατά ένα βαθμό, μία μονάδα το βαθμό επιτυχίας σε όσους δηλώνουν ότι θέλουν να υπηρετήσουν σε περιοχές με ελλείψεις και δεσμεύονται εκεί με δεκαετή παραμονή, είναι κι αυτή προς τη σωστή κατεύθυνση και δείχνει, χωρίς να παρακάμπτει την αξιοκρατία, ότι η Κυβέρνηση δεν νομοθετεί μόνο τεχνοκρατικά, αλλά έχοντας αντίληψη των κοινωνικών αναγκών, προσφέρει τα ανάλογα κίνητρα για να δοθούν λύσεις.

Αντίστοιχη κοινωνική ευαισθησία επιδεικνύεται και στην περίπτωση των πολύτεκνων εκπαιδευόμενων δικαστικών υπαλλήλων που αποκτούν προτεραιότητα τοποθέτησης. Είναι μια ρύθμιση που επιδεικνύει ιδιαίτερο σεβασμό και στηρίζει ουσιαστικά την πολύτεκνη οικογένεια, χωρίς εκπτώσεις στην υπηρεσιακή αξιολόγηση των υπαλλήλων αυτών.

Στο Β΄ Μέρος έχουμε παρεμβάσεις στον Οργανισμό των Δικαστηρίων και στον Κώδικα των Δικαστικών Λειτουργών. Εκεί η μεταφορά ακυρωτικών διαφορών στο τριμελές Διοικητικό Πρωτοδικείο από τα Εφετεία, ελαφρώνει και τα Διοικητικά Εφετεία και το Συμβούλιο της Επικρατείας και βέβαια επιταχύνει την απόδοση της δικαιοσύνης ανακατανέμοντας τον φόρτο.

Τα υπηρεσιακά ζητήματα τα οποία ρυθμίζονται απασχολούσαν για χρόνια το Δικαστικό Σώμα. Στοχευμένες παρεμβάσεις είναι αυτές που εισάγονται για τις υπηρεσιακές καταστάσεις των δικαστικών λειτουργών, την επιλογή της ηγεσίας της δικαιοσύνης, πάντα σύμφωνα με τις προβλέψεις του Συντάγματος. Είναι κάτι το οποίο ζήτησαν οι ίδιοι οι δικαστές και δεν μπορώ να καταλάβω γιατί η Αντιπολίτευση επιμένει να βλέπει σκελετούς στη ντουλάπα, όταν είναι κάτι το οποίο κινείται προς τη σωστή κατεύθυνση, μετά από αίτημα των δικαστών, αφήνοντάς τους μάλιστα ικανοποιημένους.

Όσο για το διδακτικό έργο των δικαστικών λειτουργών, εδώ υπήρχε κάποια θεσμική ασάφεια. Αυτή με τον καλύτερο τρόπο, νομίζω, ρυθμίζεται έτσι ώστε να αποφεύγονται χάσματα ερμηνευτικά.

Η διάταξη που δίνει τη δυνατότητα δημοσιοποίησης στοιχείων επικίνδυνων καταζητούμενων δραστών είναι απόλυτα τεκμηριωμένη παρέμβαση, προφανώς όχι για να εκτεθεί οποιοσδήποτε ούτε για να εντυπωσιάσουμε την κοινή γνώμη. Είναι μια διάταξη που έρχεται με ευθύνη, γιατί όταν η ενημέρωση μπορεί να σώσει ζωές, τότε είναι υποχρέωση της πολιτείας να την επιτρέπει.

Στο σημείο που το νομοσχέδιο αναφέρεται στην παρένθετη μητρότητα δεν προκύπτει κανενός είδους απορρύθμιση ή αλλαγή σε όσα ήδη έχουν νομοθετηθεί και αποτελούν το ρυθμιστικό πλαίσιο της περίπτωσης. Αντιθέτως προστατεύει τις γυναίκες, αποκλείει την εμπορία βρεφών, ενισχύει τη βιοηθική θωράκιση. Και βέβαια δεν θα επιτρέψουμε με κανέναν τρόπο να εργαλειοποιηθεί μια τόσο ευαίσθητη διαδικασία για κανενός είδους σκοπιμότητες. Έτσι λοιπόν προβλέπεται ρητά ότι τόσο η κυοφορούσα όσο και η μέλλουσα μητέρα πρέπει να έχουν μόνιμη κατοικία στην Ελλάδα, αλλά και απαγορεύεται η παρένθετη μητρότητα στα ομόφυλα ζευγάρια ανδρών.

Θα κλείσω, κυρία Πρόεδρε και ευχαριστώ για την κατανόηση. Επιμένω ότι το νομοσχέδιο αυτό είναι μια μελετημένη, μια ζυγισμένη παρέμβαση. Είναι βαθιά πολιτικό γιατί βάζει στο επίκεντρο τον πολίτη και τη λειτουργία της δικαιοσύνης, με τρόπο δίκαιο, άμεσο και αποτελεσματικό. Είναι χαρακτηριστικό της Κυβέρνησης της Νέας Δημοκρατίας. Προσαρμοζόμαστε στη θεσμική πραγματικότητα, στις ανάγκες της κοινωνίας, χωρίς όμως εκπτώσεις στη δικαιοσύνη, στη διαφάνεια και στο κράτος δικαίου.

Στηρίζοντας το νομοσχέδιο -και σας καλώ να το κάνετε, κυρίες και κύριοι Βουλευτές- θα στηρίξετε μία πρωτοβουλία που έμπρακτα δυναμώνει τη δικαιοσύνη που μας αξίζει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Μια ανακοίνωση στο Σώμα.

Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Εσωτερικών, Υγείας, Περιβάλλοντος και Ενέργειας και Δικαιοσύνης κατέθεσαν σήμερα 14-5-2025 σχέδιο νόμου με τίτλο: «Κύρωση της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Στρατηγείου Συμμαχικής Διοίκησης Μικτής Δύναμης Νάπολης αναφορικά με την Παροχή Υποστήριξης Φιλοξενούντος Έθνους για την Εκτέλεση της Άσκησης “NOBLE JYMP 2017”».

Το σχέδιο νόμου παραπέμπεται στην αρμόδια Διαρκή Επιτροπή.

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις συνοδοί εκπαιδευτικοί από το Β΄ Δημοτικό Σχολείο Σοφάδων Καρδίτσας.

Η Βουλή σάς καλωσορίζει και εσάς, παιδιά και τους εκπαιδευτικούς και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει ο Βουλευτής του ΣΥΡΙΖΑ - Προοδευτική Συμμαχία, ο κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, απευθύνομαι στην Ολομέλεια του Σώματος και βέβαια απευθύνομαι και στον παριστάμενο αρμόδιο Υπουργό Δικαιοσύνης.

Η απαξίωση, η υποβάθμιση της Βουλής συνιστά κυβερνητικό πρόταγμα. Αποτυπώνεται στη συνεχόμενη κυβερνητική πρακτική με τις νυχτερινές τροπολογίες την παραμονή της συζήτησης στην Ολομέλεια, χωρίς σχέση και οργανική σύνδεση με τα υπό συζήτηση νομοσχέδια, όπως οι υπό κρίση σημερινές τροπολογίες, οι χθεσινονυχτερινές. Το κάνετε συνεχώς. Δεν μας κάνει εντύπωση, όμως όπως είπα, αυτό σημαίνει απαξίωση και υποβάθμιση της Βουλής και της λειτουργίας της.

Και έρχεστε, κύριε Υπουργέ Δικαιοσύνης -δεν θα υπεισέλθω στην εν γένει συμπεριφορά σας που βέβαια αναπαράχθηκε σήμερα- που υποτίθεται ότι είστε ο θεματοφύλακας της νομιμότητας, με την ανοχή και του Προεδρείου της Βουλής, και απαντάτε με «άλλα λόγια να αγαπιόμαστε», για άλλα και μάλιστα με προκλητικό τρόπο αναφερθήκατε στο έγκλημα των Τεμπών.

Συνεχίζοντας την αντιγραφή του πραγματικού εαυτού σας και της Κυβέρνησής που εκπροσωπείτε, παρεμβαίνετε χωρίς αιδώ στο έργο της δικαιοσύνης σε εν εξελίξει ανακριτική διαδικασία. Εν προκειμένω, εμφανίσατε ένα τεχνικό πόρισμα, μια πραγματογνωμοσύνη, με θεωρητικές αναφορές και αντιφάσεις ως δικαστική απόφαση την οποία προαναγγέλλετε και παραγγέλνετε. Αν αυτό δεν είναι παρέμβαση στο έργο της δικαιοσύνης, διερωτώμαι τι άλλο θα ήταν.

Νομίζω ότι έχει ενδιαφέρον -και σε σχέση με αυτά που είπα, επ’ αφορμή του νομοσχεδίου- να γίνει μια καταγραφή, μια αποτίμηση για το τι έχετε πράξει ή αν θέλετε τι έχετε διαπράξει κατά τον χρόνο κατά τον οποίο βρίσκεστε στη διακυβέρνηση της χώρας. Η Κυβέρνησή σας, με απόλυτη προσήλωση στο νεοφιλελεύθερο και αυταρχικό πρόταγμά της, αντιμετωπίζει και διαχειρίζεται τη δικαιοσύνη, όχι ως ανεξάρτητη εξουσία, αλλά ως εργαλείο επιβολής της πολιτικής κυριαρχίας της.

Από το 2019 μέχρι σήμερα ενσωματώνει μέτρα συστηματικής θεσμικής οπισθοδρόμησης, υπονόμευσης της ανεξαρτησίας των θεσμών, προστασίας των ισχυρών οικονομικών συμφερόντων, αλλά και περιορισμού των δικαιωμάτων για τους πολλούς, τη μεγάλη κοινωνική πλειοψηφία. Η ταξική μεροληψία της κυβερνητικής πολιτικής στο χώρο της δικαιοσύνης είναι απολύτως ορατή. Οι αλλαγές στους Ποινικούς Κώδικες διευκόλυναν και επέφεραν τον περιορισμό της ευθύνης τραπεζικών στελεχών, της εξαιρέσεις σε οικονομικά εγκλήματα λευκού κολάρου και υποθέσεις φορολογικής απάτης.

Ταυτόχρονα, εντάθηκαν οι ρυθμίσεις που ποινικοποιούν τη συλλογική δράση, τις απεργίες, τις διαδηλώσεις, ακόμη και συμβολικές πράξεις διαμαρτυρίας, πράξεις αντίστασης.

Το μήνυμα είναι σαφές: Για τους λίγους και ισχυρούς ασυλία για τους πολλούς τρομοκράτηση και καταστολή.

Υπόθεση Novartis: Η διαχείριση του σκανδάλου Novartis αποκαλύπτει με τον πιο ωμό τρόπο πώς μια Κυβέρνηση μπορεί να χρησιμοποιήσει την κρατική εξουσία, όχι για τη διερεύνηση και τη διαλεύκανση υποθέσεων διαφθοράς, αλλά για την ποινικοποίηση της ερευνητικής διαδικασίας.

Η μετατροπή του σκανδάλου σε σκευωρία, δεν αφορά απλώς ένα πολιτικό παιχνίδι. Είναι στρατηγική επιλογή συγκάλυψης με διώξεις κατά δικαστικών λειτουργών, επιθέσεις κατά εισαγγελέων και προσπάθεια εξευτελισμού μαρτύρων. Έτσι επιβεβαιώνεται και στη συγκεκριμένη περίπτωση ότι οι δομές του συστήματος επιστρατεύονται για να εξασφαλίσουν την ατιμωρησία των πολιτικών και οικονομικών ελίτ.

Η κορωνίδα είναι οι υποκλοπές. Η υπόθεση των παρακολουθήσεων δημοσιογράφων, πολιτικών ακόμη και εν ενεργεία Υπουργών -αν δεν κάνω λάθος και εσείς ήσασταν μέσα σε αυτούς, κύριε Υπουργέ- της ηγεσίας του στρατεύματος, αλλά και απλών πολιτών, είναι σημείο καμπής.

Η Κυβέρνηση επιχείρησε να νομιμοποιήσει την παρακολούθηση ως εργαλείο άσκησης εξουσίας, υποβαθμίζοντας το σκάνδαλο, αγνοώντας συγκλονιστικές αποκαλύψεις και στοιχεία και επιχειρώντας να αποπροσανατολίσει τόσο την κοινή γνώμη όσο και τη σχετική δικαστική έρευνα. Μάλιστα, σε αυτό το πλαίσιο, η ίδια η δικαιοσύνη συνέπραξε ως μη όφειλε και οι συμπράξαντες στο συγκεκριμένο έργο δικαστικοί λειτουργοί ανταμείφθηκαν προαχθέντες, όπως η αρμόδια εισαγγελέας της ΕΥΠ με τις πολλές αυθαίρετες μη νόμιμες επισυνδέσεις.

Εμείς αντιλαμβανόμαστε -όπως και το σύνολο της ελληνικής κοινωνίας και το σύνολο των δημοκρατικών πολιτών- το σκάνδαλο των υποκλοπών ως μια δομική έκφραση του αυταρχισμού της Δεξιάς, ενός αυταρχισμού που δεν ανέχεται τον έλεγχο, τη διαφάνεια και τη διαφωνία.

Έρχομαι τώρα σε ένα άλλο κεφάλαιο που αφορά την καθημερινή δικαστηριακή πρακτική που και αυτή επιδεινώνεται αντί να βελτιώνεται. Η ψήφιση του νομοσχεδίου για το δικαστικό χάρτη αποτέλεσε μία από τις βασικές θεσμικές παρεμβάσεις της Κυβέρνησης στο χώρο της δικαιοσύνης. Υποτίθεται ότι στόχος ήταν η εξορθολογισμένη κατανομή των δικαστηρίων και των εισαγγελιών ανά την επικράτεια, βάσει πραγματικών δεδομένων που αφορούν το φόρτο εργασίας και την πληθυσμιακή κατανομή.

Το νομοσχέδιο προχώρησε, χωρίς ουσιαστική συμμετοχή των δικαστικών ενώσεων, των δικηγορικών συλλόγων και της τοπικής αυτοδιοίκησης. Αντί ο δικαστικός χάρης να προκύψει από ευρύ διάλογο, ήταν μια παρέμβαση με έντονα τεχνοκρατικά χαρακτηριστικά και λογική άνωθεν επιβολής.

Εξάλλου, η Παγκόσμια Τράπεζα είχε αναλάβει τη μελέτη. Τα κριτήριά της είναι προφανώς στενά οικονομίστικα και όχι τέτοια που συνδέονται με τις ανάγκες της δικαιοσύνης και τη δικαιοσύνη ως κοινωνικό αγαθό, στην οποία οι πολίτες πρέπει να έχουν άμεση πρόσβαση.

Έτσι, λοιπόν, ενισχύεται η τάση συγκέντρωσης των δικαστικών υπηρεσιών σε αστικά κέντρα, με αποτέλεσμα την αποδυνάμωση της δικαστικής παρουσίας στην περιφέρεια, κάτι που θίγει ιδιαίτερα τους κατοίκους, τους πολίτες της ελληνικής περιφέρειας. Η περιφέρεια, ειδικά οι απομακρυσμένες περιοχές, οι νησιωτικές και οι ορεινές, οι ευάλωτοι πληθυσμοί, βρίσκονται πλέον σε ακόμη πιο δυσμενή θέση ως προς την πρόσβαση στη δικαιοσύνη.

Κυρίες και κύριοι συνάδελφοι, η δικαιοσύνη σε μια κοινωνία ανισοτήτων, σε μια κοινωνία που οι ανισότητες εντείνονται με την πολιτική σας, δεν μπορεί να μετράται με όρους ποσοτικούς, με όρους απόδοσης. Οφείλει να είναι δημόσιο αγαθό και κοινωνικό δικαίωμα. Όμως αυτή η Κυβέρνηση το μετατρέπει σε υπηρεσία για λίγους. Η δικαιοσύνη που πρέπει να είναι αμερόληπτη, δεν είναι ουδέτερη. Όταν παύει να προστατεύει τον αδύναμο, τον εργαζόμενο, τη γυναίκα που ζητά προστασία από τη βία, τον ευάλωτο εργαζόμενο που παλεύει για τα δικαιώματά του τότε γίνεται εργαλείο επιβολής της εξουσίας και αναπαραγωγής των ανισοτήτων.

Εμείς, ο ΣΥΡΙΖΑ - Προοδευτική Συμμαχία, θέλουμε μια δικαιοσύνη που να διασφαλίζει τα δικαιώματα, να αποδίδει ισότιμα το δίκαιο και να μην ελέγχεται ούτε να επηρεάζεται από την πολιτική εξουσία. Η δημοκρατία δεν είναι μια αφηρημένη έννοια. Οικοδομείται μέσω των θεσμών. Η δικαιοσύνη είναι ένας εξαιρετικά σημαντικός θεσμός και για τους πολίτες μέσω των θεσμών, των εγγυήσεων και της διαφάνειας.

Σε αυτόν τον αγώνα εμείς δεν θα σωπάσουμε. Θα σταθούμε απέναντί σας σε κάθε απόπειρα εκτροπής, φίμωσης και εκφοβισμού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο επόμενος Βουλευτής, ο κ. Στυλιανός Φωτόπουλος, Βουλευτής της Ελληνικής Λύσης.

Παρακαλώ, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κυρία Πρόεδρε.

Κύριε Υπουργέ, θα αρχίσω από το τέλος. Δεν είχα σκοπό να μιλήσω, διότι πιστεύω ότι μας κάλυψε ο Πρόεδρός μας. Όμως, μάλλον δεν έγινε κατανοητός ή δεν θέλετε να γίνει κατανοητός.

Έρχομαι στο τέλος της έκθεσης Καρώνη, του καθηγητή κ. Καρώνη, την οποία από εχθές βλέπω ότι έχετε ανεβάσει σε πάρα πολύ υψηλό επίπεδο και ειδικά ο Κυβερνητικός Εκπρόσωπος, με έναν τρόπο και με ένα λεξιλόγιο, το οποίο δεν θα χαρακτήριζε έναν πολιτικό άνδρα, έναν Κυβερνητικό Εκπρόσωπο, αλλά δεν μας είναι ξένο σε σχέση με αυτά τα οποία έχουμε δει από τον κ. Μαρινάκη όλο το τελευταίο διάστημα.

Διαβάζω αυτό στο οποίο καταλήγει για να μην τρώω και τον χρόνο: «Άρα, όσον αφορά την καύση, είναι λογικό να υποτεθεί ότι τα έλαια σιλικόνης συμμετείχαν στην πυρκαγιά λόγω των υψηλών θερμοκρασιών που επικρατούσαν μετά την ανάπτυξη της πύρινης σφαίρας. Άρα, πρώτα έγινε η πυρόσφαιρα, πρώτα έγινε η έκρηξη και στη συνέχεια τα έλαια σιλικόνης -επαναλαμβάνω- σύμφωνα με την έκθεση του κ. Καρώνη, συμμετείχαν σε αυτήν τη διαδικασία.

Ας αφήσουμε την έκθεση του κ. Καρώνη στην άκρη. Υπάρχει η έκθεση του κ. Καρώνη, υπάρχει η έκθεση του κ. Τσακιρίδη, τον οποίο επικαλέστηκε ο κύριος Υπουργός. Υπάρχουν όμως και οι εκθέσεις του κ. Κωνσταντόπουλου, για τον οποίο δεν άκουσα να πείτε κάτι, του κ. Κοκοτσάκη, για τον οποίον επίσης δεν άκουσα να πείτε κάτι. Και υπάρχει και η έκθεση του κ. Γκλαβόπουλου.

Ξέρετε ποιος είναι ο κ. Γκλαβόπουλος, η εταιρεία Γκλαβόπουλου; Ο κ. Γκλαβόπουλος είναι ένας πραγματογνώμονας των δικαστηρίων της Θεσσαλονίκης, του οποίου την έκθεση βρήκα και διάβασα πηγαίνοντας στην Αίθουσα «Παύλος Μπακογιάννης», διαβάζοντας όσο μπορούσα, με τις γνώσεις που έχω και στον χρόνο που έχω ως φιλότιμος Βουλευτής, τη δικογραφία την οποία εσείς στείλατε στη Βουλή.

Ξέρετε τι λέει η έκθεση του κ. Γκλαβόπουλου, τον οποίο έχει προσλάβει ως πραγματογνώμονα ο ανακριτής, ο κ. Μπακαΐμης; Θα σας διαβάσω πού καταλήγει: «Καταλήγουμε στο πέραν πάσης αμφιβολίας συμπέρασμα ότι οι ποσότητες εύφλεκτων ενώσεων που μετρήθηκαν D3, D4, D5 στα έλαια σιλικόνης δεν δικαιολογούν τη δημιουργία πυρόσφαιρας». Αυτά από τη δικογραφία η οποία είναι στην αίθουσα στον πρώτο όροφο του Κοινοβουλίου!

Εν πάση περιπτώσει, αν επιλέγετε να υιοθετήσετε το σενάριο περί ελαίου σιλικόνης, θα πρέπει να είστε έτοιμοι να ασκήσετε και όλα τα νόμιμα δικαιώματα απέναντι στη Siemens, για την οποία καταγράφεται επακριβώς πάλι στη δικογραφία πάλι στα έγγραφα τα οποία έχουν σταλεί στη Βουλή ότι όλες οι μηχανές -αναγράφονται και τα μοντέλα, αναγράφονται και οι σειριακοί αριθμοί- είναι της εταιρείας Siemens. Άρα, να δούμε τι θα πράξετε από εδώ και πέρα.

Αναφερθήκατε ονομαστικά και προσωπικά στον Πρόεδρο της Ελληνικής Λύσης, τον Κυριάκο Βελόπουλο, ότι αυτός πρώτος έφερε το θέμα του τραγικού δυστυχήματος των Τεμπών στη Βουλή, κάτι το οποίο είναι αληθές. Όντως, πρώτη η Ελληνική Λύση τρεις μέρες μετά το δυστύχημα των Τεμπών έφερε το θέμα με ερωτήσεις. Το ανέδειξε μέσα στη Βουλή, ακολουθώντας τις υποδείξεις, την αγωνία των συγγενών των θυμάτων.

Δεν ήταν ο μόνος βέβαια. Θα πρέπει να το αναγνωρίσουμε. Δεν ήταν μόνο ο Κυριάκος Βελόπουλος. Ήταν και ο Κυριάκος Μητσοτάκης, ο οποίος σε συνέντευξή του στον κ. Σρόιτερ αναφέρει: «Για το ύποπτο φορτίο φταίει η Hellenic Train». Αυτό είπε ο Πρωθυπουργός τον Ιανουάριο 2025. Για το μπάζωμα του τόπου του εγκλήματος, στο οποίο εσείς αναφερθήκατε με τρόπο ανοίκειο -και φαντάζομαι κάποια στιγμή θα πρέπει να κάνετε μια αυτοκριτική γι’ αυτό- φταίνε οι επιχειρησιακές αποφάσεις. Δεν αμφισβήτησε το μπάζωμα και το ξεμπάζωμα. Δικαιολογήθηκε ότι ήταν επιχειρησιακή απόφαση. Θα περιμέναμε και μια απάντηση επ’ αυτού. Για το αρχικό πόρισμα φταίει η Πυροσβεστική. Κανένας άλλος εκτός από την Κυβέρνηση!

Κύριε Υπουργέ, αναφερθήκατε νωρίτερα στα πενήντα χιλιάδες bots, τα οποία εμφανίστηκαν την περίοδο των Χριστουγέννων. Δεν τολμήσατε να πείτε τη χώρα. Επικαλεστήκατε την Αρχή Κυβερνοασφάλειας.

Θα καταθέσετε κάποιο έγγραφο σήμερα; ΄Έχετε κάποιο έγγραφο; Έχετε κάποια έκθεση; Υπάρχει κάτι το οποίο θα προσκομίσετε και θα το δώσετε στη Βουλή ως έκθεση της Εθνικής Αρχής Κυβερνοασφάλειας του κ. Μπλέτσα; Γιατί εγώ ψάχνοντας είδα ότι ο κ. Μπλέτσας σε μια συνέντευξή του θα στοιχημάτιζε ότι τα πενήντα χιλιάδες bots, τα οποία έκαναν δουλειά υπέρ του αφηγήματος -αν θέλετε έτσι- της Αντιπολίτευσης, προέρχονται από τη Ρωσία.

Ο κ. Μπλέτσας, ο οποίος είναι καθηγητής στο MIT και ο οποίος, σύμφωνα με πληροφορίες, δεν έρχεται συχνά στην Ελλάδα, ασκεί δηλαδή τη διοίκηση της Εθνικής Αρχής Κυβερνοασφάλειας από τις Ηνωμένες Πολιτείες -δεν ξέρω κατά πόσο αυτό το γνωρίζατε όταν τον διορίζατε. Ακόμα και το e-mail του περνάει μέσα από το lab του MIT, απ’ ό,τι λένε άνθρωποι οι οποίοι γνωρίζουν- λέει ότι θα στοιχημάτιζε.

Επειδή όμως εδώ στη Βουλή δεν μπορούμε να στοιχηματίζουμε, αναμένουμε από εσάς μέχρι το τέλος της σημερινής συνεδρίασης να καταθέσετε μια έκθεση σχετικά με το ποιοι ήταν αυτοί οι λογαριασμοί, τι στοιχεία έχουμε, αν τους έχουμε χαρακτηρίσει και αν έχουμε τα ποιοτικά χαρακτηριστικά αυτών.

Έρχομαι τώρα σε κάτι το οποίο σας ανέφερε επί τροχάδην και ο κ. Βελόπουλος και το οποίο αφορά το Υπουργείο Δικαιοσύνης. Έχουμε μια καταγγελία σήμερα το πρωί -βλέπω αρκετούς μαχόμενους δικηγόρους μεταξύ των ακροατών- σχετικά με το ηλεκτρονικό πινάκιο.

Το ηλεκτρονικό πινάκιο, απ’ ό,τι λέει φίλος μαχόμενος δικηγόρος, έγραφε ότι εξετάζεται η υπόθεση με αριθμό έντεκα. Ο συγκεκριμένος είχε τον αριθμό δεκαέξι. Έφυγε, γύρισε, συνέχισε να γράφει ότι το πινάκιο το οποίο εξετάζεται στο Μονομελές Πλημμελειοδικείο Αθηνών είναι το έντεκα και καταδικάστηκε ο πελάτης του για ερημοδικία. Την έχει στείλει τη συγκεκριμένη επιστολή και σε εσάς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με την τροπολογία η οποία αφορά το «Πόθεν Έσχες» και την απαγόρευση συμμετοχής σε εταιρεία με έδρα στην αλλοδαπή για πολιτικά πρόσωπα.

Έρχεστε με τη συγκεκριμένη τροπολογία και, κατά τα λεγόμενά σας, διορθώνετε ή «εξορθολογίζετε» -μέσα σε εισαγωγικά- το ισχύον καθεστώς το οποίο ισχύει από το 2003. Έχουν αλλάξει οι νόμοι για τα «Πόθεν Έσχες». Θα σας πω σε λίγο και τι λέγαμε πέρυσι περίπου τέτοια εποχή, τον Ιούλιο, τι λέγαμε εμείς και τι μας λέγατε εσείς.

Αυτό όμως αφορά μόνο τα κράτη με προνομιακό φορολογικό καθεστώς. Αυτή εδώ είναι η λίστα από το Υπουργείο Οικονομικών -δεν θα την ενεχυριάσω- σχετικά με το ποια είναι τα κράτη με φορολογικό καθεστώς. Είναι σαράντα δύο. Και αν μου επιτρέπετε, είναι και χώρες, απ’ ό,τι μπορώ να καταλάβω, με ελάχιστο ενδιαφέρον, που σημαίνει ότι ανοίγετε μια κερκόπορτα σε κάποιον -θα έλεγα, πονηρά σκεπτόμενος- να χρησιμοποιήσει τις υπόλοιπες περίπου διακόσιες πενήντα χώρες οι οποίες βρίσκονται στον ΟΗΕ. Αυτό δεν λέγεται εξορθολογισμός. Αυτό λέγεται κάπως αλλιώς.

Θα σας κάνω και μια ερώτηση την οποία έκανε ο Πρόεδρός μας και δεν πήρε καμία απάντηση κατά την διάρκεια της ομιλίας σας και της απάντησής σας. Εδώ ήμουνα εγώ, απ’ αυτό το Βήμα.

Με τα τριάντα περίπου έτη ως φοροτεχνικός σάς έλεγα ότι η διαδικασία του Πόθεν Έσχες δεν υπάρχει περίπτωση να λειτουργήσει, πόσω μάλλον να ολοκληρωθεί εντός του έτους 2024. Μας λέγατε στις 31 Ιουλίου, όταν περάσατε τον νόμο για τις δηλώσεις περιουσιακής κατάστασης, ότι αρχές Σεπτεμβρίου θα είναι σε θέση οι τράπεζες, ότι θα έχουν διαβιβάσει και ότι όλα θα έχουν γίνει.

Δεν έγινε τίποτα. Όντως, η διαδικασία ολοκληρώθηκε με πάρα πολλά προβλήματα. Πάρα πολλά προβλήματα φαντάζομαι αντιμετωπίσατε και εσείς και οι συνάδελφοί σας από τη Νέα Δημοκρατία, οι οποίοι μπήκαν στη διαδικασία υποβολής δήλωσης περιουσιακής κατάστασης. Πρέπει να σας πουν τα προβλήματα. Τα ανέφερα και στον Υπουργό Ψηφιακής Διακυβέρνησης. Τα ανέφερα και στον Γενικό Γραμματέα. Απάντηση δεν έχω πάρει, βέβαια, για πραγματικά προβλήματα των δηλώσεων περιουσιακής κατάστασης.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε παρακαλώ.

**ΣΤΥΛΙΑΝΟΣ ΦΩΤΟΠΟΥΛΟΣ:** Ολοκληρώνω, κυρία Πρόεδρε.

Η πολυδιαφημισμένη συνέργεια και συμμετοχή των τραπεζών ήταν για κλάματα. Ήταν κυριολεκτικά για κλάματα, ειδικά για όποιον ήθελε να υποβάλει αρχική δήλωση περιουσιακής κατάστασης. Δεν μεταφέρθηκαν επ’ ουδενί τα στοιχεία από τις τράπεζες. Μεταφέρθηκαν γι’ αυτούς, οι οποίοι είχαν δηλώσεις περιουσιακής κατάστασης ετήσιες, και αυτές λανθασμένες. Και σας το λέω με πλήρη γνώση, γιατί και στις δικές μου τις δηλώσεις μεταφέρθηκαν τα στοιχεία.

Νομοθετείτε στου «κασίδη το κεφάλι». Ακούστε μία φορά την Αντιπολίτευση. Αφήστε το αλαζονικό ύφος. Δεν τα γνωρίζετε όλα. Σεβαστείτε τον κοινοβουλευτισμό και τη διαδικασία στην οποία προσπαθούμε όλοι να συμβάλουμε.

Σας ευχαριστώ, κυρία Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα ένας μαθήτριες και μαθητές και πέντε συνοδοί εκπαιδευτικοί από το 39ο Δημοτικό Σχολείο Πάτρας.

Σας καλωσορίζουμε και τα παιδιά και τους εκπαιδευτικούς.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Βουλευτής του ΠΑΣΟΚ - Κινήματος Αλλαγής, ο κ. Μουλκιώτης, και θα ακολουθήσει η ομιλία του Προέδρου της Νέας Αριστεράς, του κ. Χαρίτση.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, ο Κυβερνητικός Εκπρόσωπος, μετά τη δημοσίευση χθες από το Πολυτεχνείο της έκθεσης που είχε διαταχθεί από τον κύριο ανακριτή σε σχέση με τα Τέμπη, συνέχισε την γκεμπελική προπαγάνδα του και επιτέθηκε με ψέματα και λασπολογία στο ΠΑΣΟΚ.

Του υπενθυμίζουμε ότι το ΠΑΣΟΚ κατέθεσε πρόταση δυσπιστίας βασιζόμενο στο κρατικό πόρισμα για την τραγωδία των Τεμπών που εξέδωσε ο ΕΟΔΑΣΑΑΜ. το άλλοτε «ευαγγέλιο εθνικής αυτογνωσίας», σύμφωνα με το Μέγαρο Μαξίμου, που σήμερα περιφέρουν ως κουρελόχαρτο μετά τις παλινωδίες του πρώην επικεφαλής του, που η Νέα Δημοκρατία διόρισε. Το κείμενο της πρότασης δυσπιστίας του ΠΑΣΟΚ είναι δημόσιο και μπορεί να ανατρέξει ο οποιοσδήποτε για να διακριβώσει ότι το ΠΑΣΟΚ ποτέ δεν έκανε αναφορά σε θεωρίες συνωμοσίας. Αυτό το κείμενο συνυπογράφηκε και επ’ αυτού δόθηκε η κοινοβουλευτική μάχη της πρότασης μομφής. Λίγο έλειψε, λοιπόν, ο Κυβερνητικός Εκπρόσωπος και οι συν αυτώ να απαιτήσουν να τους ζητήσουμε και συγγνώμη ως Αξιωματική Αντιπολίτευση που τους ελέγχουμε μετά την τραγική απώλεια πενήντα επτά ανθρώπων και τη μη ολοκλήρωση της σύμβασης 717 και τη μη εγκατάσταση τηλεδιοίκησης στον σιδηρόδρομο, δηλαδή για τις κυβερνητικές παραλείψεις και αβελτηρίες, ενώ γνώριζαν την ελλιπή ασφάλεια στο δίκτυο και τη σπουδή να αλλοιωθεί ο τόπος της τραγωδίας, χωρίς να πάρουν άδεια από τη δικαιοσύνη. Μεταβλήθηκε ο τόπος της τραγωδίας εν γνώσει τους.

Και κάτι τελευταίο, το οποίο δήλωσε δημόσια πριν από δύο χρόνια ο κύριος Πρωθυπουργός: «Το απίθανο σενάριο μπορεί να είναι και πιθανό». Αυτό το υπενθυμίζουμε για να ξεκαθαρίσουμε τα πράγματα. Το τέλος, λοιπόν, στην κυβερνητική χυδαιότητα θα πει όταν θα πάψει Κυβέρνηση να είναι η Νέα Δημοκρατία.

Βεβαίως δεν μπορούσε το γραφείο Τύπου του ΠΑΣΟΚ να πει τίποτε άλλο σήμερα, αλλά είπε τα εξής, δηλαδή ότι κανείς πια δεν μπορεί να πάρει στα σοβαρά τον κ. Μαρινάκη. Έχει καταντήσει ο «ψευταράκος» του Μαξίμου. Ποιον Μαρινάκη να πιστέψουμε; Τον Μαρινάκη που διαφήμιζε σαν Ευαγγέλιο το επίσημο κρατικό πόρισμα του ΕΟΔΑΣΑΑΜ, που έκανε λόγο για άγνωστο καύσιμο, τον Μαρινάκη που υπερασπιζόταν τη δήλωση του Πρωθυπουργού ότι το απίθανο σενάριο μπορεί να είναι πιθανό ή τον Μαρινάκη τού σήμερα που μετά την πραγματογνωμοσύνη Καρώνη έβγαλε απόφαση για την τραγωδία των Τεμπών πριν τη δικαιοσύνη;

Το ΠΑΣΟΚ έλεγξε και θα συνεχίσει να ελέγχει κοινοβουλευτικά την Κυβέρνηση για τη μη ολοκλήρωση της σύμβασης 717, για τη μη εγκατάσταση τηλεδιοίκησης στον σιδηρόδρομο και για τις κυβερνητικές παραλείψεις, ενώ γνώριζαν την ελλιπή ασφάλεια στον σιδηρόδρομο.

Κυρίες και κύριοι συνάδελφοι, η κορυφαία λειτουργία της Βουλής, η νομοθετική λειτουργία αφορά μία ύψιστη θεσμική λειτουργική δραστηριότητα της κοινοβουλευτικής δημοκρατίας. Το ιδιάζον, βέβαια, της σοβαρότητας του νομοθετικού έργου δεν μπορεί παρά να παραπέμπει σε ανάλογης σοβαρότητας παραγόμενο προϊόν.

Ποιο, όμως, είναι αυτό το οποίο παράγει η Βουλή με νομοθέτηση κατ’ εντολή και επιλογή της Νέας Δημοκρατίας; Γονατογραφήματα, διατάξεις άνευ διαβούλευσης, μεταμεσονύχτιες τροπολογίες και σειρά νομοθετημάτων που αναιρούν προηγούμενους νόμους της ίδιας της Κυβέρνησης. Έχει επιδοθεί η Κυβέρνηση σε μια υπερπαραγωγή ως αυτοσκοπό που πραγματικά απέχει παρασάγγας από την καλή νομοθέτηση και το μόνο που επιτυγχάνει είναι η πολυνομία και η κακονομία, τα οποία αποτελούν τόσο κύρια παθογένεια της νομοθετικής διαδικασίας, όσο και χαρακτηριστικό του, προκύπτοντος σήμερα στη χώρα νομοθετικού προϊόντος. Επικοινωνιακές διατάξεις για να καλύψουν τίτλους προσφιλών μέσων ενημέρωσης.

Θα αναφερθώ στις τροπολογίες. Αναφέρθηκε και ο Κοινοβουλευτικός μας Εκπρόσωπος κ. Μάντζος.

Πράγματι, κύριε Υπουργέ, βλέποντας εδώ τις τροπολογίες αναρωτιόμαστε: H τροπολογία, η οποία κατατέθηκε χθες στις δέκα το βράδυ, για δαπάνες εισαγωγής εκπαίδευσης προσωπικού Δικαστικής Αστυνομίας τι αφορά; Ζητάτε δαπάνες από 29 Απριλίου του 2024 έως 17 Αυγούστου του 2024. Από τον Αύγουστο του 2024 τελείωσαν οι δαπάνες και έρχεστε σήμερα να κάνετε τι; Τι θέλει το Υπουργείο σήμερα να καλύψει; Τι έκανε και δεν φαίνεται πουθενά; Εν πάση περιπτώσει, γιατί αυτά δεν αναφέρθηκαν στις τέσσερις συνεδριάσεις στην επιτροπή και ήλθαν χθες το βράδυ, νύχτα, με τροπολογία; Ποιος είναι ο σκοπός και τι εξυπηρετεί;

Επίσης, υπάρχει και η άλλη τροπολογία, την οποία φέρατε στις έντεκα και δέκα. Πόσα ακόμα θα κάνετε σ’ αυτό το κουρελόχαρτο που έχετε φέρει, το σχέδιο-κουρελού, σε σχέση με τη νομοθετική διαδικασία και λειτουργία; Πόσο ακόμα θα κάνετε διαδικασίες με τέτοιον τρόπο;

Σε σχέση με τη διαδικασία σήμερα, τι αποκαλύπτεται μ’ αυτά τα οποία λαμβάνουν χώρα; Οι πολίτες λένε ότι η δικαιοσύνη, σύμφωνα με την έρευνα της Public Issue 2007-2024, έχει επιστρέψει πολλά χρόνια πίσω. Βρίσκεται στο επίκεντρο κρίσης. Λιγότερα από τρία στα δέκα άτομα, 27% δηλαδή, εμπιστεύονται τη δικαιοσύνη και τους δικαστές σήμερα, σύμφωνα με την Public Issue, ποσοστό που είναι υψηλότερο από το 2007 που υπάρχουν στοιχεία. Αυτοί που απαντούσαν τότε ότι μάλλον δεν την εμπιστεύονταν ήταν το 44%.

Σε αρκετά δυσχερή θέση βρίσκεται και η Αστυνομία, με την αποδοχή από τους πολίτες να μειώνεται κατακόρυφα τα τελευταία πέντε χρόνια. Το 2018, 22% των πολιτών δήλωναν ότι δεν την εμπιστεύονταν και το 2021 αυτό εκτινάχθηκε στο 55% και σήμερα είναι 54% με την Κυβέρνηση της Νέας Δημοκρατίας. Αυτά είναι ζητήματα τα οποία οφείλετε να δείτε. Εμείς τα αντιμετωπίζουμε με προβληματισμό και πραγματικά αγωνιούμε για την κατάσταση στην οποία έχετε φέρει τους πολίτες εσείς και η Κυβέρνηση.

Επί του νομοσχεδίου, όσον αφορά την Εθνική Σχολή Δικαστών αλλάζετε τον τρόπο εξέτασης και τις προϋποθέσεις συμμετοχής, χωρίς καν να έχει τεθεί αυτό σε διαβούλευση. Αυτό γιατί το κάνετε; Πώς προχωράτε και πού αναφέρεστε; Σε ανθρώπους που όλοι έχουμε τη φιλοδοξία να έλθουν και να λάβουν έδρα δικαστού. Αλλάζετε τον δικό σας νόμο του 2021.

Εμείς ως Αξιωματική Αντιπολίτευση, αλλά και οι άμεσα ενδιαφερόμενοι θέλουμε να μάθουμε τι σκεπτικό εξυπηρετούν αυτές οι διατάξεις που φέρνετε αυτήν τη στιγμή.

Όσον αφορά την ηγεσία της δικαιοσύνης, επανειλημμένα έχουμε τονίσει ότι η επιλογή της ηγεσίας της δικαιοσύνης πρέπει να διέπεται από τις αρχές της ανεξαρτησίας, της διαφάνειας και της αξιοκρατίας και έρχεστε τώρα, λίγο πριν την επιλογή που υπάρχει, να αλλάξετε τα δεδομένα, να αλλάξετε τις προϋποθέσεις εκλογιμότητας, να θεσπίσετε διαφορετικά δεδομένα για διαφορετικά δικαστήρια, να αλλάξετε τα όρια ψήφων και μάλιστα με ποινή ακυρότητας ψηφοδελτίων.

Απαντήστε μας γιατί τα κάνετε αυτά. Ποιος είναι πραγματικά ο ρόλος του Υπουργείου Δικαιοσύνης ως εγγυητής της αλληλεγγύης μεταξύ των δικαστικών, όταν εσείς οι ίδιοι προκαλείτε εύλογα ερωτηματικά και τελικά φαίνεται πως ανοίγετε απλά τη βεντάλια των υποψήφιων που θα έχει στη διάθεσή του το Υπουργικό Συμβούλιο για επιλογή;

Το άρθρο 46, κύριε Υπουργέ, αφορά την παρένθετη μητρότητα. Εμείς θα επικαλεστούμε –και το γνωρίζετε σίγουρα- την Επιστημονική Υπηρεσία που αναφέρει κάποια ζητήματα. Θα ήταν πάρα πολύ σημαντικό για εμάς και για την Ολομέλεια της Βουλής να μας απαντήσετε τι λέτε πάνω στα ερωτήματα τα οποία η Επιστημονική Υπηρεσία της Βουλής αναφέρει και μάλιστα πάρα πολύ συγκεκριμένα, παραπέμποντας και σε νομολογία και όχι μόνο στο Εσωτερικό Δίκαιο, αλλά και στο Διεθνές Δίκαιο. Αυτό είναι μία απόδειξη με τα δεδομένα τα οποία αναφέρουμε -και όσα αναφέρθηκαν και από τον εισηγητή μας και από τον Κοινοβουλευτικό Εκπρόσωπο μέχρι τώρα- της προχειρότητας και της επιλογής στη νομοθέτησή σας ότι πάλι έρχεστε να καλύψετε κενά του δικού σας νόμου, του νόμου που εμείς τονίσαμε εμφατικά ότι αφήνετε κενά στο κομμάτι της παρενθετικότητας τότε και εσείς προσπαθούσατε να καπηλευτείτε επικοινωνιακά τη στιγμή και το κάνατε.

Η διάταξη ισχυρίζεται ότι δημιουργεί προβλήματα με λανθασμένη από τα δικαστήρια ερμηνεία και γι’ αυτόν τον λόγο αναγκάζεστε σήμερα να ρυθμίσετε διαφορετικά το θέμα της παρένθετης μητρότητας σε ό,τι αφορά τα ομόφυλα ζευγάρια. Όμως, το ζήτημα δεν αφορά μόνο τα ομόφυλα, αλλά και τα ετερόφυλα. Είναι ζήτημα κοινωνικό κι εσείς προσπαθείτε να το κρύψετε κάτω από το χαλί και να καλύψετε το δικό σας χάλι, τη δική σας αβελτηρία, το δικό σας πρόβλημα.

Κλείνοντας, κυρία Πρόεδρε, θα πω ότι η κακή νομοθέτηση και η αδικηματική αποτελεσματικότητα είναι μεγέθη αντιστρόφως ανάλογα. Αυτό γίνεται εδώ, αυτό κάνει η Κυβέρνηση και είναι θύμα αυτής της διαδικασίας που δεν μπορεί να την αναγνωρίσει λόγω της αμετροέπειας, λόγω της έπαρσης και της αλαζονείας της. Με την αδικηματική αναποτελεσματικότητα που έχει επιφέρει η κάκιστη κυβερνητική νομοθέτηση, έχει προκληθεί πλήγμα στον βασικότερο πυλώνα της δημοκρατίας, τη δικαιοσύνη, αλλά και στο αίσθημα ασφάλειας της κοινωνίας. Γι’ αυτόν τον λόγο η Κυβέρνηση είναι ουραγός της εγκληματικότητας και είναι εμφανώς η αιτία που οι πολίτες εμφανίζουν μειωμένη εμπιστοσύνη στους θεσμούς, δυστυχώς και για τη δικαιοσύνη και για την Αστυνομία.

Τα έργα, λοιπόν, επί των ημερών σας έχουν έναν τίτλο: «Επιτελικό φιάσκο και επικοινωνιακή νομοθέτηση».

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Πρόεδρος της Νέας Αριστεράς κ. Αλέξης Χαρίτσης.

Ορίστε, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, κατά τη θητεία της Κυβέρνησης Μητσοτάκη έχουμε συζητήσει εδώ, σε αυτήν την Αίθουσα, περισσότερα από σαράντα σχέδια νόμου του Υπουργείου Δικαιοσύνης. Θα μπορούσε κανείς να πει ότι εδώ πρόκειται για μία μεταρρυθμιστική εποποιία από τη μεριά της Κυβέρνησης Μητσοτάκη στον τομέα της δικαιοσύνης.

Είναι όμως έτσι; Φυσικά και δεν είναι έτσι. Φυσικά και δεν είναι καθόλου έτσι, δυστυχώς, γιατί αυτό το οποίο βλέπουμε, αυτό το οποίο κάνει η Κυβέρνηση Μητσοτάκη είναι ο ορισμός της αντιμεταρρύθμισης και της κακής νομοθέτησης. Συνεχείς και πολλαπλές τροποποιήσεις στον Ποινικό Κώδικα σ’ ένα κρεσέντο ποινικού λαϊκισμού, αυστηροποίησης των ποινών κόντρα στη στοιχειώδη φιλελεύθερη και σύγχρονη αντίληψη της έννοιας της ποινής, αλλά και με μια παταγώδη αποτυχία στον τομέα της αντεγκληματικής πολιτικής, την οποία, βεβαίως, θυμίζω ότι το Υπουργείο Δικαιοσύνης απεμπόλησε, παραδίδοντάς τη στο Υπουργείο Προστασίας του Πολίτη, δηλαδή στην Αστυνομία.

Γεμίζουν φυλακές που ήταν, ήδη, κορεσμένες. Ως γνωστόν έχουμε καταδικαστεί ουκ ολίγες φορές από το Ευρωπαϊκό Δικαστήριο για τα ανθρώπινα δικαιώματα. Ο σωφρονισμός, η επανένταξη είναι άγνωστες λέξεις και την ίδια στιγμή βλέπουμε στο κέντρο της Αθήνας μέρα μεσημέρι μαφιόζικες εκτελέσεις και το οργανωμένο έγκλημα να ανθεί. Αυτή είναι η κατάσταση σήμερα. Και βλέπουμε, όμως, και κάτι άλλο. Ο νομοθετικός αυτός οίστρος των σαράντα σχεδίων νόμου του Υπουργείου Δικαιοσύνης στον οποίο αναφέρθηκα ταυτίζεται χρονικά με την παρόξυνση της καχυποψίας, της έλλειψης εμπιστοσύνης, των πολιτών, της κοινωνίας προς τον θεσμό της δικαιοσύνης. Τι θεωρούν οι πολίτες για τη δικαιοσύνη εν έτει 2025 στη χώρα μας; Γνωρίζετε, κύριε Υπουργέ, ποια είναι τα ποσοστά των πολιτών άνω του 50% τα οποία λένε ότι η δικαιοσύνη είναι αργή, ότι η δικαιοσύνη είναι πολιτικά ελεγχόμενη, ότι η δικαιοσύνη είναι οικονομικά ελεγχόμενη, ότι η δικαιοσύνη είναι κοινωνικά άδικη, ότι η δικαιοσύνη είναι ανεπαρκής ως προς την οργάνωσή της; Αυτά πιστεύει η πλειοψηφία των πολιτών για τη δικαιοσύνη στην Ελλάδα του κ. Μητσοτάκη το 2025.

Ούτε φυσικά είναι τυχαίο πως αυτή η καχυποψία με την οποία αντιμετωπίζεται ο θεσμός της δικαιοσύνης πηγαίνει χέρι-χέρι με την πολιτική κρίση και την ανυποληψία στην οποία βυθίζεται η Κυβέρνηση Μητσοτάκη. Γιατί η Κυβέρνηση Μητσοτάκη είναι εκείνη η Κυβέρνηση, η οποία κατάφερε να προκαλέσει τη μεγαλύτερη κρίση εμπιστοσύνης στο πολιτικό σύστημα της χώρας από τη Μεταπολίτευση και μετά. Είναι η Κυβέρνηση η οποία εκλέχθηκε, επιχειρώντας να ταυτιστεί με τις λέξεις «κανονικότητα», «σταθερότητα» και τελικά κατάφερε να ταυτιστεί με τη λέξη «συγκάλυψη». Κατάφερε να ταυτιστεί με τη λέξη «υποκλοπές». Κατάφερε να ταυτιστεί με τη λέξη «μπάζωμα». Κατάφερε να ταυτιστεί με τη λέξη «έγκλημα» η Κυβέρνηση Μητσοτάκη. Έτσι θα καταγραφεί στην ιστορία αυτή η Κυβέρνηση ως η μεγαλύτερη απειλή που αντιμετώπισε το κράτος δικαίου στη χώρα μας τον τελευταίο μισό αιώνα από τη Μεταπολίτευση και μετά.

Και θα είμαι πάρα πολύ σαφής ειδικά σε ό,τι αφορά στο έγκλημα στα Τέμπη. Γιατί όσο και αν προσπαθείτε, όσο και αν θέλετε να σβήσετε από τη συνείδηση του κόσμου αυτό το έγκλημα, όσες επιθέσεις κι αν κάνετε εδώ μέσα ακόμα και στους ίδιους τους συγγενείς των θυμάτων δεν πρόκειται να σβηστεί από τη συνείδηση της ελληνικής κοινωνίας όλο αυτό το οποίο συνέβη στα Τέμπη. Σας το εγγυώμαι.

Κύριε Φλωρίδη, λοιπόν, θα σας το πω ευθέως. Οφείλετε να παραιτηθείτε, κύριε Υπουργέ. Οφείλετε να παραιτηθείτε γιατί οι συνεχείς και οι ωμές παρεμβάσεις σας για μία υπόθεση που εκκρεμεί στη δικαιοσύνη είναι ανεπίτρεπτες για οποιοδήποτε πρόσωπο, για οποιοδήποτε δημόσιο πρόσωπο, πόσω μάλλον για τον αρμόδιο Υπουργό Δικαιοσύνης. Έχετε έρθει σε αυτήν εδώ την Αίθουσα ουκ ολίγες φορές, κύριε Υπουργέ, και με ύφος αγοραίο, με ύφος χυδαίο μας έχετε πει ότι «όποιος μιλάει για το μπάζωμα είναι για τα μπάζα», ενώ, ήδη, είχαν ξεκινήσει όταν το είπατε αυτό οι πρώτες διώξεις για το μπάζωμα. Θυμίζω την υπόθεση του τότε Περιφερειάρχη Θεσσαλίας. Μας έχετε πει «τέρμα τα Τέμπη και τέρμα οι κλάψεις για τα Τέμπη» γιατί έτσι αντιλαμβάνεστε αυτόν τον θρήνο, αυτό το πένθος των συγγενών αλλά και ολόκληρης της κοινωνίας γι’ αυτό το έγκλημα που έγινε πριν από δύο και πάνω χρόνια. Επιχειρήσατε να παραβιάσετε το Σύνταγμα, να παρακάμψετε ένα ολόκληρο στάδιο της προδικασίας, όπου η Βουλή έχει τον ρόλο εισαγγελέα και ανακριτή και να στείλετε τον αρχιμάστορα του μπαζώματος, τον κ. Τριαντόπουλο απευθείας σε δικαστικό συμβούλιο.

Ομολογήσατε βεβαίως -και αυτό πρέπει να σας το αναγνωρίσω- για ποιο λόγο γίνονται όλα αυτά τα πρωτοφανή, αυτά τα αντισυνταγματικά. Τουλάχιστον σε αυτό, σε αντίθεση με άλλους συναδέλφους σας οι οποίοι μας μιλούσαν για τους φυσικούς δικαστές, υπήρξατε ειλικρινής. Δεν μας είπατε τέτοια παραδείγματα. Ήσασταν πιο κυνικός θα έλεγα. Ομολογήσατε θριαμβολογώντας ότι σκοπός σας ήταν ακριβώς αυτός: να μπει τέρμα στην υπόθεση του εγκλήματος των Τεμπών. Να πάψει οποιαδήποτε διαδικασία. Να τελειώνουμε με αυτή την υπόθεση, με αυτό το τραγικό συμβάν που συγκλόνισε ολόκληρη την ελληνική κοινωνία. Και ψάξατε να βρείτε, ειδικά μετά τις μεγαλειώδεις κινητοποιήσεις, τα πρωτοφανή συλλαλητήρια του ελληνικού λαού, κάθε τρόπο που θα έβαζε τέλος στα Τέμπη. Αυτή τη χάρη όμως, κύριε Υπουργέ, κυρίες και κύριοι της Κυβέρνησης, να είστε βέβαιοι ότι δεν θα σας την κάνουμε. Όσο και να μας προσβάλλετε σε αυτήν εδώ την Αίθουσα, την Αντιπολίτευση συνολικά, όσο και αν προσβάλλετε τον κοινοβουλευτισμό δεν πρόκειται να σωπάσουμε. Το λέω αυτό γιατί η χθεσινή μέρα ήταν μια μέρα στην οποία είχαμε τη σταγόνα που ξεχείλισε το ποτήρι.

Μάθαμε χθες το πρωί, νωρίς μάλιστα, από τα μέσα ενημέρωσης, ότι υποβλήθηκε στον ειδικό εφέτη ανακριτή στη Λάρισα μια πραγματογνωμοσύνη που είχε ζητηθεί από τον ίδιο, μια πραγματογνωμοσύνη που εκκρεμούσε εδώ και ενάμιση χρόνο: η περίφημη πραγματογνωμοσύνη του καθηγητή του Εθνικού Μετσόβιου Πολυτεχνείου του κ. Καρώνη. Δεν πρόλαβε καν να παίξει αυτή η είδηση. Δεν πρόλαβε καλά-καλά να πάρει στα χέρια του την πραγματογνωμοσύνη ο ίδιος ο ανακριτής που την παρήγγειλε -όχι να τη διαβάσει, να φτάσει στο γραφείο του θα την παραλάβει ο άνθρωπος- και η Κυβέρνηση σαν έτοιμη από καιρό είχε προλάβει να μελετήσει τις εκατόν τριάντα σελίδες του πορίσματος. Και εδώ, βέβαια, μπαίνει ένα ερώτημα. Πώς έλαβαν γνώση τα στελέχη της Κυβέρνησης για το πόρισμα;

(Χειροκροτήματα από την πτέρυγα της Νέας Αριστεράς)

Είχαν και άποψη και βγήκαν στα τηλεπαράθυρα να μας εκθέσουν την άποψή τους τα στελέχη της Κυβέρνησης. Παρελάσατε, λοιπόν, από χθες το πρωί και ο Κυβερνητικός Εκπρόσωπος και ο Αντιπρόεδρος της Κυβέρνησης και εσείς, κύριε Υπουργέ Δικαιοσύνης, για να μας πείτε: «τέρμα τα ψέματα, τέρμα οι θεωρίες συνωμοσίας. Δεν υπάρχει μπάζωμα. Δεν υπάρχει συγκάλυψη. Πάμε παρακάτω». Αυτό μας είπατε.

Και βεβαίως το ότι βγήκε ο Αντιπρόεδρος της Κυβέρνησης έχει πολύ μεγάλη αξία. Γιατί εκπροσωπεί την Κυβέρνηση και τον Πρωθυπουργό. Γιατί γνωρίζουμε πάρα πολύ καλά ότι μοναδικός ενορχηστρωτής του μπαζώματος, μοναδικός ενορχηστρωτής της συγκάλυψης, δεν ήταν άλλος παρά ο ίδιος ο Πρωθυπουργός, ο Κυριάκος Μητσοτάκης.

(Χειροκροτήματα από την πτέρυγα της Νέας Αριστεράς)

Και τη στιγμή που ο εφέτης ανακριτής της Λάρισας καλείται να μελετήσει την πραγματογνωμοσύνη και να την κρίνει ελεύθερα, όπως και κάθε αποδεικτικό στοιχείο και σύμφωνα με την αρχή της ηθικής απόδειξης -έτσι δεν είναι, κύριε Υπουργέ;- εσείς της Κυβέρνησης προβαίνετε σε αυτό το συντονισμένο ενορχηστρωμένο μπαράζ δημόσιων εμφανίσεων, παρεμβαίνοντας ουσιαστικά ωμά και απροκάλυπτα στο έργο του ανακριτή, στο έργο της δικαιοσύνης.

Όχι μόνο αυτό. Την ίδια στιγμή αναμένεται και η σύσταση και λειτουργία του Ανώτατου Δικαστικού Συμβουλίου που θα κρίνει για την παραπομπή ή μη του κ. Τριαντόπουλου για το μπάζωμα και το ξεμπάζωμα. Μα πόση η κατρακύλα πια αυτής της Κυβέρνησης; Πόση η ωμή παρέμβαση στη δικαιοσύνη; Πόση η περιφρόνηση προς τους δημοκρατικούς θεσμούς; Είναι δυνατόν να ανεχόμαστε κυρίες και κύριοι συνάδελφοι -και απευθύνομαι σε όλες τις πτέρυγες της Βουλής- εδώ στην Αίθουσα, τον Υπουργό Δικαιοσύνης, τα στελέχη της Κυβέρνησης να παραβιάζουν ωμά το Σύνταγμα, την αρχή της διάκρισης των εξουσιών, να προκαταλαμβάνουν την κρίση της δικαιοσύνης σε μία τόσο σημαντική υπόθεση που έχει συνταράξει το πανελλήνιο εδώ και περισσότερα από δύο χρόνια; Είναι δυνατόν να αφήνουμε την Κυβέρνηση να παίζει με την ασφάλεια των τρένων;

Έχουμε ακούσει αδιανόητα πράγματα από την Κυβέρνηση Μητσοτάκη και από τον ίδιο τον κ. Μητσοτάκη προσωπικά, ο οποίος μας λέει ότι τα τρένα θα είναι ασφαλή το 2027, σε δύο χρόνια. Άρα, δεν είναι σήμερα. Αυτό μας είπε ο κ. Μητσοτάκης. Αυτό που δεν ακούσαμε, όμως, από την Κυβέρνηση είναι η πολύ απλή αλήθεια. Και ποια είναι αυτή η πολύ απλή αλήθεια; Είναι ότι εν έτει 2023 σε μια ευρωπαϊκή χώρα, σε μια μονή σιδηροδρομική γραμμή είχαμε δύο τρένα να κινούνται σε αντίθετη κατεύθυνση και αυτό οδήγησε σε μια σφοδρή σύγκρουση με πενήντα επτά θύματα. Αυτή είναι η ωμή αλήθεια. Αυτό τα λέει όλα. Αυτό είναι το μεγάλο έγκλημα.

Μία ωμή απλή αλήθεια, η οποία, όμως, ακολουθήθηκε από μία σειρά ενεργειών της Κυβέρνησης, από μία διοικητική εντολή για μπάζωμα του χώρου του ατυχήματος, από έναν Πρωθυπουργό που φρόντισε με δημόσιο διάγγελμα να προκαταλάβει τη δικαιοσύνη, μιλώντας για ανθρώπινο λάθος, από απόπειρες παραπλάνησης της κοινής γνώμης με μονταρισμένα ηχητικά και βίντεο, από το φιάσκο της εξεταστικής επιτροπής και εν συνεχεία από μια εικονική προκαταρκτική εξέταση, κατά παράβαση του Συντάγματος, του Κώδικα Ποινικής Δικονομίας, του Κανονισμού της Βουλής, από μία μεθοδευμένη προσπάθεια να απαλλαγεί τελικά ακόμα και για το πλημμέλημα της παράβασης καθήκοντος, ο τότε Υπουργός παρά τω Πρωθυπουργώ, ο κ. Τριαντόπουλος. Και υπάρχει μόνο ένας λόγος που με όλες αυτές τις μεθοδεύσεις, με όλη αυτήν την προσπάθεια της Κυβέρνησης, το έγκλημα αυτό δεν έχει ξεχαστεί. Και ο λόγος αυτός είναι η άοκνη προσπάθεια των συγγενών να αποδοθεί δικαιοσύνη και είναι η άοκνη απαίτηση της ελληνικής κοινωνίας να αποκαλυφθεί η αλήθεια.

(Χειροκροτήματα από την πτέρυγα της Νέας Αριστεράς)

Γι’ αυτό δεν έχουμε οδηγηθεί στη λύση αυτού του εγκλήματος.

Μια κοινωνία, που παρακολουθεί την Εισαγγελέα του Αρείου Πάγου να παρεμβαίνει κι αυτή δημοσίως, να απαντάει σε διαδίκους, η Εισαγγελέας του Αρείου Πάγου, να προτρέπει τους συγγενείς των θυμάτων στα Τέμπη να βρουν παρηγοριά στην εκκλησία και όχι στη δικαιοσύνη -έτσι τους είπε- και βλέπει η κοινωνία την ίδια την Εισαγγελέα, κύριε Υπουργέ, να συμμετέχει τελικά και στο Δικαστικό Συμβούλιο για τον πρώην Υφυπουργό στον Πρωθυπουργό, τον κ. Τριαντόπουλο, που θα κρίνει το Δικαστικό Συμβούλιο για το μπάζωμα.

Τελικά ποιος φταίει, κύριε Υπουργέ; Γιατί χθες μπερδευτήκαμε. Ποιος φταίει τελικά για το γεγονός ότι κληρώθηκε η κ. Αδειλίνη; Φταίει η Βουλή; Φταίνε οι διαδικασίες της Βουλής; Έλεος πια! Έλεος πια με αυτήν την κοροϊδία. Πώς μπορεί να περιμένει η κοινωνία να έχει εμπιστοσύνη στη δικαιοσύνη, όταν έχει μια Κυβέρνηση η οποία έχει κάνει κάθε δυνατή προσπάθεια για να τη χειραγωγήσει και τη δικαιοσύνη και τις ανεξάρτητες αρχές;

Περιέγραψα όλο αυτό το σκηνικό, αυτό το ζοφερό σκηνικό, για να καταλήξω και στο πολιτικό συμπέρασμα. Την κρίσιμη, λοιπόν, αυτή στιγμή απαιτείται από τις δυνάμεις της αριστερής και προοδευτικής Αντιπολίτευσης να έχουν έναν στοιχειώδη συντονισμό για να αντιμετωπίσουμε ακριβώς όλον αυτόν τον ζόφο.

Επιμένω -και θα επιμένω- ότι απαιτείται συνεργασία της προοδευτικής και δημοκρατικής αντιπολίτευσης. Γι’ αυτό πήραμε τις προηγούμενες ημέρες την πρωτοβουλία να καλέσουμε τους Αρχηγούς των άλλων κομμάτων, για να καταλήξουμε σε μια συντονισμένη πρόταση για προανακριτική, η οποία θα ανοίγει τον δρόμο για να αποδοθεί, επιτέλους, δικαιοσύνη.

Επιμένω -και θα επιμένω- δεν είναι η στιγμή να βυθιστεί κανείς στην αυτάρκεια του μικροκομματικού ανταγωνισμού ή της επικοινωνιακής διαχείρισης. Θέλουμε να αποδοθούν ευθύνες εκεί όπου πραγματικά υπάρχουν, για αξιόποινες πράξεις και σε κακουργηματικού χαρακτήρα, εφόσον αυτό προκύπτει από τη δικογραφία. Δεν υπάρχει άλλη ευκαιρία και δεν θα υπάρξει άλλη ευκαιρία για την πλήρη διαλεύκανση αυτής της πολύκροτης υπόθεσης.

Το μείζον, λοιπόν, εδώ δεν είναι ούτε η επικοινωνία ούτε ο κομματικός ανταγωνισμός ούτε μια επιφανειακή διαχείριση. Το μείζον είναι να υπάρξει μια σοβαρή πρόταση και να αποφευχθεί το φιάσκο της προανακριτικής Τριαντόπουλου, το οποίο πλήγωσε τον κοινοβουλευτισμό και υπέσκαψε περαιτέρω την εμπιστοσύνη στη δικαιοσύνη.

Και το πιο σημαντικό, κυρίες και κύριοι συνάδελφοι, είναι να ηττηθεί σε βάθος η πεποίθηση εκείνη που επιτρέπει η ασφάλεια των πολιτών, η ασφάλεια των παιδιών μας στο τρένο, να εξαρτάται από πολιτικούς και από πολιτικές που θεωρούσαν ότι μπορούν να αδιαφορούν συστηματικά για όλες εκείνες τις ενδείξεις, για όλες εκείνες τις αποδείξεις, για όλες εκείνες τις φωνές, τις προειδοποιήσεις, που έλεγαν ξανά και εμφατικά ότι οι σιδηρόδρομοι δεν είναι ασφαλείς, που έλεγαν ότι η συντήρηση του σιδηροδρομικού δικτύου, ως είχε, δεν μπορούσε ούτε κατ’ ελάχιστο να καλύψει την παράμετρο της ασφαλούς λειτουργίας. Που φώναζαν –φώναζαν- όπως οι συνδικαλιστές για παράδειγμα, ότι οι πολίτες και οι εργαζόμενοι δεν μπορούν να αντιμετωπίζονται ως αναλώσιμοι.

Και αποδείχθηκε, όμως, δυστυχώς, με τον πιο τραγικό τρόπο ότι το δημόσιο συμφέρον, η ασφάλεια στους σιδηροδρόμους, δεν είναι προτεραιότητα για αυτήν την Κυβέρνηση.

Και δυστυχώς σε αυτόν τον δρόμο συνεχίζει και σήμερα η Κυβέρνηση γιατί πρέπει να είναι κανείς αφελής για να θεωρεί ότι η δημόσια ασφάλεια στις μεταφορές -και δη στους σιδηροδρόμους- θα αποτελέσει προτεραιότητα σε μια χώρα που θα δανείζεται τα επόμενα χρόνια για να επενδύει σε υπερεξοπλισμούς. Είναι αφελής όποιος πιστεύει στις συμφωνίες του Πρωθυπουργού με την κ. Μελόνι -που με τυμπανοκρουσίες είδαμε χθες- όταν είκοσι έξι ολόκληρους μήνες μετά το έγκλημα στα Τέμπη το σύστημα ETCS ακόμα και σήμερα δεν λειτουργεί. Όταν ακόμη και σήμερα οι συμβάσεις για την αποκατάσταση των ζημιών του σιδηροδρομικού δικτύου λόγω του «Daniel» δεν έχουν υπογραφεί.

Μίλησε για τις τυμπανοκρουσίες και τις θριαμβολογίες του κ. Μητσοτάκη χθες με την κ. Μελόνι. Ξέχασε, βεβαίως, να μας πει ότι περισσότερα από 600 εκατομμύρια ευρώ είναι οι επενδύσεις στον σιδηρόδρομο, τις οποίες η Κυβέρνησή του με μια νομοθετική παρέμβαση κατάφερε να ξεγράψει το 2019, υποχρεώσεις της Hellenic Train. Αυτό, όμως, το οποίο προκύπτει από τη συνάντηση του κ. Μητσοτάκη και τα πολύ ζεστά λόγια που αντάλλαξε με την Ιταλίδα Πρωθυπουργό, αυτό που επιβεβαιώθηκε, είναι η ιδεολογική συγγένεια του κ. Μητσοτάκη με την κ. Μελόνι. Μια ιδεολογική συγγένεια που βασίζεται στην πολεμοκαπηλεία, στην αποθέωση του αυταρχισμού, στην καταπάτηση των δικαιωμάτων, στη φίμωση της αλήθειας, στην αποδοχή του τραμπισμού.

Είναι μια ιδεολογική συγγένεια που τόσο αρμονικά αποτυπώθηκε το τελευταίο διάστημα και στη χώρα μας στην παράνομη, καταχρηστική, εκδικητική και εκφοβιστική για τους υπόλοιπους εργαζόμενους απόλυση του Κώστα Γενηδούνια από την Hellenic Train, του μηχανοδηγού και συνδικαλιστή που προειδοποιούσε για τα προβλήματα και τις ελλείψεις στο σιδηροδρομικό δίκτυο πριν από τα Τέμπη. Ναι, η Hellenic Train ανέλαβε να κάνει τη βρώμικη δουλειά για την Κυβέρνηση της συγκάλυψης, να φιμώσει έναν συνδικαλιστή, η Hellenic Train οδήγησε τον άνθρωπο στην απόλυση -και μάλιστα, για το συμβολικό του πράγματος, παραμονή Πρωτομαγιάς τον απέλυσε- ο οποίος πέραν όλων των άλλων ιδιοτήτων του, είναι και μάρτυρας δημοσίου συμφέροντος στη δίκη για τα Τέμπη.

Εμείς, ως Νέα Αριστερά, πήραμε την πρωτοβουλία να απευθυνθούμε και στις άλλες δυνάμεις της αριστερής και προοδευτικής Αντιπολίτευσης για να φέρουμε από κοινού αυτό το ζήτημα στη Βουλή. Και σήμερα, μαζί με τον ΣΥΡΙΖΑ, που ανταποκρίθηκε σε αυτήν την πρόταση, καταθέτουμε ερώτηση προς τους αρμόδιους Υπουργούς: «Η εκδικητική απόλυση του εργαζόμενου, του συνδικαλιστή, του μάρτυρα δημοσίου συμφέροντος, Κώστα Γενηδούνια, πρέπει να ανακληθεί και αυτό απαιτεί συντονισμό και κοινή δράση της αριστερής και προοδευτικής Αντιπολίτευσης».

Μιλάμε, όμως, σήμερα, κύριε Υπουργέ, κυρίες και κύριοι συνάδελφοι, για τα ζητήματα της δικαιοσύνης, την ίδια στιγμή -γιατί όλα είναι αλληλένδετα- που η χώρα μας κατατάσσεται τελευταία στην Ευρωπαϊκή Ένωση, για πολλοστή χρονιά, όσον αφορά την ελευθερία του Τύπου. Δεν είναι τυχαίο ότι έχουμε μέλη της Κυβέρνησης να στρέφονται νομικά εναντίον δημοσιογράφων, εκφοβίζοντάς τους –ναι, μιλώ για τον κ. Δημητριάδη και τις αγωγές του εναντίον της Εφημερίδας των Συντακτών και το Reporters United- ούτε είναι τυχαίο ότι δεν ασκήθηκε αυτεπάγγελτη εισαγγελική έρευνα για τις αποκαλύψεις που αποτυπώνουν με σαφήνεια την άμεση σχέση ανάμεσα στη Νέα Δημοκρατία, το σύστημα Μαξίμου, την Ομάδα Αλήθειας και την εταιρεία Blue Skies.

Πρόκειται για πολιτικές και οικονομικές δικτυώσεις, οι οποίες πρέπει να μείνουν –φαίνεται- στο σκοτάδι. Γιατί, άραγε, πρέπει να μείνουν στο σκοτάδι; Ποιοι πρέπει να προστατευτούν με το να μείνουν αυτές οι δικτυώσεις στο σκοτάδι;

Και μιας και αναφέρθηκα στα ζητήματα της ελευθερίας του Τύπου, να σας ενημερώσω για το εξής, κύριε Υπουργέ: Πριν από λίγο, πριν από μία ώρα κυριολεκτικά, μαζί με την Κοινοβουλευτική μας Εκπρόσωπο, την Έφη Αχτσιόγλου, συναντηθήκαμε με τις εκπροσώπους της οργάνωσης Human Rights Watch, ενός ανεξάρτητου οργανισμού που δραστηριοποιείται σε περισσότερες από εκατό χώρες σε ολόκληρο τον κόσμο, ενός οργανισμού που έκανε μια μελέτη για τη χώρα μας για την κατάσταση των μέσων μαζικής ενημέρωσης και του κράτους δικαίου στην Ελλάδα τα τελευταία χρόνια.

Η μελέτη αυτή είναι κόλαφος για την Κυβέρνηση Μητσοτάκη και είναι κόλαφος και προσωπικά για τον κ. Μητσοτάκη. Αυτού που φοράει, υποτίθεται, το προσωπείο του μοντέρνου, του φιλελεύθερου ηγέτη και που στην πραγματικότητα δεν κάνει τίποτε άλλο από το να προσπαθεί να ελέγξει, να χειραγωγήσει, να απειλήσει, να εξαγοράσει, να φιμώσει, να εξαφανίσει οποιαδήποτε φωνή δεν είναι της αρεσκείας του, οποιαδήποτε φωνή χαλάει το αφήγημα της εικονικής πραγματικότητας που με πρωτοφανή συνέπεια και αφοσίωση κατασκευάζουν για τον κ. Μητσοτάκη τα μιντιακά φερέφωνά του.

Διαβάστε, κυρίες και κύριοι συνάδελφοι, τη μελέτη του Human Rights Watch για το ποια είναι η ζοφερή πραγματικότητα της επικοινωνιακής χειραγώγησης στη χώρα μας σήμερα, μια μελέτη που τιτλοφορείται: «Από το κακό στο χειρότερο. Η επιδείνωση της ελευθερίας των μέσων μαζικής ενημέρωσης στην Ελλάδα». Την καταθέτω για τα Πρακτικά για να λάβει γνώση το Σώμα.

(Στο σημείο αυτό ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η πραγματικότητα, δυστυχώς, σήμερα στη χώρα μας και στα ζητήματα της ελευθερίας του Τύπου, αλλά επανέρχομαι στα ζητήματα της δικαιοσύνης.

Θα κλείσω με το εξής. Πόσο υπηρετεί άραγε, κυρίες και κύριοι συνάδελφοι, το κράτος δικαίου ο ποινικός λαϊκισμός του κ. Φλωρίδη, η αντίληψη δηλαδή ότι η δικαιοσύνη ταυτίζεται με την αυστηροποίηση των ποινών και τα μέτρα καταστολής, χωρίς να λαμβάνεται υπ’ όψιν ούτε η επιστημονική γνώση ούτε η αποτελεσματικότητα αυτών των μέτρων; Με αυτή τη νοοτροπία πάρα πολλοί συμπολίτες μας, νέοι άνθρωποι, γίνονται αντικείμενα μιας αυταρχικής, μιας εκδικητικής νοοτροπίας. Νέοι άνθρωποι όπως ο Νίκος Ρωμανός, ο οποίος παραμένει στη φυλακή χωρίς δίκη, με ένα δακτυλικό αποτύπωμα.

Πρέπει να το επαναλάβουμε. Το κράτος δικαίου δεν εκδικείται. Το κράτος δικαίου δεν εξοντώνει. Όμως, δυστυχώς, αυτό το οποίο ζούμε σήμερα, αυτά τα αδιανόητα που ζούμε σήμερα και που προσβάλλουν βάναυσα την αξιοπρέπεια των πολιτών και τη δημοκρατική λειτουργία, δεν είναι απλώς και μόνο κάποιες ακόμα κυβερνητικές πολιτικές επιλογές. Είναι η ουσία, είναι ο πυρήνας της διακυβέρνησης Μητσοτάκη. Είναι ο σκληρός πυρήνας της ιδεολογικής και πολιτικής αντεπίθεσης της Δεξιάς.

Γι’ αυτό είναι χρέος δικό μας, είναι χρέος των αριστερών και προοδευτικών δυνάμεων να φύγει αυτή η Κυβέρνηση, να πέσει αυτό το καθεστώς. Η κυβερνητική αλλαγή είναι χρέος μας. Η κυβερνητική αλλαγή είναι χρέος της αριστερής και προοδευτικής Αντιπολίτευσης. Κι αυτό είναι ζήτημα και δικαιοσύνης για τη χώρα μας.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Ανεξάρτητος Βουλευτής κ. Ευάγγελος Αποστολάκης.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, αρχικά θα ήθελα να κάνω μια αναφορά στις πρόσφατες εξελίξεις στο Ευρωπαϊκό Κοινοβούλιο που αφορούν την ενταξιακή διαδικασία της Τουρκίας. Η ολομέλεια του Ευρωπαϊκού Κοινοβουλίου με την έκθεσή της διαπίστωσε ότι η ενταξιακή διαδικασία έχει παραμείνει στάσιμη και αυτό γιατί η Τουρκία ολισθαίνει διαρκώς όσον αφορά το κράτος δικαίου για τα ανθρώπινα δικαιώματα. Πρόκειται για ένα σημαντικότατο κείμενο που εγκρίθηκε από το Ευρωπαϊκό Κοινοβούλιο, το οποίο και περιλαμβάνει ζητήματα που αφορούν και την Ελλάδα και την Κύπρο.

Στην εγκριθείσα αυτή έκθεση περιλαμβάνεται τροπολογία που αναφέρει ρητά την καταδίκη της πάντα υπαρκτής απειλής του casus belli της Τουρκίας κατά της χώρας μας σε περίπτωση που ασκήσουμε δικαίωμα για επέκταση από τα έξι στα δώδεκα ναυτικά μίλια. Τονίζει η έκθεση ότι πρόκειται για ένα δικαίωμα νόμιμο και αναφαίρετο, σύμφωνα με το άρθρο 3 της Σύμβασης του Οργανισμού Ηνωμένων Εθνών.

Το δεύτερο σημαντικότατο σημείο της τροπολογίας, ειδικά μετά την επίσκεψη του Ερντογάν στα κατεχόμενα εδάφη της Κύπρου την περασμένη εβδομάδα, είναι η καταδίκη για την πρόσφατη παράνομη επίσκεψή του στις κατεχόμενες περιοχές της Κυπριακής Δημοκρατίας, καθώς επίσης και τις προκλητικές δηλώσεις του που θέτουν σε κίνδυνο τις προσπάθειες του ΟΗΕ, της Ευρωπαϊκής Ένωσης και της διεθνούς κοινότητας, καθώς και άλλων μερών που εμπλέκονται στην έναρξη και στην επανέναρξη ουσιαστικά των συνομιλιών εντός του συμφωνημένου πλαισίου.

Οι εξελίξεις αυτές είναι ιδιαίτερα σοβαρές και μέσα στο πλαίσιο του προγράμματος ReArm Europe και της πιθανότητας να δοθούν στην Τουρκία τα μαχητικά Eurofighter, όπως επίσης να συμμετέχει στα προγράμματα εξοπλιστικών προγραμμάτων, αλλά και σε συνδυασμό με την αναβάθμιση της Τουρκίας σε διπλωματικό επίπεδο στο πλαίσιο φιλοξενίας, όπως ξέρουμε, των διαπραγματεύσεων για το ουκρανικό στο έδαφος της, αρχίζουμε να έχουμε μια σοβαρή ανησυχία.

Ως προς το υπό συζήτηση νομοσχέδιο, θα περιοριστώ στα άρθρα που έχουν μια επιπλέον βαρύτητα, αφού, όμως, πρώτα τονίσω ότι είναι αρνητικό πρόσημο για την ποιότητα της νομοθέτησης το γεγονός ότι οι ενώσεις δικαστών κατήγγειλαν την έλλειψη διαβούλευσης της διαδικασίας.

Το άρθρο 5 αναφέρθηκε επισταμένως κατά τη διαδικασία στην επιτροπή και δικαίως, αφού αυξάνει το όριο άσκησης δικηγορίας και επιπροσθέτως προβλέπει ότι θα πρέπει οι υποψήφιοι να έχουν τουλάχιστον τριάντα παραστάσεις. Αμέσως γεννιούνται δύο ζητήματα:

Το πρώτο είναι ότι κατά τα αρχικά της δικηγορίας για όσους νέους δεν έχουν στο οικείο ή συγγενικό περιβάλλον τους κάποιον δικηγόρο για να τους δείξει τον δρόμο, η πραγματικότητα είναι πολύ δύσκολη για να μπορέσουν να εξασφαλίσουν αυτές τις τριάντα παραστάσεις. Είναι επίσης γνωστό ότι πολλοί εργάζονται ως έμμισθοι δικηγόροι και ως εκ τούτου δεν φαίνονται οι ίδιοι στις δικαστικές αίθουσες, παρά το γεγονός ότι έχουν παραγάγει το κυρίως νομικό έργο.

Το δεύτερο επίσης σοβαρό ζήτημα είναι η έναρξη ισχύος των προβλεπόμενων. Η αλλαγή αυτή θα επηρεάσει τους υποψήφιους του επόμενου εισαγωγικού διαγωνισμού που θα γίνει τον Σεπτέμβρη και κάτι τέτοιο αλλάζει άρδην την προετοιμασία τους.

Το ίδιο ισχύει και για το άρθρο 7 που αφορά τον τρόπο διεξαγωγής της εξέτασης. Αν αυτές οι διατάξεις εν τέλει ενεργοποιηθούν, πρέπει αυτό να ισχύσει για τον διαγωνισμό του 2027 και όχι για τον προγραμματισμένο διαγωνισμό του Σεπτεμβρίου.

Όσον αφορά την αύξηση του χρόνου απόσπασης των δικαστικών λειτουργών στο Υπουργείο Δικαιοσύνης νομίζω ότι είναι πρόδηλο το προβληματικό του θέματος. Δεν θα έπρεπε εξαρχής να γίνονται τέτοιες αποσπάσεις, ειδικά καθότι θεωρώ ότι υπάρχει ζήτημα πολιτικοποίησης των δικαστικών λειτουργών γενικώς, που δεν αρμόζει στο λειτούργημα που ασκούν και στο κύρος που απολαμβάνουν εκ της θέσεως τους.

Σίγουρα είναι ένα θετικό μέτρο όσα προβλέπονται στο άρθρο 49 για την αύξηση κατά τριάντα των οργανικών θέσεων των εφετών στα πολιτικά και ποινικά δικαστήρια, αλλά όλοι γνωρίζουμε ότι οι πραγματικές ανάγκες είναι περισσότερες.

Είναι επίσης σημαντικό να τονιστεί ότι το πρόβλημα της υποστελέχωσης δεν λύνεται με μετατάξεις και αποσπάσεις, αλλά με προσλήψεις. Γνωρίζουμε ότι οι δικαστικοί υπάλληλοι παράγουν πολύ περισσότερο απ’ ότι αμείβονται και μάλιστα με απλήρωτες υπερωρίες και κάτω από συνθήκες που πολλές φορές είναι επικίνδυνες για την υγεία τους και την ασφάλειά τους λόγω της προβληματικής καταστάσεως των κτιριακών υποδομών. Για τα θέματα αυτά δεν βλέπουμε να επιλαμβάνεται το παρόν νομοσχέδιο, παρά το γεγονός ότι εμπεριέχει πληθώρα ετερόκλητων διατάξεων και θεματολογίας.

Να σημειώσω επίσης ότι προκάλεσε ιδιαίτερη αίσθηση το άρθρο 58, το οποίο προβλέπει ότι όταν έχουν διαταχθεί περιοριστικοί όροι με διάταξη του ανακριτή, αλλά και τη σύμφωνη γνώμη του εισαγγελέα, θα μπορεί ο εισαγγελέας εφετών να προσφεύγει κατά αυτής της διάταξης στο συμβούλιο εφετών για την αντικατάστασή τους. Γίνεται εύκολα αντιληπτό ότι μια τέτοια πρόβλεψη δεν ποιεί τιμή σε κανέναν και σίγουρα δεν συμβαδίζει με τον εποπτικό ρόλο του εισαγγελέα εφετών. Φέρνει, δε, σε ιδιαίτερα δεινή θέση ανεξάρτητους λειτουργούς της δικαιοσύνης οι οποίοι θα πρέπει να συνεχίσουν να απολαμβάνουν αυτό το καθεστώς της ανεξαρτησίας.

Συμπερασματικά θέλω να τονίσω ότι έχοντας ως δεδομένο το γεγονός ότι σύμφωνα με σχετικές έρευνες επτά στους δέκα Έλληνες πολίτες έχουν δηλώσει ότι δεν έχουν εμπιστοσύνη στον θεσμό της δικαιοσύνης σήμερα και θα περίμενε κάποιος ότι εδώ μέσα στη Βουλή η Κυβέρνηση θα χρησιμοποιούσε την ευκαιρία για να ξεκινήσει η πορεία της στροφής αυτής της αίσθησης των πολιτών. Για να γίνει, λοιπόν, αυτή η θετική αλλαγή τα υπό συζήτηση νομοσχέδια θα έπρεπε να έρχονται ύστερα από επαρκή διαβούλευση και φυσικά να μη συνοδεύονται από τροπολογίες της τελευταίας στιγμής και να μην εμπεριέχουν πανσπερμία διατάξεων και μάλιστα για θέματα που έρχονται και επανέρχονται στο ελληνικό Κοινοβούλιο σαν να είναι ανέφικτη η ορθή νομοθέτηση.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Βουλευτής του Κομμουνιστικού Κόμματος Ελλάδας, κ. Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κυρία Πρόεδρε.

Σε σχέση με το νομοσχέδιο και συγκεκριμένα το άρθρο 46 για να τοποθετηθείς, πρέπει να τοποθετηθείς για το συνολικό θεσμικό πλαίσιο που ισχύει για την παρένθετη μητρότητα. Το ΚΚΕ έχει σταθερό μέτωπο στην εμπορευματοποίηση της, γενικά της ιατρικώς υποβοηθούμενης αναπαραγωγής, που οδηγεί στο εμπόριο ωαρίου σπέρματος, στην εμπορευματοποίηση της τεχνητής γονιμοποίησης, κυρίως στην εμπορευματοποιημένη χρησιμοποίηση της παρένθετης μητέρας. Πρόκειται, δηλαδή, για μία από τις πιο αποκρουστικές ακραίες μορφές εκμετάλλευσης του γυναικείου σώματος.

Προφανώς η συγκεκριμένη τοποθέτηση του ΚΚΕ αφορά και τα ομόφυλα ζευγάρια ανδρών, αλλά αφορά και τα ετερόφυλα ζευγάρια και τις εκτός γάμου γυναίκες. Θεωρούμε ότι η παρένθετη μητρότητα μόνο ως εξαίρεση μπορεί να ακολουθείται με ένα σύνολο πολύ αυστηρών προδιαγραφών και προϋποθέσεων που μάλιστα να ισχύουν σωρευτικά. Αυτό αφορά και ιατρικούς λόγους και οικογενειακούς δεσμούς για τη γυναίκα που κυοφορεί το τέκνο, δικαστική άδεια, προστασία της υγείας της παρένθετης γυναίκας και του παιδιού, επιστημονική κοινωνική έρευνα για την πορεία της συναισθηματικής κοινωνικής ανάπτυξης του παιδιού, αλλά και της παρένθετης γυναίκας. Σταθερά διεκδικούμε αποκλειστικά δημόσιες και δωρεάν δομές και υπηρεσίες ιατρικώς υποβοηθούμενης αναπαραγωγής χωρίς επιχειρηματική δραστηριότητα. Προφανώς οι συγκεκριμένες προϋποθέσεις ούτε κατά διάνοια δεν προβλέπονται από τον νόμο, ακόμη και με τις τροποποιήσεις που φέρνετε στο θεσμικό πλαίσιο.

Παρά τους όποιους τακτικισμούς της Κυβέρνησης, το νομοθετικό πλαίσιο που ισχύει, ήδη, με την κυριαρχία των επιχειρηματικών κολοσσών και στην ιατρικώς υποβοηθούμενη αναπαραγωγή αποτελεί ουσιαστικά το γόνιμο έδαφος της εμπορευματικής χρησιμοποίησης της παρένθετης μητρότητας. Αναρωτιόμαστε, με το συγκεκριμένο άρθρο 46 καταργείται μία σειρά διατάξεις των προηγούμενων χρόνων με τις οποίες άρθηκαν ακόμα και οι στοιχειώδεις ασφαλιστικές δικλίδες που έθεταν έστω κάποια εμπόδια σε αυτήν την ακραία μορφή εκμετάλλευσης και εμπορευματοποίησης του γυναικείου σώματος; Προφανώς και όχι.

Συγκεκριμένα διατηρείτε, πρώτον, τις αντίστοιχες διατάξεις και αποφάσεις της Εθνικής Αρχής Ιατρικώς Υποβοηθούμενης Αναπαραγωγής με τις οποίες διευρύνθηκε το επιτρεπόμενο ηλικιακό όριο της υποψήφιας κυοφόρου στα πενήντα τέσσερα έτη. Πλέον δεν απαιτείται να έχει αποκτήσει ήδη τέκνα, προϋποθέσεις -αν θέλετε- που εξυπηρετούσαν και την προστασία της σωματικής και ψυχικής της υγείας. Δεύτερον, διατηρείται όλο εκείνο το θεσμικό πλαίσιο μέσα από το οποίο δεν υπάρχει κανένας περιορισμός πόσες φορές μια γυναίκα θα γίνει παρένθετη μητέρα. Με τροποποιήσεις των αποφάσεων της Εθνικής Αρχής Ιατρικώς Υποβοηθούμενης Αναπαραγωγής μπήκε και ταρίφα 20.000 ευρώ ως χρηματικό αντάλλαγμα στην παρένθετη μητέρα, ενώ για τις δότριες ωαρίων οι επίσημες αμοιβές φτάνουν τα 5.000 ευρώ. Σημαντική ήταν και η απόφαση του Εφετείου Αθηνών του 2022, η οποία διευκρινίζει πως κανένα ρόλο δεν παίζει το κίνητρο της υποψήφιας παρένθετης, δηλαδή αν προτίθεται να κυοφορήσει το τέκνο απλώς και μόνο για να λάβει την προβλεπόμενη από τον νόμο αποζημίωση.

Άρα, λοιπόν, όσο κι αν βαφτίζετε αποζημίωση το χρηματικό κίνητρο, καταρρίπτεται κάθε έννοια αλτρουισμού και προφανώς με όλο αυτό το θεσμικό πλαίσιο η μονάδα ιατρικώς υποβοηθούμενης αναπαραγωγής παίζει τον ρόλο του μεσάζοντα ανάμεσα στο ζευγάρι και την παρένθετη μητέρα, δηλαδή αυτοί οι μεσάζοντες αναλαμβάνουν τον ρόλο να βρουν υποψήφιες παρένθετες, δηλαδή γυναίκες ευάλωτες οικονομικά, κοινωνικά.

Αναρωτιόμαστε τι σχέση έχουν αυτά με αλτρουισμό. Στην πραγματικότητα έχετε διαμορφώσει και η σημερινή Κυβέρνηση της Νέας Δημοκρατίας με τη στήριξη των προηγούμενων ένα τεράστιο πεδίο κερδοφορίας για τους επιχειρηματικούς ομίλους στον τομέα της ιατρικώς υποβοηθούμενης αναπαραγωγής. Δεν είναι τυχαίο ότι η συντριπτική πλειοψηφία των μονάδων αυτών είναι ιδιωτικές. Από τις πενήντα πέντε μόνο επτά είναι δημόσιες. Εξάλλου η συγκεκριμένη βιομηχανία έχει παγκόσμια δικτύωση με κέρδη που αναμένεται να φτάσουν τα 129 δισεκατομμύρια δολάρια ετησίως μέχρι το 2032.

Και επειδή η υποκρισία ξεχειλίζει, αυτό το νομοθετικό πλαίσιο, αυτή η διαμορφωμένη κατάσταση στην ιατρικώς υποβοηθούμενη αναπαραγωγή έχει την υπογραφή και της σημερινής Κυβέρνησης της Νέας Δημοκρατίας, αλλά και του ΠΑΣΟΚ και του άλλου ΣΥΡΙΖΑ και άλλων. Ενώ δεν βγαίνει άχνα για όλο αυτό το πλαίσιο εμπορευματοποίησης της παρένθετης μητρότητας, με τη βούλα του νόμου τώρα κάποιοι μιλάνε για το δικαίωμα των ζευγαριών στη διαδικασία της παρένθετης μητρότητας. Τόση πρόοδος!

Στην πραγματικότητα το νομοθετικό πλαίσιο που έχει διαμορφωθεί αναγνωρίζει το δικαίωμα των επιχειρηματικών κολοσσών στην ιατρικώς υποβοηθούμενη αναπαραγωγή να αυξάνουν τα κέρδη τους, εμπορευματοποιώντας την αγωνία των επώνυμων ζευγαριών. Είναι πρόκληση κάποιοι να κόπτονται, όπως το ΠΑΣΟΚ τώρα, για την ακραία βιομηχανία εκμετάλλευσης γυναικών μέσω της παρένθετης μητρότητας, όταν με την ψήφο τους στον νόμο της Κυβέρνησης της Νέας Δημοκρατίας για την ισότητα στον γάμο όχι μόνο έδωσαν τα εύσημα, αλλά στήριξαν και το άρθρο 11. Τι έλεγε αυτό το άρθρο, όπως είχε αποκαλύψει το ΚΚΕ; Την αναγνώριση του δικαιώματος των εύπορων ζευγαριών να πηγαίνουν στο εξωτερικό να αποκτούν παιδί μέσω της εμπορικής παρένθετης μητρότητας, μια διαδικασία που κοστίζει τουλάχιστον 80.000 με 100.000 δολάρια και να αναγνωρίζονται ως γονείς στην Ελλάδα. Στο όνομα μάλιστα της άρσης των διακρίσεων, ορισμένοι –ΠΑΣΟΚ, ΣΥΡΙΖΑ, Νέα Αριστερά, Πλεύση Ελευθερίας και άλλοι- ζητούσαν από την Κυβέρνηση την επέκταση της εμπορικής παρένθετης, δηλαδή τη μετατροπή των γυναικών σε ζωντανές μηχανές αναπαραγωγής παιδιών.

Αποδεικνύεται περίτρανα από όλα τα παραπάνω ότι αυτή η καπιταλιστική αγορά δεν παίρνει ούτε από ρυθμίσεις ούτε από φτιασιδώματα. Αυτό το σάπιο έδαφος θρέφει και τα κάθε είδους νόμιμα και παράνομα κυκλώματα εμπορίας ανθρώπων. Αναρωτιόμαστε, τώρα το μάθατε για τις αμέτρητες αγγελίες που κυκλοφορούν έξω από τα πανεπιστήμια, ακόμα και στο διαδίκτυο, ζητώντας από φοιτήτριες από άνεργες γυναίκες να γίνουν παρένθετες ή δότριες ωαρίων με αμοιβή αρκετά χιλιάρικα;

Με τις απαράδεκτες ουσιαστικά πολιτικές πρακτικές σας τροφοδοτείτε και τις αναχρονιστικές σκοταδιστικές αντιλήψεις για τη θέση της γυναίκας ακόμη και ομοφοβικές απόψεις και συμπεριφορές που αναπαράγονται από τα ακροδεξιά κόμματα και μορφώματα. Αξιοποιείτε τέτοιες συζητήσεις που αφήνουν στο απυρόβλητο την ουσία, την εμπορευματοποίηση της τεκνοποίησης και της παρένθετης μητρότητας ως χρήσιμο άλλοθι για να στηθούν κάλπικες διαχωριστικές γραμμές περί προόδου και συντήρησης. Κυρίως, όμως, στοχεύετε να κρύψετε τον χαρακτήρα του συστήματος, το σάπιο σύστημα της εκμετάλλευσης, της καταπίεσης της γυναικείας ανισοτιμίας, όπου όλα πουλιούνται και αγοράζονται ακόμα και το γυναικείο σώμα.

Το ίδιο υποκριτικό είναι και το άρθρο 54. Μιλάτε για τη δυνατότητα για σύσταση γραφείων προστασίας ανήλικων θυμάτων σε κάθε εφετειακή περιφέρεια. Δεν λέτε, όμως, κουβέντα, κύριε Υπουργέ, για τη στελέχωσή τους. Αλήθεια, τα ελάχιστα που λειτουργούν, ήδη, πώς είναι σήμερα στελεχωμένα; Πόσα από αυτά λειτουργούν ουσιαστικά; Γιατί η δωδεκάχρονη από τον Κολωνό δεν κατέθεσα σε αυτά τα «Σπίτια του παιδιού» και κατέθεσε στη ΓΑΔΑ; Και κυρίως, τι μέτρα παίρνει το κράτος για την ολόπλευρη κοινωνική προστασία των παιδιών θυμάτων αποτρόπαιων εγκληματικών πράξεων; Γιατί γι’ αυτό χρειάζεται ένα εκτεταμένο αποκλειστικά δημόσιο σύστημα δομών για την κοινωνική τους προστασία. Για να μη μιλήσουμε για τη στήριξη των παιδιών, που σε τέτοια τρυφερή ηλικία έχουν εμπλοκή με τη δικαιοσύνη, που τα αντιμετωπίζετε με ένταση των κατασταλτικών μέτρων.

Γιατί στην αρένα και σήψη της εκμεταλλευτικής κοινωνίας διαμορφώνονται οικονομικοί κοινωνικοί παράγοντες που τα οδηγούν στο περιθώριο και στην παραβατικότητα. Να είστε, όμως, σίγουροι ότι απέναντι στο εχθρικό για τον λαό αστικό κράτος με τους θεσμούς του, όπως είναι και η δικαιοσύνη, θα βρίσκεται το οργανωμένο εργατικό λαϊκό κίνημα, θα βρίσκεται το οργανωμένο φοιτητικό κίνημα που σήμερα έχει τη δυνατότητα στις φοιτητικές εκλογές οι φοιτητές και οι φοιτήτριες να δείξουν τη δύναμή τους, να στείλουν μήνυμα καταδίκης της κυβερνητικής πολιτικής, των ιδιωτικών πανεπιστημίων, των διαγραφών φοιτητών, της υποβάθμισης των σπουδών και των πτυχίων. Με την Πανσπουδαστική πρώτη δύναμη για τέταρτη χρονιά να καταδικάσουν την εγκληματική πολιτική, να δυναμώσουν τον αγώνα για τις σπουδές και τη ζωή που τους αξίζει.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα τώρα ο επόμενος ομιλητής, ο κ. Ευστάθιος Κωνσταντινίδης, Βουλευτής της Νέας Δημοκρατίας.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το συζητούμενο σχέδιο νόμου αποτελεί πράγματι μία νομοθετική πρωτοβουλία που παρεμβαίνει σε διάφορα πεδία της δικαιοσύνης και δεν αντιλαμβάνομαι την κριτική γιατί άραγε αυτό είναι συστηματικά εσφαλμένο ή κοινοβουλευτικά όχι σωστό, εν όψει του ότι αφενός, μεν, ρυθμίζει ένα συγκεκριμένο κομμάτι που αφορά τη Σχολή Δικαστών και κάποια άλλα ζητήματα στη λειτουργία των δικαστηρίων, από την άλλη όμως καλείται να αντιμετωπίσει και διάφορα άλλα ζητήματα, που αναφύονται κατά τη λειτουργία της απονομής της δικαιοσύνης. Και πώς αλλιώς θα μπορούσε αυτό να αντιμετωπιστεί αν όχι με ένα ερανιστικό νομοσχέδιο, όπως κατ’ επανάληψη έχει συμβεί, όχι μόνο στην τρέχουσα κοινοβουλευτική θητεία, αλλά και σε όλες τις προηγούμενες. Μονότονη επίσης και άδικη, εσφαλμένη έχει καταντήσει και η κριτική της Αντιπολίτευσης για δήθεν περιορισμένη διαβούλευση και νομοθετικό αιφνιδιασμό, που κάθε φορά ακούγεται εν όψει της κατάθεσης κάθε νέου νομοσχεδίου. Όμως, η αλήθεια είναι και το γνωρίζουμε όλοι ότι τηρούνται απαρέγκλιτα οι κοινοβουλευτικές διαδικασίες και οι προβλέψεις. Αν τώρα κάποιος θέλει να αλλάξουμε τα ισχύοντα, πεδίον δόξης λαμπρόν, μπορεί να καταθέσει σχετικές προτάσεις.

Κατά τα άλλα, βέβαια, το ολιγομελές κάποιων Κοινοβουλευτικών Ομάδων δεν συνιστά λόγο για κοινοβουλευτική ολιγωρία από την πλευρά της Κυβέρνησης ή βραδύτητα. Ενώ ακούγεται και παράδοξο, αν όχι υποκριτικό, να μέμφονται τα κόμματα της Αντιπολίτευσης, ιδίως εκείνα που έχουν κυβερνήσει, την πρακτική τροπολογιών που κατατίθενται την προηγουμένη της συζήτησης του νομοσχεδίου στην Ολομέλεια, ενώ ακόμα και σήμερα από τη θέση της Αντιπολίτευσης καταθέτουν τροπολογία ακόμα και αυθημερόν, κατά τη συζήτηση δηλαδή ενός νομοσχεδίου και ασκούν κριτική στον εκάστοτε Υπουργό που ενδεχομένως δεν κάνει δεκτές αυτές τις τροπολογίες.

Ειδικά τώρα για την έκφραση γνώμης από τους φορείς, μόλις και χρειάζεται να υπομνησθεί ότι η δημοσιοποίηση της κάθε κοινοβουλευτικής πρωτοβουλίας γίνεται σε χρόνο πολύ πριν κατατεθεί ένα νομοσχέδιο. Ακολουθεί η διαδικασία της δημόσιας διαβούλευσης, προσκαλούνται οι φορείς και ως εκ τούτου νομίζω ότι είναι πολύ αυστηρό και ανυπόστατο αυτό που λέγεται ότι δήθεν δεν επαρκεί ο χρόνος. Οι φορείς που καλούνται, ασφαλώς λαμβάνουν γνώση όλων των διαδικασιών που προηγήθηκαν, έχουν καταθέσει τις προτάσεις τους και πρέπει και οφείλουν να είναι έτοιμοι να καταθέσουν, να συνεισφέρουν κατά την επεξεργασία των νομοσχεδίων.

Πάμε, όμως, τώρα στην ουσία των συζητούμενων διατάξεων. Αυτές διακρίνονται, όπως αρχικά είπα, στο πρώτο μέρος με τις προτεινόμενες αλλαγές στη διαδικασία εισαγωγής και εκπαίδευσης των υποψηφίων δικαστικών λειτουργών. Έχει ενδιαφέρον εκεί η προσπάθεια να μεταβούμε από ένα καθεστώς, από μία διαδικασία που εστιάζει κυρίως στην θεωρητική κατάρτιση των δικαστών, στις θεωρητικές τους γνώσεις, σε μία άλλη διαδικασία όπου μας ενδιαφέρει πολύ η πρακτική εξοικείωσή τους με το ακροατήριο. Γι’ αυτό εισάγονται διαδικασίες με δικόγραφα στις εξετάσεις, δικαστές εκπαιδευτές, περισσότερη δικαστηριακή ύλη. Ξαναλέω ζητούμενο είναι η μεγαλύτερη ετοιμότητα των νέων δικαστών να χειριστούν τη δικαστική ύλη που θα κληθούν να αντιμετωπίσουν.

Στο δεύτερο τώρα μέρος γίνεται μία ανακατανομή του φόρτου με σημειακές αλλαγές στην αρμοδιότητα διοικητικών δικαστηρίων, σε ακυρωτικές και διαφορές ουσίας, αλλά και ρύθμιση οργανωτικών και θεμάτων υπηρεσιακής κατάστασης δικαστικών λειτουργών, υπαλλήλων και λοιπού προσωπικού, ενώ στα υπόλοιπα πεδία η παρέμβαση στο ηλικιακό όριο για τον διορισμό συμβολαιογράφων και δικαστικών επιμελητών και οι άλλες συναφείς αλλαγές είναι συμβατές με τη νομολογία την ακολουθούμενη πρακτική και επιλύουν ζητήματα που έχουν κατά καιρούς ανακύψει, ανταποκρίνονται δε κατά βάσιν και στα αιτήματα των εκπροσώπων των κλάδων αυτών. Εξάλλου, λειτουργικού χαρακτήρα είναι και οι διάφορες άλλες παρεμβάσεις στην κινητικότητα, στην αύξηση των θέσεων των εφετών, τη δικαστική αστυνομία, τα γραφεία προστασίας ανηλίκων θυμάτων, τις εξετάσεις των διαμεσολαβητών και έχουν αν θέλετε θετικό αντίκτυπο πρωτίστως για τους ίδιους τους υπηρετούντες στον κάθε κλάδο.

Υπάρχουν, όμως, και άλλες παρεμβάσεις που αντιμετωπίζουν μία σειρά από επίκαιρα ζητήματα που έχρηζαν νομοθετικής τακτοποίησης, παρεμβάσεις στις οποίες η Αντιπολίτευση επιφύλαξε πάλι άστοχη κριτική.

Ξεκινάμε λοιπόν από το ζήτημα, που πολλές φορές ακούγεται σε αυτές τις αίθουσες, του δήθεν νομικού ποινικού λαϊκισμού από την πλευρά της Κυβέρνησης. Και τι σημαίνει πρακτικά αυτό; Ότι η Κυβέρνηση νομοθετεί στο πεδίο της απονομής της δικαιοσύνης με όρους επικοινωνίας. Όμως αυτό είναι απολύτως ανακριβές. Στο τέλος, τέλος δεν είναι ζήτημα το να ακούμε την κοινωνία, να αφουγκράζονται τις ανησυχίες της και τα ερεθίσματα της και όταν αυτό είναι αναγκαίο να παρεμβαίνουμε στο νομοθετικό πλαίσιο; Να ακούγεται μάλιστα, τέτοια κριτική από τα κόμματα που με επίφαση και με σταθερότητα διεκδικούν το να αφουγκράζεται η Κυβέρνηση το περί δικαίου αίσθημα της κοινωνίας, νομίζω ότι είναι υποκριτικό.

Είναι, λοιπόν, καθήκον μας να παρεμβαίνουμε. Σε αυτό κατατείνει και η πρόβλεψη του άρθρου 58 για το δικαίωμα του εισαγγελέα, όπου υπάρχει ενδεχομένως μια εσφαλμένη κρίση ανάμεσα στον ανακριτή και τον εισαγγελέα πρωτοδικών για την επιβολή περιοριστικών όρων, να εξετάζει, να παρεμβαίνει και να ασκεί μια έφεση αν θέλετε, μία προσφυγή στο συμβούλιο των εφετών, προκειμένου να εξετάζεται η πιθανότητα επιβολής προσωρινής κράτησης.

Μας μίλησαν τα κόμματα της Αντιπολίτευσης εξάλλου για δήθεν αυστηρότητα, φυλάκιση και καταστολή, ενώ είναι ετούτη η Κυβέρνηση η οποία έχει εξορθολογίσει το κυρωτικό πλαίσιο, διευκολύνει την έκτιση σε αγροτικές φυλακές, καθιερώνει το βραχιολάκι, δίνει δεύτερη ευκαιρία σε ανήλικους παραβάτες.

Πάμε λίγο στο άρθρο 46 και στην ιατρικώς υποβοηθούμενη αναπαραγωγή. Έγινε και σήμερα εδώ από την Αντιπολίτευση μία προσπάθεια ατυχής, άστοχη να συνδεθεί η ρύθμιση αυτή με τον νόμο για την ισότητα στον πολιτικό γάμο, με τον οποίον, όμως, δεν συνδέεται με κανέναν τρόπο. Η συγκεκριμένη παρούσα ρύθμιση έρχεται να αποκαταστήσει, να αποσαφηνίσει ότι μόνο για ιατρικούς λόγους μία γυναίκα, γυναίκα επαναλαμβάνω, μπορεί να απευθυνθεί σε μια παρένθετη μητέρα, προκειμένου εκείνη να κυοφορήσει για λογαριασμό της. Έρχεται, λοιπόν, να βάλει επιπλέον δικλίδες η νομοθετική διάταξη για τη μη εμπορευματοποίηση της ιερής αυτής υπόθεσης. Περαιτέρω σχετικά με τη διαδικασία εκλογής της ηγεσίας του δικαστικού σώματος, καμία αλλαγή δεν επέρχεται στον νόμο που εμείς φέραμε το προηγούμενο διάστημα για τη συμμετοχή του δικαστικού σώματος σε αυτήν τη διαδικασία.

Πάμε λίγο στη διαπιστωτική ρύθμιση για την κατάργηση της αποσβεστικής προθεσμίας, αυτό που ξέρει ο κόσμος ως προνόμιο της παραγραφής για τα υπουργικά πρόσωπα, για τα υπουργικά αδικήματα. Εκεί, λοιπόν, εμείς, τούτη η Κυβέρνηση, η κυβερνητική πλειοψηφία είχε την ευθύνη να καταργήσει τη σύντομη αποσβεστική προθεσμία και το έπραξε. Το έπραξε, λοιπόν, το 2019, τον Νοέμβριο με την αναθεώρηση του Συντάγματος. Ασκήθηκε από τότε μία κριτική γιατί δεν το κάναμε αυτό και στον εφαρμοστικό, στον εκτελεστικό νόμο, χωρίς, όμως, αυτό να είναι αναγκαίο όπως έχει κριθεί από την πλειονότητα των θεωρητικών, των επιστημόνων του συνταγματικού δικαίου. Αφού, λοιπόν, μοναδικό θεμέλιο του εκτελεστικού νόμου ήταν το Σύνταγμα, δεν υπήρχε ανάγκη για μία τέτοια ρύθμιση.

Μας είπαν τα κόμματα της Αντιπολίτευσης, τα οποία μάλιστα έφεραν και σχετικές τροπολογίες, ότι καθυστερήσαμε. Όμως, πότε ασκήσατε εσείς τη σχετική πρωτοβουλία; Έχω δει τις τροπολογίες των κομμάτων του ΣΥΡΙΖΑ, ανεξάρτητων Βουλευτών και άλλων κομμάτων. Η πρώτη ξέρετε πότε έχει έρθει; Το 2025. Το 2025 πρωτοαναφερθήκατε εσείς στην ανάγκη δήθεν αλλαγής και του εκτελεστικού νόμου. Γιατί δεν το πράξατε ενωρίτερα; Άρα, πάτε να μας καταλογίσετε μία δήθεν αβελτηρία που, όμως, αφορά κι εσάς. Και στην πραγματικότητα δεν επηρεάζει καθόλου τη συγκεκριμένη διαδικασία.

Κύριε Υπουργέ, να κάνω μια αναφορά -και συγχωρέστε με, κυρία Πρόεδρε- σε ένα ζήτημα που δεν αφορά το νομοσχέδιο.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ όμως ολοκληρώστε, κύριε συνάδελφε.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Αμέσως, κυρία Πρόεδρε.

Δεν αφορά το νομοσχέδιο η αναφορά μου, αναφέρθηκε όμως ο κύριος Υπουργός σε προηγούμενη διαδικασία σε αυτό. Αφορά την Ιατροδικαστική Υπηρεσία της Δυτικής Μακεδονίας η οποία με πρόσφατο διάταγμα ακυρώθηκε-καταργήθηκε.

Υποσχέθηκε ο κύριος Υπουργός να αποσαφηνίσει το πλαίσιο -και θα τον παρακαλέσω, όταν έχει τη δυνατότητα, να το πράξει- μέσα στο οποίο θα επανασυσταθεί η Ιατροδικαστική Υπηρεσία. Είχα παρέμβει εγκαίρως από τις 13 Απριλίου. Στις 9 Απριλίου βγήκε το ΦΕΚ για την κατάργηση της Υπηρεσίας. Από τις 13 Απριλίου είχα παρέμβει στον Υφυπουργό κ. Μπούγα. Απευθύνθηκα και στον κύριο Υπουργό και βέβαια βρήκαμε την ανταπόκρισή τους και τους ευχαριστώ θερμά. Πρέπει, όμως, αυτό να αποτελέσει έναν οδηγό. Οι καταργήσεις υπηρεσιών, ιδίως στην ελληνική επαρχία και περιφέρεια, είναι ένα πολύ σημαντικό ζήτημα που πρέπει και στο μέλλον να βλέπουμε και να αντιμετωπίζουμε με προσοχή εν όψει τού ότι ειδικότερες συνθήκες μπορεί να επηρεάζουν τη στατιστική απεικόνιση αυτών των φορέων και να οδηγούν σε κάποιες αποφάσεις νομοθετικές ή άλλες, οι οποίες τελικά αδικούν την πραγματικότητα και την ανάγκη των πολιτών να απολαμβάνουν αυτών των υπηρεσιών.

Σας ευχαριστώ θερμά για την ανοχή και για την κατανόηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο κ. Υψηλάντης, Βουλευτής της Νέας Δημοκρατίας.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι Βουλευτές, καλησπέρα και από μένα.

Ένα μέρος της Αντιπολίτευσης, θέλοντας σήμερα, υπό το φως των πορισμάτων για το τραγικό δυστύχημα στα Τέμπη, να αλλάξει θέσεις, ξεκίνησε κατά τρόπο βάναυσο, για τα κοινοβουλευτικά ήθη, να υβρίζει και να γίνεται ένα μέρος μιας φαρσοκωμωδίας. Θυμίζει λίγο το έργο –και διορθώσετε με αν κάνω λάθος- του Άντονι Νίλσον, «Ψέμα στο ψέμα», όπου, δυστυχώς, έφτασαν πλέον μπροστά στα μάτια της ελληνικής κοινωνίας να προσπαθούν να δικαιολογήσουν τα αδικαιολόγητα. Αυτό που πετυχαίνουν είναι μόνο να είναι εκτεθειμένοι πλέον στη συνείδηση του ελληνικού λαού, κάτι το οποίο στην ώρα του θα κριθεί.

Αναφορικά με το υπό συζήτηση νομοσχέδιο που φέρει ένα σαφές αποτύπωμα, θεωρώ ότι είναι ένα ακόμα αποφασιστικό βήμα, κύριε Υπουργέ, της Κυβέρνησης της Νέας Δημοκρατίας για μία δικαιοσύνη πιο λειτουργική και προσβάσιμη.

Το νομοσχέδιο αυτό με εξήντα τρία άρθρα, δύο βασικές ενότητες, μία διαβούλευση που προσέλκυσε πάνω από διακόσιες ογδόντα παρεμβάσεις με σεβασμό στην άποψη των φορέων, αλλά και τόλμη απέναντι στις αγκυλώσεις δεν είναι μία απλά τεχνική διόρθωση, είναι μία συνολική παρέμβαση ουσίας.

Πρώτο πεδίο αλλαγών η Εθνική Σχολή Δικαστικών Λειτουργών. Για πρώτη φορά εισάγονται αυστηρότερα κριτήρια επαγγελματικής εμπειρίας. Η μεταρρύθμιση αναβαθμίζει την αποστολή της σχολής ως καθοριστικού θεσμικού πυλώνα για την εκπαίδευση δικαστικών λειτουργών. Η υπαγωγή της στο Υπουργείο Δικαιοσύνης είναι διοικητικής φύσης και διασφαλίζει σταθερή χρηματοδότηση, λειτουργική ευελιξία και προγραμματισμό. Η εκπαιδευτική αυτονομία διατηρείται ακέραιη, ενώ καθιερώνεται αξιοκρατικότερο σύστημα αξιολόγησης και επιλογής των εκπαιδευτικών και του προσωπικού. Στην αντίληψη ότι η δικαιοσύνη είναι χώρος απλής αποστήθιση ή θεωρητικής επάρκειας, εμείς θέλουμε ανθρώπους με πραγματική επαφή με την πράξη, με εμπειρία και κρίση.

Αυξάνεται η απαιτούμενη προϋπηρεσία για υποψηφίους. Καθιερώνεται ελάχιστος αριθμός παραστάσεων και επανασχεδιάζεται ο τρόπος εξέτασης με επίκεντρο την ικανότητα διαχείρισης πραγματικών δικονομικών προβλημάτων. Η δικαιοσύνη του 21ου αιώνα χρειάζεται λειτουργούς έτοιμους, όχι δοκιμαζόμενους. Και, ναι, δίνουμε κίνητρα παραμονής σε άγονες περιοχές, όχι για να βολέψουμε, όπως αρέσκεται η Αντιπολίτευση να μας μέμφεται, αλλά για να καλύψουμε πραγματικές ανάγκες που κάποιοι άλλοι επί δεκαετίες άφησαν ακάλυπτες.

Η επέκταση των κωλυμάτων σε περιπτώσεις αποδεδειγμένης ανάρμοστης συμπεριφοράς ή πειθαρχικών ποινών αποβλέπει στην προστασία της ακεραιότητας της δικαιοσύνης. Το νέο πλαίσιο, όπως όλοι γνωρίζουμε και βλέπουμε, αντανακλά τις προτάσεις της Επιτροπής Βενετίας, εναρμονίζοντας τη χώρα μας με τις βέλτιστες ευρωπαϊκές πρακτικές. Όχι μόνο δεν περιορίζει, αλλά ενισχύει τη θεσμική αξιοπιστία.

Το νομοσχέδιο ρυθμίζει αναλυτικά δύο επιπλέον θεσμικά ζητήματα για τη δικαιοσύνη. Σχετικά με την επιλογή των ανωτάτων δικαστηρίων, η διαδικασία είναι η συνταγματικά προβλεπόμενη, αξιολογική και θεσμικά εγγυημένη. Επανειλημμένα ο συνταγματικός νομοθέτης έχει αναγνωρίσει τον ρόλο της εκτελεστικής εξουσίας στην επιλογή της ηγεσίας των ανωτάτων δικαστηρίων με σεβασμό στην αρχαιότητα και την υπηρεσιακή διαδρομή.

Όποιος ερμηνεύει αυτήν τη διαδικασία ως απόπειρα χειραγώγησης είτε αγνοεί τη συνταγματική πραγματικότητα, είτε την παραποιεί σκόπιμα.

Επίσης, σχετικά με τη ρύθμιση για την ευθύνη Υπουργών και της παραγραφής των αδικημάτων, κυρίες και κύριοι συνάδελφοι, θα ήθελα να πω ότι για πρώτη φορά εισάγεται ρύθμιση που αφορά την προστασία των πολιτικών προσώπων από καταχρηστικές διώξεις, αλλά ταυτόχρονα προβλέπει επαρκείς θεσμικές δικλείδες στην ουσία του νόμου για να μην παρακάμπτεται η συνταγματική κατοχυρωμένη ακριβώς διαδικασία, όπως αυτή τροποποιήθηκε το 2019 στο άρθρο 86 του Συντάγματος.

Η ρύθμιση για τη μη αυτεπάγγελτη ποινική δίωξη για πολιτικά πρόσωπα λόγω πράξεων ή παραλείψεων κατά την άσκηση των καθηκόντων τους, χωρίς προηγούμενη ενεργοποίηση της προβλεπόμενης κοινοβουλευτικής διαδικασίας, επιλύει νομικές ασάφειες και θωρακίζει τη θεσμική σταθερότητα.

Η δημοκρατία δεν κινδυνεύει από την προστασία της νομιμότητας, αλλά από την αυθαιρεσία της εργαλειοποίησης της δικαιοσύνης. Η διάταξη, εξάλλου, ακολουθεί και σχετικές αποφάσεις των ανωτάτων δικαστηρίων και σαφώς εδράζεται στο άρθρο 86 του Συντάγματος.

Έτσι, στο πεδίο «Μεταρρυθμίσεις στους δικονομικούς κανόνες και την οργάνωση της δικαιοσύνης», ο εκσυγχρονισμός στον Κώδικα Διοικητικής Δικονομίας, οι ρυθμίσεις της ηγεσίας των ανωτάτων δικαστηρίων, οι νέες δυνατότητες σε συμβολαιογραφικά και επιμελητικά όργανα, όλα στοχεύουν σε ένα κράτος που λειτουργεί και δεν σύρεται.

Ρυθμίζουμε επίσης την επαναφορά ηλικιακών ορίων, τα οποία είχαν καταργηθεί από την προηγούμενη κυβέρνηση με πρόσχημα την ισότητα, αλλά με αποτέλεσμα τη δημιουργία στρεβλώσεων και εσωτερικών αδικιών. Αυτή είναι η διαφορά μας: Εσείς μιλάτε για ισότητα χωρίς αντίκρισμα, εμείς νομοθετούμε για δικαιοσύνη στην πράξη. Ενισχύουμε τον θεσμό της Δικαστικής Αστυνομίας.

Περνώντας στο ευαίσθητο πεδίο της κοινωνικής διάστασης της δικαιοσύνης, ρυθμίζουμε τα ζητήματα υποβοηθούμενης αναπαραγωγής και παρένθετης μητρότητας, βάζουμε τέλος σε ασαφείς και γκρίζες περιοχές, θέτουμε καθαρούς κανόνες -η αδυναμία κυοφορίας λόγω φύλου δεν μπορεί να θεμελιώνει αίτημα παρένθετης μητρότητας-, προστατεύουμε τα παιδιά, προτάσσουμε την ευθύνη απέναντι στη ζωή, γιατί κάποιοι δυστυχώς δεν βλέπουν ούτε την κοινωνική, ούτε τη βιοηθική διάσταση του ζητήματος.

Δεύτερον, δίνουμε προτεραιότητα σε πολύτεκνους και τρίτεκνους υπαλλήλους της δικαιοσύνης. Κοινωνική δικαιοσύνη δεν σημαίνει παροχές χωρίς στόχο, σημαίνει στήριξη σε όσους στηρίζουν τη χώρα με τον πιο άμεσο τρόπο, με την οικογένεια.

Επεκτείνουμε το «Σπίτι του Παιδιού» παντού, γιατί θεωρούμε ότι η προστασία των ανηλίκων δεν είναι ένα αφηρημένο σύνθημα, αλλά εφαρμόζεται με συγκεκριμένες παρεμβάσεις και εν προκειμένω με δομές. Και, βεβαίως, ρυθμίζουμε το δικαίωμα δημοσιοποίησης στοιχείων επικίνδυνων δραστών, ώστε οι πολίτες να είναι ενημερωμένοι και προστατευόμενοι. Όχι, δεν είναι αυτό ποινικός λαϊκισμός, που κάποιοι έσπευσαν να πουν, είναι μια εφαρμοσμένη πολιτική ευθύνης απέναντι στην κοινωνία και τα θύματα.

Κυρίες και κύριοι Βουλευτές, το νομοσχέδιο αυτό είναι ακόμα ένα κεφάλαιο στο σχέδιό μας για μια δικαιοσύνη σύγχρονη, ανθρώπινη και αποτελεσματική, έργο του οποίου είναι η σημερινή ηγεσία του Υπουργείου Δικαιοσύνης, του Υπουργού και του Υφυπουργού. Η Αντιπολίτευση είτε σιωπά είτε ψελλίζει, δεν αντιπροτείνει, το μόνο που κάνει είναι να κριτικάρει, να μέμφεται, να κατηγορεί, να υβρίζει και να αναφέρεται σε ζητήματα τα οποία ουδέποτε τόλμησε να αγγίξει.

Η Κυβέρνηση της Νέας Δημοκρατίας δεν ήρθε να διαχειριστεί τη στασιμότητα, ήρθε να αλλάξει τα πράγματα και το πράττει με σχέδιο, με ευθύνη, με αποτελέσματα μετρήσιμα. Με τις σκέψεις αυτές καλώ όλους και όλες να υπερψηφίσουν το νομοσχέδιο.

Ευχαριστώ, κυρία Πρόεδρε και για την ανοχή.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η Ανεξάρτητη Βουλευτής κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητάμε σήμερα ένα ακόμα νομοσχέδιο του Υπουργείου Δικαιοσύνης την ώρα που η ελληνική δικαιοσύνη βυθίζεται σε μία βαθιά θεσμική κρίση και σε ένα τοπίο γενικευμένης δυσπιστίας. Μόλις εχθές μετά από δεκατέσσερις μήνες προκλητικής καθυστέρησης εκδόθηκε το αμφιλεγόμενο και γεμάτο αντιφάσεις πόρισμα του κ. Καρώνη, το οποίο αφήνει ανοικτό το ενδεχόμενο η φονική πυρόσφαιρα στο έγκλημα των Τεμπών να προκλήθηκε από τα έλαια σιλικόνης. Λίγες ημέρες νωρίτερα το πόρισμα του κ. Κωνσταντοπούλου απέκλειε ρητά αυτό το σενάριο. Το ίδιο είχε κάνει βέβαια και το πόρισμα του ΕΟΔΑΣΑΑΜ.

Και σας ρωτάμε ειλικρινά: Το πιστεύετε; Μετά από τόσες αντιφάσεις, παλινωδίες, μεθοδεύσεις πιστεύετε ότι υπάρχει ακόμα ίχνος αξιοπιστίας στη δική σας εκδοχή; Πιστεύετε, αλήθεια, ότι ο κόσμος που σας βλέπει και σας ακούει, σας πιστεύει;

Ο κ. Μαρινάκης έσπευσε να μιλήσει για το τέλος της συκοφαντίας και της χυδαιότητας. Αλήθεια, στην Κυβέρνηση, στη Νέα Δημοκρατία, τα στελέχη, όλοι σας κατηγορείτε και τους γονείς για χυδαιότητα και συκοφαντία; Γιατί οι γονείς είναι οι πιο ένθερμοι κατήγοροι σας, οι συγγενείς, οι γονείς.

Και αν θέλουμε να είμαστε ειλικρινείς, που εμείς θέλουμε να είμαστε ειλικρινείς, το μόνο που έχετε καταφέρει είναι να διαλύσετε κάθε εμπιστοσύνη της κοινωνίας στους θεσμούς. Ο κόσμος δεν ακούει πια ούτε τους διορισμένους δικαστικούς από την Κυβέρνηση ούτε εσάς στην Κυβέρνηση ούτε εμάς στην Αντιπολίτευση, ακούει μόνο τις φωνές των συγγενών. Αυτές τις φωνές ακούει, που πολύ απλά ζητούν το αυτονόητο, δικαίωση για τα αδικοχαμένα παιδιά τους. Τίποτα άλλο.

Και όπως έχουμε τονίσει στο Κίνημα Δημοκρατίας, αφού πιστεύετε στην υπαιτιότητα των ελαίων σιλικόνης και αφού έχετε πλέον και μια μελέτη που το αποδεικνύει, θα πρέπει να ενημερώσετε άμεσα την ευρωπαϊκή δικαιοσύνη, ώστε να διεξαχθεί έρευνα, γιατί τα ίδια τα έλαια και οι ίδιοι οι μετασχηματιστές απειλούν και το υπόλοιπο ευρωπαϊκό σιδηροδρομικό δίκτυο.

Επίσης, πριν από λίγες μέρες, η Ένωση Δικαστών και Εισαγγελέων αποφάσισε να παρέμβει, εκδίδοντας δελτίο Τύπου κιόλας και αν η Ένωση θεωρεί ότι υπερασπίζεται το κύρος της δικαιοσύνης όταν παρεμβαίνει μόνο για να απαντήσει σε πολιτικούς Αρχηγούς, τότε πλανάται οικτρά, διότι αυτό είναι ακριβώς, αυτού του είδους οι επιλεκτικές παρεμβάσεις και κυρίως, οι επιλεκτικές συκοφαντικές σιωπές, αυτές είναι που έχουν φέρει τόσο χαμηλά στη συνείδηση του κόσμου τους θεσμούς, όχι να το λέμε εμείς.

Καλούμε, λοιπόν, τους δικαστικούς λειτουργούς να επιδεικνύουν αντίστοιχα αντανακλαστικά και για άλλες υποθέσεις κατά τα άλλα πολύ σοβαρότερες, όπως η υπόθεση των υποκλοπών, οι καταστροφές στοιχείων του εγκλήματος των Τεμπών, το σκάνδαλο εταιρείας, για τις οποίες κωφεύουν επιδεικτικά. Και αν μη τι άλλο, καλό είναι να περιορίζονται στα δικά τους καθήκοντα και να επιτρέψουν στους πολιτικούς Αρχηγούς, πολιτικούς, Βουλευτές και λοιπά να ασκήσουν τα δικά τους καθήκοντα.

Πάμε τώρα στο νομοσχέδιο. Το παρόν σχέδιο νόμου -αν θέλετε- είναι μια συρραφή ετερόκλητων διατάξεων για ακόμη μία φορά που επεμβαίνουν σε κρίσιμους τομείς της δικαιοσύνης, χωρίς καμία διαβούλευση, πρωτίστως με τις δικαστικές ενώσεις.

Το άρθρο 7 προβλέπει την αλλαγή της εξεταστικής διαδικασίας στη Σχολή Δικαστικών Λειτουργών. Τον Μάιο ανατρέπεται το πλαίσιο ενός διαγωνισμού που είχε προγραμματιστεί για τον Σεπτέμβριο. Το ελάχιστο που οφείλατε είναι να εφαρμόσετε τη νέα διάταξη από τον επόμενο διαγωνισμό, όχι να τιμωρείτε όσους πίστεψαν στη σταθερότητα του θεσμικού πλαισίου και τη σοβαρότητα του κράτους.

Το άρθρο 35 αναφέρεται σε κωλύματα εντοπιότητας για δικαστές πρώτου βαθμού, μια παρωχημένη υποτιμητική ρύθμιση με ανεξήγητες εξαιρέσεις. Για παράδειγμα, γιατί εξαιρείται η Λάρισα και όχι το Ηράκλειο; Μήπως είναι τυχαίο ότι η Λάρισα είναι στο επίκεντρο της υπόθεσης των Τεμπών;

Άρθρο 59: Αλλάζετε τις προϋποθέσεις της επιλογής της ηγεσίας της δικαιοσύνης λίγο καιρό πριν από κρίσιμες αποχωρήσεις. Και αυτό εδώ σύμπτωση; Σαν πολλές συμπτώσεις μαζεύονται. Είναι και αυτό σύμπτωση ή πρόκειται για μεθοδευμένο αποκλεισμό προσώπων;

Άρθρο 45: Αυξάνει το όριο ηλικίας αποχώρησης των δικαστικών υπαλλήλων στα εβδομήντα. Κοιτάξτε, είναι προφανές ότι αποτελεί μέρος μιας συλλογικής στρατηγικής -θα πω εγώ- στόχευσης, αποδόμησης του ασφαλιστικού συστήματος.

Άρθρο 46: Απαγορεύει στους άντρες την τεκνοποίηση μέσω παρένθετης μητέρας και κινείται επικίνδυνα, σε επικίνδυνα αντισυνταγματική κατεύθυνση. Το δικαίωμα στην ισότητα και τη μη διάκριση δεν μπορεί να υπόκειται σε πολιτικές σκοπιμότητες.

Άρθρο 47: Θεσπίζει την κατ’ εξαίρεση μετάταξη αποσπασμένων υπαλλήλων στο Υπουργείο Δικαιοσύνης. Πρόκειται για φωτογραφική διάταξη που γίνεται κατά παρέκκλιση της ισχύουσας νομοθεσίας και με αυτές τις κατά παρέκκλιση της νομοθεσίας και τις κατ’ εξαίρεση μετατάξεις έχουμε φτάσει εδώ που φτάσαμε διαχρονικά. Η Κυβέρνηση των δήθεν αρίστων επιστρέφει απροκάλυπτα και με ταχύτατους ρυθμούς σε παλιές, πολύ παλιές, γνωστές πρακτικές του κομματικού κράτους, των ρουσφετιών, της αναξιοκρατίας.

Άρθρο 58: Δίνετε στον Εισαγγελέα Εφετών μονομερή εξουσία να επιβάλει προσωρινή κράτηση. Πρόκειται για σαφή μετατόπιση προς αυταρχικές πρακτικές και για ενίσχυση του κατασταλτικού ρόλου του κράτους. Αν είχαμε να κάνουμε με θεσμική μεταρρύθμιση, θα έπρεπε να οδηγεί αντίστοιχα και σε αναγνώριση του δικαιώματος του Εισαγγελέα Εφετών να αμφισβητεί υπέρ του κατηγορουμένου την επιβολή περιοριστικών όρων ή προσωρινής κράτησης και να ζητά την άρση ή την αντικατάστασή τους.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Σε ό,τι αφορά τώρα τις αιφνιδιαστικές τροπολογίες, την πρώτη που καταθέσατε για τη συμμετοχή πολιτικών προσώπων σε εταιρείες με έδρα το εξωτερικό, κατ’ αρχάς να τονίσω και εγώ ότι αυτή η φωτογραφική τροπολογία δημιουργεί πάρα πολλά ερωτηματικά και καλό θα ήταν να αποσυρθεί. Άλλωστε, είναι δεδομένο ότι υπάρχει σοβαρό νομικό κενό που αφορά τους Έλληνες απόδημους. Πρόκειται για πολίτες που ζουν, εργάζονται, επιχειρούν στο εξωτερικό, αλλά αποκλείονται από τη δυνατότητα συμμετοχής σε εταιρείες της χώρας διαμονής τους, μόνο και μόνο επειδή διεκδικούν ενεργό ρόλο στον δημόσιο βίο της πατρίδας τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, κλείνω και ευχαριστώ για την ανοχή σας.

Αυτό ακριβώς το νομικό κενό οδήγησε και στην πρόσφατη καταδίκη του Προέδρου του Κινήματος Δημοκρατίας κ. Στέφανου Κασσελάκη και δυστυχώς, η Κυβέρνηση δεν δείχνει καμία διάθεση να θεραπεύσει αυτή την κατάφωρη αδικία.

Η δεύτερη τροπολογία που κατατέθηκε επίσης μέσα στη νύχτα, είναι ένα μικρό νομοσχέδιο για τον Νέο Οικοδομικό Κανονισμό που εδώ και μήνες με τις παλινωδίες της Κυβέρνησης έχει προκαλέσει τεράστια προβλήματα. Τώρα το τεράστιο αυτό θέμα ρυθμίζεται με μια τροπολογία χωρίς διαβούλευση, χωρίς συνεννόηση με κανέναν φορέα και είναι σαφές ότι δεν πρόκειται να στηρίξουμε αυτήν την τροπολογία και ζητάμε και εμείς να αποσυρθεί.

Κλείνω με αυτό, κύριε Πρόεδρε.

Δεν πρόκειται ποτέ να πάψουμε να καταγγέλλουμε την πορεία της θεσμικής υποβάθμισης της χώρας. Αρνούμαστε να δεχθούμε ότι υπάρχει μια δικαιοσύνη που λειτουργεί κατά παραγγελία της εκτελεστικής εξουσίας.

Τρίτο και τελευταίο, διεκδικούμε -και νομίζω ότι όλοι πρέπει να το διεκδικήσουμε αυτό- ένα κράτος αξιοκρατικό που να εμπνέει εμπιστοσύνη και σεβασμό και όχι έναν δημόσιο τομέα λάφυρο στα χέρια της εκάστοτε Κυβέρνησης.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

Καλείται στο Βήμα η κ. Άννα Μάνη - Παπαδημητρίου, Βουλευτής της Νέας Δημοκρατίας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω την τοποθέτησή μου από μια κοινή παραδοχή, ότι η ταχύτητα στην απονομή της δικαιοσύνης είναι μια παράμετρος που επηρεάζει πολλαπλώς και άμεσα πολλές πτυχές της οικονομικής και κοινωνικής ζωής της χώρας, όπως τους ρυθμούς ανάπτυξης, όπως το πόσο φιλικό περιβάλλον έχουμε για προσέλκυση επενδύσεων, επενδύσεων όμως που θα δημιουργήσουν και νέες θέσεις εργασίας προς όφελος πάντα του κοινωνικού συνόλου. Πάνω απ’ όλα, συνιστά έκφραση του κατοχυρωμένου δικαιώματος παροχής έννομης προστασίας κατά το άρθρο 20 του Συντάγματος.

Όλα τα παραπάνω -και θα χρησιμοποιήσω και τη νομική ορολογία- τα συνομολογούμε άπαντες. Το ζητούμενο είναι αν έχουν γίνει βήματα για την επιτάχυνση απονομής της δικαιοσύνης. Ναι, πράγματι, κατά καιρούς έχουν γίνει. Οι μεταρρυθμίσεις, όμως, που έχουν λάβει χώρα τα τελευταία χρόνια με την Κυβέρνηση της Νέας Δημοκρατίας είναι αυτές που πράγματι έχουν αλλάξει την εικόνα. Θα προτάξω τη θεσμική μεταρρύθμιση του ν.5108/2024, με τον οποίο εισήχθη ο νέος δικαστικός χάρτης.

Ήδη έχει αναφερθεί ο Υπουργός, ο Υφυπουργός, όπως και η εισηγήτριά μας κ. Ράπτη στη μείωση των εκκρεμοτήτων, αφού μόνο τους τρεις πρώτους μήνες από την εφαρμογή του χάρτη έχει αυξηθεί ο ρυθμός εκκαθάρισης των υποθέσεων από το 68% στο 82%, δηλαδή επιτάχυνση εκκαθάρισης περίπου κατά 15%. Η εικόνα θα βελτιωθεί έτι περισσότερο όταν θα έχει ολοκληρωθεί από τον Σεπτέμβριο του 2026 και η επιμόρφωση των δύο χιλιάδων ειρηνοδικών, με ποσοστό εκκαθάρισης που εκτιμάται ότι θα ανέλθει στο 24%.

Περαιτέρω, χιλιάδες πράξεις που δημιουργούσαν διοικητικό βάρος στα δικαστήρια, όπως εξαλείψεις και προσημειώσεις υποθηκών, αποδοχές και αποποιήσεις κληρονομιάς, κληρονομητήρια και ένορκες βεβαιώσεις, έχουν μεταφερθεί από τη δικαστηριακή στη δικηγορική ύλη και έτσι έχει απελευθερωθεί το δικαιοδοτικό έργο, επίσης κατά 15%.

Πέρα από τον νέο δικαστικό χάρτη και όλα τα παραπάνω, αδιαμφισβήτητα η ψηφιοποίηση στον χώρο της δικαιοσύνης με αξιοποίηση των πόρων του Ταμείου Ανάκαμψης, ήδη έχει αρχίσει να φέρνει αποτελέσματα.

Ας πάμε λίγο στη μέχρι σήμερα καθημερινότητα των δικαστηρίων, στην περιγραφή ενός μόνο μέρους αυτής: Έγχαρτη διαβίβαση των πινακίδων από την εισαγγελία στο πρωτοδικείο. Έγχαρτη επιστροφή αυτών. Έγχαρτη έκδοση αποσπασμάτων των αποφάσεων και διαβίβαση στην εισαγγελία με βιβλία πρωτόκολλων. Δημοσιεύσεις αποφάσεων σε χειρόγραφα βιβλία και τόσες άλλες ενέργειες. Αυτές οι ενέργειες ανήκουν πλέον στο παρελθόν. Φυσικά κανείς δεν ισχυρίζεται ότι έχουν λυθεί όλα τα προβλήματα. Τα παραπάνω, όμως, αποτελούν βήματα που φέρνουν ήδη απτά αποτελέσματα.

Κύριε Υπουργέ, λαμβάνοντας υπ’ όψιν όλη αυτή την ψηφιακή μεταρρύθμιση των δικαστηρίων, θα ήθελα να επισημάνω και την ανάγκη για επιπλέον στελέχωση των δικαστηρίων με υπαλλήλους με εξειδικευμένες γνώσεις πληροφορικής, κάτι που νομίζω ότι επίσης είναι απαραίτητο για τη συνδρομή των δικαστικών υπαλλήλων.

Κυρίες και κύριοι συνάδελφοι, το σχέδιο νόμου που συζητάμε σήμερα, μεταξύ άλλων, θέτει τις βάσεις για την περαιτέρω αναβάθμιση του επιπέδου και της ποιότητας της παρεχόμενης εκπαίδευσης και επιμόρφωσης των υποψηφίων δικαστικών λειτουργών στην Εθνική Σχολή Δικαστών. Ενδεικτικά, αυξάνονται τα απαιτούμενα έτη άσκησης δικηγορίας των υποψηφίων από δύο σε τρία, καθώς και ο ελάχιστος αριθμός παραστάσεων στα δικαστήρια σε τριάντα, ώστε να διασφαλίζεται η απαραίτητη ωριμότητα και η εμπειρία αυτών, δεδομένου ότι οι απόφοιτοι της Εθνικής Σχολής Δικαστών θα κληθούν να αποφασίσουν πολλές φορές για την εξέλιξη της ζωής κάποιων ανθρώπων.

Επίσης, η γραπτή εξέταση των υποψηφίων θα γίνεται με αξιολόγηση δικογράφου, ένδικου βοηθήματος ή μέσου και όχι πλέον πρακτικού, για να αξιολογείται η νομική σκέψη και ο βαθμός της εν τοις πράγμασι επαγγελματικής τους ωριμότητας.

Επιπλέον, για την επιλογή του διδακτικού προσωπικού της Εθνικής Σχολής Δικαστών αυξάνεται η απαιτούμενη εμπειρία στην άσκηση δικαστικών καθηκόντων.

Επίσης, σε θετική κατεύθυνση είναι και η αύξηση των οργανικών θέσεων των εφετών κατά τριάντα αρχικά. Νομίζω ότι με νομοτεχνική βελτίωση, κύριε Υπουργέ, έφτασε στο πενήντα τον αριθμό. Ομοίως, κύριε Υπουργέ, ίσως θα έπρεπε να αυξηθούν και οι οργανικές θέσεις των προέδρων πρωτοδικών που διευθύνουν πρωτοδικεία, μετά την ενοποίηση που είχαμε από τον Σεπτέμβριο.

Αγαπητοί συνάδελφοι, ως Βουλευτής περιφέρειας θα ήθελα να σταθώ στα άρθρα 14 και 16 του νομοσχεδίου που ενισχύουν την ελληνική περιφέρεια, σε εναρμόνιση με τις συνταγματικές αρχές της σχετικότητας και της ωριμότητας. Mέσω της προσαύξησης του τελικού βαθμού επιτυχίας των υποψηφίων δικαστικών λειτουργών και των δικαστικών υπαλλήλων που επιλέγουν τον διορισμό τους σε συγκεκριμένες έδρες νησιωτικών και ορεινών δήμων και μάλιστα, με υποχρεωτική δεκαετή παραμονή σε αυτές, θα αρθούν τα φαινόμενα υποστελέχωσής τους.

Σε αυτό το σημείο, θέλω να ευχαριστήσω και δημόσια την ηγεσία του Υπουργείου Δικαιοσύνης για την έγκριση ποσού ύψους 1.200.000 ευρώ για την ανακαίνιση του Δικαστικού Μεγάρου της Κατερίνης. Υπογραμμίζω ότι το Δικαστικό Μέγαρο Κατερίνης αποτελεί σημαντικό ζήτημα για την τοπική κοινωνία. Ως δικηγόρος και Βουλευτής της Πιερίας έχω αναδείξει και εγώ την αναγκαιότητα ανακαίνισής του, στηρίζοντας το σχετικό αίτημα του πρωτοδικείου μας και τη δρομολόγηση του έργου. Το έργο αυτό πλέον δρομολογείται και θα λάβει σάρκα και οστά.

Περαιτέρω, με το νομοσχέδιο θεσμοθετείται η κτηματολογική διαμεσολάβηση που θα καταλήγει σε εκτελεστό τίτλο προς εγγραφή στο Κτηματολόγιο, όταν εναγόμενοι είναι το Δημόσιο, ΟΤΑ ή νομικά πρόσωπα δημοσίου δικαίου, για την αποσυμφόρηση των δικαστηρίων και την αποφυγή της άνευ αιτίας δέσμευσης της περιουσίας των πολιτών.

Σημαντική, επίσης, η ρύθμιση του άρθρου 61 που προβλέπει ότι όταν οι δικηγόροι λειτουργούν ως αντιπρόσωποι της δικαστικής αρχής κατά τον ν.5025/2024, λαμβάνουν αποζημίωση που απαλλάσσεται από κρατήσεις, ΦΠΑ, εισφορές και λοιπές επιβαρύνσεις.

Κυρίες και κύριοι συνάδελφοι, όλες οι ενδεικτικά αναφερόμενες θεσμικές πρωτοβουλίες είναι το αποτέλεσμα διαρκούς και εποικοδομητικού διαλόγου με όλο τον νομικό κόσμο της χώρας, που σε αρκετά σημεία μάλιστα -αν είδατε και την εισηγητική έκθεση- έχει συνδιαμορφώσει τις διατάξεις που συζητάμε. Αντιλαμβάνεται, λοιπόν, καθένας ότι η Κυβέρνηση δεν αναθεωρεί διαρκώς τον εαυτό της, όπως διατείνεται η Αντιπολίτευση. Αντιθέτως, ακούει, μελετά, συζητά και επενδύει στο μέλλον της δικαιοσύνης με τρόπο συστηματικό, όπως μαρτυρούν ήδη τα πρώτα θετικά αποτελέσματα που παρατέθηκαν στην αρχή της τοποθέτησής μου.

Για τους λόγους αυτούς σας καλώ να υπερψηφίσετε το παρόν σχέδιο νόμου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Παπαδημητρίου.

Επόμενος ομιλητής είναι ο κ. Αθανάσιος Ζεμπίλης, Βουλευτής της Νέας Δημοκρατίας.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω την τοποθέτησή μου από το σημαντικό θέμα της παρένθετης μητρότητας και θα έρθω μετά στα θέματα της επικαιρότητας.

Πράγματι, προς τη σωστή κατεύθυνση είναι το άρθρο 46 του παρόντος, που αυστηροποιεί το πλαίσιο για την υποβοηθούμενη αναπαραγωγή. Είναι γεγονός ότι μια πράξη αλτρουισμού έχει εξελιχθεί σε μια παγκόσμια βιομηχανία που αποφέρει δισεκατομμύρια και τροφοδοτεί την ανάπτυξη του αναπαραγωγικού τουρισμού. Γυναίκες φτωχές και ευάλωτες μετακινούνται από χώρα σε χώρα για να διαθέσουν το σώμα τους σε μια αγορά που κινείται με όρους προσφοράς και ζήτησης. Τα φαινόμενα αυτά της παροδικής εισαγωγής αλλοδαπών γυναικών μόνο για τον σκοπό αυτό εξέθεταν τη χώρα μας, η εκμετάλλευση γυναικών και trafficking. Δεν υπάρχει αμφιβολία ότι κάτι τέτοιο συνιστά ακραία εμπορευματοποίηση του γυναικείου σώματος και της αναπαραγωγικής διαδικασίας. Αυτή η εμπορευματοποίηση, που μετατρέπει τη γυναίκα σε τεκνοποιητική μηχανή αναμένονταν να ενισχυθεί ακόμα περισσότερο, λόγω της επιθυμίας απόκτησης τέκνων από ομόφυλα ζευγάρια.

Επιπλέον, θέλω να επισημάνω ότι η αναπαραγωγή με τη βοήθεια τρίτων και η υποκατάστατη μητρότητα όταν συνδυάζονται με οικογένειες χωρίς μητέρες, παραβιάζουν τα δικαιώματα των παιδιών. Το ίδιο συμβαίνει και με τις λεγόμενες πολυγονεϊκές οικογένειες που συναντάμε σε ξένες νομοθεσίες, όταν κατοχυρώνονται δηλαδή ως γονείς τόσο τα εμπλεκόμενα άτομα στην υποβοηθούμενη αναπαραγωγή όσο και το ζευγάρι των γονέων. Αντιλαμβανόμαστε έτσι ότι αυτός δεν είναι ένας τρόπος να δημιουργήσουμε μια οικογένεια. Είναι ένας τρόπος να διαλύσουμε την οικογένεια.

Πράγματι, στις μέρες μας βλέπουμε εναλλακτικούς τρόπους οργάνωσης του ιδιωτικού βίου, πέραν της τυπικής οικογένειας, όπως επίσης βλέπουμε την κατακόρυφη, τη δραματική μείωση των γεννήσεων. Αντίθετα, η ελληνική οικογένεια, η παραδοσιακή ελληνική οικογένεια έχει συνδεθεί με τα γονεϊκά πρότυπα και τη γονιμότητα. Οφείλουμε, συνεπώς, να ισχυροποιήσουμε τον θεσμό της οικογένειας, ιδιαίτερα σε μια εποχή όπου το δημογραφικό πρόβλημα απειλεί την εθνική μας υπόσταση και κυριαρχία και σίγουρα δεν θα πρέπει να επαναληφθούν αχρείαστες νομοθετικές πρωτοβουλίες, που στέλνουν το λάθος μήνυμα στην κοινωνία.

Ωστόσο είναι θετικό ότι η παρούσα ρύθμιση είναι προς τη σωστή κατεύθυνση. Είναι μία διάταξη που αναχαιτίζει τη δράση κυκλωμάτων εμπορίας βρεφών και το trafficking γυναικών από φτωχές χώρες. Είναι μια διάταξη που αποτελεί ανάχωμα στην αποδόμηση των παραδόσεων και του πολιτισμού μας, ενός πολιτισμού που σέβεται το πρόσωπο της γυναίκας και ιδιαίτερα το ιερό πρόσωπο της μητέρας.

Περαιτέρω πολλές διατάξεις του παρόντος, οι οποίες φαίνονται αποσπασματικές, όπως η εκπαίδευση των δικαστών, η αύξηση του αριθμού των εφετείων, η ισορροπημένη κατανομή των υποθέσεων μεταξύ των δύο βαθμών δικαιοδοσίας, στην πραγματικότητα εντάσσονται στη μεγάλη εμβληματική μεταρρύθμιση που εξελίσσεται τον τελευταίο καιρό για την επιτάχυνση της δικαιοσύνης και την ποιοτική δίκη.

Ήδη βλέπουμε ότι σε λίγους μόλις μήνες ο ρυθμός εκκαθάρισης των υποθέσεων στα δικαστήρια της χώρας έχει αυξηθεί κατά 15%. Με την εφαρμογή και του νέου Κώδικα Πολιτικής Δικονομίας αναμένεται ότι μέχρι το 2027 από τις ίδιες χίλιες τετρακόσιες ενενήντα δύο ημέρες που απαιτούνται σήμερα προκειμένου να τελεσιδικήσουν οι αποφάσεις, θα έχουμε φτάσει στον μέσο όρο των χωρών του Συμβουλίου της Ευρώπης, που δεν υπερβαίνει τις επτακόσιες ημέρες.

Στις μεγάλες μεταρρυθμίσεις περιλαμβάνεται και η αλλαγή στον τρόπο επιλογής των ανώτατων δικαστών. Έτσι, σε λίγο καιρό, από συστάσεως του ελληνικού κράτους για πρώτη φορά, θα κληθούν οι δικαστές, προκειμένου να εκφράσουν άποψη στο πλαίσιο ανάδειξης της νέας ηγεσίας τους. Μέχρι τώρα υπήρχε μόνο η εμπλοκή της νομοθετικής και εκτελεστικής εξουσίας. Αυτό είχε ως συνέπεια να ακούγονται επικρίσεις ότι η συγκεκριμένη διαδικασία πλήττει την ανεξαρτησία της δικαιοσύνης και τη διάκριση των εξουσιών. Σήμερα, όμως, ήρθε η ώρα ώστε η διαδικασία αυτή να ισορροπήσει με την ανάμειξη και της ίδιας της δικαιοσύνης.

Για πρώτη φορά, οι τρεις λειτουργίες της κρατικής εξουσίας θα συμμετέχουν στην ανάδειξη της ηγεσίας της δικαιοσύνης, η καθεμία στο πλαίσιο των συνταγματικών της ορίων. Με τον τρόπο αυτόν, θα υπάρξουν περαιτέρω φίλτρα και εγγυήσεις δημοκρατικής νομιμοποίησης. Και αυτό, γιατί η επιλογή για την ηγεσία των δικαστηρίων θα πρέπει να διασφαλίζει την ευρύτερη δυνατή δημοκρατική νομιμοποίηση και πολιτική συναίνεση, προκειμένου να θωρακίζει την ανεξαρτησία της δικαιοσύνης, που αποτελεί κεντρικό πυλώνα της δημοκρατίας.

Προς την κατεύθυνση αυτή τίθεται ένα επιπλέον εχέγγυο διαφάνειας, που κατευθύνει το Υπουργικό Συμβούλιο σε επιλογές γενικότερης αποδοχής, σε επιλογές δικαιολογημένες, με βάση την αξιοκρατία, την αρχαιότητα, το δικαστικό έργο, αλλά και την απήχηση των υποψηφίων στον δικαστικό και νομικό κόσμο. Και αυτό θα συμβεί, διότι οι εισαγγελείς και οι δικαστές είναι βέβαιο ότι ξέρουν καλύτερα από τον οποιονδήποτε τα επιστημονικά προσόντα, την αξιοσύνη και τη διαδρομή των συναδέλφων τους.

Έτσι, λοιπόν, με τη συγκεκριμένη ρύθμιση, η χώρα προσεγγίζει το ευρωπαϊκό κεκτημένο και βελτιώνει τη θεσμική της εικόνα στο εξωτερικό. Παράλληλα, προετοιμάζει το έδαφος και για τη συνταγματική αναθεώρηση, που αποτελεί μια ιστορική ευκαιρία για μεγάλες θεσμικές μεταρρυθμιστικές τομές, για την ενίσχυση του κοινοβουλευτισμού και την ενδυνάμωση του κράτους δικαίου. Και σε αυτές τις τομές περιλαμβάνεται και η αναθεώρηση του άρθρου 86 του Συντάγματος περί ευθύνης Υπουργών, όπως εξήγγειλε από το Βήμα της Βουλής ο Πρωθυπουργός Κυριάκος Μητσοτάκης. Αυτό πράξαμε και στην Αναθεωρητική Βουλή του 2019. Με ψήφους των Βουλευτών της Νέας Δημοκρατίας καταργήθηκε η αποσβεστική προθεσμία υπέρ των Υπουργών.

Έτσι, σήμερα, Υπουργοί δεν μπορούν να επικαλεστούν την ευεργετική αυτή διάταξη για την υπόθεση των Τεμπών. Και αυτό αποδεικνύει στην πράξη τη βούληση της Κυβέρνησης να αρθούν όλα τα εμπόδια που οδηγούσαν στην ατιμωρησία των πολιτικών προσώπων. Ήδη, λοιπόν, ανοίξαμε τον δρόμο και επιμένουμε σε αυτόν, να οδηγούνται όλοι στον φυσικό τους δικαστή, καθώς δεν νοείται δικαιοσύνη πολλών ταχυτήτων.

Αντίθετα, όσοι επέλεξαν άλλους επικίνδυνους δρόμους και ατραπούς, όσοι επένδυσαν σε θεωρίες συνωμοσίας, όσοι υπονόμευσαν το κύρος της δικαιοσύνης σήμερα είναι βαρύτατα εκτεθειμένοι και το λιγότερο που πρέπει να κάνουν είναι να απολογηθούν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζεμπίλη.

Επόμενος ομιλητής είναι ο κ. Χαράλαμπος Αθανασίου, Βουλευτής της Νέας Δημοκρατίας και μετά θα ακολουθήσει ο Υπουργός Περιβάλλοντος και Ενέργειας κ. Παπασταύρου, για τη διάταξη του νομοσχεδίου που αφορά στο Υπουργείο του.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νέο νομοσχέδιο του Υπουργείου Δικαιοσύνης αποβλέπει με θεσμικές και ρυθμιστικές κατά περίπτωση διατάξεις να δώσει λύσεις σε ζητήματα που αφορούν στην αναβάθμιση της δικαιοσύνης στη χώρα μας όσον αφορά τόσο στην ποιότητα των δικαστικών λειτουργών μας και την πληρότητα του δικαιοδοτικού έργου όσο και την αντιμετώπιση σοβαρών κοινωνικών ζητημάτων.

Σήμερα, δεν θα αναφερθώ στην τραγωδία των Τεμπών, μιας και ειπώθηκαν πολλά. Έχουμε καιρό, όμως, μόλις καταθέσετε τις προτάσεις σας για τη δίωξη. Τότε θα μιλήσουμε για το πώς το αφήγημά σας κατέρρευσε και θα δούμε στον μαραθώνιο στον οποίο ανταγωνιστικά μεταξύ σας θα επιδοθείτε, ποια θα είναι η νομική θεμελίωση των κατηγοριών που θα αποδώσετε.

Σήμερα, στη σύντομη εισήγησή μου θα περιοριστώ σε επικρίσεις που ακούστηκαν κατά της Κυβέρνησης και του Υπουργείου, ειδικότερα σε συγκεκριμένα ζητήματα και όχι στις διατάξεις αυτές καθαυτές του νομοσχεδίου, τις οποίες με πληρότητα και δικαιοπολιτική θεμελίωση η εισηγήτριά μας, η κ. Ζωή Ράπτη, ανέπτυξε.

Κατ’ αρχάς, θα ήθελα να τονίσω ότι το νομοσχέδιο ρυθμίζει αποκλειστικά θέματα αρμοδιότητας του Υπουργείου Δικαιοσύνης και μόνο. Δεν αναφέρομαι στις τροπολογίες που κατατέθηκαν. Θα αναφερθώ στις επικρίσεις που ακούστηκαν στην επιτροπή και εδώ, σήμερα, για τις διατάξεις του νομοσχεδίου. Και απορώ πού βρήκε ο εισηγητής του ΣΥΡΙΖΑ ότι το νομοσχέδιο δεν έχει ούτε αρχή, ούτε μέση, ούτε τέλος και η εισηγήτρια του ΠΑΣΟΚ ότι, διαβάζοντας το νομοσχέδιο, ένιωσε να χάνεται -όπως είπε- η μπάλα από τον φαύλο κύκλο και το συνονθύλευμα των διαφορετικών διατάξεων.

Συγκεκριμένα, ειπώθηκε ότι με το νομοσχέδιο διατάξεις νόμων που πριν λίγο χρόνο ψηφίστηκαν, αφαιρούνται λόγω αποτυχίας τους, γιατί δεν ανταποκρίθηκαν στις απαιτήσεις της κοινωνίας και στην επιτάχυνση απονομής της δικαιοσύνης.

Δεν κατάλαβα, κυρίες και κύριοι συνάδελφοι της Αντιπολίτευσης, ποιος νόμος μας δεν ανταποκρίθηκε στις απαιτήσεις της κοινωνίας. Γιατί δεν μας λέτε συγκεκριμένα και για να σας δώσουμε απαντήσεις και ενδεχομένως, να προβούμε σε διορθώσεις.

Όμως, με νομοθετήματά μας δεν ανταποκριθήκαμε στο αίτημα της κοινωνίας να υπάρχει πραγματική έκτιση της ποινής, έτσι ώστε οι ποινές των πλημμεληματικών αδικημάτων να εκτίονται στο σύνολό τους ή κατά ένα μέρος και να περιοριστεί η δυνατότητα αναστολής τους, καθώς και οι προϋποθέσεις της υφ’ όρον απόλυσης; Δεν εκσυγχρονίσαμε το νομοθετικό πλαίσιο για την πρόληψη της καταπολέμησης της οικογενειακής βίας;

Και σήμερα, εσείς παραγνωρίζετε ότι για πρώτη φορά στην Ελλάδα, δεκαεπτά Υπουργεία συνεργάστηκαν με στοχευμένες προτάσεις και συγκεκριμένα έργα σε ένα οριζόντιο εθνικό σχέδιο δράσης, με στόχο την ενδυνάμωση των γυναικών στην εργασία, στην εκπαίδευση, στην οικογένεια, αλλά και στην καταπολέμηση της ενδοοικογενειακής βίας.

Δεν ψηφίσαμε ευεργετικές διατάξεις που αφορούν στους ανήλικους είτε ως θύματα είτε ως δράστες και ειδικά, τα νέα μέτρα αναμόρφωσης παιδαγωγικού χαρακτήρα; Δεν επεκτείναμε την ποινική ευθύνη των νομικών προσώπων, που αποσκοπεί -εκτός των άλλων- στην ενίσχυση της διαφάνειας της δημόσιας ζωής; Δεν πετύχαμε επιτάχυνση της εκδίκασης των ποινικών υποθέσεων με την τροποποίηση του άρθρου 349 του Κώδικα Ποινικής Δικονομίας, με τον περιορισμό των αναβολών;

Δεν θεσμοθετήσαμε με στοχευμένες καίριες διατάξεις την ενίσχυση της δικηγορικής ύλης; Δεν πετύχαμε τις διαδικασίες επεξεργασίας και εκδίκασης των ποινικών υποθέσεων; Δεν τις επιταχύναμε με τη λήψη μέτρων, όπως η ενθάρρυνση της διαδικασίας της ποινικής διαπραγμάτευσης, όπως ο περιορισμός της ενδιάμεσης διαδικασίας των δικαστικών συμβουλίων, καθώς και η μεταφορά της δικαστηριακής ύλης του πλημμελειοδικείου και του εφετείου από πολυμελή σε ολιγομελή δικαστήρια, προκειμένου ο ίδιος αριθμός δικαστών να δύναται να συγκροτήσει περισσότερα δικαστήρια και έτσι, να εκδικάζεται πολλαπλάσιος αριθμός υποθέσεων; Δεν ήταν θεσμικά, αλλά και ουσιαστικά αναγκαία η ενοποίηση του πρώτου βαθμού δικαιοδοσίας και ο καινούργιος Δικαστικός Χάρτης της χώρας;

Και βέβαια, από την πρωτοπόρο και αναγκαία αυτή μεταρρύθμιση ήταν επόμενο να ανακύψουν κάποιες λειτουργικές δυσχέρειες και, αν θέλετε, κάποιες πρακτικές αστοχίες. Και είναι κακό αυτό, αν πρέπει με κανονιστικές διατάξεις να υπάρξουν νέες νομοθετικές και διοικητικές παρεμβάσεις, ειδικά όσον αφορά στην ενοποίηση του πρώτου βαθμού δικαιοδοσίας και τη λειτουργία της Εθνικής Σχολής των Ελλήνων Δικαστικών Λειτουργών;

Και τώρα, ως προς τον τρόπο εκλογής των ανωτάτων δικαστικών λειτουργών, πείτε μας πού είναι το λάθος. Όλοι δεν ζητάμε να αποκοπεί ο ομφάλιος λώρος εκτελεστικής εξουσίας και δικαιοσύνης; Τι κάνει, λοιπόν, το Υπουργείο μέχρι να αναθεωρηθεί το άρθρο 90 του Συντάγματος; Δίνει τη δυνατότητα στις ολομέλειες των οικείων ανωτάτων δικαστηρίων όπως τα μέλη τους εκφέρουν άποψη με μυστική ψηφοφορία ποιους συναδέλφους τους θεωρούν τους κατάλληλους για τις ηγετικές θέσεις.

Τι αλλάζει από το προηγούμενο καθεστώς; Μια ουσιαστική και πρακτικά δικαιότερη ρύθμιση. Δηλαδή, αντί να επιλέγουν έναν ανώτατο δικαστικό λειτουργό για κάποια θέση, θα επιλέγουν τουλάχιστον τρεις έως πέντε.

Και αυτό, κυρία Λιακούλη -αν με ακούει- για να μη στεγανοποιείται η εκλογή και τελικά, να προτείνονται οι καλύτεροι.

Αναρωτήθηκαν συνάδελφοι και ειδικά ο εισηγητής της Νέας Αριστεράς γιατί αυτή η σπουδή της διάταξης. Μα, απλούστατα, οι δικαστές αφυπηρετούν στις 30 Ιουνίου και πρέπει να υπάρχει η διάταξη αυτή, για να μπορούν να επιλεγούν οι νέοι. Στις ηγεσίες του ανωτάτου δικαστηρίου εκτός από Πρόεδρο του Αρείου Πάγου, θα έχουμε δέκα αντιπροέδρους και πολλούς αντιπροέδρους στα άλλα δικαστήρια.

Θέλω να προσέξετε αυτό για το άρθρο 86 του Συντάγματος όσον αφορά στη ριζική αναθεώρησή του, όπως πολύ συχνά ακούγεται από διάφορες πτέρυγες και από συναδέλφους της Νέας Δημοκρατίας εδώ και καιρό, έτσι ώστε όλοι οι πολίτες να έχουν την ίδια ποινική αντιμετώπιση, όπως αναφέρουν.

Προσέξτε. Εδώ θέλω να τονίσω ότι η δίωξη των μελών της Κυβέρνησης και των Υφυπουργών για αδικήματα που τέλεσαν κατά την άσκηση των καθηκόντων τους γίνεται αποκλειστικά από τη Βουλή. Η ρύθμιση αυτή προστατεύει το λειτούργημα, τη λειτουργική αρμοδιότητα του Υπουργού ως Υπουργό, τον Υπουργό ως λειτουργό και όχι τον Υπουργό ως πρόσωπο, ως πολίτη, γιατί ο πολίτης δεν ασκεί τα ίδια καθήκοντα με το μέλος της Κυβέρνησης. Προσοχή, λοιπόν, για το τι ισχυριζόμαστε.

Τώρα, όσον αφορά την αποσβεστική προθεσμία, όπως ξέρετε, καταργήθηκε με την Αναθεώρηση του Συντάγματος. Παρέμεινε, όμως, η διάταξη αυτή στον ν.3126. Σήμερα το Υπουργείο καταργεί και αυτό. Θα μου πείτε: είναι περιττό; Ναι, μπορεί να είναι περιττό. Όμως, αυτό θα αποφύγει θεωρητικές συζητήσεις, από θεωρητικούς του δικαίου τουλάχιστον, ούτως ώστε να μην υπάρχει κανένα πρόβλημα.

Τελευταία έγινε και μια επίθεση στην Εισαγγελέα του Αρείου Πάγου από Βουλευτές της Αντιπολίτευσης οι οποίοι, μάλιστα, εξέφρασαν και την απορία τους γιατί η κ. Αδειλίνη κληρώθηκε στο Δικαστικό Συμβούλιο του Ειδικού Δικαστηρίου που θα διερευνήσει ανακριτικά την υπόθεση του κ. Τριαντόπουλου. Τα ίδια μας είπε σήμερα και ο Πρόεδρος της Νέας Αριστεράς.

Ξέρετε γιατί ειπώθηκε αυτό; Ειπώθηκε διότι η κ. Αδειλίνη, εν όψει του θορύβου που δημιουργήθηκε για ζητήματα της επικαιρότητας, εξέδωσε δελτία Τύπου προς ενημέρωση των πολιτών, όπως για τα εμπλεκόμενα μη πολιτικά πρόσωπα που αναφέρονται στο πόρισμα του Αντεισαγγελέα του Αρείου Πάγου ότι έχουν τελέσει τα αδικήματα σε βαθμό πλημμελήματος και όχι κακουργήματος.

Τι κακό έπραξε η κυρία Εισαγγελέας, κύριοι συνάδελφοι, υπηρετώντας τον ενημερωτικό, αλλά και παιδευτικό χαρακτήρα των αποφάσεων των δικαστικών οργάνων…

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Αμερόληπτα!

**ΧΑΡΑΛΑΜΠΟΣ ΑΘΑΝΑΣΙΟΥ:**…με το να ενημερώσει τους πολίτες, λόγω του θορύβου που δημιουργήθηκε, ότι εφαρμόστηκε για τους εμπλεκόμενους ο ισχύων επιεικέστερος νόμος;

Έπειτα, κυρίες και κύριοι συνάδελφοι, η κυρία Εισαγγελέας κληρώθηκε εδώ στη Βουλή σε δημόσια συνεδρίαση για να συμμετάσχει στο Δικαστικό Συμβούλιο. Δηλαδή αμφισβητεί κάποιος το αδιάβλητο της κλήρωσης από το νομοθετικό σώμα και την ακεραιότητα της κυρίας Εισαγγελέως;

Εξάλλου και η Εισαγγελέας Εφετών, η κ. Βλάχου, που είχε υπηρεσιακή ανάμειξη στην υπόθεση των υποκλοπών, προήχθη σε Αντεισαγγελέα του Αρείου Πάγου ύστερα από κρίση του δεκαπενταμελούς Ανωτάτου Δικαστικού Συμβουλίου, και δεν διορίστηκε από την Κυβέρνηση. Καλό θα είναι, λοιπόν, να είμαστε προσεκτικοί για να μην παραπλανώνται και οι πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, θέλω να πω λίγα λόγια για το κράτος δικαίου, στο οποίο αναφέρθηκε και ο Πρόεδρος της Νέας Αριστεράς. Ακούστε, κυρίες και κύριοι συνάδελφοι, το κράτος δικαίου δεν είναι ζήτημα στατικό και αυτονόητο, αλλά δυναμικό και εξελίξιμο που έχει ανάγκη ακέραιων υπηρετών και συνεχούς επικαιροποίησης.

Πάμε τώρα να δούμε τι αναφέρει για το κράτος δικαίου της χώρας μας η Έκθεση της Ευρωπαϊκής Επιτροπής, σε σχέση με ό,τι αντίθετα εσείς, αρκετοί ομιλητές της Αντιπολίτευσης, ισχυριστήκατε. Αν και αναφέρθηκα και σε άλλη μου παρέμβαση για το θέμα αυτό, θεωρώ αναγκαίο να τονίσω το εξής. Δέχθηκε η Ελλάδα συστάσεις από την επιτροπή; Βεβαίως και δέχτηκε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΧΑΡΑΛΑΜΠΟΣ ΑΘΑΝΑΣΙΟΥ:** Όμως, προσέξτε κάτι. Η χώρα μας, μαζί με άλλες χώρες από τις είκοσι επτά, δέχτηκε τις λιγότερες -και βέβαια πολύ λιγότερο ουσιαστικές- σε σχέση με το παρελθόν.

Χάριν των πρωτοβουλιών του Υπουργείου Δικαιοσύνης και των νομοθετημάτων που ψηφίσαμε, η επιτροπή θεωρεί εμβληματική τη μεταρρύθμιση αναφορικά με τη συμμετοχή των ανωτάτων δικαστικών λειτουργών στην επιλογή των ηγεσιών τους. Μιλάω για την Ευρωπαϊκή Επιτροπή. Χαιρετά την ψηφιοποίηση της δικαιοσύνης. Δέχεται ότι ο νέος δικαστικός χάρτης της χώρας και η νέα δικονομία του Συμβουλίου της Επικρατείας βελτιώνουν την αποτελεσματικότητα και την ταχύτητα της απονομής της δικαιοσύνης. Αναγνωρίζει ότι η χώρα μας έκανε σημαντική πρόοδο στον τομέα της καταπολέμησης της διαφθοράς, χάρη και της θεσμοθέτησης της ποινικής ευθύνης και των νομικών προσώπων και των διατάξεων για τη δωροδοκία. Μάλιστα, δε, δεν μένει απαρατήρητη και η τροποποίηση του «Πόθεν Έσχες».

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αθανασίου, έχετε φτάσει στα έντεκα λεπτά. Σας παρακαλώ να ολοκληρώσετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Τέλος, αναφέρει την πρόοδο που επήλθε όσον αφορά την ενδυνάμωση του νομοθετικού, αλλά και διοικητικού πλαισίου λειτουργίας των μέσων μαζικής ενημέρωσης, την ενίσχυση της διαφάνειας, όσον αφορά το ιδιοκτησιακό τους καθεστώς, αλλά και της ελευθερίας του λόγου.

Κυρίες και κύριοι συνάδελφοι, έχουμε υποχρέωση όλοι μας να καταδείξουμε στον λαό μας ότι η αντιπολίτευση μπορεί να ασκείται στη χώρα μας χωρίς δημαγωγία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αθανασίου.

Η Βουλευτής κ. Αγγελική Δεληκάρη ζητεί άδεια ολιγοήμερης απουσίας στο εξωτερικό από τις 23 Μαΐου του 2025 έως τις 27 Μαΐου του 2025, προκειμένου να μεταβεί στη Βιέννη για την πανηγυρική εκδήλωση στις 26 Μαΐου του 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Τον λόγο θα πάρει τώρα ο κ. Σταύρος Παπασταύρου, Υπουργός Περιβάλλοντος και Ενέργειας, για να μιλήσει για την τροπολογία.

Έχετε τον λόγο, κύριε Υπουργέ.

**ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας):** Κυρία Πρόεδρε, κατ’ αρχάς να εκφράσω και εγώ τον αποτροπιασμό μου για την επίθεση που δέχθηκε το μέλος του Ελληνικού Κοινοβουλίου Μάξιμος Χαρακόπουλος, Βουλευτής Λάρισας, και η οικογένειά του. Νομίζω ότι όλοι που βρισκόμαστε εδώ, καταδικάζουμε τέτοια φαινόμενα.

Κυρίες και κύριοι Βουλευτές, η οικοδομική δραστηριότητα στη χώρα μας τα τελευταία χρόνια, τις τελευταίες δεκαετίες, διέπεται από κανονιστική ασάφεια, από αυθαιρεσία και από πολυνομία. Το αποτέλεσμα είναι να έχουμε υστέρηση σε έναν ορθολογικό πολεοδομικό σχεδιασμό, και συνεπώς ανασφάλεια στους ιδιοκτήτες και στους επενδυτές.

Στο πλαίσιο αυτό, η Κυβέρνησή μας προχωρά σε μια ιστορική, θα έλεγα, πολεοδομική μεταρρύθμιση, την πιο εκτεταμένη που έχει γίνει τα τελευταία εκατόν δύο χρόνια. Έχει γίνει το 1923. Σε τι συνίσταται αυτή η πολεοδομική μεταρρύθμιση; Συνίσταται σε διακόσια είκοσι επτά τοπικά πολεοδομικά σχέδια που εκπονούνται, καθώς και σε δεκαοκτώ ειδικά πολεοδομικά σχέδια, έτσι ώστε σύντομα η χώρα μας να αποκτήσει για πρώτη φορά έναν ενιαίο και επιστημονικά τεκμηριωμένο πολεοδομικό σχεδιασμό, μέσω του Προγράμματος Πολεοδομικών Μεταρρυθμίσεων «Κωνσταντίνος Δοξιάδης».

Συγχρόνως προχωρούμε στην ψηφιοποίηση του Κτηματολογίου και την κωδικοποίηση της πολεοδομικής νομοθεσίας, που είναι δύο εμβληματικές μεταρρυθμίσεις, έτσι ώστε η χώρα μας να έχει σύντομα ένα σαφές και συνεκτικό κανονιστικό πλαίσιο. Με αυτή τη μεταβατική διαδικασία, όμως, ανακύπτουν θέματα από το παρελθόν, εκκρεμότητες που απαιτούν προσαρμογή του υφιστάμενου νομοθετικού πλαισίου. Μία από αυτές είναι η σημερινή νομοθετική ρύθμιση που καταθέτουμε.

Σεβόμενοι τις αποφάσεις του Συμβουλίου της Επικρατείας, προσπαθούμε και φέρνουμε μια διάταξη που εναρμονίζει τα πολεοδομικά κίνητρα του Νέου Οικοδομικού Κανονισμού στις αποφάσεις του Συμβουλίου .της Επικρατείας. Ποιος είναι ο στόχος μας; Ο στόχος μας είναι να ξεκινήσει πάλι η οικοδομική δραστηριότητα, χωρίς την ανασφάλεια και την αβεβαιότητα που επικρατούσε το προηγούμενο διάστημα, με τρόπο όμως πάντα περιβαλλοντολογικά βιώσιμο, αποκαθιστώντας τη δικαιολογημένη εμπιστοσύνη των πολιτών στο κράτος.

Τι περιλαμβάνουν οι διατάξεις; Πρώτον, θωρακίζονται οι οικοδομικές άδειες με αποδεδειγμένη έναρξη εργασιών ως και την 11η Δεκεμβρίου του 2024. Δεύτερον, αναθεωρούνται υποχρεωτικά, κατά προτεραιότητα όμως, και χωρίς κόστος, οι οικοδομικές άδειες των οποίων οι εργασίες δεν είχαν εκκινήσει ως τότε. Τρίτον, εισάγεται το μέτρο του Περιβαλλοντικού Ισοδύναμου, με στόχο να αποτραπεί η δημιουργία ημιτελών κτισμάτων στον αστικό και περιαστικό ιστό, με δυσμενείς επιπτώσεις και στο περιβάλλον και στη δημόσια υγεία και ασφάλεια. Τέταρτον, μέσω του μέτρου του Περιβαλλοντικού Ισοδυνάμου, εξασφαλίζεται επίσης η προστασία των οικοδομικών αδειών οι οποίες συνδέονται με ευρωπαϊκά χρηματοδοτικά προγράμματα.

Τέλος, καταργούνται τα κίνητρα του ΝΟΚ που κρίθηκαν από το Συμβούλιο της Επικρατείας αντισυνταγματικά, και ενσωματώνονται στον Τοπικό Πολεοδομικό Σχεδιασμό τα κίνητρα των οποίων η οριζόντια εφαρμογή κρίθηκε ως αντισυνταγματική. Στο εξής αυτά θα μπορούν να εντάσσονται, προσαρμοσμένα όμως και τεκμηριωμένα, στον πολεοδομικό σχεδιασμό κάθε περιοχής.

Κυρίες και κύριοι, με τις προτεινόμενες διατάξεις επιδιώκεται ο συγκερασμός της ασφάλειας του δικαίου, της προστασίας των πολιτών, καθώς και της θεσμικής υποχρέωσης εναρμόνισης με τη νομολογία του Ανωτάτου Διοικητικού Δικαστηρίου. Πρόκειται για προβλέψεις υπέρ του πολίτη, υπέρ του περιβάλλοντος, της βιώσιμης ανάπτυξης και της θεσμικής μας συνέπειας. Για αυτό σας καλώ όλες και όλους να τις υπερψηφίσετε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχει ζητήσει τον λόγο για να κάνει μια παρέμβαση ο κ. Μάντζος, ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ευχαριστώ πολύ.

Άκουσα με προσοχή τον κύριο Υπουργό. Διαβάσαμε την τροπολογία. Η τροπολογία φαίνεται ότι έρχεται να αντιμετωπίσει συνέπειες απόφασης Συμβουλίου της Επικρατείας, η οποία έκρινε πράγματι αντισυνταγματικά ορισμένα από τα πολεοδομικά κίνητρα του Νέου Οικοδομικού Κανονισμού. Τον άκουσα να μιλάει για μια ιστορική μεταρρύθμιση στο πολεοδομικό πλαίσιο της χώρας μας. Και αναρωτιέμαι αν αυτή η ιστορική μεταρρύθμιση δικαιολογεί νυχτερινές τροπολογίες, χωρίς διαβούλευση, χωρίς ακρόαση φορέων, χωρίς καν να απευθύνονται αυτές στην αρμόδια Επιτροπή Παραγωγής και Εμπορίου της Βουλής.

Και όχι, δεν είναι εκκρεμότητες του παρελθόντος, κύριε Πρόεδρε, αγαπητές κυρίες και κύριοι συνάδελφοι, αυτές που έρχεται να αντιμετωπίσει η τροπολογία. Είναι αποτέλεσμα της πολιτικής βούλησης της Νέας Δημοκρατίας από το 2020 το πρόβλημα που δημιουργήθηκε με τον Νέο Οικοδομικό Κανονισμό μετά και τις αποφάσεις του Συμβουλίου της Επικρατείας, στις οποίες προσπαθείτε σήμερα να συμμορφωθείτε. Άρα, δεν είναι εκκρεμότητες του παρελθόντος, είναι δική σας συνολικά, συλλογικά ως Κυβέρνηση, η ευθύνη σε αυτό το ζήτημα.

Επί της διαδικασίας τα είπαμε και το πρωί. Δεν είναι δυνατόν αυτή η ρύθμιση να έρχεται χωρίς διαβούλευση και χωρίς συνεννόηση με οποιονδήποτε φορέα της Κοινωνίας των Πολιτών και της επιστημονικής κοινότητας. Ρωτήσαμε το πρωί τον παρακαθήμενό σας Υπουργό Δικαιοσύνης και μας απάντησε: «Μα δεν το ξέρετε, ειδικά εσείς του ΠΑΣΟΚ, που ζείτε μέσα στην κοινωνία, ότι υπάρχει σε εξέλιξη ένας κοινωνικός διάλογος μήνες τώρα γι’ αυτό το θέμα;». Ε, τότε να την κλείσουμε τη Βουλή, να νομοθετεί ο κοινωνικός διάλογος και εμείς εδώ να είμαστε απλώς ένα όργανο επικύρωσης με μία σφραγίδα, να χειροκροτούν οι συνάδελφοι της Πλειοψηφίας και να περνούν όλα χωρίς καμία επεξεργασία.

Επαναλαμβάνω, αυτό το ζήτημα, ειδικά επειδή το εντάσσετε εσείς σε μια ιστορική μεταρρύθμιση, έπρεπε να έχει περάσει μέσα από την Επιτροπή Παραγωγής και Εμπορίου και όχι μέσα στη νύχτα στις έντεκα το βράδυ η τροπολογία να έρχεται, να μην περνά από τους αρμόδιους φορείς, να μην ακούμε κανενός τη γνώμη, παρά μόνο την εισήγηση του αρμοδίου Υπουργείου.

Η Κυβέρνηση είναι αυτή η οποία θέσπισε τα κίνητρα χωρίς κανέναν πολεοδομικό σχεδιασμό και τώρα καλεί τους πολίτες να πληρώσουν το τίμημα. Είναι εκατοντάδες οικογένειες, μηχανικοί, εργολάβοι, επενδυτές, οι οποίοι εδώ και πολλούς μήνες είναι στον αέρα και τώρα βλέπουν μία ρύθμιση η οποία τιτλοφορείται «θεσμική συμμόρφωση», η οποία είναι -προσοχή- καθυστερημένη, διότι είναι πολλοί οι μήνες, κύριε Πρόεδρε, μετά τον Δεκέμβρη όταν ξέσπασε η κρίση. Είναι πέντε μήνες τουλάχιστον που η αγορά και οι πολίτες είναι στον αέρα. Είναι περίπλοκη τεχνικά, διότι πολύ απλά δεν εξηγείτε ούτε το περιβαλλοντικό ισοδύναμο πώς θα δίνεται ακριβώς και με ποια διαδικασία και σε ποιους. Είναι και κοινωνικά άδικη, διότι λέτε στους ιδιοκτήτες να αναθεωρήσουν οικοδομικές άδειες χωρίς αποζημίωση.

Τέλος, είναι και επιλεκτικά δίκαιη σε αυτούς που θέλετε, διότι -προσοχή, και εκεί πρέπει να δώσουμε μεγάλη έμφαση- εισάγεται η δυνατότητα εξαίρεσης από την απαγόρευση των μπόνους και των κινήτρων του Νέου Οικοδομικού Κανονισμού σε μεγάλες επενδύσεις, μεγάλα σχέδια, ειδικά σχέδια χωρικής ανάπτυξης, σχέδια ολοκληρωμένης ανάπτυξης για μεγάλους ομίλους. Το «Ελληνικό» είναι μια τέτοια περίπτωση, η οποία όταν ξεκίνησε το 2020-2021 ήταν πριν από τα μπόνους του Νέου Οικοδομικού Κανονισμού. Στη συνέχεια ήρθε ο ΝΟΚ και έδωσε τα μπόνους και αυτά τα μπόνους δίνετε τη δυνατότητα σε αυτές τις επενδύσεις να παραμείνουν. Στους μικροϊδιοκτήτες όμως τους λέτε «όχι», οι μικροϊδιοκτήτες πρέπει να τρέχουν.

Και τώρα εμείς ρωτάμε, για να κλείσω: Ποιος πληρώνει το κόστος τελικά; Οι πολίτες που πίστεψαν τις εξαγγελίες σας; Οι μηχανικοί που στήριξαν τον Νέο Οικοδομικό Κανονισμό επί του πεδίου; Οι μικρομεσαίοι εργολάβοι που επένδυσαν βάσει του νόμου που ίσχυε;

Εμείς, κύριε Πρόεδρε, ως ΠΑΣΟΚ, ως υπεύθυνη δημοκρατική δύναμη ζητούμε μια συνολική και τεκμηριωμένη μεταρρύθμιση του Οικοδομικού Κανονισμού με δημόσια διαβούλευση και συμμετοχή όλων των αρμοδίων φορέων. Να κατατεθεί άμεσα ένα ολοκληρωμένο σχέδιο αναμόρφωσης του ΝΟΚ. Να δίνεται έμφαση στη βιώσιμη ανάπτυξη, στη βιώσιμη δόμηση, στην προστασία του περιβάλλοντος, στην αναβάθμιση του δημόσιου χώρου και στη σαφή οριοθέτηση κινήτρων που να συμβαδίζουν ακριβώς με την προστασία του περιβάλλοντος. Η θέση μας είναι ξεκάθαρη: Είμαστε κατά της προχειρότητας και υπέρ της συνταγματικότητας. Είμαστε κατά της κοινωνικής αδικίας και υπέρ της βιωσιμότητας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Βεβαίως, κύριε Υπουργέ, θα πρέπει να απαντήσετε ποιος ο λόγος να ακολουθήσετε αυτήν τη διαδικασία με μια μεσονύκτια τροπολογία χωρίς να υπάρξει συζήτηση και μελέτη εξαντλητική των ζητημάτων τα οποία θίγει, τα οποία είναι σοβαρά. Θα μπορούσε κάλλιστα να έρθει σε συγκεκριμένο νομοσχέδιο ως άρθρα και να μην πάμε σε μια τέτοια διαδικασία fast track όπως είναι, η οποία υποβαθμίζει το ζήτημα της συζήτησης ενός τόσο σημαντικού ζητήματος.

Βεβαίως, αυτή η διαδικασία είναι κατανοητό γιατί ακολουθήθηκε. Ακολουθήθηκε γιατί θέλετε να συγκαλύψετε μια σειρά ζητήματα τα οποία βγάζουν μάτι επί της ουσίας και επιβεβαιώνουν τη γενικότερη κριτική μας που είχαμε κάνει για τον Νέο Οικοδομικό Κανονισμό, ο οποίος επί της ουσίας επιταχύνει την εμπορευματοποίηση της γης, στηρίζει τα συμφέροντα των μεγάλων κατασκευαστικών ομίλων και των μεγάλων επιχειρηματικών ομίλων για διάφορες επενδύσεις τις οποίες κάνουν.

Από αυτήν την άποψη, λοιπόν, δεν βγήκε τώρα η απόφαση του Σ.τ.Ε., ήταν μια απόφαση που έχει βγει σε σχέση με τα οριζόντια κίνητρα, για τα οποία εμείς είχαμε θέσει ζητήματα και για τα οριζόντια κίνητρα, αλλά και για μία σειρά άλλες διατάξεις οι οποίες βρίσκονται υπό εξέταση από το Σ.τ.Ε. και οι οποίες προσαυξάνουν τον συντελεστή δόμησης σε μία περιοχή. Από αυτήν την άποψη, το ερωτηματικό είναι το εξής: Και με τις νέες αποφάσεις του Σ.τ.Ε. για υποθέσεις που εκκρεμούν θα φέρετε και άλλες τροπολογίες, για να καλύψετε τις όποιες νέες αποφάσεις του Σ.τ.Ε., αντί να γίνει μια συζήτηση ολοκληρωμένα για τον οικοδομικό κανονισμό;

Τρίτο ζήτημα το οποίο θέλουμε να θέσουμε είναι το εξής. Μιλάτε για το τέλος του περιβαλλοντικού ισοζυγίου. Όμως, το όποιο οικονομικό αντιστάθμισμα θα προβλέπει το συγκεκριμένο τέλος τι κάνει; Μετακυλύει την ευθύνη του κράτους στον ιδιώτη και επί της ουσίας διαμορφώνεται ένα επιπλέον κόστος, το οποίο επιβαρύνει την κατασκευή, το οποίο θα ενσωματωθεί στην τελική τιμή και το οποίο θα αναγκάζεται να το καταβάλλει ο ίδιος ο αγοραστής.

Το τέταρτο ζήτημα, κύριε Υπουργέ, σε σχέση με την τροπολογία είναι ακριβώς η αξιοσημείωτη fast track διαδικασία, η οποία για ακόμη μια φορά εξαιρεί από τις αποφάσεις του Συμβουλίου της Επικρατείας για τα επιπλέον κίνητρα ζητήματα που αφορούν ειδικά χωροταξικά σχέδια ανάπτυξης, στρατηγικές επενδύσεις, επενδύσεις που χρηματοδοτούνται από ευρωπαϊκά προγράμματα. Άρα, λοιπόν, τα μεγάλα επιχειρηματικά συμφέροντα αντιμετωπίζονται ευνοϊκότερα όσον αφορά τις συγκεκριμένες διατάξεις και τις συγκεκριμένες αποφάσεις του Συμβουλίου της Επικρατείας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Θέλει κάποιος άλλος Κοινοβουλευτικός Εκπρόσωπος τον λόγο; Όχι.

Έχετε τον λόγο, κύριε Υπουργέ, για να απαντήσετε.

**ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας):** Περιέγραψα πριν, κύριε Μάντζο, την πολεοδομική μεταρρύθμιση που συντελείται, η οποία επιτρέψτε μου να σας πω ότι είναι καθυστερημένη για τη χώρα μας. Έχουμε εκατό χρόνια που δεν έχουμε έναν συνεκτικό, συνολικό, ολιστικό τρόπο θεώρησης της πολεοδομίας. Και τα σημεία τα οποία ανέφερα δεν είναι αυτή η διάταξη. Είπα ξεκάθαρα ότι είναι μεταβατική διάταξη. Είπα τρεις πυλώνες τους οποίους θεωρώ ότι πρέπει όλοι να αναγνωρίσουμε, γιατί είναι πυλώνες τους οποίους χρειαζόμαστε. Τα διακόσια είκοσι οκτώ τοπικά πολεοδομικά σχέδια, τα δεκαεπτά ειδικά πολεοδομικά σχέδια, την ψηφιοποίηση του Κτηματολογίου και -επιτέλους το 2025- την κωδικοποίηση της πολεοδομικής νομοθεσίας, για να υπάρχει διαφάνεια, για να υπάρχει συγκεκριμένη υπαρκτή γνώση για τον διοικούμενο.

Τώρα, ήρθε αυτή η διάταξη. Θεωρώ ότι δεν είναι ακριβές -και ίσως προέρχεται από έλλειψη ενημέρωσης- ότι αυτή η διάταξη είναι αποτέλεσμα ενός «μυστικού γραφείου», μια ρύθμιση το περιεχόμενο της οποίας δεν έχει επηρεαστεί από την Κοινωνία των Πολιτών.

**ΔΗΜΗΤΡΙΟΣ ΜΑΝΤΖΟΣ:** Το ξέρουμε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αφήστε τον να απαντήσει.

**ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας):** Θα σας απαντήσω γι’ αυτό το θέμα. Καλοπροαίρετα το παίρνω το σχόλιο.

Από την επομένη της δημοσίευσης της ανακοίνωσης, γιατί η απόφαση και το περιεχόμενό της δημοσιοποιήθηκε αρχές Φεβρουαρίου, αλλά η ανακοίνωση που δημιούργησε, όπως είπατε πολύ σωστά, και ξέσπασε η κρίση έγινε στις 12 Δεκεμβρίου. Αμέσως μετά ο προκάτοχός μου και η πολιτική ηγεσία δημιούργησε μια πλατφόρμα στο Υπουργείο στην οποία συμμετείχαν πάνω από επτακόσια σχόλια και ήρθαν περίπου εκατόν σαράντα e-mails. Θα μου πείτε: «Αυτά καλύπτουν το όλο;». Όχι, αλλά υπήρξαν οκτακόσια πενήντα σχόλια τα οποία ήρθαν να τοποθετηθούν.

Η προσπάθεια που γίνεται είναι να ξεκινήσει ξανά η οικοδομική δραστηριότητα. Το χειρότερο που μπορούμε να κάνουμε για την ελληνική κοινωνία είναι να έχουμε αυτήν την πολεοδομική αφασία, τον πολεοδομικό λήθαργο.

Η διάταξη αυτή έχει ξεκάθαρα τα όρια, όπως από πότε ισχύει η άδεια και μπορεί να προχωρήσει κανείς, πότε αναθεωρείται, πότε γίνεται το πολεοδομικό. Νομίζω μια αβεβαιότητα που είχε δημιουργηθεί τους τελευταίους μήνες αίρεται και γι’ αυτό τον λόγο σας καλώ να την υπερψηφίσετε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα ο κ. Αλέξανδρος Μαρκογιαννάκης, Βουλευτής της Νέας Δημοκρατίας και θα ακολουθήσει ο κ. Καραθανασόπουλος, Κοινοβουλευτικός Εκπρόσωπος του ΚΚΕ.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Θα μου επιτρέψετε στο ξεκίνημα να χαιρετίσω τις τροπολογίες που έφερε ο Υπουργός Περιβάλλοντος και Ενέργειας και βεβαίως και το Υπουργείο Ανάπτυξης που έκανε σχετικά με τις διατάξεις που περιλαμβάνει. Νομίζω είναι γνωστό σε όλους ότι το τελευταίο διάστημα υπήρχε πράγματι μια πολύ έντονη ανησυχία, μια μεγάλη ανασφάλεια και αβεβαιότητα σε σχέση με τις περιουσίες των πολιτών και είναι πολύ κρίσιμο και πολύ σημαντικό να δοθεί η καλύτερη δυνατή λύση από την Κυβέρνηση.

Κυρίες και κύριοι συνάδελφοι, στο σχετικό νομοσχέδιο που συζητάμε σήμερα του Υπουργείου Δικαιοσύνης το ότι η δικαιοσύνη και ο τρόπος λειτουργίας της και η ταχύτητα της απόδοσής της είναι εδώ και χρόνια το μεγαλύτερο ζητούμενο της ελληνικής κοινωνίας μας το επιβεβαιώνουν και οι σχετικές έρευνες, αλλά και η συνεχής ειδησεογραφική καταγραφή. Το ότι αυτή η Κυβέρνηση, ανταποκρινόμενη ακριβώς στο κοινωνικό αίτημα, έχει θέσει ως προτεραιότητά της την αναμόρφωση της ελληνικής δικαιοσύνης το αποδεικνύει με τη σειρά του το πλήθος των νομοθετημάτων και η συχνότητα με την οποία έρχονται στη Βουλή για να εγκριθούν.

Σήμερα η Ολομέλειά μας συζητά ένα ακόμα σχέδιο νόμου του Υπουργείου Δικαιοσύνης, οι διατάξεις του οποίου αγγίζουν ένα ευρύ φάσμα της λειτουργίας της δικαιοσύνης.

Στο πρώτο μέρος του σχεδίου νόμου έχουμε μια σειρά από αλλαγές στον τρόπο λειτουργίας της Εθνικής Σχολής Δικαστικών Λειτουργών. Οι αλλαγές αυτές επικεντρώνονται στις προϋποθέσεις εισαγωγής, αλλά και στο νομοθετικό πλαίσιο που τη διέπει.

Ειδικότερα, σε ό,τι έχει να κάνει με τις προϋποθέσεις εισαγωγής οι νέες διατάξεις θέτουν υψηλότερα κριτήρια για τα απαιτούμενα προσόντα συμμετοχής στον εισαγωγικό διαγωνισμό της Εθνικής Σχολής Δικαστικών Λειτουργών.

Πιο συγκεκριμένα, για τους υποψήφιους νέους δικαστικούς αυξάνονται τα απαιτούμενα έτη άσκησης δικηγορίας σε τρία και προστίθεται επιπλέον και ένας ελάχιστος αριθμός απαιτούμενων παραστάσεων στο δικαστήριο. Ο αριθμός αυτός ορίζεται στις τριάντα παραστάσεις στη διάρκεια των τριών αυτών ετών. Ο λόγος για αυτές τις αλλαγές είναι προφανής. Αυτό το οποίο επιχειρείται είναι να διασφαλιστεί ότι οι υποψήφιοι θα έχουν την απαραίτητη εμπειρία, τις απαιτούμενες δεξιότητες και επαρκή γνώση της λειτουργίας των δικαστηρίων της χώρας πριν βρεθούν στη σχολή, ώστε να γίνουν και οι ίδιοι δικαστές, στοιχείο απαραίτητο και σίγουρα βελτιωτικό για την εκπαίδευση, την οποία πρόκειται να λάβουν.

Την ίδια στιγμή και με τον ίδιο πάντα στόχο προστίθεται και νέος τρόπος εξέτασης των υποψηφίων. Εισάγεται η εξέταση των υποψηφίων με βάση την επεξεργασία δικογράφων και άλλων στοιχείων κατάλληλων για το έργο που τους αναμένει και αυτή η διάταξη είναι θετική, καθώς πατάει και στην εμπειρία από τη χρήση ανάλογων μεθόδων και από την Εθνική Σχολή Δημόσιας Διοίκησης εδώ και αρκετά χρόνια. Η ανταλλαγή τεχνογνωσίας μεταξύ των τέτοιων εξειδικευμένων κρατικών ιδρυμάτων είναι πολύ σημαντική και εξασφαλίζει τη διάχυση των θετικών αποτελεσμάτων.

Το πρώτο μέρος του νομοθετήματος για τη Σχολή Δικαστών περιλαμβάνει ακόμα διατάξεις σχετικά με τις απαραίτητες προσαρμογές στο νομικό πλαίσιο που τη διέπει μετά και την ενοποίηση του πρώτου βαθμού δικαιοδοσίας με την κατάργηση των ειρηνοδικείων και με τη χωροταξική αναδιάρθρωση των δικαστηρίων της χώρας και με την παροχή επιπλέον μοριοδότησης σε όσους υποψηφίους επιλέξουν λόγω εντοπιότητας τη στελέχωση δύσκολα προσβάσιμων περιοχών.

Ο λόγος εδώ είναι προφανής και ευθυγραμμίζεται με όσα ισχύουν και σε άλλους κλάδους του δημοσίου και αφορούν την επαρκή στελέχωση των υπηρεσιών που παρέχονται σε πολίτες πιο απομακρυσμένων περιοχών.

Στο δεύτερο μέρος το Υπουργείο καταθέτει μια σειρά διατάξεων με τις οποίες μοιράζονται ζητήματα του Κώδικα Διοικητικής Δικονομίας και μια σειρά από θέματα οργανωτικά και υπηρεσιακά.

Για λόγους συντομίας θα ξεχωρίσω τα όσα προβλέπονται στο άρθρο 49 για την ταχύτερη έκδοση τελεσίδικων δικαστικών αποφάσεων. Είναι άλλωστε ένα από τα πιο κρίσιμα ζητήματα στη λειτουργία της δικαιοσύνης στη χώρα μας και δικαίως συγκεντρώνει εδώ και δεκαετίες και την κριτική από τους πολίτες. Για να διευκολυνθεί ο στόχος αυτός στο σχέδιο νόμου προβλέπεται ότι αυξάνονται κατά τριάντα οι οργανικές θέσεις των δικαστικών λειτουργών με τον βαθμό του εφέτη με ένα ετήσιο κόστος, όπως το υπολογίζει το Γενικό Λογιστήριο του Κράτους, γύρω στα 2,5 εκατομμύρια ευρώ.

Από τα λοιπά άρθρα του δεύτερου μέρους επισημαίνω ακόμα δύο: Πρώτον, το άρθρο 46, το οποίο προσδιορίζει περιοριστικά το δικαίωμα ιατρικής υποβοήθησης στην ανθρώπινη αναπαραγωγή μέσω παρένθετης μητέρας ορίζοντας σαφώς ότι η αδυναμία κυοφορίας λόγω φύλου δεν συνιστά ιατρική αδυναμία κυοφορίας. Πρόκειται για μια ουσιαστική δικλείδα ασφαλείας, ώστε να μην υπάρχει κατάχρηση της μεθόδου της παρένθετης μητέρας. Μάλιστα, στην ανάλυση των συνεπειών της ρύθμισης που συνοδεύει το νομοθέτημα, αναφέρεται και χαρακτηριστικό νομολογιακό παράδειγμα που πιστεύω ότι μας πείθει όλους για την αναγκαιότητα του περιορισμού αυτού.

Δεύτερον, στο άρθρο 62 ολοκληρώνεται μια εκκρεμότητα από την τελευταία συνταγματική αναθεώρηση. Καταργείται αναδρομικά η ισχύς της διάταξης που όριζε ότι σε περιπτώσεις υπουργικών αδικημάτων η παραγραφή ισχύει με το πέρας της δεύτερης τακτικής συνόδου της βουλευτικής περιόδου, που αρχίζει μετά την τέλεση της αξιόποινης πράξης. Με την κατάργηση της ειδικής περιόδου παραγραφής και αυτά τα αδικήματα, τα υπουργικά αδικήματα, έχουν τους κοινούς όρους παραγραφής, όπως ορίζονται από τον Ποινικό Κώδικα για όλους τους πολίτες.

Κυρίες και κύριοι συνάδελφοι, θα μπορούσαμε με αφορμή ενός σχεδίου νόμου για τη δικαιοσύνη να συζητάμε ώρες ατελείωτες για την κρίση των θεσμών, την απώλεια της εμπιστοσύνης των πολιτών και θα είχαμε πολλά να πούμε σε κλίμα οξείας αντιπαράθεσης, όπως συνηθίζουμε τα τελευταία πολλά χρόνια. Στο τέλος, όμως, αυτό που είναι πιο χρήσιμο για τους πολίτες είναι το να γίνονται διαρκώς βήματα βελτίωσης της λειτουργίας της δικαιοσύνης, να λαμβάνεται συνεχώς μέριμνα για την ολοένα καλύτερη προετοιμασία και στη συνέχεια επιμόρφωση των ανθρώπων που τη στελεχώνουν. Άλλωστε, η επένδυση στους ανθρώπους και την εκπαίδευσή τους είναι η ασφαλέστερη επένδυση για ένα καλύτερο μέλλον και τελικά είναι αυτό που στην ουσία αποκαλούμε μεταρρυθμιστική παρέμβαση.

Με το παρόν σχέδιο νόμου του Υπουργείου Δικαιοσύνης πράττεται ακριβώς αυτό και, μάλιστα, με χαρακτηριστική συνέπεια σε συνέχεια των άλλων δομικών και λειτουργικών νομοθετικών παρεμβάσεων στη δικαιοσύνη.

Η Εθνική Σχολή Δικαστικών Λειτουργών αποτελεί ακρογωνιαίο λίθο για την ελληνική δικαιοσύνη στην Ελλάδα ως ο φορέας εκπαίδευσης των μελλοντικών δικαστικών λειτουργών της χώρας. Η αναβάθμιση των προϋποθέσεων συμμετοχής των υποψηφίων στον διαγωνισμό της συνιστά επομένως προϋπόθεση αναβάθμισης της λειτουργίας συνολικά της δικαιοσύνης και αυτό το κάνει το Υπουργείο.

Την ίδια στιγμή με τις υπό κρίση διατάξεις η Κυβέρνηση στοχεύει και στην αντιμετώπιση πολλών σοβαρών κοινωνικών ζητημάτων που αφορούν, για παράδειγμα, στις προϋποθέσεις παροχής ιατρικώς υποβοηθούμενης αναπαραγωγής που αναφέρθηκα προηγουμένως.

Συνολικά οι ρυθμίσεις για όλα αυτά που περιλαμβάνει το παρόν νομοσχέδιο εντάσσονται στον στρατηγικό μεταρρυθμιστικό μας στόχο για την πλήρη αναβάθμιση της λειτουργίας της δικαιοσύνης και αυτόν τον στόχο τον υπηρετούμε βήμα-βήμα με σχέδιο και αποφασιστικότητα. Υπερψηφίζοντας αυτό το σχέδιο νόμου υλοποιούμε ακριβώς αυτόν τον σχεδιασμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη. Επόμενος ομιλητής είναι ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας και θα ακολουθήσουν η κ. Λινού και ο κ. Μπιάγκης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Από εχθές, επί της ουσίας, που δημοσιεύθηκε η έκθεση του καθηγητή του Μετσόβιου Πολυτεχνείου, η προκλητικότητα της Κυβέρνησης έπιασε κόκκινο, χτύπησε κόκκινο με την ίδια την ευλογία του Κυριάκου Μητσοτάκη. Εχθές ήταν ο «υφυπουργός προπαγάνδας» της Κυβέρνησης, σήμερα είναι ο Υπουργός Δικαιοσύνης της Κυβέρνησης, που με χυδαιότητες και με ύφος χιλίων καρδιναλίων έβγαλε την απόφαση ότι όλα ήταν καλώς καμωμένα και ότι δεν συνέβη τίποτα.

Αλήθεια, κύριοι της Κυβέρνησης, όλα ήταν καλώς καμωμένα; Δεν συνέβη το κύριο έγκλημα, δηλαδή η σύγκρουση δύο τρένων που επί δώδεκα λεπτά κινούνταν στην ίδια ράγα σε αντίθετη κατεύθυνση, μια σύγκρουση που οδήγησε σε πενήντα επτά νεκρούς; Δεν ευθύνεται κανείς γι’ αυτό ή ήταν απλά και μόνο ένα ανθρώπινο λάθος που ευθύνεται ο σταθμάρχης ή ενδεχόμενα και οι μηχανοδηγοί;

Αλήθεια, ποιος φταίει που δεν λειτουργούσαν τα φωτοσήματα, που δεν λειτουργούσε η τηλεδιοίκηση, που δεν λειτουργούσε κανένα σύστημα ασφαλείας, που δεν συντηρούνταν επαρκώς το δίκτυο και που ήταν αποψιλωμένος από το απαραίτητο και αναγκαίο, αλλά και επαρκώς εκπαιδευμένο ανθρώπινο δυναμικό τόσο ο ΟΣΕ όσο και η Hellenic Train; Οι κυβερνήσεις δεν έχουν καμία ευθύνη; Δεν φταίει κανείς; Μάλλον για όλα αυτά φταίει ο Χατζηπετρής.

Ποιος φταίει που τέσσερις συμβάσεις από το 2006 μέχρι την ημέρα που έγινε το έγκλημα δεν είχαν υλοποιηθεί; Συμβάσεις που αφορούσαν στα συστήματα κυκλοφορίας και ασφαλείας των σιδηροδρόμων. Δεκαεφτά ολόκληρα χρόνια και δεν είχαν ολοκληρωθεί και, μάλιστα, με τη μεσολάβηση έξι κυβερνήσεων -δεν λέω τις υπηρεσιακές κυβερνήσεις- οι οποίες ήταν διαφόρων αποχρώσεων και του ΠΑΣΟΚ κυβέρνηση και κυβέρνηση Νέας Δημοκρατίας-ΠΑΣΟΚ και ΣΥΡΙΖΑ και πάλι Νέας Δημοκρατίας. Αυτές οι συμβάσεις αφορούσαν στη φωτοσήμανση, στην τηλεδιοίκηση, στις σύγχρονες επικοινωνίες και στην αυτόματη πέδηση των συρμών. Δεν φταίνε οι αρμόδιοι Υπουργοί Μεταφορών, αλλά και οι Υφυπουργοί όλων των κυβερνήσεων; Δεν φταίει η Ευρωπαϊκή Ένωση που χρηματοδοτούσε και επέβλεπε την υλοποίηση των συμβάσεων, συμβάσεις που δεν είχαν υλοποιηθεί;

Ποιος φταίει που κυκλοφορούσαν, αλλά και εξακολουθούν να κυκλοφορούν βαγόνια-«σαπάκια», τα οποία δεν καλύπτουν καμία προδιαγραφή ασφαλείας; Ποιος τα αδειοδότησε αυτά τα βαγόνια, αυτά τα τρένα; Δεν τα αδειοδότησε η ίδια αρμόδια Αρχή της Ευρωπαϊκής Ένωσης; Και, μάλιστα, από τον επίσημο σιδηροδρομικό φορέα της Ευρωπαϊκής Ένωσης ο προϊστάμενος του ελέγχου μίλησε πρόσφατα στο Ευρωπαϊκό Κοινοβούλιο και στην αρμόδια επιτροπή για πέντε χιλιάδες «σαπάκια», βαγόνια τα οποία κυκλοφορούν στο σύνολο του σιδηροδρομικού δικτύου της Ευρωπαϊκής Ένωσης. Γι’ αυτά κανείς δεν ευθύνεται;

Ποιος φταίει που δεν υπάρχει κανένας απολύτως έλεγχος στο τι μεταφέρουν οι εμπορικές αμαξοστοιχίες και βασίζονται απλά και μόνο στις φορτωτικές; Ποιος φταίει που μεταφέρονται παράνομα εμπορεύματα, που γίνεται λαθρεμπόριο, που υπάρχουν «μαύρα» βαγόνια και φορτία; Και αυτά έχουν επιβεβαιωθεί. Ποιος φταίει που στους ελληνικούς σιδηρόδρομους μεταφέρονται εκρηκτικά, μεταφέρονται οπλικά συστήματα, τα οποία υπηρετούν τους νατοϊκούς, ιμπεριαλιστικούς σχεδιασμούς, όπως επιβεβαιώνει και η ίδια η Κυβέρνηση;

Έτσι, λοιπόν, για τη σύγκρουση -το κύριο έγκλημα- είναι φανερό ότι πρόκειται για ένα διαχρονικό έγκλημα, ένα έγκλημα το οποίο έχει την αφετηρία του στην υποβάθμιση του σιδηρόδρομου και της ασφάλειάς του και που όλες οι κυβερνήσεις έχουν ευθύνες γιατί υπηρέτησαν την ίδια ακριβώς πολιτική.

Φταίει το εχθρικό αστικό κράτος, που με βάση τη λογική του κόστους-οφέλους, άρα και τη θωράκιση της κερδοφορίας των επιχειρηματικών ομίλων, θυσιάζει τις ανθρώπινες ανάγκες, τα ανθρώπινα δικαιώματα και την ίδια την ανθρώπινη ζωή.

Φταίει ο ανταγωνισμός ανάμεσα στις πολυεθνικές για το ποια θα πάρει τη μεγαλύτερη μερίδα στα συστήματα που πρόκειται να εγκατασταθούν, με αποτέλεσμα τις παλινωδίες, με αποτέλεσμα τις ασυμβατότητες, όταν πρόκειται για την ίδια ακριβώς σύμβαση ανάμεσα στα συστήματα που έχουν εγκατασταθεί.

Φταίει, βεβαίως, η Ευρωπαϊκή Ένωση με την πολιτική της απελευθέρωσης και της ιδιωτικοποίησης των σιδηροδρόμων.

Και από αυτήν τη σύγκρουση δεν ακολούθησε η έκρηξη; Μιλάμε για μια έκρηξη που υπάρχουν εκθέσεις διαφορετικών εμπειρογνωμόνων με διαφορετικά συμπεράσματα. Υπάρχουν αυτές οι εκθέσεις;

Σήμερα πώς η Κυβέρνηση λέει και τοποθετεί όλα της τα λεφτά στην έκθεση του κ. Καρώνη; Μήπως γιατί αυτό εξυπηρετεί το αφήγημά της, ενώ πριν από δυόμισι μήνες έλεγε άλλα; Μιλούσε για το «ευαγγέλιο», την έκθεση του κρατικού ΕΟΔΑΣΑΑΜ που έλεγε ότι πρέπει να υπήρχε κάποιο φορτίο υδρογονανθράκων που προκάλεσε τη συγκεκριμένη έκρηξη.

Όμως, να δούμε και τη συγκεκριμένη αυτή έκθεση στις βασικές της γραμμές; Στην ουσία αυτή η έκθεση δεν είναι πόρισμα, γιατί δεν απαντάει, αναλύει κάποια ενδεχόμενα και δεν παίρνει θέση για το τι έγινε τελικά. Θυμίζει τον Χάρρυ Κλυνν που έλεγε «αν δεν βρέξει, μάλλον θα χιονίσει», αυτό θυμίζει η έκθεση Καρώνη.

Υπάρχουν διάφορες πλευρές που μπορεί και πρέπει κάποιος να αναδείξει για τη συγκεκριμένη έκθεση. Βεβαίως, δεν θα σταθούμε στις λεπτομέρειες και θα αναφέρουμε ορισμένα ερωτήματα.

Είναι γνωστό ότι όταν καίγονται τα έλαια σιλικόνης, κύριοι Υπουργοί, δημιουργείται το στέρεο οξείδιο του πυριτίου και η ύπαρξη αυτού του οξειδίου του πυριτίου αναφέρεται και στις δύο εργασίες, στις οποίες βασίζεται η έκθεση του κ. Καρώνη. Βρέθηκε, όμως, οξείδιο του πυριτίου; Δεν βρέθηκε τέτοιο υλικό στον χώρο του εγκλήματος. Άρα, λοιπόν, πώς εξηγείται η μη ύπαρξη οξειδίου του πυριτίου, που αποδεδειγμένα δημιουργεί η καύση των ελαίων σιλικόνης;

Το πόρισμα Καρώνη δεν αποκλείει τον σχηματισμό πύρινης σφαίρας από έλαια σιλικόνης. Όμως, επειδή πρόκειται για ατύχημα το οποίο συνέβη και όχι για υποθετικό σενάριο -γιατί αυτό κάνει η έκθεση, ένα υποθετικό σενάριο έχει κατασκευάσει- δεν θα έπρεπε να συνεκτιμηθούν τα ευρήματα του πεδίου και συγκεκριμένα το ότι δεν βρέθηκε το στερεό οξείδιο του πυριτίου; Γιατί υποβαθμίζει το γεγονός ότι βρέθηκαν υπολείμματα ξυλολίου, τολουολίου και άλλων, τα οποία προέρχονται από καύση υδρογονανθράκων; Γιατί δεν λέει κουβέντα η συγκεκριμένη έκθεση, ενώ υπάρχει επίσημη αναφορά σε χημικά εγκαύματα επιβατών και πυροσβεστών; Όλα αυτά μένουν στο απυρόβλητο και δεν απασχόλησαν καθόλου την έκθεση του κ. Καρώνη.

Υπάρχει, επίσης, ένα δεύτερο ζήτημα που δημιουργεί η έκθεση, εξίσου σημαντικό. Η διεθνής βιβλιογραφία για τη δημιουργία πύρινης σφαίρας εστιάζει στην απώλεια του περιβλήματος που περιέχει εύφλεκτο υλικό. Και για τους σχετικούς υπολογισμούς στα μοντέλα που χρησιμοποιούνται λαμβάνουν υπ’ όψιν τα διαφορετικά χαρακτηριστικά των πτητικών υδρογονανθράκων.

Ο κ. Καρώνης στην έκθεσή του απορρίπτει την εκδοχή ύπαρξης υδρογονανθράκων –γιατί;- όχι με βάση έρευνα που έκανε, αλλά με βάση τα βίντεο –λέει- τα οποία εξέτασε η Αστυνομία και τα βλέπει ότι είναι σωστά, αλλά και με βάση τα δεδομένα της Hellenic Train. Αλήθεια, μια πραγματογνωμοσύνη δεν θα έπρεπε να εξετάσει την εκδοχή αυτή με βάση τα πραγματικά ευρήματα στο πεδίο και τα δεδομένα της βιβλιογραφίας; Κάτι τέτοιο δεν το κάνει η έκθεση Καρώνη. Υπάρχει, δηλαδή, ένα τεράστιο λογικό άλμα. Ενώ είναι μια έκθεση πραγματογνωμοσύνης -όπως λέει, με βάση τα ευρήματα- για την ύπαρξη ή μη παράνομων φορτίων επικαλείται φορτωτικές. Αλήθεια; Από πότε οι φορτωτικές έχουν ισχύ και είναι γραμμένες στις «πλάκες του Μωυσή»; Αυτό δεν ακυρώνει τον ρόλο του ως πραγματογνώμονα; Εμείς λέμε ότι τον ακυρώνει.

Τέλος, θέλω να επισημάνω το εξής σημαντικό ζήτημα: Εφόσον τα έλαια σιλικόνης είναι αυτά που -παρά τη διεθνή βιβλιογραφία- δύσκολα αναφλέγονται, εάν, όμως, υπάρχει κίνδυνος -όπως λέει ο κ. Καρώνης- υπό συνθήκες να δημιουργούνται πύρινες σφαίρες, τότε αναδεικνύεται ένα πολύ σημαντικό ζήτημα για την ασφάλεια συνολικότερα, για την ασφάλεια και των σιδηροδρομικών μεταφορών, αλλά και για όλες τις εφαρμογές στις οποίες χρησιμοποιούνται τα έλαια σιλικόνης.

Και είναι τυχαίο μήπως ότι ο εκπρόσωπος του Ευρωπαϊκού Οργανισμού Σιδηροδρόμων στον ΕΟΔΑΣΑΑΜ είχε εντολή από τον Ευρωπαϊκό Οργανισμό να μη στοχοποιηθούν τα έλαια σιλικόνης; Γιατί αυτό σημαίνει νέες προδιαγραφές και απόσυρση όλων των μηχανών που χρησιμοποιούν έλαια σιλικόνης, ένα τεράστιο, δηλαδή, κόστος για τις εταιρείες μεταφορών, που ήθελε με κάθε τρόπο να το αποφύγει ο Ευρωπαϊκός Οργανισμός Σιδηροδρόμων.

Τι είναι όλα αυτά; Ζητήματα, νεφελώματα και θέματα συνωμοσιολογίας, κύριοι Υπουργοί;

Και αλήθεια, εφόσον, λοιπόν, ήταν τα έλαια σιλικόνης και δεν υπήρχε τίποτα άλλο, τότε για ποιον λόγο αλλοιώσατε τον χώρο του εγκλήματος; Για να μην μπορούν να βρεθούν τα αποδεικτικά στοιχεία. Και, μάλιστα, δεν τον αλλοιώσατε απλά, δεν ρίξατε κάποιο χαλίκι από επάνω για να μπορέσει να σταθεροποιηθεί το έδαφος και να μπουν τα μηχανήματα, όπως λέτε. Ξύσατε το χώμα, το πήρατε όλο, ό,τι υπήρχε από κάτω, για να μην μπορούν να διερευνηθούν οποιαδήποτε στοιχεία υπήρχαν εκεί.

Αυτό δεν είναι ένα ζήτημα σημαντικό; Είναι ένα πολύ σημαντικό ζήτημα και κατά τη γνώμη μας εντάσσεται στη συνολικότερη λογική της Κυβέρνησης να συγκαλύψει το συγκεκριμένο έγκλημα.

Και την ίδια στιγμή, το Μονομελές Πρωτοδικείο Θεσσαλονίκης, κύριε Υπουργέ, καταδίκασε εχθές επτά συνδικαλιστές-στελέχη του ΚΚΕ σε οκτώ έως δεκαπέντε μήνες φυλάκιση, γιατί έγραψαν συνθήματα σε υλικά του ΝΑΤΟ ενάντια στον πόλεμο στην Ουκρανία και στη συμμετοχή της χώρας μας στην ιμπεριαλιστική αυτή σύγκρουση. Αλήθεια; Και νομίζετε ότι με έναν τέτοιο τρόπο θα τρομοκρατήσετε το εργατικό, συνδικαλιστικό κίνημα και θα φιμώσετε τους συνδικαλιστές του ΚΚΕ; Σας λέμε καθαρά ότι με τέτοιες διαδικασίες το μόνο που κάνετε είναι να σπέρνετε ανέμους για να θερίσετε θύελλες μετά.

Ακόμη περιμένουμε, κύριοι Υπουργοί, την απάντηση της Κυβέρνησης σχετικά με το τι μέτρα θα πάρει για την προστασία εκείνων των μεταναστών οι οποίοι εχθές στη Μανωλάδα έπαθαν τεράστιες ζημιές, λόγω της πυρκαγιάς που ξέσπασε στα χαμόσπιτα στα οποία έμεναν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τα μέτρα τα οποία θα πρέπει να ληφθούν είναι συγκεκριμένα. Είναι η διασφάλιση της στέγης, της τροφής, του νερού και των ανθρώπινων συνθηκών διαβίωσης γι’ αυτόν τον κόσμο, όπως και η προμήθεια ταξιδιωτικών εγγράφων και η αποζημίωση για τα περιουσιακά στοιχεία. Τι θα κάνει, λοιπόν, γι’ αυτά η Κυβέρνηση; Θα σφυρίζουμε αδιάφορα και θα πετάμε το μπαλάκι στην περιφέρεια και στον Δήμο Ανδραβίδας-Κυλλήνης ή μήπως το ζήτημα θα πρέπει να αντιμετωπιστεί συνολικά, αφού με ευθύνη των «φραουλάδων» οι μετανάστες-εργάτες γης ζουν κάτω από άθλιες συνθήκες διαβίωσης;

Όμως, μου φαίνεται ότι δεν ιδρώνει το αυτί σας, γιατί προτεραιότητά σας δεν είναι ο ανθρώπινος πόνος και η ανάγκη των εργαζομένων, αλλά απλά και μόνο τα επιχειρηματικά συμφέροντα, όπως επιβεβαιώνεται από τις μη απαντήσεις στα ερωτήματα που θέσαμε μόλις πριν από λίγο στον Υπουργό Περιβάλλοντος και Ενέργειας για την τροπολογία που έφερε, με βάση την οποία εξυπηρετούνται επί της ουσίας για μία ακόμα φορά τα μεγάλα επιχειρηματικά συμφέροντα, από τη στιγμή που με αυτή την τροπολογία εξαιρούνται από την απόφαση του Σ.τ.Ε. τα Σχέδια Ολοκληρωμένης Χωρικής Ανάπτυξης, οι στρατηγικές επενδύσεις και οι επενδύσεις από ευρωπαϊκά προγράμματα. Εκεί δύο μέτρα και δύο σταθμά. Εκεί δεν πειράζουν τα οριζόντια κίνητρα παραβίασης του πολεοδομικού κανονισμού και η αύξηση των συντελεστών δόμησης, ενώ για τα λαϊκά στρώματα υπάρχει ζήτημα, λέει, και θα πρέπει να αναθεωρήσουν τις μελέτες τους. Όχι, όμως, οι επιχειρηματικοί όμιλοι.

Μιλάμε για έναν συνολικότερο οικοδομικό κανονισμό που εμπορευματοποιεί τη γη, συγκεντρώνει τη γη σε όλο και λιγότερα χέρια και δίνει απλόχερα κίνητρα στους μεγάλους κατασκευαστικούς ομίλους κάνοντας πολύ πιο ακριβή την υπόθεση «εξεύρεση στέγης» για τα λαϊκά στρώματα.

Μάλιστα, μέσα από όλες αυτές τις διαδικασίες, μέσα από το προεδρικό διάταγμα για τους οικισμούς κάτω των δύο χιλιάδων κατοίκων που δεν θεωρούνται τα οικόπεδα τους οικιστικά, δηλαδή άρτια ώστε να μπορέσουν να χτίστουν, μετατρέπετε τα οικόπεδα σε χωράφια για να πουληθούν για ένα κομμάτι ψωμί και να συγκεντρωθεί η γη σε όλο και λιγότερα χέρια και να αναπτυχθούν μεγάλοι επενδυτικοί σχεδιασμοί.

Αλήθεια, κύριε Υπουργέ, γιατί φέρατε αυτή την τροπολογία, τη ρύθμιση στην πρώτη τροπολογία για τα παρένθετα άτομα των πολιτικών προσώπων; Για ποιον λόγο φέρατε αυτήν την τροπολογία για τους συγγενείς α΄ βαθμού και τις συζύγους των πολιτικών προσώπων που μπορούν πλέον να συμμετέχουν σε ανώνυμες εταιρείες του εξωτερικού, αρκεί να μην είναι σε φορολογικούς παραδείσους; Αφορούν σε συγκεκριμένα πολιτικά πρόσωπα, τα οποία θα μπορούσαν να καλύψουν τη συμμετοχή τους σε τέτοιες εταιρείες; Αυτό είναι το ένα.

Δεύτερον, αλήθεια, πώς διασφαλίζετε ότι αυτές οι εταιρείες που είναι στην αλλοδαπή, ακόμα κι αν είναι σε χώρες που είναι φορολογικά συμμορφωμένες με βάση τον κατάλογο της Ευρωπαϊκής Ένωσης, δεν έχουν μετοχές ή δεν συμμετέχουν σε άλλες εταιρείες που έχουν την έδρα τους σε φορολογικούς παραδείσους; Αυτή η αλυσίδα ανάμεσα σε εταιρείες και offshore εταιρείες που υπάρχουν και οι διάφοροι δεσμοί, πώς θα αντιμετωπίζονται; Αποκλείεται, δηλαδή, μία εταιρεία που δεν βρίσκεται σε φορολογικό παράδεισο αλλοδαπής να έχει μετοχές ή να συμμετέχει στο μετοχικό κεφάλαιο μιας άλλης εταιρείας που βρίσκεται σε φορολογικό παράδεισο και σε μη συνεργάσιμη φορολογική χώρα; Άρα, λοιπόν, πρόκειται για κάτι που δεν μπορείτε να αποκλείσετε. Επομένως, είναι δώρον άδωρον αυτό που λέτε. Με αυτόν τον τρόπο ανοίγετε, επί της ουσίας, τον ασκό του Αιόλου όχι για τη διαφάνεια, αλλά για τη μεγαλύτερη διασύνδεση της πολιτικής εξουσίας με τα οικονομικά συμφέροντα.

Από αυτήν την άποψη, κύριε Πρόεδρε, είναι φανερή η στάση του ΚΚΕ και για το συγκεκριμένο νομοσχέδιο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Και τώρα καλείται στο Βήμα η Ανεξάρτητη Βουλευτής κ. Αθηνά Λινού και θα ακολουθήσει ο κ. Μπιάγκης και μετά ο κ. Κόντης.

Ορίστε, κυρία συνάδελφε, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα περιοριστώ να μιλήσω μόνο για την παρένθετη κύηση, ένα θέμα που το ξέρω επιστημονικά και με έχει απασχολήσει και στο παρελθόν.

Όπως ξέρουμε, λοιπόν, για πρώτη φορά το 2002 το ΠΑΣΟΚ αξιοποίησε μια πολύ σημαντική επιστημονική κατάκτηση, τη δυνατότητα δηλαδή, να υπάρξει παρένθετη κύηση και νομοθέτησε για λόγους αλτρουιστικούς. Ο όρος με τον οποίο ασχολούμαστε αυτή τη στιγμή είναι ο υπάρχων τότε όρος που έλεγε ότι τόσο η γυναίκα που θα κυοφορήσει όσο και η γυναίκα που επιθυμεί να αποκτήσει παιδί μέσω της παρένθετης κυοφόρησης πρέπει να έχουν και οι δύο -και χρησιμοποιώ τον ακριβή όρο- κατοικία στην Ελλάδα.

Το 2012 η Νέα Δημοκρατία διευκολύνει περαιτέρω την παρένθετη κύηση ορίζοντας ότι μία από τις δύο γυναίκες πρέπει να έχει κατοικία στην Ελλάδα. Όμως, αυτό ανοίγει την κερκόπορτα τόσο για την εκμετάλλευση της γυναίκας όσο και για κινδύνους στην υγεία της, αλλά και για ακόμα μεγαλύτερη εκμετάλλευση για τα παιδιά που θα γεννηθούν.

Ας δούμε, δηλαδή, τι γίνεται. Νέες γυναίκες από την αλλοδαπή προσκαλούνται εδώ, χωρίς ίσως να έχουν καμία σχέση με την Ελλάδα, για να κυοφορήσουν το παιδί μιας Ελληνίδας που δεν μπορεί η ίδια να ολοκληρώσει την κύηση ή, ακόμα χειρότερα, πλούσιες γυναίκες από το εξωτερικό έρχονται στην Ελλάδα και ποιος ξέρει με τι τρόπους αξιοποιούν φτωχές Ελληνίδες, για την υγεία και τη ζωή των οποίων υπάρχουν κίνδυνοι που δεν παρουσιάζονται, για να κυοφορήσουν ένα παιδί.

Από το 2012 έως το 2024 πολλές χώρες, κυρίως ασιατικές, υιοθετούν και νομοθετούν υπέρ της παρένθετης κύησης, ενώ το ίδιο κάνουν και μερικές ευρωπαϊκές χώρες. Σε αυτό το διάστημα, διεθνείς οργανισμοί, αρχικά κυρίως η UNICEF, αλλά μετά τη σύνθεση της οργάνωσης της Βερόνας και ο ΟΗΕ, άρχισαν να ενημερώνουν όλα τα κράτη ότι για να υιοθετήσουν την παρένθετη κύηση, πρέπει να διασφαλίσουν διά νόμου τα δικαιώματα τόσο των παιδιών, όσο και των γυναικών και, κυρίως, τονίζουν ότι υπάρχουν σημαντικοί κίνδυνοι για την εκμετάλλευση των παιδιών, όπως είναι η πώληση των παιδιών, η σεξουαλική εκμετάλλευση των παιδιών και ακόμα χειρότερα, η πώλησης των οργάνων των παιδιών. Αυτά είναι γραμμένα και τα μελέτησα όταν ήρθε ο νόμος του 2024. Σε όλες τις επιτροπές μίλησα εναντίον της μη οργανωμένης αυστηρής νομοθεσίας και αναγκάστηκα να ετοιμάσω τροπολογία την οποία και καταθέσαμε με τον ΣΥΡΙΖΑ, αλλά ουσιαστικά δεν είχαμε καμία ανταπόκριση.

Σήμερα, δεκαπέντε μήνες μετά, η Νέα Δημοκρατία επαναφέρει ακριβώς με τις ίδιες λέξεις τη νομοθεσία του 2002 σαν να μην υπήρξε καμία εξέλιξη και μιλάει πάλι για το να έχουν οι δύο γυναίκες κατοικία στην Ελλάδα. Όμως, έχουν αλλάξει τόσα πολλά πράγματα, γιατί κατοικία στην Ελλάδα μπορείς να αποκτήσεις και με Golden Visa.

Και μία μεγάλη επιχείρηση αγοραπωλησίας παιδιών –διότι περί αυτού πρόκειται- δεν έχει και μεγάλη δυσκολία να αποκτήσει μια κατοικία με Golden Visa. Λέει «να έχουν», δεν λέει «να κατοικούν μόνιμα».

Στην τροπολογία που είχα καταθέσει είχε ορίσει σαφώς ακόμα και πώς θα τεκμηριώνεται, κύριε Υπουργέ, η νόμιμη μόνιμη κατοικία.

Πέρα απ’ αυτό, στην ίδια τροπολογία είχα καταθέσει λεπτομέρειες για το πώς πρέπει να προστατευθεί η γυναίκα και από πλευράς δικαιωμάτων, αλλά και από πλευράς υγείας. Δηλαδή, είχα καταθέσει συγκεκριμένα αυτό που υπάρχει και στην Αμερική, ότι η παρένθετη μητέρα πρέπει να έχει αποκτήσει ένα δικό της ζωντανό παιδί, πριν γίνει παρένθετη, ώστε αν κινδυνεύσει η δυνατότητά της στη διάρκεια της παρένθετης διαδικασίας να αποκτήσει παιδί, να έχει τουλάχιστον ένα παιδί. Είχα περιορίσει τον αριθμό των κυήσεων, που θα είναι το μέγιστο μετά από το οποίο μπορεί να ξαναγίνει παρένθετη και είχα περιορίσει τον αριθμό των άλλων διαδικασιών.

Επομένως, αυτή τη στιγμή, δηλαδή δεκαπέντε μήνες μετά, να φέρνετε ξανά κάτι για το οποίο σας είχα προσωπικά ανακοινώσει ότι είναι πολύ επικίνδυνο να δεχτείτε την τροπολογία «της μίας από τις δύο», νομίζω ότι δεν είναι και πολύ έξυπνο.

Από την άλλη μεριά, θα ήθελα να σας ρωτήσω κάτι γι’ αυτούς τους δεκαπέντε μήνες. Ναι, είναι άγιο που αξιοποιούμε την πρόοδο της επιστήμης για αλτρουιστικούς λόγους. Όμως, υπάρχει το έγκλημα εναντίον των παιδιών που γεννήθηκαν και που δεν ξέρουμε πού βρίσκονται, δεν ξέρουμε ποια είναι η τύχη τους ή των κοριτσιών που σε συνθήκες δουλείας, ουσιαστικά, αναγκάστηκαν να γεννήσουν παιδιά ή την τύχη των παιδιών που δεν θα μπορούν να έχουν καν ποτέ το δικαίωμα –που είναι δικαίωμα και καθορίζεται από παγκόσμιες συμφωνίες- να ξέρουν από πού προέρχονται ή να αποκτήσουν ιθαγένεια.

Και επειδή πολύ συχνά, σε αυτά που λέω εδώ η Νέα Δημοκρατία απαντά με το ότι κινδυνολογώ, θα σας καταθέσω το πιο πρόσφατο άρθρο του LANCET που δημοσιεύτηκε αυτόν το μήνα, στις 7 Μαΐου, και λέει ότι δραματικά αυξάνεται η πορνεία, η βία με τη μορφή της πορνείας εναντίον των παιδιών σε όλον τον κόσμο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γι’ αυτούς τους λόγους καταθέτω και την τροπολογία, όπως την είχα καταθέσει τότε, γιατί ο τότε Υπουργός που κατέθεσε το όλο νομοσχέδιο δεν νομίζω ότι τη διάβασε καν και ούτε είχε τον χρόνο να πάρει ένα τηλέφωνο ότι δεν θα τη θέσει υπό συζήτηση, μήπως και κάποιος τη διαβάσει, αισθανθεί την ευαισθησία που απαιτείται, για να προστατεύσει και τις γυναίκες και τα παιδιά.

Σας καταθέτω τα έγγραφα για τα Πρακτικά.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Καλείται στο Βήμα ο κ. Δημήτριος Μπιάγκης, Βουλευτής του ΠΑΣΟΚ - Κινήματος Αλλαγής και ακολουθεί ο κ. Κόντης, όπως είπα προηγουμένως.

Ορίστε, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το υπό συζήτηση σχέδιο νόμου επιχειρεί να επιφέρει τροποποιήσεις στο θεσμικό πλαίσιο που διέπει τη λειτουργία της Εθνικής Σχολής Δικαστικών Λειτουργών με παράλληλες διατάξεις που επεκτείνονται και σε άλλους τομείς της δικαιοσύνης. Πρόκειται για παρεμβάσεις που σε αρκετές περιπτώσεις δεν τεκμηριώνονται επαρκώς, ενώ ενσωματώνονται με εμβόλιμο τρόπο διατάξεις που δεν έχουν προηγουμένως τεθεί σε διαβούλευση.

Ο ουσιαστικός διάλογος με τους θεσμικούς φορείς είναι ανύπαρκτος. Ως ΠΑΣΟΚ - Κίνημα Αλλαγής αναγνωρίζουμε ότι η αναβάθμιση της Εθνικής Σχολής Δικαστικών Λειτουργών είναι κρίσιμο ζήτημα για τη θωράκιση του κράτους δικαίου και την επιτάχυνση της δικαιοσύνης. Η ποιοτική εκπαίδευση, η διαρκής επιμόρφωση και η αξιοκρατία αποτελούν προϋποθέσεις για ένα αποτελεσματικό και ανεξάρτητο δικαστικό σύστημα.

Ωστόσο, στο υπό συζήτηση σχέδιο νόμου παρουσιάζονται σοβαρά προβλήματα τόσο ως προς το περιεχόμενο, όσο και επί της διαδικασίας διαμόρφωσής του. Διευρύνει τις δυνατότητες επιλογής εκπαιδευτών στη Σχολή Δικαστικών Λειτουργών χωρίς διαφανή κριτήρια, ενώ ενισχύει τον έλεγχο του Υπουργείου επί της λειτουργίας της, περιορίζοντας την αυτονομία της σε αντίθεση με την ευρωπαϊκή πρακτική. Επιπλέον, ενσωματώνει ετερόκλητες ρυθμίσεις, χωρίς επαρκή αιτιολόγηση ή διαβούλευση, ενώ απουσιάζει παντελώς ο ουσιαστικός διάλογος με τους θεσμικούς φορείς της δικαιοσύνης.

Τέλος, με διατάξεις όπως η παρέμβαση του Εισαγγελέα Εφετών στις αποφάσεις προσωρινής κράτησης, παρατηρείται μια γενική τάση αυστηροποίησης του ποινικού πλαισίου, χωρίς στρατηγική, που υπονομεύει την ανεξαρτησία των δικαστικών λειτουργών και μετατρέπει τη νομοθέτηση σε εργαλείο επικοινωνιακής διαχείρισης.

Κυρίες και κύριοι συνάδελφοι, κύριοι Υπουργοί, η σημερινή μας συζήτηση διεξάγεται σε ένα περιβάλλον θεσμικής πίεσης και κοινωνικής απαίτησης για αλήθεια, για δικαιοσύνη, για λογοδοσία. Δεν μπορούμε, λοιπόν, να αγνοήσουμε το ευρύτερο πλαίσιο κρίσης εμπιστοσύνης που υπάρχει απέναντι στους θεσμούς. Η δικαιοσύνη δοκιμάζεται από το ίδιο το περιβάλλον και τίποτα δεν συμβολίζει αυτή τη δοκιμασία πιο έντονα από το δυστύχημα των Τεμπών. Δύο χρόνια μετά, οι οικογένειες των πενήντα επτά θυμάτων εξακολουθούν να ζητούν την αλήθεια και τη δικαίωση.

Η στρατηγική της Κυβέρνησης ήταν ξεκάθαρη από την πρώτη στιγμή: Να περιορίσει το βάρος της ευθύνης σε ένα ατυχές ανθρώπινο λάθος, να μετατοπίσει τη δημόσια συζήτηση προς αόριστες διαχρονικές παθογένειες, να παρουσιάσει την τραγωδία των Τεμπών ως μεμονωμένο γεγονός, αποσυνδέοντάς την από τις δικές της πολιτικές επιλογές.

Όμως, κυρίες και κύριοι συνάδελφοι, δεν επρόκειτο για ένα ατύχημα. Ήταν ένα προαναγγελθέν έγκλημα. Ήταν ένα αποτέλεσμα της συστηματικής υποβάθμισης των δημοσίων υποδομών, της απουσίας ουσιαστικών ελέγχων και της αποτυχίας της Κυβέρνησης να διασφαλίσει το πιο βασικό δικαίωμα, δηλαδή την ασφάλεια των πολιτών. Η προσκόλληση στη νεοφιλελεύθερη λογική της απορρύθμισης, η πίστη στο δόγμα της αυτορρύθμισης της αγοράς και η υποτίμηση του ρόλου των δημοσίων οργανισμών, όπως ο ΟΣΕ, έχουν παίξει καταλυτικό ρόλο στη δημιουργία των συνθηκών που οδήγησαν στην τραγωδία. Η Νέα Δημοκρατία, αντί να αναλάβει την ευθύνη και να διασφαλίσει τη διαφάνεια και τη λογοδοσία, επέλεξε να προσπαθήσει να ελέγξει το αφήγημα. Ο Πρωθυπουργός έσπευσε να αποδώσει τις ευθύνες σε ανθρώπινο λάθος, ενώ η Κυβέρνηση, είτε από ανεπάρκεια είτε –ακόμα χειρότερα- από πρόθεση, προχώρησε στην αλλοίωση και την εξαφάνιση κρίσιμων στοιχείων.

Αυτή η στάση δεν είναι τυχαία. Είναι συνέπεια μιας πολιτικής που απαξιώνει τον δημόσιο τομέα και θεωρεί εκ προοιμίου ανεπαρκείς τους κρατικούς φορείς. Αντί η Κυβέρνηση να προχωρήσει άμεσα σε δομικές παρεμβάσεις και ενίσχυση της ασφάλειας, επέλεξε μια τακτική συγκάλυψης και επικοινωνιακής διαχείρισης. Στήθηκε, έτσι, μια επιχείρηση αποπροσανατολισμού με επιλεκτικές διαρροές και προσπάθεια χειραγώγησης της κοινής γνώμης, στην οποία επιχειρήθηκε να υποβαθμιστεί η πραγματική έκταση της τραγωδίας και, το πιο ανησυχητικό, δύο χρόνια μετά, οι σιδηρόδρομοι της χώρας παραμένουν στην ίδια, αν όχι σε χειρότερη, κατάσταση.

Ο ίδιος ο Πρωθυπουργός δήλωσε προ ολίγων ημερών πως οι ελληνικοί σιδηρόδρομοι θα είναι ασφαλείς το 2027. Είναι μία δήλωση που πέρα από απογοητευτική, είναι κυνικά αποκαλυπτική. Η Κυβέρνηση δεν έχει παρά με αυτόν τον τρόπο να ομολογήσει την αποτυχία της.

Επιτρέψτε μου, όμως, κύριε Πρόεδρε, κύριοι Υπουργοί, να πω κάτι. Μετά από τα τελευταία γεγονότα και τις τελευταίες εξελίξεις, όπως αυτό το πόρισμα Καρώνη, την επίθεση του Κυβερνητικού Εκπροσώπου, αλλά και την εμφάνιση του Υπουργού Δικαιοσύνης κ. Φλωρίδη εδώ σήμερα, θα ήθελα να σταθώ λίγο στα γεγονότα των τελευταίων ημερών. Πραγματικά, πιστεύει κάποιος ότι με αυτήν την πολιτική σας μπορείτε να καλυτερεύσετε τις συνθήκες με τις οποίες σήμερα διενεργείται η πολιτική στον τόπο μας;

Πραγματικά, είναι ψέματα, κύριοι Υπουργοί, ότι από το 2019 μέχρι το 2023 ήταν η κυβέρνηση της Νέας Δημοκρατίας αυτή που κυβερνούσε τον τόπο; Δεν είναι αλήθεια ότι η κυβέρνηση της Νέας Δημοκρατίας είναι αυτή που δεν κατάφερε αυτά τα τέσσερα χρόνια που ήταν ήδη κυβέρνηση να ολοκληρώσει τη σύμβαση 717 με ό,τι αυτό συνεπάγεται για το δυστύχημα; Αντιθέτως, δεν είναι η κυβέρνησή σας που μιλούσε για ασφαλή τρένα; Δεν είναι ο Κωνσταντίνος Καραμανλής ο οποίος διαβεβαίωνε εδώ στο Ελληνικό Κοινοβούλιο για την ασφάλεια των τρένων;

Δεν είναι αλήθεια ότι επί διακυβέρνησής σας δύο τρένα κινούνταν στην ίδια γραμμή, πολλή ώρα πριν συγκρουστούν; Δώδεκα ολόκληρα λεπτά ήταν στον ίδιο συρμό, χωρίς πραγματικά να μπορούσε κανείς να αποτρέψει το τραγικό συμβάν. Δεν είναι αλήθεια ότι μετά από αυτό καθαυτό το γεγονός, μετά από αυτό το δυστύχημα, έσπευσε ο ίδιος ο Πρωθυπουργός να προκρίνει το αίτιο του δυστυχήματος σαν μεμονωμένο ανθρώπινο λάθος; Δεν είναι αλήθεια ότι η ίδια η Κυβέρνησή σας δεν διαφύλαξε τις συνθήκες και όλα τα στοιχεία, δυσκολεύοντας έτσι το έργο των πραγματογνωμόνων; Δεν είναι αλήθεια ότι η Κυβέρνησή σας είναι αυτή που μεθόδευσε όλη τη διαδικασία, για να ακυρώσει στην πράξη τη διερεύνηση ευθυνών; Να σας θυμίσω την προανακριτική για τον κ. Καραμανλή και την 717; Να σας θυμίσω την εξεταστική για τον κ. Τριαντόπουλο και την ακύρωση στην πράξη; Να σας θυμίσω μια σειρά από πρωτοβουλίες τις οποίες παίρνετε και με τις οποίες αφήνετε ανενημέρωτο τον ελληνικό λαό;

Κι έρχεται σήμερα η Κυβέρνηση, διαμέσου του Κυβερνητικού Εκπροσώπου, να κατηγορήσει και να καταγγείλει τον Αρχηγό της Αξιωματικής Αντιπολίτευσης. Για ποιον λόγο; Ποιος είναι πραγματικά ο λόγος που σήμερα καλείστε να καταγγείλετε ότι κατέρρευσε όλη η συγκάλυψη και όλη η θεωρία και ότι τον θεωρείτε βαθιά υπόλογο για όσα έχουν γίνει;

Δεν είναι ο άνθρωπος αυτός, όπου πραγματικά κινηθήκαμε θεσμικά εδώ στο Ελληνικό Κοινοβούλιο για την προανακριτική για τον κ. Καραμανλή; Δεν κινηθήκαμε θεσμικά, κύριοι, για την προανακριτική για τον κ. Τριαντόπουλο; Δεν κινηθήκαμε θεσμικά, κύριοι, για την πρόταση δυσπιστίας, στηριζόμενοι, μάλιστα, στο πόρισμα του δημόσιου φορέα, του ΕΟΔΑΣΑΑΜ; Δεν είμαστε εμείς που ζητήσαμε άμεσα λήψη μέτρων στη σιδηροδρομική γραμμή για την ασφάλεια των τρένων; Δεν ήμασταν εμείς που προτείναμε πρώτοι μέτρα, προκειμένου να διασφαλίσουμε την ασφάλεια των πολιτών;

Είναι δυνατόν, μετά από όλα όσα έχουν συμβεί και δύο χρόνια από το δυστύχημα, να επιμένουμε στη λογική της τοξικότητας, όταν η ίδια η Κυβέρνηση με τις πρακτικές της, με τις αποφάσεις της και ιδιαίτερα, με τις τοποθετήσεις πολιτικών προσώπων, είναι αυτή που καλλιεργεί την τοξικότητα και τη δηλητηρίαση του πολιτικού γίγνεσθαι;

Σε κάθε περίπτωση, ολοκληρώνοντας, κύριε Πρόεδρε, γιατί δεν θέλω να κάνω κατάχρηση της καλοσύνης σας, το ΠΑΣΟΚ - Κίνημα Αλλαγής θα συνεχίσει να είναι η φωνή όσων ζητούν δικαιοσύνη. Θα συνεχίσει να καταγγέλλει την αποσάθρωση των θεσμών, την οικονομική ασφυξία των πολιτών, τη διάλυση των δημοσίων υπηρεσιών και την αδιάφανη και αναποτελεσματική διακυβέρνηση.

Καλούμε την Κυβέρνηση να επανεξετάσει όχι μόνο τις προβληματικές διατάξεις του υπό συζήτηση νομοσχεδίου, αλλά τη γενικότερη στάση της απέναντι στον θεσμό της δικαιοσύνης.

Πέραν της καλόπιστης και επιβεβλημένης κριτικής μας, συνεχίζουμε με αίσθημα θεσμικής ευθύνης να προτείνουμε λύσεις, ώστε να διαμορφώσουμε από κοινού ένα σταθερά θεσμικά κατοχυρωμένο και ποιοτικό πλαίσιο, για μια πραγματικά ανεξάρτητη, αποτελεσματική και σύγχρονη δικαιοσύνη στην υπηρεσία των πολιτών.

Και πάλι ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιάγκη.

Καλείται στο Βήμα ο κ. Γιάννης Κόντης, Κοινοβουλευτικός Εκπρόσωπος των Σπαρτιατών.

Θα ακολουθήσουν η κ. Σπυριδάκη, ο κ. Κτιστάκης και ο κ. Μάντζος.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα κάνω κι εγώ μια μικρή αναφορά, όπως έκανε ο Πρόεδρός μας. Εμείς κρατάμε χαμηλούς τόνους, παρότι σήμερα δικαιωθήκαμε σε μία δικαστική υπόθεση η οποία ταλάνιζε το κόμμα μας δύο χρόνια. Από την αρχή που μπήκαμε, έχουμε ακούσει πλείστα όσα και αν ήταν άλλοι στη θέση μας θα είχαν έρθει κουνώντας τα χαρτιά και λέγοντας στον καθένα που μας αποκαλούσε, όπως μας αποκαλούσε, ότι θα θέλαμε συγγνώμες και οτιδήποτε άλλο.

Εμείς αυτοί είμαστε. Και πριν την απόφαση και μετά, είμαστε οι ίδιοι και πιστεύουμε ότι όποιος έχει ηθική, θα ζητήσει συγγνώμη. Όποιος δεν έχει, μπορεί να συνεχίσει τη δική του τακτική. Εμείς πάντα πιστεύαμε στη δικαιοσύνη και πιστεύουμε στη δικαιοσύνη. Τα ίδια είπαμε και για τα Τέμπη, όταν έγινε όλη αυτή η ιστορία. Εμείς δεν είμαστε ούτε δικαστές ούτε εισαγγελείς, περιμένουμε να αποφανθεί η δικαιοσύνη. Καλώς ή κακώς, αυτήν έχουμε. Καλώς ή κακώς, εσείς τα τρία κόμματα που τρώγεστε για το αν και ποιος ελέγχει τη δικαιοσύνη, είστε αυτοί που εναλλάσσεστε στην εξουσία και κατά καιρούς την ελέγχετε. Δεν είδα κανένα κόμμα να έχει καταργήσει την τοποθέτηση των Αρεοπαγιτών από τη Βουλή και από τον Υπουργό. Κανένα κόμμα! Όλοι το δεχτήκατε. Ο ΣΥΡΙΖΑ ήταν πριν, το ΠΑΣΟΚ ήταν πιο πριν και ΠΑΣΟΚ με Νέα Δημοκρατία μαζί, όλοι μαζί είστε.

Αυτό που κάνετε, δηλαδή, να δείχνετε ο ένας τον άλλο, το έχει καταλάβει ο κόσμος και γι’ αυτό δεν εκμεταλλεύεται κανείς από εσάς τις καταστάσεις που υπάρχουν και όλοι χάνετε σε ποσοστά και ανεβαίνουν οι γκρίζες ζώνες, ανεβαίνουν οι λεγόμενες αντιδραστικές ψήφοι ή αντισυστημικοί κ.λπ.. Δεν έχετε καταλάβει ότι αυτό που θέλει ο κόσμος είναι να δει υπευθυνότητα; Εγώ προσωπικά -επειδή έχω μία ηλικία κι από τους περισσότερους είμαι μεγαλύτερος, έχω διαγράψει τη ζωή μου- αν ήμουν Πρόεδρος σε μια χώρα, Πρωθυπουργός, θα έβαζα τον κάθε πολίτη μετά από τον στρατό να εργαστεί δύο μήνες σε ένα δύσκολο επάγγελμα. Σε δύσκολο επάγγελμα! Ένα θα ήταν το δικό μου, το πρώτο, του ναυτικού. Θα τον έβαζα δύο μήνες να κάνει ένα ταξίδι ποντοπόρο, να δει «πόσα απίδια πιάνει ο σάκος», να δει πώς είναι η ζωή. Κάποιον άλλον θα τον έβαζα σε ένα ανθρακωρυχείο να δουλέψει δύο μήνες. Όλοι να περάσουν μια δυσκολία στη ζωή, για να καταλάβουν ότι η ζωή δεν είναι ούτε φρου φρου κι αρώματα ούτε βγαίνουμε και χαρακτηρίζουμε τον έναν και τον άλλον ανάλογα με το πώς μας συμφέρει.

Τελειώσαμε ένα πανεπιστήμιο, μπήκαμε σε έναν «κομματικό σωλήνα» κάποιοι χωρίς να εργαστούμε στη ζωή και ερχόμαστε και βλέπουμε τον Κόντη, ο οποίος έχει κάνει δέκα πράγματα στη ζωή του και αρχίζουμε «ο ναζί, ο φασίστας, ο έτσι, ο αλλιώς». Μάθε, ρε άνθρωπέ μου, τι είναι ο καθένας, τι αντιπροσωπεύει, τι εξυπηρετεί, ποιος είναι, τι έχει κάνει στη ζωή του και μετά έλα να μας πεις το κάθε τραγούδι που σου λένε κάποιοι να τραγουδάς. Μιλάω γι’ αυτούς οι οποίοι είναι υβριστές, δεν μιλάω για τον κόσμο, ο οποίος μας σεβάστηκε και πάρα πολλοί μας σεβάστηκαν εδώ, μπορώ να πω η πλειοψηφία. Κάποιοι, όμως, έλεγαν το ίδιο ποίημα, γιατί για ποίημα μιλάμε.

Μετά το καπετανιλίκι μου πήγα στη Βραζιλία και άνοιξα ένα ωραίο γραφείο. Όλοι οι Έλληνες εφοπλιστές άφησαν τους ανθρώπους οι οποίοι συνεργάζονταν -τα γραφεία τα ντόπια τα βραζιλιάνικα- και ήρθαν και συνεργάστηκαν μαζί μου. Τι σημαίνει αυτό; Με ήξεραν, με είχαν δει στα πλοία, με γνώριζαν στην Ελλάδα και εκτιμούσαν τις ικανότητές μου και την προσωπικότητά μου. Και έρχομαι εδώ και ακούω ότι είμαστε φασίστες, ναζί -φαντάσου να είχε βγει κι αντίθετη άποψη τι θα ακούγαμε- επειδή μας στήριξε κάποιος προεκλογικά. Και προσέξτε, από αυτόν που λένε ότι μας στήριξε, τον Κασιδιάρη -είπε ψηφίζω από πείσμα επειδή τον έκοψαν-, ζητούσαν την ψήφο του στις προηγούμενες εκλογές, Τσίπρας και κάποιοι άλλοι ερίζανε για την ψήφο. Εκεί ήταν καλά ή όταν βγήκαν οι ψήφοι του, ξέρετε, που έβγαλαν δήμαρχο στην Αθήνα -στη δεύτερη ψηφοφορία- εκεί πάλι ήταν καλά.

Μάθετε κάποιοι -και ξαναλέω είναι πολύ λίγοι- να είστε άνθρωποι πρώτα, να εκτιμάτε τι βλέπετε και ποιον βλέπετε και μετά το παραμύθι και όλη την ιστορία. Περιμένω και μια συγγνώμη από κάποιους, αλλά να δούμε αν θα την ακούσουμε ποτέ.

Να πούμε τώρα για τα Τέμπη, ότι έχουμε μια δικογραφία με 62.000 σελίδες, πόσες είναι 50, 60, 70; Τι να δούμε σε αυτήν τη δικογραφία; Και τι να κάνουμε; Να κάνουμε τους τεχνικούς συμβούλους, τους τεχνικούς επιστήμονες; Είμαστε οι πρώτοι εξαρχής που είπαμε ότι «κύριοι, έχετε ευθύνες όλοι». Εμείς δεν είμαστε ούτε τεχνικοί ούτε εξειδικευμένοι τεχνικοί. Βλέπουμε εξειδικευμένους τεχνικούς να έχουν δεκαπέντε αντικρουόμενες εκθέσεις. Θα ψάξουμε να βρούμε αν είχε ξυλόλιο ή τολουόλιο; Μπορεί. Το κύριο γεγονός, όμως, που εξερράγη η αμαξοστοιχία, ποιο είναι; Η σύγκρουση. Βρείτε, λοιπόν, κι εκεί τις ευθύνες σας -και οι τρεις, ξαναλέω- για τη σύγκρουση, γιατί όλοι ευθύνεστε, οι οποίες ποιες είναι; Να είχατε βάλει τα συστήματα πέδησης, τα συστήματα ασφαλείας. Το σύστημα πέδησης τι κάνει; Ακόμα και όλοι να είχαν κάνει λάθος -γιατί κάποιοι μου είπαν αν είχε μπει η 717, πάλι μπορεί να είχε γίνει λάθος και να είχαν τρακάρει τα τρένα-, το σύστημα πέδησης ακινητοποιεί τα τρένα. Αν είχαν μπει αυτά τα συστήματα από το 2012 και μετά, δεν θα μιλούσαμε σήμερα γι’ αυτό. Και πάλι εκεί, αντί να ομονοήσετε και να πείτε στον κόσμο «όλοι φταίμε και πάμε να βρούμε ποιοι είναι οι πραγματικά υπεύθυνοι σε ονόματα από τον κάθε έναν από εμάς» έχουμε τον κ. Σπίρτζη, για παράδειγμα, που έχει παραγραφεί, να λέει «εγώ δεν φταίω, αλλά είμαι στη διάθεση της Βουλής» κ.λπ.. Ηρωισμός εκ των ων ουκ άνευ. Κάνει, όμως, αίτηση να φύγουμε εμείς από τη Βουλή, για να μπει αυτός από το παράθυρο. Δεν τον ψήφισε ο κόσμος και προσπάθησε να μπει μέσω αυτής της διαμάχης που υπήρχε στη Βουλή. Έκανε πρόσθετη παρέμβαση, για να μπει στη θέση μας.

Λοιπόν, τόση ευαισθησία έχουν άνθρωποι οι οποίοι πέρασαν και ευθύνονται! Και αντί να δει ο κόσμος ότι υπάρχει ευαισθησία -είδατε τον κατηγόρησαν και οι γονείς των θυμάτων-, έρχονται και λένε «εμείς δεν φταίμε, φταίνε οι τελευταίοι». Μα, δεν φταίνε πάντα οι τελευταίοι μόνο. Φταίει μια αλληλουχία ανθρώπων και γεγονότων για να συμβεί κάτι τόσο τραγικό. Και αν δεν το δούμε, θα ξαναγίνει σε άλλο θέμα, σε άλλους τομείς. Δεν το βλέπουμε.

Ο κόσμος, λοιπόν, τι θέλει να δει; Θέλει να δει ενσυναίσθηση. Ενσυναίσθηση είναι, πραγματικά καταλαβαίνουμε, όχι αποποίηση ευθυνών, γιατί αυτό γίνεται, αποποίηση ευθυνών. Δεν λέω για τη Νέα Δημοκρατία, λέω για τους προηγούμενους που συμμετέχουν και αυτοί στο θέμα αυτό. Η Νέα Δημοκρατία -καλώς η κακώς στα χέρια της έσκασε- σίγουρα έχει υπευθύνους, αλλά πάμε και πιο πίσω, έχουνε και εκεί. Κανέναν δεν έχω ακούσει να αναλαμβάνει και να πει παλικαρίσια «ναι, όλοι φταίμε», κανένας. Και το βλέπει ο κόσμος. Εγώ το βλέπω σε καθημερινές συνομιλίες μου με κόσμο όλων των κομμάτων, γιατί εμένα μου μιλάνε από κομμουνιστές μέχρι ακροδεξιοί, όλοι. Αυτό δεν βλέπουν. Καταλάβατε; Εγώ πάω στη Θεσσαλονίκη, δόξα τω Θεώ με σταματάνε στον δρόμο δεκάδες άτομα, μου μιλάνε, δόξα τω Θεώ. Γιατί; Με αποδέχονται όλοι γι’ αυτό που είμαι. Αυτό μπορείτε να το πετύχετε να το κάνετε και να μην κρύβονται κάποιοι;

Μακάρι, λοιπόν, η δικαιοσύνη να αποδώσει τα του Καίσαρος τω Καίσαρι, αλλά όχι με ψηφοθηρικές πιέσεις κάποιων, οι οποίοι προσπάθησαν να κάνουν τα Τέμπη έναν αγώνα πολιτικό εκ των ων ουκ άνευ. Είναι και προσβολή για τους νεκρούς αυτό.

Πάμε τώρα και σε κάποια άλλα θέματα. Το έχουμε πει πολλές φορές ότι η κοινωνία μας έχει πάρει λάθος δρόμο. Τα παιδιά μας έχουν πάρει λάθος δρόμο. Καθημερινά σκοτώνονται στους δρόμους, πλακώνονται στο ξύλο. Ξέρουμε αυτά που βλέπουμε, ξέρουμε αυτά που γράφονται στις εφημερίδες. Δεν ξέρουμε αυτά που δεν βλέπουμε και είναι πολύ περισσότερα από αυτά που μαθαίνουμε. Δηλαδή, αν πλακωθεί μια συμμορία σήμερα σε μια περιοχή με μια άλλη, μόνο αν έχουμε κάποιον τραυματία ή νεκρό -χτύπα ξύλο- θα το μάθουμε. Αλλά κάθε μέρα πλακώνονται πάρα πολλοί στο ξύλο, μαχαιρώνονται. Αυτά, δυστυχώς, συμβαίνουν, επειδή δεν υπάρχει και δεν υπήρξε ποτέ δραστική αντιμετώπιση κάποιων, οι οποίοι –δεν θα πω εγώ σε ανηλίκους- παρασύρουν ανήλικους και τους βάζουν να προβαίνουν σε αυτές τις πράξεις. Ένας ξυλοδαρμός εύκολα μπορεί να αποβεί σε θάνατο. Δεν είναι τίποτα, λοιπόν, ένα χαστούκι μπορεί να σκοτώσει άνθρωπο. Κάποιος κάποτε χαστούκισε κάποιον, έπεσε κάτω, πέθανε. Εμείς τα βλέπουμε σαν να είναι νορμάλ φαινόμενο, αλλά δεν είναι. Έχουν μπει στα σχολεία μας, υπάρχει διάβρωση.

Είδαμε ότι η προτροπή σε βίαιες πράξεις από το διαδίκτυο είναι έγκλημα. Το ψηφίσαμε. Τι έγινε; Βγαίνει ένας τράπερ και λέει ότι βιάζει μία ΑΜΕΑ κοπέλα, τη βρίζει με τα χειρότερα επίθετα και τελείωσε, περάσανε πέντε ημέρες και σήμερα είναι Τετάρτη. Δεν υπάρχει τίποτα ούτε εισαγγελέας παρενέβη ούτε κανείς είπε να του κλείσουν το κανάλι. Τελείωσε, ζήτησε μια συγγνώμη και αυτό είναι. Ο δρόμος που έχει πάρει η κοινωνία μας είναι αυτός.

Μπήκανε κάποιοι άλλοι κακοποιοί –παιδιά, διάβαζα, καλών οικογενειών- έχουν συλληφθεί, λέει, τριάντα φορές να κάνουν το ίδιο. Με έναν πυροσβεστήρα –δεν ξέρω τι- άνοιξαν το κεφάλι ενός ανθρώπου στη Νομική. Από τους έξι οι πέντε δεν ήταν φοιτητές. Ο καθένας ό,τι θέλει κάνει, μπαίνει, δεν σταματάνε κανέναν. Συνελήφθησαν τώρα και αύριο θα είναι ελεύθεροι. Οι άλλοι που έδεσαν σαν να μην πω τι τον καθηγητή πανεπιστημίου στη Θεσσαλονίκη, τον πρύτανη, του βάλανε και μια ταμπέλα τρομερά εξευτελιστική -οι Γερμανοί τα έκαναν αυτά, οι ναζί στον Δεύτερο Παγκόσμιο Πόλεμο- και εμείς το περάσαμε. Κανένας δεν καταδικάστηκε. Οι πέντε απαλλάχθηκαν και οι άλλοι τέσσερις αθωώθηκαν. Ποιος θρέφει το έγκλημα λοιπόν και το κακό; Εμείς το θρέφουμε με την ανοχή μας. Νόμοι υπάρχουν, αλλά τι να το κάνουμε;

Νομοθετείτε εδώ, κύριε Υπουργέ, κάθε μέρα. Νόμους δεν έχουμε; Και για εγκλεισμό έχετε νόμους και για όλα. Δεν έχουμε ψηφίσει τώρα πάνω από δύο χρόνια φυλάκιση να εκτίει και ένα μέρος της ποινής; Πηγαίνει κανείς; Έχουμε και υπερπληθώρα στις φυλακές, πού θα τους βάλουμε θα μου πεις. Αλλά το θέμα είναι ότι ξέρουν όλοι ότι θα μείνουν ατιμώρητοι.

Οι μολότοφ, για να το πω αλλιώς, έχει γίνει κακούργημα. Πάει κανείς φυλακή; Κανένας δεν πάει. Βροχή οι μολότοφ την άλλη φορά στον λόφο του Στρέφη, έκαψαν όλα τα Εξάρχεια, αυτοκίνητα κ.λπ.. Ήταν πολιτιστικός σύλλογος που έκανε πάρτι, είπαν. Στέκι, λέει, αυτοδιαχείρισης σε πανεπιστήμιο. Τι θα πει στέκι αυτοδιαχείρισης σε πανεπιστήμιο; Τι αυτοδιαχειρίζεται; Υπάρχει διαχείριση –σε τι;- στην ανομία;

Πρέπει, λοιπόν, να καταλάβουμε τι θέλουμε, αλλιώς κοροϊδευόμαστε και θα συζητάμε και θα συζητάμε. Ή θέλουμε να σταματήσουμε την ανομία ή δεν θέλουμε. Θέλουμε να είμαστε αρεστοί. Βγήκε πρύτανης πανεπιστημίου προχθές, ο οποίος έμαθα, μάλιστα, ήταν διευθυντής του κ. Τσίπρα το 2018, στη Θεσσαλονίκη και μπήκε μπροστά από φοιτητές και έλεγε στους αστυνομικούς, κύριε Υπουργέ, «ντροπή για το επάγγελμα που κάνετε». Το είδατε αυτό το βίντεο; «Είναι ντροπή για το επάγγελμα που κάνετε», είπε. Ο άνθρωπος αυτός είναι πρύτανης και τον ανεχόμαστε και δεν τον έχουν πιάσει από τα αυτιά να του πουν «έλα εδώ, ρε άνθρωπε, φύγε από εδώ και πήγαινε. Δεν είσαι παιδαγωγός, είσαι λαϊκιστής». Ας μου κάνει μήνυση, που τα λέω εγώ, εμένα. Έτσι είναι οι παιδαγωγοί; Να υβρίζει την αρχή και την εξουσία του κράτους και να λέει αυτά; Είναι ντροπή, είναι προσβολή για όλους τους αστυνομικούς, για τους θεσμούς, για όλα. Αν το κάνει στους αστυνομικούς, θα το κάνει και αλλού αυτό. Είναι προτροπή προς ανομία αυτό, έτσι το βλέπω εγώ. Αν δεν το βλέπετε εσείς, ίσως έχουμε άλλη οπτική γωνία.

Γι’ αυτό λέω, κύριε Υπουργέ, δύο μήνες υποχρεωτική εργασία στις πιο σκληρές εργασίες που υπάρχουν, να μπαρκάρετε κόσμο, να βγουν τέτοιοι νόμοι, δύο μήνες σε καράβια, δύο μήνες σε ανθρακωρυχεία, δύο μήνες να καθαρίζουν βόθρους, κάτι. Όλοι οι νέοι μας πρέπει να ασχοληθούν πριν βγουν στην κοινωνία με σκληρές δουλειές μπας και γίνουν στη ζωή τους άνθρωποι.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ - Κινήματος Αλλαγής. Θα ακολουθήσουν ο κ. Κτιστάκης και ο κ. Μάντζος, Κοινοβουλευτικός Εκπρόσωπος του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε σήμερα μπροστά μας άλλο ένα νομοσχέδιο του Υπουργείου Δικαιοσύνης το οποίο φιλοδοξεί να ρυθμίσει πολλά και διαφορετικά πεδία. Δεν μπορούμε, όμως, να μιλάμε για σοβαρή και δημοκρατική νομοθέτηση όταν η Βουλή μετατρέπεται σε νυχτερινό ταχυδρομείο τροπολογιών, όταν λίγο πριν από τα μεσάνυχτα χωρίς διαβούλευση, χωρίς διάλογο, χωρίς σεβασμό της θεσμικής διαδικασίας κατατίθενται ρυθμίσεις που καθορίζουν τις ζωές των πολιτών. Αυτό δεν είναι απλώς ένας κακός τρόπος νομοθέτησης ή ένας κακός κοινοβουλευτικός χειρισμός, είναι μια σιωπηλή, βαθιά προσβολή στη δημοκρατία μας. Γιατί κάθε φορά που η Βουλή παρακάμπτεται κάτι ραγίζει και ραγίζει πρώτα στη θεσμική τάξη και ύστερα στη συνείδηση των πολιτών, που παύουν να πιστεύουν ότι η φωνή τους έχει σημασία. Αυτή η ρωγμή, κυρίες και κύριοι συνάδελφοι, είναι πιο επικίνδυνη από οποιαδήποτε πολιτική διαφωνία.

Πριν περάσω στα του νομοσχεδίου νομίζω ότι έχει σημασία να σκεφτούμε το πολιτικό περιβάλλον και τις συγκυρίες μέσα στις οποίες αυτό κατατίθεται και στις οποίες γίνεται η σημερινή συζήτηση. Και τι εννοώ με αυτό; Βιώνουμε μια περίοδο κατά την οποία οι πολιτικές της Νέας Δημοκρατίας έχουν κάνει τους πολίτες να αμφισβητούν τους ίδιους τους θεσμούς και τη λειτουργία τους και πρωτίστως την απονομή της δικαιοσύνης και την ανεξαρτησία της. Όχι με όρους λαϊκών δικαστηρίων ή με όρους καφενείου, αλλά με όρους σεβασμού της αρχής της νομιμότητας.

Δυστυχώς, η ελληνική κοινωνία τα τελευταία χρόνια βιώνει έναν ηθικό πανικό. Η Κυβέρνηση εκμεταλλευόμενη την ανάγκη των πολιτών να νιώσουν ότι αποκαθίστανται οι ηθικές αξίες και ότι οι θεσμοί λειτουργούν όπως θα έπρεπε να λειτουργούν, ως εγγυητές δηλαδή, της κοινωνικής ασφάλειας, επιχειρεί να εμφανίσει τα πισωγυρίσματα ως απολύτως ξεπερασμένες μεθόδους και εκτροπές σαν αντιστάθμισμα στις ασφυκτικές οικονομικές πολιτικές που έχουν εξευτελίσει την αγοραστική δύναμη του πολίτη. Τι μας λέει δηλαδή, με απλά λόγια; «Όσο εξαφανίζεται η μεσαία τάξη εμείς θα πουλάμε ηρεμία, τάξη και ασφάλεια».

Κυρίες και κύριοι συνάδελφοι, όσον αφορά στις ειδικότερες ρυθμίσεις του νομοσχεδίου το ΠΑΣΟΚ εστίασε την αντίθεσή του, κυρίως, στα εξής ζητήματα: Αρχικά, στο άρθρο 36 η Κυβέρνηση φαίνεται να αλλάζει τους κανόνες εν μέσω των διαδικασιών. Το 2024 προβλέφθηκε η διατύπωση γνώμης των ολομελειών των ανωτάτων δικαστηρίων για την επιλογή των επικεφαλής της δικαιοσύνης και τώρα αλλάζουν οι προϋποθέσεις εκλογιμότητας και τα όρια των ψήφων μόλις λίγες ημέρες πριν από τη διατύπωση της γνώμης αυτής. Μας ενδιαφέρει η βελτίωση των θεσμικών πλαισίων ή η εξυπηρέτηση μικροπολιτικών σκοπιμοτήτων; Εμάς σίγουρα το πρώτο, την Κυβέρνηση, από ό,τι φαίνεται, μάλλον το δεύτερο.

Η δική μας θέση ωστόσο είναι απολύτως ξεκάθαρη. Εργαζόμαστε για την εξασφάλιση θεσμικών εγγυήσεων για μία δημοκρατία πραγματικά ανεξάρτητη, που θα στέκεται στο ύψος του ρόλου της και θα υπηρετεί τον πολίτη με όρους διαφάνειας και ισότητας. Και μιλώντας για διαφάνεια, έχουμε τροπολογία για τον ΝΟΚ στις έντεκα το βράδυ χωρίς διάλογο, χωρίς τεχνική τεκμηρίωση, χωρίς τη στοιχειώδη σοβαρότητα. Οι ΥΔΟΜ αποδυναμωμένες και υποστελεχωμένες καλούνται να σηκώσουν ένα βάρος χωρίς εργαλεία, χωρίς σαφείς οδηγίες. Οι μηχανικοί σε σύγχυση, οι πολίτες να πληρώνουν μελέτες ξανά από την αρχή και η Κυβέρνηση αντί για σταθερότητα να παράγει θολούρα. Τελικά, ποιος πληρώνει το μάρμαρο; Ο πολίτης, που καλείται ξανά να σηκώσει το κόστος του χάους που εσείς, κυρίες και κύριοι της Κυβέρνησης, έχετε παράγει.

Πάμε τώρα στα ζητήματα της παρένθετης μητρότητας. Η Κυβέρνηση αποδεικνύει για άλλη μία φορά ότι αντιμετωπίζει το θέμα με ευκαιριακούς και επικοινωνιακούς όρους, συνδέοντάς το με τα ομόφυλα ζευγάρια.

Όταν ψηφίστηκε το νομοσχέδιο για την ισότητα στον πολιτικό γάμο, η Κυβέρνηση έσκιζε τα ιμάτιά της ότι δεν θα υπάρχει αλλαγή στην παρένθετη μητρότητα. Σήμερα έρχεται και μας λέει ότι το φύλο δεν συνιστά ιατρική αδυναμία κυοφορίας που μπορεί να οδηγήσει σε διαδικασία παρένθετης μητρότητας. Ας μιλήσουμε, τουλάχιστον, ξεκάθαρα: Η παρένθετη μητρότητα δεν είναι ζήτημα ομόφυλων ή ετερόφυλων ζευγαριών. Η κυβερνητική στάση είναι βαθιά υποκριτική και από πολιτικές κυβιστήσεις έχουμε χορτάσει. Εν έτει 2025 δεν μπορούμε να κλείνουμε τα μάτια στις εξελίξεις και την πρόοδο. Χρειάζονται ρυθμίσεις που να θέτουν επαρκείς εγγυήσεις, να προστατεύουν τα εμπλεκόμενα μέρη, με ταυτόχρονη ενεργοποίηση και ορθή λειτουργία της Εθνικής Αρχής Ιατρικώς Υποβοηθούμενης Αναπαραγωγής.

Για τα ουσιώδη αυτά θέματα, δυστυχώς, δεν βλέπουμε προτάσεις. Προκειμένου να κερδίσετε πίσω τις διαρροές των συντηρητικών ψηφοφόρων προς άλλα κόμματα, αντιφάσκετε όχι μόνο με τις προηγούμενες εξαγγελίες, αλλά και προς την εκπεφρασμένη νομοθετική πρωτοβουλία σας, την οποία ενέκριναν οι Βουλευτές σας για την ισότητα στον γάμο, διαμηνύοντας ότι δεν θα αλλάξουν οι διατάξεις για την παρένθετη μητρότητα.

Πάμε στη διάταξη του άρθρου 58 περί δυνατότητας προσφυγής στον Εισαγγελέα Εφετών στην περίπτωση επιβολής περιοριστικών όρων αντί προσωρινής κράτησης ή κατ’ οίκον περιορισμού κατόπιν σχετικής διάταξης του ανακριτή.

Κατ’ αρχάς μέχρι σήμερα δεν έχουμε ακούσει να ασκούνται προσφυγές από Εισαγγελέα Εφετών, πόσω δε μάλλον ως προς την επιβολή των περιοριστικών όρων. Ο Εισαγγελέας Εφετών κρίνει τις προσφυγές που ασκούνται ενώπιόν του, δεν τις ασκεί ο ίδιος. Άλλη μια πρωτοτυπία που καταργεί τη λειτουργική ανεξαρτησία και αρμοδιότητα του ανακριτή και του εισαγγελέα πρωτοδικών σε βάρος του κατηγορουμένου.

Είναι προφανές ότι με τέτοιες διατάξεις δεν εξυπηρετούμε την απονομή της δικαιοσύνης ούτε τις βασικές αρχές της ποινικής δίκης και του σκοπού της. Αντιθέτως, ενισχύουν την καχυποψία, την ανασφάλεια των λειτουργών της και εντείνουν την αίσθηση ότι η νομοθέτηση γίνεται χάριν της επικαιρότητας και όχι χάριν του σκοπού της νομικής ορθότητας.

Τέλος, θα ήθελα να αναφερθώ στο άρθρο 62 που προβλέπει τη διαπίστωση της κατάργησης ειδικής αποσβεστικής προθεσμίας για την άσκηση ποινικής δίωξης στο πλαίσιο του νόμου περί ευθύνης Υπουργών από το έτος 2019. Η διάταξη που έξι χρόνια μετά διαπιστώνεται ρητά ότι έχει καταργηθεί, έχει πράγματι διχάσει τον νομικό κόσμο ως προς την ισχύ της ή όχι.

Σήμερα, λοιπόν, η Κυβέρνηση εφαρμόζοντας, προφανώς, μια τακτική «βλέποντας και κάνοντας» ήρθε να μας πει ότι η διάταξη αυτή έχει καταργηθεί από το 2019. Και ερωτώ: Γιατί δεν την καταργήσατε το 2019 και δημιουργήσατε όλη αυτήν τη σύγχυση, ενώ η πολιτική σας βούληση ήταν ίδια από τότε.

Κυρίες και κύριοι, η χώρα δεν χρειάζεται άλλες τροποποιήσεις επί τροποποιήσεων κομμένες και ραμμένες για τηλεοπτικά παράθυρα. Δεν έχει ανάγκη από τα «βραχιολάκια» που επιβάλλονται για να εξευμενιστεί η κοινή γνώμη ούτε από ημίμετρα που βαθαίνουν την ανασφάλεια, αντί να τη θεραπεύουν. Αντί για τιμωρητική αυστηροποίηση που πετάει στον κάδο των σκουπιδιών τον νομικό μας πολιτισμό, χρειάζεται μια ολόκληρη αντεγκληματική. Μειώνετε τα όρια χορήγησης της αναστολής, αυστηροποιείτε το πλαίσιο της αθλητικής, της ενδοοικογενειακής και τώρα της πανεπιστημιακής βίας, την ώρα που στοιβάζονται κρατούμενοι σε καταστήματα που στάζουν από τα ταβάνια και κοιμούνται στο πάτωμα.

Η Νέα Δημοκρατία ανέκαθεν διαφήμιζε την αδιαμφισβήτητα φιλοευρωπαϊκή της πορεία και τον φιλοευρωπαϊκό προσανατολισμό της. Και αναρωτιέμαι: Θα παρουσίαζε κανείς αυτές τις αλλαγές στη Νομική Σχολή της Γερμανίας; Οι καταδίκες από το Ευρωπαϊκό Δικαστήριο είναι προδιαγεγραμμένες, όπως έχει ήδη συμβεί και σε άλλες περιπτώσεις. Αντί για επικοινωνιακή ρητορεία, χρειαζόμαστε επενδύσεις σε υποδομές και στο ανθρώπινο δυναμικό της δικαιοσύνης, κάτι που εσείς, κύριοι της Κυβέρνησης, αγνοείτε.

Η Κυβέρνηση της Νέας Δημοκρατίας υπονομεύει σταθερά την εμπιστοσύνη των πολιτών όχι μόνο μέσω σοβαρών θεσμικών παρεκκλίσεων, όπως η υπόθεση των υποκλοπών και των Τεμπών, αλλά και με την πάγια χρήση της νομοθεσίας ως εργαλείου επικοινωνιακής και μικροπολιτικής διαχείρισης. Όσον αφορά στην ίδια τη λειτουργία της δικαιοσύνης, τα χρόνια προβλήματα παραμένουν άλυτα και οι αλλαγές που προωθείτε, δεν φαίνεται να αντιμετωπίζουν το πρόβλημα ουσιαστικά ούτε να το εντάσσουν σε ένα ευρύτερο στρατηγικό πλαίσιο. Αντί για εργαλειοποίηση της συνταγματικής και νομοθετικής τάξης, χρειάζονται θεσμικές εγγυήσεις και ανεξαρτησία. Και ξαναλέω: Τα περιθώριά σας είναι στενά για να ανεχθεί ο κόσμος τις παρεκκλίσεις και τις στρεβλώσεις σας. Όσο πορεύεστε στο ίδιο τροπάριο, μόνο η τοποθεσία μας στον χάρτη θα μας συνδέει με τα ευρωπαϊκά πρότυπα και τα ευρωπαϊκά δεδομένα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Καλείται στο Βήμα ο κ. Ελευθέριος Κτιστάκης, Βουλευτής της Νέας Δημοκρατίας. Θα ακολουθήσει ο κ. Μάντζος και μετά θα δούμε.

**ΕΛΕΥΘΕΡΙΟΣ ΚΤΙΣΤΑΚΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, άκουσα από την Αντιπολίτευση πολλές φορές κατά την επεξεργασία του νομοσχεδίου στην αρμόδια επιτροπή, αλλά και σήμερα κατά τη συζήτηση στην Ολομέλεια, ότι η Κυβέρνηση δεν προέβη σε ουσιαστική διαβούλευση, ούτε άκουσε ούτε υιοθέτησε προτάσεις των φορέων, ότι εισήγαγε αιφνιδιαστικές διατάξεις και άλλα τέτοια σχετικά συνήθη.

Παρότι η κυρία εισηγήτρια της Πλειοψηφίας αντέκρουσε με συγκεκριμένα παραδείγματα τον ισχυρισμό αυτόν, θα επικεντρώσω και εγώ με τη σειρά μου σε ορισμένες διατάξεις και στις θέσεις επ’ αυτών των αρμόδιων φορέων.

Μια πολύ σημαντική τροποποίηση προβλέπεται στο άρθρο 5 του νομοσχεδίου σχετικά με τα προσόντα των υποψηφίων για τις εξετάσεις. Ανάμεσα στα άλλα αυξάνονται τα προπαιτούμενα χρόνια δικηγορίας από δύο σε τρία έτη και ταυτόχρονα εισάγεται ορισμένος αριθμός απαιτούμενων παραστάσεων στο δικαστήριο, δύο προβλέψεις για τις οποίες έγινε πολλή συζήτηση.

Επ’ αυτού η κυρία γενική διευθύντρια της Εθνικής Σχολής Δικαστικών Λειτουργών ανέφερε αυτολεξεί στην αρμόδια επιτροπή: «Εμείς δηλαδή θέλουμε υποψηφίους οι οποίοι να έχουν πραγματική δικηγορική εμπειρία. Έχει παρατηρηθεί ότι οι καλύτεροι σπουδαστές, οι οποίοι δεν είναι από τους πρώτους που περνούν και συνήθως είναι από τους τελευταίους, είναι οι δικηγόροι, αλλά στη σχολή μέσα είναι οι καλύτεροι, κατανοούν πολύ εύκολα τα δικόγραφα, και γράφουν ακόμα ευκολότερα τις δικαστικές αποφάσεις. Θεωρώ ότι θα πρέπει η δικηγορία να είναι ουσιαστική και γι’ αυτό και η αλλαγή στη διάταξη αυτή είναι πολύ σημαντική».

επίσης, εκ μέρους της Συντονιστικής Επιτροπής της Ολομέλειας των Δικηγορικών Συλλόγων της Ελλάδας: «Εμείς προτείνουμε ως θετική την αύξηση της δικηγορικής προϋπηρεσίας και να προκύπτει η απαίτηση αυτή με συγκεκριμένα και μετρήσιμα στοιχεία όπως είναι ο αριθμός των παραστάσεων και να πω ότι στη σχετική μας πρόταση που έχουμε καταθέσει στο Υπουργείο Δικαιοσύνης εμείς ήμασταν ακόμα πιο αυστηροί, απαιτώντας να υπάρχει μεγαλύτερη προϋπηρεσία στη δικηγορία».

Στο ίδιο πνεύμα της προαπαιτούμενης δικηγορίας για την εισαγωγή στη Σχολή Δικαστικών Λειτουργών στο άρθρο 7 του νομοσχεδίου γίνεται μια σημαντική αναβάθμιση στον τρόπο εξέτασης των υποψηφίων με την επεξεργασία των δικογράφων. Μέχρι τώρα οι υποψήφιοι έδιναν εξετάσεις σε ένα πρακτικό θέμα όπως οι φοιτητές στα πανεπιστήμια, στις νομικές σχολές.

Επ’ αυτού η κυρία γενική διευθύντρια της Εθνικής Σχολής Δικαστικών Λειτουργών ανέφερε αυτολεξεί: «Είμαι ξεκάθαρα υπέρ της πρόβλεψης αυτής, με το επιχείρημα ότι δεν πρόκειται για φοιτητές, αλλά για δικηγόρους. Επομένως η επεξεργασία του δικογράφου είναι πάρα πολύ σημαντική αναβάθμιση στον τρόπο εξέτασης των υποψηφίων για τη σχολή. Προσωπικά θεωρώ ότι είναι σημαντική και καθοριστικής σημασίας για έναν δικαστή να έχει ασκήσει πραγματική δικηγορία, γιατί ο δικαστής δεν εφαρμόζει απλά και μόνο τον νόμο, αλλά επίσης διευθύνει τη συζήτηση και αξιολογεί όσα εκτίθενται ενώπιον του και πολλά άλλα, αλλά δεν έχει να κάνει με την ερμηνεία του νόμου καθαυτή»

Βέβαια, ακούστηκε και η αντίθετη άποψη, ότι η δικηγορική εμπειρία στην οποία αποσκοπεί ο νόμος με τη διάταξη αυτή, μπορεί να επιτευχθεί και με την πιστοποίηση άλλων μορφών άσκησης δικηγορίας, όπως η νομική συμβουλευτική ή εν γένει η παροχή νομικών υπηρεσιών. Προσωπικά δεν το θεωρώ εφικτό και αποτελεσματικό. Σε κάθε περίπτωση πάντως, κυρίες και κύριοι, δεν είναι υποχρεωτικό ούτε επιβάλλεται να συμφωνούμε σε όλα. Το κρίσιμο είναι να ακούς και να επεξεργάζεσαι τις αντίθετες απόψεις, ακόμα και αν απορρίψεις εν τέλει ορισμένες από αυτές και συμφωνήσεις εν μέρει ή μόνο σε μερικές.

Επιγραμματικά αναφέρω ορισμένα παραδείγματα που υιοθετήθηκαν από τις σχετικές προτάσεις των φορέων:

Αναφορικά με το κώλυμα υπηρετούντων που προβλέπεται στο άρθρο 35 του σχεδίου νόμου η Κυβέρνηση δέχτηκε τις παρατηρήσεις μετά από τη διαβούλευση και το τροποποίησε αναλόγως όπως εισάγεται σήμερα.

Αναφορικά με το άρθρο 36 του σχεδίου νόμου ως προς τον τρόπο επιλογής των προέδρων και αντιπροέδρων των ανωτάτων δικαστηρίων, να πω ότι αυτό συνιστά συμμόρφωση της χώρας μας προς τις πάγιες προτάσεις του Συμβουλίου της Ευρώπης και της Ευρωπαϊκής Επιτροπής για το κράτος δικαίου. Μάλιστα, η κυρία Πρόεδρος της Ένωσης Δικαστικών Λειτουργών του Συμβουλίου της Επικρατείας ανέφερε ότι με αυτόν τον τρόπο η θέση της Ελλάδας ανέβηκε πάρα πολύ στη σχετική κλίμακα της Ευρωπαϊκής Επιτροπής για το κράτος δικαίου και πλέον αξιολογούμαστε με πολύ θετικό βαθμό.

Επίσης, όσον αφορά στη ρύθμιση του άρθρου 58 με την οποία παρέχεται δικαίωμα προσφυγής του Εισαγγελέα Εφετών σε διάταξη ανακριτή για περιοριστικούς όρους για την οποία έγινε πάρα πολλή συζήτηση η Ένωση Εισαγγελέων Ελλάδας είναι απολύτως σύμφωνη.

Τέλος, κυρίες και κύριοι, αναφορικά με το άρθρο 62 του σχεδίου νόμου με το οποίο διαπιστώνεται η κατάργηση της παραγράφου 2 του άρθρου 3 του ν.3126/2003 δεν νομίζω ότι χρειάζεται αυτήν την ώρα να μπούμε στο νομικό θέμα το οποίο κατά την ταπεινή μου άποψη λύθηκε με τη συνταγματική αναθεώρηση του 2019 με κυβέρνηση της Νέας Δημοκρατίας.

Όμως, πιστεύω ότι δεν υπάρχει κάποιος στην Αίθουσα αυτή που να διαφωνεί επί της ουσίας. Επιβάλλεται για λόγους ασφάλειας δικαίου να ψηφίσουμε τη διάταξη αυτή; Επιβάλλεται για να εδραιωθεί και στον οποιονδήποτε, στον τελευταίο χρονικά πολίτη, η βαθιά πεποίθηση ότι η ειδική αποσβεστική προθεσμία έχει ήδη από το 2019 καταργηθεί; Η απάντηση είναι, ναι. Διότι προέτρεξαν -ως συνηθίζουν- πολλοί «συνταγματολόγοι» των μέσων κοινωνικής δικτύωσης και δημιούργησαν ή καλύτερα έσπειραν, θα έλεγα, αμφιβολίες στους πολίτες.

Κλείνοντας, θεωρώ ότι πρέπει να κάνω και ένα σχόλιο για το θέμα της τραγωδίας των Τεμπών, γιατί πολλά έχουν ακουστεί. Κυρίες και κύριοι, η Κυβέρνηση, η Νέα Δημοκρατία, δεν πανηγυρίζει γι’ αυτό το θέμα, δεν πανηγυρίζει καθόλου. Όταν υπάρχει μια τραγωδία με πενήντα επτά νεκρούς δεν πανηγυρίζεις σε κανένα σημείο και σε καμία περίπτωση. Όμως, ελπίζουμε ότι θα συνετιστούν όσοι καπηλεύτηκαν το θέμα, όσοι προέτρεξαν και υιοθέτησαν και υποστήριξαν και ανέπτυξαν θεωρίες συνωμοσίας, ούτως ώστε όλοι να περιμένουμε με υπομονή και περισσότερο οι συγγενείς των θυμάτων, τα συμπεράσματα αυτού που τελικά θα κρίνει, δηλαδή, τα συμπεράσματα της δικαιοσύνης.

Κυρίες και κύριοι, επανερχόμενος σε αυτό το νομοσχέδιο, ιδιαίτερα στο στάδιο της επεξεργασίας ενός σχεδίου νόμου όλοι επιθυμούμε να ακούσουμε συγκεκριμένες προτάσεις, όχι μόνο στεγνή άρνηση. Θα επαναλάβω ότι η Κυβέρνηση ακούει και το απέδειξε για ακόμα μία φορά και με το προκείμενο νομοσχέδιο με τις τροποποιήσεις που έκανε, υιοθετώντας προτάσεις και παρατηρήσεις και ιδίως, των αρμόδιων φορέων. Το υπό συζήτηση νομοσχέδιο είναι προϊόν τέτοιας επεξεργασίας και γι’ αυτό σας καλώ να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κτιστάκη.

Καλείται στο Βήμα η κ. Μιλένα Αποστολάκη, Βουλευτής του ΠΑΣΟΚ - Κινήματος Αλλαγής.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, αν η προηγούμενη δεκαετία σφραγίστηκε στη χώρα μας από την οικονομική κρίση, σήμερα είναι η κρίση εμπιστοσύνης στη λειτουργία των θεσμών και του κράτους δικαίου που διαπερνά οριζόντια την άσκηση της δημόσιας εξουσίας και διαβρώνει την κοινωνική συνοχή.

Η δικαιοσύνη βρίσκεται στο επίκεντρο αυτής της θεσμικής κρίσης, αφού σχεδόν σε κάθε έρευνα της κοινής γνώμης καταγράφεται ένα πλειοψηφικό έλλειμμα εμπιστοσύνης απέναντι στη λειτουργία της και την ανεξαρτησία της, τροφοδοτημένο από την Κυβέρνηση Μητσοτάκη και την καθεστωτική λειτουργία της, με τις υποκλοπές, την οργανωμένη συγκάλυψη για τους υπεύθυνους των Τεμπών, την τριγωνική διαδρομή μαύρου πολιτικού χρήματος για τη μισθοδοσία της κυβερνητικής προπαγάνδας μέσω της «Ομάδας Αλήθειας». Προκειμένου, λοιπόν, αυτή η κρίση εμπιστοσύνης να γίνει πολιτικά διαχειρίσιμη, επιστρατεύεται, μεταξύ άλλων, το Υπουργείο Δικαιοσύνης, με πρωταγωνιστικό ρόλο, και επιχειρεί να απευθυνθεί στα βασικά ένστικτα της κοινωνίας, όχι στις ανάγκες της, να εργαλειοποιήσει τον φόβο και να εγγυηθεί, υποτίθεται, τον νόμο και την τάξη, διεκδικώντας τον ρόλο του τιμωρού.

Υπάρχουν δεκαεννέα τροποποιήσεις του Ποινικού Κώδικα, χωρίς νομοπαρασκευαστικές επιτροπές και επιστημονική επεξεργασία, με καθολικές ενστάσεις από τον νομικό κόσμο και το Υπουργείο συνεχίζει ακάθεκτο να τροποποιεί ποινικές διατάξεις, ρηχά και, κυρίως, ατελέσφορα ως αντίδραση στο αστυνομικό δελτίο και στην επικαιρότητα.

Τελευταίο παράδειγμα είναι το άρθρο 58 του σχεδίου νόμου, το οποίο καταδικάστηκε στην ακρόαση των φορέων απ’ όλους και το οποίο η Κυβέρνηση εισηγείται ως επικοινωνιακό αντίδοτο στην υπόθεση της Πολεοδομίας Ρόδου. Χωρίς επιστημονική τεκμηρίωση και επεξεργασία, η επικαιρότητα υπαγορεύει και η Κυβέρνηση νομοθετεί με το βλέμμα στραμμένο στον στόχο της δημοσκοπικής ανόδου όταν θα υποβληθεί το ερώτημα: «Συμφωνείτε με την αυστηροποίηση των ποινών;» όπου τότε η αποδοχή θα είναι καταιγιστική.

Αυτό είναι το μόνο κριτήριο. Η μόνη στόχευση αρχαϊκού περιεχομένου και μηδενικής απόδοσης. Με τη νέα τροποποίηση της ποινικής δικονομίας παρέχεται η δυνατότητα στον Εισαγγελέα Εφετών να αμφισβητεί με προσφυγή του την ορθότητα της διάταξης του Ανακριτή Πλημμελειοδικών, μετά από τη σύμφωνη γνώμη του Εισαγγελέα σε σχέση με την επιβολή περιοριστικών όρων. Η διπλή δικανική κρίση αμφισβητείται για να χειραγωγηθεί η κοινωνία και να υπηρετηθεί το αφήγημα μιας Κυβέρνησης που έχει αντανακλαστικά και άμεσες απαντήσεις στους σχολιαστές των τηλεοπτικών εκπομπών.

Τη διάταξη για την ιατρικώς υποβοηθούμενη αναπαραγωγή, την υπαγόρευσε η ίδια εργαλειακή αντίληψη, αυτή τη φορά σε μια προσπάθειά σας να συνομιλήσετε ξανά με τα συντηρητικά ακροατήρια, τα οποία απομακρύνθηκαν μετά από την ψήφιση του νόμου για την ισότητα στον γάμο. Καθώς οι δημοσκοπήσεις επιβεβαίωναν το ρήγμα στις σχέσεις σας με τα συντηρητικά ακροατήρια ο Πρωθυπουργός θυμήθηκε την τυραννία της μειοψηφίας.

Κύριε Υπουργέ, δεν είναι μόνο δύσκολο να είσαι και με τον αστυφύλακα και με τον χωροφύλακα, συνιστά αρχετυπική εκδοχή ανεύθυνου και λαϊκιστή πολιτευτή, τον οποίο είχε στο μυαλό του ο Γκράουτσο Μαρξ όταν έλεγε το κλασικό του απόφθεγμα: Αυτές είναι οι απόψεις μου, αλλά αν δεν σας αρέσουν έχω κι άλλες. Αυτό κάνει ο κ. Μητσοτάκης. Θυμήθηκε τώρα την τυραννία της μειοψηφίας.

Επειδή, λοιπόν, δεν αρέσει ο νόμος αυτός στο δεξιό και ακροδεξιό ακροατήριο της Νέας Δημοκρατίας καταφεύγετε σε κουτοπονηριές. Με την προσθήκη του φύλου στα περί αδυναμίας κυοφορίας, δεν τροποποιείται ο νόμος για την ισότητα στον γάμο ούτε διορθώνεται κάποια υποτιθέμενη αστοχία του, αφού ο νόμος αυτός δεν παρενέβη στο δίκαιο της υποβοηθούμενης αναπαραγωγής και δεν προέβλεψε τίποτα για την πρόσβαση των ανδρών στην παρένθετη κυοφορία.

Ο νόμος για την ισότητα στον γάμο ούτε επέτρεψε ούτε απαγόρευσε την παρένθετη κυοφορία για μόνους άνδρες και ζευγάρια ανδρών. Επομένως, η επικοινωνιακή συσχέτιση αυτής της διάταξης με τον νόμο για την ισότητα στο γάμο, ενώ είναι αβάσιμη, αποτελεί τη στρατηγική επιλογή της Κυβέρνησης για την ανατροφοδότηση και αναθέρμανση των σχέσεων της με τα παραδοσιακά συντηρητικά της ακροατήρια.

Η διάταξη αυτή είναι ένα κόλπο, ένα τέχνασμα επικοινωνιακό, προκειμένου να επανασυνδεθείτε με τα συγκεκριμένα εκλογικά ακροατήρια με τα οποία η σχέση σας έχει διαρραγεί. Έρχομαι ακόμα σε ένα τέχνασμα που αυτή τη φορά αφορά την επιλογή της δικαιοσύνης. Ενώ ψηφίσατε με τον ν.5123/2024, ξαναφέρνετε διάταξη λίγες μέρες πριν τη λήψη της απόφασης από το Υπουργικό Συμβούλιο για την επιλογή της φυσικής ηγεσίας. Και τι κάνετε; Διευρύνετε τη δεξαμενή των εκλόγιμων ανώτατων δικαστών, προσθέτοντας άλλους τριάντα δύο αρεοπαγίτες, εφόσον αυτοί συμπληρώνουν δύο έτη υπηρεσίας, την 1η Ιουλίου του 2025.

Πρόκειται για μια ρύθμιση που έχει έναν μόνο στόχο, να ενισχύσετε την εξουσία του Υπουργικού Συμβουλίου, διευρύνοντας υπερβολικά τον κατάλογο των εκλόγιμων αρεοπαγιτών, λίγες μόλις μέρες πριν τη λήψη της απόφασης από το Υπουργικό Συμβούλιο για την επιλογή της νέας ηγεσίας.

Το νομοσχέδιο καταργεί το ανώτατο όριο ηλικίας των σαράντα πέντε ετών για τη συμμετοχή στον διαγωνισμό των συμβολαιογράφων. Αυτό ακούγεται ασφαλώς περισσότερο ως ένα συνδικαλιστικό ρουσφέτι και πολύ λιγότερο σε όσα αναφέρατε κατά τη διάρκεια της συζήτησης στις επιτροπές.

Κλείνω με το άρθρο 62. Κυρίες και κύριοι συνάδελφοι, η σύντομη αποσβεστική προθεσμία για την ευθύνη των Υπουργών καταργήθηκε με τη συνταγματική Αναθεώρηση του 2019. Έξι χρόνια από τότε, η Κυβέρνηση δεν έφερε τη διάταξη που καταργεί την πρόβλεψη για την αποσβεστική προθεσμία στον νόμο περί ευθύνης Υπουργών του 2003. Πρόκειται για αμέλεια; Πρόκειται για ανεπάρκεια ή για επιλογή;

Δεν γνωρίζετε, κύριε Υπουργέ ότι μπορεί να προκύψει ερμηνευτικό ζήτημα από τον εφαρμοστή του δικαίου αν θεωρήσει ότι δεν κατισχύει το Σύνταγμα και έχουμε μια διάταξη αναδρομικού χαρακτήρα δυσμενέστερη για τον κατηγορούμενο που δεν μπορεί να εφαρμοστεί;

Ποιος θα έχει την ευθύνη σε περίπτωση που κριθεί ότι έχει ισχύ η σύντομη αποσβεστική προθεσμία, έχουν παραγραφεί τα πιθανά εγκλήματα των Υπουργών της Κυβέρνησης; Ποιος θα έχει την ευθύνη για πιθανή δικαστική απόφαση, με την οποία θα αποφασιστεί ότι έχει εξαλειφθεί το αξιόποινο και για τον κ. Καραμανλή και ενδεχομένως για άλλους Υπουργούς;

Πρόκειται, λοιπόν, αυτό το νομοσχέδιο για μία προσπάθειά σας και πάλι να τροποποιήσετε τους ποινικούς κώδικες χωρίς καμία επιστημονική διαβούλευση, με επικοινωνιακά τεχνάσματα να βγάλετε από πάνω σας τις συνέπειες από την ψήφιση του νόμου για την ισότητα στον γάμο.

Σε αυτή την προσπάθεια, κυρίες και κύριοι συνάδελφοι, που αντιστρατεύεται την ανάγκη της επιστημονικής τεκμηρίωσης, που εργαλειοποιεί καταστάσεις και ανάγκες της κοινωνίας και που με κουτοπονηριές δεξιού πολιτευτή μεταχειρίζεται το Σύνταγμα και τη λειτουργία της δικαιοσύνης, το ΠΑΣΟΚ θα είναι για άλλη μία φορά ευθέως απέναντί σας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αποστολάκη.

Επόμενος ομιλητής ο κ. Δημήτριος Μάντζος, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής. Θα ακολουθήσουν ο κ. Μπαρτζώκας και ο κ. Γιαννούλης.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Αρχίζω την τοποθέτησή μου ξανά από τη διαδικασία, η οποία τελικά έχει καταστεί ουσία, διότι από τα χρόνια που φοιτούσαμε στις νομικές σχολές είχαμε μάθει, ακούγαμε και διδασκόμαστε και είχαμε έρθει, ακαδημαϊκά τουλάχιστον, αντιμέτωποι με το φαινόμενο της πολυνομίας. Αυτή η κατάσταση από τότε αντί να διορθώνεται, επιδεινώνεται και έχουμε αλλαγές επί αλλαγών, αλλά το πρόβλημα παραμένει, οι καθυστερήσεις στην απονομή της δικαιοσύνης επιμένουν, η δυσπιστία των πολιτών προς την πολιτεία μας βαθαίνει.

Με άλλα λόγια, ζούμε και βλέπουμε πολλές τροποποιήσεις νομοθεσίας αλλά λιγοστά αποτελέσματα και ακόμη λιγότερη εμπιστοσύνη των πολιτών στους θεσμούς της δημοκρατίας. Αυτός είναι ένας πλήρης φαύλος κύκλος, ξέρετε. Η πολυνομία παράγει κακονομία, η δε κακονομία με τη σειρά της τροφοδοτεί την πολυνομία, διότι πολύ απλά γεννά την ανάγκη νέων νομοθετικών παρεμβάσεων να θεραπευτούν τα όποια προβλήματα.

Νομοθετούμε, πράγματι, περισσότερο. Υπάρχουν νομοθετικές εξουσιοδοτήσεις, οι οποίες συστηματικά αναφέρονται σε υπουργικές αποφάσεις και όχι σε προεδρικά διατάγματα. Αυτό είναι σαφές ότι γίνεται από τον φόβο του δικαστικού ελέγχου, ο οποίος θα προλάμβανε σε πολύ μεγάλο βαθμό και περιπτώσεις αντισυνταγματικότητας και θα προλάμβανε και μελλοντικές νέες τροποποιήσεις

Όμως, η κακονομία και η πολυνομία επιμένουν και αναρωτιόμαστε πώς μπορούμε εμείς ως Βουλή να τη θεραπεύσουμε όταν βλέπουμε, για παράδειγμα, τροπολογίες να έρχονται τη νύχτα, την παραμονή σοβαρών σχεδίων νόμων. Άραγε την πολυνομία μπορείς να τη θεραπεύσεις με τροπολογίες, όπως αυτή για τον Νέο Οικοδομικό Κανονισμό που, επαναλαμβάνουμε, δεν είναι απλώς ένα νομικό ζήτημα; Είναι ένα πολιτικό και ηθικό ζήτημα να γεννώνται επενδυτές, κύριοι έργων, δύο ταχυτήτων και να έχουμε τόσες ενστάσεις επί της ουσίας, τις οποίες ο Υπουργός Περιβάλλοντος και Ενέργειας διά της σιωπής του ουσιαστικά αποδέχτηκε κατά βάση.

Πώς άλλως να αντιμετωπίσουμε την κακονομία; Με τροπολογίες, όπως η άλλη, που ήρθε -λίγο νωρίτερα, είναι η αλήθεια- στις 10 το βράδυ χθες, με το άρθρο 3 της οποίας νομιμοποιείται η συγκάλυψη συμφερόντων πολιτικών προσώπων μέσω τρίτων; Περιορίζεται η περίπτωση ποινικής δίωξης μόνο όταν υπάρχει άμεση εμπλοκή, ενώ οι οικογενειακές σχέσεις μπορεί να χρησιμοποιηθούν και ως «πλυντήριο» και να μη διώκονται πλέον οι περιπτώσεις αυτές; Να αδυνατίζει η δήλωση περιουσιακής κατάστασης των πολιτών, καθώς οι συγγενείς δεν θα υποχρεούνται πια να αποκαλύπτουν τη συμμετοχή τους, εφόσον αυτή δεν απαγορεύεται;

Άρα αποδυναμώνεται σοβαρά ο μηχανισμός ελέγχου της περιουσιακής κατάστασης, ο μηχανισμός διαφάνειας και λογοδοσίας των πολιτικών προσώπων σε μία περίοδο στην οποία το πολιτικό σύστημα βάλλεται πανταχόθεν, δικαίως και αδίκως, από την κοινωνία. Ανοίγει ένα επικίνδυνο παραθυράκι για να έχουν συμφέροντα μέσω τρίτων χωρίς νομικές συνέπειες κάποιοι. Δεν αντισταθμίζεται αυτή η ρύθμιση από πρόσθετους μηχανισμούς ελέγχου. Δεν ενισχύονται οι δηλώσεις «πόθεν έσχες» και τα εποπτικά εργαλεία. Πρόκειται, κοντολογίς, για μία σοβαρή και σημαντική υποχώρηση στον τομέα της διαφάνειας και της πρόληψης της διαφθοράς. Αυτή είναι η διάταξη του άρθρου 3 της πρώτης τροπολογίας .

Επαναλαμβάνουμε το ερώτημα, κύριε Υπουργέ και μέχρι να έρθει κάποιος από το Υπουργείο Οικονομικών, ενδεχομένως, κάποιος συναρμόδιος, να μας πείτε για ποιους νομοθετείτε. Για ποιους νομοθετείτε; Συζύγους, συντρόφους, συγγενείς πρώτου βαθμού; Ποιες είναι οι περιπτώσεις που στις 10 το βράδυ παραμονή ενός σοβαρού σχεδίου νόμου εν κρυπτώ, μέσα στο σκοτάδι της νύχτας, νομοθετεί η Κυβέρνηση μία τέτοια φωτογραφική και προσβλητική για τη βαθύτερη έννοια της διαφάνειας, διάταξη;

Πώς να θεραπεύσουμε την αξιοπιστία του πολιτικού συστήματος, κυρίες και κύριοι συνάδελφοι, όταν ο εφαρμοστικός νόμος του άρθρου 86 του Συντάγματος, πέντε, πεντέμισι χρόνια μετά την αναθεώρησή του έχει μείνει χωρίς να τροποποιηθεί, χωρίς να καταργηθεί η αποσβεστική προθεσμία, αφήνοντας περιθώρια παρερμηνειών στην πράξη. Και όταν όλα αυτά που συζητούμε, συζητούνται σήμερα στο πλαίσιο ενός σχεδίου νόμου του Υπουργείου Δικαιοσύνης, σε ένα ακόμα σχέδιο το οποίο στερείται μεταρρυθμιστικού οράματος για τη δικαιοσύνη και αρκείται σε επικοινωνιακές διατυπώσεις για την απονομή της;

Το ΠΑΣΟΚ στην τελευταία του κυβέρνηση, μέσα στην αχλή των μνημονίων με όλους απέναντι, εντός και εκτός Ελλάδος, είχε καταφέρει σε αυτές τις δύσκολες συνθήκες να διαμορφώσει μια πολιτική για τη μεταρρύθμιση της δικαιοσύνης πάνω σε τρεις άξονες: βασική νομοθεσία, ηλεκτρονική δικαιοσύνη, εναλλακτική επίλυση διαφορών. Όμως, τι γίνεται σε κάθε πεδίο; Όταν οι τροποποιήσεις των βασικών κωδίκων γίνονται με τέτοια συχνότητα και τόσο επιφανειακό τρόπο, χωρίς νομοπαρασκευαστικές επιτροπές, δημιουργούν τελικά έλλειψη ασφάλειας δικαίου.

Η Κυβέρνηση, για παράδειγμα, βλέπει τους βασικούς ποινικούς κώδικες -Ποινικό Κώδικα και Κώδικα Ποινικής Δικονομίας- ως πεδίο άσκησης ιδεοληψίας. Νομοθετεί με βάση το αστυνομικό δελτίο της προηγούμενης ημέρας. Αυτό είναι όλο. Υπάρχει ένας νομοθετικός οίστρος μετά από κάθε αρνητικό γεγονός. Δημιουργείτε κάθε φορά ένα ειδικό ποινολόγιο με βάση την επικαιρότητα και δεν δίνετε καμία έμφαση στην πρόληψη, όπως καλεί η Εγκληματολογία, η Ποινολογία, το Ποινικό Δίκαιο και αυτό συμβαίνει σε όλη την Ευρώπη.

Στην ηλεκτρονική δικαιοσύνη εκκρεμούν ακόμη έργα από το 2011, το σχέδιο δράσης το πρώτο της κυβέρνησης ΠΑΣΟΚ για την ψηφιοποίηση της δικαιοσύνης. Σήμερα μιλάμε -το είπε και η εισηγήτριά μας- για δεκάδες χιλιάδες αιτήσεις και για τα πιστοποιητικά ακόμη να εκκρεμούν στο Πρωτοδικείο της Αθήνας. Αλήθεια, πόσοι από εμάς γνωρίζουμε ότι ο δικαστικός χάρτης που καυχιόταν και καυχιέται το Υπουργείο Δικαιοσύνης, σχεδιάστηκε και υλοποιήθηκε ερήμην των ψηφιακών υποδομών;

Καλά, για τον Ελευθέριο Βενιζέλο να το καταλάβουμε, διότι δεν μπορεί να έχει και μαντικές ικανότητες και να προβλέψει την τεχνολογική πρόοδο. Όμως, για τη μετενσάρκωση του Ελευθέριου Βενιζέλου, τη σημερινή πολιτική ηγεσία του Υπουργείου Δικαιοσύνης, είχαμε τουλάχιστον την απαίτηση να είχε ενημερωθεί για αυτές τις ψηφιακές υποδομές και τα ψηφιακά έργα τα οποία είναι σε εκκρεμότητα και να τα έχει λάβει υπ’ όψιν της, όταν σχεδίαζε τον δικαστικό χάρτη. Γιατί τα αγνόησε; Γιατί έκανε ότι δεν τα γνωρίζει; Πώς, λοιπόν, θα είναι όλα έτοιμα στις 15 Σεπτέμβρη, όπως έχουμε πολλές φορές ακούσει, ιδίως τον Υφυπουργό, να λέει ότι στην αρχή του επόμενου δικαστικού έτους θα είναι όλα σε πλήρη τάξη και σε πλήρη λειτουργία;

Υπάρχουν στις αρμόδιες επιτροπές, στις ομάδες εργασίας του Υπουργείου Δικαιοσύνης ειδικοί επιστήμονες τεχνολογιών πληροφορικής και επικοινωνίας ή νομοθετεί η Κυβέρνηση πάλι εν κενώ; Ή είναι φυσιολογικό και πρέπει να επικροτηθεί ότι το Υπουργείο Δικαιοσύνης -και αυτό προέκυψε από κοινοβουλευτικό έλεγχο της αρμόδιας εισηγήτριας, της κ. Λιακούλη- με τις τόσες ανάγκες σε τεχνικό και κτιριακό επίπεδο, έχει απορροφήσει μόλις το 35% των πόρων που έχουν κατευθυνθεί εκεί από το Ταμείο Ανάκαμψης και Ανθεκτικότητας;

Κυρίες και κύριοι συνάδελφοι, διατρέχω οριζόντια τη θεματολογία του σχεδίου νόμου σταχυολογώντας. Είπαμε και πριν ότι υπάρχουν πολλά σημαντικά ζητήματα τα οποία δεν συνέχονται μεταξύ τους, παρά μόνο όσον αφορά στην υλική αρμοδιότητα του επισπεύδοντος Υπουργείου. Η εισηγήτριά μας τοποθετήθηκε ήδη για όλα τα ζητήματα και για την Εθνική Σχολή Δικαστικών Λειτουργών και την ανάγκη να αναγνωριστεί η εμπειρία στην πραγματική δικηγορία ακόμα περισσότερο ως κριτήριο εισόδου, αλλά και οι τίτλοι σπουδών των διδασκόντων να αντιμετωπίζονται ως βασικό κριτήριο επιλογής, μακριά από αιφνιδιαστικές αλλαγές αλλά και από φωτογραφικές ρυθμίσεις. Μίλησε και για τα αιτήματα των δικαστικών υπαλλήλων, για τα αιτήματα των συμβολαιογράφων.

Για την ποινική δικονομία το υπονοήσαμε ήδη και το λέμε και ευθέως, κάθε εν θερμώ νομοθέτηση στην ποινική δίκη χωρίς ανάλυση, χωρίς μελέτη, χωρίς επαρκή διαβούλευση με τη νομική κοινότητα, είναι επικίνδυνη. Το λέμε αυτό για πολλοστή φορά. Είναι ο ορισμός του ποινικού λαϊκισμού. Το λέμε αυτό με αφορμή τη διάταξη με την οποία τοποθετείται από την Κυβέρνηση ένας Εισαγγελέας Εφετών ως αρμόδιος να προσφεύγει κατά της διάταξης του Εισαγγελέα Πρωτοδικών.

Θα θέλαμε και ζητούμε ακόμα και τώρα, τόσο αργά, η Κυβέρνηση να σκεφτεί ξανά, περισσότερο, αυτή τη διάταξη, να μελετήσει τα υπέρ και τα κατά, τι πράγματι προσπαθεί να επιφέρει. Κατανοούμε ότι νομοθετεί με βάση το αστυνομικό δελτίο και την επικαιρότητα, αλλά εδώ, η Βουλή, δεν μπορεί να είναι η συνέχεια των τηλεοπτικών συζητήσεων.

Πρέπει, με ευθύνη απέναντι στη νομική κοινότητα και απέναντι στην κοινωνία τελικά και τα δικαιώματα των πολιτών, να αναλογιστεί η Κυβέρνηση τι δυσχέρειες πρόκειται να επιφέρει αυτή η ρύθμιση στους δικαστικούς λειτουργούς, που καλούνται να αποφασίσουν με τον φόβο της άνωθεν πίεσης και της άνωθεν αμφισβήτησης. Αν επιμείνει η Κυβέρνηση στην παροχή δυνατότητας προσφυγής στον Εισαγγελέα Εφετών, γιατί όχι να μην προσφέρει και τη δυνατότητα στον Εισαγγελέα Εφετών να ασκήσει προσφυγή και κατά μιας διάταξης, όταν αυτή η προσφυγή είναι υπέρ του κατηγορουμένου; Όταν, για παράδειγμα, χρειάζεται να κριθεί η ορθότητα της διάταξης επιβολής περιοριστικών όρων ή εντάλματος προσωρινής κράτησης με μια προσφυγή υπέρ του κατηγορουμένου, όχι μόνο κατά των δικαιωμάτων του.

Για την επιλογή των προεδρείων των Ανωτάτων Δικαστηρίων και της Εισαγγελίας του Αρείου Πάγου, έχουμε πει ήδη πολλά. Έχει, όντως, ανοίξει μια πολύ σημαντική και σοβαρή συζήτηση -ορθώς- για την αλλαγή στον τρόπο επιλογής της ηγεσίας, όπως λέγεται, της δικαιοσύνης, με αναθεώρηση του άρθρου 90 παράγραφος 5 του Συντάγματος. Υπήρχε αίτημα εδώ και πολύ καιρό για τη συμμετοχή των δικαστών και των εισαγγελέων σε αυτή τη διαδικασία, στην επιλογή της ηγεσίας τους. Είχε διατυπωθεί στο παρελθόν. Υπήρχαν και εκθέσεις και του Συμβουλίου της Ευρώπης, αλλά και της Ευρωπαϊκής Επιτροπής για το κράτος δικαίου.

Είναι κάτι το οποίο, υπό την πίεση των Ευρωπαίων εταίρων μας, οδήγησε στον ν.5123/2024, ο οποίος όμως νόμος, υφίσταται και αυτός νέες τροποποιήσεις και νέες αλλαγές στις προϋποθέσεις εκλογιμότητας και στα όρια ψήφων και δεν είναι κατανοητό γιατί αυτό πρέπει να γίνει και να μην υπάρχει υπομονή και πραγματικός σεβασμός στον διάλογο που πρέπει να ανοίξει με τους δικαστές, με τη νομική κοινότητα, με τα πολιτικά κόμματα προφανώς, στον δρόμο προς τη συνταγματική Αναθεώρηση, όταν αυτή ανοίξει, για να δούμε και να βρούμε μια συναινετική λύση σε σχέση με την επιλογή της ηγεσίας της δικαιοσύνης.

Και καταλήγω, κύριε Πρόεδρε, με την παρένθετη μητρότητα. Η υποκρισία της, κατά τα λοιπά, φιλελεύθερης Κυβέρνησης Μητσοτάκη διαφάνηκε ήδη από τις δημόσιες τοποθετήσεις του κυρίου Υπουργού πριν έρθει το νομοσχέδιο αυτό στη Βουλή. Συγκεντρώνει η Κυβέρνηση το δεξιό και ακροδεξιό της ακροατήριο. Ταυτίζει δύο διακριτά ζητήματα, την ισότητα στον πολιτικό γάμο και την ιατρικώς υποβοηθούμενη αναπαραγωγή, την παρένθετη μητρότητα. Γιατί; Διότι ο Υπουργός ταυτίζει τα προβλήματα κατάχρησης του νόμου με τα ομόφυλα ζευγάρια και μόνο. Και αυτό το κάνει προφανώς σε μια περίοδο κατά την οποία ο κ. Μητσοτάκης εναγκαλίζεται με την κ. Μελόνι και αναρωτιόμαστε αν οι επόμενες νομοθετικές πρωτοβουλίες θα αντιγράφουν και νέους νόμους της κ. Μελόνι. Και εμείς αναρωτιόμαστε και τι πιστεύουν οι κεντρώοι ψηφοφόροι σας σήμερα με όλα αυτά που βλέπουν.

Η Κυβέρνηση κλείνει τα μάτια στην πραγματικότητα, ότι τα προβλήματα υπάρχουν εδώ και χρόνια, ότι αφορούν κυρίως σε ετερόφυλα ζευγάρια. Υπάρχουν κυκλώματα και προφανώς, καταχρηστικές και παράνομες συμπεριφορές εδώ και πολλά χρόνια και η ρύθμιση αυτή δεν τα αντιμετωπίζει με πειστικό τρόπο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μόνο ένα λεπτό.

Ρυθμίζει κάτι που, ούτως ή άλλως, δεν συμβαίνει, διότι πολύ απλά, ακόμα και αν έχουν εκδοθεί δικαστικές αποφάσεις, δεν έχουν προχωρήσει, διότι δεν υπάρχει η πρόθεση από τα κέντρα ιατρικής υποβοήθησης να προχωρήσουν σε αυτές τις περιπτώσεις. Άρα, είναι κενή και άνευ περιεχομένου αυτή η ρύθμιση.

Και το χειρότερο είναι ότι με τη ρύθμιση αυτή εισάγεται μια αντισυνταγματική διάκριση ανάμεσα στα ομόφυλα και ετερόφυλα ζευγάρια που κάνει βέβαιη πλέον την καταδίκη της χώρας μας από το Ευρωπαϊκό Δικαστήριο των Δικαιωμάτων του Ανθρώπου. Και δεν λέει καν την αλήθεια η Κυβέρνηση για τη νομοθετική ιστορία, ότι αυτή η ρύθμιση, για παράδειγμα, που καταργεί την κατοικία της παρένθετης μητέρας είχε προωθηθεί το 2014 με Υπουργό Υγείας τον κ. Βορίδη τότε, που δεν ψήφισε το προηγούμενο νομοσχέδιο, το οποίο υποτίθεται ότι σήμερα διορθώνετε. Αυτή τη διάταξη καταργείτε σήμερα για την κατοικία της παρένθετης μητρότητας. Τέτοιο vertigo!

Εμείς, λοιπόν, χωρίς παρωπίδες, λέμε την αλήθεια, ότι, ναι η νομοθεσία για την παρένθετη μητρότητα, είναι νόμος ΠΑΣΟΚ του 2002 όπου επιτροπή από τους καλύτερους επιστήμονες τότε -ακόμα και εκπρόσωπο της Εκκλησίας είχε εκείνη η επιτροπή- είχε οδηγήσει σε έναν νόμο ο οποίος είχε ψηφιστεί από όλα τα κόμματα της Βουλής συναινετικά και αυτό, πράγματι, συνιστούσε από τότε, είκοσι τρία χρόνια πίσω, καλή νομοθέτηση. Καμία απολύτως σχέση με αυτό που κάνει η Κυβέρνηση σήμερα.

Εμείς, λοιπόν, πάνω σε αυτό το νομοθετικό έδαφος θέλουμε να ενισχύσουμε τη νομοθεσία με εγγυήσεις, να εντοπίσουμε το trafficking, την εμπορία ανθρώπων, να σπάσουμε τα παράνομα κυκλώματα με διασυνοριακό έλεγχο και διασυνοριακή, διακρατική συνεργασία, σε συνεργασία και με διεθνείς οργανισμούς -τον ΟΗΕ, την Ευρωπαϊκή Ένωση, το Συμβούλιο της Ευρώπης- και να προχωρήσουμε και σε άλλες νομοθετικές εγγυήσεις: Η κατοικία, για παράδειγμα, να αποδεικνύεται με συγκεκριμένα αποδεικτικά μέσα, φορολογικές δηλώσεις -όχι ένα απλό μισθωτήριο, όπως ήταν ανέκαθεν- για τρία συναπτά έτη. Να ζητείται αντίγραφο ποινικού μητρώου και για την παρένθετη μητέρα και για τους κοινωνικούς γονείς. Το ίδιο και για το πιστοποιητικό ψυχιατρικής εξέτασης και να υπάρχει πάντοτε ενημέρωση δικαιωμάτων και υποχρεώσεων της παρένθετης μητέρας από την αρμόδια ανεξάρτητη αρχή, ώστε και εκείνη να γνωρίζει το νομοθετικό καθεστώς και να μην πέφτει θύμα εκμετάλλευσης.

Αυτός ο διάλογος πρέπει να είναι, όμως, ειλικρινής και ανυπόκριτος, να είναι πραγματικός διάλογος, χωρίς διακρίσεις και επιφυλάξεις, όπως πρέπει να είναι κάθε συζήτηση για τη δικαιοσύνη, ειλικρινής, με την επιστημονική γνώση και την επιστημονική κοινότητα, στο προσκήνιο.

Κλείνω, λοιπόν, όπως άρχισα, με την ανάγκη υπεράσπισης της λειτουργίας του Κοινοβουλίου της λειτουργίας της δημοκρατίας, με την ανάγκη υπεράσπισης της αξιοπιστίας του Κοινοβουλίου μας απέναντι σε καταχρηστικές συμπεριφορές, οι οποίες πλήττουν τελικά εμάς τους ίδιους τους πολίτες, τους πολίτες που κοιτάζουν σε αυτή την Αίθουσα για να εμπνευστούν ότι υπάρχει δρόμος για την αλλαγή, υπάρχει δρόμος για τη βελτίωση στις ζωές όλων, ιδίως των πλέον ευάλωτων και ότι αυτός ο δρόμος περνά και μέσα από τη δικαιοσύνη, μέσα από ένα ισχυρό κράτος δικαίου, έναν εγγυητή και φρουρό των ανθρωπίνων δικαιωμάτων και των ελευθεριών.

Σε αυτές τις συζητήσεις, σε αυτά τα σχέδια νόμου αυτού του Υπουργείου εκπτώσεις δεν χωρούν. Και εδώ θα είμαστε, να εγγυόμαστε ότι αυτές οι εκπτώσεις δεν θα περνούν την πόρτα αυτής της Αίθουσας, όταν συζητούμε για ζητήματα δικαιοσύνης.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Επόμενος ομιλητής είναι ο κ. Αναστάσιος Μπαρτζώκας, Βουλευτής της Νέας Δημοκρατίας. Θα ακολουθήσουν ο κ. Γιαννούλης, ο κ. Καππάτος, ο κ. Καζαμίας και στο τέλος, ο κ. Σπάνιας.

**ΑΘΑΝΑΣΙΟΣ ΠΛΕΥΡΗΣ:** Και εγώ κάποια στιγμή, κύριε Πρόεδρε!

**ΠΡΟΕΔΡΕΥΩΝ (Βασίλειος Βιλιάρδος):** Μετά, κύριε Πλεύρη.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, πριν πάρει τον λόγο ο κ. Μπαρτζώκας, μπορώ να καταθέσω τις νομοτεχνικές βελτιώσεις;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, καταθέστε τες στα Πρακτικά, ώστε να μοιραστούν στους εισηγητές. Δεν χρειάζεται κάτι να πείτε, φαντάζομαι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όχι, κύριε Πρόεδρε.

Τις καταθέτω στα Πρακτικά.

(Στο σημείο αυτό ο Υπουργός Δικαιοσύνης κ. Γεώργιος Φλωρίδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 399-402)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κύριε Μπαρτζώκα.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε, κύριε Υπουργέ, αγαπητές και αγαπητοί συνάδελφοι, το σχέδιο νόμου που συζητάμε σήμερα αποτελεί ένα ακόμη αποφασιστικό βήμα μεταρρύθμισης στον χώρο της δικαιοσύνης. Ενισχύουμε έναν θεσμό που οφείλει να είναι σύγχρονος, αποτελεσματικός και αξιόπιστος, έναν θεμέλιο λίθο του κράτους δικαίου, που πατάει στέρεα πάνω στις αρχές της διαφάνειας, της ταχύτητας, της ισότιμης πρόσβασης και της αξιοκρατίας.

Στην καρδιά του νομοσχεδίου βρίσκονται ουσιαστικές παρεμβάσεις στο θεσμικό πλαίσιο της Εθνικής Σχολής Δικαστικών Λειτουργών. Στόχος είναι η προσαρμογή στις νέες συνθήκες που διαμορφώθηκαν μετά την ενοποίηση του πρώτου βαθμού δικαιοδοσίας και τη νέα γεωγραφική κατανομή των δικαστηρίων. Πρόκειται για μια μεταρρύθμιση ουσίας, μια παρέμβαση που συνδέει την εκπαίδευση των λειτουργών της δικαιοσύνης με τις πραγματικές ανάγκες και τις σύγχρονες απαιτήσεις του δικαστικού μας συστήματος.

Για πρώτη φορά, ενισχύουμε τόσο ουσιαστικά την αξιοκρατία στον διαγωνισμό εισαγωγής στην Εθνική Σχολή Δικαστικών Λειτουργών. Αυξάνουμε τα απαιτούμενα έτη άσκησης της δικηγορίας, αναβαθμίζουμε το περιεχόμενο των εξετάσεων και θέτουμε υψηλότερα τον πήχη για όσους φιλοδοξούν να υπηρετήσουν ως δικαστικοί λειτουργοί. Δεν αρκούν πια μόνο τα πτυχία ή τα μόρια. Εστιάζουμε -και ορθώς- στην εμπειρία, την κριτική σκέψη, τη θεσμική ωριμότητα και την πραγματική ικανότητα. Η δικαιοσύνη που θέλουμε έχει ακεραιότητα, αλλά έχει και επάρκεια και αυτοί που την υπηρετούν οφείλουν να στέκονται αντάξιοι της αποστολής τους.

Ακούστηκαν ενστάσεις από την Αντιπολίτευση ότι οι ρυθμίσεις αυτές δημιουργούν φραγμούς για τους νέους νομικούς. Η απάντηση είναι ξεκάθαρη: Δεν πρόκειται ούτε για αποκλεισμό και δεν έχουμε και κανένα φραγμό, αλλά για θεσμική εγγύηση ποιότητας. Η εμπειρία στη μάχιμη δικηγορία και η ουσιαστική τριβή με την πράξη δεν είναι εμπόδιο. Αντιθέτως, είναι θεμέλιο για τη συγκρότηση ώριμων, ικανών και δίκαιων δικαστών. Το υπαγορεύει η κοινή λογική, το ζητάει η κοινωνία, το θεμελιώνει, πάνω από όλα, το Σύνταγμα.

Και δεν το λέμε μόνο εμείς, το υπογράμμισε με απόλυτη σαφήνεια και η γενική διευθύντρια της σχολής, η οποία τόνισε πως οι καλύτεροι σπουδαστές είναι εκείνοι που έχουν πραγματική εμπειρία, αυτοί που κατανοούν τα δικόγραφα και που μπορούν να συντάξουν αξιόπιστες δικαστικές αποφάσεις.

Ιδιαίτερη σημασία έχει και η ρύθμιση που ενισχύει τη στελέχωση των απομακρυσμένων πρωτοδικείων, μέσα από το κίνητρο της μοριοδότησης και τη δέσμευση δεκαετούς παραμονής. Η πρόσβαση στη δικαιοσύνη αποτελεί συνταγματικό δικαίωμα για κάθε πολίτη αυτής της χώρας και όχι μόνο για όσους κατοικούν στα μεγάλα αστικά κέντρα. Πρόκειται για μια παρέμβαση με κοινωνική στόχευση και μεταρρυθμιστικό βάθος, μια πράξη ισονομίας στην ουσία και στην πράξη.

Δεν μπορούμε να αγνοήσουμε και στοχευμένες παρεμβάσεις για τους συμβολαιογράφους, τους δικαστικούς υπαλλήλους και τους δικαστικούς επιμελητές. Οι ανάγκες του 2025 δεν έχουν καμία σχέση με εκείνες του 2000. Το νομοσχέδιο έρχεται να προσαρμόσει τις διαδικασίες στις σημερινές ανάγκες της εποχής. Θεσπίζει μεταθέσεις για λόγους υγείας. Διευρύνει την προσβασιμότητα. Αντιμετωπίζει σύγχρονες ανάγκες με σύγχρονα εργαλεία. Το κράτος δικαίου δεν μπορεί να είναι ούτε άκαμπτο ούτε απρόσωπο. Πρέπει να είναι ευέλικτο, ανθρώπινο και λειτουργικό.

Το νομοσχέδιο αυτό, όμως, δεν εξαντλείται στη θεσμική αναδιοργάνωση. Προχωρούμε ταυτόχρονα σε ουσιώδεις θεσμικές παρεμβάσεις που ενισχύουν τον πυρήνα της ποινικής δικαιοσύνης και της δημόσιας ασφάλειας. Θεσπίζεται η δυνατότητα άμεσης δημοσιοποίησης στοιχείων καταζητούμενων για επικίνδυνα κακουργήματα βίας, γιατί ασφάλεια της κοινωνίας δεν είναι μια αφηρημένη έννοια, είναι πρώτα και πάνω από όλα ευθύνη όλων μας.

Προστίθενται τριάντα νέες οργανικές θέσεις εφετών, με στόχο την επιτάχυνση στην απονομή δικαίου και τον περιορισμό των χρονοβόρων καθυστερήσεων που τόσο ταλαιπωρούν πολίτες και θεσμούς. Διευρύνονται οι δυνατότητες παρέμβασης του Εισαγγελέα Εφετών σε περιπτώσεις επιεικών περιοριστικών όρων, εξασφαλίζοντας συνέπεια και δεύτερο επίπεδο κρίσης στις σοβαρότερες υποθέσεις. Καινοτομούμε με την καθιέρωση κτηματολογικής διαμεσολάβησης στις διαφορές ιδιωτών με το Δημόσιο ή με ΟΤΑ, μειώνοντας τη δικαστική επιβάρυνση και ενισχύοντας την εξωδικαστική επίλυση προς όφελος όλων.

Τέλος, εξίσου σημαντικό είναι ότι επεκτείνουμε τον θεσμό «Το Σπίτι του Παιδιού» σε κάθε εφετειακή περιφέρεια. Πρόκειται για μια βαθιά ανθρώπινη και θεσμική τομή. Σήμερα λειτουργούν δύο τέτοιες δομές σε ολόκληρη τη χώρα, μια πραγματικότητα που γεννά άνισες συνθήκες και αφήνει πολλά παιδιά, δυστυχώς, εκτεθειμένα. Δεν πρόκειται για ένα απλό οργανωτικό μέτρο, αλλά για ρητή και έμπρακτη ανάληψη ευθύνης της πολιτείας απέναντι στα παιδιά, τα οποία είναι θύματα κακοποίησης. Ο θεσμός αυτός εφαρμόζει μια διεπιστημονική προσέγγιση, νομική, ψυχολογική και κοινωνική, με τη συμβολή των παιδοψυχολόγων, κοινωνικών λειτουργών και εξειδικευμένων επιστημόνων. Διασφαλίζει ότι κάθε ανήλικος καταθέτει με ασφάλεια, χωρίς να βιώνει ξανά το τραύμα, με απόλυτο σεβασμό στην ευαίσθητη κατάστασή του.

Με αυτή τη ρύθμιση η Κυβέρνηση επιβεβαιώνει για ακόμη μία φορά ότι νομοθετεί με κοινωνική συνείδηση. Απαντά με πράξεις στις πιο σκληρές σκιές της ανθρώπινης εμπειρίας. Για ακόμη μία φορά το μήνυμα είναι καθαρό και αδιαπραγμάτευτο γιατί η παιδική προστασία δεν είναι επιλογή, είναι χρέος, είναι απόλυτη προτεραιότητα.

Κλείνοντας, πρόκειται για ένα νομοσχέδιο με θεσμικά ώριμες και κοινωνικά χρήσιμες παρεμβάσεις που δείχνουν ότι η δικαιοσύνη που οραματιζόμαστε, είναι και δίκαιη, αλλά και λειτουργική.

Κυρίες και κύριοι συνάδελφοι, αυτό το σχέδιο νόμου αποτελεί μέρος μιας συνεκτικής στρατηγικής για ένα κράτος δικαίου που δεν μένει στάσιμο, που λειτουργεί, προστατεύει, αφουγκράζεται και εξελίσσεται μαζί με την κοινωνία.

Θέλω στο σημείο αυτό, πριν κλείσω, να συγχαρώ τον Υπουργό τον κ. Φλωρίδη, τον Υφυπουργό τον κ. Μπούγα, την εισηγήτριά μας την κ. Ράπτη, αλλά και τους συνεργάτες τους για την πολύ σοβαρή δουλειά που κάνανε.

Στηρίζω, λοιπόν, το νομοσχέδιο γιατί εκπέμπει πρωτίστως πρόοδο και ουσιαστική φροντίδα για τον πολίτη. Καλώ κάθε συνάδελφο να σταθεί στο ύψος της ευθύνης απέναντι στους θεσμούς και κυρίως απέναντι στην κοινωνία που μας βλέπει και μας ακούει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαρτζώκα.

Έχει ζητήσει τον λόγο για να κάνει μια παρέμβαση ο κ. Καζαμίας

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να παρατηρήσω ότι λίγο πριν ο κ. Φλωρίδης βγήκε με νομοτεχνικές βελτιώσεις στο νομοσχέδιο. Κατ’ αρχάς, οι νομοτεχνικές βελτιώσεις έρχονται μία ώρα προτού κλείσει η συνεδρίαση και ακόμη δεν τις έχουμε δει. Να πω και ότι δεν υποστήριξε τις νομοτεχνικές βελτιώσεις.

Πρέπει να πω, κύριε Πρόεδρε, ότι τον ενθαρρύνατε και εσείς να τις μοιράσει χωρίς να πει τίποτα. Τι νομοτεχνικές βελτιώσεις είναι αυτές;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ρώτησα αν θέλει να πει κάτι, και μου είπε ότι δεν θέλει. Οπότε, αυτή είναι η διαδικασία.

**ΑΛΕΞΑΝΔΡΟΣ ΚΑΖΑΜΙΑΣ:** Καλώς.

Ο κύριος Υπουργός τι βελτιώσεις φέρνει με αυτές τις νομοτεχνικές βελτιώσεις; Δεν θα ενημερώσει το Σώμα; Ακόμη δεν έχουμε δει το κείμενο. Θα πρέπει να μας πει ποιες αλλαγές θα κάνει, και όχι να λέει: «Θα τις μοιράσω και όταν τις δούμε».

Θα φτάσουμε στις δευτερολογίες σε λίγο και θα κλείσει η συνεδρίαση και πάλι δεν θα μπορούμε ούτε να τις μελετήσουμε ούτε να τις σχολιάσουμε. Και το λέω αυτό για πολλοστή φορά. Έγινε τρόπος και πλέον σύστημα από την πλευρά της Κυβέρνησης. Το ένα που ήθελα να πω είναι αυτό.

Δεύτερον, θέλω επίσης επί της διαδικασίας να ρωτήσω αν τελικά ο κ. Φλωρίδης θα υποστηρίξει την τροπολογία που έφερε χθες το Υπουργείο του, νύχτα, και που έχει την αμφιλεγόμενη ρύθμιση για τις συζύγους και τα παιδιά των πολιτικών και τις offshore επιχειρήσεις. Είναι γεγονός ότι είπε κάτι στο ξεκίνημα της συνεδρίασης. Το θεωρείτε αυτό υποστήριξη της τροπολογίας ή θέλετε να πείτε κάτι επιπλέον για την τροπολογία αυτή;

Να απαντήσετε κιόλας στις ερωτήσεις και στα θέματα που τέθηκαν αναφορικά με το άρθρο 3 της τροπολογίας, το οποίο είναι εμφανές ότι πρόκειται για ένα άρθρο με φωτογραφικές προθέσεις. Ποιους πολιτικούς αφορά; Θα αναφερθώ περισσότερο στο περιεχόμενο της τροπολογίας και στο άρθρο αυτό στην ομιλία μου. Όμως, δεν είναι τρόπος αυτός να διοργανώνουμε τη διαδικασία με τροπολογίες οι οποίες έρχονται νύχτα, οι οποίες δεν υποστηρίζονται σωστά.

Έκανε παρέμβαση το πρωί ο Υπουργός και μιλούσε για άλλα θέματα και αναφέρθηκε μεταξύ άλλων και στη ρύθμιση αυτή, αλλά όχι σε όλη την τροπολογία. Τώρα έρχονται νομοτεχνικές βελτιώσεις την τελευταία στιγμή και δεν τις υποστηρίζει.

Βεβαίως, θα πω για μία ακόμη φορά ότι ο σκοπός όλων αυτών είναι να υποβαθμίζεται ο ρόλος του Κοινοβουλίου και να μη γίνεται σωστός έλεγχος από τους Βουλευτές, και ιδίως από τους Βουλευτές της Αντιπολίτευσης σε όσα κάνει η Κυβέρνηση το βράδυ, τη νύχτα. Αυτός δεν είναι τρόπος. Πρέπει κάποια στιγμή αυτή η πρακτική να σταματήσει.

Θα πείτε κάτι, κύριε Υπουργέ ή όχι; Πρέπει να σας παρακαλάμε δηλαδή να υποστηρίξετε τις νομοτεχνικές βελτιώσεις;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία. Κλείσατε και την τρίτη σας παρέμβαση. Σας το λέω για να το γνωρίζετε.

Θέλετε να απαντήσετε, κύριε Υπουργέ;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θέλω να πω το εξής. Αντί να κάθομαι να διαβάζω τώρα λέξη-λέξη και δεν καταλαβαίνει κανένας τίποτα, τις έχετε γραπτά μπροστά σας για να δείτε τι τελικά είναι αυτό. Είναι ουσιαστικό αυτό. Το να σας τις διαβάσω, λέει τίποτα; Τις έχετε ακριβώς μπροστά σας.

**ΑΛΕΞΑΝΔΡΟΣ ΚΑΖΑΜΙΑΣ:** Να μας πείτε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, μη διακόπτετε, σας παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και όσον αφορά το θέμα της τροπολογίας, είναι προφανές ότι στην ομιλία μου θα απαντήσω αναλυτικά. Είπα κάποια πράγματα το πρωί.

**ΑΛΕΞΑΝΔΡΟΣ ΚΑΖΑΜΙΑΣ:** Πότε θα μιλήσετε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, δεν επιτρέπεται να διακόπτετε συνεχώς. Σας διέκοψε κανείς όταν μιλούσατε;

**ΑΛΕΞΑΝΔΡΟΣ ΚΑΖΑΜΙΑΣ:** Στο τέλος θα μιλήσετε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα μου ορίσετε και πότε θα μιλάω; Τι αντίληψη είναι αυτή που έχετε δηλαδή; Θα μου πείτε εσείς πότε θα μιλάω;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα ο κ. Χρήστος Γιαννούλης Κοινοβουλευτικός Εκπρόσωπος του ΣΥΡΙΖΑ. Θα ακολουθήσουν ο κ. Καππάτος, ο κ. Καζαμίας, ο κ. Σπάνιας και ο κ. Πλεύρης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Καζαμία, μην έχετε την ψευδαίσθηση ότι θα υπάρξει απάντηση, δεν ιδρώνει το αυτί τους. Και ειδικά δεν ιδρώνει το αυτί όσων δεν συμμερίζονται αυτήν την άποψη.

Κυρίες και κύριοι συνάδελφοι, όλοι εσείς που βρίσκεστε σε αυτήν την Αίθουσα με εντολή των Ελλήνων πολιτών και το ιερό δικαίωμα της ψήφου της σταυροδοσίας και της προσωπικής επιλογής, θα ήθελα να συμμεριστείτε το όραμά μου -όταν τελειώσει ο διάλογος Πλεύρη με Χατζηδάκη- ότι κάποια στιγμή σε αυτήν την Αίθουσα θα εκλείψει το φαινόμενο από τα πολιτικά βαποράκια και τα κοινοβουλευτικά βαποράκια να προσπαθούν να ξεπλύνουν μια θολή πολιτική διαδρομή, δημιουργώντας νέους «-ισμούς».

Δημοσιογραφικά και ηλικιακά έτυχε να ζήσω αυτό που περιγράφω το πρωί, την περίοδο του «αυριανισμού». Είχε μέσα κυνισμό, ειρωνεία, απαξίωση, προσπάθεια δολοφονίας χαρακτήρων κ.ά.. Φτάσαμε στο σημείο σήμερα, κυρίες και κύριοι συνάδελφοι Βουλευτές, εκλεγμένοι Βουλευτές του Ελληνικού Κοινοβουλίου, να είμαστε αντιμέτωποι με το φαινόμενο της ειρωνικής, σαρκαστικής, απαξιωτικής πρακτικής του «φλωριδισμού», της πρακτικής που θέλει την επιβεβαίωση του «άλλος έχει το όνομα και άλλος έχει τη χάρη».

Κύριε Πλεύρη, ειλικρινά και όχι ειρωνικά σας συγχαίρω που ενώ εισπράττετε πολλές φορές και υπερβολικά την κατηγορία του ακροδεξιού, ήσασταν από τους λίγους που δεν χειροκροτήσατε σε αυτό το κρεσέντο πολιτικής ανοησίας που ήθελε ευφυολογήματα πολύ φτηνής πολιτικής προέλευσης να γίνουν αντικείμενο θερμών χειροκροτημάτων από την κυβερνητική Πλειοψηφία. Σήμερα, που ο Υπουργός Δικαιοσύνης έβγαλε δικαστική απόφαση με αφορμή το πόρισμα Καρώνη. Σήμερα, που μετράμε λίγες εβδομάδες από το πόρισμα - φιάσκο του ιερού εθνικού «ευαγγελίου» αυτογνωσίας, του πορίσματος της κρατικής αρχής του ΕΟΔΑΣΑΑΜ. Σήμερα, που πλέον δεν έχει κανείς καμία αντίρρηση και αμφιβολία ότι ένα ποινικό και πολιτικό αδίκημα ήταν η αλλοίωση του χώρου στην οποία συνετελέσθη ένα έγκλημα. Και γιατί λέμε έγκλημα των Τεμπών; Γιατί αυτοί που είχαν τη διοικητική, εκτελεστική και πολιτική ευθύνη είχαν ενημερωθεί ότι υπάρχει κίνδυνος να συμβεί.

Δεν ξέρω αν βολεύει κάποιους η εμμονή για την πύρινη σφαίρα. Δεν ξέρω αν αυτή η ομογενοποίηση από τα πολιτικά «βαποράκια» του κοινοβουλευτικού αποπροσανατολισμού βολεύει, αλλά τα δύο βασικά ζητήματα που έχουμε να απαντήσουμε στην ελληνική κοινωνία είναι, πρώτον, γιατί σήμερα στο ελληνικό κράτος, τον Φλεβάρη του 2023, δώδεκα λεπτά ο χάρος είχε ραντεβού για πενήντα επτά ανθρώπους χωρίς να υπάρχει δυνατότητα παρέμβασης και γιατί, χωρίς την άδεια της δικαιοσύνης, παρενέβησαν στον χώρο του εγκλήματος άνθρωποι που δεν βοήθησαν στη συλλογή στοιχείων για να έχουμε πιο αξιόπιστες ερμηνείες του γιατί συνέβη αυτό. Τελεία, παράγραφος.

Όλα τα υπόλοιπα, τυφλές επιθέσεις, φτηνό πολιτικό, αν όχι χιούμορ, ενοχή και απόγνωση για να καλύψουμε τις ενοχές του γενιτσαρισμού και της διαδρομής μας. Ασέβεια, αλαζονεία, ενοχές που αποκαλύπτουν αναποτελεσματικότητα. Θέλω ειλικρινά τα παιδιά μου, τα παιδιά όλης αυτής της χώρας, προβάλλοντας την πολιτική προοπτική του τόπου μας, να μην έχουν ανάμεσά τους ανθρώπους που μπορούν να γελούν, να χειροκροτούν, να σαρκάζουν και να ειρωνεύονται με υπόβαθρο μια εθνική τραγωδία που κατέστη συλλογική οδύνη. Και γιατί κατέστη συλλογική οδύνη; Γιατί ήταν εμφανής η αδυναμία μιας Κυβέρνησης που τα έκανε μαντάρα να αναλάβει την ευθύνη και να μη συμβάλει στο παραμικρό, όχι στη συγκάλυψη, στην επικοινωνιακή διαχείριση μιας τραγωδίας που θα μπορούσε να είχε αποφευχθεί με ευθύνη πολλών.

Πάμε τώρα στο γιατί χρησιμοποιώ τον βαρύ όρο πολιτικά «βαποράκια» κοινοβουλευτικής νομοθέτησης με τον τρόπο που ακολουθεί η Νέα Δημοκρατία και το Υπουργείο Δικαιοσύνης. Το πρωί και εγώ και ο κ. Μάντζος θέσαμε ένα ζήτημα σε σχέση με την τροπολογία για τα παρένθετα πρόσωπα, συντρόφους και συζύγους, και τη δυνατότητά τους να συμμετέχουν σε εξωχώριες εταιρείες. Από την απάντηση ή από αυτά που ψέλλισε ο Υπουργός Δικαιοσύνης δεν ξέρω, κύριε Μάντζο, αν εσείς έχετε μεγαλύτερη αντιληπτή ικανότητα, εγώ δεν κατάλαβα το γιατί υπήρχε ανάγκη αυτής της τροπολογίας, εφόσον η απαγόρευση υπήρχε από το 2003.

Και δεν καταλαβαίνω και την ταξική και επαγγελματική διαφορά, όπου απελευθερώνεται η δυνατότητα της συζύγου ενός πολιτικού να συμμετέχει σε αυτού του είδους τις επιχειρηματικές δραστηριότητες, αλλά απαγορεύεται για τον δημοσιογράφο, τον δικαστή, τον δικηγόρο. Γιατί ξαφνικά η σπουδή για τη σύζυγο ενός πολιτικού; Ξέρω, έχω στο μυαλό μου αρκετές περιπτώσεις, μία χαρακτηριστική με πολύ έντονη επιχειρηματική δραστηριότητα. Συμβαίνει κάτι;

Δεν θέλω να είμαι κινδυνολόγος, ούτε να σπιλώσω την υπόληψη ή τη δράση κανενός. Αλλά, ξέρετε, η φωτογράφιση προσώπων, δραστηριοτήτων, προθέσεων και σχεδίων, αλλά και οικογενειών δεν είναι και κανένας δύσκολος γρίφος που δεν μπορεί να τον λύσει ένας ταπεινός Βουλευτής της Αντιπολίτευσης. Με συγχωρείτε πάρα πολύ. Δέκα εκατομμύρια κόσμος είμαστε. Γνωριζόμαστε μεταξύ μας. Ποια ήταν η ανάγκη σήμερα;

Λέει ο λαός μας, κυρίες και κύριοι συνάδελφοι εκλεγμένοι από τον ελληνικό λαό, ότι της νύχτας τα καμώματα τα βλέπει η μέρα και γελά. Και ο λαός μας είναι σοφός, όσο κι αν τον υποτιμούμε, όσο και αν προσπαθούμε να τον παραπλανήσουμε με εξυπνάδες και παρελκυστικά επιχειρήματα. Απαντήστε μας το γιατί. Ποια είναι η αναγκαιότητα λίγες ώρες πριν το ξημέρωμα της σημερινής μέρας να κατατεθεί αυτή η τροπολογία. Το ίδιο ισχύει και για τις άλλες τροπολογίες που κατατίθενται 22.00΄ η ώρα, 23.00΄ η ώρα, σε σχέση με τις διατάξεις του Νέου Οικοδομικού Κανονισμού.

Αυτό που δεν είναι τροπολογία και δυστυχώς είναι ενσωματωμένο άρθρο μέσα στον κορμό του νομοσχεδίου -και ειλικρινά το λέω με πολύ σεβασμό στα πρόσωπα, αλλά τα πρόσωπα πρέπει να επενδύουν τις ιδιότητές τους με σεβασμό- είναι μια παραλλαγή της πολιτικής αποστολής Χατζηδάκη, ο οποίος βρέθηκε στην κεντρική πολιτική σκηνή είτε για να ξεπουλά δημόσια περιουσία είτε πραγματικά προσοδοφόρες δραστηριότητες του αδύναμου Ελληνικού Δημοσίου να τις καθιστά πραγματικά κερδοφόρες ευκαιρίες για ιδιώτες και πολιτικούς φίλους.

Εν πάση περιπτώσει, εδώ τώρα αναφέρομαι στην προσπάθεια με επικεφαλής τον Υπουργό Δικαιοσύνης, το Υπουργείο Δικαιοσύνης, να καλύψετε την πολιτική ζημία που είχατε από την ημιγενναία και κατά περίπτωση θαρραλέα στάση των Βουλευτών της Συμπολίτευσης για το νομοσχέδιο των ομόφυλων ζευγαριών, εκεί που ο Πρωθυπουργός είτε παρακλητικά, είτε απειλητικά, είτε από αδιέξοδο είχε ως εργαλείο τις προθέσεις της Ελάσσονος και Μείζονος Αντιπολίτευσης ή τις απειλές ή τις προσδοκίες των υπουργοποιήσεων, κάτι που χρησιμοποίησε μετά και στην πρώτη εξεταστική της υπόθεσης των Τεμπών.

Τι ακριβώς κάνετε, δηλαδή, τώρα; Τι ακριβώς εισάγετε σε σχέση με την αλλαγή, τη νομοθετική αλλαγή για τις παρένθετες κυοφορίες που αφορούν κυρίως τον αποκλεισμό των ομόφυλων ζευγαριών του αντρικού φύλου; Να μαζέψετε την ακροδεξιά; Να κατευνάσετε τον κ. Βελόπουλο; Σας ενοχλεί ότι δεν μπορεί η δεξιά πολυκατοικία να είναι μια αξιόπιστη προοπτική στο ενδεχόμενο που δεν καταφέρετε να εξαπατήσετε για τρίτη φορά τους Έλληνες πολίτες και να είναι μετέωρη η πιθανότητα επανεκλογής σας; Αυτό προσπαθείτε; Να εξευμενίσετε ένα ακροδεξιό ακροατήριο που ενοχλήθηκε από το γεγονός ότι Βουλευτές της Νέας Δημοκρατίας τόλμησαν να συμπράξουν με τον προοδευτικό χώρο για να αποδοθούν δικαιώματα σε Έλληνες πολίτες;

Ξέρετε κοντός ψαλμός αλληλούια. Όλα αυτά κρίνονται και θα κριθούν αν όχι πολύ σύντομα, κάποια στιγμή θα κριθούν για το τι σημαίνει πολιτική χυδαιότητα, τι σημαίνει κοινοβουλευτική εκφυλιστική πρακτική.

Σας είδα έμπλεος οργής και αγανάκτησης να καταφέρεστε κατά του κ. Ηλιόπουλου γιατί σας αποκάλεσε με έναν όρο που σας έθιξε. Ξέρετε, όμως, καμιά φορά οι λέξεις και η δυναμική τους δεν είναι ξεκομμένες από τις πράξεις. Μη ζητάτε ευπρέπεια, savoir vivre και πολιτικό πολιτισμό όταν με την πολιτική σας πρακτική έχετε φτάσει τους πολίτες στα όρια της ανοχής.

Είναι λίγο σκληρό, αλλά θα επαναλάβω κλείνοντας ότι ο σοφός λαός μας έχει πει και κάτι άλλο: Δεν υπάρχει αμαρτία, δεν υπάρχει πονηριά, κουτοπονηριά, δόλος που δεν πληρώνεται εδώ. Όλα εδώ πληρώνονται, εν προκειμένω στην κάλπη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη. Επόμενος ομιλητής είναι ο κ. Παναγής Καππάτος, Βουλευτής της Νέας Δημοκρατίας.

**ΑΘΑΝΑΣΙΟΣ ΠΛΕΥΡΗΣ:** Και μετά πώς πάμε, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Ο κ. Σπάνιας, αν έρθει, εσείς, κύριε Πλεύρη, ο κ. Ηλιόπουλος και βλέπουμε.

Ορίστε, κύριε συνάδελφε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η Δικαιοσύνη είναι ο καθρέπτης της ποιότητας μιας δημοκρατίας, είναι το πεδίο όπου ο πολίτης συναντά το κράτος όχι με όρους ισχύος, αλλά με όρους δικαιώματος. Από τη λειτουργία της εξαρτάται η κοινωνική συνοχή, η πίστη στους θεσμούς, η αίσθηση ασφάλειας που έχει κάθε άνθρωπος όταν απευθύνεται στην πολιτεία.

Το σχέδιο νόμου που συζητούμε σήμερα αποτελεί ένα σταθερό βήμα προς την κατεύθυνση μιας δικαιοσύνης πιο προσβάσιμης, πιο διαφανούς και πιο λειτουργικής, μιας δικαιοσύνης που μπορεί να εγγυηθεί όχι μόνο τη νομιμότητα, αλλά και τον σεβασμό στην ανθρώπινη αξιοπρέπεια.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Η απονομή της δικαιοσύνης δεν είναι μια τεχνική διαδικασία, αλλά μια θεσμική εμπειρία με βαθύ κοινωνικό και ηθικό αποτύπωμα. Όταν καθυστερεί, όταν περιπλέκεται, όταν αδυνατεί να ανταποκριθεί στις ανάγκες της σύγχρονης ζωής, ο πολίτης αισθάνεται μόνος, αβοήθητος, συχνά εξουθενωμένος. Αντιθέτως, όταν ο δημόσιος μηχανισμός ενεργεί με πρόνοια, όταν απλουστεύει τις διαδικασίες και δίνει εργαλεία στους λειτουργούς του, τότε η δικαιοσύνη λειτουργεί ως μοχλός κοινωνικής εμπιστοσύνης. Και αυτό ακριβώς επιχειρεί η παρούσα νομοθετική πρωτοβουλία, να ενισχύσει τον πυρήνα του κράτους δικαίου με ρυθμίσεις που εστιάζουν στην αποτελεσματικότητα, τη σαφήνεια και τη θεσμική ευθύνη.

Οι νέες προβλέψεις που φέρνει το σχέδιο νόμου αγγίζουν καίρια σημεία της απονομής της δικαιοσύνης. Η ορθολογική κατανομή των υποθέσεων, η εισαγωγή εργαλείων για την επιτάχυνση της διαδικασίας δεν αποτελούν απλώς θεσμική αναδιοργάνωση, αποτελούν ένα στρατηγικό βήμα προς τη δημιουργία ενός δικαστικού περιβάλλοντος που λειτουργεί με λιγότερες καθυστερήσεις, με περισσότερη διαφάνεια και με σεβασμό στον χρόνο και την αγωνία του πολίτη.

Η ποιότητα μιας δημοκρατίας μετριέται και από το πόσο γρήγορα και δίκαια απονέμεται το δίκαιο και σ’ αυτόν τον τομέα η πολιτεία οφείλει να δείξει όχι μόνο πρόθεση, αλλά και ικανότητα.

Η δικαιοσύνη για να είναι αληθινά λειτουργική, χρειάζεται να στεγάζεται σε θεσμούς που την ενισχύουν και να εκφράζεται μέσα από ανθρώπους που την τιμούν. Η εισαγωγή σαφούς και αντικειμενικού πλαισίου αξιολόγησης, η αναμόρφωση της επιθεώρησης και η ενίσχυση της επιμόρφωσης των δικαστικών λειτουργών υπηρετούν ένα διπλό στόχο: Αναγνωρίζουν το έργο των αρίστων και δημιουργούν κίνητρα εξέλιξης για όλους.

Η αριστεία στην απονομή της δικαιοσύνης δεν είναι αφηρημένο ιδανικό, είναι συγκεκριμένη ανάγκη, ανάγκη ενός κράτους που θέλει να λειτουργεί με σοβαρότητα, ευθύνη και συνέπεια, ένα κράτος που αντιλαμβάνεται πως η ποιότητα της δικαιοσύνης είναι άμεσα συνδεδεμένη με την ποιότητα των ανθρώπων που την απονέμουν.

Το ίδιο πνεύμα συνέπειας και προσαρμοστικότητας διαπνέει και τις προβλέψεις για την απονομή ποινικής δικαιοσύνης. Η δυνατότητα αξιοποίησης σύγχρονων μέσων, όπως η ηχογράφηση και η βιντεοσκόπηση σε περιπτώσεις ιδιαίτερης απαξίας, ενισχύει τη θέση του θύματος, καθιστά τη διαδικασία πιο αξιόπιστη και προσδίδει στην αναζήτηση της αλήθειας ένα νέο επίπεδο τεκμηρίωσης. Η ποινική δίκη αποκτά μεγαλύτερη πληρότητα διατηρώντας, όμως, αναλλοίωτη τη θεμελιώδη ισορροπία ανάμεσα στην απόδειξη και στην προστασία των δικαιωμάτων. Ενισχύεται η εμπιστοσύνη στο σύστημα απονομής δικαίου όχι μέσα από θεωρητικές διακηρύξεις, αλλά με πράξεις ουσίας και νομικής ακρίβειας.

Παράλληλα, το νέο θεσμικό πλαίσιο επιμορφώνει και στηρίζει τον ανθρώπινο παράγοντα αναδεικνύοντάς τον ως βασικό πυλώνα της δικαιοσύνης. Οι προβλέψεις για συστηματική κατάρτιση και αξιολόγηση δεν εισάγονται ως μορφές ελέγχου, αλλά ως επένδυση στο ήθος, στην επιστημονική επάρκεια και στην κρίση των λειτουργών του Δικαίου.

Ο δικαστικός λειτουργός καλείται να κρίνει με νηφαλιότητα, διορατικότητα και αίσθημα ευθύνης απέναντι στην κοινωνία. Για να επιτελέσει τον ρόλο του με πληρότητα, χρειάζεται ένα περιβάλλον θεσμικής στήριξης, όπου η εξέλιξη δεν προκύπτει μηχανικά, αλλά οικοδομείται πάνω στην αριστεία και στη συνεχή προσπάθεια.

Ιδιαίτερη σημασία αποκτούν οι προβλέψεις για την ίδρυση νέων δομών, όπως το Συμβούλιο Τεκμηρίωσης και Επικαιροποίησης της Νομολογίας. Δεν πρόκειται για μια απλή γραφειοκρατική προσθήκη, αλλά για μια στρατηγική καινοτομία που ενισχύει τη σταθερότητα του νομικού μας πολιτισμού. Όταν η νομολογία διαμορφώνεται με συνέπεια και τεκμηρίωση, όταν ο πολίτης γνωρίζει τι ισχύει και τι να περιμένει, τότε ενισχύεται η προβλεψιμότητα, περιορίζεται η αυθαιρεσία και αποκαθίσταται η εμπιστοσύνη στη λειτουργία των θεσμών. Ένα τέτοιο βήμα δεν υπηρετεί μόνο τον δικαστή, υπηρετεί κυρίως τον πολίτη.

Κυρίες και κύριοι συνάδελφοι, η δικαιοσύνη είναι θεμέλιο ισχύος για κάθε πολιτεία που επιδιώκει να σταθεί αξιοπρεπώς στον σύγχρονο κόσμο, είναι δύναμη ήπια, αλλά αποφασιστική, δύναμη που πηγάζει όχι από επιβολή, αλλά από θεσμική ωριμότητα, εσωτερική συνοχή και σεβασμό στον πολίτη.

Το παρόν σχέδιο νόμου δεν υπόσχεται θαύματα, οικοδομεί όμως εμπιστοσύνη, δεν επιδιώκει εντυπωσιασμό, θεμελιώνει αποτελεσματικότητα και αυτό είναι το καθήκον κάθε υπεύθυνης πολιτικής δύναμης, να ενισχύει, να συνδέει, να δημιουργεί τις συνθήκες, ώστε το κράτος να λειτουργεί με σοβαρότητα, λογική και αξιοπιστία.

Στην παράταξή μας αυτή την ευθύνη αντιλαμβανόμαστε βαθιά. Δεν αναζητούμε εύκολες λύσεις. Επενδύουμε στη θεσμική αντοχή, στην ποιότητα του διοικητικού έργου, στην εμπέδωση της εμπιστοσύνης ανάμεσα στον πολίτη και το κράτος. Πιστεύουμε σε μια δικαιοσύνη λειτουργική, καθαρή, προσβάσιμη όχι ως θεωρητικό ζητούμενο, αλλά ως πρακτικό θεμέλιο της ελευθερίας και της ευημερίας.

Η δημοκρατία δεν στηρίζεται μόνο σε νόμους, στηρίζεται στην αίσθηση δικαίου που βιώνει ο πολίτης καθημερινά. Γι’ αυτό και δεν διστάζουμε να προχωρήσουμε σε μεταρρυθμίσεις που ενισχύουν τη νομική ασφάλεια, περιορίζουν την αυθαιρεσία και φέρνουν τη δικαιοσύνη πιο κοντά στην κοινωνία, όχι από ιδεοληψία, αλλά από πεποίθηση ότι η ποιότητα των θεσμών καθορίζει την ποιότητα της ελευθερίας.

Αυτό το έργο υπηρετούμε σήμερα με συνέπεια και ήθος και προς αυτή την κατεύθυνση το νομοσχέδιο που καταθέτει το Υπουργείο Δικαιοσύνης συνιστά μια σημαντική παρακαταθήκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Σπάνιας έχει τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Δικαιοσύνης. Στο σχέδιο νόμου παρουσιάζονται σημαντικές αλλαγές στη λειτουργία της Εθνικής Σχολής Δικαστικών Λειτουργών, οι οποίες αποσκοπούν στην ενίσχυση και αναβάθμιση του δικαστικού συστήματος. Στόχος των παρεμβάσεων είναι να βελτιωθεί η διαδικασία εισαγωγής και εκπαίδευσης των νέων δικαστικών λειτουργών, ενώ παράλληλα να ενισχυθεί η στελέχωση των δικαστηρίων κυρίως σε περιοχές με αυξημένη ανάγκη, όπως επίσης αποσκοπούν και στην προσαρμογή του νομικού πλαισίου μετά την κατάργηση της κατεύθυνσης των Ειρηνοδικών από την Εθνική Σχολή.

Η ρύθμιση περιλαμβάνει τροποποιήσεις στον ν.4871/2021 και έχει ως στόχο τη βελτίωση της διαδικασίας επιλογής και κατάρτισης των υποψηφίων. Ειδικότερα, επιδιώκεται η απλούστευση των διαδικασιών και η ενίσχυση των κινήτρων για την κάλυψη θέσεων σε περιοχές με μικρό πληθυσμό.

Μία από τις βασικές αλλαγές αφορά τη διοίκηση της σχολής, καθώς ο γενικός διευθυντής πλέον περιορίζεται στη δυνατότητα πρότασης αλλαγών για τα δύο πρώτα στάδια του διαγωνισμού εισαγωγής.

Αναφορικά με τη λειτουργία των Συμβουλίων Σπουδών, δημιουργούνται δύο ξεχωριστά συμβούλια, το πρώτο για την Πολιτική και την Ποινική Δικαιοσύνη και το δεύτερο για τη Διοικητική Δικαιοσύνη. Καταργείται ο περιορισμός στον αριθμό θητειών των μελών, ενώ καθορίζεται ποιοι θα συμμετάσχουν. Περιγράφεται η σύνθεση του συμβουλίου και το πρόγραμμα των συνεδριάσεων με δυνατότητα εξ αποστάσεως συμμετοχής.

Επιπλέον, σημαντική είναι η τροποποίηση της σύνθεσης της Επιτροπής Εισαγωγικού Διαγωνισμού για τη Διοικητική Δικαιοσύνη. Το πρώτο στάδιο του εισαγωγικού διαγωνισμού που διεξάγεται κάθε Σεπτέμβριο καλύπτει τρεις κατευθύνσεις, τη Διοικητική Δικαιοσύνη, την Πολιτική και Ποινική και την κατεύθυνση των Εισαγγελέων. Περιγράφονται λεπτομερώς η διαδικασία των εξετάσεων, τα στάδια της κατάρτισης, η αξιολόγηση και η κατανομή των θέσεων, όπως και η δυνατότητα αναβαθμολόγησης. Η εγγραφή των επιτυχόντων γίνεται με βάση τη σειρά κατάταξης, οι υποψήφιοι του ειδικού πίνακα με προσαύξηση βαθμού δεσμεύονται να υπηρετήσουν τουλάχιστον δέκα χρόνια στην περιοχή κατάταξής τους.

Εισάγεται η δυνατότητα υποβολής ηλεκτρονικών αιτήσεων για θέσεις δικαστικών υπαλλήλων σε απομακρυσμένες περιοχές. Περιγράφονται οι σχετικές ενότητες στις οποίες εξετάζονται οι εκπαιδευόμενοι κατά τη διάρκεια της φοίτησής τους. Η σύνθεση των επιτροπών εξετάσεων εμπλουτίζεται με τη συμμετοχή δικαστικού υπαλλήλου με ειδικότητα στην πληροφορική.

Στο σχέδιο νόμου προτείνεται η κατάργηση της παραγράφου 2 του άρθρου 3 του ν.3626/2003, προσαρμόζοντας έτσι το καθεστώς παραγραφής αδικημάτων Υπουργών στη συνταγματική Αναθεώρηση του 2019. Έτσι καταργείται η ειδική προθεσμία παραγραφής και εφαρμόζονται πλέον οι γενικοί κανόνες του Ποινικού Κώδικα, ανάλογα με τη φύση και τη βαρύτητα του αδικήματος.

Κυρίες και κύριοι συνάδελφοι, στο σχέδιο νόμου με τις τροποποιήσεις που εισάγονται στο νομοθετικό πλαίσιο για την εκδίκαση διοικητικών διαφορών και τη ρύθμιση θεμάτων του Υπουργείου ενισχύεται το σύστημα απονομής δικαιοσύνης και επιτυγχάνεται καλύτερη οργάνωση των διαδικασιών. Οι νέες ρυθμίσεις για τις διοικητικές και ακυρωτικές διαφορές καθορίζουν την αρμοδιότητα των διοικητικών δικαστηρίων, δίνοντας έμφαση στην εκδίκαση διαφορών που αφορούν την εφαρμογή νόμων, τη χορήγηση αδειών, καθώς και διατάξεις αθλητικού ή στρατιωτικού χαρακτήρα. Ενισχύεται η διαδικασία των ενδίκων μέσων με σαφή οριοθέτηση των περιπτώσεων στις οποίες δεν επιτρέπεται άσκηση έφεσης. Παράλληλα, συγκεκριμένες διαφορές παραπέμπονται πλέον απευθείας στο διοικητικό εφετείο.

Στον τομέα της υπηρεσιακής κατάστασης των δικαστικών υπαλλήλων εισάγονται ουσιαστικές βελτιώσεις. Καθιερώνεται απόλυτη προτεραιότητα στην τοποθέτηση των εκπαιδευόμενων υπαλλήλων που είναι γονείς με τρία ή περισσότερα τέκνα. Περιορίζονται οι αποσπάσεις υπαλλήλων, με στόχο να καλυφθούν ανάγκες σε περιοχές, όπως τα νησιά ή για συγκεκριμένες κατηγορίες υπαλλήλων.

Στις διοικητικές διαδικασίες οι τροποποιήσεις που γίνονται διευκολύνουν την έκδοση διαταγών πληρωμής, προσδιορίζοντας τα αρμόδια δικαστήρια και τη διαδικασία κατάθεσης των αιτήσεων για τα ειδικά πρωτοδικεία και εφετεία. Η κατάθεση προσφυγής μαζί με την εκδίκαση των διαφορών που αφορούν την εφαρμογή των νέων διατάξεων είναι κρίσιμη για την ταχύτητα των διαδικασιών και την απονομή δικαιοσύνης, επισημαίνοντας έτσι τη σημασία του νέου νομοθετικού πλαισίου για την αποδοτικότητα της δικαιοσύνης.

Εκτός αυτού, στο νομοσχέδιο προβάλλεται η θωράκιση του θεσμού της παρένθετης μητρότητας, ενισχύεται η ασφάλεια δικαίου με τροποποίηση στο άρθρο 1458 του Αστικού Κώδικα. Ενισχύεται η ταχύτητα απονομής της δικαιοσύνης μέσω της αύξησης κατά τριάντα των οργανικών θέσεων δικαστικών λειτουργών με βαθμό εφέτη στην Πολιτική και Ποινική Δικαιοσύνη, επιτρέποντας την καλύτερη κατανομή του δικαστικού φόρτου.

Για την προστασία των ανηλίκων θυμάτων κακοποίησης επεκτείνεται η διαδικασία ίδρυσης «Σπιτιών του Παιδιού» σε όλες τις εφετειακές περιφέρειες, διασφαλίζοντας ευρύτερη γεωγραφική κάλυψη και εξειδικευμένη υποστήριξη.

Τέλος, ενισχύεται η δημόσια ασφάλιση με τη θέσπιση της δυνατότητας άμεσης δημοσιοποίησης των στοιχείων καταζητούμενων δραστών κακουργηματικών πράξεων κατόπιν εισαγγελικής διάταξης για την πρόληψη και την προστασία του κοινωνικού συνόλου.

Κυρίες και κύριοι συνάδελφοι, στο σχέδιο νόμου εισάγονται παρεμβάσεις που συνιστούν ένα ουσιαστικό βήμα προς την αναβάθμιση της Εθνικής Σχολής Δικαστικών Λειτουργών. Στόχος η καλύτερη δυνατή εκπαίδευση των νέων λειτουργών και η συγκρότηση ενός δικαστικού σώματος με επάρκεια, αξιοπιστία και θεσμική ευθύνη. Με το παρόν σχέδιο νόμου η Κυβέρνηση τηρώντας τις δεσμεύσεις της προχωρά εμπράκτως στην ενίσχυση του θεσμικού κύρους της δικαιοσύνης, ανταποκρινόμενη με συνέπεια στην ανάγκη ενός σύγχρονου, λειτουργικού και δίκαιου δικαστικού συστήματος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Πλεύρης έχει τον λόγο και αμέσως μετά ο κ. Ηλιόπουλος.

Ορίστε, κύριε συνάδελφε, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, το παρόν νομοσχέδιο είναι μία συνέχεια σειράς νομοσχεδίων του Υπουργείου Δικαιοσύνης, όπου ο Υπουργός μαζί με τον Υφυπουργό προσπαθούν να κάνουν όλες τις παρεμβάσεις για τον εκσυγχρονισμό της δικαιοσύνης σε όλα τα επίπεδα. Πρόκειται για παρεμβάσεις οι οποίες δεν είχαν γίνει για πάρα πολλά έτη, όπως ήταν ο δικαστικός χάρτης, διορθώσεις και αναμόρφωση στον Ποινικό Κώδικα και στον Κώδικα Ποινικής Δικονομίας, για να αρθούν οι συνέπειες του Ποινικού Κώδικα του 2019, παρεμβάσεις που έχουν γίνει σε όλα τα επίπεδα των κωδίκων.

Σήμερα ερχόμαστε να πραγματευτούμε ένα πολύ σημαντικό θέμα που συνδυάζεται με τις διατάξεις για την αναβάθμιση της Εθνικής Σχολής Δικαστών και η εισηγήτριά μας αναφέρθηκε σε όλες αυτές τις παρεμβάσεις οι οποίες γίνονται με σκοπό αυτή τη στιγμή να έχουμε καλύτερη εκπαίδευση στους δικαστές μας, που αυτό στη συνέχεια μπορεί να βοηθήσει και σε πολύ καλύτερη διαδικασία για την έκδοση αποφάσεων.

Παράλληλα, το νομοσχέδιο πραγματεύεται μια σειρά από διατάξεις που αφορούν και τους δικαστικούς επιμελητές και τους συμβολαιογράφους και δικηγόρους και φυσικά, τον Οργανισμό των Δικαστηρίων, με παρεμβάσεις που κατά βάση εκσυγχρονίζουν και όλο το πλαίσιο μετά τις αλλαγές οι οποίες έγιναν και με την κατάργηση των ειρηνοδικείων και τον νέο δικαστικό χάρτη.

Θα σταθώ κυρίως σε μια σειρά από διατάξεις που αποτέλεσαν αντικείμενο κριτικής και από την Αντιπολίτευση, αλλά -αν θέλετε- έχουν και έναν χαρακτήρα που άνοιξε πολύ τη συζήτηση και στον δημόσιο διάλογο.

Άκουσα με πολύ μεγάλη προσοχή μία κριτική η οποία γίνεται αναφορικά με το σκέλος της προσωρινής κράτησης και τη δυνατότητα η οποία δίνεται αυτή τη στιγμή στον εισαγγελέα εφετών να μπορεί να κάνει προσφυγή στο Δικαστικό Συμβούλιο, σε περίπτωση που κρίνει βλέποντας τον φάκελο ότι δεν αρκούν οι περιοριστικοί όροι που έχουν τεθεί και θα πρέπει να υπάρξει το μέτρο της προσωρινής κράτησης.

Άκουσα μία κριτική και από τον κ. Μάντζο και από τον κ. Τζανακόπουλο προς αυτή την κατεύθυνση, ότι συνιστά έναν ποινικό λαϊκισμό. Παράλληλα, έθεσαν ένα ερώτημα -και ο κ. Ξανθόπουλος, αν δεν κάνω λάθος- για ποιον λόγο να μη δίνεται αυτή η δυνατότητα, από τη στιγμή που θέλουμε εμείς να είναι σε ένα πλαίσιο -αν θέλετε- ελέγχου και ασφάλειας δικαίου, αντίστοιχα ο εισαγγελέας εφετών να μπορεί να παρεμβαίνει, αν κρίνει ότι από τους όρους και τις προϋποθέσεις δεν θα έπρεπε να επιβληθεί προσωρινή κράτηση και θα έπρεπε να επιβληθούν περιοριστικοί όροι.

Θεωρώ ότι εδώ έχουμε την εξής ιδιαιτερότητα: Πράγματι στη διαδικασία της προσωρινής κράτησης είναι πάρα πολύ έντονο το υποκειμενικό στοιχείο το οποίο κυριαρχεί, καθώς σε ένα σύντομο χρονικό διάστημα θα πρέπει ο εισαγγελέας μαζί με τον ανακριτή να αξιολογήσουν ένα πρόσωπο -που συνήθως είναι περιπτώσεις όπου έχει γίνει αυτόφωρη σύλληψη, άρα, σε πολύ μικρό χρονικό πλαίσιο- για το αν θα πρέπει να έχουμε προσωρινή κράτηση ή περιοριστικούς όρους.

Ενώ δογματικά αυτό που λέτε έχει μία βάση, από τη στιγμή που δίνεται αυτή η δυνατότητα για το επιβαρυντικό μέτρο, γιατί δεν γίνεται και για το μέτρο της απλής, όταν θεωρεί ότι είναι αυστηρή η προσωρινή κράτηση, η μεγάλη διαφορά, κυρίες και κύριοι συνάδελφοι, είναι ότι αυτή η δυνατότητα υπάρχει αυτή τη στιγμή στον κατηγορούμενο. Δηλαδή, στην πραγματικότητα, με το δίκαιο που έχουμε τώρα, ο κατηγορούμενος, ο οποίος θεωρεί ότι πλήττεται και αδίκως έχει δεχθεί τον επαχθή όρο της προσωρινής κράτησης, έχει τη δυνατότητα να κάνει προσφυγή στο συμβούλιο.

Τέτοια διαδικασία δεν υπάρχει, όταν έχουμε προσωρινή κράτηση. Και ως νομικός οφείλω να πω ότι πολλές φορές αισθανόμαστε, αν θέλετε, κάπως αμήχανα να επιβάλλονται πειθαρχικοί έλεγχοι σε δικαστές, επειδή αξιολογικά έκριναν ότι στη συγκεκριμένη περίπτωση δεν χωρά προσωρινή κράτηση και ότι πρέπει να επιβληθούν απλώς περιοριστικοί όροι. Οπότε, έρχεται εδώ το Υπουργείο και κάνει μια παρέμβαση που νομίζω ότι τελικά είναι προς όφελος όλων των πλευρών. Η παρέμβαση αφορά -και φαντάζομαι ότι αυτό θα εφαρμόζεται σε εξαιρετικές περιπτώσεις- το εξής: Όταν υπάρχει μία περίπτωση στην οποία φαίνεται προδήλως ότι έχει γίνει μια εσφαλμένη κρίση και αυτή η κρίση στην πραγματικότητα είναι ανεξέλεγκτη σε οποιοδήποτε άλλο στάδιο, γιατί ο ίδιος ο εισαγγελέας και ο ανακριτής δεν θα μπορέσουν σε κανένα επόμενο στάδιο να παρέμβουν, παρά μόνο όταν θα έχουμε έκδοση βουλεύματος. Και αν τυχόν κρίνει εκείνη τη στιγμή το συμβούλιο, θα είναι πολύ δύσκολο να την επιβάλλει όταν δεν θα έχει επιβληθεί η προσωρινή κράτηση, έρχεται, λοιπόν, να δώσει τη δυνατότητα παρέμβασης στον Εισαγγελέα Εφετών, κάτι που πιστεύω ότι δεν πρέπει να φοβηθούμε.

Παράλληλα, έγινε μια μεγάλη κουβέντα για το άρθρο 62, που αφορά στην αποσβεστική προθεσμία. Εδώ, λοιπόν, θεωρώ -και εδώ πρέπει να είναι σταθερή η βούληση όλη της Βουλής- ότι με την αλλαγή του Συντάγματος δεν τυγχάνει εφαρμογής ο εφαρμοστικός νόμος. Και αυτό συμβαίνει όχι γιατί το λέμε εδώ, αλλά γιατί ο εφαρμοστικός νόμος, ο οποίος ουσιαστικά επαναλάμβανε την αποσβεστική προθεσμία, είχε την υποχρέωση να την προβλέψει από το προηγούμενο Σύνταγμα, γιατί προβλεπόταν απευθείας από το Σύνταγμα.

Υπάρχει και ο αντίλογος που λέει ότι ναι μεν καταργήθηκε η αποσβεστική προθεσμία από το Σύνταγμα, αλλά από τη στιγμή που παραμένει στον εφαρμοστικό νόμο, δεν έχει πια την συνταγματική περιωπής προστασία ως αποσβεστική προθεσμία, αλλά προστατεύεται από τον απλό νόμο. Όμως, στη συγκεκριμένη περίπτωση ο απλός νόμος είναι ευθέως αντίθετος με τη συνταγματική αλλαγή που έγινε και προδήλως δεν εφαρμόζεται.

Όμως, αυτή η κουβέντα άνοιξε στη θεωρία και επειδή στη θεωρία και ειδικά από την πλευρά του Ποινικού Δικαίου υποστηρίζονται και θέσεις, όπως ότι κατά την εφαρμογή του ευμενέστερου νόμου μπορεί και να ισχύει, πολύ ορθώς ερχόμαστε εδώ πέρα πράγματι εκ του περισσού -κάτι που τονίζουμε και γι’ αυτό δεν ερχόμαστε σε μια τυπική κατάργηση, αλλά κάνουμε μία ερμηνευτική διαδικασία-, ώστε να λύσουμε αυτό το πρόβλημα, προκειμένου να μην υπάρξει σε κανένα επίπεδο η οποιαδήποτε τέτοια συζήτηση.

Τώρα όσον αφορά το αν αυτό έπρεπε ή δεν έπρεπε να γίνει συγχρόνως τότε, είναι μια κουβέντα που μπορούμε να την κάνουμε. Ωστόσο, στην πραγματικότητα θα πρέπει να είναι η Βουλή σύσσωμη να είναι σύμφωνη ότι από την αλλαγή του Συντάγματος έχει καταργηθεί η αποσβεστική προθεσμία.

Και αυτή την αλλαγή του Συντάγματος την επέφερε στη δεύτερη συνταγματική προσπάθεια -στην πρώτη συμφώνησαν και τα άλλα κόμματα- η Πλειοψηφία η οποία είναι η μοναδική αυτή τη στιγμή που -σε εισαγωγικά- «πλήττεται» από αυτή την αλλαγή, γιατί όλα τα αδικήματα των προηγούμενων κυβερνήσεων του 2019 έχουν υποπέσει στην αποσβεστική προθεσμία, κάτι που αφορά κυρίως ανθρώπους οι οποίοι με ευκολία έρχονται εδώ για να δείξουν ότι έχουν θάρρος να πάνε παρακάτω γνωρίζοντας ότι τα αδικήματά τους έχουν παραγραφεί.

Πολύ μεγάλη συζήτηση έγινε για το κομμάτι της παρένθετης μητέρας. Εδώ πρέπει να καταλάβουμε τι ισχύει στην παρένθετη κύηση και να ξεχάσουμε το θέμα ομόφυλα ζευγάρια. Στην πορεία θα έρθουμε και σε αυτό. Αυτή τη στιγμή η ιατρικώς υποβοηθούμενη αναπαραγωγή επιτρέπεται μόνο για ιατρική αδυναμία. Η παρένθετη μητέρα είναι μόνο για ιατρική αδυναμία. Εάν μια γυναίκα, λόγου χάριν, δεν έχει ιατρικό πρόβλημα και θέλει αύριο το πρωί για να μην χάσει τη δουλειά της, να μη χάσει την καριέρα της, να αισθάνεται ότι δεν θέλει να υποστεί τις συνέπειες στο σώμα της και πει ότι πάω σε παρένθετη μητέρα, ο νομοθέτης το απαγορεύει και σωστά. Διότι μετά πάμε σε μια διαδικασία -και αυτή ήταν ουσιαστικά η πρόταση του ΣΥΡΙΖΑ επί Προέδρου Κασσελάκη- κατά την οποία η γυναίκα αντιμετωπίζεται όχι ως μία αλτρουιστική σχέση που πάει να βοηθήσει μια άλλη γυναίκα που δεν μπορεί να κάνει παιδιά, αλλά ως ένας άνθρωπος που μπορεί παραγγέλνει παιδιά.

Υπήρξε κατάχρηση στο θέμα της παρένθετης μητέρας; Υπήρξε και υπάρχει. Και αυτό γίνεται και είμαστε από τις πολύ λίγες χώρες που γίνεται, διότι κυρίως σε άλλες ευρωπαϊκές χώρες, λόγω και της επιρροής που έχει και η Καθολική Εκκλησία σε όλα αυτά τα θέματα, δεν επιθυμούν να έχουν καθόλου την παρένθετη μητέρα.

Ενώ, λοιπόν, θέλαμε να έχουμε έναν νόμο που να είναι ευέλικτος, λόγω της κατάχρησης, έρχεται εδώ και προστατεύει το πρώτο κομμάτι με την κατοικία. Οπότε, στην πραγματικότητα το περιορίζει πια μόνο για τους κατοίκους εδώ. Και όταν λέμε «κατοικία», προφανώς εννοούμε τη μόνιμη κατοικία. Είναι νομικός όρος και άρα, κλείνει ένα παράθυρο που υπήρχε.

Όμως, δημιουργήθηκε και ένα άλλο παράθυρο. Η σαφέστατη βούληση αυτής της Κυβέρνησης όταν έφερε τον νόμο για την ισότητα του γάμου -και συνεχίζω να πιστεύω ότι είναι ένας λανθασμένος νόμος που δεν θα έπρεπε να έχει ψηφιστεί από την Εθνική Αντιπροσωπεία, και εγώ δεν ψήφισα τον συγκεκριμένο νόμο- ήταν ότι δεν θα ισχύσει η παρένθετη κύηση στα ομόφυλα ζευγάρια.

Υπήρξαν κάποιες αποφάσεις που πήγαν να συνδυάσουν -ακούστε τώρα τι!- ότι δύο άνδρες δεν μπορούμε να κάνουμε παιδί όχι γιατί είναι κάτι που το λέει η φύση, αλλά γιατί είναι κατά διασταλτική ερμηνεία ιατρικός λόγος. Προκειμένου, λοιπόν, να πάει να δημιουργηθεί μια νομολογία που δεν δημιουργήθηκε, αυτές οι αποφάσεις έπεσαν στην πορεία. Όμως, εκεί πέρα που, κατά την άποψή μου, δεν χρειάζεται κάποιος να ξέρει νομικά, αλλά ακόμα και απλή ανάγνωση να ξέρει, δεν θα μπορούσε να βγάλει τέτοια απόφαση. Όμως, προφανώς ιδεοληπτικά επειδή υπήρξαν και δικαστές που είπαν ότι εμείς θα το ξεπεράσουμε αυτό και θα πούμε ότι οι δύο άντρες δεν μπορούν να κάνουν παιδί όχι επειδή αυτό δεν μπορεί να γίνει από τη φύση, αλλά επειδή έχουν ιατρικό πρόβλημα, προφανώς έρχεται εδώ το Υπουργείο και καλύπτει αυτό το θέμα, για να μην υπάρχουν αυτές οι κακές αποφάσεις.

Και επειδή όλη η ιατρικώς υποβοηθούμενη αναπαραγωγή στηρίζεται στο να είναι κοντά στη φυσική πράξη, γι’ αυτό βλέπετε ότι υπάρχει διαφορετική αντιμετώπιση στις γυναίκες σε σχέση με τους άνδρες. Η γυναίκα, δηλαδή, έχει όριο ηλικίας για την υποβοηθούμενη αναπαραγωγή. Ο άνδρας δεν έχει, γιατί σου λέει ότι και στη φύση υπάρχει ένα όριο ηλικίας. Εκεί έλεγαν ότι είναι θέμα ισότητας. Δεν είναι. Αντίστοιχα, και στην παρένθετη, αν μία γυναίκα που είναι μόνη της έχει το πρόβλημα -όχι σε ομόφυλο ζευγάρι, αυτό δεν το επιτρέπει ο νόμος στο ομόφυλο ζευγάρι- αν έβρισκε έναν άντρα, θα μπορούσε να πάει να κάνει ένα παιδί. Δεν θα την υποχρέωνε δηλαδή κάποιος να είναι σε σχέση για να μπορεί να κάνει παιδί. Αυτή τη δυνατότητα, αν έχει ιατρική αδυναμία, δεν της το απαγορεύει κανείς. Για τον μοναχικό άντρα, όπως λένε, ή για τον άνδρα που είναι όμως σε ομοφυλοφιλική σχέση, προφανώς δεν συντρέχει ο όρος της ιατρικής αδυναμίας για να έχει παρένθετη μητέρα.

Άρα, σε έναν, κατά την άποψή μου, κακό νόμο -μιλώντας όχι τώρα ως Κοινοβουλευτικός, αλλά ως Βουλευτής της Νέας Δημοκρατίας που δεν ψήφισε την ισότητα του γάμου- υπήρξε μια σωστή κατεύθυνση, ότι δεν θα δίνεται η δυνατότητα της παρένθετης κύησης στα ομόφυλα ζευγάρια. Κάποιοι προσπάθησαν να βρουν ένα τέτοιο παράθυρο εκεί πέρα με κακές δικαστικές αποφάσεις και αυτό έρχεται και κλείνει οριστικά από το Υπουργείο Δικαιοσύνης.

Θα ήθελα να πω δύο λόγια για την τροπολογία. Κυρίες και κύριοι συνάδελφοι, δείτε την τροπολογία, γιατί νομίζω ότι αναφέρεστε σε ένα τελείως διαφορετικό πλαίσιο. Ας δούμε τι κάνει αυτή η τροπολογία πρώτα απ’ όλα. Στο κομμάτι των χωρών που φορολογικά δεν έχουμε συνεργασία, άρα θεωρούνται φορολογικοί παράδεισοι και είναι εξωχώριες εταιρείες, αλλάζει προς το χειρότερο, γιατί σήμερα δεν μπορεί μια σειρά από πρόσωπα να έχουν και δεν μπορεί να έχουν και με παρένθετα πρόσωπα. Ενδεικτικά, ως παρένθετα πρόσωπα αναφέρεται η γυναίκα, η γυναίκα εν διαστάσει, ο σύζυγος ή η σύζυγος εν διαστάσει, τα παιδιά. Αυτά, ενδεικτικά.

Τι κάνει τώρα ο νόμος; Αυτό το κάνει απόλυτο. Σου λέει όχι μόνο ενδεικτικά όπου κάποιος θα μπορούσε να αποδείξει «Παιδιά, δεν είναι παρένθετο, άρα μπορεί να την έχει», αλλά τώρα ευθέως με την αλλαγή που έρχεται στην παράγραφο 2 στο τέλος που λέει ρητώς για τα πρόσωπα 1 και 4, τους απαγορεύει. Άρα, δεν μπορούν να έχουν καθόλου, ακόμα κι αν δεν είναι παρένθετα, για θέματα διαφάνειας.

Αυτό το οποίο αλλάζει είναι στην παράγραφο 1. Η παράγραφος 1 αναφέρεται πια στις εταιρείες αλλοδαπής, με τις οποίες όμως συνεργαζόμαστε φορολογικά και υπήρχε ένα φοβερά αυστηρό πλαίσιο, όπου κάποιος δεν θα μπορούσε να λειτουργήσει επιχειρηματικά με κανονική εταιρεία, στη Γερμανία λόγου χάρη, αποκλειστικά και μόνο επειδή μπορεί να έχει μια συγγενική σχέση.

Άρα, είναι ξεκάθαρο ότι αυστηροποιείται ως προς το κομμάτι που μας ενδιαφέρει στον έλεγχο και αντιθέτως εξορθολογίζεται σε ένα πλαίσιο το οποίο ούτως η άλλως το ελέγχουμε, γιατί έχουμε την πρόσβαση και τη φορολογική συνεργασία.

Κλείνω, κύριε Πρόεδρε, με κάτι που μου έκανε φοβερή εντύπωση και ειπώθηκε και από τον Πρόεδρο της Νέας Αριστεράς και από την εισηγήτρια της Πλεύσης Ελευθερίας. Καλέσατε εδώ πέρα τον Υπουργό Δικαιοσύνης να κάνει παρέμβαση υπέρ του Νίκου Ρωμανού! Έρχεστε εδώ πέρα και του λέτε «Τι έχετε να πείτε που παραμένει προφυλακισμένος για ένα δακτυλικό αποτύπωμα;».

Ζητάτε από τον Υπουργό Δικαιοσύνης να παρεμβαίνει σε ανοιχτές ποινικές υποθέσεις; Μα, αυτό ζητάτε, όταν έρχεστε και του λέτε «Τι κάνετε;». Θα αξιολογήσει τους όρους της προσωρινής κράτησης και πριν λέγατε να μην μπορεί να γίνει και μια προσφυγή;

Και για να συνεννοηθούμε, προφανώς το τεκμήριο αθωότητας ισχύει για όλους. Και για όλους όσοι προφυλακίζονται ως προσωρινώς κρατούμενοι ισχύει το τεκμήριο αθωότητας. Η προσωρινή κράτηση μπαίνει με κάποιους όρους. Οι όροι αυτοί κρίνονται. Εσείς έχετε βγάλει απόφαση ότι είναι αθώος και κακώς είναι προσωρινά κρατούμενος. Προσωρινά κρατούμενος είναι, προφανώς, όπως ορίζει και ο νόμος, γιατί εξετάζονται και συναφείς πράξεις που μπορεί να έχουν λάβει χώρα. Το συγκεκριμένο πρόσωπο που για τη συγκεκριμένη υπόθεση, προφανώς, έχει το τεκμήριο αθωότητας, έχει καταδικαστεί για κακούργημα. Στο παρελθόν έχει καταδικαστεί αμετάκλητα για κακούργημα. Το γνωρίζετε αυτό, φαντάζομαι.

Με συγχωρείτε, λοιπόν, ένας ποινικός δικαστής που θα πάρει έναν φάκελο και θα δει έναν καταδικασμένο για κακούργημα, που του έχει ασκηθεί ποινική δίωξη, πιστεύετε ότι κάνει πολιτική δίωξη αν υπάρχει ένα αποτύπωμα ή προηγούμενη καταδίκη και αξιολογήσει με κάποια στοιχεία ότι πρέπει να είναι προσωρινός κρατούμενος; Δεν σας βλέπω να έρχεστε εδώ πέρα και να παίρνετε το σύνολο των προσωρινών κρατουμένων και να ανοίγετε τους φακέλους και να ζητάτε παρέμβαση. Οι παρεμβάσεις από την Αριστερά είναι σε συγκεκριμένες περιπτώσεις. Θίγονταν τα δικαιώματα του Κουφοντίνα. Εδώ θυμάμαι σε όλη την προηγούμενη θητεία ακούγαμε «έκανε απεργία πείνας ο Κουφοντίνας και θα πεθάνει». Και να μεταφέρεται πόνος από την Αριστερά εκεί πέρα. Τώρα, το ίδιο για τον Ρωμανό. Αν ο άνθρωπος είναι αθώος -και μακάρι να είναι αθώος- προφανώς θα περάσει όλη τη διαδικασία και αν αδίκως έχει τεθεί προσωρινά κρατούμενος -υπάρχουν κι άλλοι άνθρωποι που έχουν υποστεί, δυστυχώς, αυτή τη βάσανο, είναι το μεγάλο μειονέκτημα της προσωρινής κράτησης και γι’ αυτό επιλέγεται να είναι η εξαίρεση και να μην είναι ο κανόνας- πράγματι υπάρχουν και οι διαδικασίες αποζημίωσης.

Όμως, εσείς έχετε βγάλει από πριν απόφαση ότι είναι πολιτική η δίωξη και ότι ένας άνθρωπος που έχει καταδικαστεί για κακούργημα αυτή τη στιγμή επειδή υπάρχει ένα αποτύπωμα, δεν είναι λόγος για προσωρινή κράτηση και ότι πρέπει ο Υπουργός Δικαιοσύνης να πάει να παρέμβει για να διορθώσει αυτήν την αδικία.

Με συγχωρείτε, αλλά δεν έχετε αντιληφθεί τη διάκριση των εξουσιών. Εσείς ζητάτε παρέμβαση στη δικαιοσύνη και, προφανώς, η επιλεκτική σας παρέμβαση για άτομα τα οποία έχουν καταδικαστεί για ποινικά αδικήματα αλλά έχουν ένα συγκεκριμένο ιδεολογικό προφίλ, δείχνει κατά βάση ότι την επιλογή σας για τα δικαιώματα των κατηγορουμένων δεν την κάνετε με γνώμονα τα δικαιώματα των κατηγορουμένων, αλλά με γνώμονα την ιδεολογική τους προέλευση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ηλιόπουλος έχει τον λόγο και ακολουθεί ο κ. Καζαμίας.

Μετά θα μιλήσει ο κύριος Υπουργός και κλείνει η διαδικασία. Αν υπάρχουν κάποιοι που θέλουν να έχουν δευτερολογία, θα την κάνουν.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Να τα βάλουμε λίγο με τη σειρά. Ξεκινώ από το «πόρισμα Καρώνη», γιατί είναι ένα από τα κεντρικά σημερινά ζητήματα. Τι γράφει μέσα το πόρισμα; Το λέω για να ξέρουμε τι γράφει το πόρισμα σε σχέση με αυτά που λέτε. Πρώτα απ’ όλα, το πόρισμα αναφέρεται στην ανεπάρκεια δειγμάτων. Ανεπάρκεια δειγμάτων από πού; Από τον χώρο όπου έγινε η σύγκρουση. Τι σημαίνει «ανεπάρκεια δειγμάτων»; Σημαίνει ότι κάποιοι αλλοίωσαν τον χώρο. Αυτή είναι η βάση πάνω στην οποία ισχυρίζεται όλα όσα ισχυρίζεται.

Και ρωτάω τώρα εδώ το εξής: Είναι έγκλημα ή δεν είναι έγκλημα η αλλοίωση του χώρου; Ποιος έλεγε ψέματα, όταν και εσείς, κύριε Φλωρίδη, λέγατε ότι δεν έγινε αλλοίωση του χώρου, αλλά μετά όταν συζητήσαμε για τον κ. Τριαντόπουλο ήρθατε εδώ και είπατε «Ναι, έγινε αλλοίωση του χώρου, αλλά δεν έγινε με δόλο και δεν υπήρξε εντολή»; Είστε η πρώτη Κυβέρνηση η οποία για έγκλημα με πενήντα επτά νεκρούς ζητάτε απαλλαγή λόγω βλακείας. Αυτό ζητήσατε. Λέτε ότι δεν καταλάβατε ότι κάνατε αλλοίωση του χώρου. Αυτό ζητήσατε. Να είναι καθαρό τι ζητήσατε. Άρα, κεντρικό ψέμα.

Κεντρικό ψέμα ήταν, επίσης, από την πρώτη μέρα όταν ο Κυριάκος Μητσοτάκης είπε ότι όλα ήταν ένα ανθρώπινο λάθος. Αν όλα ήταν ένα ανθρώπινο λάθος, από τη στιγμή που απομακρύνθηκε το δικό σας βύσμα, ο μοιραίος σταθμάρχης, τα τρένα θα ήταν ασφαλή. Γιατί δεν υπάρχει ασφάλεια στα τρένα και την υπόσχεστε για το 2027; Διότι δεν ήταν όλα ανθρώπινο λάθος.

Σε ό,τι σχετίζεται με τα Τέμπη, τα ψέματα που έχουν ταλαιπωρήσει τη χώρα, όπως είπατε, κύριε Φλωρίδη, ξεκινάνε από εσάς.

Τι άλλο λέει το πόρισμα; Αφού λέει στη σελίδα 22 «Έλαια σιλικόνης σε φυσιολογικές συνθήκες δεν μπορούν να σχηματίσουν πυρόσφαιρα», μετά λέει «Είναι ένα πιθανό ενδεχόμενο». Ξέρουμε ελληνικά τι σημαίνει «Είναι ένα πιθανό ενδεχόμενο»; Είναι σαν να λέω εγώ ότι είναι ένα πιθανό ενδεχόμενο ο κ. Πλεύρης να γίνει κάποτε καθολικός. Λέω εγώ τώρα! Είπατε για την καθολική εκκλησία. Λέω ότι είναι ένα πιθανό ενδεχόμενο να γίνει κάποτε. Αυτή είναι η αξία των φράσεων που χρησιμοποιούνται.

Είναι σαν να λέω εγώ, κύριε Φλωρίδη, ότι είναι ένα πιθανό ενδεχόμενο κάποτε να αισθανθείτε ντροπή γι’ αυτά που έχετε πει. Δεν το θεωρώ πολύ πιθανό ενδεχόμενο. Είστε άνοιωθος. Σας λείπει κάποιο γονίδιο της ντροπής.

Άρα, έχοντας πει όλα αυτά και αφού τα λέτε, μάλιστα, για ένα πόρισμα κόντρα στο πόρισμα του ΕΔΟΑΣΑΑΜ που εσείς λέγατε ότι είναι το Ευαγγέλιο, αναρωτιέμαι ποιοι είναι οι ψεύτες που έχουν ταλαιπωρήσει τη χώρα. Πολύ ατυχής επιλογή λέξεων, γιατί αν κάτι έχει ταλαιπωρήσει τη χώρα -το ξαναλέω- είναι το ότι έχουμε πενήντα επτά νεκρούς και δύο χρόνια μετά δεν έχουμε απαντήσεις και δικαιοσύνη!

Έρχομαι γρήγορα να σχολιάσω δύο ζητήματα στις τροπολογίες. Σχετικά με τον ΝΟΚ, τι κάνει η τροπολογία σας; Φτιάχνετε τρεις κατηγορίες, μία για αυτούς που πριν τις 11 Δεκεμβρίου του 2024 είχαν ξεκινήσει εργασίες, μία γι’ αυτούς που δεν είχαν ξεκινήσει και μία γι’ αυτούς που είχαν ξεκινήσει, αλλά υπήρχαν προσφυγές. Είναι τρεις κατηγορίες άδικες, στις οποίες μάλιστα δεν ξεκαθαρίζετε τι σημαίνει «Έχουν ξεκινήσει εργασίες». Περιμένουμε να ξεκαθαρίσετε τι σημαίνει «Έχουν ξεκινήσει εργασίες», γιατί αν πάτε σε μια πολεοδομία ή σε έναν μηχανικό, διαφορετικά καταλαβαίνει ο καθένας τι σημαίνει «Έχουν ξεκινήσει εργασίες».

Την ίδια στιγμή, βέβαια, μέσα από Ειδικά Τοπικά Πολεοδομικά, μέσα από Τοπικά Πολεοδομικά και Ειδικές Ζώνες Κινήτρων θα δίνετε όλα αυτά τα μπόνους. Τι κάνετε και στο συγκεκριμένο; Κάνετε πολιτική real estate. Αυτό κάνετε. Θα έπρεπε να συζητάμε για συνολική αναθεώρηση του ΝΟΚ και όχι για μία βραδινή τροπολογία, όπως συνηθίζετε. Θα έπρεπε να συζητάμε για μία πολιτική η οποία λαμβάνει υπ’ όψιν της τι σημαίνει «κλιματική κρίση», γιατί πάλι στην επόμενη αρνητική κατάσταση θα λέτε «η κλιματική κρίση» και «η κλιματική κρίση». Και την ίδια στιγμή που λέτε για κλιματική κρίση, η γραμμή είναι «παντού τσιμέντο» -το βλέπουμε στη ΔΕΘ, το βλέπουμε σε όλα- και πολιτική μόνο για real estate, είτε αυτό είναι Airbnb, είτε αυτό είναι Golden Visa.

Έρχομαι στο ζήτημα του «Πόθεν Έσχες». Χρησιμοποίησε μια ενδιαφέρουσα λέξη ο κ. Πλεύρης, ο Κοινοβουλευτικός σας Εκπρόσωπος. Λέει ότι είναι εξορθολογισμός. Έχετε όντως δείξει πολλά δείγματα εξορθολογισμού. Υπενθυμίζω ότι είστε το κόμμα το οποίο χρωστάει 500 εκατομμύρια στις τράπεζες, γραμμένα στην άμμο. Έχετε ένα Υπουργικό Συμβούλιο, το οποίο αθροιστικά χρωστάει περίπου 7 εκατομμύρια στις τράπεζες. Θα έπρεπε σήμερα να συζητάμε για το πολιτικό χρήμα και πώς στο «Πόθεν Έσχες» θα εμφανίζονται και οι ρυθμίσεις που έχουν τα πολιτικά πρόσωπα απέναντι στις τράπεζες.

Είστε, επίσης, το κόμμα που έχετε φτιάξει έναν μηχανισμό προπαγάνδας. Δεν με νοιάζει ο μηχανισμός προπαγάνδας. Με νοιάζει ότι το έχετε κάνει με τριγωνικές συναλλαγές. Μιλάμε, δηλαδή, για κομματικά στελέχη τα οποία εργάζονται σε ιδιωτική εταιρεία και τα οποία δουλεύουν για το κόμμα, με ένα σύστημα εταιρειών τα οποία έχουν προνομιακή πρόσβαση στο δημόσιο χρήμα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σας το έχουμε ξαναπεί. Η Λεπέν καταδικάστηκε για το 1/10 αυτών που έχετε κάνει. Άρα, αυτό εξορθολογισμός δεν είναι. Είναι άλλη μια νυχτερινή τρύπα.

Να πω και μία φράση για την παρενθεσία. Σας ευχαριστούμε πολύ γι’ αυτήν την τροπολογία που φέρνετε. Είναι τόσο χοντροκομμένη και τόσο ατσούμπαλη που θα καταδικαστεί η χώρα στα ευρωπαϊκά δικαστήρια. Προφανώς, δεν θα τα πληρώσετε από την τσέπη σας, αλλά θα καταδικαστεί η χώρα και τότε θα παρθεί ένας άλλος δρόμος.

Σε σχέση με το ζήτημα της αποσβεστικής προθεσμίας, είναι πολύ ενδιαφέρον το επιχείρημα που χρησιμοποίησε ο κ. Πλεύρης. Είπε ότι έχουμε έναν απλό νόμο ο οποίος έρχεται σε αντίθεση με το Σύνταγμα. Άρα, είναι καθαρό το τι ισχύει. Το Σύνταγμα. Θα μπορούσε να είχε γίνει και νωρίτερα, αλλά αφού υπάρχει το Σύνταγμα, δεν ισχύει ο νόμος.

Αναρωτιέμαι αν αυτό το επιχείρημα ισχύει και για το άρθρο 16 και για τον νόμο για τα ιδιωτικά πανεπιστήμια. Εγώ θα το πάρω αυτό το απόσπασμα από τα Πρακτικά. Είναι ένα πολύ ωραίο απόσπασμα που λέει πως όταν έχουμε αυτό το Σύνταγμα, τότε ο νόμος δεν ισχύει. θα είναι ένα πολύ ωραίο επιχείρημα και στους πανεπιστημιακούς που έχουν προσβάλει τον νόμο για τα ιδιωτικά πανεπιστήμια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με το ζήτημα του ποινικού λαϊκισμού που είναι μια διαρκής ένταση και αντιπαράθεση μεταξύ μας, του αυταρχισμού και πολλές φορές των δύο μέτρων και δύο σταθμών. Θέλω να σας ρωτήσω κάτι. Το τελευταίο επεισόδιο στον παροξυσμό του ποινικού λαϊκισμού που έχετε είναι ότι όποιος φοιτητής εμπλέκεται σε επεισόδια θα διαγράφεται με αυτοματοποιημένο τρόπο. Και θέλω να σας ρωτήσω πολύ ειλικρινά. Η εκπαίδευση έκανε κακό στον κ. Βορίδη; Εγώ λέω ότι δεν έκανε κακό ούτε καν στον κ. Βορίδη.

Καλώς, ο φοιτητικός του σύλλογος τον διέγραψε, γιατί ένα συνδικαλιστικό όργανο δεν έχει κανένα λόγο να ανέχεται νεοναζί, ακροδεξιούς κ.λπ.. Θα διαφωνούσα να διαγραφεί ο κ. Βορίδης από φοιτητής. Αλήθεια θα διαφωνούσα, γιατί δεν υπερασπιζόμαστε τα δικαιώματα των κρατουμένων, ή των κατηγορούμενων, ανάλογα με το αν συμφωνούμε. Ακόμη και ο κ. Βορίδης ήταν καλό που δεν διαγράφηκε από τη σχολή του. Κι αυτό το οποίο συζητάμε σήμερα και συζητάτε, είναι πια στοιχεία παροξυσμού. Και ποιοι τα συζητάτε; Εσείς, που καταδικασμένο αστυνομικό για μαστροπεία, τον έχετε ακόμη στο Σώμα. Η υπόθεση της Ηλιούπολης. Πέντε χρόνια φυλακή και υπηρετεί ακόμη κανονικά. Εδώ δεν είστε τόσο αυστηροί. Οι βασανιστές του Μάγγου, με δικαστική απόφαση, υπηρετούν ακόμη στην Αστυνομία. Οι κατηγορούμενοι για τη δολοφονία του Μανιουδάκη, υπηρετούν ακόμη στην Αστυνομία. Για την υπόθεση του Μιχάλη Κατσούρη, του εικοσιεννιάχρονου οπαδού της ΑΕΚ, που δολοφονήθηκε στη Νέα Φιλαδέλφεια, αφού νεοναζί χούλιγκαν είχαν διασχίσει τη μισή χώρα και φτάσανε συνοδεία αστυνομικών έξω από τη Νέα Φιλαδέλφεια, καμία πειθαρχική δίωξη στην Αστυνομία.

Μία φράση για τον Νίκο Ρωμανό και θα κλείσω. Έχουμε έναν άνθρωπο, ο οποίος αυτή τη στιγμή θα κάνει ένα χρόνο φυλακή για μισό αποτύπωμα του παράμεσου -ούτε καν ολόκληρο- σε ένα κινητό αντικείμενο, σε μία σακούλα, στην οποία σακούλα δεν βρέθηκε κανένα άλλο αποτύπωμα από τους εμπλεκόμενους της υπόθεσης και τη στιγμή που τα εγκληματολογικά της ΕΛ.ΑΣ. έχουν δείξει ότι το DNA είναι καθαρό, τα τηλέφωνα είναι καθαρά και τα βίντεο είναι καθαρά.

Να σας το πω αλλιώς. Αν ο Νίκος Ρωμανός που όλοι ξέρουν ότι τον παρακολουθούσατε, κατάφερε να έχει εμπλοκή σε υπόθεση με εκρηκτικά, η μισή Αντιτρομοκρατική θα έπρεπε να πάει σπίτι της. Αυτή τη στιγμή, αυτό το οποίο κάνετε στον Νίκο Ρωμανό είναι ξεκάθαρα πολιτική δίωξη και δεν σας ζητάμε παρέμβαση. Δεν είμαι τρελός να ζητάω παρέμβαση από τον κ. Φλωρίδη υπέρ του Νίκου Ρωμανού. Σας καταγγέλλουμε! Είναι διαφορετικό το ένα, διαφορετικό το άλλο.

Για όλα τα υπόλοιπα, καταψηφίζουμε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καζαμίας έχει τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η έκθεση του κ. Καρώνη, που είδε χθες το φως της δημοσιότητας, όχι μόνο δεν ενταφιάζει την κατηγορία της συγκάλυψης, όπως είπε νωρίτερα σήμερα στη συνεδρίαση αυτή ο κ. Φλωρίδης, αλλά είναι μία προβληματική και αντιφατική έκθεση που βασίζεται σε υποθέσεις επί υποθέσεων. Ακόμη και αυτή, όμως, διαστρεβλώθηκε, όσον αφορά το περιεχόμενό της, από την Κυβέρνηση και η διαστρέβλωση της παρουσίασής της από την Κυβέρνηση αποτελεί άλλον ένα κρίκο στην μακρά αλυσίδα των επεισοδίων της συγκάλυψης του εγκλήματος των Τεμπών.

Συγκεκριμένα, η έκθεση Καρώνη, κατ’ αρχάς, δεν είναι πόρισμα. Διότι δεν βγάζει συμπεράσματα για τα αίτια της δημιουργίας της πυρόσφαιρας. Παραθέτει ενδεχόμενα και πιθανότητες, τα οποία είναι στηριγμένα σε υποθέσεις επί υποθέσεων.

Δεύτερον, δεν πρόκειται για έκθεση του Εθνικού Μετσόβιου Πολυτεχνείου. Είναι έκθεση ενός πραγματογνώμονα, η οποία έρχεται να προστεθεί σε πολλές άλλες εκθέσεις πραγματογνωμόνων για το έγκλημα των Τεμπών και θα πρέπει να διαβάζεται σε σχέση με όλες τις άλλες εκθέσεις πραγματογνωμόνων και όχι απομονωμένα, όπως επιχειρεί να κάνει τώρα η Κυβέρνηση.

Ακόμη πιο σοβαρό είναι το ζήτημα ότι χρειάστηκαν δεκατέσσερις μήνες, για να ολοκληρωθεί αυτή η έκθεση, ενώ θα μπορούσε να είχε εκδοθεί σε πολύ πιο σύντομο χρονικό διάστημα. Αυτό δημιουργεί πολλά ερωτηματικά για τις πιέσεις που ασκήθηκαν στον κ. Καρώνη, προκειμένου να δημοσιεύσει την έκθεσή του.

Αναφορικά τώρα με το πώς αυτή παρουσιάζεται από την Κυβέρνηση, αρκεί να αναφερθώ στον τρόπο με τον οποίο την παρουσίασε χθες ο Κυβερνητικός Εκπρόσωπος, δηλαδή τα πιο επίσημα χείλη. Είπε ο κ. Μαρινάκης -και διαβάζω σε εισαγωγικά- «Έρχεται η έκθεση και λέει αυτό το οποίο είχε πει το πρώτο πόρισμα. Ότι η έκρηξη, με ισχυρή πιθανολόγηση, προέρχεται από έλαια σιλικόνης». Και συνεχίζει ο κ. Μαρινάκης: «Άρα, για το πολιτικό δια ταύτα, αποκλείεται να υπάρχει κάποιος λαθρέμπορος που μεταφέρει κάποιο εύφλεκτο υλικό. Πρόκειται για πιθανολόγηση, αλλά αποκλείεται να υπάρχει άλλη πιθανότητα».

Αυτά, μόνο στους νόμους των πιθανοτήτων της Κυβέρνησης Μητσοτάκη, μπορείτε να τα βρείτε, το πιθανόν να γίνεται απόλυτο. Αυτή, όμως είναι η παρουσίαση της έκθεσης που κάνετε, για να εξαπατήσετε, βεβαίως, και να διαστρεβλώσετε την πραγματικότητα την οποία η έκθεση αυτή επικαλείται στο περιεχόμενό της, το οποίο είναι προβληματικό.

Τώρα, η έκθεση λέει στη σελίδα 113 ότι το έλαιο σιλικόνης «M 50 EL» σε φυσιολογικές συνθήκες δεν μπορεί να σχηματίσει πύρινη σφαίρα. Λέει ότι αυτό μπορεί να γίνει σε συνθήκες ηλεκτρικού τόξου υψηλής έντασης ρεύματος. Είναι, δηλαδή, μια πιθανότητα, δεν αποκλείει. Και επίσης, δεν αποκλείει το ενδεχόμενο να υπήρχε πιθανό φορτίο εύφλεκτου υλικού. Ωστόσο, επικαλείται τα προβληματικά βίντεο του κ. Καπερνάρου, τα οποία είχαν εξαφανιστεί για δύο χρόνια και τα οποία βρέθηκαν περιέργως, όταν ο κ . Μητσοτάκης σε συνέντευξή του ευχήθηκε, λέγοντας, «μακάρι να είχαμε κάποια βίντεο που να έδειχναν την εμπορική αμαξοστοιχία». Και τότε ξαφνικά εμφανίστηκαν αυτά τα βίντεο, με τον περίεργο τρόπο που γνωρίζουμε και αυτά επικαλείται η έκθεση του κ. Καρώνη.

Κατά κανένα τρόπο, λοιπόν, με βάση αυτή τη μεθοδολογία και αυτές τις πιθανολογήσεις, δεν μπορεί η έκθεση αυτή να θεωρηθεί, όπως η προπαγάνδα της Κυβέρνησης προσπαθεί να την παρουσιάσει, ότι δηλαδή κλείνει την υπόθεση.

Η υπόθεση του εγκλήματος των Τεμπών παραμένει ανοιχτή και θα είναι ανοιχτή για πολύ διάστημα ακόμα και η Πλεύση Ελευθερίας θα συνεχίσει να αγωνίζεται ούτως ώστε να λάμψει όλη η αλήθεια μαζί με τις οικογένειες των θυμάτων και μαζί με όλη την κοινωνία.

Τα σενάρια τα οποία συζητά η έκθεση Καρώνη αφορούν ένα ζήτημα, το ζήτημα της πυρόσφαιρας. Αυτό είναι στο επίκεντρο και μάλιστα ρωτήθηκε από τον εφέτη ανακριτή να απαντήσει σε συγκεκριμένα ερωτήματα όσον αφορά αυτό.

Η συγκάλυψη της υπόθεσης του εγκλήματος των Τεμπών είναι μία μεγάλη ιστορία, η οποία δεν σχετίζεται μόνο με αυτό. Σχετίζεται με πολλά άλλα ζητήματα τα οποία η Κυβέρνηση προσπαθεί να συγκαλύψει από την αρχή, περιλαμβανομένου και του μπαζώματος, περιλαμβανομένης και της απώλειας των τοξικολογικών δειγμάτων, περιλαμβανομένων και των παραποιημένων ηχητικών που ακόμη δεν μάθαμε ποιος τα έκανε, περιλαμβανομένης και της σιωπής γύρω από το ποιος διόρισε τον μοιραίο σταθμάρχη, περιλαμβανομένης και της σύμβασης 717, αλλά και του γεγονότος ότι η Κυβέρνηση έκανε το παν για να προστατέψει τους υπουργούς που εμπλέκονται στη μη εφαρμογή της σύμβασης 717, καθώς και πάρα πολλά άλλα ζητήματα.

Επομένως, το να προσπαθεί η Κυβέρνηση να πάρει μια προβληματική έκθεση, όπως αυτή, να την αποκαλέσει πόρισμα, να κάνει τις πιθανολογήσεις της και τις βεβαιότητες και μετά από αυτό, να πάρει τις δήθεν βεβαιότητες και να πει ότι καταρρίπτεται όλο το αφήγημα της συγκάλυψης -το οποίο, κύριε Φλωρίδη, δεν είναι αφήγημα, είναι κατηγορία την οποία σας απευθύνουμε- και να παριστάνει ότι τώρα δικαιώθηκε η προσπάθεια της Κυβέρνησης, για να συγκαλύψει τα πάντα και να εξαπατήσει τον λαό, φοβάμαι ότι είναι ένας τρόπος επιχειρηματολογίας ο οποίος δεν πείθει κανέναν.

Η κοινωνία γνωρίζει, πολύ καλά, ότι από την αρχή συγκαλύπτετε αυτή την υπόθεση και δεν πρόκειται να την εξαπατήσετε με αυτά τα τεχνάσματα και με τη φτηνή προπαγάνδα στην οποία καταφεύγετε και κάνατε το ίδιο πράγμα και στην αρχή της συνεδρίασης εδώ, κύριε Φλωρίδη, με την ελπίδα να αλλάξετε τη γνώμη μερικών ανθρώπων. Η κοινωνία γνωρίζει πολύ καλά και περιμένει να λάμψει όλη η αλήθεια.

Έρχομαι τώρα σε ζητήματα που, επίσης, αφορούν την ασφάλεια της χώρας, αλλά την εξωτερική ασφάλεια της χώρας, όχι την ασφάλεια των μεταφορών και την ασφάλεια των πολιτών από τις μεταφορές.

Εχθές ο κύριος Πρωθυπουργός έλαβε στο Βερολίνο ένα βραβείο από το Οικονομικό Συμβούλιο της Γερμανίας για τη συμβολή του, λέει, στην ελληνική οικονομία. Η αλήθεια είναι ότι στο παρελθόν και άλλοι Έλληνες Πρωθυπουργοί βραβεύτηκαν για την υποτιθέμενη συμβολή τους στην προώθηση των συμφερόντων των μεγάλων δυνάμεων στην περιοχή μας και στο εσωτερικό της χώρας. Ο κ. Μητσοτάκης βραβεύτηκε από τους δανειστές μας διότι συνεχίζει την πολιτική της σκληρής λιτότητας και της πάταξης του λαϊκού εισοδήματος, που επέβαλε η τρόικα την προηγούμενη δεκαετία με τα μνημόνια, και διότι διατηρεί πανύψηλα πρωτογενή πλεονάσματα. Αυτή είναι η πολιτική λιτότητας που εφαρμόζεται, όπως και μία πολιτική αναδιανομής του εθνικού εισοδήματος από κάτω προς τα πάνω αντί να το αναδιανέμει από πάνω προς τα κάτω. Τέτοια βραβεία να τα χαίρεται και εκείνος και η παράταξή του!

Ο λαός όμως γνωρίζει ότι, ενώ ο Πρωθυπουργός βραβεύεται, η κοινωνία έχει γονατίσει από την ακρίβεια και από την κρίση του κόστους ζωής. Βραβεύτηκε ο Πρωθυπουργός που οδήγησε τη χώρα στην τελευταία θέση στην Ευρωπαϊκή Ένωση όσον αφορά το κατά κεφαλήν εισόδημα σύμφωνα με την αγοραστική δύναμη.

Ταυτόχρονα ιδιαίτερη εντύπωση μας προκάλεσε και η δήλωση του κ. Μητσοτάκη μαζί με τον νέο Γερμανό καγκελάριο ότι: «Δεν είναι δουλειά ενός Πρωθυπουργού που φιλοξενείται σε μία μεγάλη χώρα να υποδείξει τον τρόπο που θα κάνει η Γερμανία πωλήσεις οπλικών συστημάτων». Δεν είναι δουλειά του, ενώ ο νέος καγκελάριος της Γερμανίας έχει δηλώσει ότι θα ξανασκεφτεί το ζήτημα της πώλησης μαχητικών αεροπλάνων Eurofighter στην Τουρκία, κάτι το οποίο είναι και ενάντια στα εθνικά συμφέροντα και κάτι το οποίο έχει βρει τις ελληνικές κυβερνήσεις διαχρονικά αντίθετες. Τώρα δεν είναι δουλειά του να υπαγορεύσει!

Και πρέπει να πω ότι τη Δευτέρα που πέρασε ρώτησα και τον Υπουργό Εξωτερικών και ήρθε εδώ η Υφυπουργός Εξωτερικών, η κ. Παπαδοπούλου, γι’ αυτά τα θέματα σε επίκαιρη ερώτησή μου, στην οποία επίσης αναφέρθηκα στην απουσία οποιασδήποτε επίσημης διαμαρτυρίας εκ μέρους της ελληνικής κυβέρνησης για τις επικίνδυνες και καταδικαστέες δηλώσεις του Τούρκου προέδρου Ερντογάν στα κατεχόμενα εδάφη, όταν είπε ότι η κατεχόμενη Κύπρος ανήκει σε αυτούς που την κατέχουν και θα ανήκει για πάντα και επίσης ότι στο εξής δεν θα συζητούν οι δύο κοινότητες για την επίλυση του Κυπριακού, αλλά θα συζητούν δύο ανεξάρτητα κράτη, κάτι το οποίο είναι απαράδεκτο. Θα έπρεπε να υπάρξει εντονότατη διαμαρτυρία από το Υπουργείο Εξωτερικών, που όμως δεν υπήρχε, παρά το γεγονός ότι το Υπουργείο Εξωτερικών της Κύπρου εξέδωσε έντονη διαμαρτυρία.

Η κ. Παπαδοπούλου εκ μέρους του ελληνικού Υπουργείου Εξωτερικών ήρθε εδώ και είπε ότι καταδικάζει γενικά η Κυβέρνηση οποιεσδήποτε δηλώσεις γίνονται από οποιονδήποτε για την υπονόμευση της ειρηνευτικής διαδικασίας του ΟΗΕ. Αυτή ήταν η απάντησή της.

Επίσης, τη ρώτησα -και αυτό δεν το έθεσε ο κ. Μητσοτάκης στη Γερμανία- πώς είναι δυνατόν η ελληνική κυβέρνηση να μην θέτει θέμα συμμετοχής της Τουρκίας στον ευρωπαϊκό αμυντικό βραχίονα, στον ευρωπαϊκό αμυντικό μηχανισμό, τον οποίο προβλέπει η Λευκή Βίβλος για μια ενιαία ευρωπαϊκή άμυνα, που κυκλοφόρησε πριν μερικές εβδομάδες.

Η θέση της Πλεύσης Ελευθερίας επ’ αυτού είναι ότι είναι αδιανόητο η χώρα μας να μην διαμαρτύρεται για τη συμμετοχή της Τουρκίας ως τρίτης χώρας στον ευρωπαϊκό μηχανισμό κοινής άμυνας, τη στιγμή που πρόκειται για μία χώρα μη μέλος της Ευρωπαϊκής Ένωσης, που κατέχει τμήμα κράτους - μέλους της Ευρωπαϊκής Ένωσης. Πώς είναι δυνατόν να έχουμε μια πολιτική άμυνας των συνόρων μαζί με μία χώρα η οποία έχει επιτεθεί σε ένα κράτος - μέλος της Ευρωπαϊκής Ένωσης που το κατέχει; Η κ. Παπαδοπούλου μού έδωσε την εξής απάντηση, που σας την διαβάζω από τα Πρακτικά της Ολομέλειας της Δευτέρας: «Αυτή τη στιγμή δεν τίθεται θέμα αποπομπής κάποιας τρίτης χώρας από τον ευρωπαϊκό αμυντικό μηχανισμό». Και πρέπει να πω ότι επιβεβαιώθηκαν αυτά και από τη σιωπή του κ. Μητσοτάκη στη συνάντησή του με τον Γερμανό καγκελάριο, όπου δεν έθεσε καθόλου το θέμα της συμμετοχής της Τουρκίας στην ενιαία ευρωπαϊκή άμυνα την οποία προβλέπει και περιγράφει η Λευκή Βίβλος της Ευρωπαϊκής Επιτροπής.

Αυτά κατά την άποψή μας συνιστούν σοβαρές υποχωρήσεις από κόκκινες γραμμές που θα έπρεπε να έχει η ελληνική εξωτερική πολιτική. Η Πλεύση Ελευθερίας καταδικάζει αυτήν τη στάση απάθειας και στην πραγματικότητα εξάρτησης απέναντι στις Ηνωμένες Πολιτείες και στους δυτικούς συμμάχους της χώρας, η οποία έχει φτάσει πλέον σε τέτοιο σημείο, ούτως ώστε να μην επιτρέπει στην Κυβέρνησή μας να έχει ανακλαστικά όταν γίνονται σοβαρές παραβιάσεις των κυριαρχικών μας δικαιωμάτων και παραβιάσεις των αποφάσεων του ΟΗΕ όσον αφορά την Κύπρο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, δώστε μου δύο λεπτά ακόμη όπως κάνατε και με τους άλλους Κοινοβουλευτικούς Εκπροσώπους γιατί έχω να κάνω και ένα σχόλιο για την τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα έχετε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ.

Έρχομαι τώρα στο άρθρο 3 της τροπολογίας του Υπουργείου Δικαιοσύνης το οποίο αναφέρεται στην αλλαγή του καθεστώτος για το «Πόθεν Έσχες» αναφορικά με τις συζύγους, τις πρώην συζύγους και τα παιδιά πολιτικών. Και εδώ το επιχείρημα που ήρθε από την πλευρά της Κυβέρνησης είναι -και το λέει και η αιτιολογική έκθεση- ότι οι σύζυγοι, οι πρώην σύζυγοι και τα παιδιά δεν έχουν επιλέξει τα ίδια μια τέτοια πολιτική δραστηριότητα, όπως του συζύγου τους, και γι’ αυτό θα πρέπει να μην υπόκεινται στο ίδιο «Πόθεν Έσχες». Μάλιστα ο κ. Φλωρίδης είπε ότι αυτό θέτει ένα θέμα, αν θέλετε, ίσης μεταχείρισης, πώς ένας πολιτικός θα υπόκειται σε ένα «Πόθεν Έσχες» το οποίο να απαγορεύει να έχει μετοχές σε εταιρείες στο εξωτερικό και το ίδιο να ισχύει και για την ή τον σύζυγο, πρώην σύζυγο και τα παιδιά. Δεν μπορώ να καταλάβω. Αν θεωρείτε ότι εξορθολογίζετε -αυτή ήταν η φράση και στην αιτιολογική έκθεση- το «Πόθεν Έσχες» με αυτόν τον τρόπο γιατί εμπλέκετε καν αυτά τα παρένθετα πρόσωπα, τη σύζυγο, την πρώην σύζυγο και τα παιδιά σε όλες τις άλλες διαδικασίες του «Πόθεν Έσχες»; Γιατί σταματάτε εδώ και δεν το επεκτείνετε σε όλο το εύρος, ούτως ώστε να εξαιρούνται εντελώς; Δεν το κάνετε όμως γιατί βεβαίως αναγνωρίζετε ότι υπάρχει σύνδεση και ότι είναι θέμα διαφάνειας να ελέγχονται και αυτοί. Πρόκειται για μία «φωτογραφική ρύθμιση» η οποία δεν ξέρουμε ποιους αφορά -περιμένουμε από την Κυβέρνηση να το ξεκαθαρίσει περισσότερο αυτό- και βεβαίως είναι μία οπισθοδρόμηση, μία οπισθοχώρηση όσον αφορά την απαιτούμενη διαφάνεια που πρέπει να διέπει τον έλεγχο των πολιτικών προσώπων και είναι κάτι για το οποίο η Πλεύση Ελευθερίας εκφράζει την έντονη αντίθεσή της.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ξεκινάμε τώρα με αντίστροφη σειρά τις ομιλίες των εισηγητών.

Τον λόγο έχει ο κ. Δημητριάδης από τους Σπαρτιάτες για πέντε λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, είναι οκτώ λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλά, θα το…

**ΑΛΕΞΑΝΔΡΟΣ ΚΑΖΑΜΙΑΣ:** Οκτώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς τα κάνατε οκτώ. Μην εκβιάσουμε τους άλλους να κάνουν οκτώ επειδή θέλετε εσείς.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το πρωί δεν αναφέρθηκα σε ένα θέμα που θίχτηκε κατά τη διάρκεια της συζήτησης στην Ολομέλεια. Είναι η λεγόμενη «αποσβεστική προθεσμία». Είναι ένα θέμα το οποίο έχει θιγεί και από εμάς και από άλλους συναδέλφους κατά τη διάρκεια των τελευταίων μηνών αναφορικά με την προανακριτική επιτροπή.

Πράγματι το άρθρο 86 τροποποιήθηκε το 2019 και πλέον δεν υπάρχει αποσβεστική προθεσμία. Όμως εξακολουθεί να υφίσταται ο εφαρμοστικός νόμος, ο ν.3126/2003. Υπάρχει η άποψη -την έχω ακούσει και από πολλούς καθηγητές- ότι επειδή πλέον έχει τροποποιηθεί το Σύνταγμα, ο νόμος αυτός δεν έχει την απαραίτητη συνταγματική περιωπή, δεν έχει το απαραίτητο συνταγματικό έρεισμα. Όμως θέλω να ρωτήσω για ποιον λόγο δεν καταργείται. Αφού είναι κενός περιεχομένου, όπως λέμε, γιατί δεν τον καταργούμε και εξακολουθεί να υφίσταται με τη συντομότερη προθεσμία;

Για εμένα είναι ένα πρόβλημα. Ας το καταργήσουμε λοιπόν εντελώς να μην υφίσταται καθόλου, εφόσον δεν έχει το συνταγματικό έρεισμα. Είναι ένας προβληματισμός ο οποίος έχει τεθεί από όλους τους συναδέλφους και από εμένα. Δεν σας κρύβω με έχει προβληματίσει πάρα πολύ εν όψει των προανακριτικών επιτροπών. Δεν ξέρω τι θα γίνει, αν κάποια στιγμή φτάσουν στο Δικαστικό Συμβούλιο και οι δικαστές του συμβουλίου κρίνουν ότι «εφόσον υφίσταται ακόμα ο συγκεκριμένος νόμος, ενδεχομένως να χρησιμοποιήσουμε τη συντομότερη προθεσμία». Δεν ξέρω, φοβάμαι μήπως γίνει κανένα ζήτημα παρερμηνείας. Είναι ένα ενδεχόμενο το οποίο το θίγω. Θα έλεγα καλύτερα ας το καταργήσουμε να είμαστε ασφαλείς, να μην υπάρχει κάποιο θέμα. Αυτό το λέω ως προβληματισμό.

Αναφορικά με τις τροπολογίες: στην πρώτη τροπολογία, στο άρθρο 3, τροποποιείτε τα άρθρα του ν.3213/2003 και ουσιαστικά τροποποιείτε και το «Πόθεν Έσχες» για τα παρένθετα πρόσωπα. Είναι και δική μου απορία για ποιον λόγο έχει έρθει με σπουδή αυτή η τροπολογία τώρα και κυρίως ποιους αφορά, γιατί είναι ξεκάθαρο ότι είναι φωτογραφική. Ποιους αφορά, θα μας πει η Κυβέρνηση; Μου κάνει πάρα πολύ μεγάλη εντύπωση ότι ξαφνικά στις 22.00΄ το βράδυ αποφασίσαμε να τροποποιήσουμε έναν νόμο που ίσχυε από το 2003 αναφορικά με το «Πόθεν Έσχες» και τα παρένθετα πρόσωπα. Ποιους αφορά η φωτογραφική τροπολογία; Θα μας απαντήσετε; Δεν ξέρω, είναι λίγο περίεργο.

Εγώ λοιπόν προσωπικά, επειδή δεν μου αρέσουν οι φωτογραφικές τροπολογίες, ψηφίζω κατά της τροπολογίας. Δεν μου αρέσουν γενικώς να έρχονται φωτογραφικοί νόμοι και τροπολογίες. Θα πρέπει να είναι γενικοί οι νόμοι και όχι να φωτογραφίζουν κάποια συγκεκριμένα πρόσωπα, τα οποία εμείς δεν γνωρίζουμε.

Πάω σε άλλη τροπολογία που ήρθε στις 23.00΄. Και εδώ μάλιστα να πω -το είχα πει και το πρωί- ότι πρέπει να σταματήσει λίγο αυτή η νομοθετική πρακτική να έρχονται τροπολογίες για σοβαρά ζητήματα, όπως ο Νέος Οικοδομικός Κανονισμός, στις 23.00΄ το βράδυ. Εδώ να τονίσω ότι ο Νέος Οικοδομικός Κανονισμός το 2020 είχε ψηφιστεί, ακυρώθηκαν μέρη του από το Συμβούλιο της Επικρατείας με αποτέλεσμα ότι η Κυβέρνηση πλέον αναγκάστηκε να τον τροποποιήσει σε κάποια σημεία, να προσαρμοστεί στην απόφαση του Συμβουλίου της Επικρατείας. Ουσιαστικά δημιούργησε πάρα πολύ μεγάλα προβλήματα σε εργολάβους, σε μηχανικούς και σε πολίτες, οι οποίοι τον εμπιστεύτηκαν και οικοδόμησαν βάσει αυτού του Νέου Οικοδομικού Κανονισμού. Δυστυχώς όμως βλέπω και πάλι ότι γίνεται εντελώς πρόχειρα η τροποποίηση και η συμμόρφωση με το Συμβούλιο της Επικρατείας, χωρίς να πάει κάποιο συγκεκριμένο νομικό πλαίσιο και χωρίς να υπάρχει μια ολιστική αντιμετώπιση. Βιαστικά, το βράδυ, τροποποιούμε το Νέο Οικοδομικό Κανονισμό, δημιουργώντας τρεις κατηγορίες πολιτών, δημιουργώντας περαιτέρω προβλήματα, κατά την άποψή μου.

Εμείς προσωπικά θα θέλαμε, εφόσον υπάρχουν αυτά τα προβλήματα, να γίνει ένας Νέος Οικοδομικός Κανονισμός με διαβούλευση -να υπάρχει μια διαβούλευση- να ενημερωθούν οι αρμόδιοι φορείς και να ξέρουν ακριβώς τι πρόκειται να τροποποιηθεί. Τώρα εδώ στις 23.00΄ το βράδυ τι θα προλάβουμε να κάνουμε, πραγματικά;

Αυτό το φαινόμενο, σημαντικότατα ζητήματα να έρχονται με τροπολογίες νυχτερινές, πρέπει να σταματήσει ή τουλάχιστον ενημερώνεις τους φορείς να γίνει μια διαβούλευση να ξέρουμε τι θα ψηφίσουμε. Λοιπόν εγώ δεν μπορώ να το ψηφίσω, είμαι κατά και σε αυτή την τροπολογία.

Κάποια στιγμή τα σοβαρά αυτά ζητήματα, που ρυθμίζουν ζωές χιλιάδων πολιτών και άλλων συμπολιτών μας, θα πρέπει να γίνονται με διαφάνεια και με επαρκή διαβούλευση και όχι νυκτερινές ώρες, στις οποίες, κατά την άποψή μου, είναι εξαιρετικά δύσκολο να μελετήσεις και να βγάλεις ένα ασφαλές συμπέρασμα σε τόσο σύντομο χρονικό διάστημα.

Γι’ αυτούς τους λόγους εμείς ψηφίζουμε κατά και στις τροπολογίες και κατά στο νομοσχέδιο. Ελπίζουμε -δεν ξέρω αν θα γίνει- στις επόμενες νομοθετικές παρεμβάσεις του Υπουργείου Δικαιοσύνης να γίνεται μεγαλύτερη σπουδή και περισσότερη και καλύτερη διαβούλευση.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν είστε μόνο η Κυβέρνηση της συγκάλυψης, είστε η Κυβέρνηση της διαστρέβλωσης, αλλά και της στοχοποίησης.

Κύριε Πλεύρη, θα σας δώσει απαντήσεις και η Ζωή Κωνσταντοπούλου σε λίγη ώρα, αλλά η δική μου απάντηση σε αυτά που είπατε, πολύ σύντομα γιατί ο χρόνος πιέζει, είναι ότι ο Νίκος Ρωμανός δεν στοχοποίησε ποτέ και δεν αμφισβήτησε ποτέ την αξία της ανθρώπινης ζωής. Αντιθέτως, το κράτος σας τον στοχοποίησε.

Την ώρα που έδινε την απολογία του ο Νίκος Ρωμανός την ίδια ώρα ο Πρωθυπουργός της χώρας δεξιωνόταν στο Μέγαρο Μαξίμου τους ενοίκους της πολυκατοικίας Αμπελοκήπων. Αν αυτό δεν είναι στοχοποίηση, αν αυτό δεν είναι παρέμβαση στην ανεξαρτησία της δικαιοσύνης, τότε τι είναι; Τι είναι αυτό, την ώρα της απολογίας του Νίκου Ρωμανού να δεξιώνεται ο Πρωθυπουργός της χώρας τους ενοίκους της πολυκατοικίας των Αμπελοκήπων; Θα σας δοθούν απαντήσεις και θα σας δίδονται διαρκώς.

Αλλά επειδή μιλάτε για παρεμβάσεις, εγώ έχω να σας πω μία παρέμβαση του κ. Φλωρίδη στη δικαιοσύνη ευθέως από τα στοιχεία της δικογραφίας που αναγγέλθηκε σήμερα το πρωί από τον κ. Πλακιωτάκη, τη νέα δικογραφία των τριακοσίων εβδομήντα τριών συγγενών θυμάτων των Τεμπών κατά του ίδιου του Πρωθυπουργού, λοιπών μελών της Κυβέρνησης, αλλά και λοιπών άλλων προσώπων, στελεχών ΟΣΕ, της ΡΑΣ κ.λπ..

Η Εισαγγελία από τη Λάρισα διαβίβασε τη δικογραφία στην Εισαγγελία του Αρείου Πάγου στις 9-4-2025, στις 9 Απριλίου. Τι αριθμό πρωτοκόλλου έδωσε η εισαγγελία, η κ. Αδειλίνη; Ο αριθμός πρωτοκόλλου που φέρει το διαβιβαστικό είναι 22-4-2025. Από την Εισαγγελία του Αρείου Πάγου προς τον Πρόεδρο της Βουλής διά Υπουργείου Δικαιοσύνης το έγγραφο έλαβε αριθμό πρωτοκόλλου με ημερομηνία 9 Μαΐου! Και από 9 Μαΐου ο Υπουργός Δικαιοσύνης αποστέλλει στον Πρόεδρο της Βουλής τη δικογραφία στις 13 Μαΐου. Υπογραφή διαβιβαστικού, από τις λίγες δικογραφίες των Τεμπών που έχει υπογράψει το διαβιβαστικό ο ίδιος ο Υπουργός Δικαιοσύνης, γιατί στις προηγούμενες βλέπουμε την υπογραφή Ιωάννη Μπούγα, του Υφυπουργού.

Κύριε Υπουργέ της Δικαιοσύνης, θεωρείτε λογικό από τις 9-4-2025 η δικογραφία να λιμνάζει στα γραφεία Αρείου Πάγου, Υπουργείου Δικαιοσύνης μέχρι και τις 13 Μαΐου, περισσότερο από έναν μήνα; Το θεωρείτε λογικό; Είναι δίκαιο; Αν αυτό δεν είναι παρέμβαση της εκτελεστικής εξουσίας στη δικαστική εξουσία, τότε τι είναι;

Πάμε λοιπόν και στα υπόλοιπα. Άρθρο 62: Παρεμβαίνει ή προσπαθεί η διάταξη αυτή να ρυθμίσει το θέμα της υπόθεσης των Τεμπών. Εμείς επιμένουμε ότι η αρχή του κράτους δικαίου και η αρχή της δίκαιης δίκης, όπως αυτή ενσωματώνεται στο άρθρο 6 της Ευρωπαϊκής Σύμβασης Δικαιωμάτων του Ανθρώπου, που αφορά στο δικαίωμα στη χρηστή απονομή της δικαιοσύνης, επιβάλλει να μην υπάρχει καμία επέμβαση νομοθέτη στην απονομή δικαιοσύνης που αποσκοπεί να επηρεάσει τη δικαστική επίλυση της διαφοράς με τον τρόπο που μας έχετε συνηθίσει να μεθοδεύεται. Ο εφαρμοστικός νόμος βασικά καταργείται με νόμο. Διαπιστώσεις με τις οποίες καταργείτε νόμο πρώτη φορά, πραγματικά, ως νομικός αντιμετωπίζω.

Στην τροπολογία με αριθμό 361 αναφέρθηκε ο Κοινοβουλευτικός μας Εκπρόσωπος Αλέξανδρος Καζαμίας πολύ αναλυτικά, αλλά θέλω να προσθέσω δύο σημεία. Δεν υπάρχει καμία πρόνοια ώστε οι εταιρείες έδρας σε επιτρεπτά κράτη συνεργασίας να μην σχετίζονται με εταιρείες σε μη συνεργάσιμα φορολογικά κράτη. Δηλαδή επιτρέπεται να συμμετέχουν οι συγγενείς πολιτικών προσώπων σε αυτές τις εταιρείες, αλλά δεν μεριμνάτε και δεν προνοείτε ώστε αυτές οι εταιρείες, που είναι φορολογικά συνεργάσιμων κρατών, να μην συνεργάζονται με τα κράτη που δεν είναι φορολογικά εντάξει, τους φορολογικούς παραδείσους δηλαδή.

Αλλά το μεγάλο ζητούμενο, κύριοι Υπουργοί, είναι κατά πόσο υπάρχει πολιτική βούληση ελέγχου του «Πόθεν Έσχες» πολιτικών προσώπων εν γένει. Καμία αυστηρή νομοθετική πρόβλεψη εξαιρέσεων δεν θα συνδράμει στην απάντηση στο ερώτημα πώς συμβαίνει και την τελευταία πενταετία παρατηρείται από το «Πόθεν Έσχες» δικών σας πρωτοκλασάτων στελεχών, Βουλευτών, Υπουργών μία αλματώδης αύξηση περιουσίας σε επίπεδο καταθέσεων και αγοράς ακινήτων. Υπάρχει πρόθεση αποκάλυψης της αλήθειας των «Πόθεν Έσχες» των πολιτικών προσώπων; Υπάρχει; Πού είναι ο έλεγχος;

Τροπολογία με αριθμό 362: Επισπεύδον Υπουργείο το Περιβάλλοντος και Ενέργειας. Πραγματικά ένιωσα μια τεράστια έκπληξη ακούγοντας τον κ. Παπασταύρου να μιλά για την ανάγκη εκκίνησης ξανά της οικοδομικής δραστηριότητας στην καθημαγμένη χώρα της παρακμής και της φτώχειας, που η ΕΛΣΤΑΤ μας κατατάσσει κατά 0,8 εκατοστιαίες μονάδες σε χειρότερη θέση σε επίπεδο φτώχειας, που το δημογραφικό πρόβλημα καλπάζει. Εσείς ξαφνικά χθες τη νύχτα αποφασίσατε ότι πρέπει η οικοδομική δραστηριότητα να ξεκινήσει. Και πού εδράζεται αυτό; Σε κάποιους πυλώνες. Και ποιος είναι ένας από αυτούς τους πυλώνες; Η ψηφιοποίηση του Ελληνικού Κτηματολογίου.

Ποιον κοροϊδεύετε; Όταν μιλάτε για ψηφιοποίηση στο Κτηματολόγιο, ξέρετε τι είναι; Ας το μάθει ο Έλληνας πολίτης. Είναι μια αντιγραφή συμβολαίων, η οποία γίνεται με κακό τρόπο. Διαπιστώνεται ότι αντιγράφονται άλλες σελίδες από άλλες και ξαναενώνετε τους τόμους λάθος, στους οποίους έχετε διαρρήξει τις ράχες για να γίνει ευκολότερο για τους αναδόχους να γίνει αντιγραφή στα ειδικά μηχανήματα. Αυτό έχει σαν συνέπεια συμβόλαια, δημόσια έγγραφα που έχουν πληρώσει οι Έλληνες πολίτες -και εκεί κατοχυρώνουν την ιδιοκτησία τους- πλέον να είναι σκισμένα, κατατεμαχισμένα και άλλα φύλλα συμβολαίων να βρίσκονται σε άλλα φύλλα συμβολαίων, δήθεν ότι αποτελούν μια ενιαία ολότητα.

Αυτή η ψηφιοποίηση που εννοείτε εσείς δεν έχει καμία σχέση με την ψηφιοποίηση. Έχει γίνει μια κακή αντιγραφή με πάρα πολλά λάθη και δεν υπάρχει καμία διοχέτευση των στοιχείων που να έχει επίσης ελεγχθεί σε επίπεδο πλατφόρμας, που να δένει όλες τις πληροφορίες για το ποιος είναι ο ιδιοκτήτης, σε ποιο ΚΑΕΚ αντιστοιχεί, ποιο είναι το ακίνητό του. Τέτοια διεργασία δεν έχει γίνει.

Συνεπώς, όταν μας λέτε ότι πυλώνας αυτής της ρύθμισης είναι η λεγόμενη ψηφιοποίηση του Κτηματολογίου -που τη χρησιμοποιείτε απλά και μόνο για να δικαιολογήσετε τα κονδύλια του Ταμείου Ανάκαμψης και τις προθεσμίες και τους όρους που έχετε- εμείς σας λέμε ότι λέτε ένα μεγάλο ψέμα και ο ελληνικός λαός θα πρέπει να το γνωρίζει.

Εξαργυρώνετε ουσιαστικά με αυτή τη διάταξη φωτογραφικά αιτήματα ημετέρων, με ανεξιχνίαστο σε αυτό το στάδιο συζήτησης, χωρίς διαβούλευση, το εάν σε αυτά σχετικοποιείται το δημόσιο συμφέρον και το εάν τελικά η νομοθέτηση αυτή εξυπηρετεί αμιγώς ιδιωτικά συμφέροντα ορισμένων κύκλων.

Στον αντίποδα αυτής της ρύθμισης βεβαίως, δεν μπορούμε να παρακάμψουμε ότι το προεδρικό διάταγμα έτους 2025, με το οποίο απαξιώνεται η περιουσία σε οικόπεδα εντός οικισμών με λιγότερους από δύο χιλιάδες κατοίκους και μικρότερη επιφάνεια από δύο στρέμματα, έχει ξεσηκώσει θύελλα δικαιολογημένων αντιδράσεων για την απώλεια του χαρακτήρα αρτιότητας και οικοδομησιμότητας που δεν σας έχει ανησυχήσει. Εκεί, βεβαίως, το συνταγματικά κατοχυρωμένο δικαίωμα των πολιτών στην ιδιοκτησία απαξιώνεται μαζί με τις περιουσίες τους, τις οποίες κινδυνεύουν να χάσουν έτσι κι αλλιώς, λόγω της κακής κτηματογράφησης και του μη λειτουργούντος Κτηματολογίου με τους όρους που η επιστήμη ορίζει. Γίνεται τυχοδιωκτικά, τυχάρπαστα, πρόχειρα, όπως σε κανένα άλλο κράτος του κόσμου δεν συμβαίνει.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

Τον λόγο έχει ο κ. Ρούντας από τη Νίκη.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, φτάσαμε στο πέρας της σημερινής συζήτησης. Άλλο ένα νομοσχέδιο της Κυβέρνησης εμβαλωματικό, με μια προβληματική διαβούλευση -όσο και αν προσπάθησαν οι κύριοι Βουλευτές της Κυβέρνησης να το αντικρούσουν- χωρίς νομοπαρασκευαστική επιτροπή, με τροπολογίες άσχετες με το νομοσχέδιο, οι οποίες ήρθαν την προηγούμενη νύχτα, χθες το βράδυ, πριν την ψήφιση γεγονός, το οποίο αποδεικνύει ότι προσβάλλετε ευθέως τον κοινοβουλευτισμό, χωρίς να αφήνετε κανένα περιθώριο στους συναδέλφους Βουλευτές να ασχοληθούν σοβαρά με την ουσία των τροπολογιών και να καταθέσουν επιστημονικά και ουσιαστικά τη γνώμη τους.

Έτσι ακριβώς κάνατε και με την τροπολογία για τον προσωπικό αριθμό, την οποία την φέρατε μαύρα μεσάνυχτα, τη νύχτα, για τον οποίο προσωπικό αριθμό ο Γενικός Γραμματέας Ψηφιακής Διακυβέρνησης δηλώνει από εκπομπή ότι θα εκδίδεται υποχρεωτικά για τους Έλληνες πολίτες, για εκείνους που δεν θα θέλουν ενδεχομένως να τον παραλάβουν.

Τι άλλο να πω; Για τον ποινικό λαϊκισμό, ο οποίος σας διακατέχει και διατρέχει τα νομοσχέδιά σας; Για τις συνεχείς αλλαγές των νομικών κωδίκων; Έχουν γίνει δεκαεννιά αλλαγές στους ποινικούς κώδικες, με άμεσο αποτέλεσμα την πολυνομία, την κακονομία και φυσικά την επιβράδυνση στην επιβράδυνση απονομής δικαιοσύνης. Διότι ούτε οι δικαστές ούτε και οι δικηγόροι γνωρίζουν τελικά με ποιο νομοθέτημα, με ποιον κώδικα θα δικάσουν.

Νομοθετείτε με βάση την επικαιρότητα. Πρέπει να σας προβληματίσει. Δεχθήκατε κριτική από σύσσωμη την Αντιπολίτευση, γεγονός που αποδεικνύει ότι δεν έχετε πλάνο ούτε και στρατηγική. Τελικά γιατί αποσπάτε στους δικαστικούς υπαλλήλους για πέντε χρόνια; Από τα τρία χρόνια πήγαμε στα τέσσερα. Από τα τέσσερα πάμε στα πέντε, του χρόνου θα πάμε στα έξι στα επτά και όπως πολύ εύστοχα ειπώθηκε, θα τους κάνετε και μόνιμους και όλα αυτά, τη στιγμή που λέμε ότι η δικαιοσύνη θα πρέπει να είναι ανεξάρτητη και τη στιγμή που η κοινωνία διαμαρτύρεται και λέει ότι δεν έχει εμπιστοσύνη στη δικαιοσύνη.

Ξέρετε, σε ό,τι αφορά στην παρένθετη μητρότητα -τα είπαμε και το πρωί- φέρνετε μια διάταξη, με την οποία στην ουσία αποκλείετε το δικαίωμα από τα ομόφυλα ζευγάρια ανδρών, αλλά αν δεν κάνω λάθος διορθώστε με, το επιτρέπετε στα ομοφυλόφιλα ζευγάρια…

**ΑΘΑΝΑΣΙΟΣ ΠΛΕΥΡΗΣ:** …μόνη της η γυναίκα.

**ΓΕΩΡΓΙΟΣ ΡΟΥΝΤΑΣ:** Όχι; Μόνη της η γυναίκα. Αφήνει ένα κενό ερμηνευτικό πάντως η διάταξη, έτσι όπως έχει διατυπωθεί γραμματικά και καλό θα ήταν -σας το επισημαίνω- να το να το λάβετε υπ’ όψιν έστω και την ύστατη στιγμή, γιατί αποδεικνύει ότι λειτουργείτε καθαρά ψηφοθηρικά. Προσπαθείτε και από εδώ και από εκεί να κοροϊδέψετε για να πάρετε ψήφους.

Δεν έχετε προφανώς πολιτική ταυτότητα και ήδη σας προαναγγέλθηκε τι πρόκειται να γίνει. Θα δεχθείτε έναν δικαστικό αγώνα, ο οποίος κατά πάσα πιθανότητα και δυστυχώς, θα οδηγήσει την Ελλάδα στην καταδίκη με τη νομική βάση της ισότητας των φύλων -γιατί πλέον είναι και πολλά με δική σας ευθύνη- και τελικά θα ξαναφτάσουμε στο μηδέν, θα φτάσουμε σε αυτό το σημείο για το οποίο σας προειδοποιούσαμε τότε που ψηφίσατε τον ψευτογάμο των ΛΟΑΤΚΙ.

Σας το είπα και πριν αν θέλετε μπορείτε να ασχοληθείτε με πολλά κοινωνικά ζητήματα, με την πολυτεκνία, την τριτεκνία, την οικογένεια, ασχοληθείτε με το φαινόμενο της γονεϊκής αποξένωσης. Θα το ξαναπώ, είναι μια μεγάλη κοινωνική πληγή, η οποία θεωρείται μορφή ενδοοικογενειακής βίας και παιδικής κακοποίησης. Είναι χιλιάδες οι γονείς, οι οποίοι βιώνουν αυτό το πρόβλημα. Στέρξετε να τους ακούσετε να αντιμετωπίσετε το ζήτημα αυτό.

Δυστυχώς, είστε μια woke Κυβέρνηση υποχρεωτικότητας και δυστοπίας. Σας νοιάζει μόνο η νομή της εξουσίας. Καταψηφίζουμε και το νομοσχέδιο και τις τροπολογίες σας.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχω να παρατηρήσω το εξής: Στο πλαίσιο του κοινοβουλευτικού διαλόγου -και έχει συμβεί αυτό πάρα πολλές φορές τουλάχιστον όταν συζητάμε νομοσχέδια του Υπουργείου Δικαιοσύνης- βρισκόμαστε ενώπιον ενός κοινοβουλευτικού παραδόξου.

Το κοινοβουλευτικό παράδοξο είναι ότι οι εισηγητές και οι ειδικοί αγορητές των νομοσχεδίων βρισκόμαστε στην εξαιρετικά δύσκολη θέση να κάνουμε δευτερολογία, χωρίς να έχει υπάρξει κατά τη διάρκεια της διαδικασίας συνολική τοποθέτηση του Υπουργού για να υπερασπιστεί το νομοσχέδιο και να απαντήσει στις αρχικές μας αιτιάσεις. Αυτό, κύριε Φλωρίδη, κύριε Υπουργέ της Δικαιοσύνης, το κάνετε κατ’ εξακολούθηση και αποτελεί -κατά τη γνώμη μου- ένδειξη ή απόδειξη απόλυτης έλλειψης σεβασμού στον κοινοβουλευτικό διάλογο, στον διαλογικό χαρακτήρα της συζήτησης στο Κοινοβούλιο.

Ερχόμαστε να κάνουμε δευτερολογίες, οι οποίες γιατί προβλέπονται στη διαδικασία συζήτησης των νομοσχεδίων; Για να έχουν τη δυνατότητα οι εισηγητές στα επιχειρήματα, τα οποία θα έχει καταθέσει ο Υπουργός κατά την ομιλία υπεράσπισης των πολιτικών του επιλογών και των νομοθετικών του επιλογών, να απαντήσουν. Τώρα σε τι ακριβώς να απαντήσουμε; Έχετε παραχωρήσει, έχετε εκχωρήσει τον ρόλο του Υπουργού στον Κοινοβουλευτικό Εκπρόσωπο της Νέας Δημοκρατίας. Δεν έχετε τοποθετηθεί επί του νομοσχεδίου σας στην Ολομέλεια και μας ζητάτε εμάς ή προβλέπεται από τον Κανονισμό να κάνουμε δευτερολογίες. Δεν είναι παράλογο αυτό;

Το κοινοβουλευτικό έθιμο ήταν, κύριε Φλωρίδη -θα το θυμάστε φαντάζομαι- ότι πάντοτε, μετά την ολοκλήρωση του γύρου των εισηγητών, μιλάει ο Υπουργός και υπερασπίζεται το νομοσχέδιό του.

Γιατί δεν μιλάτε στην όλη διαδικασία, επειδή περιμένετε να κάνετε στο τέλος έναν μονόλογο που θα μας πείτε τα ίδια, ότι κατέρρευσαν τα ψέματα, ότι τελείωσε η ιστορία των Τεμπών, ότι αφήστε τις κλάψες; Θα μας πείτε τις διάφορες προσβλητικές εκφράσεις, τις οποίες χρησιμοποιείτε και στη συνέχεια θα μας πείτε για το νομοσχέδιό σας τι καλό που είναι, χωρίς να υπάρχει δυνατότητα ανταπάντησης από κανέναν.

Θα περιμένουμε, λοιπόν, κάποιες από τις απαντήσεις σας για πολύ συγκεκριμένες αιτιάσεις που αφορούν φωτογραφικές ρυθμίσεις του νομοσχεδίου, για την επιλογή της ηγεσίας της δικαιοσύνης, για τις διευθετήσεις τις οποίες κάνετε στη Σχολή Δικαστών επίσης με φωτογραφικές διατάξεις, για ζητήματα που έχουν να κάνουν με το κώλυμα εντοπιότητας, όπου πάτε να ελέγξετε, προφανώς, τα δικαστήρια και του Νομού Λάρισας, που δεν είναι ένας τυχαίος νομός -ξαναλέω-, είναι ο νομός που τα δικαστήριά του έχουν την καθ’ ύλην αρμοδιότητα για το έγκλημα των Τεμπών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα περιμένω απαντήσεις για την κρίση, τη συνολική και γενικευμένη κρίση, της δικαιοσύνης. Θα περιμένουμε απαντήσεις για όλα αυτά για τα οποία έχουμε τοποθετηθεί. Θα είχα πολλά να πω και για την ομιλία του κυρίου Πλεύρη, αλλά δεν έχω τον χρόνο αυτή τη στιγμή. Αναπτύξαμε και στις επιτροπές, κύριε Πλεύρη, πολλές από τις απαντήσεις στα επιχειρήματα τα οποία καταθέσατε.

Θα σας πω μόνο για την τροπολογία, την τροπολογία που αφορά τη δυνατότητα που δίνεται πλέον σε παρένθετα πρόσωπα, δηλαδή σε συζύγους του Πρωθυπουργού, Υπουργών, Πολιτικών Αρχηγών, συγγενείς Α΄ βαθμού να έχουν εταιρείες στην αλλοδαπή. Πρόκειται για άθλια, κατά τη γνώμη μου, επίσης φωτογραφική ρύθμιση, η οποία νομιμοποιεί εμμέσως τη δυνατότητα συμμετοχής συζύγων Πολιτικών Αρχηγών, του Πρωθυπουργού, Υπουργών, Βουλευτών με έμμεσο τρόπο σε offshore εταιρείες. Διότι τι λέει η τροπολογία; Η τροπολογία λέει ότι επιτρέπεται να έχουν αυτά τα παρένθετα πρόσωπα -έτσι όπως ορίζονται στον νόμο τα παρένθετα πρόσωπα- συμμετοχή σε εταιρείες της αλλοδαπής, σε κράτη όμως που είναι φορολογικά συνεργάσιμα με βάση τον κατάλογο ο οποίος εκδίδεται από τις αρμόδιες διοικητικές αρχές.

Τι δεν προβλέπει όμως; Ότι αυτές οι εταιρείες της αλλοδαπής μπορούν απολύτως να συνδέονται με τη σειρά τους με άλλες offshore εταιρείες, δηλαδή με εταιρείες που έχουν την έδρα τους, την πραγματική ή την καταστατική, σε φορολογικούς παραδείσους. Βλέπετε πώς φτιάχνεται η αλυσίδα;

Τι πάτε να νομιμοποιήσετε, κύριε Φλωρίδη, με τη διάταξη αυτή; Τι πάτε να νομιμοποιήσετε με τη διάταξη αυτή; Αναρωτιέμαι -αναρωτιέμαι- είναι τυχαίο το γεγονός ότι η διάταξη αυτή δεν συμπεριλαμβανόταν στο αρχικό νομοσχέδιο; Είναι τυχαίο το ότι η διάταξη αυτή ήρθε χθες 11 η ώρα το βράδυ; Και είναι τυχαίο ότι η διάταξη αυτή έρχεται λίγες μέρες μετά το ξέσπασμα του σκανδάλου με την Ομάδα Αλήθειας; Είναι τυχαίο; Δεν νομίζω ότι είναι τυχαίο, κύριε Φλωρίδη.

Γι’ αυτό ακριβώς τον λόγο η διάταξή σας είναι και φωτογραφική και απαράδεκτη και θα οδηγήσει σε πρακτικές ακόμα και «ξεπλύματος», τις οποίες βεβαίως δεν θα τις έχετε βάρος στη συνείδησή σας, διότι αυτό θα προϋπέθετε να έχετε κάποιου είδους συνείδηση, αλλά εν πάση περιπτώσει θα καταγραφούν ως πολιτικό στίγμα για τον ίδιο τον Υπουργό Δικαιοσύνης, ο οποίος εισηγείται αυτή την απαράδεκτη διάταξη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Γραμμένο, έχετε τον λόγο.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Κύριε Πρόεδρε, δεν θα δευτερολογούσαμε, αλλά αναγκαστήκαμε διαβάζοντας την «ντροπολογία» 361. Πρόκειται για «ντροπολογία» και όχι τροπολογία. Είναι μια «ντροπολογία» που νομιμοποιεί από την πίσω πόρτα συγγενικά πρόσωπα πολιτικών. Και μιλάμε εμείς, οι οποίοι είμαστε πολιτικοί. Θα μπορούσε να μας συμφέρει κάλλιστα, αλλά το καταγγέλλουμε. Δεν το υιοθετούμε. Δεν θεωρούμε ότι είναι μια πρακτική αυτή, να μπορεί να νομιμοποιεί ένα συγγενικό πρόσωπο μαύρο χρήμα, γιατί για αυτό μιλάμε, κύριοι Υπουργοί.

Εκεί στη Νέα Δημοκρατία, πραγματικά, δεν σταματάτε να μας εκπλήσσετε, κύριοι Υπουργοί. Μία βραδινή τροπολογία -τη φέρατε χθες το βράδυ στις 11- του Υπουργείου Δικαιοσύνης. Εν κρυπτώ αλλάζετε τα δεδομένα όσον αφορά την κατοχή αλλοδαπών εταιρειών από συζύγους πολιτικών. Το κάνετε αυτό με έναν άκρως προκλητικό τρόπο, δείχνοντας ξεκάθαρα τον πολιτικό σας αριβισμό και τον πολιτικό σας τυχοδιωκτισμό, αγαπητοί κύριοι της Κυβέρνησης.

Γιατί, όμως, το κάνετε αυτό θέλουμε να μας απαντήσετε. Έχετε να δώσετε πολλές απαντήσεις μετά, κύριε Φλωρίδη. Ποιον εξυπηρετείτε και γιατί; Γιατί αυτή η αλλαγή; Σε τι αποσκοπεί; Θέλετε να ενημερώσετε την Εθνική Αντιπροσωπεία γιατί φέρνετε άρον-άρον αυτή την αλλαγή; Ποιους πολιτικούς θέλετε να καλύψετε; Πείτε μας.

Κάθε διάταξη, κάθε πρόταση που κάνει η Κυβέρνησή σας τις περισσότερες φορές υποκρύπτει κάτι. Αυτό είναι δεδομένο και έχει αποσαφηνιστεί εδώ, σε αυτή την Αίθουσα. Κάπου, λοιπόν, αποσκοπείτε και σίγουρα όχι για το δημόσιο συμφέρον ούτε για τους Έλληνες πολίτες εκεί έξω. Ξέρετε, δεν έχουν όλοι τη δυνατότητα να κάνουν offshore εταιρείες, να πηγαίνουν ταξιδάκια στην Κύπρο, στο Λουξεμβούργο και να φτιάχνουν offshore εταιρείες. Άρα, λοιπόν, κάπου αποσκοπείτε.

Θέλετε να καλύψετε κάποιους πολιτικούς, Υπουργούς, Βουλευτές -ξέρω και εγώ;- από την Ελληνική Λύση, από το ΚΚΕ, από τον ΣΥΡΙΖΑ, από το ΠΑΣΟΚ; Από πού, πείτε μας. Πείτε μας ονόματα. Θέλουμε να μας πείτε ονόματα. Δηλαδή, μας λέτε τώρα ότι η σύζυγος ή ο σύζυγος του εκάστοτε πολιτικού, Υπουργού ή Βουλευτή, δύναται να κατέχει μια εταιρεία που είναι μέτοχος μιας άλλης, στην οποία μπορεί να υπάρχει και μαύρο χρήμα -σημειωτέον, να καταγραφεί αυτό, ότι μπορεί να υπάρχει και μαύρο χρήμα σε αυτή την εταιρεία- και όλα αυτά με τη συγκεκριμένη «ντροπολογία» που φέρνετε σήμερα εδώ, να είναι νόμιμα. Ωραία. Πολύ ωραία!

Τι σημαίνει, λοιπόν, αυτό πρακτικά, για να ακούει ο Έλληνας πολίτης που μας παρακολουθεί; Θα δηλώνεται από τη σύζυγο ενός Υπουργού, για παράδειγμα, μια έδρα στο Λουξεμβούργο -όπως προανέφερα- ή στην αδελφή μας Κύπρο, η οποία θα κατέχει ή θα συνδέεται με το offshore και αυτό θα είναι απολύτως νόμιμο. Μάλιστα! Πολύ ωραία νομοθετούμε εδώ, σε αυτή την Αίθουσα. Πάρα πολύ ωραία! Δίνουμε το καλό παράδειγμα εκεί έξω!

Αν αυτό, λοιπόν, δεν είναι άκρως υποκριτικό και ανήθικο, τότε πώς αλλιώς να το χαρακτηρίσει ο Έλληνας πολίτης που μας ακούει αυτή τη στιγμή; Ο Βουλευτής δεν μπορεί να έχει εταιρεία, αλλά η σύζυγος, τα παιδιά και συγγενείς α΄ βαθμού, μπορούν να έχουν εταιρείες. Δηλαδή, το δικό μου παιδί, ας πούμε, μπορεί να πάει μια βόλτα στην Αμερική να σπουδάσει, να αγοράσει ένα πολύ ωραίο διαμέρισμα και αυτό το διαμέρισμα να το βάλει σε μια offshore εταιρεία, κύριοι Υπουργοί. Ωραία! Συγχαρητήρια!

Δεν μπορείτε άλλο να κοροϊδεύετε τον ελληνικό λαό. Αποδυναμώνετε με αυτόν τον τρόπο τον θεσμό διαφάνειας και ελέγχου, το κάνετε συνειδητά και φυσικά, κύριοι Υπουργοί, το κάνετε απροκάλυπτα. Για αυτό τον λόγο θα καταψηφίσουμε και γι’ αυτό τον λόγο σάς καταγγέλλουμε από αυτό το Βήμα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Κομνηνάκα από το Κομμουνιστικό Κόμμα Ελλάδας έχει τον λόγο.

Ελάτε, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, σας είπαμε να σταματήσετε τους φτηνούς αντιπερισπασμούς που επιχειρήσατε με τη γνωστή έκθεση, αλλά εσείς τελικά φτάσατε να απογειώνετε την προκλητικότητά σας, κουνώντας ακόμα μια φορά το δάχτυλο από αυτήν εδώ την Αίθουσα, θεωρώντας ότι μπορείτε να κρύψετε και να ξεπλύνετε τις ευθύνες σας τόσο για το κύριο έγκλημα, τη σύγκρουση των τρένων σε ένα σιδηρόδρομο ωρολογιακή βόμβα, όσο και για το αδιαμφισβήτητο γεγονός ότι όποιες έρευνες και εκθέσεις παρουσιάζονται, σκοντάφτουν πάνω σε μια απαράδεκτη αλλοίωση ενός τόπου του εγκλήματος που αδυνατεί να φτάσει, να διερευνήσει και να συλλέξει στοιχεία.

Αφού, λοιπόν, δεν σταματάτε να προκαλείτε εσείς και δεν σωπαίνετε, να είστε σίγουροι ότι θα σας κάνουν να σωπάσετε οι φοιτητές που μιλάνε, που μίλησαν και μίλησαν παρά το όργιο νοθείας που επιχειρείται και επιχειρήθηκε σήμερα στις διαδικασίες των φοιτητικών εκλογών και καταδικάζουν την εγκληματική πολιτική της Κυβέρνησης και για το έγκλημα στα Τέμπη και για την πολιτική που υποβαθμίζει τις σπουδές τους και εντείνει την καταστολή απέναντι στο οργανωμένο φοιτητικό κίνημα, που είναι δεδομένο ότι είναι αυτό που φοβάστε.

Κύριε Υπουργέ, επειδή έχετε κηρύξει και πόλεμο απέναντι στην ανομία στα πανεπιστήμια, σας καλώ να ρίξετε μια ματιά στα δεκάδες βίντεο και καταγγελίες από όλους τους φοιτητικούς συλλόγους της χώρας, που δείχνουν όλο το μεγαλείο της φοιτητικής σας παράταξης για τους αποκλεισμούς, την εξαγορά, το σκηνικό νοθείας που από το πρωί έχουν στήσει. Προσέξτε μην αναγκαστείτε τελικά να διαγράψετε τη φοιτητική σας παράταξη. Έχουν φτάσει σε τέτοιο επίπεδο εξευτελισμού που μοίραζαν στην Οδοντιατρική οδοντόβουρτσες με αντάλλαγμα μια ψήφο. Φοβάμαι να ρωτήσω τη μοίρα σας στις υπόλοιπες ειδικότητες!

Θα μιλήσω μόνο για την τροπολογία του Υπουργείου Δικαιοσύνης, αφού για την απαράδεκτη τροπολογία για τον ΝΟΚ μίλησε αναλυτικά ο Κοινοβουλευτικός μας Εκπρόσωπος, ο Νίκος Καραθανασόπουλος. Είναι χαρακτηριστικό πως για άλλη μια φορά επιχειρείται να νομοθετήσετε κατ’ εξαίρεση και προς όφελος των μεγάλων επιχειρηματικών ομίλων.

Θα μιλήσω για την τροπολογία του Υπουργείου Δικαιοσύνης όπου, βεβαίως, βαρύνουσα θέση σε αυτή έχει το άρθρο 3 και αυτή η προκλητική ρύθμιση με την οποία εξαιρείτε τους συζύγους, τους συγγενείς, τα παρένθετα πρόσωπα, τέλος πάντων, των πολιτικών προσώπων από τη δυνατότητα συμμετοχής τους σε ανώνυμες εταιρείες του εξωτερικού, αρκεί, όπως λέτε, αυτά να μην είναι σε φορολογικούς παραδείσους.

Τι υποκρισία τέλος πάντων! Λες και δεν ξέρετε τους όρους με τους οποίους αναπτύσσονται οι οικονομικές σχέσεις μεταξύ εταιρειών, λες και μπορείτε να ελέγξετε το ποιοι είναι οι μέτοχοι των ανωνύμων εταιρειών και αν αυτές έχουν την έδρα τους στη μία ή στην άλλη χώρα ή στους διάφορους φορολογικούς παραδείσους. Λέτε ότι κόπτεσθε για τη διαφάνεια.

Όμως, στην πραγματικότητα, το μόνο για το οποίο κόπτεσθε είναι να μασκαρεύετε την όλο και μεγαλύτερη διασύνδεση της πολιτικής εξουσίας με τα οικονομικά συμφέροντα, το οποίο βεβαίως το κάνετε και με τον νόμο, όπως και με αυτούς τους απαράδεκτους τρόπους.

Θα έχει ενδιαφέρον να ακούσουμε την τοποθέτησή σας πώς θα το δικαιολογήσετε και να μας πείτε τελικά ποιοι είναι αυτοί οι Βουλευτές που κόπτονται και κωλύονται και δημιουργούνται τόσο μεγάλα προβλήματα στην επιχειρηματική τους δραστηριότητα εκτός των συνόρων.

Και, βεβαίως, είναι τέτοια η πρεμούρα σας να ψηφιστεί αυτή η διάταξη που όχι μόνο τη φέρατε σε μια νυχτερινή τροπολογία, αλλά, κατά τον γνωστό απαράδεκτο τρόπο που συνηθίζετε, τη βάλατε φύρδην-μίγδην μαζί με άλλες διατάξεις, για να εκβιάσετε την ψήφο μας.

Δεν θα πετύχετε κάτι τέτοιο, κύριε Υπουργέ. Εμείς δεν θα βάλουμε την υπογραφή μας σε αυτές τις απαράδεκτες ρυθμίσεις, βεβαίως, όσο και αν το κάνετε με απαράδεκτο τρόπο, βάζοντάς το στην ίδια τροπολογία και ζητώντας να ψηφίσουμε με ενιαίο τρόπο. Αυξάνετε την αποζημίωση της υπερωριακής απασχόλησης στο ΕΚΑΒ και στους δικαστικούς υπαλλήλους. Και το παρουσιάζετε και αυτό σαν καμιά κοσμογονία και καλείτε και τους δικαστικούς υπαλλήλους ή τους εργαζόμενους στο ΕΚΑΒ και άλλους να σας χρωστούν και χάρη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, λίγο την ανοχή σας.

Δηλαδή, τι λέτε; Υπάρχει ένα καθεστώς που είναι δεδομένο ότι οι εργαζόμενοι δουλεύουν σε υπερεξαντλητικές συνθήκες, δουλεύουν πολύ πάνω από τα προβλεπόμενα ωράρια τους και ιδιαίτερα και οι εργαζόμενοι στο ΕΚΑΒ βεβαίως και οι δικαστικοί υπάλληλοι. Όποιος περνάει την πόρτα των δικαστηρίων γνωρίζει ότι στα αυτόφωρα κ.λπ., υπάρχουν μια σειρά διαδικασίες που τους υποχρεώνουν πολλές φορές να δουλεύουν παραπάνω. Αναγνωρίζετε ότι μέχρι τώρα αυτή η υπερωριακή απασχόληση δεν αποζημιωνόταν και λέτε ότι αυξάνετε κατά τι το όριο, χωρίς βέβαια να εξασφαλίζετε ότι θα παίρνουν και το σύνολο των αποζημιώσεων, για να μη μιλήσουμε για το αν αυτή η υπερεργασία αποζημιώνεται με τις νόμιμες προσαυξήσεις, τα εξαιρέσιμα, αργίες κ.λπ..

Και, βεβαίως, με αυτές τις ρυθμίσεις δεν λύνεται το βασικό πρόβλημα, που είναι η στελέχωση των υπηρεσιών, ώστε να μην αναγκάζονται οι εργαζόμενοι να δουλεύουν στα όρια των αντοχών τους, να μην αναγκάζονται σε αυτές τις συνεχόμενες υπερωρίες και στα νοσοκομεία και στο ΕΚΑΒ και στα δικαστήρια.

Βεβαίως, δεν λέτε τσιμουδιά για αυτό που πραγματικά θα μπορούσε να ενισχύσει το εισόδημά τους, αυτά που διεκδικούν οι εργαζόμενοι και που δεν μπαλώνεται με αυτού του είδους τις αποζημιώσεις, που δίνονται μάλιστα και με καθυστέρηση και στο εξάμηνο κ.λπ., δηλαδή για πραγματικές αυξήσεις στους μισθούς τους, για την επαναφορά του δέκατου τρίτου και δέκατου τέταρτου μισθού, που έχετε βάλει στον πάγο και για το επίδομα ειδικών συνθηκών, που υπόσχεστε και δεν τολμάτε βεβαίως να το επαναφέρετε στους δικαστικούς υπαλλήλους, παρότι είναι ένα απόλυτα δίκαιο αίτημα.

Είναι προφανές πως, παρότι δεν θα είχαμε αντίρρηση να ψηφίσουμε αυτό το άρθρο, δεν θα βάζαμε εμπόδιο σε αυτό το άρθρο, δεν μπορούμε να ψηφίσουμε ολόκληρη την τροπολογία. Θα σας δώσουν την απάντησή τους και οι εργαζόμενοι και το εργατικό λαϊκό κίνημα, γιατί ο εμπαιγμός έχει και τα όριά του.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ξανθόπουλος έχει τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Θέλω να αναφερθώ μόνο στις τροπολογίες. Αναφέρθηκα επανειλημμένα, ως εισηγητής και στις τέσσερις συνεδριάσεις της επιτροπής, μίλησα στην πρωτολογία μου.

Εδώ έχουμε δύο τροπολογίες για τις οποίες, κατ’ αρχάς, επί της ουσίας και επί της διαδικασίας, η μία κατατίθεται στις 22.00΄, αυτή που επιτρέπει τη δημιουργία εταιρειών σε πρόσωπα στα οποία μέχρι τώρα δεν επέτρεπε και η δεύτερη, βεβαίως, μιλάει για το μεγάλο θέμα του Νέου Οικοδομικού Κανονισμού. Αυτή κατατέθηκε στις 23.10΄.

Παρ’ όλη την πίεση, σε τι συνίσταται το κατεπείγον και έρχεται με τροπολογία ένα μείζον θέμα, όπως είναι αυτό του Οικοδομικού Κανονισμού, δεν δόθηκε μία επαρκής απάντηση. Άρα καλώς το λέμε καθ’ όλη τη διάρκεια της συζήτησης ότι αυτές οι τροπολογίες μυρίζουν, είναι ύποπτες. Και με την έννοια αυτή, καλέσαμε όλους τους κυβερνητικούς παράγοντες να δώσουν κάποια εξήγηση και μέχρι στιγμής δεν υπάρχει.

Ορθά από νομική άποψη τέθηκαν τα ζητήματα μέχρι τώρα από συναδέλφους, ότι, όταν διασπάται το απόλυτο της απαγόρευσης της ίδρυσης εταιρείας και λες ότι θα κάνω μια εταιρεία σε χώρα που είναι φορολογικά συνεργάσιμη με τη χώρα, δεν ξέρεις από εκεί και μετά αν μπορείς να παρακολουθήσεις πώς θα μεταβιβαστεί αυτή η εταιρική σχέση σε μια άλλη χώρα. Αυτό είναι ένα πολύ σημαντικό έλλειμμα και πραγματικά, δεν ακούω μια σοβαρή εξήγηση.

Επίσης, μου κάνει εντύπωση το εξής. Αφορά μια απαγόρευση που υπάρχει, που είναι τροποποίηση του 2003 και η οποία έγινε και το 2010 με τον ν.3849 -από ό,τι βλέπω εδώ στις σημειώσεις μου- και αφορά απαγόρευση πολιτικών προσώπων, μελών της Κυβέρνησης, Αρχηγών κομμάτων, δημάρχων, περιφερειαρχών σε αλλοδαπές εταιρείες, είτε αυτοπροσώπως είτε διά παρένθετων προσώπων.

Η ίδια αυτή απαγόρευση είτε προσωπικά είτε διά παρένθετου προσώπου υπάρχει και σε μια άλλη κατηγορία προσώπων, σε συντονιστές αποκεντρωμένης διοίκησης, σε δικαστικούς λειτουργούς, σε διοικητές τραπεζών και λοιπά. Η τροπολογία έρχεται και περιλαμβάνει μόνο την πρώτη κατηγορία, δηλαδή τον στενό, που λέμε, κύκλο πολιτικών. Και στα παρένθετα πρόσωπα ή στους συζύγους τους απελευθερώνει τη δυνατότητα να ιδρύουν εταιρείες.

Οι υπόλοιποι, δηλαδή, παραμένουν εξ ορισμού ύποπτοι; Αυτό είναι μια πολύ σοβαρή μομφή σε μια σημαντική κατηγορία δημοσίων προσώπων, όπως είναι οι εισαγγελικοί λειτουργοί, οι δικαστές, οι διοικητές τραπεζών και τα λοιπά. Άρα όταν επισημοποιείτε αυτή τη διάσταση, καταλαβαίνουμε ότι δεν μπορεί να θεωρείτε a priori υπόπτους -στη δεύτερη παράγραφο- τους διοικητές τραπεζών, τους εισαγγελικούς και δικαστικούς λειτουργούς, αλλά προφανώς θέλετε να δώσετε αβάντα, θέλετε να προωθήσετε κάποιους συζύγους κάποιων πολιτικών με τους οποίους έχετε μια προνομιακή σχέση.

Σε ό,τι αφορά τώρα τον Νέο Οικοδομικό Κανονισμό, ειλικρινά δεν αντιλαμβάνεστε ότι υπάρχει πολύ σοβαρό πρόβλημα με τον τρόπο νομοθέτησης; Δηλαδή φέρνετε μια τροπολογία για ένα σημαντικό θέμα. Συμφωνώ. Άκουσα την επιχειρηματολογία του κυρίου Υπουργού. Και να δεχθώ, καλή τη προθέσει, ότι πρέπει να απελευθερωθεί και να αφεθεί ελεύθερη η οικοδομική δραστηριότητα. Όμως, αυτό πρέπει να γίνει μέσα από έναν οργανωμένο διάλογο.

Κάντε μια νομοθετική παρέμβαση. Φέρτε ένα νομοσχέδιο με αρχή, με μέση και με τέλος. Να καλέσουμε τα επιμελητήρια. Να καλέσουμε τον κατασκευαστικό κλάδο. Να καλέσουμε αυτούς που κρίνουμε. Να γίνει μια συζήτηση τέτοια που προσιδιάζει στη σοβαρότητα της παρέμβασης. Αντ’ αυτού το βράδυ στις 22.00΄ φέρνετε μια τροπολογία με την οποία προσπαθείτε να καλύψετε τα ακάλυπτα. Δεν είναι δυνατόν να συνεργήσουμε.

Και θέλω να πιαστώ ως τελευταίο στοιχείο από αυτό που είπε η κ. Κομνηνάκα στην τροπολογία για τις offshore εταιρείες που βάζετε και τη διάταξη για την αποζημίωση για την εργασία καθ’ υπέρβαση του υποχρεωτικού ωραρίου για τους δικαστικούς υπαλλήλους και για τα πληρώματα ΕΚΑΒ. Είναι προφανές ότι κανείς από εμάς δεν υπολείπεται από ευαισθησία και από αναγνώριση της προσπάθειας των ανθρώπων.

Όμως, όταν χρησιμοποιείτε αυτήν την απαράδεκτη τακτική να ενσωματώσετε σε μια τροπολογία δύο άσχετες διατάξεις απολύτως αντιφατικές μεταξύ τους, δεν μπορεί στο όνομα του να ψηφίσουμε τα 20 ευρώ που δίνετε αύξηση στους εργαζόμενους, να καταπιούμε αυτό που απεργάζεστε για τις συμμετοχές σε εταιρείες προσώπων τα οποία συνδέονται με τους πολιτικούς. Με αυτή την έννοια, λοιπόν, και απολύτως τεκμηριωμένα, καταψηφίζουμε αμφότερες τις τροπολογίες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Δημήτριος Μπιάγκης από το ΠΑΣΟΚ - Κίνημα Αλλαγής.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, από τη συζήτηση στις επιτροπές, αλλά και τη σημερινή συζήτηση στην Ολομέλεια, είναι σαφές ότι το νομοσχέδιο δεν απαντά σε κανένα από τα δομικά προβλήματα της δικαιοσύνης. Εξαρχής επισημάναμε ότι οι τροποποιήσεις επί τροποποιήσεων που εισάγετε, και μάλιστα σε πρόσφατες διατάξεις, αποδεικνύουν την αποσπασματικότητα με την οποία νομοθετείτε και την παντελή έλλειψη συνολικού οράματος.

Η σημερινή τροποποίηση του Κώδικα Ποινικής Δικονομίας επικρίθηκε σφοδρά από τους δικηγόρους, τους δικαστές και την αντιπολίτευση στο σύνολό της.

Φαίνεται όμως, κύριε υπουργέ, ότι δεν θέλετε να ακούσετε κανέναν. Η αλλαγή που φέρνετε με το δικαίωμα στον εισαγγελέα εφετών να προσβάλει την απόφαση ανακριτή και εισαγγελέα για περιοριστικούς όρους ώστε τελικά να επιβληθεί προσωρινή κράτηση ή βραχιολάκι, έρχεται στον απόηχο της περίπτωσης του κυκλώματος της πολεοδομίας της Ρόδο.

Η ποινική δικαιοσύνη, όμως, δεν μπορεί να αποτελέσει ουρά της επικαιρότητας σε καμία περίπτωση, κύριε Υπουργέ. Χρειάζεται ένα ολοκληρωμένο σχέδιο και νομοπαρασκευαστικές επιτροπές όταν μιλάμε για αλλαγές στους κώδικες, στη βάση της νομοθεσίας μας.

Θα σταθώ ακόμη στις αλλαγές που φέρνετε για τη διατύπωση γνώμης των δικαστικών λειτουργών. Στην ανάδειξη της ηγεσίας της δικαιοσύνης η ρύθμιση εισήχθη μόλις πριν από έναν χρόνο και φέρνετε τροποποίηση λίγες ημέρες πριν την εφαρμογή της. Οι αλλαγές στον αριθμό ψήφων, στις προϋποθέσεις εκλογιμότητας, στη θέσπιση διαφορετικών δεδομένων σε κάθε δικαστήριο, ιδίως στον Άρειο Πάγο, προκαλούν βεβαίως και ερωτηματικά.

Εν τέλει αυτό που φαίνεται ότι θα πετύχετε, είναι να έχει το Υπουργικό Συμβούλιο διευρυμένες δυνατότητες στην επιλογή υποψηφίου. Και όλα αυτά ενώ το ΠΑΣΟΚ έχει ήδη ξεκινήσει έναν θεσμικό διάλογο με τους φορείς και με τις ενώσεις των δικαστών για διαμόρφωση προτάσεων για την επιλογή της ηγεσίας της δικαιοσύνης. Το μείζον, λοιπόν, είναι να διερευνηθεί και να ολοκληρωθεί αυτός ο διάλογος, ενόψει της συνταγματικής Αναθεώρησης και όχι να προβαίνετε σε σκόρπιες ρυθμίσεις, όπως η σημερινή.

Στο θέμα της παρένθετης μητρότητας, η θέση μας ως ΠΑΣΟΚ είναι σαφής. Το ζήτημα είναι σοβαρό και αγγίζει ολόκληρη την κοινωνία. Το Υπουργείο Δικαιοσύνης πρέπει επιτέλους να πάψει να το αντιμετωπίζει ευκαιριακά προς ικανοποίηση του συντηρητικού ακροατηρίου του. Χρειάζονται κανόνες και θεσμικές εγγυήσεις στην όλη διαδικασία, εμπλοκή του κράτους που θα θέσει συγκεκριμένο πλαίσιο και όχι ανεξέλεγκτη δράση ιδιωτών.

Τέλος, αναφορικά με τη διαπιστωτική διάταξη για την κατάργηση της αποκλειστικής προθεσμίας στον νόμο περί ευθύνης Υπουργών, όταν χρειαστήκατε έξι χρόνια από την Αναθεώρηση του Συντάγματος, κύριε Υπουργέ, για να αλλάξετε τον νόμο, οι ευθύνες σας είναι μεγάλες και θα σας ακολουθούν απέναντι στον κίνδυνο για τις όποιες άλλες τυχόν ερμηνείες υπάρξουν στο μέλλον.

Όσον αφορά τις τροπολογίες, καταθέσατε χθες μέσα στη νύχτα, χωρίς καμία προετοιμασία και διαβούλευση, δύο τροπολογίες που αγγίζουν εξαιρετικά σοβαρά θέματα, όπως η με αριθμό 361/32 τροπολογία για την αύξηση των ανωτάτων ορίων απογευματινής υπερωριακής απασχόλησης για τους δικαστικούς υπαλλήλους, αλλά και τα πληρώματα του ΕΚΑΒ που ανταποκρίνονται στις δυσκολίες που αντιμετωπίζουν καθημερινά όταν συχνά καλούνται να υπερβαίνουν το προβλεπόμενο ωράριο για την ομαλή και έγκαιρη εκτέλεση του έργου τους.

Πολύ διαφορετικά είναι, όμως, δυστυχώς, από την τροπολογία αυτή, τα δεδομένα στο άρθρο 3, που απαλείφεται η απαγόρευση παρένθετων προσώπων πολιτικών να συμμετέχουν σε εταιρείες στο εξωτερικό. Και η απαγόρευση περιορίζεται σε εταιρείες σε μη συνεργάσιμα ή φορολογικά ευνομούμενα κράτη.

Οι κίνδυνοι που εμφανίζονται είναι τεράστιοι και απειλούν ευθέως τη διαφάνεια. Δεν αποτρέπεται πλέον η συγκάλυψη συμμετοχής πολιτικών προσώπων σε εξωτερικές εταιρείες μέσω συζύγων, συγγενών, αλλά και οποιοδήποτε φυσικό ή νομικό πρόσωπο. Και για να αποδειχθεί η παραβίαση του νόμου, θα απαιτείται άμεση εμπλοκή του πολιτικού προσώπου, που φυσικά είναι πολύ δύσκολο να αποδειχθεί. Αδυνατίζει, λοιπόν, αντίστοιχα και η δύναμη της δήλωσης «πόθεν έσχες».

Και όλα αυτά, ενώ το άρθρο 29 παράγραφος 1 του Συντάγματος επιτάσσει ότι τη χρηματοδότηση και η λειτουργία των πολιτικών κομμάτων υπόκειται σε διαφάνεια. Βρισκόμαστε, λοιπόν, μπροστά σε μια επικίνδυνη υποχώρηση στον τομέα της διαφάνειας και της πρόληψης της διαπλοκής με τη σφραγίδα της Κυβέρνησής σας. Αναφορικά με την τροπολογία για τον Νέο Οικοδομικό Κώδικα, επιχειρείτε να αντιμετωπίσετε τις συνέπειες της απόφασης του Σ.τ.Ε., η οποία έκρινε αντισυνταγματικά ορισμένα πολεοδομικά κίνητρα του Νέου Οικοδομικού Κώδικα, με τη διατήρηση δικαιωμάτων για υφιστάμενες υποδομές και περιορισμούς για νέες άδειες.

Η ρύθμιση αγγίζει όλη την κοινωνία και, όμως, έρχεται σε πλήρη έλλειψη ενημέρωσης και διαβούλευσης. Όσα είχαμε πει τον Δεκέμβριο στην προηγούμενη τροπολογία περί θεσμικής ασάφειας και κενού που δημιουργείται, σήμερα επιβεβαιώνονται. Το πρόβλημα δεν είναι νομικό, είναι βαθιά πολιτικό και ηθικό.

Η ίδια η Κυβέρνηση που θέσπισε τα κίνητρα, χωρίς πολεοδομικό σχεδιασμό, τώρα καλεί τους πολίτες να πληρώσουν το τίμημα. Εκατοντάδες οικογένειες, μηχανικοί, εργολάβοι, επενδυτές είδαν τις άδειές τους να τινάζονται στον αέρα. Και αντί να υπάρξει απολογισμός ή ανάληψη ευθύνης, παρουσιάζετε ένα πολυσέλιδο νομοθέτημα σαν θεσμική συμμόρφωση. Η ρύθμιση είναι πρόχειρη, είναι άδικη και κοινωνικά άνιση. Και το βέβαιο είναι ότι έρχεται με μεγάλη καθυστέρηση όταν η κρίση γνωρίζουμε όλοι ότι ξέσπασε τον Δεκέμβριο. Πέντε μήνες οι πολίτες και η αγορά βρέθηκαν στο θεσμικό κενό. Ζητάτε από τους ιδιοκτήτες να αναθεωρήσουν άδειες χωρίς αποζημίωση. Μιλάτε για τα περιβαλλοντικά ισοδύναμα, αλλά δεν το ξεκαθαρίζετε πότε και πού.

Βέβαια, στρατηγικές επενδύσεις και fast track διαδικασίες εξαιρούνται. Αν είναι δυνατόν να μην είχαν εξαιρεθεί! Άρα οι ισχυροί σώζονται και οι μικροϊδιοκτήτες για άλλη μία φορά πληρώνουν. Το ερώτημα είναι, λοιπόν, απλό. Ποιος πληρώνει το κόστος; Οι πολίτες που πίστεψαν τις εξαγγελίες σας ή η κοινωνία; Το κράτος οφείλει να έχει συνέχεια και συνέπεια. Και η Κυβέρνηση απέτυχε και στα δύο.

Το ΠΑΣΟΚ ζητά συνολική τεκμηριωμένη μεταρρύθμιση του Νέου Οικοδομικού Κώδικα με δημόσια διαβούλευση, άμεση αναθεώρηση συνολικού σχεδίου του νέου κώδικα, έμφαση στη βιώσιμη δόμηση, στην αναβάθμιση του δημόσιου χώρου και στη σαφή οριοθέτηση κινήτρων που συμβαδίζουν με την προστασία του περιβάλλοντος.

Η νομιμότητα δεν είναι απλή συμμόρφωση με το Συμβούλιο της Επικρατείας, είναι και θεσμική υπευθυνότητα απέναντι στους πολίτες. Η θέση μας είναι ξεκάθαρα υπέρ της συνταγματικότητας κατά της προχειρότητας, υπέρ της βιωσιμότητας κατά της κοινωνικής αδικίας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Ζωή Ράπτη.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, ζητώ τον λόγο επί της διαδικασίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν έχετε τον λόγο.

Τον λόγο έχει η κ. Ράπτη.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, είναι απαράδεκτο αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αφήστε τα αυτά. Καθίστε κάτω.

**ΑΛΕΞΑΝΔΡΟΣ ΚΑΖΑΜΙΑΣ:** Ο Υπουργός θα μιλήσει στο τέλος;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όπως πάντα.

Κυρία Ράπτη, έχετε τον λόγο.

**ΖΩΗ ΡΑΠΤΗ:** Ευχαριστώ, κύριε Πρόεδρε.

**ΑΛΕΞΑΝΔΡΟΣ ΚΑΖΑΜΙΑΣ:** Όπως πάντα; Τι λέτε τώρα! Είθισται να μιλάει πιο νωρίς ο Υπουργός και όχι στο τέλος. Δεν παραβρέθηκε ούτε στις τρεις πρώτες συνεδριάσεις. Είναι απαράδεκτος ο τρόπος που το νομοσχέδιο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καθίστε κάτω. Κλείστε το μικρόφωνο.

**ΖΩΗ ΡΑΠΤΗ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, καθώς θα ολοκληρωθεί σήμερα η συζήτηση σε ένα νομοσχέδιο με πληθώρα εξειδικευμένων διατάξεων, έγινε σαφές ότι πολλοί εκ των ισχυρισμών της Αντιπολίτευσης για έλλειψη διαλόγου και διαβούλευσης με τους φορείς πριν τη σύνταξη του σχεδίου νόμου και τάχα φωτογραφικές διατάξεις προβλήθηκαν προσχηματικά. Επίσης, υπήρξε απόλυτη ένδεια στην κατάθεση εκ μέρους τους βελτιώσεων ή συγκεκριμένων προτάσεων, προκειμένου να μπορέσουν έστω και επ’ ολίγον τα κόμματα της Αντιπολίτευσης να συμβάλουν με θετικές προτάσεις και εξειδικευμένες παρατηρήσεις στη βελτίωση των προτεινομένων διατάξεων.

Περαιτέρω, απεδείχθη ότι το Υπουργείο Δικαιοσύνης, όχι μόνο συνομίλησε με τους αρμόδιους φορείς για σειρά διατάξεων που τους αφορούσαν, αλλά πλειάδα διατάξεων του νομοσχεδίου συντάχθηκαν αφού έλαβε υπ’ όψιν του τις δικές τους προτάσεις στα ζητήματα που τέθηκαν. Ειδικότερα, τόσο η Εθνική Σχολή Δικαστικών Λειτουργών όσο και οι Δικαστικές Ενώσεις, όχι μόνο έλαβαν γνώση, αλλά και εγκαίρως τοποθετήθηκαν στο πλαίσιο της διαβούλευσης, αλλά και διά ζώσης εδώ στο Κοινοβούλιο για τα ζητήματα των προτάσεών τους, όπως αναγνώρισε ο Γενικός Γραμματέας της Ένωσης Δικαστών και Εισαγγελέων κ. Παντελής Μποροδήμος.

Ειδικότερα δε, σε ό,τι αφορά στις διατάξεις για τον τρόπο επιλογής των Προέδρων και Αντιπροέδρων των Ανωτάτων Δικαστηρίων, η ίδια η Πρόεδρος της Ένωσης Δικαστικών Λειτουργών του Συμβουλίου της Επικρατείας κ. Σοφία Βιτάλη συνεχάρη τον νομοθέτη για την πρωτοβουλία που πήρε μετά από πολλά χρόνια να συμμορφωθεί προς πάγιες προτάσεις του Συμβουλίου της Ευρώπης και της Ευρωπαϊκής Επιτροπής για το κράτος δικαίου. Είναι αυτές οι διατάξεις που χαρακτηρίσατε φωτογραφικές.

Επίσης, η Ολομέλεια των Δικηγορικών Συλλόγων κατέθεσε σχετικές προτάσεις προς το Υπουργείο Δικαιοσύνης για σειρά διατάξεων που ήδη έλαβε υπ’ όψιν του το Υπουργείο, ζητώντας μάλιστα η Ολομέλεια ακόμα και αυστηροποίηση κάποιων προβλέψεων, όπως στην περίπτωση θέσπισης μεγαλύτερης προϋπηρεσίας στη δικηγορία και μεγαλύτερου αριθμού παραστάσεων, προκειμένου να διαπιστώνεται η ύπαρξη εμπειρίας ως προϋπόθεση για την εισαγωγή υποψηφίων στην Εθνική Σχολή Δικαστικών Λειτουργών.

Οι δε συμβολαιογράφοι και μάλιστα η εκπρόσωπός τους, Πρόεδρος της Συντονιστικής Επιτροπής των Συμβολαιογράφων Ελλάδος, η κ. Ελένη Κοντογιώργου, χαιρέτισε πλειάδα των διατάξεων που τους αφορούσαν, αναγνωρίζοντας μάλιστα σε σχέση με τη διάταξη για την αφαίρεση της πρόβλεψης ανωτάτου ορίου ηλικίας για συμμετοχή σε διαγωνισμό συμβολαιογράφων ότι με αυτές ακριβώς το Υπουργείο Δικαιοσύνης καλείται να επιλύσει ζητήματα, εφαρμόζοντας αποφάσεις των δικαστηρίων και του Συμβουλίου της Επικρατείας, αλλά και τη σχετική ευρωπαϊκή Οδηγία που έχει γίνει νόμος του κράτους.

Ομοίως, και οι δικαστικοί επιμελητές διά του εκπροσώπου τους κ. Νικόλαου Αντωνίου, Αντιπροέδρου της Ομοσπονδίας Δικαστικών Επιμελητών, χαιρέτισαν ως πολύ σωστή τη λήψη υπ’ όψιν από την ηγεσία του Υπουργείου Δικαιοσύνης της επιστολής με τις προτάσεις της Ομοσπονδίας τους. Βάσει αυτής της επιστολής τροποποιούνται τα όρια ηλικίας για τη συμμετοχή στον διαγωνισμό από τα σαράντα στα πενήντα χρόνια.

Με τη σημερινή, λοιπόν, συνεδρίαση ολοκληρώνεται η συζήτησή μας σε ένα νομοσχέδιο με διατάξεις οι οποίες ταξινομήθηκαν κατά τέτοιον τρόπο, ώστε να ρυθμίσουν μια σειρά σημαντικών και αναγκαίων ζητημάτων, που αφορούν πολλούς σπουδαίους παράγοντες της δικαιοσύνης. Πρόκειται για διατάξεις που συνιστούν έναν ακόμα σημαντικό κρίκο στις μεταρρυθμίσεις που έχουν ληφθεί από την Ελληνική Κυβέρνηση με στόχο τόσο την επίτευξη της ορθής και ποιοτικά αναβαθμισμένης απονομής δικαιοσύνης όσο και την ταχύτητα απονομής της, μια και αυτή αποτελεί μία ακόμα παράμετρο που επηρεάζει πολλαπλώς και άμεσα πολλές πτυχές της οικονομικής και κοινωνικής ζωής της χώρας, όπως και τους ρυθμούς ανάπτυξης, άρα και το πόσο φιλικό περιβάλλον έχουμε για προσέλκυση επενδύσεων και δημιουργία νέων θέσεων εργασίας. Μα, πάνω απ’ όλα, συνιστά έκφραση του κατοχυρωμένου δικαιώματος παροχής έννομης προστασίας, σύμφωνα με το άρθρο 20 του Συντάγματος. Για όλους αυτούς τους λόγους σάς καλώ να τις υπερψηφίσετε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο Υπουργός.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να ενημερώσω ότι έχω ενημερώσει την Πρόεδρο σας ότι όταν θα πάρει τον λόγο ο Υπουργός, δεν θα τον πάρει κανένας άλλος Αρχηγός.

Έχετε τον λόγο, κύριε Υπουργέ.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, γιατί δεν μου δίνετε τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, ελάτε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε! Γιατί δεν μου δίνετε τον λόγο; Γιατί το κάνετε αυτό; Με ποια αιτιολογία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

**ΑΛΕΞΑΝΔΡΟΣ ΚΑΖΑΜΙΑΣ:** Ο κύριος Υπουργός δεν μίλησε για το νομοσχέδιο στη διάρκεια της συνεδρίασης. Μιλάει στο τέλος. Και στις επιτροπές πήγε και δεν μίλησε για το νομοσχέδιο…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε, ευχαριστώ πολύ.

**ΑΛΕΞΑΝΔΡΟΣ ΚΑΖΑΜΙΑΣ:** Είναι απαράδεκτη τακτική. Προσβάλλει τον κοινοβουλευτισμό. Και δεν θέλετε να μιλήσω γι’ αυτό.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, οι εκθέσεις του Εθνικού Μετσοβίου Πολυτεχνείου, γιατί είναι δύο εκθέσεις του Μετσοβίου Πολυτεχνείου, η δεύτερη έκθεση του κ. Τσακιρίδη είναι αυτή η οποία ενισχύει ακόμα περισσότερο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μετά τον κύριο Υπουργό, θα ήθελα τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …ενισχύει ακόμα περισσότερο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας το έχω πει. Παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …όλες τις απόψεις που εκφράζαμε όλο το προηγούμενο διάστημα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχετε αντίρρηση να ακουστούμε γι’ αυτό που θα πείτε; Θέλετε να μιλήσετε τελευταίος;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επί της διαδικασίας, δεν ολοκληρώσαμε τις παρεμβάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ. Η διαδικασία θα ολοκληρωθεί με τον Υπουργό.

Παρακαλώ, κύριε Υπουργέ, συνεχίστε.

**ΧΡΗΣΤΟΣ ΓΙΑΝΝΟΥΛΗΣ:** Μη σας πιάνει πανικός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ.

Ελάτε, κύριε Υπουργέ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, με συγχωρείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, σταματήστε και αφήστε τον κύριο Υπουργό να μιλήσει. Δεν μπορεί να συνεχίζεται αυτό. Σας παρακαλώ πάρα πολύ. Σας ενημέρωσα τηλεφωνικά.

Κύριε Υπουργέ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά από εσάς δεν θέλετε να ακουστεί κανείς;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, κλείσαμε έντεκα ώρες συνεδρίασης και είμαστε συνεχώς παρόντες εδώ. Δεν λείψαμε παρά μόνο πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μιλήσατε όμως.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έκανα τρεις παρεμβάσεις. Έκανα τρεις παρεμβάσεις, κυρία Πρόεδρε, τρεις ή τέσσερις ενδεχομένως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικαιολογίες.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Από την αρχή πάλι.

Υπάρχουν δύο εκθέσεις του Μετσοβίου Πολυτεχνείου που είναι σημείο καμπής στη μεγάλη τραγωδία των Τεμπών. Η δε δεύτερη έκθεση, αυτή του κ. Τσακιρίδη, για την οποία δεν βλέπω να γίνονται αναφορές, είναι αυτή η οποία ενισχύει περισσότερο τη θεωρία της συνωμοσιολογίας, τις απόψεις δηλαδή που εκφράζαμε όλο το προηγούμενο διάστημα κάποιοι που θέλαμε να αναδειχθεί η αλήθεια, Γιατί η έκθεση του κ. Τσακιρίδη τι λέει; Ότι στην εμπορική αμαξοστοιχία δεν υπάρχει το παραμικρό ίχνος φωτιάς. Αυτή δηλαδή η αμαξοστοιχία που υποτίθεται ότι μετέφερε το παράνομο εύφλεκτο φορτίο δεν έχει ίχνος φωτιάς. Αυτή είναι στην πραγματικότητα, συμπληρώνοντας την έκθεση του κ. Καρώνη, που θέτει ένα οριστικό τέλος σε όλη αυτήν την απίστευτη συνωμοσιολογία, η οποία αναπτύχθηκε τον προηγούμενο ενάμιση χρόνο…

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, είστε στη Βουλή, δεν είστε σε κανάλι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** …και που κατάφερε, αλήθεια, να παραπλανήσει σε μεγάλο βαθμό τον ελληνικό λαό, έναν ελληνικό λαό που συνέπασχε με τους συγγενείς …

**ΧΡΗΣΤΟΣ ΓΙΑΝΝΟΥΛΗΣ:** ...(Δεν ακούστηκε)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Προηγουμένως μας κάνατε και μαθήματα ευπρέπειας κ.λπ., και ζητήσατε εμείς να είμαστε ευπρεπείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μιλάτε χωρίς αντίλογο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είμαστε έντεκα ώρες εδώ, σας ακούμε και δεν θέλετε να μου επιτρέψετε να μιλήσω. Συγχαρητήρια!

**ΧΡΗΣΤΟΣ ΓΙΑΝΝΟΥΛΗΣ:** Δεν έχετε μέτρο. Δεν είστε δικαστής. Είστε Υπουργός εξωκοινοβουλευτικός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εντάξει. Ωραία. Στο καθεστώς, λοιπόν, που θα εγκαθιδρύσετε, αν ποτέ επιστρέψετε, λοιπόν, μη μας δίνετε τον λόγο ποτέ.

**ΧΡΗΣΤΟΣ ΓΙΑΝΝΟΥΛΗΣ:** Εμείς καθεστώς; Το καθεστώς είναι η Ομάδα Αλήθειας.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτό δεν το καταφέρατε την πρώτη φορά και η «δεύτερη φορά Αριστερά», που επαγγέλλεται ο Πολάκης, θα έρθει και θα μας φιμώσει όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς φιμώνετε.

**ΧΡΗΣΤΟΣ ΓΙΑΝΝΟΥΛΗΣ:** Αυτά είναι αστειότητες. Εδώ είναι Βουλή, δεν είναι ΣΚΑΪ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Είναι πρωτοφανές να μη θέλετε να επιτρέψετε στην Κυβέρνηση να μιλήσει. Ωραία.

**ΧΡΗΣΤΟΣ ΓΙΑΝΝΟΥΛΗΣ:** Δεν είστε κυβέρνηση.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μας βλέπει ο κόσμος τώρα και αξιολογεί. Δεν θέλετε τον Υπουργό που είναι έντεκα ώρες εδώ και σας ακούει χωρίς να διακόψει ποτέ κανέναν, δεν θέλετε να του επιτρέψετε να μιλήσει. Θαυμάσια.

**ΧΡΗΣΤΟΣ ΓΙΑΝΝΟΥΛΗΣ:** Εμείς πόσες ώρες είμαστε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και μας κάνετε και μαθήματα ότι εμείς πρέπει να είμαστε ευπρεπείς.

**ΧΡΗΣΤΟΣ ΓΙΑΝΝΟΥΛΗΣ:** Μα δεν είστε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Έχει κανένα νόημα τώρα αυτό; Δεν θέλετε να μιλήσω;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, εσείς δεν θέλετε να μιλήσουμε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Εγώ καταλαβαίνω την ταραχή στην οποία έχετε βρεθεί μετά από τα χθεσινά.

**ΧΡΗΣΤΟΣ ΓΙΑΝΝΟΥΛΗΣ:** Ποια; Ποια;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν, έχει συντριβεί τελείως όλο το ψέμα με το οποίο παραπλανήσατε τον ελληνικό λαό. Συνετρίβη!

**ΧΡΗΣΤΟΣ ΓΙΑΝΝΟΥΛΗΣ:** Όχι, όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κάνετε λάθος, κύριε Γιαννούλη, και αυτό είναι ένα λάθος το οποίο δεν πρέπει να συνεχιστεί. Όχι. Δεν μπορεί να παρεμβαίνετε ενώ ομιλεί ο Υπουργός -όποιος Υπουργός και να είναι- με το δικαίωμά του να μιλήσει και να προσπαθείτε να τον σταματήσετε. Δεν είναι κοινοβουλευτικά σωστό, πώς να το κάνουμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, δεν γίνεται. Σας παρακαλώ πάρα πολύ. Τα προηγούμενα χρόνια είχε τηρηθεί ακριβώς η ίδια διαδικασία. Δεν έχει αλλάξει απολύτως τίποτα.

**ΧΡΗΣΤΟΣ ΓΙΑΝΝΟΥΛΗΣ:** Παρακαλώ, μη μου κάνετε μαθήματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, σας δίνω μάθημα να μη διακόπτετε τον Υπουργό. Δεν γίνεται διαφορετικά.

**ΧΡΗΣΤΟΣ ΓΙΑΝΝΟΥΛΗΣ:** Ο Υπουργός έκανε παρεμβάσεις προσβάλλοντας κοινοβουλευτικά κόμματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας λέω κάτι. Υπάρχει μια διαδικασία. Σας παρακαλώ να αφήσετε να ολοκληρώσει την ομιλία του. Δυστυχώς ή ευτυχώς τώρα έχουμε τον νέο κανονισμό λειτουργίας.

**ΧΡΗΣΤΟΣ ΓΙΑΝΝΟΥΛΗΣ:** Δυστυχώς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να τον αλλάξουμε; Όταν ήσασταν Κυβέρνηση, δεν τον αλλάξατε. Άρα τώρα να προσπαθήσουμε να το κάνουμε καλύτερο όλοι μαζί.

**ΧΡΗΣΤΟΣ ΓΙΑΝΝΟΥΛΗΣ:** Ωραία, βοηθήστε εσείς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όμως, αυτή τη στιγμή έχουμε αυτό τον Κανονισμό, με αυτόν θα λειτουργήσουμε. Σας παρακαλώ αφήστε τον Υπουργό να ολοκληρώσει. Αυτή είναι η διαδικασία. Τι να κάνουμε;

**ΧΡΗΣΤΟΣ ΓΙΑΝΝΟΥΛΗΣ:** Έχουμε αποθέματα ανοχής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν ξέρω τι έχετε, αλλά δεν το επιτρέπω. Δεν σας βλέπω να έχετε ανοχή, γιατί έχετε μιλήσει στα πέντε λεπτά τα τέσσερα. Στα πέντε λεπτά έχετε μιλήσει τα τέσσερα. Πώς θέλετε να γίνει αυτή η διαδικασία; Μα πώς γίνεται;

**ΧΡΗΣΤΟΣ ΓΙΑΝΝΟΥΛΗΣ:** Θέλετε να τον σεβαστώ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ποιος συνάδελφος… (δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριοι συνάδελφοι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αφήστε τον να ολοκληρώσει. Σεβαστείτε λίγο τον Υπουργό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είναι αυτοί οι τραμπουκισμοί, κύριε Βεσυρόπουλε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Βεσυρόπουλε, σας παρακαλώ.

Κύριε Βεσυρόπουλε, μη ρίχνετε στη διαδικασία λάδι για να γίνει ένας μικρός χαμός.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτή η ταραχή θα σαςσυνοδεύει από εδώ και πέρα, γιατί ακριβώς ζήσατε μέσα σε ένα ψέμα και τώρα που έρχεται η αλήθεια δεν μπορεί να την αντιμετωπίσετε. Αυτά θα κάνετε τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια είναι η αλήθεια;

**ΧΡΗΣΤΟΣ ΓΙΑΝΝΟΥΛΗΣ:** Ποια είναι η αλήθεια; Ποια;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μετά την αποκάλυψη της αλήθειας θα περίμενε κάποιος να υπάρξουν κάποια βασικά διδάγματα στο πολιτικό σύστημα της χώρας.

Το πρώτο δίδαγμα θα έπρεπε να είναι ότι η σοβαρή πολιτική ασκείται με επιχειρήματα και όχι με τερατολογίες και ότι δεν ασκείται σε καμία περίπτωση με την εκμετάλλευση της μνήμης των νεκρών σε μια εθνική τραγωδία και τον πόνο των συγγενών.

Η μεγαλύτερη τιμωρία των ψεμάτων και της συκοφαντίας είναι η γρήγορη αποκάλυψη της αλήθειας και η μεγαλύτερη, η πιο μεγάλη τιμωρία για τους πολιτικούς που συκοφαντούν και ψεύδονται είναι η χλεύη από όλους εκείνους που παραπλάνησαν το προηγούμενο διάστημα.

**ΧΡΗΣΤΟΣ ΓΙΑΝΝΟΥΛΗΣ:** Το μπάζωμα είναι συκοφαντία;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτή τη χλεύη των παραπλανημένων θα αντιμετωπίζετε από δω και πέρα.

**ΧΡΗΣΤΟΣ ΓΙΑΝΝΟΥΛΗΣ:** Το μπάζωμα είναι συκοφαντία;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, δεν καταλαβαίνετε ελληνικά;

**ΧΡΗΣΤΟΣ ΓΙΑΝΝΟΥΛΗΣ:** Όχι, δεν καταλαβαίνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι, δηλαδή, κάνετε; Ποια είναι η συμπεριφορά σας; Ανά ένα λεπτό να διακόπτετε;

**ΧΡΗΣΤΟΣ ΓΙΑΝΝΟΥΛΗΣ:** Μας προσβάλλει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, εσείς προσβάλλετε τη διαδικασία. Δηλαδή, θέλετε να παρέμβω να πω τι θα πει ο Υπουργός; Συγγνώμη, πρέπει να παρέμβω να κάνω λογοκρισία στον Υπουργό ή στον καθέναν από εσάς που μιλάτε ή να διασφαλίσουμε ότι θα πει αυτά που θέλει να πει;

**ΧΡΗΣΤΟΣ ΓΙΑΝΝΟΥΛΗΣ:** Έχετε δίκιο. Πρέπει ο Υπουργός να έχει συναίσθηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, εγώ θέλω να έχουμε μια συναίσθηση όλοι ότι πρέπει να του δώσουμε το δικαίωμα να μιλήσει.

**ΧΡΗΣΤΟΣ ΓΙΑΝΝΟΥΛΗΣ:** Τελικά το πιο σωστό είναι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το πιο σωστό είναι ότι εσείς δεν σταματάτε. Αυτό είναι το πρόβλημα.

**ΧΡΗΣΤΟΣ ΓΙΑΝΝΟΥΛΗΣ:** Προχωρήστε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν πειράζει. Ξέρετε εγώ έχω υπομονή τώρα. Εκτίθεστε διαρκώς. Εγώ όσο συνεχίζετε να το κάνετε αυτό μια χαρά είμαι. Πιστέψτε με. Και η Κυβέρνηση αισθάνεται πάρα πολύ καλά με αυτό που βλέπει ο κόσμος τώρα.

**ΧΡΗΣΤΟΣ ΓΙΑΝΝΟΥΛΗΣ:** Και μόνο που γελάτε πρέπει να ντρέπεστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Δεν σέβεται τίποτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, δεν θέλω, αλλά αν συνεχίσετε, θα πρέπει να λάβω μέτρα. Δεν μπορεί να συνεχίσετε να διακόπτετε ανά ένα δευτερόλεπτο. Δεν γίνεται.

**ΧΡΗΣΤΟΣ ΓΙΑΝΝΟΥΛΗΣ:** Εντάξει, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

**ΧΡΗΣΤΟΣ ΓΙΑΝΝΟΥΛΗΣ:** Σέβομαι μόνο εσάς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το δεύτερο μεγάλο μάθημα αυτής της περιόδου θα έπρεπε να είναι ότι οφείλουμε σεβασμό στη δικαιοσύνη, γιατί δεν είναι θεσμική υποχρέωση απλώς, είναι υποχρέωση δημοκρατίας, γιατί η δικαιοσύνη μην ξεχνάμε ότι είναι το τελευταίο καταφύγιο στις δημοκρατίες όλων εκείνων των ανθρώπων που αντιμετωπίζουν είτε αυθαιρεσίες της εκτελεστικής εξουσίας είτε της νομοθετικής είτε παραβατικές συμπεριφορές των συμπολιτών.

Άρα τα δύο μεγάλα διδάγματα αυτής της περιόδου θα έπρεπε για το πολιτικό σύστημα να είναι αυτά. Ο καιρός θα δείξει αν όντως είναι ή δεν είναι.

Χθες ο Υφυπουργός, ο κ. Μπούγας, ήταν στο Λουξεμβούργο και εκπροσωπώντας την Ελλάδα υπέγραψε την ευρωπαϊκή σύμβαση για την προστασία του δικηγορικού λειτουργήματος. Είμαστε στις πρώτες δεκατρείς χώρες από τις σαράντα έξι του Συμβουλίου της Ευρώπης που έβαλαν αυτή την υπογραφή. Και μην έχετε καμία αμφιβολία ότι αυτή η σύμβαση πολύ σύντομα θα γίνει νόμος του κράτους, δηλαδή θα ενσωματωθεί στην εσωτερική μας νομοθεσία. Είναι μια καλή στιγμή που χαιρετίστηκε και από την Ολομέλεια των δικηγορικών συλλόγων της χώρας.

**ΘΕΟΦΙΛΟΣ ΞΑΝΘΟΠΟΥΛΟΣ:** Και από εμάς.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τώρα έρχομαι σύντομα στο νομοσχέδιο και τις αιτιάσεις που ακούστηκαν.

Υπάρχει μια βασική αιτίαση ότι το νομοσχέδιο ρυθμίζει σε διαφορετικά κεφάλαια πολλά διαφορετικά ζητήματα. Αλήθεια είναι αυτό. Όμως, αυτό δεν συγκροτεί ένα νομοσχέδιο χωρίς αρχή, μέση και τέλος. Απλώς κάθε ένα κεφάλαιο από αυτά, που όντως είναι ξεχωριστό από τα υπόλοιπα, όπως αντιλαμβάνεστε δεν θα μπορούσε ποτέ να είναι από μόνο του ένα αυτοτελές νομοσχέδιο. Είναι μικρά κεφάλαια. Άρα δεν μπορούν από εδώ να εξαχθούν πέντε διαφορετικά νομοσχέδια και να έρθουν στην Ολομέλεια της Βουλής. Έρχεται ένα ολοκληρωμένο νομοσχέδιο για το οποίο ακολουθήθηκε η διαδικασία που έπρεπε να ακολουθηθεί.

Το βασικό είναι ότι ένα από τα κεφάλαια είναι αυτό που ρυθμίζει την εξέλιξη και την καλύτερη οργάνωση της Σχολής Δικαστών. Είναι ρυθμίσεις που η ίδια η σχολή πρότεινε αξιολογώντας την εμπειρία από τα αρκετά χρόνια της λειτουργίας της.

Ένα κρίσιμο ζήτημα σε αυτές τις ρυθμίσεις είναι ότι οι εξετάσεις πλέον των υποψηφίων πρέπει να γίνονται πάνω σε δικόγραφα. Αυτό ακούσαμε διάφορες αιτιάσεις που λένε ότι ενδεχομένως να δημιουργεί προβλήματα σε όσους προετοιμάζονται με ένα διαφορετικό σύστημα. Δεν είναι αυτό. Αν έχουν προετοιμαστεί πάρα πολύ καλά θεωρητικά, αυτό σημαίνει ότι θα έχουν μεγάλη άνεση να εκτιμήσουν ένα δικόγραφο και να το αναλύσουν, αν έχουν δει δικόγραφο ποτέ στη ζωή τους. Αν δεν έχουν δει δικόγραφο ποτέ στη ζωή τους ενώ έχουν κάνει δύο χρόνια άσκηση και έχει υποχρεωτική προϋπηρεσία σε δύο χρόνια δικηγορίας, σημαίνει ότι έχουν σοβαρές ελλείψεις. Δεν είναι δυνατόν να δίνεις στη Σχολή Δικαστών και να μην έχεις δει δικόγραφο. Αν έχεις δει δικόγραφο, έχεις τη θεωρητική κατάρτιση που προετοιμάστηκες για να μπορείς να το αναλύσεις στις εξετάσεις που θα γίνουν. Και, βεβαίως, έχουμε και την αύξηση της τριετούς δικηγορικής εμπειρίας από δύο στα τρία χρόνια.

Έγινε μια συζήτηση για τον τρόπο επιλογής της ηγεσίας των ανωτάτων δικαστηρίων της χώρας.

Κυρίες και κύριοι Βουλευτές, όπως ελπίζω να θυμόσαστε, πέρυσι ψηφίσαμε τις σχετικές διατάξεις που είχαν χαρακτηριστεί πρωτοποριακές για την Ελλάδα και πρέπει να σας πω και για την Ευρώπη, γιατί η Ευρωπαϊκή Επιτροπή με το που ψηφίσαμε αυτές τις διατάξεις αφαίρεσε αμέσως αυτή την πολύχρονη σύσταση που είχε σε βάρος της Ελλάδας για τον τρόπο επιλογής των ηγεσιών στα ανώτατα δικαστήρια. Αφαίρεσε οριστικά μια επισήμανση που μας έκανε επί πάρα πολλά χρόνια.

Αλλάζει σήμερα αυτή η διάταξη, αυτή η ρύθμιση; Όχι. Η ρύθμιση η οποία έγινε λέει ότι οι ολομέλειες των ανωτάτων δικαστηρίων της χώρας έχουν το δικαίωμα με μυστική ψηφοφορία να κάνουν τη δική τους πρόταση για την ηγεσία, δηλαδή για τους προέδρους και τους αντιπροέδρους.

Τα δικαστήρια από μόνα τους συγκάλεσαν τις διοικητικές τους ολομέλειες και ζήτησαν να νομοθετήσει η Βουλή με πρόταση της Κυβέρνησης τον τρόπο με τον οποίο θα γίνεται η ψηφοφορία. Άρα, δηλαδή, δεν αλλοιώνεται εδώ η βασική διάταξη ότι τα δικαστήρια πρέπει να προτείνουν. Αυτό που τα ίδια τα δικαστήρια ζήτησαν και εμείς το εισάγουμε τώρα, για να νομοθετηθεί κατά λέξη με βάση τις αποφάσεις και τα πρακτικά των διοικητικών τους ομιλιών, είναι ο τρόπος που θα οργανωθεί η ψηφοφορία. Τίποτε άλλο. Οι δικαστές έκριναν ότι πρέπει να ψηφίζουν με αυτό τον τρόπο. Άρα δεν είναι παρέμβαση της Κυβέρνησης πάνω σε κάτι που δεν ήθελαν τα δικαστήρια. Ίσα-ίσα είναι ακριβώς το αντίθετο. Άρα, λοιπόν, εδώ τι κάνουμε τώρα; Νομοθετούμε αυτά που οι ολομέλειες των ανωτάτων δικαστηρίων ζητήσαν.

Επειδή κάποιοι σπεύδουν να κάνουν διάφορες εικασίες περί του ποιοι μπορεί να επιλέγουν τελικά, θα έλεγα να κάνουν υπομονή, να κάνουν όλοι υπομονή για να φτάσει η στιγμή που το Υπουργικό Συμβούλιο κατά το Σύνταγμα θα κάνει τις επιλογές και τότε θα δούμε την αξία αυτών των διατάξεων.

Υπάρχει ρύθμιση για την παρένθετη μητρότητα. Νομίζω ότι η συζήτηση που έγινε δεν ανέδειξε στην ουσία μεγάλες αντιρρήσεις εδώ, γιατί στην πραγματικότητα αντιμετωπίζει ένα ζήτημα που όλοι καταλαβαίνουμε ότι δεν έχει καμία απολύτως σχέση με τον φυσικό προορισμό του ποιος γεννά, με το πώς ορίζονται τα φύλα και το ποιο από τα δύο φύλα γεννά.

Άρα, λοιπόν, αυτό είναι μια στοιχειώδης ρύθμιση απέναντι στη φυσική εξέλιξη των πραγμάτων, απέναντι στη βιολογική κατάσταση των ανθρώπων.

Το άλλο δεν το λέω δεύτερο, είναι εξίσου σημαντικό με αυτό που σας είπα τώρα, είναι ότι πρέπει να τεθεί ένα τέρμα σε αυτό το δουλεμπόριο των γυναικών που γίνεται μέσω των παρένθετων μητέρων.

Και τι κάνουμε εδώ; Λέμε ότι και η γυναίκα που το ζητά -η οικογένεια ενδεχομένως, το ζευγάρι- και η γυναίκα που θα είναι παρένθετη μητέρα πρέπει να είναι μόνιμοι κάτοικοι Ελλάδος. Αντιλαμβάνεστε όλοι ότι επειδή οι χώρες που έχουν αυτή τη δυνατότητα είναι λίγες, εδώ είχαν εξελιχθεί φαινόμενα τα οποία δεν τιμούν τη χώρα μας, δεν τιμούν την παράδοσή μας, δεν τιμούν την κοινωνία μας, δεν τιμούν τον ανθρωπισμό μας με την εκμετάλλευση φτωχών γυναικών από ξένες χώρες, προκειμένου να είναι παρένθετες μητέρες. Άρα, λοιπόν, αυτό επιχειρούμε να ελέγξουμε έτσι ώστε να μην ξανασυμβεί.

Αναφέρομαι στα σημεία στα οποία έχει ασκηθεί η κριτική. Υπάρχει πρόβλεψη να μπορεί ο εισαγγελέας εφετών, όταν ο ανακριτής με τον εισαγγελέα έχουν καταλήξει σε μία απόφαση για την επιβολή προσωρινής κράτησης ή οτιδήποτε άλλο ή περιοριστικών μέτρων, να αξιολογήσει αυτή την απόφαση και εφόσον έχει διαφορετική άποψη, να εισάγει στο Συμβούλιο των Εφετών την αντίρρησή του.

Κατ’ αρχάς, εδώ δεν κάνουμε μία ρύθμιση η οποία αφορά το εσωτερικό της απόδοσης της δικαιοδοτικής λειτουργίας; Υπάρχει κάποιος άλλος που μπορεί να παρέμβει εδώ; Είναι στο εσωτερικό της δικαιοδοτικής λειτουργίας ένας δεύτερος βαθμός ελέγχου. Παραδόξως αυτό φάνηκε περίεργο, περίεργο δηλαδή για το δικαιικό μας σύστημα.

Θέλω, όμως, να σας πω το εξής: Στο άρθρο 479 του Κώδικα Ποινικής Δικονομίας προβλέπεται ότι ο εισαγγελέας εφετών έχει δικαίωμα να προσφύγει στο Συμβούλιο των Εφετών κατά οποιουδήποτε βουλεύματος του Συμβουλίου Πλημμελειοδικών, κατά οποιουδήποτε βουλεύματος. Δηλαδή αν το συμβούλιο αποφασίσει να αρχειοθετήσει μια υπόθεση, ο εισαγγελέας εφετών μπορεί να παρέμβει και να τη στείλει στο Συμβούλιο των Εφετών, να ασκήσει έφεση. Εάν θέλει να τον οδηγήσει στο ακροατήριο, πάλι ο εισαγγελέας εφετών μπορεί να παρέμβει και να οδηγήσει την υπόθεση στο Συμβούλιο των Εφετών. Επομένως, όταν έχουμε το μείζον ως δυνατότητα του εισαγγελέα, που είναι να μπορεί να ασκεί εφέσεις επί βουλευμάτων, γιατί να μην έχουμε το έλασσον, που είναι επί των προσωρινών μέτρων; Άρα το δικαιικό μας σύστημα δεν έρχεται πρώτη φορά να εγκαθιδρύσει κάτι που δεν το γνωρίζει. Ο εισαγγελέας εφετών, λοιπόν, έχει δυνατότητα να παρεμβαίνει στην προδικασία ασκώντας εφέσεις επί των βουλευμάτων.

Στην πραγματικότητα -αν θέλετε- είναι μια σωστή εναρμόνιση για να σταματήσουν κάθε είδους συζητήσεις για το τι γίνεται κάθε φορά, όταν ένα θέμα απασχολεί την κοινή γνώμη και καθένας μπορεί να τοποθετείται έτσι ή αλλιώς. Έρχεται η ίδια η δικαιοσύνη με μια οργανωμένη διαδικασία να δώσει μία απάντηση η οποία δεν επιδέχεται καμία αμφισβήτηση.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Έρχομαι τώρα στο ζήτημα της τροπολογίας που αφορά το «πόθεν έσχες» των πολιτικών. Τώρα εδώ ακούσαμε κάποια πράγματα και ζητήθηκαν απαντήσεις, κάποιος μας κατηγόρησε εδώ ευθέως για offshore και για Λουξεμβούργο και για Κύπρο, που δεν έμεινε εδώ να ακούσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Που δεν έχετε σχέση καμία! Δεν έχετε σχέση καμία! Ο κ. Παπασταύρου καμία!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το θέμα είναι το εξής, λοιπόν, ότι αν είχε κάνει τον κόπο λίγο να το διαβάσει πιο σωστά, θα έβλεπε ότι αυτές οι χώρες, οι οποίες είναι ειδικού φορολογικού καθεστώτος, είναι αυτές οι χώρες που ο νόμος απαγορεύει. Το έχετε δει αυτό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί τη φέρνετε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Στην πραγματικότητα, λοιπόν, τι ρυθμίζουμε, για να το πω καθαρά; Πρώτον, όσον αφορά το σύνολο των πολιτικών και στους πολιτικούς είναι…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είναι χώρα ειδικού φορολογικού καθεστώτος…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Ακουστήκατε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ναι, έχουμε αποφάσεις και οι χώρες αυτές καθορίζονται με υπουργικές αποφάσεις. Η Κύπρος, λοιπόν, είναι σε αυτές που έχουν καθοριστεί, όπως και το Λουξεμβούργο. Ωραία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί το κάνετε, πείτε μας!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το κάνουμε για να γίνουν πιο καθαρά και πιο σφιχτά τα πράγματα για τους πολιτικούς. Γι’ αυτό το κάνουμε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εξαιρώντας υποχρεώσεις!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Άρα, λοιπόν, εδώ τι κάνουμε τώρα; Πρώτον, όλοι οι πολιτικοί στους οποίους συμπεριλαμβάνονται και οι περιφερειάρχες και οι δήμαρχοι και τα λοιπά, οι ίδιοι δεν μπορούν να έχουν καμία δραστηριότητα πουθενά στον κόσμο, καμία!

Η δεύτερη παράγραφος τι λέει; Ότι άλλοι κρατικοί αξιωματούχοι στο σύνολό τους σχεδόν, αυτοί που έχουν από θέσεις Γενικού Διευθυντή Υπουργείου και πάνω, αυτοί δεν μπορούν να ασκήσουν οι ίδιοι ή με παρένθετο πρόσωπο καμία δραστηριότητα σε χώρες ειδικού φορολογικού καθεστώτος, δηλαδή offshore καταστάσεις και δεν μπορούν να ασκήσουν καμία δραστηριότητα σε χώρες που δεν συνεργάζονται φορολογικά.

Και η τελευταία παράγραφος, το τελευταίο εδάφιο της δεύτερης παραγράφου τι λέει; Ότι σε αυτήν την απαγόρευση είναι και οι πολιτικοί της πρώτης παραγράφου, οι οποίοι πολιτικοί της πρώτης παραγράφου δεν έχουν δυνατότητα σε χώρες οι οποίες έχουν offshore εταιρείες και σε χώρες που δεν συνεργάζονται φορολογικά με παρένθετα πρόσωπα να ασκήσουν δραστηριότητα. Άρα πλήρης απαγόρευση, πλήρης!

Τι σημαίνει τώρα «χώρα που συνεργάζεται φορολογικά»; «Χώρα που συνεργάζεται φορολογικά» σημαίνει ότι έχει υπογράψει μία σύμβαση με την Ελλάδα, δεν είναι στα λόγια, είναι μία σύμβαση που επιβάλλει την ανταλλαγή φορολογικών πληροφοριών κάθε είδους.

Άρα, λοιπόν, επειδή για τους πολιτικούς μάς ενδιαφέρει η διαφάνεια, δηλαδή μας ενδιαφέρει το φανερό, αν οποιοδήποτε μέλος ασκεί δραστηριότητα σε χώρα που έχει φορολογική υποχρέωση προς την Ελλάδα, όλα τα στοιχεία μπορούν να διαβιβαστούν στην Ελλάδα, άρα δηλαδή μπορεί να γίνει έλεγχος ανά πάσα στιγμή για οποιονδήποτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί το φέρνετε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας το είπα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, παρακαλώ!

Συνεχίστε, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτά, λοιπόν, που σας περιγράφω βάζουν σε μία σειρά και με έναν πολύ καθαρό τρόπο τα πράγματα που αφορούν τους πολιτικούς, όλο το πολιτικό σύστημα της χώρας και όλους τους κρατικούς αξιωματούχους, έτσι ώστε να μη μένει καμία αμφιβολία για το τι λέμε.

Και θα κλείσω, κυρίες και κύριοι Βουλευτές, γιατί έγιναν πάρα πολλές αναφορές στο πόσο ο ελληνικός λαός εμπιστεύεται τη δικαιοσύνη. Μάλιστα. Όμως, πριν γίνει το ερώτημα αυτό θα έπρεπε να υπάρξει μία αυτοκριτική τοποθέτηση αυτών που το θέτουν για το πόσο έχουν συμβάλει και αυτοί στο να μην υπάρχει εμπιστοσύνη του κόσμου στη δικαιοσύνη. Πώς, όταν συνέχεια πολιτικοί σχηματισμοί και πολιτικά πρόσωπα επιτίθενται διαρκώς και στη δικαιοσύνη και στους δικαστικούς λειτουργούς με ανοίκειο τρόπο; Όταν στοχοποιούνται διαρκώς δικαστές; Στοχοποιούνται κανονικά!

Άρα, λοιπόν, έχουμε όλοι μια υποχρέωση να ενισχύσουμε την εμπιστοσύνη του κόσμου προς τη δικαιοσύνη, όχι γενικά και αφηρημένα, ασκώντας κριτική εκεί που πρέπει να ασκηθεί, αλλά γνωρίζοντας ότι αυτό είναι μία δημοκρατική μας υποχρέωση, γιατί η δικαιοσύνη πρέπει να λειτουργεί με έναν τρόπο απρόσκοπτο, ανεξάρτητο, προς όφελος της ελληνικής κοινωνίας.

Θα τελειώσω με κάτι στο οποίο δεν θα ήθελα να κάνω αναφορά. Χθες το βράδυ ένα μέλος του Κοινοβουλίου, ο Μάξιμος Χαρακόπουλος, υπέστη τρομοκρατική επίθεση. Δεν ξέρω πώς έχουμε καταφέρει στην Ελλάδα και τις λέξεις τις χρησιμοποιούμε για να μικραίνουμε τα πράγματα. Οι ειδήσεις λένε «γκαζάκια». Τώρα ακούει ο άλλος «γκαζάκια» και σου λέει «Και τι έγινε; Γκαζάκια!». Δεν σκέφτεται ότι αυτά τα γκαζάκια αν εκραγούν την ώρα που είσαι δίπλα τους θα σε σκοτώσουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω αμέσως, κύριε Πρόεδρε.

Άρα, λοιπόν, εάν ο Χαρακόπουλος και ένα μέλος της οικογένειάς του ήταν κοντά την ώρα της ανάφλεξης, τότε το πιθανότερο ήταν να έχει χάσει τη ζωή του, ή να είχε έναν βαρύ τραυματισμό.

Τον Φεβρουάριο ο κ. Χαρακόπουλος είχε κάνει μία δήλωση, αφού δέχτηκε μία επίθεση από πολιτικό, λέγοντας ότι αυτή η επίθεση εναντίον του με τον τρόπο που γίνεται και τον συκοφαντεί μπορεί να αποβεί επικίνδυνη. Αυτό έγινε τον Φεβρουάριο, στις 7 Φεβρουαρίου, ήταν προφητικός. Αυτή η στοχοποίησή του που έγινε τότε δεν ξέρω αν συνδέεται με αυτό που έγινε, αλλά ο ίδιος είχε πει ότι «αυτή η επίθεση που δέχομαι τώρα είναι επικίνδυνη για εμένα». Χθες, λοιπόν, βγήκε η προφητεία. Μένει να δούμε πώς ή εάν συνδέεται εκείνη η στοχοποίηση με τη χθεσινή ενέργεια εναντίον του.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κηρύσσεται περαιωμένη η συζήτηση…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** …επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Δικαιοσύνης: «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις του Υπουργείου Δικαιοσύνης».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ζήτησα τον λόγο, κύριε Πρόεδρε! Κάνετε ότι δεν ακούτε;

**ΠΡΟΕΔΡΕΥΩΝ (Αθανάσιος Μπούρας):** Προχωρούμε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, εξήντα δύο άρθρα, δύο τροπολογίες, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 524 έως 541)

ΑΛΛΑΓΗ ΣΕΛΙΔΑΣ

(Στο σημείο αυτό καταχωρίζεται έγγραφο του Βουλευτή της Ελληνικής Λύσης κ. Βασιλείου Γραμμένου, σύμφωνα με το άρθρο 72Α του Κανονισμού της Βουλής, το οποίο αφορά διευκρίνιση ψήφου επί της υπ’ αρ.362/ειδ.33 τροπολογίας του ψηφισθέντος νομοσχεδίου, το οποίο έχει ως εξής:

(Να μπει η σελ. 541α)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σας ζήτησα τον λόγο!

**ΠΡΟΕΔΡΕΥΩΝ (Αθανάσιος Μπούρας):** …του Υπουργείου Δικαιοσύνης: «Παρεμβάσεις στο νομοθετικό πλαίσιο της Εθνικής Σχολής Δικαστικών Λειτουργών, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Συμβολαιογράφων και λοιπές διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 542α)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Αθανάσιος Μπούρας):** Η εξουσιοδότηση παρεσχέθη κατά πλειοψηφία.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.12΄ λύεται η συνεδρίαση για αύριο, ημέρα Πέμπτη 15 Μαΐου 2025 και ώρα 10.00΄ με αντικείμενο εργασιών του Σώματος, νομοθετική εργασία: α) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Συμφωνίας Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας στον τομέα των Θαλασσίων Μεταφορών» και β) μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**